
1. Întîmplări din vremea hoinărelii fără 
noimă sau 
Cuvînt despre cei trei prieteni, eroi ai 
acestei povestiri 


Printre preţioasele poezii populare culese 
de Vasile Alecsandri se află şi o baladă 
intitulata „Român Grue Grozovanul”... Porecla 
„Grozovanul” eroul şi-a cîştigat-o în luptă cu 
„Ghirai hanul cel bătrîn / Cu hamger bogat la 
sîn”, şi înseamnă „Viteaz mare”, după cum ne 
spune poetul  culegător. Român Grue 
întruchipează, deci, pe acei voinici curajoşi 
care, în vremurile vechi, luptau cu duşmanii, 
izbutind să scoată din robia lor băieţi ori fete 
române. Legenda zice că el, Grue Grozovanul 
„a sărăcit pe hanul”, dezrobind de la tătari 
multe fete frumoase. Dar, odată, a căzut însuşi 
rob la nogai. Cine l-a eliberat? Vitejia, curajul, 
isteţimea, norocul şi întimplarea. 

A scăpat tocmai cînd era gata-gata să fie 
tras în ţeapă : 


„Barda-n mînă apuca 

Şi-n tătari se azvirlea 

Ca un vînt înfiorat 

Într-un lan de grîu uscat”. 

Apoi, intrind în grajdul hantătarului, 

Român Grue Grozovanul zări un cal negru, 
tinăr, frumos, „care soare n-a văzut” şi, dintr-o 
ochire a înţeles că acesta este izbăvitorul său 
din robie. Şi, repede 

„Afară mi-l scotea, 

Frumuşel mi-l înşăua, 

Înşăua şi-l înfrîna 

Şi pe ochi îl săruta 

Şi pe dînsul s-arunca”. 

De-a călare, făcu prăpăd în tătărime şi aşa 

se întoarse, slobod şi teafăr, acasă, în Moldova 
lui. Aici, cu averile luate de la nogai, a 
înzestrat şi cununat opt fete sărace, 
cumpărîndu-le grădini şi case. De asemeni, a 
îngrijit bătrîni bolnavi, a pus şipote la izvoare, 
să bea drumeţii însetaţi şi să zică bogdaproste. 
Deci flăcâu cum se cade şi omenos era Grue, 
milos şi cu dobitoacele cele necuvîntătoare. De 
pildă, pe armăsarul lui, Lăstun numit, îl iubea 
ca pe un frate, cum se cîntă şi în baladă : 

„Că românu-i frate bun 

C-orice cal viteaz nebun”. 


Şi merita să-i zică frate, pentru că acest 
„cal viteaz nebun” l-a scos nu numai din robia 
tătară, dar şi din alte multe necazuri. Cum 
arăta Lăstun? Armăsar focos, negru sticlit, 
tintat în frunte, pintenog de piciorul drept din 
faţă, coamă rotată, urechi mici, nări largi, 
piept lat, vîrtos, copite negre, sprintene, coadă 
stufoasă, ochi mari şi blînzi, umblet lin, nechez 
puternic, răsunător. Îi plăcea să pască trifoi şi 
mohor tînăr ; dar mai ales ronţăia cu plăcere 
orzul din traistă de pînză deasă de cînepă. 
Avea o singură meteahnă, sau poate două : nu 
bea decit apă proaspătă, limpede ca roua şi nu 
suferea om prost ori rău. Il amirosea de 
departe, îl prubuluia din ochi şi-l împroşca, 
strănutind ori îl plesnea cu coada, îl muşca şi 
chiar se întorcea cu spatele şi, azvirlind cu 
copitele de dinapoi, da prostul şi răul de-a 
berbeleacul, cu cinci coaste rupte. 

Dar se vede că ocîrmuitorilor de atunci nu 
le-au prea plăcut purtările şi faima lui Român 
Grue Grozovanul. Ba s-a mai întîmplat ca 
„Ghirai hanul cel bătrîn” să ceară voievodului 
să i-l înapoieze, ca prizonier, ori să-l dea pe 
mîna  călăului, altminteri pradă şi arde 
Moldova. Vodă însă nu s-a îndurat să piardă 
tînăr viteaz şi frumos : i-a trimis vorbă să se 
ascundă unde-o şti. Aşa, Român Grue nevoit a 

fost să pribegească. Făcînd popas în han la 
Buhugş, s-a întîmplat să se aşeze la masă cu doi 
flăcăi, cu cîte o ulcică de vin în faţă. Privindu- 
se, măsurîndu-se şi cîntărindu-se, în gînd, 
fiecare pe fiecare, s-au văzut de-o seamă, abia 
trecuţi de douăzeci de ani. Dar dacă unuia i se 
citea isteţimea pe faţa smeadă, iar privirea 
iscoditoare, şoltică ori buza de jos uşor 
tremurătoare dovedeau uşurinţă în vorbire, în 
schimb, chipul i se cam încrunta din pricina 
sprincenelor dese, negre şi îmbinate, a 
mustăţilor şi a părului pană de corb, a ochilor 
lucitori ca smoala. De altfel trăsăturile chipului 
şi le schimba cu o uşurinţă aproape nefireasă : 
vesele, triste, adormite, îngrijorate, speriate. 
Fugit de acasă, de răul stăpînului moşiei 
Bodeşti, hoinărea de la şaisprezece ani. A 
ajuns pînă la Ragusa, unde, la optsprezece ani, 
s-a tocmit lefegiu în oaste, cu gind să stringă 
avere. Dar repede a înţeles că nu era făcut 
pentru trista meserie de căsăpit oameni. Şi, 
după trei ani de războire în Dalmația, s-a întors 
acasă, la fel de sărac cum plecase. Şi-a zis 

„Rău cu râu, dar parcă-i şi mai rău fără rău”. 
Cînd oamenii au băgat de seamă că, pentru 
orice împrejurare, are o zicală, i-au zis 
„firoscosul, fratele lui Păcală”. Celălalt, cu 
ochii verzi, nu era ceea ce se cheamă un flăcău 

frumos, ci unul bun, blind, îngîndurat, cu 
zimbet duios şi trist. Judecînd după săbiile de 
la şold, oricine înţelegea că ştiu să le 
mînuiască, dibaci şi neînfricaţi. 

Ci acolo, la masa din han, cel dintii, 
smeadul, a întrebat zimbind : „Tăceţi, fraţilor, 
şi nu ştiţi că mutul şi cu muta au mîncat turta, 
iar eu, Ion Calapăr, îi iau în răspăr?” 

„Aşa! a încuviinţat cel cu ochii verzi. Eu 
sînt Tudor al lui Moţoc, poreclit Dorondoc, 
flăcău fără noroc”. „Eu sînt Român Grue, 
flăcăilor”. 

„Român Grue Grozovanul care l-a bătut pe 
hanul tătarilor şi răul răilor?” „Cam aşa, 
flăcăilor”, a răspuns Grue. 

Din puţine cuvinte au înţeles că pe tustrei îi 
oropsea stăpînirea şi căutau a se surghiuni. S- 
au  întovărăşit, deci, au plătit vinul, au 
încălecat şi, la drum. Au trecut, pe la Oituz, în 
Transilvania. Pe drum şi-au povestit viaţa. 
Tudor al lui Moţoc îşi avea părinţii bejeniţi la 
Feldioara. Au tras la ei. Dar cum era înzestrat 
cu harul de a ticlui cîntece şi poveşti în stihuri 
vesele, în care şfichiuia pe unii şi pe alţii, cei 
mari nu-l iubeau. De pildă şi-a izvodit un 
descîntec, ştiut curînd de tot satul : „Iu, 
Dorondoc al lui Moţoc, floare de soc, făr' de 
noroc, fugi din acest loc : un grof pintenog 

vrea să te-nece în scoc ori să te ardă-n foc. 
Drace fā... poc! să am noroc şi eu Dorondoc să- 
nfloresc boboc”. Lui Român Grue i-a plăcut 
descîntecul „dorondocesc”, dar mai ales omul, 
că-i semăna : sprinten la trup ca şi la minte, 
bun călăreț, luptător cu sabia şi cu 
buzduganul. 

Izgoniţi din Feldioara, tustrei au trecut 
Munţii Făgăraş, însoţind o turmă de oi. În 
acele săptămîni s-au dat la ciobănie, mulgîind 


oile, închegind caşul, apărind turma de 


fiare sălbatice, luptindu-se cu un urs bătrîn şi 
rău, ascultîndu-şi, seara la foc, întîmplări din vi 
ţă, cei trei şi-au întărit prietenia. Calapăr ş 
Moţoc s-au încredinţat că, deşi păţise multe 
şi înfăptuise isprăvi de faimă, Român Grue nu se ţ 
nea fudul şi nici amărit ori înrăit nu s 
arăta. Işi păstrase toată încrederea în s 
ne şi modestia cuvenită. Cînd au ajuns în cul 
ea Făgăraşilor, la vîrful Negoiu, s-au întins 
pe lespezile netede, la soare, au privit ţara ş 
cerul şi toată lărgimea din jur. Pe Calapăr l-a 
rins un fel de bucurie lăuntrică, nestăpînită ş 
a grăit : „Mă fac frate de cruce cu tine, 
omân Grue Grozovanul. Dar să ştii : cine m 
lt se făleşte şi puţine împlineşte, în batjocoră s 
îrşeşte. Şi bine-i totdeauna să cinsteşti p 
cel harnic 

Vorba asta mult i-a plācut lui Grue, 
socotind-o de temei în întocmirea prieteniei şi 
a frăției de cruce, legată cu jurămînt, în piscul 
cel înalt al Negoiului, de unde se vedea ţara 
toată. 

Coborînd în Argeş, s-au oprit la Novăceşti, 
sat de moşneni harnici şi cuprinşi ; gîndeau să 
se aşeze aici, gospodari între gospodari. Mai 
ales că şi novăciţele erau fete frumoase. Aici s- 
au făcut repede cunoscuţi : unul prin zicale, 
altul prin strigături şi doine, prin hărnicia, 

priceperea şi cumsecădenia lor. Român Grue 
avea un dar în plus : frumuseţea bărbătească. 
Nalt, sprinten, vînjos ca nuiaua de corn, cu 
mustăcioară subţire, gălbuie ca spicul copt, ca 
şi pletele, totdeauna zimbitor, cu ochi mari 
albaştri, vioi şi calzi, cînd cătau spre om bun, 
cinstit şi înţelept ; reci, cu săgetări de gheaţă 
cînd întilneau om rău, şarlatan ori prost ; iar 
atunci cînd avea duşmani în faţă privirile-i 
împroşcau scîntei de foc. Fetele, toate, îl 
socoteau drept Făt-Frumos. lar dacă la horă 
juca mai mult cu una, celelalte lacrimau, 
înveninate de ciudă ; căci toate rivneau a fi 
jucate de Român Grue, deşi ştiau că de bărbat 
numai una putea să-l ia. Ci, într-o zi, Voichiţa, 
fata vornicului Toma Neagu, care avea bun 
obicei să adune fîn în Poiana Alunilor, la rînd 
cu celelalte novăciţe, a rostit o vorbă ciudată : 
„Voi, fetelor, de-o vreme, faceţi căpiţele mai 
înalte, ca să vă adăpostească dragostele cu 
acest venetic poreclit Grozovanul”. Fetele nu 
se supărau ; fata boierului spunea adevărul. 
Doar Măria lui Pătraşcu a zis 
„Ba mie mi-i drag Tudor Moţoc zis 
Dorondoc!” 
Celorlalte li se amăra uscat cerul gurii, 
văzînd că ist flăcău căta cam lung şi cam galeş 
la Voichiţa, cea care-l ponegrea „venetic”. 

Pentru asta îl dojeneau, cu asprime, dar numai 
în gînd, deocamdată : „Le uiţi cam prea sus, 
necugetatule, şi cine nu-şi cunoaşte lungul 
nasului îşi frînge gitul”. Şi-n adevăr : o odraslă 
de boier nu se uită, n-are voie a se uita, la un 
răzeş fără răzeşie, pripăşit de neştine, fără altă 
zestre decît calul, armele şi neperechea-i 
frumuseţe. Se mai temeau fetele din Novăceşti 
şi pentru că li se părea că Grue era fire 
nestatornică, pripăşit pe la uşi multe : azi aici 
miine cine ştie unde. Cum glumea şi 
Dorondoc : „Uite-l colo, uite-l ici, parc-ar sta 
tot pe furnici”. La o şezătoare de tors şi 
depănat, unde se afla şi Voichiţa, Grue de trei 
ori a venit şi tot de-atitea ori a plecat. Văzindu- 
i treapătul, Măria lui Pătraşcu a chiuit o 
strigătură : „Român Grue, Român Grue, uite-l 
nu e! Român Grue, uite-l colo, uite-l ici, parc-ar 
sta tot pe urzici. Mîndru şi fălos, ca un Făt- 
Frumos, care-aduce fragi, pentru fete dragi”. 
Unele fete spun că strigătura asta ar fi fost 
ticluită de Voichiţa însăşi, ca să ridă de 
dragostea lui Grue. Oricum, s-a răspîndit, 
repede, în tot satul ;, mai ales că fetele au 
început s-o şi cînte, ca pe-o doină. O cînta şi 
Voichiţa, dar mai mult în deridere. De atunci 
se auzea prin sat : „A venit şi... Uite-l nu e”. 
Sau : „M-am întîlnit cu... Uite-l nu e”... Destul 


13 


că el, Grozovanul, nu s-a supărat, pentru 
această nouă poreclă. Dimpotrivă : de cite ori 
auzea  strigătura, doina ori porecla i se 
aprindea şi mai tare dragostea pentru fata 
boierului Neagu. Dar dacă prietenul Tudor 
Moţoc lăuda simţămiîntul ce înflorea în inima 
lui Român Grue pentru Voichiţa, Calapăr îl cam 
osîndea : „Nu te juca, prietene, cu focul, că 
dragostea peste fire n-are  lecuire, iar 
dragostea boierească-i drept riie căprească”. 
Hărmnicia, curajul, cumsecădenia, omenia lui 
Român Grue l-au făcut trebuitor oamenilor din 
Novăceşti. Moş Tudor Pelin, starostele satului 
şi mare iubitor de vin, l-a luat ca un sfătuitor şi 
împlinitor de taină, mai ales atunci cînd cuteza 
a-l înfrunta pe Toma Neagu, boier cam hapsiîn, 
rivnitor a înrobi satul, ca să pună mina pe 
pămîntul moşnenilor. Îşi bizuia hapsînia pe 
sprijinul lui vodă Alexandru, căruia lumea îi 
spunea „cel Rău”. 

De la vornicul Toma Neagu sau de la vreo 
iscoadă a lui, vodă a auzit despre anume 
purtări ale celor trei pribegi şi a cerut 
stăpinului moşiei să-i mătrăşească din sat. Ci 
Român Grue nu pleca din Novăceşti, pentru că 
voia să împiedice pe Toma Neagu a răşlui 
pămînturile moşnenilor şi pentru că-i era dragă 
Voichiţa. Se  încredinţase că fata asta, 

frumoasă şi bărbătoasă, nu semăna defel la fire 
şi la purtări cu taică-su. Credea chiar c-ar 
putea să şi-o facă aliat în bătălia care se urzea 
între el şi boier Neagu. Cumva se adeverea 
vorba lui Calapăr : „Cînd un flăcău mîndru, 
voinic şi îndrăzneţ, vede o fată frumoasă şi 
deşteaptă, parcă i se lipesc tălpile de pămînt şi 
începe a-l furnica prin inimă simțind dragoste 
şi pentru spinul care ocroteşte cuibul unde 
trăieşte privighetoarea iubită”. 

Acestea fiind ştiute, cred că-i bine să 
urmărim pe Român Grue Grozovanul şi 
prietenii lui, lon Calapăr şi Tudor Moţoc zis 
Dorondoc. Să-i urmărim cu ochii şi urechile 
minţii şi să le aflăm isprăvile mai deosebite. 


2. Din curtea boierească, în tabăra 
tătărească 


În liniştea molcomă a  înserării de 
primăvară, mierlele şi privighetorile se îngînă 
întru cîntare. Licuricii jucăuşi scapără luminiţe 
albăstrui. Pe nesimţite, se stirneşte o zicere 
din fluier, undeva, la stina starostelui Pelin şi 
răzbate pînă aici, în Poiana Mesteacănului 
rotat, unde tinărul Român Grue Grozovanul stă 
întins pe iarbă, cu faţa spre cerul pe care încep 
a licări stelele. Ascultă cîntarea păsărilor, 

ronţăiala şi  clinchetul belciugelor de la 
căpăstrul lui Lăstun ; dar, mai ales, deapănă 
nişte gînduri numai de el ştiute. Se odihneşte 
ori visează? Macină amintiri ori urzeşte planuri 
pentru ziua de miine? A muncit mult azi, la 
arat şi... 

Un semnal şuierat dinspre stinga, de la 
marginea pădurii, îl face să tresară : 

— Auzi, Lăstun? ne cheamă prietenul. Hai, 
vino la mine!... Hai, căluţul meu, să-l întîlnim 
pe Dorondoc fără noroc. 

Calul se apropie cu pas mărunt, întunecînd 
văzduhul cu smoala părului său. Nechează 
scurt. Ciuleşte urechile. Adulmecă văzduhul cu 
nările-i largi, sforăind puternic. 

— Ce-i, Lăstun? Simţi lup, căprioară ori 
fată bălăioară? Armăsarul scapără din piciorul 
pintenog. Grue îi mîngiie cu palma grumazul, 
adăugind întrebarea : 

— A, ai auzit tropot de cal... lătari? Saltă 
sprinten în şa, şoptindu-şi teama : Tâlharii iştia 
înfăşură copitele în cîrpe şi se furişează-n sat, 
la vreme de noapte... 

Şuierul s-aude iară, mai îndelung. 

— Vin, prietene, vin!... Un bob zăbavă, că 
uite, s-apropie doi călăreţi. Cine-or fi că nu-i 
desluşesc prin amurg. 

leşind în drum, se dumireşte. 

— Bună seara, jupîniţă Voichiţa! 

— Bună, Român Grue... Ce-aştepţi aici? 
Culegi stele? 

— Pe domnia ta te-aştept... Şi-s fericit că 
te-ai ivit în cînt de privighetoare. Unde-ai 
pornit călare pe Roaiba? 

— La Cîmpulung, s-o aduc pe mama Stana. 

— Şi nu ţi-i teamă să călătoreşti asupra 
nopţii? 

— Cine cutează să se lege de fata 
vornicului Toma Neagu? 

— Trufia nu-i un sfetnic înţelept, jupiniţă, o 
dojeni flăcăul. Roaiba se apropie de Lăstun ; 
armăsarul nechează scurt. 

— Eşti răutăcios, Grue, şi-mi stai în cale... 
Apoi cu drăgălăşenie : De asta nu te pot suferi, 
că-mi încurci cărările. 

— Da? Chiar numai de asta? 

— Dar de care alta? 

— Pentru că-s sărac, neînsemnat şi 
pribeag. 

— Mare ghicitor eşti tu, Grue!... Şi 
îndrăzneţ... nevoie mare. 

— Da, cutez să mă bat cu cinci turci şi cinci 
tătari ; dar a ridica ochii asupră-ţi nu 
îndrăznesc, jupîniţă, atit îmi pari de frumoasă, 
de... mai sus ca luceafărul. 

— Dar cutezi să-mi aţii calea ca un lotru, 
repetă fata. 

— De-aş fi lotru, inima ţi-aş fura-o şi-napoi 
nu ţi-aş mai da-o! 

— Dacă află tata că-mi tai drumul şi-mi 
îndrugi vorbe dulci, te jupoaie de viu, iar pe 
mine mă închide la mănăstire. 

— Nu mă iartă nici dacă ajung căpitan în 
oastea lui vodă? Nici dacă strîng avere, o mie 
de pungi de galbeni din negoţul cu miere? 

— Nici... Dar cum poţi tu ajunge căpitan, 
Grue? 

— Nu prea ştiu... Dar poate vine domn un 
bărbat vrednic, care începe războiul cu 
sultanul, şi-atunci... 

— Dobori cinci ieniceri şi... Mai curge 
multă apă pe Argeş pînă... 

— Bărbatul acela va fi ca Alexandru 
Macedon ; viteaz, tînăr şi... Aşa cred şi 
prietenii mei Moţoc Dorondoc şi Calapăr. 

— Dac-ai rostit tot pomelnicul celor trei 
vîintură-lume, făptuitori de năzbitii şi scornitori 
de minciuni... 

— Ei, jupiniţă Voichiţa, dar cîte-am văzut 
noi în hălăduirile noastre prin lume !... Cîte-am 
făcut şi cîte-am păţit... 

— Mă ţii de poveşti şi, iaca, s-apropie 
miezul nopţii. 

— Voichiţa, în rătăcirile şi pribegiile mele, 
am auzit ades despre asemenea bărbat. Eu am 
şi început să-i zic „mărit voievoade!” 

— Ştiiiu! grăi fata, cu oarecare batjocoră în 
glas. Dar oare acel „mărit voievod” numai de- 
un... Făt-Frumos ca tine are nevoie? 

— Îţi spun vorbe rupte din inimă şi domnia 
ta mă iei la vale. 

— Ce am eu cu inima domniei tale? Vru să-i 
spună că-i pare rău de asemenea întrebare, dar 
auzi şuierul stăruitor al prietenului şi continuă, 
încă mai răutăcioasă : Te cheamă... Dorondoc 
ori celălalt... Calapăr, Calamăr, Calapară... Du- 
te, nu pierde vremea cu palavre spuse-n vînt. 

— M-aşteaptă, că-s oameni care au în piept 
o inimă, nu un bolovan de sarea miţei... 

— Grabeşte, să nu-i pierzi! Şi nu de alta, 
dar cu cine mai baţi coclaurii şi mai suspini pe 
sub ferestrele ibovnicelor? 

— Adevărat : suspin multora, în dorul 
domniei tale. 

— Taci, măi... Uite-l nu e, că te-aude cea 
privighetoare şi-o ride de minciună gogonată... 
Lăstun, la o parte! 

— Jur că... 

— Jurămîntul strimb cade la pedeapsă! 

— Cea mai grea pedeapsă-i nepăsarea 
domniei tale, Voichiţa. 

Fata netezi coama Roaibei şi vru să mai 
şuguiască, dar auzi şuierul, încă mai stăruitor, 
şi strînse friul : 

— Hai, Roaiba!... La o parte, Lăstune, nu- 
mi mai încurca drumul şi cărarea, că-i 
degeaba. 

— Te-nsoţesc pînă la Cîmpulung. 

— Am un slujitor! N-am nevoie de doi... 

— Eu sînt Român Grue, nu o slugă! 

Parc-ar fi înţeles asprimea vorbirii, Lăstun 
tropotă şi nechează supărat. 

— Deşi eşti rea cu mine, gindul cel bun să 
te-nsoţească la drum! Drept răspuns, Voichiţa 
rise cu hohote, silind Roaiba să pornească la 
trap. Român Grue o admiră în sine : „Călăreşte 
ca un spahiu, se dedă la răutăţi şi nebunii, dar 
asta nu-i ştirbesc, ci-i sporesc frumuseţea, şi 
gingăşia”. Porni, la pas, spre poiana unde-l 
aşteptau prietenii. 

Dar, dinspre sat, se ivi un slujitor boieresc, 
călare pe-un cal răpănos. Puse pintenii. Lăstun 
sări în sus. 

— Strînge frîul armăsarului, nebunule!... Te 
cheamă jupîn vornicul la conac. Acum, şi fără 
zăbavă! Tot  satu-i adunat acolo, pentru 
judecată... 

— Judecată, în toiul nopţii? La ceasul 
acesta eu dorm ori petrec cu flăcăii şi fetele. 

Cu boierul nici ziua nu-mi place să ţin sfat, 
darmite noaptea. 

— Ia seama ce grăieşti, Român Grue! 

— Hai, Lăstun! şi ţişni galop pînă la locul 
unde-l aştepta prietenul. De ce mă chemi, 
Moţocule? 

Primi răspuns şuguitor, cum avea obicei 
prietenul : 

— Noroc, Grue! Unde-ai stat? Că de-atita 
şuierat, buzele mi s-au umflat şi de-atita 
aşteptat, inima mi s-a uscat. 

— Dorondoace, ticluieşte-mi viers de jale şi 
amar, că tare mi-i cătrănitā inima. 

— Nu-i vreme de cîntec, Grue. Boierul 
Toma Neagu a venit de la divan cu hrisov de 
împresurare a satului Novăceşti şi... 

—  Cutează? Moşnenii au hrisov de la 
Mircea Bătrînul. 

— Cutează! A strîns oamenii la conac, 
acum noaptea, şi-i sileşte să iscălească hrisovul 
de vinzare. Vrea să ne supună cum i-a supus 
anţărţ, pe cei din Obidiţi. Ne ia pămînturile şi 
ne face rumâni. 

— Dar nu-i drept, Tudor al lui Moţoc! 

— Jupîn Toma Neagu e vornic şi-n divan 
dreptatea-i numai a lui. La conac, oamenii, 
împresuraţi de slujitori armaţi, se-ngaimă : să 
iscălească ori nu hrisovul de-nrobire? 

— Să-i oprim de-a face o prostie! Ridicăm şi 
pe cei din Obidiţi. 

— S-a dus acolo Calapăr. 

— Du-te şi tu ; eu galopez la conac. 

Intrînd în sat auzi vuiet şi sfadă pe uliţi. 
Urcă, în galop, pînă la conac. În curtea închisă 
cu zid înalt, slujitori armaţi cu săbii, suliţi, 
buzdugane şi scuturi, legau în funii sătenii 
împotrivitori, îi întindeau pe butuc şi-i băteau 
la tălpi. In pălimarul conacului, luminat de 
două torţe, Toma Neagu striga la moşneni să 
moaie degetul în cerneală şi să-l pună pecete, 
pe hrisovul de „vînzare nesilită” a pămîntului, 
adică de înrobire. 

— De ce să iscălesc? întrebă un sătean 
înalt, între două vîrste. 

— Pentru că mi te vinzi rumân, iobag, 
înţelegi? V-am împrumutat vouă, novăceştilor, 
cinci sute de galbeni să vă plătiţi birul? 

—  Imprumutat. Dumnezeu să te 
răsplătească. Ţi-am înapoiat, cu dobîndă, două 
sute. Ceilalţi îi plătim, într-un an, tot cu 
dobîndă. 

— N-am timp s-aştept! Vă vindeţi mie, cu 
pămiînturi cu tot şi, de aici încolo vă scap eu de 
toate birurile şi angaralele. Pune degetul! 

— Nu pot face asta!... Cum să-mi robesc eu 
copiii? 

— Boierule, grăi alt ţăran, în genunchi te 
rugăm să ne amii. 

— Îndărătnicii şi împotrivitorii, în ştreang! 
Vai şi-amar de voi... 

— Nu ne dăm robi! strigă o voce hotărită, 
bărbătească. 

— Armaş, dă-i cîteva să-i piară glasul! 

În ogradă se stîrniră brîncituri, gemete, 
bătăi, vaiete, amestecate cu ţipătul păsărilor 
de noapte, cu urletele cîinilor speriaţi de mult 
huiet. 

—  Iscălesc! gemu jalnic un moşnean, 
doboriît de durerile schingiuirii. 

— Şi eu!... Ooof! nevrednicul de mine... 

— Nu-i mai bate, armaş! porunci boierul. 
Apropie făclia de hrisov, să vadă unde pun 
degetul... Nu acela! Degetul cel mare, vai şi- 
amar de tine, nerodule! Aşa, ca o pecete! 

— Pecetea morţii... suspină săteanul. 

Apropiindu-se de cerdac, Român Grue 
întrebă tare, răstit : 

— Ce se întîmplă aici? Nuntă cu făclii 
aprinse, cu bătăi la butuc, cu schingiuiri? 

— Ce pofteşti, zurbagiule? Descalecă! Vai 
şi-a... 

— Eu? De ce? Nu-s supusul nimănui : sînt 
om slobod şi nu primesc porunci! 

— Da? Acuş te leg la butuc şi-ţi moi ţifna 
slobozeniei, pribeagule! 

Grue se înălţă în scări, brinci armaşul şi se 
apropie de pălimar. Călare, era la nivelul 
stăpînului din conac. Îi vorbi, faţă la faţă, cu 
înverşunată îndrăzneală : 

— Nu mă ocări, boierule, că mă-nfurii şi... 
nu ţi-o fi bine. 

— Tu-ndrăzneşti, mă? răcni şi-l şi plesni 
peste obraz cu biciul cu trei varvarichiuri 

— Ai! In mare păcat mă bagi, vornice Toma 
Neagu! 

— Armaş, vai şi-amar! Doboară-l de pe cal! 
Grue răsuci calul şi-l înfruntă pe armaş : 

— Vezi-ţi de treabă, slugoiule! Crezi că 
dacă-l rabd pe boier, o să rabd orice netot? 

Şi cum armaşul îl plesni cu biciul în spate, 
Grue îl lovi cu cravaşa şi cu pumnii. Între 
ţărani se stîrniră murmure. Îndemnuri : 

— Aşa, Grue!... Răzbună-ne! 

Cu un pumn în faţă îl dobori pe armaş de 
pe cal, îi lovi calul cu cravaşa, silindu-l să-l 
tîrască agăţat c-un picior în scară. Strigă : 

— Vornice Neagu, încetează nelegiuirea! 
Deschide porţile să plece oamenii, stinge 
făcliile şi culcă-te! C-ar fi mai bine şi de noi şi 
de domnia ta. 

— Îmi porunceşti tu mie? Neisprăvitule! 
Vai şi-a... 

— Lasă oamenii în pace şi-ntr-o lună îţi vor 
plăti datoria. 

— Slujitori! astupaţi gura istui palavragiu! 

— Eu am venit cu gînd paşnic, boierule, iar 
domnia ta m-ai umilit şi m-ai plesnit peste 
obraz, cu biciul. 

— Cine nu se supune, îl zvîrl din sat! Adică, 
vai şi-amar de capul lui... 

— Satul e al moşnenilor, oameni liberi! 

— Te lecuiesc eu de grija moşnenilor şi de 
obrăznicia de a ţine calea fetei mele, vai şi- 
amar... Slujitori, doboriţi-l de pe cal! 

Luptîndu-se cu slujitorii, Român Grue 
vorbi, cu aprindere : 

— Pe Voichiţa o iubesc, boier Toma Neagu! 

— Taci,  nemernicule! Vai  şi-amar, 
îndrăzneşti prea mult!... 

— Bunicul domniei tale a fost şi el 
moşnean, ca şi aceşti novăceşti. Dar de cînd 
vodă te-a boierit, ai căpiat! 

Oamenii se frămîntau, dar cei mai mulţi se 
temeau : vodă a dat vornicului mulţi slujitori, 
să împresoare şi să surpe satul. 

— Ne zdrobesc oasele, dacă nu ne lăsăm 
iobăgiţi! 

— E o tâlhărie! strigă Grue. Îl chemăm la 
judecată. Vornicul Toma Neagu urlă, furios : 

— Legaţi-l la butuc! Vai şi-amar... 

Grue îşi roti calul, smulse biciul din mîna 
boierului şi-l arse de cîteva ori, cu sete : 

— Poftim!... Să nu-ţi rămîn dator... 

Moşnenii se îngroziră : „L-a biciuit pe 
boier!”... „îndrăzneţ flăcău!” „Grue Grozovanul 
ăsta are dreptate : să nu ne lăsăm înjugaţi ca 
vitele!” Şi mulţi începură harţa cu slujitorii 
domneşti. Un bătrîn căzu lovit de sabie. Cei din 
jur se îngroziră, dar groaza se preschimbă în 
miînie. Toma Neagu, plin de sînge pe obraz, 
gemea „vai şi-amar” şi striga întruna să 
doboare zurbagiul de pe cal. Dar, înţelept ca 
un om, Lăstun muşca, sărea, izbea cu copitele 
în toţi cei care se apropiau. Moşnenii se 
bucurau că Român Grue nu putea fi înfrînt şi 
pîndeau clipa cînd să-i sară în ajutor, însă un 
slujitor aruncă arcanul îl învălătuci de gît şi-l 
trase jos din şa. 

— Aah, cîinilor! m-aţi încolţit... 

— Dā-te prins! ceru Toma Neagu, 
ştergîndu-şi sîngele de pe obraz. Altminteri 
însumi te spintec cu sabia! 

— Vrei să bocească Voichiţa după mine? 
rise Grue, minzeşte. 

— Ba, o să cînte şi-o să-ţi dănţuie pe 
mormînt, vai şi-amar, de-l vei mai avea undeva! 

—  Te-nşeli : după cîte-o cunosc, se- 
nhobotează-n maramă neagră. 

— Dacă nu vrei să mori în ştreang, treci la 
rînd cu mişeii ăştia şi pune degetul pe hrisov, 
răzvrătitule! Altfel, vai şi... 

— Eu ştiu citi şi scrie, boierule. 

— Atunci iscâleşte cu pana! Uite-o... 

— Să citesc întîi hrisovul. 

— L-au iscălit atiţia, vai şi-a... fără să-l 
citească. 

— Cum ţi-am spus, vornice, eu ştiu carte, 
grăi Grue lungind vorba, aşa că se cuvine a-mi 
împlini astă din urmă dorinţă : să citesc 
hrisovul. 

— Logofeţele, înfăţişează-i-l! Iar voi ţineţi-l 
bine, porunci slujitorilor. 

— Apropie făclia, să văd! ceru mai cu 
hotărîre, că-i scris cu buchii mărunte de teamă 
să nu cheltuieşti mult pergament, zgircitule şi 
hapsînule! 

— Taci! Nesocotitule! 

— O să tac numai cînd mi-o astupa 
pămîntul gura. Apropie, logofeţele, hrisovul. 
Oameni buni, ascultați : „Eu Alexandru 
voievod, cu mila lui Dumnezeu domn al Ţării...” 
Se opri din citit şi întrebă : N-a aflat încă ce 

poreclă i-a pus norodul? Eu Alexandru vodă 
„cel Rău” ajut boierii cu slujitori şi ucigaşi, să 
înrobească norodul cel trudnic, care dă pîinea, 
laptele şi mierea ţării... Aşa ar trebui să scrie 
un hrisov adevărat. 

— II batjocoreşti pe vodă? 

— El mă sileşte. Crezi că n-aş fi bucuros să- 
i spun cel bun şi viteaz, care ne scapă ţara de 
necaz? 

— Ajunge trâăncăneala! Iscăleşte! 

— Întîi să văd ce scrie... Făclia mai 
aproape! Aşa... Oameni buni, nu iscăliţi! In 
hrisov scrie că ne vindem „de bună voie şi 
nesiliţi de nimeni”. Putem noi iscăli o minciună 
ca asta? 

— Aşa-i obicei să se scrie în hrisoave. 

—  Ducă-se pe pustii asemenea obicei 
ticălos!... Nu iscălim! Nuuuu! strigară mai 
mulţi, venind spre pălimar. 

— Străpungeţi-l cu suliţele! Vai şi-amar... 

— Ca să nu fie... „vai şi-amar”, trimite 
slujitorii la culcare! Uite-i ce obosiţi şi supăraţi 
sînt. Nici lor nu le place slujba asta ticăloasă. 

— Legaţi-l! 

Român Grue brînceşte un slujitor, îi smulge 
sabia şi începe lupta îndemniînd şi pe ceilalţi să 
sară la bătaie. În scurt, curtea conacului s-a 

preschimbat într-un imaş de luptă, om la om. 
Toma Neagu striga deznădăjduit : 

— Incercuiţi-l!... Ucideţi-l!... Ce faceţi, vai 
şi-a... Ticăloşilor! 

Căpitanul slujitorilor domneşti repede vreo 
douăzeci de suliţaşi să-l înconjoare pe Grue, 
dar în clipa aceea Lăstun nechează tare, 
prelung şi, din afara zidurilor, prind a se auzi 
vorbe răstite, strigări, îndemnuri. Doborînd 
porţile, se ivesc Calapăr şi Moţoc, în fruntea 
unei cete mari de ţărani din Obidiţi : 

— Aţi sosit la timp, fraţilor! strigă Grue. 
Novăceştilor, nu lăsaţi călăii să ne înjuguie!... 
Pe ei!... 

Calapăr, cu patru din Obidiţi, au ajuns la 
pălimar şi l-au luat pe Toma Neagu de piept: 

— Să-i tragem un zavrac! strigă un ţăran 
cu glas gros. 

— Dacă vă obrăzniciţi, vai şi-amar... măria 
sa vă spinzură pe voi, pe toţi! ţipă vornicul, 
tremurînd de teamă. Eu, din partea mea... 

— Te-te la el! îl arătă Calapăr ; a mîncat 
urdă cu usturoi şi cere să-i miroase gura a 
lapte dulce, ca la un viţeluş de ţiţă. 

Grue se arată îngăduitor : 

— Totuşi, noi vrem să trăim în bună 
înţelegere cu domnia ta, ca şi pînă acuma, 


29 


vornice Toma Neagu. Să ne tocmim asupra 
datoriei şi... 

— Grue, îl întrerupse Calapăr, boieru-i bun 
la tocmeală, dar rău, foarte rău la socoteală. 

— Ce zici, staroste Pelin? 

— Sînt păţit, se-nvoi starostele, şi ştiu,că în 
vremea asta o învoială strimbă-i mai bună decît 
o judecată dreaptă. 

— Nădăjduiesc că şi jupîniţa Voichiţa o să 
ne înţeleagă şi... 

— Te poftesc, vai şi-amar! să n-o amesteci 
pe Voichiţa în nelegiuirile tale! se-nfurie 
vornicul Neagu, înroşindu-se ca sfecla. 

— Aha, te doare că şi coada securii face rău 
pădurii?! rise Calapăr. Acum înţeleg de ce ai 
trimis-o de-acasă : să nu-ţi vadă nelegiuirea. 
Jupîniţa Voichiţa are altă inimă, alte gînduri. 

— Nu vă-ngădui să-i rostiţi numele! Vai şi... 

— Eşti miînios, căută Grue să-l mai 
îmblînzească pe vornic ; şi de mînie furat, 
vorbeşti necugetat. Eu sînt sărac, dar... 

— Grue, nu-i sărac cel ce n-are bani, ci cel 
ce n-are minte. 

— Prietene, gîndeşte-te şi la inima mea. 

— Măi Grue, n-ai învăţătura vieţii. Trebuie 
să mai înveţi a cunoaşte oamenii. Eu prin lume 
mult am umblat şi multe-am învăţat. Şi ce ştiu 
bine nu ţin numai pentru mine, ci împart cu cei 

drepţi, să-i fac mai înţelepţi, împart cu cei 
viteji, ca să-i ţin tot treji. 

Starostele Pelin cuvîntă tot împăciuitor : 

— Jupîn Toma o să ne fie prieten, ca şi pînă 
acum, dacă... 

— Staroste, fluier nu poţi face din orice 
lemn îţi place. Eu zic... 

Oamenii din jur şi-au pierdut răbdarea : nu 
înțelegeau ce tot sporovăiesc cei din faţa 
pălimarului cu boierul. Şi-au început să strige : 

— Să-l pedepsim!... Ne-a schingiuit!... Ne-a 
bătut la tălpi!... Nu plecăm de-aici pînă nu-l 
scuturăm bine!... 

Grue se întristă, iar Calapăr i-o zise : 

— Ei, boierule, vezi că toată pasărea pe 
limba ei piere? Un ţăran din Obidiţi strigă, din 
mijlocul ogrăzii : 

— Calapăr, hărăzeşte-i tu pedeapsa ; ştii să 
născoceşti ceva mai... 

— Bine... Dar să-mi aduceţi o oală cu miere 
să-l dirlobirlobrezim! 

— Cucută, nu miere! se mînie alt ţăran. 

— Cucuta ucide repede ; dacă îl ungem cu 
miere se chinuie mîncat de muşte, măcar o 
săptămînă şi n-o să-i mai dea mina să ne 
înrobească. 

Insufleţiţi, peste zece oameni urcă în 
pălimar şi smulg straiele de pe boier, lăsîndu-l 

numai în izmene. Sudălmile şi „vai şi- 
amarurile” lui, în loc să-i sperie pe moşneni, le 
stirneşte risul. Calapăr îşi îngădui a-l dăscăli : 

— Vezi, vornice? Poporul ştie că toată buba 
are leac şi că vii de hac oricărui trufaş, oricît 
de abraş. 

Grue se uită la Moţoc, cerînd ajutor ; dar 
prietenul şugui : 

— Dacă el ne-a hrănit cu fiere, noi să-l 
ungem cu miere... Deci, boier Neagu, să mai 
spui c-am fi răi şi fără căpătii. 

Toma Neagu clâănţănea de frig şi de frică : 
se ruga, în şoaptă, de Grue, să nu-l 
batjocorească. 

— Poporul te-a osîndit, eu nu mă pot 
împotrivi. 

— Ţine-te tare, Român Grue! îl îndemnă 
Moţoc. Judecată dreaptă şi ce-i drept nu-i 
păcat. Aşa a osîndit el şapte ţărani din Obidiţi. 

— N-aveţi dreptul, voi, răzvrătiţilor, vai şi- 
amar! să judecaţi un dregător al măriei sale 
Alexandru vodă... 

— Deocamdată, iaca, te-am şi judecat, zise 
Grue, fără a se bucura. Fraţilor, dacă aţi 
dezarmat străjerii, închideţi-i în grajduri. 

Novăceştii împliniră, îndată, sfatul, fără 
vreo altă greutate decit c-au trebuit să mai 
împartă ceva pumni în fălcile celor mai 


32 


îndărătnici. Pînă să vină oala cu miere, Moţoc 
Dorondoc gîndi să-l ajute pe Toma Neagu a 
îndura osînda... mai uşor : 

— Foaie verde de-alior, mult mi-i dor şi iar 
mi-i dor, să mai fiu ce-am fost mai an vornic 
mare în divan, să-l tai pe Grue Grozovan... 

— Vai şi-amar, cumplit mă batjocoriţi! 

— Da? se miră Calapăr. Cine te-a bătut 
lordaşir şi n-a dat mai abitir? 

Văziînd că unul din ţărani a adus oala cu 
miere, Toma Neagu şopti lui Grue : 

— Dacă mă scapi de ruşinea asta, vai şi- 
amar, ţi-o dau pe Voichiţa. 

— A, nu, jupîne! Dragostea nu se tirguieşte, 
Ci se cucereşte. 

Văzînd că nu-l poate „cumpăra” pe Grue, se 
milogi către ceilalţi : 

— Fie-vă milă, oameni buni, nu mă 
batjocoriţi! Vă iert de... 

Dar nimeni nu se îndura ; toţi făceau haz 
cum Calapăr lua mierea cu palma şi-o întindea 
pe trupul alb al boierului, ca pe-o unsoare. 
După ce se sfătui cu starostele, Grue porunci 
să fie legat de un stilp, în mijlocul ogrăzii. 
Toma Neagu striga şi se tînguia nevolnic : 

— Mă jălui lui vodă şi... măria sa o să vă 
spînzure, vai şi-amar! 


33 


Dar nimeni nu se speria. Mulţi făceau haz, 
văzîindu-l pe cel care voia să-i robească, 
batjocorit, uns cu miere şi legat de stilp. 

Moţoc  Dorondoc cînta în  deridere, 
înveselind toată ograda : 

— Jălui-m-aş jălui, de toţi munţii s-or clăti, 
văile s-or astupa, pietrele s-or despica, ci noi 
tot nu te-om ierta... 

Deci, uitînd, în miînia lor, că Toma Neagu 
era mădular al divanului domnesc, oamenii din 
Novăceşti i-au făcut pocinogul : l-au lăsat în 
seama  muştelor, furnicilor, viespilor şi 
bărzăunilor, să-l gidile şi să-l înţepe, după a lor 
ştiinţă şi poftă. O vreme, oamenii au privit ca la 
comedie. Unii au ris, alţii, mai miloşi ori mai 
temători, l-au câinat. Mai ales că boierul se 
väita, suduia, ameninţa, blestema, spumega de 
mînie. Calapăr îi da răspuns : 

— Pătimeşte, jupîn Neagu, pentru toţi cei 
pe care i-ai pedepsit într-acest fel. Cu ce 
măsură ne-ai măsurat, îţi măsurăm! 

— De ce?... Ucigaşilor! Vai şi-amar! urla să- 
i crape bojocii ; dar simțind că-i vine leşin, se 
mulţumi să geamă jalnic. 

— Oameni buni! strigă Grue. O clipă 
ascultare. Aşa... Vă place cum l-am judecat? 

— Da, l-am osîndit după cuviinţă! socoti un 
bătrîn. 

— Am ajuns să văd ce nu s-a mai văzut, a 
zis şi o fată, Măria lui Pătraşcu. 

Apoi plecară toţi spre casele lor, oarecum 
mulţumiţi. 

Român Grue hotări : Calapăr şi Dorondoc 
rămîn de strajă, împreună cu zece flăcăi cu 
pumnii tari, pentru ceva întâmplări... 
nepotrivite : cumva, cineva să cuteze a-l 
dezlega pe osîndit. Mulţi novăceşteni credeau 
că au scăpat de iobăgie ; unii însă se temeau 
că tocmai osîndirea boierului s-ar putea să 
ducă la risipirea satului, din porunca lui vodă. 
Român Grue se arăta neînduplecat, deşi se 
temea că Voichiţa îl va batjocori şi uri; ei îi va 
fi greu, dacă nu chiar cu neputinţă a înţelege 
că, de nu-l osîndea aşa, oamenii, în furia lor, îl 
puteau ucide. Mai ales că boierul a făcut tot 
ce-a putut ca să-i scoată din râbdări. Dar parcă 
un demon lăuntric îl îndemna să vorbească pe 
dos de cum gîndea, adică aspru, duşmănos : 

— Cine cearcă să-l dezlege, va fi legat şi 
uns alături de el! Aţi auzit, voi slujitori 
boiereşti şi domneşti? 

— Să-l mănînce gîngăniile!... Să-i rămînă 
oasele uscate la soare, ca toaca!... Numai aşa 
scăpăm de robie!... 

— Să piară, nelegiuitul! strigă o bătrînă şi 
încă vreo cîţiva îi ţinură partea. 

— Vom aduna iară sfatul şi-om hotări! vorbi 
Grue, încălecînd. 

— He-hei! pină-n deseară, gizele-l dau 
gata : mort, de-a binelea!... Aşa!... 

Toma Neagu auzea şi se jăluia : 

— Ce zile-am ajuns, vai şi-amar!... Mă 
judecă şi mă osindesc babele, veneticii şi 
prostimea... Păi, n-oi scăpa eu de-aici?! Pe toţi 
am să vă gitui! 

— Auzi, Român Grue? zise mătuşa. Pe cine 
nu-l laşi să moară nu te lasă să trăieşti! 

Răsărea soarele, cînd Grue a încălecat şi-a 
plecat la moară. Moţoc Dorondoc şi Calapăr au 
rămas, deci, să păzească pe jupîn Neagu ,,pînă- 
l iau gîngăniile în primire”. 

— Deci, făcu haz Calapăr, rămas-am aici, 
mai mari peste cei mici şi staroste peste calici, 
cu boier Clipici. 

— Ce facem, întrebă Moţoc, ca să treacă 
vremea mai uşor? 

—  Privim la osîndit : deşi aşa, juma' 
despuiat şi năclăit în miere... nu arată prea 
acătari. Mai degrabă, slut şi hîd, berbec rămas 
de cîrd. 

—  Vail... Vai şi-a... de mine! Urcă 
furnicile... Vin şi muştele... Mă gîdilă! Mă 
înţeapă!... striga deznădăjduit osînditul. 

— Ei, nu te mai boci, ca o babă! La gidilat, 
Tizi... cu lacrimi. Şi nu te mai văieta aşa avan, 
că te-am uns cu miere, nu catran... 

— Nu mai pot!... Cu ce v-am greşit, vai şi- 
amar? Vaaai!... 

— Chiar la om firoscos, căinţa tirzie-i de 
prisos, boierule! 

Cei doi prieteni şi paznici se traseră mai 
încolo ; Moţoc scoase fluierul de la brîu şi- 
ncepu a-i zice de jale şi-alean, spre marea 
supărare a lui Toma Neagu, care-i ocăra în tot 
felul : tilhari, nelegiuiţi, vite-ncălţate, derbedei 
şi ucigaşi fără suflet, nemernici. 

— Ei, jupine, la unul fără suflet ca domnia 
ta, unul fără lege trebuia... Cîntă, Moţoace! 
Cîntecul uşurează inima şi-o îndulceşte, alină 
durerile ; ba, uneori, îmblinzeşte chiar fiarele. 

— Vai, cum mă-nţeapă un bărzăune în 
obraz!... Dac-oi scăpa, pe toţi am să vă 
spînzur... Pe toooţi!... 

— Nu ameninţa, jupîne! Deşi eşti gol pînă 
la brîu, tot spun că, în ce cămaşă te-ai miniat, 
în aceea te-i desmiînia. 

— Sint batjocorit!... Vai şi-a... Schingiuit! 
Ocărit! 

Ca să curme sfada, s-au depărtat şi s-au 
aşezat pe treptele conacului ; dar jupîn Neagu 
a continuat vâicăreala, suduind cumplit slugile 

şi robii că nu veneau să-l scape. Îl zări pe 
Măndilă, unul din ţiganii robi. li făcu semn să 
se apropie încet, să nu-l simtă „ticăloşii care 
cîntă din fluier”. Îi porunci să-l dezlege. Dar 
tiganul se sperie : 

— Nu pot, boierule!... Mă omoară satul. 

— Ce? mişelule! se mînie Neagu. 

— Vezi că, dacă mă ucid, se cheamă că 
mort rămîn pe toată viaţa. 

— Ţii mai mult la pielea ta de rob, decit la a 
stăpânului tău? 

— De, stăpine, fiecare se-nveleşte cu pielea 
lui. 

— Ah! Şi robii îşi bat joc de mine! se văicări 
şi-i şopti lui Măndilă, să vină mai aproape. 

Moţoc Dorondoc îl zări şi-l întrebă ce 
caută. 

— Nimic, păcatele mele!... Mă uitam să văd 
cum arată un stăpîn legat şi uns cu miere. Sînt 
şi eu om... Curios. 

— Depărtează-te, că acuş te legăm şi pe 
tine! 

— Măi, oamenii mei, dacă mă dezlegaţi vă 
dezrobesc şi vă dau şi-o pungă de galbeni! 
făgădui Toma Neagu. 

— Ce să facem cu galbenii, dacă ne 
căsăpeşti tot satul? 

Soarele se ridica pe cer şi tot mai multe 
muşte se adunau la mierea de pe trupul 
jupînului Neagu, care se scîncea tot mai jalnic : 
„Vrâjmaş mă-n-ţeapă!... Parcă au mii de ace... 
Imi găuresc pielea... Mă seacă la inimă!”... 
Măndilă cercă să mai alunge cele muşte, dar 
ele, biziitoarele, şi mai avan îl pişcau. 

— Măndilă, îl întrebă Calapăr, tu n-ai aflat 
că mila de la stăpîn e ca umbra de mărăcin? 

— Curat mărăcine!... încuviinţă robul, iar 
către boier şopti : Să te scap, dar cum?... 
Învaţă-mă!... 

— Du-te, în goană la tabăra lui Gazi Ghirai, 
căpetenia tătarilor, şi roagă-l să trimită un pile 
de-al lui, să mă scoată de-aici, din năpastă. 

— Tătarii te robesc şi mai rău, boierule, 
dacă... 

— Mă răscumpăr, n-avea grijă! Spune-i că 
am bani : plătesc! lar pe tine te-oi răsplăti 
boiereşte. 

— Cu vreo două pungi de galbeni? 

— Haide, nu mai sta pe gînduri! Te fac 
bogat, jur! 

Măndilă dădu din cap, semn că se duce. 
Boierul îl povăţui să fie îndrăzneţ, şi să alerge, 
în galop, pînă la tabăra tătară. Cu şiretenie, 
robul se milogi şi trecu pe lîngă cei doi paznici, 
urîndu-le „slujbă uşoară”. Tocmai atunci sosiră 

la conac două fete, Maria şi Leana, cu de-ale 
mîncării, aşa că prietenii lui Grue nu se gîndiră 
la  şiretlicuri, ci adulmecau bucatele din 
paneraşele fetelor. 

— Noi credeam că vi-i foame şi, cînd colo, 
voi cîntaţi ca la horă. 

— Păi, chiar că de foame ţirliiam, Măria, 
surise Dorondoc. Ce ne-aţi adus? 

— Tot bucate răsturnate, încropite de mine 
şi de alte gospodine... 

— Pentru un voinic ca mine! rise Calapăr, 
în timp ce fetele aşezau panerele pe treptele 
scării conacului şi rinduiau pe-un şervet piine, 
brînză şi ceapă, lingă un ulcior cu apă. Dar, 
iaca, mi-i aşa de foame, că nu mai găsesc o 
zicală potrivită. Ba da : cînd n-am, înghit în sec 
; cînd am, înfulecînd mă-nec. 

— Foamea roade mai adînc, rise Măria, 
cînd stai degeaba. 

— Na! Credeai că numai tu, Calapărule, 
ticluieşti zicale? 

Cît au îmbucat cei doi, fetele au privit la 
Toma Neagu şi la roiul de muşte din jur. Da din 
cap, bodogănea şi gemea tot mai stins. 

— Săracul boierul nostru! l-a căinat, cu 
milă, Maria, cătind rugător spre cei doi flăcăi 
paznici, iar Calapăr, înţelegînd tilcul privirii, 

ticlui o  strigătură şuguitoare, ca să le 
tămăduiască mila : 

—  Dorondoace, Dorondoace, du-te-ncolo, 
vino-ncoace, lasă-mă şi nu-mi da pace... Că 
dacă vara n-ai minte, iarna nu mînci plăcinte. 

Dar nu sfirşiseră bine de mîncat şi şuguit, 
că s-auziră paşi greoi şi-un mormăit, pe- 
aproape şi tot mai aproape, în lăstărişul din 
mijlocul curţii boiereşti. Trăgind un git de apă 
din ulcior, Calapăr strigă, aşa în şagă : 

— Măi, tu ăla din tufiş, nu veni furiş, ci 
poftim la masă, dacă ţi-ai adus de-acasă! 

— Vai! strigă Leana, ce dihanie!... Ce 
matahală de urs!... 

Şi toţi patru săriră în picioare, întrebîndu- 
se cum s-o fi rătăcit pe-acolo. Fetele voiau să 
fugă şi să tipe, dar Calapăr le linişti, mai ales 
că, atras de mirozna mierii, dihania se îndrepta 
spre Toma Neagu, a cărui spaimă nu era mică, 
ci se ruga, îngrozit : 

— Oameni buni, nu vedeţi!... Mă sfişie 
ursul!... Dezlegaţi-mă! Vai  şi-amar... Se- 
apropie!... Dezlegaţi-mâă!... Dezle... 

— N-avem voie, jupîn Neagu. Numai satul... 

— Mă omoară!... Vai şi-a... Leşin! 

— Ce ţi-i scris, vorbi Calapăr batjocoritor, 
în frunte ţi-i pus, degeaba a venit ursul să 
lingă... scrisul. 

— O fi avînd vreo răfuială cu domnia ta, 
chibzui Moţoc. lar dacă satul te-a osîndit la... 
poate ai noroc ca moş Martin să te scape mai 
repede de chinuri. Din trei hăpăituri, te dă 
gata! 

— Fie-vă milă!... Îi simt suflarea fierbinte... 
mă... amiroase... 

—  Fereşte-mă, doamne, de dragoste 
ursească! glumi Calapăr, în vreme ce jupîn 
Neagu striga tot mai sufocat : „Mă mănîncă... 
Vai şi-amar! Mor... Mor!... 

— Dacă-i aşa, adăugă Dorondoc, să ne 
scoatem cuşmele şi să-ţi urăm să-ţi fie ţăr'na 
uşoară şi... amin. 

Măria şi Leana se întoarseră cu spatele, să 
nu vadă cum îl va sfişia dihania pe bietul boier, 
mai ales că glasul lui se auzea tot mai stins, 
mai dîrdîit de groază. Dar ursul, ridicat în două 
labe, îl... săruta pe boier pe-amîndoi obrajii, 
Calapăr ridea, zicînd că-i şopteşte o taină 
înfricoşătoare la ureche. Cea dintii, Maria se 
linişti : 

— Nu!... Îl unge... Îl spală cu limba, ca vaca 
pe vițel. 

— Aha, chihăâi Calapăr ; a nimerit ursul la 
miere. De-acu chiar de i-am rupe şi ciotul de 
coadă pe care-l mai are, tot nu se lasă... Bată- 

te să te bată de jivină, ai aflat ce boier... dulce 
avem? 

— Stai! îl opri Moţoc ; nu te pripi cu 
bucuria. Cumpăna tot n-a trecut. După ce 
termină mierea, o să vrea şi carne. 

— Vai, săracul! îl căina Măria ; nu mai 
şuguiţi că, iote, boierul dă ochii peste cap şi 
ride chicotit... A înnebunit de spaimă ori de 
durere?! 

— Ba îl gidilă limba ursului şi leşină de... 
plăcere. 

— Iote, dandana! sări şi Calapăr. Bine zice 
moş Arvinte : vai de cap unde nu-i minte... 

Ci, pe cînd oamenii sporovăiau vrute şi 
nevrute, ursul îl lingea, îl spăla cu limba pe 
boier, pe toate părţile, făcîndu-l curat ca 
pruncul abia născut. Cînd s-a întors Român 
Grue, în galopul calului, fiindcă auzise, din 
oameni, că pe jupin Neagu îl sfişia ursul, 
încremeni de mirare. Îl stupi : „Ptiu!... Trăsni- 
o-ar Dumnezeu de namilă, de unde a venit?” 
Moţoc îl lămuri că-i „volintir”, înnădit la 
miere ; dar lui Grue nu-i ardea de glume : se 
întreba cum poate fi îndepărtată fiara, fără a 
căşuna pieirea osînditului. 

— Cu puterea şi cu armele! rosti Calapăr, 
dar îndată îşi dădu seama că dacă-i izbit din 
spate, ursul cuprinde boierul în braţe şi-l 

stringe pînă-i ies ochii din cap şi-şi dă duhul. 
Român Grue descălecă în grabă şi sări în 
spinarea ursului, îl înşfacă zdravăn de urechi. 
Jivina era foarte puternică, dar şi flăcăul 
îndrăzneţ şi mlădios. 

— Ce faci, Grue? s-aţinu Calapăr cu sabia. 
Nu merită jupin Neagu să-ţi primejduieşti 
viaţa. 

Cu voinţă şi vînjoşie de oţel, Grue izbuti să 
tragă ursul departe de cel legat de stilp. Moţoc 
zise că, dacă n-ar fi leşinat, boierul i-ar fi 
mulţumit, văzînd ce-a făcut pentru el: 

— Iar jupîniţă Voichiţa te-ar fi sărutat. 

Răsucindu-se ca o zvirlugă, Grue prinse 
ursul de labele de dinainte şi-i vorbi, cu 
blîndeţe : 

— Fii cuminte, moş Martine! Nu-ţi fac 
nimic dacă eşti cuminte... Toţi cei din jur îl 
admirau. Maria izbucni : 

— Pentru un flăcău ca Grue, mi-aş da viaţa! 
Puternic, bun, frumos, săritor la nevoie, 
omenos. 

— Are totuşi un mare cusur : crede că o 
căutătură dulce, dragoste aduce, o domoli 
Calapăr. Nu pricepe că dragostea de jupîniţă, 
ca zeama de chiseliţă : cine-nghite tot sughite. 

Lingind mierea de pe trupul boierului, 
ursul a alungat muştele şi l-a scăpat de chinuri. 
Paznicii l-au udat cu apă şi l-au trezit din leşin. 

Aşa cum ţinea Grue ursul de labele din 
faţă, lui Calapăr i se păru că se joacă ursăreşte 
şi, mai în glumă, mai în serios, începu să cînte 
ca ursarii : 

— Joacă bine, moş Martine, că-ţi dau pîine 
cu măsline şi miere dulce de albine, iar lui 
Neagu nu i-i bine... Hopa-hopa, moş Martine, 
haide joacă după mine! 

Cîntarea asta schimbă spaima în veselie. 
Măria căută repede o tingire şi începu să bată 
în ea cu un băț, iar Dorondoc o însoţi cu 
cîntare din fluier. Şi veselia se înteţi cu risete 
şi strigăte, cînd dihania încetă harţagul cu 
Grue şi, cum era în două picioare, porni să 
țopăie, tupa-tupa! să clatine din cap, să 
boldească ochii şi să-şi lingă botul cu limba-i 
subţire, roşie ca floarea macului. Toţi băteau 
din palme şi-l îndemnau, stăruitor, iar Calapăr, 
încălzit de veselia obştească, îi aduse un 
ciomag şi i-l puse în labe. 

— Măi oameni buni, gata! îi întrerupse 
Grue ; nu vă zbinţuiţi ca nişte daţi în mintea 
copiilor. 

— Păi... altminteri nu scăpăm de fiara asta! 
se împotrivi Moţoc. C-am păţit ca acela care, 
fugind de ploaie, dă-n noroaie. 

Român Grue rise şi sfătui să cînte şi s-o ia 
spre poartă. 

— Crezi că am altoi de vino-ncoa, întrebă 
Calapăr, s-atrag dihania după mine? N-ar fi 
rău, ci ar fi bine : Dar dacă... vine, îmi convine? 

— Poate, dacă-i spui o snoavă bună, o 
vorbă de duh, vine după tine, să rîdă... Il atragi 
în conac, închizi uşa şi... gata : scăpăm de el. 

— Bravo! să rămîn cu sălbătăciunea închis 
în conac : el stăpîn şi eu argat, el în jilţ şi eu 
sub pat? Halal de dovleacul meu! 

— Ei, ieşi pe uşa din spate ; ori sari pe 
fereastră, zise Moţoc. 

— Ia-n te uită! Ursul farmă orice uşă. Tu, 
Grue, i-ai probat puterea. Şi vorba ceea 
numai cine a mîncat papară ştie dulce-i ori 
amară, de-i vine la socoteală. 

— Trebuie să-l salvăm pe jupîn Toma 
Neagu! Altminteri... 

— Bine, Grue, dacă te topeşti de dragul 
boierului, încerc. Şi începu să-i cînte ursului, 
născocind stihuri anapoda : „Joacă bine, moş 
Martine, că-ţi dau trei cofiţe pline cu frăguţe şi 
afine, să mănînci cît se cuvine! Moş Martine, 
moş Martine, joacă bine, joacă bine!” 

Şi, iarăşi, spre uimirea celor de faţă, ursul 
sări de cîteva ori, zburdind, apoi se luă după 
Calapăr şi urcă în conac, ca-n vizuina lui, ceea 
ce-l îndemnă pe Dorondoc a zice cu glas tare : 

— Să stea-n conace şi urşilor le place! 
Lumea s-a adunat, vorba ceea, „ca la urs”. 

Român Grue hotări să coboare în sat, să 
ţină sfat cu oamenii, privind soarta lui Toma 
Neagu. 

— Aveţi grijă de el, ceru lui Dorondoc şi 
celor două fete. 

— Nu cumva ne pui, acu, să-l păzim şi de 
muşte? întrebă Leana. 

— Dacă va trebui, îl vom păzi, că oameni 
sintem. Vreau să ies şi înaintea Voichiţei, să nu 
se sperie prea tare, văzindu-şi părintele 
batjocorit. 

— Mda... mormăi Moţoc, cum umblă prin 
preajmă cete de tătari prădalnici şi cum 
dumneaei e ruptă din soare de frumoasă... 

Văzindu-l cum îl sărută pe Lăstun pe ochi, 
cum saltă-n şa şi pune pinteni, grăbit şi 
îngrijorat, Dorondoc îl boscorodi în şagă şi-ntru 
şfichiuire : 

— Român Grue, umblă cîmpurile, gonind 
vinturile, sărind văile că-ţi ard călcăile, că 
dorul te frînge şi nu-l poţi stinge, nici cu apă, 
nici cu-omăt, că te-ai cam... prostit di tăt... 

Deci Calapăr şi Măria au păcălit ursul şi l- 
au virit în conac, iar Moţoc Dorondoc a rămas 
să-l păzească pe jupîn Neagu, pînă s-o trezi din 
leşin. Că nu-i tocmai plăcut să te lingă pe obraz 
o matahală de urs. Oleacă mai tirziu, Ion 
Calapăr a ieşit din conac povestind, în felul lui 
hîtru, cum a îndemnat jivina să se culce în 
patul boierului. Dar n-a isprăvit vorba, că, în 
poarta conacului, s-a ivit Voichiţa, neliniştită, 
mînioasă şi speriată.,,Cînd l-o vedea pe taică- 
su, îşi zise Dorondoc, sare cu calul peste conac 
de furie, iar pe noi ne calcă-n copite...” 

— Ce-aţi făcut tatei, nelegiuiţilor! L.-aţi 
omorît?!... Mă pling lui vodă, hainilor! 
Ucigaşilor!... Măria sa-i rudă cu noi! 

— Ei, ce mai neamuri! se grozăvi Calapăr ; 
şapte ape-n chisăliţă, eu sînt neam cu 
Comoniţă, botezat în doniţă, plină cu jintiţă. 

— O să vă puie-n furci! Pe toţi! 

— Păi de ce? nu se lăsă Dorondoc. Că doar 
nu l-am ucis noi: a murit singur... de la sine. 
Noi atît i-am făcut : l-am uns cu miere, cum a 
uns şi dumnealui pe cei din Obidiţi, dîndu-i la 
muşte. 

— L-aţi schingiuit, nemernicilor! Aah! 

— Intîi  şi-ntii, linişteşte-te ; apoi 
binevoieşte, jupîniţă, să afli că Român Grue, 

filotim cum e, a plecat să-ţi iasă înainte, să te 
scape de primejdii, să-ţi domolească miînia... 

— Aha! El e capul relelor? îşi bate joc de 
tata, pentru că eu... E un mişel! 

— Te iubeşte, jupîniţă, îl apără Dorondoc. 
Priveşte! Jupin Neagu se trezeşte din leşin, 
semn că-i place numele Român Grue. 

— Tată! tată!... Ce-ai păţit? 

— A, vai şi-amar!... suspină buimac. Tu eşti, 
fata mea? 

— Eu, tată, eu! se bucură şi îndată se răsti 
furioasă către paznici : Dezlegaţi-l! Acum, 
repede! 

— Asta nu se poate! se împotrivi Calapăr. 
Nici repede, nici încet! 

— Atunci îl dezleg eu! Cine-o să cuteze a 
mă opri?... Port junghier la brîu şi... 

— Noi nu ne fălim cu armele, în faţa unei 
femei, se arătă Calapăr om cumsecade. Cel 
mult o să te legăm, ca să stai cuminte. 

— S-o vedem şi pe-asta! 

— Păi, surise Dorondoc, dacă-l vezi pe jupîn 
Neagu legat, de ce n-ai vedea-o şi pe... asta? 
Deşi domnia ta eşti altă fire decît... Pune 
junghierul la loc în cingătoare şi nu te-apropia 
de osîndit. Noi sîntem strajă şi-avem poruncă 
să nu se apropie nimeni de... 

— Poruncă? de la cine?... De la voda? 

— Nu, de la Român Grue! simţi Calapăr 
nevoia s-o umilească. 

— Ce? Grue-i mai mare-n ţara asta? Îl ştiam 
un biet pribeag pripăşit pe-aici. Un venetic fără 
căpătii. 

— Grue-i om cuminte, jupiniţă, îl apără 
Moţoc. Are-un singur cusur : se uită la domnia 
ta ca la luceafărul de pe cer. 

— Nu îngădui! Mă duc la Bucureşti să mă 
pling lui vodă, că nişte neisprăviţi, în cap cu 
unul Român Grue, s-au răzvrătit şi... 

— Pînă vine poruncă de la vodă, noi 
ascultăm de ce a hotărît Grue şi sfatul satului 
Novăceşti. 

În momentul acela se auzi scîncetul lui 
Toma Neagu : 

— Daţi-mi un pic de apă... 

— Tată! strigă Voichiţa, cu durere, sărindu- 
i în ajutor. Tătuţă! 

— Lasă, că are cine-l sluji, o opri Dorondoc. 
Maria, dă-i tu o ulcică cu apă. Aşa a zis şi 
Grue : să-l păzim să nu piară. 

— Tot Grue? I-oi arăta eu lui, nemernicul! 

Jupîn Toma Neagu bău cîteva înghiţituri şi 
sfătui cu glas slab : 

— Fii cuminte, fata mea... Ce poţi tu, vai şi- 
amar?... Ai răbdare... 

— Să stau cu miinile-n sîn? Ce să rabd? Ce 
s-aştept? 

— Aşteaptă să vină tătarii... îngăimă jupîn 
Neagu. Voichiţa, Calapăr, Dorondoc şi toţi cîţi 
auziră se mirară : 

—  Tătarii?... Cum tătarii?... Ce-ţi veni, 
tată?! Nu cumva, din cauza batjocoririi şi a 
schingiuirii, mintea ţi s-a rătăcit? 

— S-a scrîntit boierul, rise Dorondoc. 
Aiurează! Vorbeşte de tātari... 

— Ba nu m-am scrîntit defel... O să vedeţi 
voi! îi ameninţă Neagu. 

— Ce vrei să spui, cu tătarii, tată? stărui 
Voichiţa, încă mai speriată. 

— Fugi, Voichiţo, fugi! Vin tătarii şi... 

— Asta ar mai lipsi acum : jaf tătărăsc! 

— Vin să mă dezlege! 

— Ai visat urit, tată... Chem argaţii, robii, 
cu ciomege, cu topoare, cu furci şi te scot eu 
din ăst necaz. 

— Ei, jupîniţă, că nici noi n-om fi nişte 
nevolnici! se-mpotrivi Calapăr. 

— Am să-l leg pe Grue în locul tău, se 
grozăvi fata. Dar n-am să-l ung cu miere, ci cu 
smoală fierbinte... Gavrilă, Adame, Ţeposule, 
înarmaţi-vă! Să le-arătăm noi că... 


51 


— Ehei! o admiră Dorondoc, îmi place că 
eşti bărbătoasă ; dar dacă nu te potoleşti, te- 
om fereca în lanţuri, cum am zis. 

Fata îl înfruntă cu dispreţ şi indignare : 

— Încă nu s-a născut omul care să mă pună 
pe mine în lanţuri! Jupin Toma Neagu o rugă, 
scîncit şi temător : 

— Voichiţa, ascultă-mă : ia-ţi calul şi fugi! 
Ascunde-te la Paltin, că vin tătarii şi... Dacă 
slujitorii domneşti m-au lăsat şi-au fugit.. 

— Dar nu pot să te las aşa, ocărit şi... 

— Fă cum îţi spun! N-ai cum să-mi fii de 
folos aici. Şi tătarii... 

— İl aştept pe Român Grue şi-l pun pe el să 
te dezlege, hotărî jupîniţă. 

— Grue-i cel care a poruncit să mă lege şi 
să mă ungă cu miere?! 

— Nelegiuitul! Am să-i scot ochii! Am să... 
O să-i arăt eu lui! 

— Nu te pripi, că tot el l-a scăpat de urs, 
rise Dorondoc. Semn că... Văziîndu-i furia, 
dezlănţuită, jupîn Neagu o rugă încă mai 
stăruitor : 

— Voichiţa, nu-ţi primejdui viaţa. Încalecă 
şi fugi! 

— Tată, eşti bolnav... Nu te las aşa, pe mîna 
unor... 

— Mult ai să pătimeşti în viaţă cu 
încăpăţinările tale! 

Tot ciorovăindu-se, nu văzură că se apropie 
un bătrin, cu căciula plesnită într-o parte, 
căutînd ceva : 

— Oameni buni, n-aţi văzut cumva un urs? 

Dorondoc îi răspunse că a văzut, dar acum, 
dumnealui, moş Martin, doarme, la umbră, în 
pat boieresc. 

— Oameni buni, nu mă luaţi în ris! E-un urs 
dresat, cuminte. 

— Şi deştept! îi sări în ajutor un băieţaş ca 
de opt-nouă ani, cu ochi mari, negri, vioi, 
îndrăzneţi. El e toată averea lui moş Dănilă, cu 
el îşi cîştigă pîinea. Şi mă-nzilesc şi eu pe lingă 
el. 

— Da? şugui Calapăr. Atunci află, măi 
prichindelule, că moş Martin al vostru a mîncat 
o oală de miere şi-acu hodineşte, în iatac, drept 
ca un boier. Uite-aşa, tablibaşa... 

— Nu vă bateţi joc de noi! se rugă bătrînul. 
Spuneţi drept : aţi vă-zut un urs ori... 

— Cum mă vezi şi cum te văd! 

— Ori l-aţi ucis, pentru blană?!... se temu 
băieţaşul. 

— Calapăr, du-l să-şi vadă ursul şi să-l ia, 
ceru Moţoc. Nici un ursar nu poate crede că 
ursul lui doarme-n conac boieresc. 


53 


— Ba eu cred! sari băieţaşul ; că-i urs de 
neam mare, ales. 

— Dac-o fi dat de ceva băuturi, s-o fi 
îmbătat colo, ursăreşte. 

— Nul... Că nu-i beţiv! îl apără, cu 
îndrăzneală, băiatul. E cuminte! Şi, intrînd în 
conac, scoase ursul şi-l predă stăpînului. Moş 
Dănilă să nu-şi creadă ochilor, de bucurie. 
Măria lui Pătraşcu îl întrebă unde stă, iar 
ursarul povesti că umblă prin iarmaroace ; 
băieţaşul şi ursul joacă, iar oamenii îi 
răsplătesc cu cîte un gologan. 

— Eu abia mai pot duce bita şi abia mai pot 
sufla în fluier, ca să joace Martin. Noroc că 
băieţaşul ista, lliuţă, iubeşte ursul şi nu mă 
părăseşte. Hai, Iliuţă tată, în tîrg la Piteşti. 

Şi pe cînd ursarul prindea ursul în lanţ, îşi 
lua rămas-bun şi pornea la drum, Voichiţa se 
uita zăpăcită la această nouă batjocură a 
conacului, în care stăpînul sta legat de-un stilp, 
iar din iatac ieşea un urs somnoros. Tropotul 
unui cal o trezi parcă dintr-un vis urit. 

— Vine Român Grue! vesti Tudor Moţoc zis 
Dorondoc. 

— Aha! se oţări Voichiţa. Cu calul în 
spume, parcă ştia ce-l aşteaptă. 

— Păi, că după domnia ta a zdrobit calul, şi 
domnia ta, lemn! îi vorbi Măria, cu mînie. Nici 
că-ţi pasă de inima lui. 

Grue se bucură văzînd-o pe Voichiţa ; o 
întrebă pe unde-a venit. 

— Pe drum! răspunse cu ifos şi furie. De 
azi, să nu-mi mai aţii calea! 

— Nici ca să te apăr? Că umblă o ceată de 
tātari ca-n ţara lui Lobodă. 

— N-am nevoie de apărarea ta! Cum ai 
îndrăznit să-mi batjocoreşti părintele? 
Veneticule!... Nelegiuitule!... 

— Mai domol, jupîniţă, cu ocara! se 
încruntă Grue. 

— Cum ţi-ai îngăduit să te-atingi de un 
boier? Şi încă de tatăl meu? 

— Pentru că se lăcomeşte la pămîntul 
moşnenilor. Nu vrea să ţină seamă nici de 
dreptate, nici de omenie. Işi însuşeşte, cu de-a 
sila, şi avuţia şi slobozenia noastră. 

— Asta o s-o lămurim noi, altă dată. 
Deocamdată, dezleagă-l pe tata, fără zăbavă! 
Iţi poruncesc! 

Grue îi răspunse cu mîhnire că nu poate 
călca voinţa satului. Jupîn Neagu îl învinui 
însă, din nou, ca pe un aţiţător al ţăranilor 
împotriva lui ; şi tot el este cel care a dat ideea 
să-l ungă cu miere. 

— Ba să fim drepţi, boierule, ideea ungerii 
este a mea, se rosti Calapăr ; dar pilda, cum 
am mai spus, am luat-o de la domnia ta ; aşa l- 
ai chinuit pe Pîrvu din Obidiţi, ca un tiran fără 
inimă. 

— Român Grue, te rog, dă-i drumul! 

— Înţelege-mă, Voichiţa, nici nu bănui cît 
mă doare că nu-ți pot împlini ruga; nu pot 
călca porunca satului. 

— Aşa?! se înfurie fata. Să piei din faţa 
mea, în cele patru vînturi! Să nu te mai văd cît 
oi trăâi!... Să-ţi uit şi numele, nelegiuitule! 

Calapăr îi potrivi, la repezeală, două 
proverbe, de-ale lui : 

— Ieri te uitai la el ca la un cireş copt, azi îl 
sudui cît opt şi ce mi-i drag fuge de mine, iar 
urîtul calea-mi ţine. 

Mişcînd greu capul şi gemînd de 
înţepeneală, Toma Neagu stărui iară ca 
Voichiţa să nu-şi mai răcească gura degeaba : 

— Pleacă, pleacă odată, dacă vrei să scapi 
cu viaţa... 

— Te rog şi eu, jupîniţă : adăposteşte-te cît 
mai repede. 

— Plec numai împreună cu tata! Aş fi o 
laşă, dacă... 

— Îmi pun obrazul pentru el, în faţa satului, 
numai dacă jură că nu mai ia pămîntul cu 
japca. Juri, jupîn Neagu? 

Boierul clătină din cap : „Nu!” 

Dar deodată din vale s-auziră tropote 
vijelioase de cai, ca un vînt rău pustiitor ; apoi, 
strigăte  înspăimîntate :  „Lătarii!... Dau 
tătarii!... Urcă spre conac... Fugiţi!”... 

— Voichiţa, fugi! gemu deznădăjduit boier 
Neagu. Pe mine or să mă slobozească, dar pe 
tine... 

— Te rog şi eu, Voichiţa! o apucă Grue de 
mînă. Repede, pe cal!... Şi luînd-o în braţe, o 
aruncă în şa, îi puse friul în mînă şi bătu cu 
palma crupa calului : Galop, Roaiba! 

— Încotro? întrebă fata, cu spaimă şi 
zăpăceală. 

— La moară! porunci Grue. Şi, de-acolo, în 
pădure. 

La cîteva minute după plecarea Voichiţei, 
ceata de tătari se năpusti pe poarta mare şi 
înconjură conacul. 

— La arme, fraţilor! porunci Grue. Fetelor 
şi voi ceilalţi ascundeţi-vă! Ori luptaţi cu 
ghioage, furci, topoare... 

În cîteva minute, peste două sute de tătari 
înconjurară pe Roman Grue şi prietenii lui, ca 
şi pe cei vreo zece-cincisprezece săteni adunaţi 

în jurul lor. Înainte de a începe bătălia, 
conducătorul lor se înălţă în şa şi glăsui : 

— Eu sînt Ischir, căpetenie de stol. Stăpînul 
meu Gazi-Ghirai m-a trimis să ridic un singur 
om : pe jupîn Toma Neagu. Unde-i? 

—  Aici!... striga Toma Neagu, cu glas 
subţiat de frică şi ameţeală. 

— Ce mai boier, gol, legat de stilp şi 
batjocorit... 

— El e, adeveri Calapăr, deşi nu prea 
seamănă ; l-au înţepat nişte muşte, l-a lins un 
urs şi s-a mai luat spoiala de boier. 

— Atunci, dezlegaţi-l de la stilp şi legaţi-l 
pe cal. 

— De ce?... De ce să mă lege? A fost vorba 
numai să mă scoateţi de aici, din funii... vai şi- 
amar! 

Auzind asemenea vorbă, novăceştenii se 
înfuriară : 

— Nemaipomenit! El i-a chemat!... 

— V-am venit de hac, tilharilor! se arăta 
Toma Neagu răzbunat, pe cînd doi tătari tăiau 
funia, cu iataganele. 

— Te-ntreci cu şaga, jupîn Neagu! suspină 
Român Grue. 

Văzînd că boierul se împotriveşte a urca pe 
calul adus în grabă, căpetenia tătară se răsti : 

— N-ai înţeles? Am poruncă să te duc legat 
în faţa măritului Gazi Ghirai. Legaţi-l! Mai 
repede... 

— Dar nu se poate!... se zbătea boierul. 
Cum? Cu ce drept? Novăceştenii îl blagosloviră 
cu oarecare părere de rău : 

— 'Tătari ai vrut, de tătari ai parte!... 

Nimeni nu văzuse pe unde şi cînd Voichiţa 
s-a întors în curtea conacului ; părea foarte 
stăpină pe sine şi hotărită să-şi apere părintele, 
pe care acum tătarii îl urcau, legat, în şa. Grăi 
dojenitor : = 

— Tată, tată, ce ispravă ai făcut?! In ce 
nenorocire te-ai virit? Auzindu-i glasul şi 
văzîind-o călare, între Grue şi prietenii lui, 
Ischir holbă ochii şi rînji, ca lupul la mieluţă : 

— Frumoasă!... Da, da, foarte frumoasă. 
Cum te cheamă ochioaso? Că-mi placi... 

Făcînd cîţiva paşi înainte, Român Grue se 
îndirji, înfruntîndu-l : 

— 'Tătare, lasă fata în pace! Nu te-apropia 
de ea că... 

— E... nevasta ta? 

— E fiica mea, Voichiţa, strigă Toma 
Neagu. 

— Cît se poate de bine...! La cortul 
măritului Gazi Ghirai cu ei! 

După o clipă de uimire, Calapăr o 
compătimi : 

— Ei, jupîniţo, ai dat în laţul întins de tatăl 
dumitale... 

Foarte încîntat, nepăsător la strigătele şi 
protestele lui Toma Neagu, Ischir porunci s-o 
lege şi pe dînsa, acolo în şa : 

— Nu putem lăsa neocrotită o comoară ca 
asta! rise tătarul. 

— Spuneai că măritul Gazi Ghirai te-a 
trimis să ridici un singur om... 

— Ei, şi? Nu-mi dai voie să-mi placă o fată 
frumoasă? îl zeflemisi Ischir pe Român Grue. 

Şi pe cînd tătarii se grăbeau s-o lege, iar 
Voichiţa lovea cu cravaşa, punea pinteni, 
strîngea friul, Grue sări la luptă, doborînd cu 
pumnii un nogai şi luîndu-l de piept pe celălalt, 
strigă : 

— Lăsaţi fata în pace! De nu, dau cu 
sabia!... 

— Zău? se-nchiorcoşi Ischir. Cine eşti, mă, 
de cutezi să-mi baţi oamenii? 

— Sînt Român Grue Grozovanul! şi sabia 
românului se şi  încrucişă cu iataganul 
căpeteniei tătare. Calapăr şi Dorondoc se 
îngrijorau : 

— Sîntem doar cîţiva, ei sute!... Grue, 
stăpineşte-te! 

— Nici mort n-o las pe Voichiţa! 

Şi luptînd cu putere şi iuţeală, aşa cum 
luptase acolo, în Tătaria, răni trei nogai. 

— Tare valahul! Dar eu n-am venit aici să 
mă bat... Îşi răsuci armăsarul, şi grăi 
împăciuitor : Eu mi-am luat prada. Plec! 

Dar pe cînd Dorondoc deschidea gura să-l 
firitisească pe Grue pentru îndrăzneala lui, 
Ischir strigă, ascuţit, din gît, semnal : 

— Hu-u! Abu-Becr!... Şi, dintr-o latură s- 
auzi un vijlit, un şuier ca de şarpe şi Român 
Grue se trezi prins în arcan, ca-ntr-un cerc de 
foc. Scrişni : 

— Aaah, tilharilor!... 

Totodată şi mijlocul Voichiţei fu învăluit cu 
laţul, doborînd-o de pe cal. Pentru că şi alţi 
tătari pregăteau laţurile, toţi cei aflaţi în 
ograda conacului se răspîndiră şi se ascunseră, 
ca potîrnichile. 

Calapăr îl dojeni pe Român Grue, cu mare 
durere : 

— Prietene, te-ai dat rob de hatirul 


dragostei! 
— Şi al omeniei, loane!... Dar am mai fost 
rob la tătari... Voichiţa se zbâtea cu 


deznădejde, blestemînd : 
— Mai bine sugrumată, cu arcanul, decît 
roabă! 

— Nu te mai zbate, porumbiţo, că-ţi strici 
frumuseţea şi preţul, rînji tătarul. Umblaţi cu 
băgare de seamă, cîinilor, că-i fiinţă gingaşă şi 
nepreţuită! strigă la ai lui. 

Lui Dorondoc i se făcu milă şi, cu durere, 
observa cît de curajoasă, de dirză şi de 
frumoasă era Voichiţa. Totodată se gîndea la 
amărăciunea din inima lui Grue : „Pentru 
lăcomia lui Toma Neagu, iaca, o aşteaptă robia 
sau moartea şi pe fata asta, nevinovată”... 

— Voichiţa, Voichiţa, vai şi-amar... se tîngui 
şi jupin Neagu ; că nu m-ai ascultat, să fi 
fugit!... 

— Nu te mai crămălui, boierule, îl mustră 
Grue. Dumneata eşti vinovatul cel mare... Mă 
strîngi, călăule, parc-aş fi de lemn. Dacă mă 
schilodeşti, nimeni nu mă cumpără! Cui îi 
trebuie rob olog ori slut? Deşi laţul mă suguşă, 
tot jur că atit cît voi trăi, voi apăra pe cel slab, 
pe cel nedreptăţit, pe cel sărac, pe cel rob... 
Apoi vorbi cu glas de rugă : Tătarule, lasă-l pe 
jupîn Toma Neagu, să se îmbrace, după rang! 
L-am batjocorit prea mult... 

— N-am nevoie de ajutorul tău! ţifni 
boierul. Vezi-ţi de-ale tale... 

— Ha! pufni în ris Ischir. Tu îmi porunceşti 
mie, tu rob cetluit în funii? 

—  Dramul de omenie din tine îţi 
porunceşte, tătarule. 

Ischir mirii ceva în limba lui, apoi porunci 
să-l ducă pe boier în conac, spele şi să se 
îmbrace ca lumea. Voichiţa se întrebă cu 
mirare : 

— Ce fel de om eşti tu, Grue? 

— Ca toţi oamenii de omenie, Voichiţa. 

— Mi se pare c-am greşit-o rău de tot... 
suspină, privindu-şi funia care îi încolăcea 
trupul. 

— Învață, jupîniţă : cine sapă groapa 
altuia... o mustră Calapăr. Dacă nu cumva 
ajungi cadînă în cine ştie ce harem, să ştii că 
ura cînd se dezleagă, în multe greşeli ne bagă. 

Cînd din conac cobori Toma Neagu, 
îmbrăcat cum se cuvine, tătarii îl urcară pe cal 
şi-i legară din nou mîinile, iar Ischir porunci 
plecarea. Un tătar întrebă : 

— Fără să prădăm conacul? 

— Fără! strigă Ischir. Am luat tot ce-i mai 
de preţ : boierul şi mai ales fata. Averile-or să 
vină după dinşii şi-or să rămînă în corturile 
noastre, dacă măritul Gazi Ghirai va porunci. 

Din ascunzişul lor, fetele începură a-l boci 
pe Grue, cu glas tot mai tare. Voichiţa se 
răsuci spre Calapăr şi Dorondoc, care priveau 

trişti, de lîngă cerdacul conacului şi grăi, cu 
îndirjire : 

— Oameni buni, daţi şfară în ţară că 
făgăduiesc, cu jurămînt, să iau de bărbat pe cel 
care mă va scăpa din cumpăna şi nenorocirea 
asta, fie cu bani, fie prin iscusinţă, fie prin 
luptă. 

— Ehei! rise Ischir, nimeni nu te mai scoate 
din mîinile lui Gazi Ghirai, prea măritul. A lui 
eşti, frumoaso!... La drum! 

Grue făcu semn de rămas bun, adăugind : 

— Fraților, am vrut să v-ajut întru apărarea 
dreptăţii. Am avut gînd bun ; dar n-am avut 
noroc să-l împlinesc cum se cuvine. 

—  Gîndul tău pe unde-aleargă, Român 
Grue, nu-i voinic să-l petreacă şi nici pasăre să- 
l întreacă, îl lăudă Calapăr, în felul lui. Şi nu 
uita că în asta cu atiţia asupritori, bine-i să 
ştim : cît sîntem nicovală să primim, iar cînd 
devenim ciocan să lovim : dacă vrem să 
biruim... 

— Da Calapărule, dar acum sîntem... 
nicovală. Şi ca să scap din robie tătară trebuie 
să mai fiu odată Grozovanul, tare ca un leu, şi 
pe Lăstun să-l am lîngă mine. 

— Da, prietene, dar dacă pielea de leu se 
rupe, cîrpeşte-o, cu blană de vulpe. Altfel, am 
dirlobîrlobrezit-o rău de tot. 


64 


Şi Moţoc Dorondoc ar fi vrut să spună ceva 
prietenesc : „Grue, frate; cît ai vrut tu să fii 
lîngă Voichiţa! Şi iată-vă, alături, pe calea 
robiei”. 

Aşa, căpetenia tătară i-a capturat pe cei 
trei : Voichiţa, Toma Neagu şi Român Grue : 
legaţi în funii, urcați pe cai şi porniţi spre 
tabăra lui Gazi Ghirai. Bărbaţii din Novăceşti 
au lăsat frunţile în jos, muţi ; prea le părea rău 
după Grue şi chiar după Voichiţa, ca să se 
poată bucura că boierul şi stăpinul căzuse rob, 
aşa cum şi-o făcuse singur, cu mîna lui. 
Femeile plîngeau şi blăstămau ; miloase şi 
filotime, le părea rău chiar şi după jupîn 
Neagu. 

Apunea soarele, vestind o seară de 
primăvară încîntătoare şi o noapte încă mai 
vrăjită. Numai că Voichiţa, Toma Neagu şi 
Român Grue nu se puteau bucura de darurile 
şi frumuseţea firii. Din puzderia de stele, ei nu, 
vedeau decît brîul lat şi scînteietor din mijlocul 
cerului, care se cheamă Calea Robilor. N-aveau 
cui se plînge : întîi pentru că, în bună parte, 
răul şi-l făcuseră singuri ; al doilea, pentru că 
vremile erau grele, iar Alexandru vodă cel Rău 
le făcea şi mai rele, lăsînd ţara pe seama 
turcilor şi a tătarilor prădalnici. Ba, uneori, 
prada o împărțea cu acei răufăcători. De aceea 

toţi locuitorii aşteptau schimbarea domniei ; 
aşteptau un bărbat care să-i ajute a se mîntui 
din noianul de necazuri şi dureri, năpustite 
peste capul lor şi peste ţară. 


3. Trinta cu tătarul 


Tupilați în dosul unui mărăcine stufos din 
vîrful dealului, Calapăr şi Dorondoc cercetau 
cu privirea tabăra tătară. Căutau să vadă cum 
se poate pătrunde în ea. Dacă Moţoc Dorondoc 
era îmbrăcat, ca de obicei, în strai romînesc, 
Calapăr pusese pe el veşminte ciudate 
pelerină largă, neagră, cu şapte petece, încinsă 
cu frînghioară de matasă, pălărie cu boruri 
late, egi, ciubote italieneşti, vechi şi sciîlciate, 
iar faţa mâzgălită cu boia roşcată ; musteaţă 
zbirlită ca la motani, pletele pieptănate lins şi 
unse cu oloi de in să fie cît mai strălucitoare. 
Zise către prietenul său : 

— Ei, frate Tudor Moţoc, poreclit 
Dorondoc, întoarce-te acasă şi te-nchină, cu 
răbdare sfintului Aşteaptă ; du-i şi prinoase şi 
adastă veşti. 

— Îţi doresc noroc, mare astrolog Răpalac! 
Şi să te-ntorci sănătos şi cu dobindă! Apoi, 
ferind o creangă din copăcelul care-l 
adăpostea, jelui : Mărăcine, mărăcine, am 

rămas doar eu cu tine... Dar nu puteam sta 
liniştiţi, cind îl ştim pe Grue rob în mîinile 
tătarilor. 

— Aşa“i, dar ar fi o minune să intru în haita 
lupilor şi să scap teafăr, nesfişiat. 

— Planu-i bun, n-am ce spune ; dar ca să-l 
îndeplineşti punct cu punct, ar trebui să fii 
zmeul din poveste. Oricum, eu  Moţoc- 
Dorondoc cred în noroc. lar pentru trebuşoara 
urzită, eşti omul potrivit : ai umblat mult prin 
lume, îndrugi cîteva vorbe tătăreşti, cunoşti 
crugul stelelor sau zici că le cunoşti, ai o 
închipuire bogată şi a multe născocitoare. Dar 
dacă nu-ţi reuşeşte planul, te-am pierdut şi pe 
tine! 

— Grue merită să ne primejduim viaţa, ca 
s-o mîntuim pe-a lui. Şi-apoi, să fim drepţi: 
greul cel mare îţi rămîne ţie. 

— Dac-o greşim? Dacă satul nu mă 
sprijină? 

— 'Talienii au o vorbă : Chi fa falla e chi non 
fa sfarfala. Adică pe limba noastră : cine 
munceşte  greşeşte şi cine nu munceşte 
greşeşte şi mai rău. 

Hotăriseră să trimită ştirea la vremea cea 
mai potrivită : olăcar, lliuţă. Că un copil se 
strecoară mai uşor şi nebăgat în seamă printre 
tătari. Gîndea Moţoc : „Un năpirstoc îţi aduce 

noroc, face tot ce poate şi din ananghie te 
scoate”. lar Calapăr : 

— Dacă-ţi spune vorba cheie : „Soarele 
dirlobirlobreaz intră în zodira leului”, tu aduni, 
în graba mare, oameni şi, mai departe, ştii ce 
ai de făcut : batălie pentru slobozenie. 

— Pînă la urmă, Calapărule-astrolog, totul 
depinde de cum vei şti tu să citeşti în stele şi 
să faci horoscoape. 

— In ceea ce-l priveşte pe lliuţă, ai văzut? 
Cunoaşte tabăra tătărească ; unde-i cortul lui 
Gazi Ghirai, cum arată feciorul lui, Ibrahim, 
multiubitul şi, mai ales, cortul unde-s ţinuţi 
Grue, Voichiţa şi jupîn Neagu. A ursărit de mai 
multe ori pe-acolo. Deci, ajutaţi de isteţimea, 
de curajul şi steaua noastră, o să ducem pînă la 
capăt şi trebuşoara asta. 

Calapăr ştia cîte ceva despre stele, despre 
locul lor pe cer şi despre înriurirea ce o au 
asupra oamenilor. Dar se bizuia mai mult pe 
neştiinţa tătarilor, sporită de teama pe care o 
au ei faţă de orice citire în stele. Işi luară 
rămas-bun, îşi urară încă o dată noroc şi se 
despărţiră : unul spre tabăra tătară, celălalt 
spre Novăceşti. 

Mai mare şi mai înalt decît oricare altul, 
cortul lui Gazi Ghirai sta aşezat măreț în 
mijlocul taberei. Cusut din vreo sută de piei de 

cămilă, era încăpător şi bogat în podoabe : 
podit cu covoare de persida şi blănuri de tigru 
şi ghepard ; în jur, cinci taburete scunde, 
acoperite cu mătasă vişinie, verde şi galbenă. 
De cei cinci stilpi ai cortului atîrnau, în cîrlige, 
iataganul, arcul, tolba cu săgeți, scutul rotund 
din piele de bivol şi tuiul care dovedea rangul 
de conducător al taberei. Acum, Gazi Ghirai sta 
tolânit, ca de obicei, pe sofaua moale, cu trei 
perne înfăţate în mătase verde ; rigiia des şi 
sughiţa : mîncase mult pilaf de batal gras, greu 
de mistuit. Moţăia, cînd eunucul de strajă la 
uşa cortului îl vesti că îl caută un om cam 
ciudat, care pretinde că-i ghicitor în stele, 
astrolog. Jumătate adormit, făcu un semn, pe 
care straja îl tălmăci „să intre”. Întrebă moale, 
deschizîind doar ochiul stîng, care părea mai 
pieziş decît cel drept, închis : 

— Cine eşti şi ce vrei? De ce-mi tulburi 
tihna? Hiîc!... 

— Sînt mare astrolog, cetitor în stele şi 
vreau să-ţi ghicesc, răspunse omul cu mantia 
cîrpită şi pălăria-bleagă. Mă cheamă Răpalac. 
Am învăţat cetirea stelelor la astrologii cei 
mari de la Eghipet şi de la Babilon, adică de la 
ucenicii lui  Netinav împărat, tatăl lui 
Alexandru  Machedon. Am  şcolit întru 

astrologie şi la magii din Persida, unde multe 
lucruri minunate am deprins. 

— Şi ce ştii să ghiceşti? se ridică Ghirai 
într-un cot, să vadă mai bine şi să se 
încredinţeze de adevăr. 

—  Ghicesc şi proorocesc, mărite han, 
naşterile şi morţile, biruinţele şi înfringerile, 
înălţările şi doboririle din rang. Fac horoscop 
de bărbat sau femeie, de oştean sau om de 
rînd, slobod sau rob. 

— Eu ştiu tot! N-am nevoie de proorociri... 
vorbi trufaş şi se răsturnă pe sofa. 

— Cer iertare, mărite Gazi Ghirai, dar eu 
ştiu că ai da o pungă de aur celui care te-ar 
povăţui cum să cîştigi bunăvoința lui Hantătar 
cel mare la Crîm. Vorba asta îl făcu pe tătar să 
clipească des din ochiul stîng şi să se ridice iar 
într-un cot. Şi-apoi, măria ta, ştii foarte bine că 
azi nu se află nici împărat, nici căpetenie de 
oaste, nici boier mai răsărit, care să nu aibă 
lîngă dînsul şi un cetitor în stele, bun pentru 
sfaturi de taină. 

— Mda... mormări căpetenia, dacă eşti 
ghicitor, spune ce faptă mai de samă se 
petrece, acum, în tabăra mea? 

— Îngăduie, mărite, să cercetez, o clipă, 
crugul cerului, ici în faţa cortului... 

leşi afară, se întoarse, după cîteva minute 
şi vorbi cu ifos : 

— Steaua Berbecului răpune Leul, deci în 
tabăra domniei tale se află nişte robi ghiauri : 
unul în zodia Peştelui, altul într-a Săgetătorului 
şi altul... adică alta, că-i femeie, în zodia 
Fecioarei. Sînt aici de cînd s-a întîlnit steaua 
Ciobanului cu steaua Motanului, adică de trei 
zile, şi aşteaptă îndurarea măriei tale. 

— Mda... Şi ce fac acum ştii? deveni Gazi 
Ghirai tot mai curios. 

— N-am văzut... Dar dacă steaua Miţei a 
intrat în zodia Cumpenii, însamnă că unul 
dintre ei gîndeşte să rupă lanţurile şi să fugă. 

— Prostii! Nimeni n-a scăpat din cătuşele 
lui Gazi Ghirai! 

— Aşa-i ; dar stelele arată că, de data 
asta... încearcă, deşi sînt ferecaţi în fiare, unul 
mai îndrăcit... 

În momentul acela, se întîmplă ca un 
slujitor să intre în cort şi, cu sufletul la gură, să 
grăiască : 

— Mărite, ghiaurul cel tînăr a sărit la 
bătaie, a doborit doi slujitori, a spart cortul şi-a 
cercat să fugă! 

— Cum? sări Gazi Ghirai în sus, ca din 
praştie. Şi? 

— L-am prins, mărite!... Zece străjeri îl ţin 
acum legat în funii. 

— Tăiaţi-l! răcni ca un turbat. 

— Nu! se împotrivi astrologul. lertaţi că mă 
amestec, dar proorocirea adeverită îmi dă 
dreptul... 

— Nemaipomenit!... Ce mă sfătuieşti să 
fac? Să-i leg o piatră de rişniţă de picioare ori 
să-l ucid? 

— Mda... Horoscopul spune că ţi-i mai de 
folos pe pămînt, decît sub pămînt. 

— Bine... se răsuci către slujitor. Leagă-i o 
piatră de rişniţă. Cea mai grea! 

La vreo cinci, şase sute de paşi de cortul 
căpeteniei, într-un alt cort, rotund, se aflau, 
legaţi în funii, Voichiţa şi Toma Neagu, iar mai 
încolo, celălalt, Român Grue, încătuşat. Au 
dormit pe paie. Lîngă boieri, o măsuţă scundă, 
de brad, cu un ulcior cu apă şi o ulcică de lut. 
Jupîn Toma îşi ţine timplele în palme şi, din 
cînd în cînd suspină cu „vai şi-amar”-ul lui ; 
Voichiţa doborită de miîhnire, stă turceşte şi 
tace, amărită. In picioare, cu braţele şi 
gleznele încătuşate, Grue priveşte surizind, 
cum doi făurari îi leagă o piatră de rişniţă de 
picioare, nituindu-i încuietoarea. 

— Trei zile, oftă Toma Neagu, şi n-am putut 
vorbi cu măritul Gazi Ghirai. A intrat o singură 

dată, ne-a privit lung, ne-a măsurat şi cîntărit 
din ochi, n-a rostit cuvînt şi a plecat... Cine ştie 
ce gîndeşte să... vai şi-a... 

Cum nici Voichiţa, nici Grue nu rosteau nici 
un cuvînt, îşi urmă jeluirea : 

— Nu-i a bună!... Cine ştie ce năprasnă mai 
cloceşte mintea lui Gazi Ghirai?... Vai şi-amar! 
Şi tu, nebunule, ce ţi-a venit să te iei la bătaie, 
aşa, din senin? Ori poate te crezi în stare a 
birui o tabără întreagă, nesăbuitule? Cine ştie 
cît rău ne-ai mai făcut?... Ne pot omori! Pentru 
că nimeni nu-i răspunse, Toma Neagu izbucni : 
De ce tăceţi? De ce nu spuneţi o vorbă măcar? 

— Ce-ai vrea să spun? întrebă Voichiţa. Să 
te laud că ai chemat tătarii? 

— Ce era să fac, vai şi-amar, dacă satul... 

— Mai bine taci şi nu te mai vâicări de 
pomană! Mi-i ruşine că-mi eşti tată. 

— Nici sfada între noi nu foloseşte la nimic, 
căută Grue să facă pace. Toți trei sîntem 
vinovaţi că ne aflăm aici. Fiecare în felul lui. 
Vinovatul vinovaţilor, însă, eşti domnia ta, 
jupîn Neagu. Cînd n-aveam piatra asta la 
picioare, mai nădâjduiam. Acum... 

— Să n-o mai faci pe viteazul! îl dojeni 
Voichiţa cu asprime. 

— Ce să fac? Ce să fac?... Vai şi-amar de 
cap sec ce-am... 

— Acu' dai socoteală pentru cîte prostii ai 
făcut în Novăceşti! îl dojeni fata. 

— Aici bine-ai zis, jupîniţă, încuviinţă Grue, 
cercînd să se aşeze jos. 

— Tu să taci! îl repezi Voichiţa. 

Şi, multă vreme, în cort s-auziră doar 
suspine şi pufniri de mînie ori zornăitul 
lanţului de la gleznele lui Grue. Voichiţa bătu 
din palme şi strigă furioasă : 

— Mi-i sete!... Imi ard buzele... Mă lăsaţi să 
mor? Cîinilor! 

— Nu striga, vai şi... Să nu-i supărăm mai 
tare. Cu vorbă bună, să le cîştigăm bunăvoința, 
poate se-ndură să... 

— Nu! Nu mă-njosesc!... Nu cred c-or să fie 
mai binevoitori, dacă ne tîrîm la picioarele lor. 

— Te admir, jupîniţă ; îmi placi! 

— N-am nevoie să-ţi plac ţie! 

— Cum ţi-i voia, surise Grue, ironic. Dar ce 
faci dacă... placi cuiva de-aici, din tabără ; 
cuiva care face ce vrea cu roabele? 

— Apă! Apă!... bătu Voichiţa din palme, iar 
Grue strigă şi el cît putu de tare, în ciuda 
văicărelilor lui Toma Neagu : 

— Apă!... Apă!... Daţi-ne apă, barbarilor! 
Ne chinuie setea! Se înfăţişă un eunuc, blajin, 
cu vorbă domoală : 

— Iusuf spune : aveţi apă în ulcior. Torn în 
ulcică? 

— Jupiîniţa vrea apă rece, proaspătă! ceru 
Grue, răspicat, hotărît. Voichiţa îl fulgeră c-o 
privire de ură şi arătă furioasă spre ulcior : 

— Dă-mi din ăsta! Mai repede, tăntălăule! 

— lusuf dă-ndat'... se grăbi eunucul să-i 
umple ulcica ; dar după ce îşi muie buzele, 
jupîniţa se minie şi mai tare şi strigă că-i 
„caldă!” 

— Ţi-a cerut apă rece! dojeni Grue. 
Împlineşte-i porunca. 

— Ce face lusuf? Aduce apă rece ori 
pleacă... tântălău... 

— Din fundul fîntînii! porunceşte fata, iar 
eunucul se trage spre uşă, de-a-ndăratelea, 
zimbind blînd, mieros. 

— Multe nacafale şi mofturi, vai şi-a... s-au 
adunat în tine. Se poartă prea cumsecade 
sluga asta, dar şi cînd s-o mînia, vai de noi... 

— Să poruncească odată şi robii în tabăra 
asta! Şi încetează cu văicăreala, te rog! 

Cînd lusuf se înfăţişă cu ulcica plină cu 
apă, Voichiţa o privi cu scîrbă şi-o respinse : 

— E tulbure! Nu beau decît apă limpede, 
cleştar! 

— lusuf aduce limpede-cleştar, se temeni 
eunucul, surizînd. 

Toma Neagu mai cercă o dată să-şi 
îmblinzească fiica şi-i aminti lui lusuf că l-a 
trimis c-o vorbă la măritul Gazi-Ghirai. 

— Iusuf nu poate intra în cort la măritul, 
dar vorbit cu Ibrahim, fiul preafericit... Şi 
spus : „Ce te-amesteci, eunuc timpit!...” 
Timpit, frate cu tăntălău... 

— Vai de mine! L-am supărat oare cu ceva? 
întrebă Neagu, foarte speriat. 

— Iusuf nu ştie... scînci ieşind cu spatele 
înainte, surizînd nevinovat. 

— Vai şi-amar! Şi fiul ne este împotrivitor... 
Ce ne facem? 

— Vina-i a domniei tale, vornice Neagu! 

— Ai uitat la ce osîndă şi batjocoră m-aţi 
supus? Vai şi-a... 

— Noi ne-am apărat dreptatea şi libertatea, 
pedepsind pe călcătorul legii. 

— Să pierd banii împrumutaţi pentru bir? 
Eşti nebun? 

— Domniile voastre, boierii, ne jefuiţi în 
tovărăşie cu vodă şi cu sultanul! Află, jupîn 
Neagu, şi nu uita, că oamenii din Novăceşti au 
vrut doar să dea o pildă ; să te înveţe minte, să- 
ţi plătească o fărimă din răul cel mult pe care-l 
căşunezi tuturor. N-am vrut, ferească 
Dumnezeu, să te ucidem, cum l-ai omorît 
domnia ta pe Pîrvu din Obidiţi. Am căutat doar 

să te silim a te-ntoarce pe calea omeniei. Să te 
silim, dacă altminteri n-am izbutit. 

Fiindcă i se părea că Voichiţa începea să-l 
creadă pe Grue, Toma Neagu se răzvrăti şi 
strigă, întrerupînd mustrarea lui Român Grue. 

— Vorbe! Prostii! Cînd intri pe miini 
mojiceşti, duşmănoase... 

— Noi... duşmani şi tătarii prieteni! Strîmb 
mai vezi lumea, boier Neagu... Sfatul satului 
hotărise să te ţină pînă la prînz, să simţi, pe 
pielea domniei tale, la ce fel de cazne supui 
oamenii nevinovaţi. După ce vei fi jurat că nu 
mai umbli să ne supui iobagi, te dezlegam. 
Deci scăpai. Pe cînd acum, ai sărit din lac în 
puț : te-ai sortit singur rob. 

— Mă răscumpăr... Am bani! nu se lasă 
Toma Neagu. 

— Numai să nu-ţi ceară mai mulţi decît ai. 
Şi-apoi, ai nenorocit-o şi pe jupîniţa Voichiţa, 
care gîndeşte altfel decît domnia ta. 

— Vai de mine!... Doar nu-s nebuni?! 

— Nu ; sînt numai lacomi. Îţi iau şi toată 
averea şi te vînd şi rob : două piei de pe un ţap 
fără minte. 

— Da!... gemu boierul ; asta chiar s-ar 
putea. Ce să... ce să facem acum? 

Sfada asta, cu tîrzii păreri de rău o 
întrerupse eunucul lusuf, care intră cu un om 

îmbrăcat cu pelerină largă, petecită şi cu 
pălărie mare, bleagă. Cu temeneli, vorbi : 

— Poftim! rog, cu închinăciune, cetitor de 
stele, aici sînt ghiauri... 

— Vai şi-amar! şopti Neagu. Ce-o mai fi 
vrind şi ăsta? 

— Iusuf roagă Alah pentru izbîndă întru 
plinirea poruncii măritului Gazi Ghirai. Tu, 
mare şi vestit astrolog, venit de Ia Persida... 

— Fie precum zici! surise astrologul. Zodia 
cea bună te-mbrăţişeze, în veci! Şi către 
legaţi : Sînt Răpalac iscusit cetitor în stele şi-n 
zodii, astrolog rătăcitor, venit în tabăra 
măritului Gazi Ghirai, să ghicesc viitorul, să fac 
horoscoape şi să arăt greşalele mai-marilor. 

— Şi vrei să ni-l faci şi pe-al nostru? rise 
Grue. Înainte de a ne pune sub satîr? Frumos 
din partea ta ; dar oare mai era nevoie? 

— Altă belea pe cap! suspină Voichiţa, iar 
Toma Neagu se văită tot mai jalnic. 

Astrologul făcu semn lui lusuf că-i slobod, 
urîndu-i să-l urmărească steaua norocului pînă 
la stingerea tuturor planetelor. Privindu-l, 
Voichiţa simţi greață : slinos şi cîrpit, răpănos 
şi urit mirositor. 

— Salabaerusum, efendi Neagu! se închină 
astrologul, iar boierul se sperie cumplit şi 
suspină : 

— Vai de... de unde mă cunoşti? 

— Ei, pe cine nu cunoaşte un astrolog 
rătăcitor, iscusit cetitor în stele? Şi unul care 
vine... 

— De la Persida! îl întrerupse Grue. Dar noi 
nu te... cunoaştem. 

— Chiar dacă-ţi spun, efendi, că eşti născut 
în zodia Săgetătorului, că ai douăzeci şi trei de 
ani, că inima ţi se-nclină către o fată zămislită 
în zodia Fecioarei? Adică aşa ţi se arată la 
horoscop,  zîmbi astrologul cu multă 
bunăvoință, înveselindu-se. 

— O fi, dar eu n-am cunoscut vreodată un 
astrolog... iscusit. 

— Ce mai vrea şi palavragiul ăsta? întrebă 
Voichiţa, cînd îl auzi cîntînd pe nas, popeşte : 

—  Binecuvintează, doa-oa-oamne apa şi 
vinul şi  de-ntii pelinul şi  stoa-oa-oarce 
aghiazma Drăgăşanilor în tot cursul 
anilooor!...Revarsă-ţi pronia cerească pe Valea 
Călugărească, struguri dulci să creaască, vinul 
în craaamă să ţişneascâ, iar noi să-l beeem, 
pîn'nu mai puteeem. Amiiin!... 

Grue se lămuri, în sfirşit şi pufni în ris : 

— Măi, tu eşti... Calapăr, frate! Prubuluiam 
glasul, dar nu-mi venea a crede. Aşa te-ai 
măscuit de bine că... Şi pălăria asta trasă pe 
ochi... 

— Ssst! îl opri astrologul. M-ai cunoscut, 
dar nu mă cunoşti! Sînt astrologul... Răpalac. 

— Poznaşul Cala... suspină Voichiţa, uimită. 

— Dacă mă dibuiesc, îmi pierd capul, 
oameni buni. 

— Cum ai pătruns aici, măi nebunule? 

— Ca astrolog iscusit, în treacăt pe-aici, nu 
puteam să nu-l văd pe maăritul Gazi Ghirai. Am 
ghicit că unul din cei trei ghiauri robi, cel 
tînăr, cearcă să fugă. 

— Nu mai pot răbda! se înfurie Grue. 

— Tocmai pe asta m-am bizuit şi eu. Ştii de 
la mine : capul plecat pururea nevâtămat, iar 
cel grozăvit, repede doboriît ; dar şi cine se tot 
pleacă în robie se îneacă... Apoi am spus că aş 
vrea să vă fac horoscopul, ca să afle şi măritul 
ce să facă, anume, cu voi. Şi mi-a dat voie, ca 
un ocîrmuitor înţelept ce se află. 

În acel moment şi jupîn Toma Neagu îl 
cunoscu pe Calapăr : 

— A, tu eşti cel care ţi-ai bătut joc! Am să-ţi 
tai capul! 

— Uite, căposul! Abia i se mai ţine bostanul 
pe umeri şi umblă să le taie pe ale altora! îl 
potoli astrologul. 

Grue întrebă, cum crede c-ar putea scăpa 
de-aici. 

— Vreau să vorbesc cu Gazi Ghirai, să te 
îngăduie mai slobod. Întîi au vrut să te taie, 
Grue, pentru că ai schilodit trei tătari. Ci 
rugîndu-l eu de iertare, s-a mulţumit să-ţi lege 
o piatră de picioare. Şi eu i-am spus că dacă te 
vinde rob, cîştigă mai mult decît dacă-ţi taie 
capul. 

— Ehei, straşnică soartă pentru Român 
Grue Grozovanul! 

— Dacă izbutesc să-ţi fac un horoscop bun, 
te vîră chiar în rîndul ienicerilor. Le-am şi spus 
că un braţ şi o minte ca a ta nu-s de lepădat 
pentru semilună : ajută la supunerea 
noroadelor. 

— Cinstea asta mă ucide. 

— Dar de noi, de mine, Toma Neagu, boier 
cu dregătorie, ce-ai aflat? 

— Te lasă slobod dacă plăâteşti o sută de 
pungi cu galbeni. 

— O sută?! ţipă deznădăjduit. A înnebunit? 
Vai şi-amar... N-am! 

— Gazi Ghirai crede că ai. 

— N-am! N-am!... se înfurie şi mai tare. O 
pungă, două acolo... Mai mult nici o lescaie! 

— Ca să-ţi scoată banii... o să te pună la... 
crrrţ! Cazne! 

— Cazne! se îngrozi Toma Neagu şi începu 
să tremure. Sînt boier. 

— Pentru Gazi Ghirai eşti doar un izvor, 
izvor gras de parale. 

— Vai şi-amar, în ce grozăvie am intrat... 

— Te-ai băgat singur cu capu-n juvăţ, şi ne- 
ai tras şi pe noi! îl învinui Voichiţa, din nou, cu 
necruţare. 

— Bine zice moş Arvinte, vai de cap unde 
nu-i minte... Îşi aminti astrologul că stăpîneşte 
un izvor nesecat de zicale. 

Grue vru să ştie ce soartă îi pregătesc 
Voichiţei. 

— Deocamdată, Gazi Ghirai, după cîte am 
înţeles, gîndeşte s-o trimită plocon la Crîm, 
marelui han, să-i cîştige bunăvoința. 

— Nu se poate! se sperie fata. Născoceşti, 
ca să ne îngrozeşti. 

— Nu ; după ce a văzut că eşti frumoasă, a 
zis că-i mai bine să te trimită peşcheş, pentru 
haremul sultanului. 

Fata lăcrăma, tremura şi îşi dojenea 
părintele, iar părintele o învinuia pe dînsa, că 
nu l-a ascultat, să se ascundă. Grue vorbi răstit 
şi supărat de ciorovăiala asta învinuitoare şi 
fără rost : 

— Deciît v-aţi certa şi învinui, acum cînd 
sîntem în laţ, mai bine ne-am sfătui cum 
scăpăm de-aici. Cum e paza taberii, Cala... 
astrologule... Răpalac. 

— Puternică! încercarea ta de fugă a dus la 
întărirea strajii. 

— La uşă erau doar şase suliţaşi. Am 
socotit că-i doboram, cu cătuşa. 

— Acum sînt doisprezece. 

— lar noi, acum sîntem patru. Dacă ne 
răzvrătim... 

— Greşim! Sînt mulţi şi tari. Deci, Român 
Grue, pielea s-a rupt... 

— S-o cîrpim cu blană de vulpe. 

— Pentru asta, Grue, ne trebuie chibzuială, 
dibăcie şi răbdare. Mai ales răbdare. 

Opriră sfatul aici, pentru că intră lusuf, 
grăbit şi speriat foarte : 

—  Ridicaţi!...  Ridicaţi picioare, vine 
Ibrahim măritul! 

— Nu mă ridic! se împotrivi Voichiţa, cu 
înverşunare. laca-aşa! 

—  Măritul fiu al prea măritului... om 
puternic. 

— O fi, la el în cort, nu aici! şi se lungi pe 
ţol să se vadă funiile cu care era legată la miîini 
şi la picioare. 

Ibrahim intră, falnic, privi fata şi zimbi 
îngăduitor. La ceilalţi nu catadicsi să se uite. 
Mormăi : 

— Mda... Frumoasă... frumoasă... 

— Iusuf spune : frumoasă cum căprioara, 
aprigă cum leoaica. Ibrahim  încuviinţă, 
răsucindu-şi cîteva fire din barba-i scurtă şi 
neagră cărbune, iar către fată grăi cu semeţie : 

— Sînt fiul lui Gazi Ghirai, măritul 
conducător al acestei tabere de o mie de viteji ; 
nu te mai uita la mine cu ochi de tigroaică! 

— Mă uit cum îmi place! Şi nu-mi pasă 
Chiar de-ai fi feciorul Padişahului ori al 
proorocului Mahomed. 

Toma Neagu se înverzi de spaimă ; fălcile i 
se încleştară aşa de tare, încît nici „vai şi- 
amar” nu mai putu rosti. Grue surise, încîntat. 
Mai încîntat se arătă Ibrahim : 

— Am cu ce îmblînzi o cadină răsfăţată : 
brățări, salbe, inele... 

— Păstrează-ţi-le sănătos! N-am nevoie!... 

Ibrahim rise ameninţător, fără a-şi pierde 
buna dispoziţie : 

— Am şi mijloace care încovoaie şi supun : 
fiare, ştreang, satîr. Şi se apropie, rizind 
Vreau să văd cît de mătăsos ţi-i părul. 

— Nu te-apropia, că te sfişii cu... 

— Nu te-apropia, spurcăciune! strigă şi 
Român Grue, fără să ţină sama că astrologul îi 
făcea semne de cuminţire, ameninţă : Îţi crap 
capul cu fiarele!... 

— Tu, ghiaur netrebnic, cutezi să ridici 
mîna? 

— Cutez!... Poftim! şi-l ameninţă înălţind 
pumnii deasupra capului tînărului tătar. 

— Un ghiaur să mă oprească a miîngiia o 
fată? 

— Horoscopul arată că i-i dragă fata, 
interveni astrologul, şi dragostea... 

Ibrahim deveni tot mai nedumerit şi mai 
furios, totodată : 

— În tabăra asta sînt o mie de viteji, eu 
sînt, după tatăl meu, cel mai puternic. Se 
potriveşte rangul meu cu un ghiaur rob? 

— Nuuu! i se alătură astrologul : un miros 
are florăria şi altul bălaria. Lui Grue îi veni la 
îndemină să răspundă batjocoritor : 

— Numai să vezi bine care-i bălăria... 
spinoasă, otrăvită. 

— Mă înţepi şi cu vorba? se răsti Ibrahim. 
lusuf, scoate-l afară şi, pe loc, să i se răteze 
capul! 

— Aşa pedepseşte orice căpetenie tătară, îl 
preveni astrologul, numai că înălţimea sa, 
părintele domniei tale, voieşte să-l vîndă rob, 
pe bani frumoşi, la Trebizonda. 

—  Lipsă  de-aceşti bani! se  lepădă, 
necruţător, Ibrahim. 

— E voinic şi chipeş, mărite Ibrahim! Şi ca 
ienicer, în slujba Padişahului, multe şi de laudă 
isprăvi ar săvirşi. 

— a-l, lusuf, şi taie-l! porunci încă mai 
răstit ; dar astrologul nu se lăsă biruit, stărui, 
abia ascunzîndu-şi spaima : 

— Mă iartă, mărite, dar horoscopul lui se 
tălmăceşte că va ajunge un slujitor de nădejde 
al proorocului Mahomed şi al semilunei. 

—  Deocamdată-i doar un ghiaur rob şi 
răzvrătit. Ia-l, lusuf! 

— Da, îl iau şi-aduc... cap îndată! 

— A, stai Iusuf! îşi aminti astrologul. Nu se 
poate! Nu se poate pentru că azi e vineri şi 
Mahomed, profetul lui Alah, a poruncit ca în 
această zi să nu se dea nici o osîndă... Apoi tot 
mai cucernic şi mai firoscos : Chiar şi stelele 
sînt potrivnice : Aldebaran se întilneşte cu 
Madebaran, iar cine varsă sînge, în aceste 
ceasuri, va avea parte de moarte năprasnică, 
de iatagan ori ştreang. 

— Mda... se îngrijoră tătarul. lusuf, amîn 
pe mîine! 

— "Ţi-i uşor să mă ucizi, făcu Grue un pas 
înainte, cînd sînt în lanţuri. Altfel... 

— Altfel ce? se grozăvi Ibrahim. 

— Desferecă-mi cătuşele, dă-mi sabie şi-ai 
să vezi, dacă o să-ţi mai fie aşa de uşor. 

— Nu mă întărita, ghiaure! 

— Dă-mi o spadă! 

— Vezi să nu uit că azi e ziua lui Alah şi să- 
ţi rătez capul, chiar cu iataganul meu! se răţoi, 
batjocoritor, Ibrahim. 

Foarte îngrijorat, astrologul vorbi 
împăciuitor : 

— Ghiaurul a uitat vorba : capul plecat 
sabia nu-l taie. 

— O să ne mai întîlnim noi! se arătă Grue 
netemător. Mişelule! 

— Ce zice? Ce vrea? E smintit? 

— Da e cam... smintit, răspunse astrologul. 
Zice că leul, chiar în lanţuri, tot leu rămîne, pe 
cînd cel care... 

— Cum adică, eu, Ibrahim, n-am curaj să... 

— Ei, nici nu s-ar putea măsura cu domnia 
ta, falnic şi viteaz cum eşti! 

— Te încredinţez că ăsta-i cel din urmă 
asfinţit de soare pe care-l mai vezi, ghiaur 
netrebnic şi... 

Dar astrologul i-o luă înainte, liniştitor şi 
linguşitor : 

— Cum va hotărî soarta şi luminoasa stea a 
măriei tale, fie-ţi numele binecuvîntat! 

Uitînd ce avea să spună, tînărul tătar porni 
spre ieşire ; dar din uşa cortului adăugă, parcă 
şi-ar fi amintit : 

— Ghiauro! Ai să duci viaţă fericită în 
cortul meu! 

— Scuip pe asemenea fericire! ii strigă 
Voichiţa, ceea ce-l făcu pe Toma Neagu să se 
crămăluiască jalnic şi să suspine, nenorocit : 

— Vai şi-amar, ce zile-am ajuns!... iar 
astrologul acoperi cu o vorbă tare spusele fetei 


— Mergi cu bine, mărite Ibrahim, fiul 
preamăritului Gazi  Ghirai! Român Grue 
înțelese intenția astrologului şi îşi uşură 
sufletul cu o urare batjocoritoare : 

— Helbet, picior de rac, doar de mor să nu 
ţi-o fac! Voichiţei îi plăcu purtarea lui Grue şi 
dădu semn de îmbunare : 

— Asta de la Calapăr ai învăţat-o, Român 
Grue? 

— Prin multe spaime  m-aţi trecut, 
nechibzuiţilor! zise Toma Neagu. 

— Mulţumesc, Calapărule, că m-ai scăpat şi 
mă înveţi că acela care scuipă-n vînt, în barbă 
se scuipă. 

— Dacă te ucide... miine, vai şi-amar, ce ne 
facem? 

— Fugim în noaptea asta! hotărî Voichiţa. 
Fără întîrziere, fugim! 

— Nu! Cutezăm prea mult şi stricăm totul, 
o potoli astrologul şi filosofă mai departe 

Deocamdată am mai cîştigat o zi. Pînă miine... 
ori cade samarul, ori crapă măgarul, ori moare 
tătarul. 

Lui Grue nu-i pica bine asemenea filosofie, 
deşi ştia că altfel nu se poate. 

— Vreau ca măcar Voichiţa şi jupîn Neagu 
să scape. De aceea, la noapte, ies din cort, 
tiriş, fac mare zarvă în tabără, spre miazăzi, 
atrag străjerii la mine, le dau de... lucru, iar voi 
fugiţi spre miazănoapte, prin pădurea de la 
Vîrtoapele. 

— Frumos, vitejeşte, însă prea primejdios! 
îl opri astrologul, dar propunerea lui Grue 
încălzi inima Voichiţei, îndemnînd-o a vorbi 
înduioşat : A 

— Aşa! Fugim!... Imi pare rău, Grue, că din 
pricina mea ţi se întîmplă atîta nenorocire. 
Abia acum încep a-ți ghici inima. 

— Măcar dacă... jertfa mea ar fi cu folos, 
jupîniţă. 

— Ehei,  jupiniţă,  jupiniţă, dojeni 
astrologul ; vorba dulce mult aduce, vrajba 
darmă, pietre farmă. Şi mai zic : numai cînd 
cugetarea n-ajută, în nici un chip, numai atunci 
să trecem la fapte deznădăjduite, întemeindu- 
ne doar pe îndrăzneală şi pe noroc. 

— Dac-ai fi în locul meu, n-ai mai fi atât... 
de filosof. 

— Prieten este numai acela care cunoaşte 
şi poate trăi toate durerile prietenului. Şi 
trebuie să te gindeşti că, dacă tătarii mă 
descopăr înşelător, soarta mea-i mai slută ca a 
voastră. 

— Ai dreptate, prietene. Dar vreau să pier 
ca un voinic, ca un viteaz mare, cum mi-i 
porecla. Să fiu Grozovanul, nu Ticălosul! 

— Ai timp şi pentru asta. Deocamdată să 
ascultăm sfatul pe care ni l-o da noaptea asta. 
lar dacă vrei să fii de folos murind, află că asta 
se poate o singură dată. Şi încă! Trăind însă, 
poţi fi de folos de mii de ori celor dragi. 

— Frumoasă  dăscăleală! Dar nu-i 
dumnealui aşa de viteaz şi de... filotim, se 
învrăjbi iar Voichiţa. 

— Jupîniţă, adineaori mă vedeai altfel ; şi 
vederea aceea îmi da aripi. 

— Aşa-i femeia, dădu lămurire răutăcioasă 
astrologul ; tu vrei s-o scoţi din robie şi ea, 
vorba cîntecului : Vezi? pe mine nu m-ai vrut, 
placă-ţi cel din neamul slut, spîn nogai cu ochii 
mici, mici ca nişte irmilici... Nu-l ştii cine-i? 
Ghici! Doar acu plecă de-aici... 

— Eu, totuşi, cred în inima bună şi 
iubitoare a Voichiţei, zîmbi Grue. 

— Mai trebuie să cred şi eu într-a ta, se mai 
îmblînzi glasul fetei. 

— Miine vei vedea dacă trebuie să crezi ori 
nu, stabili astrologul. Dar Neagu îşi sări din 
fire : 

— Pierdeţi vremea flecărind! Vai şi-amar... 
Încurcă-lume! 

— Inima, dragostea, viaţa nu sînt fleacuri, 
tată!... Dar cum scăpăm? 

— Am venit eu cu un plan din Novăceşti. 
Dar ne trebuie, pe lingă multă îndrăzneală, şi 
mult noroc şi chibzuială. Planul l-am întocmit 
împreună cu Dorondoc şi cu cîţiva oameni din 
Novăceşti. 

— Şi?... Ce fel de plan?... Mai clar!... vrură 
să afle toţi trei. 

— Cui pe cui se scoate! 

— Nu mă ameţi cu zicalele! se supără 
Voichiţa, iar astrologul se  însufleţi de 
nerâbdarea fetei. 

— Zic să-l atragem pe Ibrahim paşa ori altă 
căpetenie tătară într-o capcană şi să-l silim pe 
Gazi Ghirai la o răscumpărare : mi-i dai pe-ai 
mei, ţi-i dau pe-ai tăi. Frumos? 

— Frumos, dar cum? întrebă Grue, tot mai 
nerâbdător. 

— Este şi... cum... Mai întîi nu vă mai 
sfădiţi între voi. Al doilea : Grue, fii mai stăpîn 
pe tine ; să n-o ia voinicia prea mult înaintea 
cuminţeniei, că se poticneşte şi cade-n bot. Al 

treilea : jupîniţă Voichiţa, mai leapădă trufia şi- 
ncetează de-a fi schimbătoare ca vintul. Al 
patrulea : jupîn Neagu îngroapă frica adînc, că 
nu-i bună de nimic ; pune cruce acelui... „vai 
şi-amar”... Din primejdie numai curajul, 
hotărîrea şi înțelepciunea te scapă, nu 
văâicăreala şi milogeala... 

— Eu, fricos? Nu mă tem la o adică, dar 
acum, vai şi-a... 

— Eşti aşa de sperios, încît ti-i teamă să 
recunoşti că te temi. 

— Ne-ai dăscălit destul! îl opri Grue. S- 
auzim planul. Dar astrologul continuă, fără 
zăbavă, a sporovăi : 

— Să fim cu ochii în patru şi cu urechile-n 
şase. Că dacă zăpsesc ceva, s-a zis cu noi! Am 
pus la cale... 

Dar în clipa aceea intră iarăşi lusuf, foarte 
încruntat : 

— Poruncă : ghiaur tînăr chemat la măritul 
Gazi Ghirai! 

— Nul!... strigă Voichiţa, cu deznădejde. Nu 
te duce, Grue! 

Tînărul Grue era şi foarte îngrijorat şi 
bucuros, de aceea zise : 

— A trebuit să vină acest ceas de primejdie, 
jupîniţă, ca s-aud şi la domnia ta vorbă caldă 
pentru mine. 


92 


— Mda, adaose astrologul; n-am ştiut pînă 
acum că „nu” e-o vorbă de dragoste... Dar cît 
trăieşti multe-nveţi. 

Eunucul porunci suliţaşilor să dezlege 
ghiuleaua de la picioarele lui Grue şi să-l ia. 
Voichiţa îl rugă să se stăpinească şi să 
vorbească înţelepţeşte, chibzuit, cumpănit. 

— Gazi Ghirai are călău? întrebă Neagu. 

— Iusuf ştie la cort doi gealaţi, gata să taie 
ghiauri. 

— Mor de spaimă! Vai şi-amar... Pentru 
mine, nu... 

Suliţaşii l-au  brîncit pe Grue afară. 
Lăcrămând, Voichiţa îi ură să se întoarcă 
sănătos. Astrologul îl încuraja : 

— Zodia ta arată că ajungi om de vază, 
dacă treci de piedica pusă în cale-ţi de unul 
născut în zodia Berbecului. 

— Ilusuf are poruncă şi iscusitul cetitor în 
stele să se înfăţişeze la măritul Gazi-Ghirai. 

—  Implinesc cu plăcere porunca! 
Binecuvîntat fie-i numele... 

Cît s-au auzit paşii celor plecaţi din cort, 
Toma Neagu şi fata lui au tăcut, ascultîndu-şi 
bătăile inimilor şi înghiţindu-şi lacrimile. Cel 
dintii, grăi boierul : 

— Il taie, nu?... Nu-mi pare rău de 
răzvrătitul ăsta, ci mă tem că şi pe noi... dacă 

nu ne scapă măria sa vodă, pierim în robie. 
Răzvrătitul ăsta, venetic, e vinovat de toate. 

— Nu-i mai vorbi aşa, tată! Că el, numai el 
o să ne scoată de aici. 

— Vai şi-amar, altă nenorocire! Fată de 
neam eşti tu? Dar lasă că-l taie Gazi-Ghirai!... 

— Tată! se mihni Voichiţa şi începu a 
plînge, cu hohote. Cercetînd cu luare-aminte 
înfăţişarea lui Român Grue, Gazi Ghirai socoti 
c-ar fi păcat să pună sub satîr capul unui flăcău 
aşa de voinic şi frumos. 

— A cutezat să mă umilească! se plinse 
Ibrahim. 

— Umilinţa nevăzută de nimeni se şterge 
cu un singur galben, din cei cîţi iau pe-un rob 
ca el. Ce zici, astrologule? 

— Porumbel de aur ţi-a ieşit din gură, 
preamărite, cap luminat. Fără să-i pese că 
fecioru-su îl pîra că l-a ocărit, căpetenia îl 
trimise pe Grue la cort, poruncind să-l 
păzească straşnic. Totul s-a petrecut aşa de 
repede, că n-avu răgaz să rostească nici un 
cuvînt. Astrologul gîndi: „Semn bun... Tot e 
bine să fie omul voinic, frumos şi...mut”. 

Văzîndu-l că intră în cort, Neagu şi Voichiţa 
se bucurară. Dar se întristară repede, dindu-şi 
seama că nu înțelegeau ce poate însemna una 
ca asta. După vreun ceas, apăru şi astrologul. 

Nerăbdătoare, cea dintii Voichiţa îl întrebă cu 
ce veste venea : 

— Veste bună! Vorba ceea zisă despre o 
mîncare : cine sorbea orbea, de bună ce era. 
De fapt, veştile-s amestecate, un talmeş-balmeş 
de la cumătră, adunat cu mătura şi pus pe 
faraş, ca să fie mai abraş. 

— Vai de capul meu!... Vorbeşti în pilde şi 
nu pricep nimic. 

— Deocamdată pricepe că Grue n-a fost 
ucis ; şi asta-i bine. Dar Gazi Ghirai vrea s-o 
trimită pe jupîniţă, chiar miine, la hantătarul 
cel mare de la Crim. Şi asta-i rău, foarte rău! 

— N-ajung eu acolo ; m-arunc în Nistru, 
hrană la peşti! 

— Vai şi-amar... Dar cu mine? Ce fac cu 
mine? 

— Pentru domnia ta, cum am mai spus, 
Gazi Ghirai cere o sută de pungi ; nici o 
firfirică mai puţin. 

— N-am!... N-am atîţia bani!... 

Grue tresări : descoperise un gind ce-i 
părea năstruşnic : 

— Zic, astrologule, să spui tătarului să 
ceară cît mai mult că boierul are. Şi-apoi, dacă 
vrea să scape, să dea şi cenuşa din vatră. 

—  Nebunilor! Vrei să mă jefuiţi, cu 
ajutorul tătarilor? izbucni Neagu. Vai şi-a... 
Cînd o afla vodă, la toţi vă taie capul. 

— Boierule, boierule, vorbi Grue cu dojana, 
gata eşti oricînd de pîră şi trădare, pentru 
averi. Ci, nu-l ameninţa pe cel care şi-a virit 
capul sub iatagan tătăresc, numai ca să ne 
scape pe noi. 

— Vă urăsc, că vreţi să scăpaţi înfundîndu- 
mă pe mine, vai şi-a... 

— Tată, mai lasă naibei amenințările şi 
batjocura. 

— Nişte venetici s-au unit să-mi topească 
averea. 

— Dacă prietenul meu nu era cinstit şi de 
inimă, stătea acasă şi nu-şi primejduia viaţa 
venind aici să ne-ajute. 

— Grue are dreptate, tată! sări Voichiţa cu 
glas tremurat. 

— Fata mea! Ai trecut în tabăra lor... Ce 
mă fac? Am rămas singur... Ce mă fac? Vai şi- 
amar, ce mă fac? 

Văicărelile astea îl supărară rău pe 
astrolog ; îl făcu cobitor şi javră schelălăitoare. 
Văzindu-i supărarea, Neagu se răzgîndi şi se 
îmbună : 

— Nu cumva vreţi să mă speriaţi cu alte 
minciuni? 

— Crezi ce vrei! îl pocni astrologul. Dar ştii 
cum zic oamenii? Zic că eşti bun de spinzurat 
de-o cracă uscată, că-i păcat de cracă verde, 
pentru om ca domnia ta, care numai în aur 
crezi. 

Toma Neagu gîndi să-şi domolească miînia 
şi întrebă : 

— Dar cum ai să faci ca tătarul să te 
creada? 

— Ei, boierule, de multe ori trebuie să ştii 
cum să umbli în jurul stînii, să nu te latre 
cîinii... Gazi Ghirai o să mă întrebe ce spune 
horoscopul domniilor voastre şi eu am să 
răspund că ghiaurii sînt oameni cu noroc 
stelele lor arată că vor deveni slujitori de 
nădejde ai padişahului. 

— Dacă-mi lasă averile, zău, de nu mă 
turcesc! 

— Tată! Mă  înspăimînţi! se supără 
Voichiţa. Vrei să fii dregător al lui Mircea 
Turcitul? Faci neamul de ruşine! 

Grue şi astrologul îl încredinţară pe Toma 
Neagu, că tătarului îi place mai mult aurul 
decît orice. 

— Spuneţi-i că sînt sărac, vai şi-amar de 
capul meu! 

— Dimpotrivă, trebuie să spună că eşti 
foarte bogat şi că, dacă te strînge o ţiră în 
chingi, dai şi o sută cincizeci de pungi. 

— Mă nenorociţi, tilharilor! Vai şi-a... 

Grue îl sfătui pe astrolog să spună, după 
citirea horoscopului, că boierul are şi multe 
giuvaiericale, adunate ca să-l plătească pe vizir 
să-i domnia ţării. 

— Eu, domn? Vai şi-amar... 

— Chiar domnia ta!... Vezi, te apărăm ca... 
funia pe spînzurat. 

— Mai bine mă lăsaţi să mă ucidă 
muştele... 

Vorbind tare, n-au auzit paşii eunucului. 
Voichiţa tresări : 

— Piei, satano! m-ai speriat... Iscoadă 
pînditoare, ce vrei? 

— Iusuf aduce apă rece. 

— Nu mi-i sete, dar dacă tot ai adus-o, o 
beau. 

— Lui Iusuf place să slujească jupîniţa ; 
aduce apă cînd jupiniţa bate din palme. Acum 
doreşte spor la... tilcuirea horoscopului şi se 
duce lusuf la treabă. 

Miraţi de apariţia neaşteptată şi de 
plecarea eunucului, cei patru tăcură cîteva 
minute. Cel dintîi, Neagu şopti : 

— Slujitorul ăsta ne spionează! Vai, vai... 
ne pîrăşte lui Gazi Ghirai. 

—  Iscodirea-i datoria slujitorilor, îl 
încredinţă astrologul. Am uitat să spun c-am 
trimis ştire lui Dorondoc prin moş Dănilă, 
ursarul, că mă aflu „bine” în tabăra tătară. 
lliuţă a rămas cu ursul. Il vom folosi ca 
ştafetar, la momentul potrivit. 

— Ce mai vreţi să faceţi? 

— Jupîne Neagu, vrem să scăpăm din robie, 
spuse hotărît Grue. 

— Iar pentru asta eu, ca astrolog, am să 
spun că ai multe averi şi ştiu şi unde sînt 
ascunse, îl vesti Răpalac. 

— Mă prădaţi, tâlharilor! Vai şi-amar!... 
Fără milă mă pră... 

— Gazi Ghirai o să-ţi ceară bani să te 
răscumperi, jupîn Neagu, aşa precum ai vrut. 
Te sfătuim să te tirgui cît mai mult. O să te 
amenințe şi pe domnia ta şi pe jupîniţă, cu 
cazne. Numai cînd simţi că trec la faptă, spui 
că averile le ţii zidite în peretele cramei de 
lîngă conacul din Novăceşti. 

— Dar nu-i adevărat! Vai şi-a... Şi-or să dea 
foc casei. 

— Atunci spui că-s ascunse în crama din 
Corbeni : mai departe, ca să cîştigăm timp 
pentru rînduirea apărării, zise Grue. 

— Ce minte sucită ai şi tu, Grue! se cruci 
Voichiţa. 

— Nu mintea mea, ci împrejurările-s 
încurcate. Dar dacă gicim, din vreme, cu 
ajutorul astrologului, ce gîndeşte tătarul, dacă 
ne ajută Dorondoc, dacă socoteala de-acasă se 
potriveşte cu cea din tîrg, scăpăm. Crama de la 
Corbeni se află într-o văgăună, la marginea 
pădurii, departe de drumurile umblate. 

— Nu înţeleg!... biigui Toma Neagu, dar 
cînd să primească lămurire, eunucul se ivi iar 
în uşa cortului, vestind venirea lui Ibrahim, 
care intră şi-l salută pe astrolog : 

— Alah, cu tine! 

— Alah e mare şi Mahomed proorocul lui... 
răspunse rar astrologul, ca să-şi ascundă 
surpriza şi să afle ce vrea. Căpetenia porunci 
să fie dezlegat „ghiaurul cel tînăr”. 

— Il lasă slobod! murmură tresărind 
Voichiţa, văzînd cum îi scoteau lanţurile. Şi 
ochii îi străluciră de bucurie. 

— Ti-ar conveni? întrebă, în batjocoră, 
Ibrahim. 

— De bună samă! se pripi fata, cu 
sinceritate. 

— Lîngă tine am să-l las mort, să-l îngropi, 
cu mîinile tale. 


100 


— Aşa nici nu mă-nspăimînţi, nici nu mă 
ademeneşti! aruncă vorbe tăioase fata, vădind 
că nu se temea. 

Ci înţelegind că n-o răpune, tînărul tătar 
vorbi lui Grue : 

— Tata te trimite măritului Han ; eu te 
însoțesc. lar tu, ghiaură frumoasă, îmi rămii 
mie, cadină. 

Slobod fiind, Grue întrebă ce are de făcut. 
Astrologul cercă să spună că n-a sfîrşit 
horoscopul. 

— ÎI sfirşeşti, după!... Dacă va mai fi 
nevoie! Vreau să-l bat. i 

— Adică, să ne batem. In săbii? întrebă 
Grue. 

— La trintă! Te pun jos şi... te omor! Ca pe- 
un gîndac. 

— Şi dacă te birui eu? 

— Trinta-i neîntrecutul meu meşteşug : pe 
toţi i-am doborit. Oricum dacă mă... tot te 
spînzură tata, măritul Gazi Ghirai. 

— Grue, nu primi! se rugă Voichiţa. Sînt 
nişte mişelnici. 

— Uneori dreptatea poate zdrobi chiar 
mişelia, dădu Grue răspuns. 

— Dacă-i aşa, se rugă astrologul, să vă dea 
cerul şi minte, nu numai putere. 

Foarte speriat, îl ruga acum şi Toma Neagu 
să nu se bată : dacă moare, doamne fereşte, 
cine-l mai scapă? Cînd Grue se uită la Voichiţa, 
ea îl încurajă cu o vorbă din popor: 

— Orice femeie zice : dacă ţi-i bărbatul 
moale, du-l la tîrg şi dă-l pe oale ; dar de 
găseşti unul isteţ, nu te uita la preţ. 

leşiră în faţa cortului, iar Neagu şi Voichiţa 
se tîrîră la uşă, să vadă lupta. Strigînd : „Le 
ucid!”, tînărul tătar îl înşfacă pe Grue de 
mijloc, îl răsuci în stînga şi în dreapta, îi puse 
barba în piept şi, aplecîndu-se cu toată 
greutatea peste dînsul, părea gata să-l frîngă. 
Oricine putea să vadă că Ibrahim era puternic 
şi avea bun meşteşug de trîntă. Cei din jur îl 
încurajau cu strigăte, cu laude şi cu sfaturi, în 
limba lor. De două ori, Grue se află la o clipă 
de doborire. Tătarul crişca, gemea, suduia, 
gifiia mirat că românul se zvircolea, părea 
doborit şi, totuşi, îi scăpa ; nu-l putea pune la 
pămînt ; nici întîia, nici a cincea oară. Îşi dădea 
seama că-i mai slab decît el şi aştepta să-l 
obosească şi să-l facă ghem. Astrologul rostea 
rugă în doi peri: 

— Alah, Alah, dă putere lui Ibrahim şi 
minte lui Grue! 

În a treia clipă după această rugă, românul 
se încordă, puse tătarului o piedică iscusită, 

ciobănească, şi-l lepădă, cu o bufnitură, la 
pămînt, cu atîta putere, încît cîteva minute nu 
se putu ridica de jos : se îngălbeni ca bulzul de 
ceară şi gemu : 

— Aaah... Să vină gealaţii!... Să-l taie!... 
Voichiţa strigă cu bucurie şi durere, totodată : 

— L-ai răpus, Grue!... Vai... de ce l-ai 
răpus?! 

Astrologul începu un fel de tirguială şi de 
povaţă, susţinind că nu-i nici o vitejie să-şi 
răpună potrivnicul cu satirul călăului. 

— Fiul lui Gazi Ghirai nu trebuie să se lase 
înfriînt! Dacă-l ucide gealatul e meritul lui, nu 
al stăpinului. Şi-apoi, în Coran scrie că 
musulmanul înfrînt de-un ghiaur nu poate 
ajunge niciodată ocîrmuitor, ci doar rob sau 
eunuc. 

— Chiar aşa... scrie? Uuuf!... se ridică, 
gemînd. 

— Te mai îndoieşti? Ştiu Coranul pe 
dinafară, spuse astrologul. 

— Eşti nemaipomenit de  mintos, 
astrologule! îl lăudă Voichița, pricepîndu-i 
viclenia şi văzîndu-l pe tătar foarte încurcat, 
întrebînd, cu umilinţă, ce să facă acum cînd... 
Uitînd durerile din coastă, se înfurie : 

— De ce nu mi-ai spus de la început, 
ticălosule? 

— Intrasei în zodia Tigrului furios şi nu te 
mai putea opri nici han-tătar cel mare! îl 
lămuri Român Grue, cu o dojana. 

—  Aşa-i... Dar cum scap, acum, din 
nenorocirea asta? 

— Păi... să mă uit la stele şi la ghiaur... Şi 
după ce se zgii spre cer : Scapi, luîndu-te din 
nou la trîntă. 

— Astrologule, mă vezi înfrînt şi-ţi baţi joc 
de mine? 

— Nu, mărite : zodia o să-ţi dea măriei tale 
atîta forţă, iar ghiaurului atîta minte, încît să 
cădeţi la pămînt, în aşa fel ca lumea să vadă că 
sînteţi totuna de puternici. 

— Şi atunci treaba vine aşa, ca şi cum nu 
ne-am fi luptat, zise Grue, întărind propunerea 
astrologului. Dar trebuie să ne trintim de trei 
ori. 

— Dacă altfel nu se poate... încuviinţă, cu 
tristeţe, Ibrahim. 

— Vorba ceea : deschide-te, punguliţă, să 
plătim lui loniţă pentru cuşma de oiţă. Şi-apoi, 
toate lucrurile bune sînt trei. 

Român Grue vedea că puterile tătarului se 
împuţinau şi voia să-l slăbească şi mai tare ; 
aşa că de trei ori, făcu aşa fel încît să cadă 
odată amindoi. Cel dintii eunucul exclamă, 
parc-ar fi fost tocmit : 

— Iusuf a văzut nevăzutul ; un ghiaur tot 
aşa tare ca măritul Ibrahim. Ridicîndu-se 
gifiind şi frînt de oboseală, tătarul porunci ca 
Grue să fie pus din nou în cătuşe, şi plecă. 
Astrologul rămase la cortul prizonierilor să 
termine horoscopul.  Voichiţa nu-şi putea 
stăpîni bucuria, impresio-nată de felul cum s- 

au înţeles Grue şi Calapăr numai din priviri ; îi 

venea să-l sărute, parc-ar fi scăpat de orice 
primejdie. Dar alt gind îi curmă bucuria 
primejdia creştea cu fiecare ispravă. Se întreba 
pe cine va trimite Gazi Ghirai la Corbeni să 
caute averile. Presupunea că pe jupîn Neagu 
singurul care trebuia să ştie ascunzătoarea. 
Era încredinţată că pe ea o vor popri, ca zălog, 
în tabără. 

— Dar pe cine va trimite cu domnia ta, 
jupîn Neagu? întrebă Grue. 

Că una-i dacă trimite un tătar oarecare şi 
alta-i dacă-l trimite pe fecioru-su, Ibrahim... Ci 
eu zic că, fiind vorba de aur şi giuvaericale, s- 
ar putea să încalece însuşi Gazi Ghirai şi să te 
întovărăşească, jupîne Toma Neagu. 

— Vai de mine!... Mă tem de el. 

— Dar dacă şi el se teme că-i întinzi vreo 
capcană? întrebă Voichiţa. 

— E destul de bănuitor, zise astrologul, aşa 
că pregăteşte-te, boier Neagu, de întovărăşirea 
tinărului Ibrahim. 

— Dar, vai şi-amar! Ce mă fac? La Corbeni 
n-am nici un ban, nici o giuvaerica. Mă jur! Şi 
dacă văd că i-am păcălit, mă omoară!? Mă dau 
la ciini!... 

— Nu te teme! Din pădurea din jur, răsare 
miîntuirea, îl asigură astrologul. Domnia ta intri 
în cramă, le arăţi unde ţi-i ascunsă bogăţia... 

— Dar n-am ce le arăta, vai de... V-am spus! 

— Te porţi ca şi cum ai avea : intri în 
hrubă, mătăhăieşti în dreapta, în stinga, 
ciocăneşti în pereţi... 

— Ciocănesc, vai, dar ce găsesc? Nimic! 
Nimic! 

— Ai răbdare! Găseşti timp, răgaz, pînă 
cînd Dorondoc şi oamenii lui năvălesc şi-i prind 
pe tătari în pivniţă. 

— Grozav! exclamă Voichiţa. Lovitură ca de 
trăsnet. 

— Dar eu nu înţeleg... Adică să mă-nchidă 
şi pe mine, cu tătarii? Dacă mă omoară, acolo, 
în întuneric? 

— N-or să ştie că eşti vorbit cu sătenii, că 
ai uneltit ; nu-i cuprinde mintea la atîta 
isteţime. Mai ales că ştiu cît pătimesc, săracii, 
din pricina domniei tale. Înţelegi? Vor striga : 
„Daţi-ni-l pe boier să-i facem capătul!” 

— Vai şi iar vai!... E cu primejdie. Mă tem! 
Mă tem!... 

— Ai curaj, boierule! Țăranii sînt omenoşi. 

— Şi dacă vor să se răzbune pe mine? 

— N-o vor face! îl asigură Grue. Ei vor 
pricepe că numai cu ajutorul domniei tale vom 
fi răscumpăraţi şi noi. 

— Să plătesc şi pentru voi? Nu dau o 
lescaie! 

— Minunea ar fi fost dac-ai fi dat, se 
scărpină astrologul sub pălăria bleagă. 

De fapt, nici nu-ţi cerem, surise Grue. Pe 
noi ne răscumpără ţăranii. Adică : Dorondoc, 
cu oamenii din Novăceşti, vă închid în cramă şi 
nu vă dau drumul pînă cînd noi trei : Voichiţa, 
astrologul şi cu mine, nu vom fi liberi. Totul 
este ca Gazi Ghirai să trimită la Corbeni pe 
cineva apropiat, de pildă, fecioru-su, ca să 
primească răscumpărarea, chiar dacă l-ar seca 
la ficaţi că pierde din mînă un ghelir aşa de 
ispititor : o sută de pungi şi o roabă frumoasă. 
Şi aşa, jupîn Neagu, eliberîndu-ţi fiica şi pe noi, 
îţi răscumperi o parte din greşeala de a fi 
încercat să  robeşti  Novăceştii.  Voichiţa 
înţelegea că planul era bun, dar şi riscul, 
foarte mare. 

— Acu, clătină din cap astrologul, ce-o mai 
da tîrgul cu norocul şi lelea cu ghiocul. 

Se sfătuiră tuspatru şi hotăriră ca Toma 
Neagu să  şovăie mult în mărturisirea 
ascunzişului averilor ; apoi, tot aşa, cu 
îngăimeală, să primească a merge la Corbeni. 
Astrologul să ţină legătura între Gazi Ghirai şi 
Grue. lliuţă să alerge, cu vestea, la Dorondoc. 

— La Corbeni, jupîn Neagu, să nu te uiţi 
spre pădure ; să intri în cramă cu mîhnire, cu 
durere, să nu trezeşti nici o bănuială. Să spui 


109 


că ţăranii te duşmănesc şi-s gata să te sfişie. 
Lămurit? 

— Lămurit... Dar îmi scap averile? 

— Vei tremura puţin şi nu vei da nici o 
para. Bineînţeles dacă izbîndim în planul 
nostru. 

În tăcerea care s-a lăsat între dînşii, s-a 
strecurat în cort, pe nesimţite, eunucul, rotind 
priviri iscoditoare : 

— lusuf adus apă rece jupiniţei... 

— Ptiu! Mereu mă sperii, pocitanie! îl stupi 
Voichiţa. 

— Iusuf nu poţitanie. 

— Ai tras cu urechea? întrebă Grue. 

— Iusuf totdeauna trage cu urechea. 

— Te zdrobesc! se răcădui Grue. 

— De ce omori pe lusuf? El ajută jupîniţă 
scapă de-aici. 

— Fire-ar-să fie! Ce ne facem acum? se 
îngrozi iar Neagu. Vai de mine ce-ncurcătură! 

— Acum totul atîrnă de voinţa unui slujitor. 
Dacă lusuf tace... 

— Iusuf nu tace degeaba, Român Grue. 

— Vrei bani? întrebă Voichiţa. Giuvaieruri? 
Spune! 

— Iusuf spune mîine ce vrea să facă. 

— Ah, piaza rea! exclamă Grue. 

— Afli mîine, dacă lusuf piază rea ori bun. 

Se speriară din nou, cu toţii, auzind paşi 
pripiţi şi zăngănit de arme : în cort intră, 
furios, un slujitor domnesc şi întrebă dacă aici 
se află vornicul Toma Neagu. 

— Sînt armaşul Socol! Vin din porunca 
măriei sale Alexandru vodă. 

— Ah! sînt salvat! strigă boierul în culmea 
bucuriei. Salvat!... Vezi, Voichiţa, maria sa nu 
m-a uitat!... Ai vorbit cu Gazi Ghirai, armaşule, 
pentru răscumpărare? Spune! 

—  Vorbit! se rosti scurt şi  învrăjbit 
armaşul. 

— Ce bun e măria sa! Îi sărut mîinile şi 
picioarele. Şi acatiste am să pentru sănătatea 
măriei sale, pentru domnie lungă, pentru... M-a 
salvat de la moarte! 

Toţi tăceau nedumeriţi sau îndureraţi. Nici 
Voichiţa nu se bucura. Cel dintîi, astrologul îi 
trînti două zicale : 

— Nu zi „hop!” pînă n-ăi sări şanţul. Şi, 
cine chiuie prea tare la logodnă, nu mai are 
glas la nuntă. 

— Sînt slobod, nu? Şi fiica mea, Voichiţa... 
Slobozi! 

— Nu, jupîne vornic. Tătarul cere prea 
mulţi bani şi vodă nu mi-a dat dezlegare pentru 
asemeni tîrg. 

— Cum se po-hic!-oate? sughiţă Neagu, 
cumplit. L-am slujit cu credinţă... Măria sa ţine 
la mine. 

— “Ţine, dar nu dă. Şi nici nu vrea să-l 
supere pe Gazi Ghirai. 

— Atunci de ce-ai mai venit? întrebă 
Voichiţa, furioasă. 

— Să iau un flăcău, moldovean de obirşie, 
pe nume Român Grue Grozovanul. 

— Să-l iei? întrebă fata, în culmea mirării. 
De ce? E slobod? 

— Ba e un răzvrătit : a cutezat să ridice 
satul Novăceşti împotriva unui dregător al 
măriei sale. Îl spînzură, fără judeţ! 

— Mai bine să mă căsăpească gealaţii 
tătarului, decit să atîm în ştreangul lui 
Alexandru cel Rău. 

— Ehei, dar ştii că ai clonţ, tălharule? se 
mînie armaşul şi trase sabia. 

— Să nu te-atingi de el, că... îl înfruntă 
Voichiţa. El ne apără de... 

— E un răzvrătit!... Hai!... Mişcă! 

Aici interveni astrologul, cu prefăcută 
blîndeţe, întrebînd : 

— Măritul Gazi Ghirai ştie de asta? 

— Ce te-amesteci, muftiule? 

— Nu-s muftiu, ci astrolog, cetitor în stele 
de la Persida! Şi ştiu foarte bine că preamărita 
căpetenie nu-l dă pe acest ghiaur. 

— De ce? E român! 

— Da, dar e rob şi are dînsul anumite 
socoteli. Şi poruncind : lusuf, vesteşte-l pe 
măritul Ibrahim că a venit un armaş să-l ia pe 
ghiaurul cel tînăr. 

Şi pe cînd eunucul alerga la măritul fiu al 
căpeteniei, jupin Neagu se cuprinsese cu 
mîinile de cap, se „vai-şi-amăra”, întrebîndu-se 
mereu : „Cine mă scapă?!... Cine mă scapă?!”... 

— De ce l-ai chemat pe netrebnicul cel 
tînăr şi nu pe... 

— Ca să scapi de dracu, te vinzi, cîteodată, 
şi lui tată-su ăl bătrîn, tălmăci astrologul. 

Pentru că jupin Neagu îl tot siciia cu 
întrebarea : „Cine mă scoate?”, Socol îi 
răspunse să plătească ; bani are mai mulţi 
decît domnia. 

— Asta-i grija lui vodă pentru un dregător? 
Vai şi-amar... De unde să iau bani? 

— De, jupîne, nu tăcu astrologul ; boieria şi 
prostia cu mare cheltuială se ţin. Şi-acu rabdă 
inimă şi taci, că n-ai alta ce să faci. 

Răsuflînd din greu, eunucul vesti sosirea lui 
Ibrahim. 

— Vrei să-mi iei robii? întrebă cu ifos mare. 

— Numai pe acest tînăr răzvrătit, se 
ploconi armaşul. 

— Nu! se împotrivi tătarul. Lasă-l în sama 
noastră! E robul nostru şi-l dăm numai pe bani 
grei. Priveşte-l ce mîndru e. Şi voinic! 

— Porunca-i să-l iau şi să-l spînzur. 

— La asta ne pricepem şi noi ; ba chiar mai 
bine! Pentru ghiaurul cel în vîrstă dai o sută de 
pungi. 

— N-am dezlegare a făgădui atita bănet. 

— Atunci pleci cum ai venit! 

Şi paşii  armaşului se  împletiră cu 
văâicăreala lui Toma Neagu, cu blestemele lui. 

Dar, ivirea neaşteptată a lui Socol, 
armaşul, a încurcat din nou planul de salvare 
din robia tătară. Văzind că vodă vrea să-i ia 
robii, Gazi Ghirai l-a chemat, în grabă, pe 
Toma Neagu la portul lui. 

— Vrei să te răscumperi? l-a întrebat. Aduci 
o sută de pungi de galbeni. Repede! 

— Mărite, n-am! se tîngui boierul. N-am 
atiţia bani! Am sate şi moşii puţine, sărace... 

— Nu te cred! băâtu din picior, furios. Ai şi 
dai! 

— Vreo zece pungi, acolo... Sărac, vai şi- 
amar... sînt. Gazi Ghirai înălţă capul, bătu din 
palme, chemînd gealaţii. Văzîndu-i : buzaţi, 
negri şi fioroşi foarte, boier Neagu amuţi : 


114 


chiar „vai-şi-amarul” i se propti în git, ca un 
dop înecăcios. 

— Vrei cazne? Îţi dau şi cazne! 

— Vai... mărite, milă! Zece pungi... atit! 

— Gealaţi, cazna numărul unu! porunci 
Ghirai, cu glas asprit. 

— N-am... dar dau cincisprezece... cinci... 

— Aha! începi să scoţi?... Scoate tot! 
Altminteri, cazna numărul... 

— Să mor dacă am o firfirică mai mult ca 
şaisprezece pungi! 

— Gealaţi, suciţi-i mîinile pînă spune şi... 

— Vai! Spun... Spun că am ceva averi în 
crama de la Corbeni. 

— Nu mă minţi? îl înţepă tătarul cu 
privirea, sfredelindu-l. 

— Să-mi tai capul, dacă... Vai şi-amar... 
Douăzeci! 

— Miine va pleca un om de-al meu să ridice 
avuţia ; tu îl întovărăşeşti! 

— Şi cînd o să fiu slobod? Eu şi fiica mea, 
Voichiţa? 

— Cînd galbenii şi giuvaericalele vor fi în 
sipetul de colo! É 

— Vai de zilele mele!... In ce bocluc am 
intrat, păcătosul de mine. 

Fără să vrea, Toma Neagu îşi jucase rolul 
bine, pînă aici. Iar în noaptea aceea Gazi 

Ghirai s-a gîndit şi răzgîndit pe cine să trimită, 
cu ghiaurul la Corbeni. „Pe Ischir?... Dacă mă 
fură? Pe Becr?... Dacă mă trădează? Să mă 
duc eu?... Nu! Dacă se-ntîmplă vreo poznă în 
tabără?” 

În frămîntarea asta şi-a amintit de astrolog. 
I-a cerut sfat. 

— Mărite şi luminate, treabă grea şi de 
mare răspundere. Să cercetez întîi stelele. 
Acolo, numai acolo, află ocîrmuitorii sfatul cel 
mai înţelept. Stelele ne sînt marile călăuze. 

După ce a privit cerul îndelungă vreme, 
astrologul s-a întors cu sfatul bine gîndit : 

— Am cercetat zodia măriei tale şi mersul 
stelelor din zilele ce vin. 

Şi din întîlnirea Berbecului cu a Vulturului 
iese că, la treburi de răspundere, orice 
conducător trimite omul cel mai aproape de 
inimă, că acela-i este şi cel mai credincios : nu 
fură, nu trădează, îndeplineşte întocmai 
poruncile. 

Privind asemenea povaţă, Ghirai a hotărît 
să-l trimită pe fecioru-su, pe Ibrahim. Intîi l-a 
dojenit pentru că s-a bătut cu ghiaurul cel tînăr 
şi că nu l-a întrecut în meşteşug şi putere 
„Trebuia să-l birui şi să-l omori!” Nu s-a liniştit 
nici cînd fiul a spus că „aşa a vrut Alah”, că se 
va lupta iar, peste o săptămînă, şi atunci... 

— Nu-ţi îngădui să te baţi cu un rob! Şi 
încă pentru o roabă... 

— E frumoasă, tată... 

— Asta nu-ți iartă  necugetarea şi 
slăbiciunea. Ca să-ţi răscumperi greşeala, 
trebuie să faci o fapta de pomină, foarte 
însemnată şi de mare folos mie. 

— Fac, bucuros! 

— Pleci cu ghiaurul Neagu şi scoţi averile 
din ascunzătoarea unde le ţine. 

— Prea bine!... Şi după aceea îmi dai fata? 

— Nu-mi place să te tîrgui! Eu voi cîntări 
dacă... 

— Iertare, mărite stăpîn şi tată. Plec. 

— Ai grijă! Fii cu ochii în patru. Ghiaurul e 
hulpe bătrină. Dacă te păcăleşte, uit că-mi eşti 
fiu : unde-ţi stau picioarele-ţi va sta şi capul. 
lei douăzeci de slujitori şi pleci la Corbeni. Să 
te porţi ca un viteaz! 

— Da, mărite! Vei vedea ce-mi poate braţul 
şi mintea. Şi-atunci vei binevoi să-mi dai mie 
ghiaura. 

— Du-te! Scotoceşte tot. Să nu pierdem nici 
un galben. Nici unul! Alah cu tine! 

Astrologul s-a dus în cortul prizonierilor cu 
ştirea : 

— Se poartă ca şi cum noi i-am porunci : 
fiul o să ajungă în mîinile noastre, la Corbeni. 

Toma Neagu s-a speriat, ca de obicei ; 
Voichiţa s-a bucurat. Astrologul l-a căutat pe 
Illiuţă, la brîul căruia se aflau acum „cheia şi 
lacata zilelor noastre”, cum spunea Grue. L-a 
găsit jucînd arşice, în pulbere, cu trei tătari 
foarte tineri. L-a luat deoparte şi i-a şoptit : 

— Mîine-n zori, să fii la Corbeni ; îl cauţi pe 
Moţoc Dorondoc. Îi spui doar atît : azi vine 
dirlobirlobrezitura! ai înţeles? 

— Nu, dar ţin minte... Încalec pe ursul cel 
tînăr : fuge ca un armăsar... M-am dus cu 
dirlobîrlobrezitura! 

Îndată după miezul nopţii, pe-un cal 
mîndru, Ibrahim, însoţit de douăzeci şi doi de 
oameni, avindu-l la mijloc pe Toma Neagu, au 
pornit, în trap vioi, spre Corbeni. Au urcat trei 
dealuri ; au coborit trei văi ; au trecut trei 
piraie, unde caii s-au adăpat. Şi, taman cînd 
răsărea soarele au ajuns la Corbeni. Au 
descălecat grăbiţi, nerăbdători, în cramă, au 
dat la o parte porţile de fier de la intrarea în 
hrubă. Scîrţiitul ascuţit dovedea că n-au mai 
fost de mult deschise. Ibrahim a poruncit ca 
zece slujitori să-l însoţească înlăuntru, iar zece 
să păzească afară. Vâicărindu-se, ca de obicei, 
Toma Neagu mergea în frunte. Cei rămaşi 
afară luară şeile de pe cai, lăsîndu-i slobozi să 
pască iarba rourată. Înlăuntru, Toma Neagu îl 

înştiinţa pe tătar că hruba-i foarte adîncă şi 
lungă, că aurul e în peretele..vai şi-amar”, din 
fund. Sfătuia să meargă încet, pînă s-or 
deprinde cu întunericul, pînă o ajunge la o 
făclie, pe care va s-o aprindă. Cîteva minute 
asupra cramei domni liniştea măsurată de 
ronţăitul cailor şi de cîntarea unei cinteze într- 
un nuc bătrîn, la citeva zeci de paşi de cramă. 
Tătarii rămaşi afară erau atenţi la cei care 
pătrundeau în hrubă şi vorbeau între ei. N-au 
auzit foşnetul paşilor, tiptil măsuraţi pe iarbă. 
În cîteva clipe ţăranii din Novăceşti, peste 
cincizeci, armaţi cu furci şi topoare, conduşi de 
Tudor Moţoc Dorondoc, alungară caii, departe, 
înconjurară tătarii, iar alţii împinseră repede 
uşile, le încuiară şi le asumară cu bolovani 
mari, grei, parc-ar fi zidit intrarea. Alţii 
împresurară pe cei zece tătari, le smulseră 
iataganele, îi legară de copaci, cu căluşuri în 
gură, ca să nu mai strige de pomană. 

Auzind zgomot la intrarea hrubei, Ibrahim 
întrebă, aiurit : 

— Ce s-a întîmplat? De ce s-au închis uşile? 
Iar Toma Neagu, cumplit de speriat, strigă : 

— Ţăranii!... Ne-au închis... Am căzut în 
cursă, vai şi-a...” Chiar în clipa aceea, de afară 
răsună glasul lui Dorondoc : 

— Aşa! Acolo să vă albească oasele! 

— Eu sînt vornicul Toma Neagu, vai şi- 
amar! Daţi-mi drumul! 

— Vă căsăpeşte Gazi Ghirai! urlă Ibrahim. 
Vă striveşte în copitele cailor!... 

După ce-i lasă o vreme să se zbuciume şi să 
strige, să se vaicăre şi să amenințe, Dorondoc 
vorbi : 

— Nu ieşiţi de-aici pînă nu daţi pitac către 
Gazi Ghirai de răscumpărare pentru Grue şi 
Voichiţa! Dacă într-o jumătate de ceas nu 
primim răspuns, facem foc cu băligar la intrare 
şi vă afumăm pînă o să vă crape ochii şi vă v-or 
plesni bojogii. 

— Vai de mineee!... Cinstite Ibrahim, 
împlineşte-le voia! 

— Porunceşte-le tu, să deschidă. Eşti boier, 
stăpinul acestor locuri. Altminteri te 
sugrumăm aici. 

— Vă poruncesc să deschideţi uşa! Acum, 
fără zăbavă! 

De afară nu veni nici un răspuns. 
Înspăimîntat tot mai tare, Toma Neagu începu 
să se roage şi să se vaiete, încă mai jalnic. 
Dorondoc îl luă în ris : 

— Nu prea ştii să te rogi, jupîne. Mai 
învaţă! Noi sîntem măria sa norodul. 

— Dacă nu deschideţi, vă ucid boierul! 
ameninţă Ibrahim. 

— Nici o pagubă! El v-a virit în hrubă, el să 
vă scoată! 

Bătură în uşi cu lemne şi pietre ; strigară în 
româneşte şi în grai tătar. 

— Pier aici, nevinovat, dacă nu vă 
înduraţi... Îndurare! se auzea glasul lui Neagu. 
Mă omoară Ibrahim! 

— Pieri de mîna acelora pe care i-ai chemat 
în ajutor! 

Izbirile în uşă, opintelile, amenințările, 
toate fură zadarnice. Oamenii lui Dorondoc nu 
se sinchiseau, iar porţile nici gind să se 
clintească. 

— Ce vreţi? întrebă Ibrahim, deznădăjduit. 
Ce să vă dăm? 

— Am spus : pitac câtre Gazi Ghirai de 
slobozirea lui Grue şi a Voichiţei. 

— Dă-le pitacul, mărite, vai şi-a... în 
genunchi te rog! 

— Indrăciţilor!... N-am pe ce scrie... 

Nici Dorondoc n-avea ; dar lliuţă tăie o 
bucată de scoarță din mesteacănul din preajma 
cramei, căută în vatră un cărbune de plop şi le 
viri prin crăpătura de la ţiţina uşii. Ibrahim 
însă abia ştia să-şi scrie numele. Şi acela, mai 
mult talpa giştei decît scriere. 

Dorondoc dezlegă de copac un tătar, îi 
puse în mină bucata de coajă de mesteacăn 

mizgălită de Ibrahim şi, după ce învăţă 
cuvintele  poruncite de Ibrahim care pe 
româneşte ar suna : „închis hrubă. Slobozi 
robii, slobod şi eu”. 

Pînă la tabără, îl însoţiră trei ţărani 
Arghir, Veveriţă şi Calomfir. Gazi Ghirai, 
auzind pătărania feciorului, s-a înfuriat aşa de 
tare, încît a tras hangerul gata să-l împlînte în 
pieptul olăcarului. 

— Ce ruşine!... Ce ruşine!... Închis într-un 
beci, ca un viezure nerod! Afară, Veveriţă a 
şoptit la urechea astrologului despre cele 
făptuite la Corbeni. Aşa că, intrînd în cort, nu i- 
a rămas decît să-l compătimească pe Gazi 
Ghirai, cu glasul cel mai îndurerat. 

— Înţeleg : mare ruşine şi nenorocire! 
Dar... voia soartei, slăvitule. Porunceşte să-l 
scoată să nu se afle în tabără că fiul... 

— L-am trimis după aur şi-a căzut în 
capcană ca un nevrednic. Astrologul îl rugă pe 
Ghirai să-l asculte pe olăcar, ca să afle mai 
multe despre nenorocirea fiului. Înţelegind că 
au fost închişi de nişte ţărani, se învăpăie şi 
mai tare de mînie, gata să-şi piardă cumpătul : 

— Ticăloşii!... Mişeii! În furci, toţi ghiaurii! 

— Dacă-i ameninţi, mărite, îţi ucid feciorul, 
judecă astrologul. Mai bine răscumpaără-l : dai 
doi robi, pentru un fiu iubit şi viteaz. 

— Viteaz? Cade prins ca un cîrtiţoi chior... 
Mi-i scîrbă de-aşa viteaz! 

— Se mai întîmplă. Şi Tamerlan a fost rob 
la ghiauri; răscumpărat a ajuns mare han şi l-a 
prins pe sultanul Baiazid Ilderim. Povaţa mea, 
ca astrolog cetitor în stele, este să faci 
schimbul; deşi fata-i o comoară de frumuseţe 
şi-i păcat s-o pierzi, dar fiul, fiul tău preţuieşte 
însutit. 

— E juruită marelui han! Am pregătit 
darurile şi caii de drum. 

— Daaa! fu de acord Răpalac. Şi ce s-ar mai 
fi bucurat prea măritul hantătar de frumuseţea 
ghiaurei... Încrederea lui în măria ta ar fi sporit 
şi... Dar cum poţi lăsa pe iubitul măriei tale fiu, 
să piară închis în beci ca un şoarece, sub 
puterea unor ghiauri? Şi dacă-i îndeamnă 
Scaraoschi să-l chinuie cu foc şi fum de 
gunoaie? Dacă-l spînzură? Ce-o să zică măritul 
hantătar? Ibrahim, viteazul fecior al lui Gazi 
Ghirai a pierit pîrlit ca un porc ori spînzurat ca 
o javră? Cum scrie la Coran : din tată 
nevrednic, fiu ticălos se alege. Şi să nu se zică: 
feciorul se laudă că-i viteaz, pentru că taică-su 
a omorît un purece. 

— Dacă-i aşa, Îi fac una cu pămîntul! Pe toţi 
ghiaurii! 

— Aşa, da : pentru că nu s-a văzut tată atît 
de nelegiuit încît să-şi lase feciorul să piară, în 
nenorocire şi ruşine... Am stat de vorbă cu cei 
trei ghiauri trimişi de la Corbeni şi-ţi dau sfat : 
însoţit de cinci slujitori, te duci pînă la Fîntina 
Cerbului, cu cei doi robi, lîngă măria ta ; ei vor 
aduce pe măritul Ibrahim şi faceţi schimbul. 
Altă cale nu-i. 

— M-au încolţit, blăstămaţii! 

— Şi mai zic trimişii ghiaurilor : să nu cerci 
a lucra cu gind ascuns, cu viclenie, că pe loc 
retează beregata lui... Şi cred că asta nu vrei, 
bunule şi slăvite părinte. După ce-l slobozi, da, 
îl tai domnia ta, dacă vrei. 

— Cum se-ndură Alah să mă vadă crăpînd 
de necaz? Şi ce averi pierd... Ce măriri 
căpătam de la preamăritul han..."Nu? Pe fată 
n-o dau! 

— Horoscopul se tilcuieşte că trebuie s-o 
dai! 

Şi pe cînd astrologul se străduia să-l 
convingă, a intrat eunucul zăpăcit de spaimă şi 
foarte îndurerat : 

— Slăvite, mare nenorocire! Robii, fugit! 

— Cuuum? 

— Nu ştie Iusuf ; cineva rupt lanţul. 

— Ah, blăstămăţie! în tabăra asta mişună 
iscoadele ghiaurilor! 

Şi astrologul rămase crucit ; şopti pentru 
sine : „Astrologule, pe unde scoţi cămaşa? La 
care stea te-nchini?” Şi tare : 

— Dacă acum ghiaurii nu mai vor 
schimbul? Cu cine? 

— Să fie spînzuraţi toţi cei care i-au avut în 
samă! 

— Iusuf văzut : toţi legaţi burduf, căluşe la 
gură! scînci eunucul. 

— Pornesc cu toată tabăra la Corbeni! Îi 
calc în copitele cailor!... 

— Foarte bine ar fi, dacă ghiaurii n-ar avea 
strajă pe dealuri şi... l-ar ucide pe Ibrahim. 
Apoi s-ar risipi în păduri. După asta, prinde 
orbul, scoate-i ochii. 

— Aşa.-i... Ce să fac atunci? Ce sfat îmi dai? 

— Zic să nu pierzi vremea : să porneşti 
numaideciît la întîlnirea cu ghiaurii, ca şi cum 
n-ai şti că robii au fugit. 

— Nu, nu mă duc! se răzgindi tătarul, cu o 
îndărătnică  trufie, care-n fapt, ascundea 
teama. 

— Viteazul Ibrahim, feciorul măriei tale stă 
de o zi şi-o noapte în hrubă, în întuneric, în 
umezeală, cu groaza morţii în oase şi măria ta 
te codeşti? Dacă află marele han... 

— Asta cam aşa-i, înţeleptule astrolog... A, 
mi-am amintit : tu m-ai sfătuit să-l trimit pe 
Ibrahim cu ghiaurul, parşivule! 

— Nu eu, mărite! Ci zodia lui! Eu, cititor în 
stele de la Persida, am spus să trimiţi pe cel 
care ţi-i mai aproape de inimă... Ori, alegîndu-l 
pe Ibrahim, nu te-ai gindit îndeajuns că ai pe 
altul mai aproape de inimă. Deci ai ascultat de 
îndrumarea stelelor. 

Ghirai rămăsese, citeva clipe, foarte 
încurcat. Apoi strigă, hotărit : 

— Să se pregătească numaideciît caii. Plec! 

— Sfătuiesc să-mi îngădui să merg şi eu. 

— Hai!... 

La drum, tătarii galopează ca vîntul. Asta-i 
a lor, iar Gazi Ghirai goneşte încă mai abraş, 
sub biciul mîniei ce fierbe cumplit în el. 

În vremea asta Moţoc Dorondoc şi oamenii 
din Novăceşti aşteptau la Fîntina Cerbului. 
Bine străjuit, Ibrahim se afla prin preajmă. 
Toma Neagu avea inima cît un purece ; şi tot 
ca purecele îi sălta să-i iasă din piept, 
înţepîndu-l usturător. Dar, deodată, cine-mi 
apăreau în virful dealului, ieşind de pe o cărare 
ce trecea printr-un huceag de alun? Român 
Grue şi  Voichiţa. Toţi se minunară, se 
îmbrăţişară, se bucurară şi doriră să afle cum 
au scăpat. Răspunse Voichiţa : 

— Cu ajutorul lui Calapăr şi al slujitorului 
de la cort, lusuf. 

Unii, în cap cu Toma Neagu, ziceau să nu-l 
mai aştepte pe Gazi  Ghirai.  Dorondoc, 
dimpotrivă : 

— Trebuie să-l răscumpărâm pe Calapăr, 
aflat acum în mare primejdie. 

Sprijiniţi în furci, coase, topoare, îmblăcie, 
ghioage, novăceştenii se aşezară pe aşteptat. 

Dorondoc ceru lui Grue şi Voichiţei să se 
ascundă în huceag : 

— Lăsaţi-mă pe mine să mă tirguiesc cu 
tătarul. 

A apărut Gazi Ghirai pe la amiază, 
încruntat, dar semet. Oamenii l-au întimpinat 
fără plecăciuni şi fără teamă ; ceea ce l-a 
supărat foarte. Dar cînd şi-a văzut feciorul 
între furci şi topoare a trebuit să vorbească 
blînd. Şi chiar rugător, îndurerat : 

— Legat?... Fiul meu, legat? 

— Măria ta, i-ai adus pe Român Grue şi pe 
Voichiţa? Unde-s? 

— Au fugit! 

—  Minţi! Vrei să ne păcăleşti! strigă 
Dorondoc, supărat şi furios. 

— Jur!... Să adeverească astrologul. 

— Atunci, ce facem? Ce schimbăm? Că noi 
am avut o vorbă : dăm dacă dai. Că zice 

proverbul : nu-i nebun cine mîncă nouă pite 
late, ci cel care i le dă pe toate. Dacă nu ne dai 
oamenii, în schimb ne dai bani, să ne plătim 
datoria faţă de boierul Toma Neagu. 

— Dau zece pungi de galbeni. 

— Ce spui? se uimi Dorondoc. Noi îl 
cunoaştem pe Ibrahim de cîteva zile şi am 
văzut că preţuieşte de zece ori mai mult : o 
sută de pungi! 

— Mă jefuiţi, tilharilor! vorbi tătarul cam în 
felul lui Toma Neagu. 

— Nu ne ocări cu nume de tilhari, ca ţi-om 
zice şi noi o vorbă şi nu ţi-o plăcea, se împotrivi 
Dorondoc. O sută de pungi, în cap! Că Ibrahim 
al dumitale e obraz subţire, care cu... 
cheltuială se ţine. 

După ce-şi suci şi răsuci calul smucindu-l 
din frîu, Ghirai porunci unui tătar aflat mai 
încolo, cu doi desagi pe cal: 

— Aruncă-le cincizeci! 

— O sută! Altfel... intră topoarele şi 
îmblăciile în slujbă. Suduind cumplit în limba 
lui, silindu-şi calul să cabreze, făcu semn să 
numere pungile. Dar nici un ţăran nu se 
apropia de ele. Nici Dorondoc. Asta îl îngrijora 
şi-l înfuria pe Gazi Ghirai. 

— Mai avem o dorinţă : să juri pe Coran că, 
după ce-ţi dăm feciorul şi luăm banii, nu te vei 
răzbuna pe noi, nu vei prăda satul nostru. 

— Mă scoateţi din sărite! 

— Uite cite topoare stau aţintite asupra lui 
Ibrahim. Un semn să fac şi îl hăcuiesc ca pe-un 
bostan bun de dat la porci. 

Gazi Ghirai ceru Coranul şi întrebă ce să 
jure. Astrologul, ca omul cel mai stăpîn pe sine, 
îi ceru să jure după el, cu mîna pe Coran : 

— Jur să plătesc o sută de pungi de galbeni 
pentru salvarea fiului meu... viteazul Ibrahim şi 
a tovarăşilor lui. Jur să pun în miîinele lui... cum 
te cheamă, ghiaure? 

— Tudor al lui Moţoc zis Dorondoc. 

—...aşa cum îl cheamă, bani buni şi fără 
lipsă la număr. Şi mă leg, pe Coran şi în 
numele lui Alah şi al proorocului Mahomed... 
că nu voi umbla cu vicleşug împotriva 
românilor şi nici nu voi căuta să mă răzbun pe 
satele lor. Şi ca să nu fiu ispitit întru aceasta, 
voi ridica tabăra şi voi pleca, neîntirziat. 

După ce căpetenia tătară rosti jurământul, 
astrologul ceru ca Dorondoc să-l dezlege pe 
Ibrahim. Treaba se împlini repede. Un slujitor 
aduse un cal fiului eliberat şi toată ceata porni 
în galop. Cei zece tătari, însoțitorii lui, rămaşi 
fără cai, porniră pe jos. Dar, după cîteva sute 

de paşi, patru din ei se întoarseră şi cerură să 
rămînă robii novăceştenilor : decit să-i taie 
Gazi Ghirai, pentru nevrednicie, mai bine... 

După ce se depărtară tătarii, Dorondoc 
puse să se ridice pungile şi să se dea pe seama 
starostelui. 

— Vai şi-amar, ce de bânet! pizmui 
jinduitor Toma Neagu. 

Din vale se întoarse astrologul Răpalac ; 
descălecă, îşi dezbrăcă mantia cu şapte petece 
şi pălăria bleagă, îşi smulse bărbuţa, îşi netezi 
pletele şi, spre uimirea tuturor, deveni lon 
Calapăr, prietenul lui Român Grue şi al lui 
Dorondoc. Dar nu se sfirşiră mirările şi, 
dinspre huceag, se arăâtară Voichiţa şi Grue. 
Mulţumiră oamenilor şi îndeosebi lui Calapăr şi 
Dorondoc, că i-au ajutat a ieşi din robie. 
Hotăriră ca banii să se păstreze la obştea 
satului, pentru nevoile oamenilor, de bir, 
haraci şi alte angarale. 

Aşa, slobozi şi armaţi, Voichiţa şi Toma 
Neagu poftiră tot satul sus, la conac ; slujitorii 
tăiară cinci berbeci, coapseră cinci cuptoare de 
piine, desfundară trei butii de vin şi cu toţii, 
bărbaţi şi femei, tineri şi bătrini se ospătară şi 
se veseliră mai ceva ca la nuntă. In hora care 
s-a încins, au jucat nu numai Român Grue şi 
prietenii lui, ci şi Voichiţa şi chiar — spre 

marea mirare a satului — boier Toma Neagu. 
Cînd horele şi veselia erau în toi, Calapăr văzu 
că printre oameni se strecura unul cu chip 
cunoscut. Cînd se apropie de el şi-şi auziră 
glasurile, începu a ride, şi rise de să 
plesnească, nu alta. Ridea şi Calapăr, dar mai 
mult de rîsul, cam ciudat, al străinului, care nu 
era altul decît... Iusuf. 

— De ce rizi aşa? întrebă fostul astrolog. 
Vorba ceea : pentru un lucru de nimica, ride 
baba de se strică. Ori tu... lusuf, nu babă, 
căută el să-l imite în vorbire. 

— Păi, chiar asta am vrut să zic : sînt 
român şi hohotesc de ris gindind ce straşnic l- 
ai păcălit pe tătar. 

— Măi, tu nu eşti niscai sămînţă de viclean? 

— V-aş fi pîrît lui Gazi Ghirai, dac-aş fi fost. 
N-am făcut-o pentru că m-a robit, m-a 
schingiuit, m-a umilit. Şi mă bucur ori de cîte 
ori păţeşte una mai boacănă. lar asta de-acum 
e în adevăr de pomină. 

Povesti apoi cum i-a ajutat pe Român Grue 
şi pe Voichiţa să fugă din tabăra tătară, cum s- 
a folosit de zăpăceala iscată de ridicarea 
pripită a taberei şi s-a ascuns în pădure. 

— Mă cheamă Andrei şi vreau să ştiu dacă 
aş găsi ceva de lucru în satul vostru. 

De  dînşii se apropie Maria ; privi şi 
întrebă : 

— Ce cauţi tu la noi, tătarule? 

— Straiul i-i tătăresc ; încolo-i Andrei, 
român şi prieten, lămuri Calapăr, care nu ştia 
că, în aceeaşi clipă, Leana şoptea la urechea 
lui Grue : 

— Bădiţă, acasă te-aşteaptă nişte slujitori 
domneşti, să te prindă şi să te ducă la domnie ; 
vor să te tragă-n ţapă, ca răzvrătit şi 
răzvrătitor. 

Cînd auziră cei trei de-o trebuşoara ca 
asta, hotărîră să lase satul să petreacă mai 
departe şi ei să fugă, să li se piardă urma. Zise 
Calapăr : 

— Aşa-i în viaţă ; una caldă, alta rece. Deci, 
hai frate Român Grue iar, prin lume hoinar, că 
de-alta n-avem habar. 


4. O întimplare la „Hanul lui Manole” şi 
altele şi mai şi! 


În spătăria mică din Curtea Domnească, 
Alexandru vodă sfătuia cu unul din slujitorii de 
taină :  armaşul Socol. lIncăperea era 
întunecoasă şi tristă, sumbră chiar. Ştiindu-se 
urit de popor, vodă îşi temea zilele şi se ferea 
de lume şi chiar de lumină. Avea încredere 

doar în cîțiva boieri de-ai lui, cărora le dăruia 
moşii, îi cinstea cu dregătorii şi-i îndopa cu 
averi, ca sâ-l păzească de mînia norodului. 

Acum, armaşul Socol îl înştiinţa despre 
răzvrătirea sătenilor din Novăceşti, despre 
robirea vornicului Toma Negu şi a fiicei lui, în 
tabăra tătară. 

— L-am adus ca să-mi fie ajutor, şi iată îşi 
cam face de cap, Gazi Ghirai. 

— Îşi cam face, slăvite doamne! Dar şi 
țăranii din  Novăceşti, deşi s-au ridicat 
împotriva  stăpinului şi l-au batjocorit şi 
schingiuit, totuşi, tot ei l-au  dezrobit. 
Căpetenia răzvrătiţilor este unul Român Grue, 
pribeag de la Moldova, cu porecla Grozovanul. 
Pentru că ţăranii, naiba ştie cum? L-au ruşinat 
răpindu-i feciorul, Gazi Ghirai a ridicat tabăra 
şi a plecat în ţara lui, mînios şi scîrbit. A trimis 
vorbă că nu-i mulţumit cu cît îl plăteşti ; se- 
ntoarce numai dacă-i îndoieşti tainul. 

— Hainul!... M-a lasat să mă râăfuiesc 
singur cu răzvrătiţii? Şi cît aur i-am dat... Şi 
acel Român Grue unde-i acum? 

— A fugit, măria ta, împreună cu doi soţi 
de-ai lui. De-o lună jumătate, oamenii mei sînt 
pe urmele lor, dar de prins... Cred c-au trecut 
în Transilvania... Mai rău e că paşa ce la 
Rusciuc cere să-i trimiţi haraci, peşcheş, hrană 

şi bani... Cică să le dai numaidecit, dacă vrei să 
mai fii domn. Să le dai, să nu-ți zică răzvrătit, 
ca lui lon vodă, ori becisnic ca lui Petru 
Şchiopul de la Moldova care, nevrind să 
plătească birul, a părăsit domnia, de mila 
norodului. 

— Aşa! dar văd că nu-mi spui cuvînt despre 
Mihai, marele ban. Nu cumva i te-nchini şi tu, 
javră, pocitanie cu duhul. 

— Măria ta!... [i-s de credinţă pînă la 
mormînt! Am ştiinţă că trimite la visterie toate 
dările, fără smintealăa. 

— Asta ştiu!... Altceva? 

— Încolo, de... se sperie Socol, la el, în 
Oltenia, face cum e datina banilor Craiovei, 
cam ce vrea. 

— Nu eşti bun de nimic, netrebnicule! îmi 
povesteşti nişte nerozii despre răzvrătiţii din 
Novăceşti şi despre acel mişel ban de Craiova, 
habar de grijă n-ai! 

— Păi, măria ta, pe Român Grue eu l- 
am...an 

— Taci, caţaoane! Mă amăgeşti cu fleacuri. 
În loc să-mi spui ce zic oamenii despre acel 
ticălos ban, trăncâneşti despre un Grue. Cine-i 
nelegiuitul ăsta? Vorbeşte odată, nemernice! 

— Grue l-a păcălit pe Gazi Ghirai şi i-a luat 
o sută de pungi de aur... 

lar despre banul Mihai, dacă vrei să ştii 
adevărul, lumea zice că-i om drept : pune 
rînduială în biruri, cerînd să plătească fiecare 
după putere şi dreptate. Nu nedreptăţeşte, nu 
jecmăneşte, dar nici pe osmanlii ori pe nogai 
nu-i sufere, nu le îngăduie a jefui ţara. Aşa zice 
lumea... Că s-a înrudit ori împrietenit cu mulţi 
boieri olteni :  Buzeştii, Rudenii, Bălenii, 
Stoichiţă din Strimba... ştii şi măria ta, prea 
bine asemenea fapte. 

— Procletul! 

— Precum zici, măria ta, mare proclet! Că 
măria ta pe toate le vezi şi le judeci cu 
înţelepciune. Nimeni ca măria ta... 

Dar, îngrijorat, vodă Alexandru nesocoti 
linguşirea şi întrebă : 

— De ce crezi, nepricopsitule, că se poartă 
aşa banul Craiovei? 

— De, măria ta... vrea să se arate vrednic 
înaintea prostimii, pentru că umblă cu gînduri 
piezişe, adic'lea viclene. 

— Domnia? Domnia vrei să zici? De-aceea 
unii zvonesc că-i os de domn? 

— Chiar aşa, măria ta : domnia! răsuflă 
uşurat armaşul. Cic-ar fi din osul lui Pătraşcu 
vodă. 

După cîteva minute de tăcere, vodă 
Alexandru schimbă glasul : 

— Socol, eu numai în tine am încredere. Şi 
nu te poţi plinge : te-am răsplătit totdeauna, 
berechet : trei moşii cu satele lor... 

— Eşti înţelept, darnic şi... bun, măria ta. 

— Şi voi fi şi mai darnic, dacă... 

— Porunceşte, măria ta! 

— Vreau capul banului Mihai. Pricepi, 
armaş Socol? Capul! 

— Pricep, măria ta : capul! 

— De nu-mi îndeplineşti porunca, te jupoi 
de viu, îţi umplu pielea cu paie şi-o arunc în 
lacul Colentinei. 

— Price... priceput, maria ta... cu paie! se 
bîlbîi armaşul. 

— Alegi oameni de încredere. Nu-i ştiu, nu-i 
ştii! îşi fac treaba ; plata şi tălpăşiţa! La turci! 
Să nu afle nici musca. 

— Am eu un harap buzat fugit din cetele lui 
Mehmet paşa. Şi... după aceea, ca să nu 
trăncănească, îi astup gura cu pămînt. 

Vodă îi aruncă o pungă cu galbeni ; 
armaşul o prinse din zbor. 

— Să-mi faci treabă bună! Şi să nu uiţi nici 
de fugarii din Novăceşti. Că nu se ştie ce 
răutăţi mai fac! 

În ceasul cînd, la curtea domnească, 
armaşul Socol primea poruncile lui Alexandru 
vodă, pe-o uliţă a Bucureştiului, printre case 

mici, înghesuite una în alta, trei prieteni 
păşeau agale, cu caii de căpăstru. Mergeau 
fără ţintă. Trecătorii însă îi cam luau la ochi. Îi 
încînta frumuseţea chipului celui din mijloc, 
privirea şugubeaţă a celui din stînga şi 
zimbetul duios al celui din dreapta. Adică 
Român Grue, Ion Calapăr şi Tudor Moţoc al lui 
Dorondoc, fugarii din Novăceşti. Cel dintii 
vorbi Calapăr : 

— Iaca, fraţilor, ne văzurăm şi-n satul lui 
vodă : căscăm gurile de ni s-au dezbirnat 
fălcile, dar nu prea avem ce vedea. 

— Calapăr şi Dorondoc cu cai de dîrlog, iar 
Român Grue, uite-l, nu €... Şi vodă îşi omoară 
slujitorii căutîndu-ne prin cei codri. 

— Ca să ne ferim de ploaie, ne-am aruncat 
în lac. 

— Hălăduim chiar sub nasul armaşului 
Socol şi-i dăm cu sic. 

— Că tot mai bine-i să porţi un frîu în mînă, 
decît un ştreang la git. 

— Poate ne apără boierul Toma Neagu, 
zimbi Grue. 

— Ţi-ai găsit! nu-l crezu Calapăr. Să ne 
pirască, da! 

— Ei, chiar aşa de hain nu-l cred, se înmuie 
Grue. La urma urmelor, fără noi ar fi zăcut şi 
azi în lanţuri. Nu-i aşa? 

— Eu o ţin pe-a mea : nici răchita pom, nici 
boierul om. 

Lui Grue nu-i conveni zicala, dar ajunseră 
în dreptul unui bătrîn care, vrînd să urce în 
căruţă nişte saci plini cu griu, făcu semn celor 
trei tineri să-i ajute. Puseră umărul şi, în cîteva 
minute, încărcară căruţa. Bătrinul le zise 
bodaproste : 

— Îmi trebuia un ceas să-i aburc... şi-s 
istovit de puteri. Pornind mai departe, Calapăr 
reluă vorba despre Toma Neagu : 

— Numai tu, Grue, crezi că vornicului 
Neagu îi lipsesc doar aripile ca să fie înger. 

— Inima, Calapărule, nu-l lasă să judece 
limpede : ia aripioarele... fiicei şi le-agaţă 
tatălui, să-l înalțe în cerul bunătăţii. 

— Voichiţa-i altă fire, măi fraţilor! suspină 
învinuitul. 

— Dar o vorbă bătrinească zice : aşchia nu 
sare departe de trunchi. 

— Eu cred că seamănă cu maică-sa, care-i 
răzăşiţă, ca noi. 

Văzind că nu-l pot abate de la părerile lui, 
prietenii schimbară ei vorba, dar nu prea 
departe de Novăceşti. Le părea rău : unul că n- 
o mai vedea pe Maria, altul că nu se mai putea 
întilni pe furiş, cu jupîiniţa. Calapăr îi tălmăci 
gîndul în felul lui : 

— Cit e lumea şi pămîntul, pe cuptor nu 
bate vîntul... 

— Dar te dă de gol armaşul Socol, întregi 
Dorondoc, zicala ; apoi descîntă : C-o sabie la 
cingătoare, cu un braţ ceva mai tare şi c-un 
dram de iscusinţă n-om rămîne de căruţă. Şi 
murmură cîntare : „Foaie verde de mohor, 
mult mi-i dor şi mult mi-i dor, de satul de pe 
pripor şi de Maria lui Topor.” 

— Nu mai jeli în darn ; ce-a fost verde-a 
vestejit, ce-a fost dulce s-a acrit, îl întîmpină 
Calapăr, cu vorbe triste, de lehamite. 

— O să ne mai fie iarăşi bine? 

— Cine ştie cînd, Român Grue, frate! Eu le 
văd pe toate cernite. 

— Crămăluitorule! îl apostrofă Calapăr. Nu- 
ţi mai rămîne decît sâ suspini cîte-un „vai şi- 
amar”, ca anume boier. 

— Chiar aşa!... Mai bine-am privi în jur, la 
trecători, la case. 

— Adică un fel de... hai la bilci, să-ţi 
cumpăr gilci, şugui Calapăr, pe aici nu se prea 
simt sărăcia şi împilarea, observă Grue, 
schimbînd vorba. Numai işlice şi mantii de 
mătase şi fir. Şi trăsuri boite roşu, cu armăsari 
arăpeşti, cu potcoave de argint. Dovadă că altă 
făină se macină la moara asta din satul măriei 
sale. 


139 


— Uite-l pe  armaşul Socol! tresări 
Dorondoc. Să ne-ascundem! 

— Cotim pe uliţa asta, sfătui Grue. [ineţi- 
vă tot în dosul cailor. 

— Ei. Socol-Socol, cum am să ţi-o coc, cu 
pelin şi busuioc, într-un vîrf de soc, lingău fără 
noroc. 

Se purta aşa de trufaş printre oameni, că 
Român Grue simţi un nestăpinit îndemn de „a-i 
turti fesul". Incălecară tustrei şi porniră la 
trap. Grue trase repede praştia de la oblinc, 
puse o piatră, roti şi slobozi. Un vijiit scurt, 
şuierat. O clipă de linişte şi uluire. Apoi tropote 
de cai în galop şi risete tot mai multe, hohotite, 
sporite de vorbe vesele : 

— O piatră în capul armaşului!... 
Nemaipomenit! 

— Uite-i cuşma într-o băltoacă. 

— Cine-a tras?... Unde-i? Prindeţi-l!... striga 
armaşul. 

— A căzut din cer! batjocori o voce groasă. 
Plouă cu pietre! 

— Oricum, a nimerit bine... se bucură un 
negustor cu pestelcă verde. Galopind şi 
depărtindu-se, cei trei prieteni nu mai auziră 
nici furia armaşului, nici înteţirea risetelor. 

— Eşti cam necugetat, Grue! dojeni 
Calapăr. 

— Ştiu ; dar mi se părea necuviincios să 
trec pe lîngă dumnealui şi să nu-i zic bună 
ziua, în felul meu. 

După ce cotiră mai multe uliţe, domoliră 
galopul pe malul Dîmboviţei, în faţa unui han 
destul de arătos, înconjurat de căruţe cu 
coviltire de felurite culori : vineţii, negre, 
verde-spălăcit, cărāmizii. Printre căruțe, 
forfotea lume multă : negustori în strai 
grecesc, evreesc, armenesc, turcesc, 
românesc. Unii îşi păzeau sacii ori tarabele cu 
marfă, cătînd, cu privirile, cu glasurile, cu 
gesturile muşterii şi alişveriş. Legară caii la 
stanoage, le puseră sub bot trăiştile cu orz şi, 
aşteptînd să-l mestece, sporovăiră între ei, ca 
oamenii fără treabă şi fără ţintă. 

— Pe-aici or fi umblind oare cîinii cu colaci 
în coadă? se făcu Dorondoc a întreba. 

— Eu care-am hălăduit prin lume ceva mai 
mult, dădu răspuns Calapăr, ştiu că dacă ți-i 
chimirul plin-bucşit, ţi-i uşor s-aduci a bei turc 
ori, dacă-i nevoie, a iaurgiu bulgar, a neguţător 
raguzan, a reiter neamt şi chiar a grof 
maghiar. 

— Numai pe prost, banul nu-l poate face 
mai deştept, îi dădu dreptate Dorondoc, 
suspinînd : Şi uite ce jupîniţe mîndre... Să nu 

te miri dacă o întîlnim şi pe Voichiţa... Păcat că 
din scai micşunea nu odrăsleşte. 

— Ba, dacă îngrijeşti răsadul, odrăsleşte 
chiar crin cu dulce mireasmă. 

— Vai şi-amar, Român Grue! rise Calapăr. 

— Dac-ar apărea Voichiţa, mult aş vrea să-i 
văd mutriţa : „Voi pe-aici, măi voinici?”... Sau 
poate ne-ar pîri armaşului... 

Grue socoti că dacă vor umbla mereu 
fugari şi urgisiţi de stăpînire, nici o fată nu se 
va mai uita la dînşii. Pribegii sînt cîini de uşi 
multe. 

— Aşa-i! Şi boieroaica o să treacă pe lîngă 
tine, strimbînd din nas : Român Grue? Uite-l, 
nu e... 

— Iaca şi pentru asta avem a săvirşi o 
ispravă nemaipomenită, să vorbească lumea de 
noi. 

— Grue, din doi săraci se face doar o 
pereche de calici. Să vedem ce-o să iasă din 
trei vîntură ţară ca noi. 

Intrară în han, se aşezară la o masă lungă 
şi, privind din cînd în cînd muşterii,izvodiră 
vorbe de duh ori îngînară cîntec de inimă 
albastră, după cum îşi făcuseră obicei : „Pelin 
beau, pelin mănînc, pe pelin sara mă culc ; 
dimineaţa cînd mă scol, cu pelin pe ochi mă 

spăl”... „Dorul pe unde zboară, face inima 
uşoară, dar pe mine mă omoară”... 

— Şi dacă tu, Român Grue, vorbi Dorondoc 
din inimă, cuprinzi în tine, pe lîngă meşteşugul 
luptei cu sabia, al ochirii cu praştia, al trîntei 
nebiruite, dacă te însufleţeşte un neîntrecut 
simţ pentru dreptate şi omenie, pentru 
înţelegerea durerilor norodului, dacă ai un 
adevărat har al gospodăririi şi bunei orînduiri, 
dacă ştii să te descurci în cele mai grele 
împrejurări, însamnă că Voichiţa greşeşte 
trecînd peste dragostea ta cu nepăsare. Dar 
poate va înţelege că preţuieşti mai mult ca o 
sută de boieri veliţi. 

— Voichiţa, fraţilor, nu prea ştie nici ce 
înfloreşte nici ce arde în sufletul meu. 

— Să ghicească, se împotrivi Calapăr, dacă 
are inimă şi minte! Altminteri e-o giscă 
năpirlită. 

Ştiau toţi trei că numai împreună se pot 
apăra, se pot face cunoscuţi ; poate şi de aceea 
o cîrmiră spre o... şagă flămîndă : 

— Cît mai avem trei gologani în... chimiră, 
să ospătăm o ţiră! îşi invită Grue firtaţii, apoi îl 
întrebă pe hangiu dacă le poate da masă şi 
casă. 


143 


— Pentru oameni buni, la hanul lui Manole, 
casă şi masă bună! le răspunse hangiul 
binevoitor. 

— Dar vin, vin de-ăl să turbe căţeaua, ai? 
se grozăvi Dorondoc. 

— De bună samă!... La mine în han vinu-i 
după punga muşteriilor. Asta-i şi faima hanului 
lui Manole... Cai aveţi buni ; bani... bani aveţi, 
pe măsură? 

— Unii, cît păr pe broască ; alţii, plini de 
bani, ca rîpa de bolovani, ticlui Calapăr. 

— Ei, asta nu-i tocmai bine. 

— Bine, rău — ăsta-s eu. Şi ca să nu crezi 
că-i pe veresie, îmi pun calul chezăşie. 

— Ei, atunci, sînteţi mugşteriii mei, deşi simt 
eu că, de-acasă, aţi pornit cam cu pripeală, 
fără bani de cheltuială. 

— Ne-ai gicit, jupîn Manole. Ai ochi buni şi 
minte ascuţită. Şi te-ncredinţăm că vom bea cît 
om putea şi-om plăti cînd om avea. 

— Am nimerit-o cu voi : la han cu vad bun, 
muşterii cu pungă grea şi cu duh sprinten, 
bine-i să poposească, totdeauna. 

— Cu sprinteneala duhului ar mai merge ; 
dar de greutatea pungii nu ne-ai putea scuti? 

— Şi ce-aş primi în schimb? 

— De la el, un cîntec de alean, îl arătă Grue 
pe Dorondoc. De la ăstălalt o zicală de duh, 

îndreptă arătătorul spre Calapăr. De la mine, o 
ispravă de pomină şi-o faptă bună, făcu semn 
spre sine. 

— Cel mai uşor şi mai uşor ni-i să-ţi 
cîntăm : Că, de uritul lucrului, stau în fundul 
hanului, unde mi-i cald şi mi-i bine, cu ulcioru 
lîngă mine ; că de harnicei ce sînt, greu mă 
scol de la pămînt. 

— Nici o vorbă de duh nu-i greu de izvodit. 
De pildă două, pentru noi - fă hatîr calicilor, că 
le duci şi traista. Sau : cînd încapi pe mîna 
calicului, îţi ia şi sufletul, sfîrşi Dorondoc. 

— Toate astea le ştiu, rise Manole, că sînt 
păţit. 

— Aşa-i, interveni Grue, rotind privirea în 
jur : Cel mai deştept din sat e Stan pâţitul. Da, 
uite, cumpăna fintinii gata-gata să cadă din 
furcă. Am văzut-o cum am intrat în ograda 
hanului. 

Hangiul lămuri că, de ieri, a sărit fusul şi n- 
a găsit un om sprinten să urce pînă acolo ; ar 
trebui nişte cepuri, ca să... 

— Cinstite hangiule, un topor şi un fus, 
ceru Grue. 

Şi, căpătind cele cerute, toţi trei grăbiră 
spre fintînă ; Grue urcă pe furca înaltă, ca 
atunci cînd era băiat, în munţii Horaiţei şi se 

căţără ca miţa pe tulpină de fag, nalt şi drept 
ca luminarea. 

Un drumeţ se miră de îndrăzneală şi 
îndemînare, temîndu-se să nu-i rămînă sufletul 
„pe-acolo, prin cer”. Grue îi răspunse, gifiind : 

— Un căuc de apă unui drumeţ însetat te 
iartă de-un păcat. 

La terminarea trebii, hangiul Manole îi 
lăudă şi-i încredinţă că se vor simţi bine în han, 
dacă vor fi tot aşa de harnici şi săritori la 
treabă. Grue îi mulţumi, iar Dorondoc îi ticlui 
un cîntec : 

— La han la Manole, nu se mîncă doar 
fasole, ci şi pastrama de berbece, cu pelin din 
cel mai rece. 

Pentru dresul cumpenii şi pentru „cîntare”, 
Manole le făgădui un ulcior de vin. Văzînd 
dărnicia  hangiului, cei trei flăcăi se 
încredinţară că au călcat cu dreptul. Aşezaţi 
din nou la masă, cîteva minute ascultară 
lăutarii şi larma glasurilor din jur. Cercară a 
intra în vorbă cu un vecin de masă, în strai 
verzuliu, din postav de preţ, cu cuşmă de jder, 
cu pană de cocor la urechea stingă : 

— Încotro, bădiţă? 

— Încolo! răspunse drumeţul. 

— Spre Tîrgovişte ori spre Giurgiu? 

— Spre. 


146 


— Cu marfă ori cu treburi politiceşti? 

— Cu. 

— Eşti singur ori însoţit? 

— Şi nu şi da. 

— Unde ţi-s soţii? 

— Pe aici şi pe nicăieri. 

— La pungă eşti tot aşa de zgîrcit ca la 
vorbă? 

— Mai! 

— Se vede că vinzi marfă... necurată, dac-o 
faci pe mutul în tufă. 

— De ce? se nelinişti un pic drumeţul. 

— Păi, neguţătorilor cu marfă bună le 
merge gura ca meliţa, îl lămuri Dorondoc. 
Povestesc mai cu haz ca vinătorii, şi-şi laudă 
negustoria, adică îndrugă la braşoave, de te 
asurzesc. 

— Lasă-mă-n pace! se burzului, deodată, 
muşteriul. 

— Te-om lăsa, omule. Vorba nu-i bună la 
toate ; iar dragoste cu sila nu se poate, cum 
zice... Calapăr. 

— Cine-i Calapăr? se arătă, în sfîrşit, curios 
de ceva. 

— Ia un... iscodici : cum te vede îţi şi spune 
: măi, dac-o faci pe misteriosul, pe îmbufnatul, 
însamnă că n-ai cugetul curat. Că de l-ai avea, 
s-ar bate calicii la gura ta. 

— De ce să n-am cuget curat? 

— Ştiu eu? Poate vrei a săvirşi vreo poznă, 
vreo ucidere ceva... 

— Ce... uci... eşti nebun? se înspăimîntă 
cela, şi glasul îi tremură uşurel. 

— De-o pildă, vrei să furi o lingură ori să 
ucizi o muscă de-aici, din han şi n-ai vad bun 
să-ți ascunzi fapta. 

— Eşti... sînteţi nebuni de legat! răsuflă 
oleacă uşurat mugşteriul. 

— Dacă vrei să nu te ia lumea la ochi, măi 
omule, trage-i de duşcă o ulcică, două, îndrugă 
braşoave, cîntă, fă haz de necaz... 

— 'Ţineţi-vă poveţele pentru voi! 

— Nu putem ; sîntem nişte oameni cam 
ciudaţi : dăm tot ce avem, bani, bucate, straie, 
sfaturi, pumni... tot ce se poate da. 

— Lăsaţi-mă-n pace! 

— Da, dar privirea dumitale speriată cere 
sfat : despovarează-ţi sufletul. 

— Mă înnebuniţi, palavragiilor! se ridică şi 
grăbi spre ieşire. 

— Se întâmplă ceva în hanul ăsta, şopti 
Grue. La fîntină doi îşi fac semne ciudate, iar 
cei de colo vorbesc în şoaptă : sigur pun ceva 
la cale. Sînt armaţi cu iatagane. Unul are şi laţ 
la brîu, după cît văd eu. 

Calapăr povesti, cu oarecare îngrijorare, că 
în grajd, caii unui turc, îmbrăcat în straie 
româneşti, aşteaptă înşeuaţi. 

— Ce-or fi vrind? întrebă Grue. 

— Naiba să-i pieptene cu ragila şi 
pieptănuşii... îi afurisi Calapăr. 

— Numai să nu ne caute pe noi, se temu 
Moţoc. Dar dacă or fi urmărind pe unul tot aşa 
de nevinovat ca şi noi, putem să-l lăsăm în 
primejdie? 

— Nu Grue ; turcul zice că unde-i calabalic 
e şi bocluc. 

— Iar' un năuc se-ntreabă : un' mă duc? 
Un' mă duc, singur cuc... adăugă Dorondoc. 

— Să lăsăm gluma, fraţilor : eu zic să fim 
cu ochii în patru. S-ar putea să ne fi luat urma 
slugile armaşului Socol. 

— Să se folosească pentru asta de un turc? 
întrebă Calapăr. 

— Ca să-şi slujească stăpînul, ticălosul ăsta 
şi-l ia slujbaş şi pe dracul. 

În vremea asta, în hala cea mare a hanului, 
rumoarea creştea ; lăutarii ziceau cu foc. 
Intrînd iară muşteriul cel scump la vorbă strigă 


— 'Ţi-am poruncit, hangiule, să nu mai 
primeşti pe nimeni în noaptea asta! 

— Iertare, dar rînduiala hanurilor din toată 
lumea este adăpostirea drumeţilor. Hangiul 
care nu ţine sama şi de omenie se asamănă cu 
lotrii. 

— Te spintec cu hangerul! se-nfurie şi 
crişcă muşteriul. Cine-s ăşti trei flăcăi, care ți- 
au dres cumpăna? 

— Nu ştiu. Tineri cumsecade, harnici şi... 

— Plăteşti cu viaţa, dacă..., 

— Hangiul e fratele tuturor muşteriilor 
cinstiţi şi omenoşi. 

— Taci că te... te sugrum! 

Grue şi prietenii auziră amenințările 
muşteriului care de fapt nu era defel scump 
la... amenințări. Hangiul se apropie de masa 
lor, aducîndu-le cîte o „ciozvîrtă aburindă de 
berbec şi-un vinişor de-al sec”. 

— Adus rece, în ulcior, că ni-i sete şi ni-i 
dor, de pădurea deasă, de mîndra frumoasă, 
urmă Dorondoc cu prohodirea. 

Grue ceru să nu fie prea scump vinul, iar 
hangiul le răspunse : 

— Vă las mai ieftin, dacă-mi staţi de-ajutor 
într-o treabă mai... grea. 

— Noi asta aşteptăm : să fim de folos, se 
bucură Grue. Porunceşte. 

— Nu poruncesc, ci vă rog să-mi îmbătaţi 
nişte mugşterii. 

— Dacă-i treabă cinstită, încruntă Grue 
sprinceana. Cu tilharii nu vrem să-avem de-a 
face. 

— Cinstită, dar nu uşoară. Intîi că unul din 
drumeţi e turc. 

— Pentru că se tem de legea lor, beau pe 
ascuns, mai avan ca noi. 

— Dar de ce vrei să-i îmbeţi numaidecit? 
vru să afle Moţoc. 

— Ca să nu ştie cînd e miezul nopţii... Mie 
nu-mi place să fiu gazdă de ucigaşi plătiţi, că- 
mi merge buhu şi-mi pierd muşteriii. 

— Şi putem şti cine-i primejduit? întrebă 
Grue. 

— În vremea asta, cînd domneşte unul 
poreclit „cel Rău”... Primiţi? 

— Contra ceva mîncare şi mai mult vin, se 
tîrgui Calapăr, în glumă. 

Că noi, ştii : de plăcintă, gura-mi cîntă, de 
varzare şi mai tare. Şi la toate eu mă-nchin, c- 
un pocal mare de vin. 

— Dar de ce ne-ai ales tocmai pe noi? vru 
să ştie Grue. Hanu-i plin. 

— V-am dibuit isteţi, buni de gură, săritori 
la nevoie, iubitori de... Dar Calapăr îi tăie 
vorba cu una de-a lui: 

— Hangiule, nu-mi mai îndruga minciuni 
de-ale dumitale, că-s sătul de-ale mele. 

— Pe negoţul meu, că nu-i minciună şi nici 
vreo urzeală, ci numai dorinţa de a scăpa de 
nişte ucigaşi ; a-i alunga din casa mea. 

— Şi dacă-s ucigaşi cu plată, nu putem şti 
pe cine li s-a căşunat? 

— Trebuie să fie om cu vază, c-au primit 
mulţi bani. 

— Pot dormi liniştit, rîse Dorondoc ; capul 
meu nu preţuieşte nici o ceapă degerată. 

— Să nu mai lungim tîrguiala : poftesc să-l 
amăgiţi cu vorba. 

— Cîntecele-i plac? întrebă Moţoc. 

— Cîntă-i ; te-ajută şi lăutarii. 

— Eu să-i povestesc isprăvi vitejeşti, se 
hotărî Grue. 

— Şi eu snoave, surîse Calapăr. 

Şi tustrei se mutară la o masă, în faţa 
muşteriilor bănuiţi a nutri gînduri năsălnice. 

O vreme, mîncară, băură, iscodiră cu 
privirea vecinii, ascultară lăutarii ori risetele, 
gilgiitul vinului din ulcioare în căni şi-n 
gitlejuri şi mai ales povestirile, vorbele şi 
semnele celor de la masa megieşă. Cînd crezu 
de cuviinţă, Grue se amestecă în vorbă, cu o 
întrebare : 

— Ai luptat la Eger, ienicerule? 

— Luptat ; dar ce priveşte la tine? 

— Eu totdeauna am admirat vitejii... Hai 
noroc! Gustă din pastrama asta. 

Turcul gustă, o găsi bună şi se îndemnă, 
lacom la încă trei felii. 

— Mai ia, mai ia! îl pofti Calapăr. Cu aşa 
bunătate numai la hanul lui Manole te mai 
întilneşti. Ia şi bucata asta! Aşa... Vorba ceea : 
rău mîncai, bine mă saturai ; nici nu fuse, nici 
n-ajunse, dar dacă mai era, nu strica. Şi-apoi, 
cum se spune, udată cu vin, i-o minune! 

— Nu!... Nu! nu estem voia... Alah 
pedepsim ala care bem vin! 

— Păcat! Ce e mai dulce ca voroava bună şi 
vinul cules pe lună? cîntă Moţoc, aplecîndu-se 
către turc. 

— Lăsaţi-l în pace! se răsti la ei muşteriul 
arţăgos, sărind de la masă şi răcăduindu-se, 
miînios, iar pana de cocor se clătină nervoasă. 

— Şezi blind! îl tinti Grue cu privirea. Ce-i 
rău în a-l pofti pe om să guste din vinul nostru? 
Noi îl poftim şi el trebuie să ne facă plăcerea 
de a nu refuza. 

— De mîncat poate mînca, pîn-o crăpa ; dar 
de băut... oprit. 

— Da... Ala Alah oprim vinul, rosti turcul, 
cu mare părere de rău. 

— Ei, nu! Uite cum îţi lasă gura apă... îl 
întărită Calapăr. 

— Nu, aista noapte treaz trebuie să fim! 

— Şi... curajos, nu? îl iscodi Grue, surîzînd 
prieteneşte. 

— Curajos, estem! Ama tu de unde ştim? 

—  Moclis sacana, turcule! se  răsti 
muşteriul misterios. 

— Lasă-l, măi omule, că vinul dă curaj, 
zimbi Grue. Şi mi se pare că de curaj are 
nevoie un... ienicer, într-o noapte ca asta. 

— La Coran scriem : vin ala spurcat estem, 
carne de porcule, tot spurcat! 

Ca să-l mai îmblînzească, Român Grue 
povesti că în vremea bătăliei de la Eger, pentru 
însufleţirea oştii otomane, cineva trebuia să 
cuteze a urca un steag cu semiluna sus, pe 
crenelurile cetăţii. Dar ca s-ajungă acolo, sus, 
trebuia să doboare trei străjeri. Nici un turc n- 
avea curaj, deşi paşa făgăduia răsplată bogată. 
Doar unul singur a îngropat cartea ceea sub un 
muşuroi, a dat pe git o oală cu vin, a simţit 
cum începe să-i fiarbă sîngele în vine, să-l 
furnice curajul şi a pornit la luptă. A doborit 
străjile. S-a căţărat pe creneluri şi a desfăşurat 
steagul verde. Ceilalţi soţi ai lui n-au vrut să 
rămînă mai prejos ; au sorbit şi ei din butelcile 
de vin de Tokai şi, în cîteva ceasuri, au cucerit 
cetatea. 

—  Adivarat!... Adivarat estem!... Eu ai 
văzut ala viteaz. Ama făcut agă! 

Dar misteriosul scump la vorbă arătă, 
hotărît, că acum n-are nevoie de curaj, ci de 
cap limpede. Toţi au înţeles că-l ţinea din 
scurt, cu un scop tainic şi parşiv. Grue se 
prefăcu a nu băga de samă ; câută să-l 
convingă pe ienicer că unora le trebuie curaj 
ca să beie. Soliman, padişahul cel mare, tot cu 
vin a întărit inima spahiilor care au pus praf de 
puşcă la temelia unui turn din cetatea Budei. 
Turnul a sărit în văzduh, ca o jucărie. Iar pe un 
spahiu, cel mai îndrăzneţ, padişahul l-a făcut 
paşă... Bea de ici, o-nghiţitură măcar, să simţi 
minunea preschimbării. 

— Ei eu ajungem agă, daca asta noapte 
treaba buna facem! 

— Taaaci! rācni muşteriul furios. 

— Nu strigam, bre! Ama tăceam, dară 
gustam picătura... vin. 

— Nu-i voie! urlă furios scumpul la vorbă. 

— Ienicerule, cum te laşi stăpînit, tu, om al 
măritului sultan, de un tiran ca ăsta? Gustă din 
pocalul meu, că de nu, zău, mă supăr şi fac 
urit. 

Turcul apucă pocalul şi-l dădu pe git din 
cîteva înghiţituri zdravene, horpăite, dovedind 
că ştie bine gustul vinului şi-i place. 


153 


— Ce faci, ticălosule? Na! sări furiosul, îi 
smulse pocalul şi-l trînti de podele, dînd 
prilejul lui Grue să se mînie : 

— Dumneata, mugşteriule, cauţi sfadă : ne 
ocărăşti, spargi pocalul cu care noi vrem să ne 
cinstim un prieten. De nu şezi blind, te legăm 
de stilpul cela! Vezi? 

— Nu... vă rog, nu! se muie învinuitul. 
Plătesc vinul, pocalul... 

In acest timp, Calapăr şi Dorondoc îl 
îndemnară pe ienicer cu încă două pocale 
pline. Şi cum Dorondoc îi punea în faţă talerul 
cu pastrama : 

— Aaah, pastrama a la berbecule pipărat, 
usturoiet estem... Asta nu oprit estem de ala 
Coran. 

Mestecă zgomotos şi mai ceru vin, iar Grue 
îi dădu tot ulciorul. Punîndu-i gîtul la gură, 
turcul gîlgîi, în ciuda supărării şi protestelor 
muşteriului cu pană de cocor la cuşmă. 

— Pentru ala curaj bem bre! se 
dezvinovăţea ienicerul. Ama!...Alah, iertam, că 
mare estem, hîc! Ha-ha! 

— Te spintec cu hangerul, dacă mai bei! 

— Nu mai bem, bre... Coran... Coran oprit... 
ama Alah... 

— Muşteriule, vezi-ți de treabă, că-ţi afli 
naşul cu noi, de-mi sperii prietenul! 

— Să nu mai bei! se răţoi omul. 

— Le-ai dat toate pe una şi nici aia nu-i 
bună, mă pană de cocor! îl şfichiui Calapăr. 
Hai noroc, ienicerule, şi nu lăsa soţul să ne 
strice cheful. 

— Nor-nor-hic-oc! Sor-sorbim-cum- 
ghiaurii!... gîlgii de rîs şi sughiţă ienicerul. 

Ca să-l mai liniştească pe furios, Grue îi 
grăi cu bunăvoință : 

— Pe mine mă cheamă Constantin. Pe 
dumneata? 

— Tot Constantin... Nu mai bea, 
nesocotitule! 

— Constantin floare de crin, mîndră floare 
rea duhoare, îl descînta Calapăr, în vreme ce 
ienicerul sorbea din ulcior şi sughiţa, lăuda 
bunătatea vinului şi grozăvindu-se printre 
sughiţuri: 

— Acuma zugrumam, cît zicem pis! Crrrţ!... 

— Nenorocitule! Nu mai primeşti nici o 
para! îl ameninţă încet furiosul, neputincios. 

Dar cei trei prieteni îl încurajau mereu pe 
ienicer : 

— Cine bea cinci pocale, noroc are! Cum se 
zice : cinci cîştigă, zece bea şi mîncă, ce-i 
rămîne bagă-n pungă. 

Dorondoc îi ţinea hangul cîntînd tînguios şi 
înduioşător : 

— Vinu-i bun, ulcioru-i mare, inima năcaz 
nu are, că-l înec cu... Dealul Mare. 

— lenicerule, dacă la naştere te-a scăldat 
maică-ta în lapte de iapă, acum scaldă-te-n vin, 
ca să fii viteaz şi să placi cadinelor! îl dăscăli 
Ca-lapăr, urmărind cum turcul se clătina tot 
mai tare, lăudîndu-se printre sughiţuri şi 
poticniri : 

— Zugrum!... Zugrum!... Cum pui găina 
zugrum la el, mare ban... 

— Ban de argint ori ban de aur? prinse 
Grue cuvîntul, ca pe-o nadă. 

— Taci! răcni deznădăjduit şi furios pană 
de cocor. 

Dar strigătul mai rău îl aţiţă pe ienicer, 
decît să-l cuminţească : 

— Prost estem!... Mare ban Craiova estem! 
Hic! 

— Pe banul Craiovei vrei să-l sugrumi? 
întrebă Grue. 

— Taci, nenorocitule!... Aiurează, oameni 
buni, aiurează, beţivanul! 

— Chiar dacă limba se mai împleticeşte, 
gura beţivului tot adevăr grăieşte. 

— Adevăru-i că nici noi nu-l putem suferi 
pe banul Craiovei, zise Grue. E-un răzvrătit! 

— Cine-ţi dă voie să-l ocărăşti? se grozăvi 
furiosul. E om bun şi drept! Nu dau voie să... 

— Cică s-ar fi sfădit cu vodă, iscodi 
Dorondoc. Aşa s-aude. 

— Nu-i adevărat! Chiar acum l-a chemat la 
curte, pentru sfat. 

— Da? se miră Calapăr. Vezi cum e lumea? 
Vorba bună greu răsună, iar cea rea umblă ca 
vîntul, umplind pămîntul cu duhoarea-i. 

— E miezul nopţii... Hai, ienicerule! 
porunci furios pană de cocor. 

— Nu bem, plecam! se clătină turcul. Miez 
noapte estem, plecam! 

— Deci să bem şi să cîntăm pînă în zori! 
îndemnă Grue. Noroc! 

— Noroc! luhu... Plecam!... Hai... Hîc! Bun 
vin estem. Dam! 

— Mergem şi noi! se oferi Grue. Să vă fim 
de ceva ajutor. Musafirul arţăgos se împotrivi 
deznădăjduit ; dar Calapăr se încăpăţină să 
meargă toţi. 

— Hai, ienicere! Ce nu pot face zece 
cuminţi, strică un smintit. Hai, turcule! Hai, 
viteazule, hai!... 

— Un'e? Zugrumam ban Craiovi? Hic! Bem 
ala ulcior şi mergem..; Zugrumam... Crrrţ!... 
Voi uitam cum... 

— Vorbe de beţiv! clocotea pana de cocor. 
Nu-l ascultați! 

— Auzi, viteaz ienicer? Te face beţiv! 

— Nuuu!... Voie nu dam!... se împotriveşte, 
clătinat cu limba încleiată. 

— Du-te şi te culcă, nenorocitule! îl ocări 
pana de cocor. Grue îl apăra, numindu-l 
prieten, iar Calapăr îl sfătuia : 

— Unde bei şi-unde măniînci, acolo-i bine să 
te culci. 

— Hai! urlă furiosul, holbînd ochii şi 
zăngănind iataganul. 

— Nu mergem cu, hic! tine... Cu ei vrem 
mergem... Vrem şi punga dam... Aur! 

Şi puse o pungă în palma lui Calapăr, 
sărutîndu-l îmbălat. 

— E plină, ienicerule? o cîntări flăcăul în 
palmă, f ăcînd cu ochiul lui Grue. 

— Plin estem... Hai pîndim ala ban... 

— Taci! Te străpung cu... crişcă amarnic 
muşteriul arţăgos, dar Grue îl luă în piept, 
silindu-l să se depărteze şi să lase iataganul în 
teacă : 

— Nu fă omor, slujitor al armaşului Socol, 
că dai de dracul cu noi! 

La semnul lui Grue, Calapăr şi Dorondoc îl 
prinseră de braţe pe arţăgos şi, în ciuda 
zvîrcolirilor şi a înjurăturilor, îl dezarmară şi-i 
legară mîinile cu un curmei, iar Calapăr rise, 
ca de obicei: 

— În funii legat fedeleş, îl duceau pînă la 
leşi şi, ca să nu facă omor, îl ducem la obor, să- 
l vindem la hingher, pe sare şi piper... 

— Deocamdată să-l împiedicăm a face 
vreun rău! lămuri Grue lumea adunată în jur, 
curioasă să afle pricina strigătelor. lenicerul 
cercă să se ridice de pe scaun, dar se 
împiedică în şalvari şi se burzului că nu-şi 
găsea iataganul : 

— Hic!... la dreapta mutam ala iatagan... 
Hai!... Dam ulcior şi plecam, bre... 

— Unde trebuie să mergem? întrebă Grue. 

— N-am 'abar, bre!... Om... mare ala, 
banule, intrat casa, hîc! Ştim, ştim... Calea 
Craiova... Crrrţ! se bālăbănea turcul ameţit 
bine. 

— Amiîn-o pe altă dată. Acum se luminează 
de ziuă ; ne vede lumea. 

— Trebă zugrumam... Luam bani... turc om 
cinstit estem...! Hic!... şi se prăbuşi beat mort. 

— Punga-i la noi, hotărî Grue. Plătim vinul, 
pastrama şi ne mai înţolim oleacă. Tu, 
ienicerule, eşti bine îmbrăcat. 

Înţelegînd despre ce era vorba, oamenii din 
han făcură haz, îl suduiră pe cel cu pană de 
cocor la cuşmă şi-l lăudară pe Grue şi pe soţii 
lui. Dar, deodată, de-afară s-auziră strigăte 
furioase şi armaşul Socol năvăli în han : 

— Unde-i ticălosul? Avea de împlinit 
poruncă domnească... 

— Dacă-i vorba de ucigaşul plătit să-l 
omoare pe banul Craiovei, uite-l colo, legat 
fedeleş, îl înfruntă Român Grue. 

— Cine a îndrăznit! spumegă armaşul. 

— Noi! răspunseră tustrei, calmi, aproape 
binevoitori. 

— A, voi?! Slujitori, împungeţi-i cu suliţele! 
urlă Socol. Grue trase sabia ; ceilalţi doi îl 
imitară : 

— Îndărăt, mişeilor! 

— Nu cutezaţi, că vă fac pastramă! 
ameninţă Calapăr. 

— Nu vă-apropiaţi, că vă mănînc coliva! se 
aşeză Moţoc în poziţie de luptă. 

Şi lumea din han începu să strige, mînioasă 


— În lături armele!... Afară! Aceşti tineri 
ne-au miîntuit de ruşinea unui omor! 

Încolţit, armaşul Socol rîse silit şi vorbi 
tare : 

— Dar eu n-am nimic cu voi! Am... cu cei 
care voiau să-l ucidă pe banul Craiovei. N-aţi 
înţeles voi... bine. 

— Iar noi, se înălţă Grue pe virfuri, cu cei 
care plătesc ucigaşi cu pungi din visteria ţării! 

Armaşul Socol se făcu a nu auzi învinuirea 
şi porunci : 

— Slujitori, luaţi-l pe cel legat în funii şi pe 
ienicerul beat. 

— Pe ienicer nu-l dăm! se împotrivi Grue. E 
beat ; noi i-am dat să bea şi nu vrem să sufere 
din pricina noastră. 

— O să-i fie moartea mai uşoară... Luaţi-l! 

— Nu cercati! se îndîrji Român Grue. Voi 
sînteţi cinci, noi cincisprezece. 

— A, îndemni la răzvrătire? Înconjuraţi-i! 
Sînt...  tâlharii din  Novăceşti!... porunci 
slujitorul domnesc. 

Dar cei trei nu se înspăimîntară ; mai ales 
că oamenii începură să le aducă laude şi 
încurajări. Calapăr vorbi : 

— Jupîn armaş, acum dacă ne-ai cunoscut, 
bine-i să-ţi iei tălpăşiţa şi să ne laşi în pace. 
Norodul nu vrea ca banul Craiovei să fie ucis. 
Vrea ca armaşul Socol să încalece şi să plece 
de bună voie, zicînd bogdaproste că scapă 
teafăr. 

— Să plece!... Să plece!... şi hanul clocoti 
de strigătele muşteriilor. 

Neavînd încotro, armaşul ieşi, furios foc, 
zdrăngănind iataganul şi ameninţînd : 

— Mai auzi tu, de mine, Român Grue! 


163 


— Eu nu doresc să mai aud de ucigaşi 
plătiţi. 

— Cară-te!... Cară-te cît mai repede! striga 
lumea, mînioasă, iar Calapăr îl boscorodi spre 
hazul tuturor : 

— Opt cu-a brînzei nouă! Drag nu-mi eşti, 
drag să nu-mi fii, pe la noi să nu mai vii! Să nu 
faci cale-nturnată, nici mîine, nici altă dată... 

Şi, iaca aşa, mai mult din întîmplare, cei 
trei şi-au dat obolul la salvarea vieţii unui om 
vrednic şi drept : Mihai, banul Craiovei. 

Dar, la scurtă vreme, aflînd Alexandru vodă 
de asemenea întîmplare, l-a certat cu biciul pe 
armaşul Socol şi l-a închis în beci, cu gînd să-l 
taie. L-a chemat la sine pe aga Scarlatache 
Dudău, om cu suflet negru, pizmaş şi cam 
tanău. A adunat repede sfatul domnesc şi, cu 
ameninţări, l-a silit să-l osîndească la moarte 
pe banul Mihai, ca uneltitor împotriva domniei. 
După sfat, aga Dudău se fălea către voievod şi 
povâţuia : 

— Peste măsură de cutezător acel proclet şi 
răzvrătitor, măria ta. Unde nu mi-ţi înşfăcase 
sabia cu stinga, gata să mă căsăpească, dar l- 
am  răzbit. Trebuie să-i punem capul 
numaideciît, înainte de a afla prostimea... Dacă 
nu-l împresurau arnăuţii mei şi eu nu... 

dădeam cu spada, acum tot divanul zăcea-n 
sicrie. Dacă nu chiar tot, măcar juma! 

— Da, ne secera pe toţi, încuviinţă vodă, cu 
un obraz supărat şi cu celălalt vesel. Socol e 
vinovat că răzvrătitul n-a pierit în noaptea cînd 
a intrat în Bucureşti, cum am poruncit. Scăpam 
atunci de el, pe neştiute ; lumea afla că l-a ucis 
un ienicer nebun. Şi gata! 

— Mulți boieri mormăiau în bărbi, făcu 
Dudău pîră, şi numai de teama ştreangului n- 
au ridicat glas pentru răzvrătit. Drept aceea, 
zic să vir doi-trei călăi în temniţa domnească şi 
să-l sugrume pe muteşte. 

— Nu-i bine! Boierii m-ar învinui că-s rău şi 
ucigaş. 

— Nu-ţi pese, măria ta! Divanul l-a osîndit. 

— Nu vreau să aţiţ mai tare nici miînia 
prostimii. Mă cam tem. 

— Ce ştie prostimea?! De-l spînzur, aleargă 
să-l vadă, ca la Panaramă. 

— N-ai auzit ce-a păţit Socol, timpul, la 
hanul lui Manole? 

— Acolo s-au amestecat şi răzvrătiţii din 
Novăceşti, unul Român Grue Şi soţii lui. 

— Ai grijă, Dudăule! Nu cumva Român 
Grue ăsta  s-ajungă glasul  prostimii 
nemulţumite, să fie mai ascultat decît 
poruncile domneşti. 

— Îţi faci spaimă în darn, măria ta! Trei 
pribegi, trei zăpăciţi. Le fac eu capătul! 

— Nu vreau să trec drept un domn rău, 
cum am mai zis. 

— Păi să-mi fie cu iertare, mărite doamne, 
dar chiar aşa îţi zice prostimea. 

— Îndrăzneşte? 

—  Prostime  netrebnică, doamne! Dă 
porecle neroade : Mircea Ciobanul, Vlad Ţepeş, 
Ştefan Surdul, Petru Șchiopul, Alexandru cel... 

— Mă tem, Dudău! Mă tem!... 

— N-ai de ce, măria ta. Norodu-i doar 
moftoros şi rău de gură : dă porecla şi atît. Mai 
multe nici pricepe, nici poate. Porecla măriei 
tale, acest mare ban a scornit-o. Anume, ca lui 
să i se spună... cel Bun. 

Vodă porunci, încă o dată, să lucreze cu 
băgare de seamă, că norodul oricînd se poate 
burzului, obraznic. Să se arate că „acela“, 
adică banul Craiovei, a uneltit, pe sub ascuns, 
să-i ia scaunul domnesc şi că, pentru asemenea 
nelegiuită faptă, sfatul l-a osîndit la moarte. 

— Dar n-ar strica, măria ta, să-l pun şi la 
ceva cazne, să-i moi cerbicea, să nu se mai ţină 
aşa falnic. 

— Dacă tot îl tăiem, n-ar strica să-şi 
mărturisească, singur, în faţa lumii, vinovăția. 

Poate, cu ăst prilej, prostimea îmi schimbă şi 
porecla. 

— Da, am eu grijă să-ţi spună „cel drept” 
ori chiar „cel bun”. 

— Pentru împlinirea osîndei, faci pod înalt 
în piaţă, aduni multă lume şi... 

Dar la ceasul cînd Alexandru vodă îşi urzea 
planurile lui, la Hanul lui Manole drumeţii 
poposiţi vremelnic tăifăsuiau între dinşii. Că, 
de cînd e lumea lume, hanurile au fost un fel 
de moară unde se macină făina măruntă a 
tuturor ştirilor şi zvonurilor. Ziceau unii, de-o 
pildă : 

— Sfatul domnesc l-a osîndit pe banul 
Mihai la moarte, numai pentru că-l iubeşte 
norodul. 

— Şi pentru că-i om tare, neînfricat, drept, 
bogat în gînduri măreţe. 

— A îndrăznit să intre în haţaşul lupului, 
să-l înfrunte. 

— Doisprezece boieri au jurat că-l ştiu 
feciorul din flori al Tudorei, prea frumoasa din 
Tîrgul de lînă de la Gura Ialomiţei, zămislit cu 
Pătraşcu vodă cel Bun. De-aia îşi zice „os de 
domn”. 

— L-au osîndit că umblă după domnie. 

— De-o lua domnia, ne-ajută să scuturăm 
toate jugurile şi robiile de pe grumaz. 

— Oare ce-or zice Român Grue şi soţii lui, 
cînd or afla că bărbatul pe care l-au salvat, va 
fi totuşi ucis? 

— Vor răscula norodul! 

Aşa vorbeau, în seara aceea de vară 
călduroasă, mulţi din drumeţii aflaţi în hanul 
lui Manole. 

Român Grue şi prietenii lui munciseră toată 
ziua în grădina hangiului şi-acum hodineau un 
pic, sub un cireş bătrîn, lingă care era 
înjghebată un fel de colibă. Ca de obicei, 
Moţoc îngina cîntec din fluier, Grue îşi dregea 
şaua, iar Calapăr, mai trudit, moţăia. In 
depărtare, spre apus, scăpărau fulgere şi 
răbufneau tunete, din mormanul de nouri ca 
smoala. În prisacă, albinele se strînseseră în 
jurul urdinişului şi făceau vînt cu aripile, să 
primenească aerul, ca să nu se topească fagurii 
de atîta căldură. 

— Calapărule, ai început să mii porcii la 
jir? îşi trezi Dorondoc prietenul, iar acesta 
tresări: 

— Am visat urit : mă împresurase Socol, cu 
o sută de slujitori. Aveam o secure în mînă care 
se învirtea îndrăcit şi n-o puteam opri, de 
parcă izbea singură. Oboseala îmi muiase 
braţele. Gîndeam ca femeia leneşă : de fus sar 
în sus, de furcă îmi fac nălucă... 

Deodată, printre tunete, auziră foşnet de 
iarbă în preajmă şi, după tufe, se ivi un urs. Şi 
cei trei ar fi încremenit de spaimă, dacă n-ar fi 
fost urmat de un bâieţel cunoscut : Iliuţă. 

— Ce faci pe-aici, isteţule? întrebă Calapăr, 
bucuros. 

— Joc ursul, bădiţă, ca să nu mor de 
foame... Stai jos, Martine, jos! 

— Şi, umblînd cu ursul, ce-ai mai auzit prin 
ţară? 

— De toate, bădiţă Grue ; dar mai mult rele 
decît bune. 

— Aşa-i în viaţă, lliuţă : nu-i miere fără 
fiere. 

Vorbeau agale, moleşiţi de căldură ; dar 
fulgerele şi tunetele se apropiau tot mai mult şi 
mai amenințătoare. 

— Pe la Novăceşti ai mai fost? întrebă 
Dorondoc, într-o doară. 

— Dintr-acolo am venit acum trei zile. S-a 
aflat că Andrei eunucul, care a fugit cu 
dumneavoastră din tabăra tătarilor, este vărul 
jupîniţei Voichiţa, răpit de tătari, de mult, de 
cînd era micuţ. 

— Uite minune!... Parcă acum mi-i şi mai 
drag, se bucură Grue. 

— Hm... pentru fragă şi frunza mi-i dragă... 

— N-o să uit nicicînd, Calapăr, că datorită 
ţie şi lui Andrei, noi, adică eu şi Voichiţa, am 
scăpat teferi din mîinile lui Gazi Ghirai. 

Illiuţa parcă citea pe feţele lor părerea de 
rău că au plecat din sat: 

— Bunicul spune că atita vreme cît 
domneşte vodă ăsta de acum, nu vă puteţi 
întoarce în Novăceşti. Tot fugari o să vă 
numiţi. 

Moţoc încuviinţă dînd din cap şi făcu semn 
să intre în colibă : începuse să plouă cu 
picuşuri mari, iar fulgerele şi tunetele se 
rupeau deasupra capetelor. Le părea bine de 
ploaie, că legumele hangiului aveau mare 
nevoie de apă. lliuţă întrebă dacă poate viri 
ursul în colibă. 

— Într-un bordei de lut, patru oameni şi-un 
urs mut... făcu haz Calapăr, privind încîntat 
cum intra dihania în colibă, cuminte, şi supusă. 
Ori, şi mai bine : şoarecele-n gaură nu încăpea, 
dar după el tigva tîra. 

Afară vintul s-a schimbat în vijelie ; ploaia 
răpăia în rafale. Cum furtuna a ţinut mai bine 
de un ceas, Dîmboviţa a şi început să iasă din 
matcă. Grue se îngrijoră : 

— Dacă rupe zăgazul îneacă toate 
straturile. 

— Rupă-l! Are hangiul bani să-l dreagă, se 
arătă Calapăr nepăsător. 

— Păcat! Nu-i bine să se părăduiască 
muncă degeaba? Hai să întărim zăgazul. Hai, 
nu vă mai codiţi. Hirleţe, lopeţi, un topor! 

— Cînd căpitanul zice „hăis”, tu poţi trage 
„cea”? se-nvoi Calapar. Merse şi lliuţă, cu 
ursul după el. Şi, prin ploaia deasă încă, 
lucrară de zor la întărirea zăgazului ; tăiară o 
salcie, o răsturnară peste zăgaz, cărară brazde, 
crăci, pămînt. Cu străduinţă multă şi cu 
îndeminare, pînă în zori, au înfundat toate 
locurile pe unde năbuia apa. Din cînd în cînd, 
mai aruncau cîte o glumă, ca de pildă 
descîntecul lui Dorondoc de legare a ploilor : 
„Şapte restee şi trei curmee, ploile să stee”. 
Cînd, la răsăritul soarelui, a venit hangiul 
Manole, stăpînul grădinii, i-a aflat spălîndu-şi 
uneltele, obrazele şi straiele de glod. 

— Că nu-i uşor să trudeşti o noapte 
întreagă, în luptă cu apa miloasă şi furioasă, 
lămuri Dorondoc pe hangiu. 

— Veneam să văd prăpădul : un lac 
deasupra grădinii şi... 

— Şi legumele, pe apa sîmbetei, îl întregi 
Calapăr. 

— Vă măresc simbria, flăcăilor! hotărî, de 
la sine hangiul. 

— N-o să ne strice. Cînd e vorba de 
simbrie, nimeni nu zice ia-mi, ci dă-mi, că... 

Dar n-apucă Moţoc să ducă vorba pînă la 
capăt, că ursul începu să mormăie, în chip 
ciudat. 

— Face-a primejdie,  tălmăci  lliuţă, 
cunoscător al năravurilor ursăreşti. 

— Da, fiara adulmecă primejdia mai bine ca 
omul : are un simţ al ei... Se uită spre luncă. 
Vede el ceva, acolo... 

— S-aud paşi foşnind prin frunze! Ciuliră 
urechile. 

— A lucit un iatagan! tresări Grue. Sînt 
slujitorii lui Socol... Fugi, hangiule, că pe noi 
ne caută!... La luptă, flăcăi. 

— Au suliţi... Şi iatagane! se speriară 
Calapar şi Iliuţă. 

— Sînt mulţi!... Prea mulţi!... chibzui 
Dorondoc. 

— De unde-aţi răsărit, blăstămaţilor? 
întrebă Român Grue, dar slugile agiei în loc de 
răspuns se repeziră asupra celor patru prieteni 
şi lupta se încinse, furioasă. Dădeau cu putere, 
icnind şi ocărînd. 

— A, tu eşti muşteriul cu pană de cocor?! îl 
recunoscu Grue. 

— Eu!... Na! izbi cu sabia, dar Grue se 
apără cu sapa. 

— 'Te-te la el! se mînie Calapăr ; pe cine 
nu-l laşi să moară nu te lasă să trăieşti, jigodia 
naibii! 

— Vă pun capul jos! scheună pană de 
cocor. Din pricina voastră stăpînul meu, 
armaşul Socol... 

— Ha-ha! Uite de ce-oi mai plinge eu acu, 
rise Calapăr, rotind sapa. 

— Predaţi-vă! Noi sîntem doisprezece voi... 
trei! 

— Vorbi şi nea Scarlat, că şi el e din sat! îl 
înfruntă Calapăr. 

De departe, hangiul îi îndemna să încalece 
şi să fugă ; dar nu mai puteau : îi înconjuraseră 
din toate părţile. 

— Aleargă dumneata şi vină cu ajutor! ceru 
Român Grue. lliuţă vru să asmuţă ursul, dar 
Moţoc îl opri : 

— Nu! Ţi-l ucid tâlharii... 

Şi pe cînd pană de cocor striga la ei să se 
predea, la semnele lui Grue se striînseră 
aproape, unul lîngă altul, şi se retraseră în 
prisacă. Dădură în urmăritori cu sapele, cu 
lopeţile, cu toporul, doborind patru dintre ei. 
Pana de cocor le tot striga să se predea, îşi 
silea oamenii să-i împresoare şi să-i stringă în 
cerc tot mai strîmt. 


173 


— V-am prins ca-n virşă!... Ţineţi-vă bine, 
şoimilor! îşi îndemna slujitorii, în vreme ce 
Român Grue şopti : 

—  Treceţi fiecare lîngă un ştiubei şi 
aruncaţi-l, repede, în capul urmăritorilor!... Şi 
tu, Iliuţă, hai! 

Şi cît ai zice una, patru ştiubee-buduroaie 
izbiră în atacatori. Mii şi mii de albine furioase 
se năpustiră, năpădindu-le feţele, mîinile, 
buzele, ochii, silindu-i s-o ia la fugă, numai să 
scape de potopul gizelor burzuluite şi 
înţepătoare. 

— Poftim! rise Grue. Luptaţi-vă cu 
gîngăniile pămîntului... Bonzăirea albinelor 
burzuluite se amesteca, hazliu, cu vaietele 
celor care se grozăviseră, cu cîteva clipe mai 
înainte : 

— Valeu!... Mă  orbesc!...  Muştele 
dracului!... Ce usturime!... 

Cele mai multe parcă se năpusteau asupra 
celui cu pana de cocor, silindu-l să se vaiete şi 
să fugă, dînd din miîini ca un turbat, pierzîndu- 
şi cuşma, cu pană cu tot. Grue strigă la ai săi: 

— Fuga, la cai!... Iliuţă, încalecă pe urs!... 

In mai puţin de două minute galopau călări, 
lăsînd slujitorii agiei în seama albinelor, să-i 
pedepsească ele, cu acul lor micuţ, dar plin cu 
venin usturător. 

Dispărînd, Român Grue şi prietenii lui nu s- 
au ascuns nici în codrul Vlăsiei, nici în luncile 
Dîmboviţei. Ci după ce s-au spălat frumos la o 
cişmea de pe marginea drumului, s-au întors, 
călări, pe alt drum, tot în Bucureşti. Erau 
bucuroşi că au scăpat ; îi mihnea doar gindul 
că lliuţă şi ursul lui s-au rătăcit. Nici unul din 
cei trei nu ştiau cum s-a întîmplat una ca asta. 

Dar iată că, pe uliţi multă lume grăbeşte 
spre piaţa din faţa curţii domneşti, unde, din 
porunca agiei, se înălţase un pod, un eşafod 
înalt. Trăgînd cu urechea la vorbele oamenilor, 
Grue şi ai lui aflară că vodă a osîndit la moarte 
pe cineva, pe cineva mare. Şi chiar aşa era, 
osînditul se numea Mihai, banul Craiovei. 

Cînd Dorondoc întrebă o femeie ce vină i- 
au găsit, aceasta îi răspunse, cu miîhnire şi 
obidă : 

— Vina că-i om drept şi nu sufere răutăţile 
lui vodă. 

— la mai tăceţi! le bruftului un bărbat. 
Duceţi-vă, repejor, la vatră şi prunci! Nu mai 
trâncăniţi veşti-poveşti pe uliţă! 

Ba chiar un slujitor domnesc porni să le 
alunge cu biciul, ca pe-un cîrd de gişte 
găgăitoare. 

— Închideţi pliscul şi nu mai palavragiţi... 


175 


Român Grue, Calapăr şi Dorondoc s-au 
oprit, călări, mai la o parte, chibzuind ce au de 
făcut. Calapăâr  căâută să  domolească 
amenințările şi biciuirea slujbaşului domnesc : 

— Omule, nu ţi-i ruşine să dai în femei, cu 
toroipanul? N-ai aflat că muierea-i fire slabă, 
dulce şi gingaşă, salbă la inima bărbatului? Că 
nu se cuvine s-o atingi nici c-o floare? 

—  Uite-un flăcău de treabă! îl lăudă o 
femeie bălăioară cu fusta vişinie. 

— De ce s-adună atita lume? întrebă Moţoc. 
O fi crezînd că-i vreo panaramă, cu pehlivani şi 
măscărici. 

— De ce n-ar fi? dădu răspuns tepos alta, 
cu ochi negri, focoşi. Ce, măria sa vodă nu 
joacă pe sîrma turcului, ca un măscărici? 

— Deci vodă-i şi pehlivan şi măscărici... 

—...Şi altă jivină de răutate plină, adăugă 
Dorondoc. 

Cei trei priviră şi ei, gîndind că, deşi erau 
aproape de curtea domnească, slugile agiei nu- 
i puteau dibui; cei care i-au atacat la grădina 
de zarzavat vor fi avind acum mutrele cît 
buţile, umflate de-atitea înţepături de albine. 
Femeia cea bălăioară îl ispiti iar pe Român 
Grue, cu o nouă vorbă de îndemn : 

— Colo, în faţa curţii domneşti ar cam fi 
nevoie de flăcăi ca voi. 

— Da, bălăiaşo, îi zâmbi Calapăr. Cine te 
vede intrînd în crişmă nu zice că ai intrat să te- 
nchini, la cîrnaţi şi la slănini. 

— Dacă-i pe zicale, vorbi cea cu ochii 
focoşi, să vă zic şi eu : nu fu-giţi de aoleu, c-o 
să daţi de oleoleu! 

Ajunseră pe-o uliţă cotită, unde se întilniră 
cu un grup de oameni legaţi în funii şi mînaţi 
din urmă de străjeri cu suliţi. 

— Cu ce-au greşit? întrebă Dorondoc, 
privindu-i cu îngrijorare. 

— N-au plătit dările. Asta-i! se răsti un 
străjer încruntat. 

— Aşa?! N-au plătit birul? [ţţ... se făcu 
Calapăr a se mira, în timp ce asculta şoapta lui 
Român Grue. 

—  Izbiţi-i calul străjerului... Eu le tai 
funiile, cu sabia! Şi cît ai clipi, răteză legăturile 
şi le strigă : 

—  Fugiţi!... Risipiţi-vă în toate părţile!... 
Pierdeţi-vă prin mulţime! 

— Aşa, oameni buni : daţi bir cu fugiţii! îi 
îndemnă şi Dorondoc. După isprava asta o 
zbughiră în galop, fără să le pese de ocările şi 
sudălmile celor trei străjeri, de spaima, 
mirarea ori bucuria trecătorilor. După ce cotiră 
mai multe uliţi, o domoliră la pas. 

— Neastimpărat eşti, Român Grue... O să ţi 
se-nfunde rău. 

— Nu rabd nedreptatea şi tirania, 
Dorondoace! 

Mergînd înainte, uliţa îi scoase iar în faţa 
Curţii domneşti, unde forfota şi neliniştea 
mulţimii sporise mult. „Ne holbăm ca proasta-n 
tîrg şi nu pricepem nimic”, îşi zise în sine 
Calapăr. Au descălecat şi, cu caii de friu şi-au 
făcut loc prin mulţimea care se grămădea spre 
podişca înaltă, numită eşafod. Pe scara dintr-o 
latură a eşafodului urcă o namilă de om în 
halat roşu. S-a oprit, trufaş, cu braţele 
încrucişate la piept, parc-ar fi vrut să se 
încaiere la trîntă cu toată lumea ; alături, un 
butuc gros, negru ; cu tăiuşul înfipt în butuc, 
lucea la soare o bardă cu coadă lungă. Mulţi 
străjeri şi căpitani, toţi cu suliţi şi bardişe, cu 
săbii şi scuturi, înconjurau podişca. Dinspre 
temniţa Curţii domneşti, slujitorii aduceau un 
bărbat tînăr, falnic, frumos, cu barbă neagră, 
scurtă, cu ochi de foc. O ascuţită şi ciudată 
durere îi tăie răsuflarea lui Român Grue. 

— Cine-i? întrebă Moţoc pe-un privitor cu 
comanac călugăresc. 

— Chiar nu ştii ori o faci pe...? E Mihai, 
banul Craiovei. 

— Asta-i prea de tot!... Am amuţit... 
suspinară, pe rind, Grue, Dorondoc şi Calapăr, 
în vreme ce femeile admirau, oftînd, plîngind, 
bocind pe cel urcat pe eşafod : 

— Ce chipeş!... Ce privire!... Ce păgînie să 
ucizi frumuseţe de bărbat ca acesta!... Nu stau 
să privesc astfel de nelegiuire!... Mămucuţă, 
mămucuţă, cu ce lapte vrăjit l-ai alăptat de-a 
crescut aşa mîndru? 

Murmurele mulțimii se  schimbară în 
rumoare, în strigăte mânioase. Şase slujitori 
porniră să bată în darabane şi un pristav, 
înţolit în strai castaniu, citi porunca 
domnească, din care cei trei prieteni auziră 
doar cîteva frinturi :... „şi întru aceasta vinovat 
făcîndu-se de hiclenire împotriva domniei, iar 
în sfat a tras sabia să taie pe domnul său, noi 
toţi boierii cei mari şi cu întregul sfat domnesc, 
hotărit-am să i se taie capul cu securea”... 
Cuvintele  înfiorau mulțimea.  Strigăte de 
împotrivire izbucniră din mai multe locuri : 

— Sfetnicii sînt nişte mişei!... Vodă cel rău 
ne ucide oamenii buni!... Să crape boierii cei 
plini de barbă şi goi de minte!... 

Român Grue se minuna că osînditul privea 
liniştit şi mîndru, parcă toată mulţimea asta, 
oştenii străjeri, cerul, soarele toate ar fi fost 
ale lui şi l-ar apăra de orice primejdie. 

— Parcă n-ar fi urcat pe eşafod, ci pe tron... 
constată Moţoc : Priveşte călăul cu bărbătesc 
şi neînfricat curaj. Bărbat, nu şagă! 

— Da, măi! Cată la călău, parcă să-l 
străpungă cu luminile ochilor, şopti Grue. 
Singură  privirea-i este scut şi armă 
fulgerătoare. 

— Osînditule! strigă cu putere aga Dudău, 
după ce păşi, cu mare pohvală, în faţa strajei. 
Ucigaşule, mărturiseşte în faţa mulţimii 
păcatele, hicleniile şi omorurile cu care ai 
mîniat domnia şi pe Dumnezeu! 

Cîteva clipe osînditul tăcu, apoi se roti, 
încet, privind lumea aflată într-o nevolnică 
aşteptare. Mulţi şi multe lăcrămau. Grăi, stăpîn 
pe sine : 

— Nemernic, hiclean şi ucigaş nu sînt eu, 
oameni buni, ci acela care mă urcă, legat pe 
eşafod. Tot  norodul românesc aşteaptă 
dreptatea. Aşteaptă omul care să-l conducă 
spre a o cuceri. Eu... 

— Grăieşte cum ai poruncă! Altminteri 
reped sulița în tine... 

— De porunca ucigaşului nici tu n-ar trebui 
să asculţi!... Eu am vrut să fiu acel ocîrmuitor 
al norodului şi al ţării spre dreptate şi 
libertate. Dacă nu-i nimeni în stare să mă 
apere, în clipa asta păgînă, înseamnă că nu-s 

vrednic şi nici de trebuinţă... Hai, călăule, sînt 
gata! 

În mulţime se stîrniră uimire, rumoase, 
vaiete, proteste. Călăul stringea, frămîntat, 
coada securii în mîini, dar parcă n-o putea 
ridica de pe butuc. Se uită ţintă la osîndit şi 
începu să tremure ; minia de pe chipul lui se 
schimbă în spaimă. Tremurul miîinilor sporea, 
în măsura în care privirile lui Mihai îl ţintuiau, 
ca nişte săgeți trase din fulgere. Vorbele lui îl 
înfrinseră cu totul. Şi măcar că aga Dudău 
răcnea şi-l ameninţa, călăul tot nu ridica 
securea. 5 

— Împlineşte porunca! Altfel... Îți tai ţie 
capul! 

— Nu, nu pot, nu pot ucide un om ca 
acesta! lepădă securea şi sări de pe pod, între 
străjeri. 

În mulţime, cîteva clipe nu se auzi nici o 
şoaptă. Parcă toţi ar fi uitat să respire. Cel 
dintii, aga Dudău răcni poruncă ţipată din 
gitlej sugrumat de furie : 

— Armaş, adă alt câlău!... Repede!... Altul! 

— Alt călău? De unde? 

— Un străjer să urce şi să dea cu securea 
călăului! 

—  Străjerii mei nu-s călăi! se împotrivi 
căpitanul străjii. Văzîndu-se neajutorat, aga se 
înălţă în scări şi intrebă cu glas încă mai 
ascuţit de fiorii fricii : 

— Cine împlineşte porunca domnească are 
o pungă de galbeni! Cine?... Cine?... Două 
pungi!... Nimeni? 

— Nimeni! răspunse Român Grue fără să 
vrea, din mulţime. 

— Capătă două pungi de... 

— Păstrează-ţi-le şi pune-ţi-le-n cruce! îi 
ură Calapăr. 

— Trei pungi celui care... 

— Noi n-avem călăi! strigă un glas de 
femeie. 

— Ei, tu de colo! cinci pungi, dacă... Te văd 
om sărac şi cinci pungi... Poţi căpăta şi o 
dregătorie care te-ar boieri. 

— Bani pătaţi cu sînge şi boierie întemeiată 
pe omor?! se descotorosi Dorondoc, asupra 
căruia se îndreptase arătătorul agăi. 

— Să fie iertat banul Mihai şi lăsat slobod! 
strigă Român Grue, cu glas puternic, răsunînd 
între ziduri. 

— N-are nici o vină!... Să fie slobod!... Nici 
gealatul n-a vrut să taie om nevinovat... 
Coboară de pe eşafod, bane Mihai! Norodul te 
apără... Lâsaţi-l slobod! Slobod!... 

In clipele acelea, Alexandru vodă se ivi în 
balconul din faţă, îmbrăcat în mătasă vişinie, 
bogat cusută cu flori din fir de aur şi argint, cu 
surguciu stufos la cuşma de samur. 

— Ce vrea norodul? întrebă, cu prefăcută 
nevinovăție. 

Se făcu linişte. Ochii mulţimii se holbară, 
dar nici un glas nu rupse încremenirea tăcerii. 
Doar trei porumbei plutiră sus deasupra pieţii 
şi foşnetul aripilor părea ruga unor duhuri 
topite în seninul fără pată. 

— Vrem slobozirea banului Mihai! clocoti 
glasul puternic, cutremurător al lui Român 
Grue, urcînd în şaua calului. Banul Mihai să fie 
slobod! 

Inălţat în şa, flăcăul părea Făt-Frumosul 
din poveste. Glasul lui încălzi inimile 
norodului ; dar îl şi uimi, cîteva clipe. 

Îngrozit, aga Dudău găsi în el doar puterea 
de a răcni poruncă : 

— Strigaţi!... Strigaţi : trăiască măria sa!... 
Trăăăiască! 

— Mugeşte singur, că ai glas de taur! rise 
Calapăr. 

— Taci, nemernicule! 

— Ba să nu tacă! se urmniră glasurile 
mulţimii. Au dreptate flacăii!... Să fie slobod 
banul  Mihai!... Trăiască banul  Mihai!... 
clocotiră glasuri între ziduri, încreţind de 
spaimă faţa lui vodă şi a tuturor celor din jur. 
Zeci de hulubi albi şi negri se avîntară într-un 
soi de dans fantastic. 

Măria sa Alexandru vodă ridică 
buzduganul, cerînd linişte şi ascultare. 

— Tăceeere! urla aga Dudău. Măria sa 
Alexandru vodă cel înţelept şi bun vrea să 
grăiască!... Linişte!... 

Cînd glasurile se potoliră, vodă glăsui, 
şovăind, tremurat : 

— Io Alexandru voievod, în marea mea 
milostivire, ţin sama de vrerea norodului şi 
amîn osînda vinovatului. Îl vom judeca din nou 
şi dacă... 

— Să fie slobod şi volnic a merge unde-i va 
fi voia! 


185 


— Am zis! se auzi vorba scurtă şi ţipată a 
voievodului, ca răspuns la noua cerere a lui 
Român Grue. Toţi cei din piaţă, banul Mihai 
însuşi îl văzură pe vodă dispărînd înlăuntru, cu 
tot alaiul, iar uşile balconului se închiseră 
pripit şi zgomotos. 

— Trăiască Alexandru vodă!... Strigaţi! 
Strigaţi!... Indemna aga Dudău de-a surda ; 
nimeni nu-l asculta. 

Român Grue îşi făcu loc prin mulţime, mai 
aproape de eşafod. Straja agăi Dudău nu 
îngăduia osînditului să se mişte ; încă zece 
halebardieri urcară pe eşafod, cu armele 
înţăpoşate spre pieptul şi capul lui bărbătesc, 
frumos, neînfricat. 

In clipa aceea, pe uliţa dinspre apus, de 
peste Dimboviţa, un pilc de oşteni olteni, în cap 
cu un boier tînăr, dădu năvală prin mulţime şi, 
ajunşi la eşafod, începură a izbi în slujitorii 
agăi Dudău. Român Grue şi prietenii lui li se 
alăturară şi, într-o clipă, făcură cerc în jurul 
eşafodului, îndepărtind toată paza agăi Dudău. 

— Să fugim, bane! povăţui boierul tînăr, cu 
plete bogate, cu cuşmă de jder, cu surtuc din 
piele verde cu găitane galbene, cu sabie 
lucitoare. Aminarea împlinirii osîndei e un 
vicleşug ucigaş. 

— Hai, Stroe Buzescu! surise banul pe cînd 
un oştean îi dezlega mîinile, aruncînd curmeiul 
ca pe-un lucru blăstămat, spurcat. 

Coboriră de pe eşafod, brincind sau 
înţepînd cu sulița pe cîţiva dintre slujitorii lui 
Dudău, care încă mai poruncea, aşa în vînt, să 
oprească fuga osînditului. Stroe însuşi smulse 
sabia din mîna lui Dudău şi-o puse în mîna 
banului Mihai, o dată cu friul unui cal roib. 

Călări, Român Grue, Calapăr şi Dorondoc 
porniră după ceata salvatoare. Văzindu-i, Stroe 
Buzescu vru să-i îndepărteze cu sabia. Dar 
banul Mihai îl opri : 

— Ne sînt prieteni, Stroe! Ei au fost cei 
dintii care au ridicat glas. Vă mulţumesc, 
flăcăilor! Nu vreţi să intraţi în slujba mea? Am 
nevoie de cît mai mulţi oameni de nădejde ca 
voi. 

Cei trei prieteni se rostiră, bucuroşi, într- 
un glas : 

— Te slujim, cinstite bane Mihai, cu 
credinţă, în toate vrerile domniei tale! 

— Dar fi-va slujba grea şi cu multe 
primejdii, în luptă cu duşmani puternici şi 
vicleni, ştiuţi şi neştiuţi. 

— Mergem cu domnia ta pînă-n pînzele 
albe! fagădui Calapăr, cum au mers slujitorii 

împăratului Alexandru Macedon, de s-au luptat 
cu toate liftele şi jigăniile pămîntului. 

— Să ne facem ţara slobodă! 

— Cum te numeşti, flăcăule? întrebă banul 
Mihai, bucuros şi plăcut impresionat de vorba 
şi înfăţişarea lui. 

— Mă numesc Român Grue ; cei din 
Moldova mi-au mai zis şi Grozovanul, pentru că 
am izbutit, cu puterea şi iscusinţa, să scap din 
robia hantătarului. lar aceşti prieteni ai mei 
sînt : Ion Calapăr şi Tudor Moţoc poreclit 
Dorondoc. 

— Şi ce faceţi voi acum, voinicilor? 

— Mărite bane Mihai, rătăcim, ferindu-ne 
de oamenii stăpinirii care ne vor moartea. 

— Aţi săvirşit vreo ucidere, ceva rău? se- 
ncruntă banul. 

— Nu ; doar, pe ici pe colo, am mai ajutat 
pe unii să-şi cîştige dreptatea sau am ris şi ne- 
am bătut joc de cei proşti şi tilhari. 

— Că ştii, cinstite bane, intră Calapăr în 
vorbă, lumea-i zidită din puţină dreptate şi 
prea multă strimbătate. 

— Iar noi am fi tare bucuroşi să izbîndim 
tot ce-i bine şi frumos, oamenilor buni de folos, 
adăugă Dorondoc crezul lui. 

Banul Mihai simţi că avea în faţă trei flăcăi 
vrednici şi-i pofti să se ţină în preajma lui, 

ascunşi, o vreme, cu cît mai iscusit meşteşug, 
să nu-i dibuiască şi să-i prindă stăpînirea. 

Bucuroşi că ar putea fi de folos întru 
înfăptuirea unor gînduri înalte, se tocmiră iar 
la grădina hangiului Manole. 

După două săptămîni de lucru, într-o după- 
amiază, se învîrteau pe ulițele Bucureştilor, cu 
caii de friu, zgiindu-se pe la ferestrele 
magazinelor, ale dughenelor, prin puzderie de 
lume necunoscută. 

— Dacă banul Mihai vrea să-l slujim, atunci 
şi noi va să ne îmbrăcăm cuviincios. Hangiul 
mi-a dat azi dimineaţă o pungă cu bani ; să ne 
gă-tim, ca nişte oameni acătării. 

— Mi se pare, frate Grue, că ne ispiteşte 
spre un iureş, în galop, de ne-or scăpăra 
potcoavele, proroci Calapăr. N-o să mai avem 
măcar răgaz să ne gîndim nici la sufleţelul 
nostru, din pricina cotigelilor printre primejdii. 

— La Voichiţa... la Maria, ne-om mai gîndi, 
totuşi, că poate ne-or fi adăstind în prag, 
săracele! zise cu tristeţe Dorondoc. 

Pornind pe uliţă în jos, Moţoc cînta încet, în 
dorul lelii ; glasul lui cald, plăcut, înveselindu-i 
nu numai pe prieteni, ci şi pe Osman, cîinele 
care se luase după dînşii de la grădina 
hangiului : 

— Badeo, badeo, de-i veni, cărâuşa ţi-aş 
plivi, ţi-aş aşterne-n cale nalbă, să ne întîlnim 
degrabă : ţi-aş aşterne cimbrişor, să calci, 
bade, mai uşor şi să vii mai repejor... 

Opriră în faţa unei tarabe cu îmbrăcăminte 
şi tîrguiră cuşme, pinteni, cîte o bundă cu 
alesături, pantaloni, ciubote noi. 

— Ce berechet a dat peste noi! surise 
Calapăr. O să arâtâm ca nişte miri. 
Deocamdată le punem la oblinc. 

Pornind mai departe, dădură de un turc 
tîrguindu-se cu un zaraf slab, cu barba albă, cu 
tichie ponosită pe creştetul pleşuv. 

—  Ovreiule, cu cît schimbi tu ducaţii? 
întrebă ienicerul. 

— Cu zece florini de-argint bucata. 

— Puțin, zaraf cîrpănos! 

— Preţ bun, efendi! Jur pe bătrîneţele 
mele : bun! 

— Bine, fie!... Numără-mi aici treizeci de 
florini. 

Cînd zaraful termină de numărat, Osman 
începu să miriie duşmănos. Auzindu-l, Calapăr 
înţelese că aici se petrecea o şarlatanie, 
amirosită şi de un cîine cu nume otoman. Făcu 
semn prietenilor să privească mai atenţi la 
târguiala dintre ienicer şi zaraf. 

— Numără şi dumneata ducaţii, efendi! 
pofti zaraful. 

— Nu cumva n-ai încredere într-un slujitor 
al măritului sultan? îl întrebă supărat. l-am 
numărat de-acasă. 

— Vai, efendi... se poate? Uite, treizeci în 
cap! Dar, ducaţii? Unde-s? 

— Aici! se răsti turcul, vărsînd punga pe 
măsuţa zarafului. 

— Vai de mine, efendi!... îngălbeni 
neguţătorul. Nu mă prăda! Ducaţii sînt falşi... 

La văicăreala zarafului cu glas subţire şi 
tremurat, cîinele lătră gros. Ce simţ are cîinele 
Osman... prinde iute vicleşugul”... gîndea 
Român Grue. lenicerul îşi trase hangerul din 
briu : 

— Îndrăzneşti să zici că-s falşi?... 

— Fie-ţi milă! se milogi zaraful. Sînt 
tinichea curată! 

Moţoc îl privi cu compătimire, în vreme ce 
cîinele miriia tot mai ameninţător. 

— Cu hangerul la gît şi tinicheaua se face 
aur! zise turcul, apoi porunci cu asprime 
Stăpineşte-ţi dulăul, ghiaurule! 

— Osman, fii cuminte şi... mintos! şfichiui 
Calapăr. Lasă-l pe dumnealui să fie ticălos. 

— Cutezi să mă faci... 

— Cu cîinele vorbesc, ienicerule! Mai de 
mult l-a chemat Lăbuş ; dar de cînd am văzut 
ce bine cunoaşte la osmanlii, i-am zis şi noi 
Osman, cîine năzdrăvan. 

— Lasă trăncăneala! îşi întoarse turcul 
furia spre Calapăr. Zaraful îl ruga, în genunchi, 
să nu-l înşele cu nişte ducați falşi. Dar 
ienicerul îi puse tăişul iataganului la git : 

— Mai spune o dată : sînt falşi ducaţii mei 
sau sînt aur curat? Zi! 

— Au... auu... holbă zaraful ochii, să-i iasă 
din orbite ; teama de iatagan îl sugruma, iar 
vaietele : Au-au!... ienicerul le tălmăci : „Aur... 
Aur”... 

— Păi vezi?... Altă dată să nu mă mai faci 
mincinos! se răsti iar ienicerul. Că eu nu ştiu 
multe! 'Ţi-am dat aur curat, gata! Aşa să ştii, 
aşa să spui! 

Cîinele începu să-l latre, de parcă l-ar fi 
ocărit. lenicerul se depărta ţanţoş, sigur şi 
foarte mulţumit de sine. Bătrînul zaraf prinse a 
se văita tot mai tare şi mai jalnic. Grue se 
apropie de dînsul şi-l rugă să-i schimbe nişte 
bani ungureşti. 

— N-am!... N-am!... Ori vrei şi dumneata să 
mă furi? Ai simţit că... 

— După cum vezi, eu nu-s ienicer, rise 
Român Grue. De ce nu te plingi lui Dudău, 
care-i agă în Bucureşti? 

— Parcă aga-i mai breaz? Cum ne 
împotrivim samavolniciei unui otoman, ne şi 
agaţă în ştreang. 

— Zarafule, se tirgui Grue. Uite, las zălog 
punga asta ; dă-mi ducaţii pe care ţi i-a dat 
ienicerul. Dă-mi-i cu împrumut, pentru un sfert 
de oră. 

— Dar ce să faci, mă rog, cu ei? Sînt falşi! 
Falşi... Hoţul!... Văzîndu-l atît de supărat şi de 
mînios, Calapăr vru să-l liniştească : 

— Aşa-i prietenul aista al meu, zarafule : nu 
sufere să-l scurme paralele în pungă şi nici să 
vadă om nedreptăţit. 

— Dar ce vrei să faci cu ei? 

— Treaba mea! zîmbi Român Grue. 

— Poftim, ia-i! Dar, te rog, să nu mă bagi în 
vreun bocluc... 

— Păstrează punga zălog, pînă mă-ntorc... 
Hai, prieteni, după ienicer. Cîinele-i amiroase 
urma. 

— Da, a luat-o pe uliţa Cavafilor, la stinga. 

— Bagă de seamă, Grue, sfătui Dorondoc. 
Pe-aici sînt mulţi ieniceri. Grăbiră trapul. Pe 
înşelător îl ajunseră în dreptul unei băcănii ; îl 

întrebă dacă nu cumva are să-i schimbe nişte 
ducați de aur. 

— De aur? Dă să-i våd? 

— Uite-i! Îi cumperi, cinstite ienicer? 

— Mă crezi ageamiu? Sînt falşi! Şi-un copil 
îi cunoaşte : tinichea! 

— Falşi? se prefăcu Grue a se mira, cu 
mare jale. Sînt din cel mai curat aur venețian! 
Aşa i-am luat. 

— Prostii! Ha-ha!... Falşi! 

— Da? Cine m-a păcălit, bine m-a mai 
potcovit, dar eu nu mă las : cumpără ducaţii, 
ienicerule ; adică înapoiază florinii pe care i-ai 
furat zarafului. 

— Haide, căraţi-vă de-aici! se zborşi 
otomanul, iar cîinele Osman porni să latre 
furios. 

— Vezi, ienicerule? Nici clinii nu mai 
îndură nedreptatea. 

— Ce atîta ciorobor pentru un topor? 
întrebă Calapăr, întinzind palma : Pune ici 
florinii zarafului, că-i om bătrîn şi nevoiaş. 

— Nu vreau! 

— Eşti un tilhar! îi strigă Român Grue. 

— Tilhar?... Vă arăt eu vouă tilhar... 

Dar Calapăr, din spate, i-a smuls iataganul 
şi l-a întins lui Grue. 

— Sînteţi nebuni? Strig... 

— Uite, ici : ascuţişul iataganului îţi gîdilă 
beregata. Apăs şi-ai amuţit pe vecie... Florinii 
sînt sau nu falşi? 

— Nu!... Aur curat!...Lăsaţi-mă... 

— Hai, mai zi o dată, s-audă şi flăcăii ăştia. 

— Nu... nu sînt falşi... gifii ienicerul sufocat 
de hanger. 

— Atunci na-ţi trei ducați de... aur curat, 
cum ai zis şi dă-mi treizeci de florini 

— De unde? N-am!... N-am! 

— Vezi că s-adevereşte vorba : ce semeni 
aceea culegi! Iar noi te-om secera şi te-om face 
snop, să te batem cu îmblăciul. 

— Au! Nu mă tăiaţi... Na! luaţi banii... 
scoase punga din brîu şi răsuflă uşurat. Dar, 
lasă, ne mai întîlnim noi! 

— Poate ; dar să dea dracul să fie tot cu 
vreo şarlatanie, că a doua oară te pun să-ţi 
înghiţi ducaţii cu pungă cu tot. 

— Şi nu mai ameninţa, că nebunul bate 
balta şi tot pe el se stropeşte! îi potrivi Calapăr 
un proverb, şi toţi trei grăbiră spre dugheniţa 
zarafului. Fără să descalece, Grue vorbi răstit : 

— Hei, zarafule : mi-ai dat zece ducați de 
aur? 

— De aur? se sperie zafarul. Nu, erau... 
Cerul mi-i martor că eu ţi-am spus că-s falşi. 
Nu cumva vrei, amu, să mă pirăşti la visterie? 

— Nu, vreau să ţi-i plătesc, urmă Grue 
jocul. 

— Să mi-i plăteşti? Dar nu fac nici doi 
irmilici. 

— Totuşi, dumneata i-ai plătit cu treizeci de 
florini. 

— Ei, lasă şaga : ai văzut doar cum m-a 
jefuit, cu iataganul la gît. Dar acu se cheamă 
că io-s cu paguba şi cu ponosul. 

— Ponos de cel mare, că învinuieşti un prea 
cinstit ienicer! îl ocări Dorondoc. 

— Adivarat ; dar ce vină are un ovrei ca 
mine, că pe lume sînt ieniceri cinstiţi! 

— Nici una, jupine, de aceea ia-ţi banii, 
îndemnă Român Grue. 

— Nu şuguiţi?... Vă mulţumesc, oameni 
buni şi drepţi, şi mă plec pînă la pămînt. Că 
nici într-o lună n-aş fi putut pune banii la loc. 
Muream de foame... Dar, ia spuneţi, cum aţi 
scos banii de la ienicer? 

— Am luat învăţătură tocmai de la dînsul, 
zise Grue : i-am pus ascuţişul iataganului la 
beregată. 

— Vai, vai, vai, oameni buni! În mare 
cumpănă v-aţi pus capul. Şi pentru ce? Pentru 
un biet zaraf ca mine... 

— Nu numai pentru dumneata, ci şi pentru 
dreptate, jupîne. Mai ales pentru dreptate! 

— Vorba asta-mi încălzeşte inima... Să 
trăiţi! Să trăiţi fericiţi, vă urează Moişă zaraful. 
Şi dacă, vreodată, o să aveţi vreo nevoie, în 
care eu v-aş putea ajuta, să-mi bateţi la uşă. 

— Dac-o fi şi-o fi, te-om nimeri, prietene, se 
bucură Român Grue. 

— Că omul fără prieteni e ca stînga fără 
dreapta, filozofă Calapăr. Îşi luară rămas-bun 
şi cotiră pe Uliţa Franzelarilor, să-şi cumpere 
ceva de mîncare. Deodată auziră cîinele 
miriind ; Calapăr îi urmări privirea şi se 
îngrijoră : 

— Uite-l pe aga Dugău... De ne vede, ne 
face de petrecanie. 

— Acu, sfătui Dorondoc, tot nu-i scăpăm. Şi 
dacă sîntem puşi pe pozne să-i jucăm un 
renghi, luîndu-i-o înainte. 

Se întoarseră pe ulicioara zarafilor şi-l 
întrebară pe ovrei dacă bănuieşte ce hram 
poartă aga prin uliţa Franzelarilor. 

— Stă la pîndă de azi dimineaţă, însoţit de 
şase gealaţi... Am eu o bănuială, dar mi-i teamă 
să... 

— E ceva care ne priveşte? stărui Român 
Grue. 

— Nu ştiu cine sînteţi, aşa că... 

— Toţi trei slujim un om drept şi îndrăzneţ. 

— Da, da! se lămuri zaraful. Ci aga Dudău 
e-un ticălos răpitor şi rău. 

— Cărbune-i omul râu ; dacă nu te arde te 
înnegreşte. 

— Aici îl pîndeşte tocmai pe acel om drept 
şi îndrăzneţ. Nu se lasă aga pînă nu-l răpune. 
Are poruncă! lămuri zaraful, arătind cu 
degetul, în sus, de unde vin poruncile. Adică de 
la domnie. 

Aga Dudău ajunsese la capătul Uliţei 
Franzelarilor. Cei trei prieteni îl vedeau cum 
înfuleca şi bea de pe tejgheaua fiecărui 
negustor, mere, pere, chitre, sugiucuri, rahat, 
baclavale. Lua şi nu plătea. Grue şi ai lui se 
apropiară, cu gînd să-i cate pricină de tărăboi. 
Îl aud vorbind către crîşmarul din colţ : 

— Dă oala aia cu vin, să gust! 

— Cinstite aga, e vin de Dealu Mare... 

— Crezi că un dregător de rangul meu bea 
orice poşircă? întrebă răstit şi trînti sabia pe 
tarabă. Cu asta plătesc eu! 

— Bea... bea!... se bilbii de spaimă 
crişmarul. 

— O vadră şi pentru acasă! Să nu-l 
înmulţeşti cu apă, că pun să te spînzurel!... 

Vorbea răstit, cu glas gros, înduşmănit şi 
rău. Osman mirii şi lătră. 

— Bă! stăpîniţi-vă javra! strigă, cînd cîinele 
dădu să-l muşte. Calapăr îl luă la vale, cu 
ironie în glas : 

— Viteaz cu sabie ca domnia ta să se teamă 
de-o biată javră? Pentru că Osman lătra şi se 
repezea, tot mai furios, aga întrebă : 

— Ce are... are de mă latr-latră? Ce vrea 
dulă...lăul? 

— Totdeauna latră aşa, cînd vede un dulău 
mai rău ca el, rise Grue. 

— Mă faci dulău? Pe mineee?! Pe aga-ga... 
se înecă de furie ; dar cei trei se făcură a nu 
băga seamă ; îşi lăsară muşteriul în grija lui 
Osman şi urmăreau cu privirea un băiețel care 
se apropia strigîndu-şi marfa purtată pe o tavă 
de aramă, legată de git cu o curea: 

— Halviţaaa!... Halviţă bună şi proaspătă!... 

Dorondoc şi Grue îl cunoscură şi aşteptau 
să se apropie, în timp ce Calapăr continua să 
se ciondănească, să-l înţepe pe aga Dudău, 
care cerca tot mai mînios să potolească zelul 
cîinelui, să poată bea în tihnă. De altfel începu 
să dea semne că s-a îmbătat : 

— Plecaţi cu... hic! cu dulăul de-aici!... 


—  Osman!... Nu mai lătra!... Mai bine 
muşcă... asmuţi Calapăr. 

— Ce zici, mă-mă? Hiîc!... Asmuţi dul- 
dulăul? 

— Zic că-i un sărman cline ciobănesc, 
sălbatic ; nu cunoaşte rangurile dregătoreşti, 
dar simte firea omului şi, mai ales prostia, 
îngîimfarea, lăcomia, mişelia. Şi cum nu te 
poate suferi, te latră. Aşa-i feleşagul lui, de 
cîine ciobănesc. 

— Îl auzi? întrebă şi Grue. Acum îţi latră 
prostia. 

— Iar acum, mişelia! îl vesti Calapăr, cînd 
Osman lătră mai ascuţit. 

— Bă, voi... hîc! se întinse aga să pună 
mîna pe sabia aruncată pe tarabă. 

— Stai blînd, nu te rocoşi! batjocori Grue. 
Că dacă dulăul nostru te latră, beteşugurile se 
sperie şi pier ; iar domnia ta rămiîi curat ca un 
pahar de cleştar... A, uite-l pe lliuţă! Băieţaş, ai 
ajuns halviţar? Unde-i ursul?... 

— Atunci, în grădină, povesti băiatul, cu 
tristeţe, simțind mireasma  mierii, n-a vrut să 
alerge cu mine, s-a întors spre prisacă şi l-au 
ucis slujitorii. Fără urs, m-am făcut halviţar... 
Halviţă dulce, halviţaaa!... Halviţa cu alune!... 

Tot mai ameţit de băutură şi încurcat de 
batjocura prietenilor lui Român Grue, aga 
cercă să se grozăvească şi să înfricoşeze, deşi 
nu-l ţineau cătărămile. 

— Ştiţi voi, bă... cine-s eu? Dacă- 
mplin...hîc...nesc porunca de azi... ajung boier 
divanit! hîc-hic! 

— Ce poruncă? întrebă Grue, îmblinzindu-şi 
glasul. 

— Aia...hîc!  aia-de-mi-a-dat-o-vodă... Şi 
sic..hic..tir cu-ntrebările... 

— Să-l prinzi pe... 

— Să-l prind pe... hic! Te-al dra...cum mă 
trage de limbă!... Ce-ţi pasă!... 

— Poate-ţi venim cumva în ajutor, c-o fi 
avînd mulţi apărători. 

—  M-da...hic! se îngrijoră Dudău. S-ar 
putea, c-a fost ban la... 

— Aha, pe marele ban Mihai ai poruncă să- 
ES 

— De un'e, hîc! ştii? se oţări şi mai trase o 
înghiţitură de vin. Calapăr hohoti şi-l zăpăci c-o 
zicală zămislită în clipa asta : 

— Mare dandana, gura farfara, te-a dat de 
belea! 

— Nu-mi pa... hîc!... să! S't om pu... hic! 
ternic!... 

— De bună seamă! Dacă i s-ar fi dat 
porcului coarne, pornea pămîntul să-l 
răstoarne, dar l-a făcut urit şi i s-a dat doar rit. 

— Ce-ai!... hic! zis? Mă faci po...hiîc!... Nu 
ştii ce-s eu? Răspunsul i-l dădu lliuţă, 
strigîndu-şi marfa : 

— Halviţă moale, pentru orice boale!... 
Halviţaaa... la saftea, să nu mai stea!... Halviţa 
şi braga, pentru Dudău aga... 

Auzindu-se pus în reclamă, omul stăpînirii 
uită încontrarea cu flăcăii şi se răsuci spre 
halviţar, holbă ochii, iar pe la colţurile gurii 
începură să i se scurgă balele poftei de 
cofeturi. 

— Mmmm! hic!... Cum-dai-hal... hîc! viţa, 
băieţaş? 

— Doi irmilici bucata, jupîne aga! Cu miere 
de tei, să măniînci şi să mai vrei! Halviţaaa! Ia 
saftea, să nu mai stea... 

Aga luă o bucată, o înfulecă, sughiţă, o 
lăudă şi mai apucă una. Băieţaşul era foarte 
bucuros : găsise un muşteriu gras, lacom. 

— Mai poftiţi şi vă-ndulciţi cu bucăţi de 
halviţă de la mine, Iliuţă... 

— Mai dă, hîc! Mai dă!... Aşa... 

—  Poftiţi... Cinci bucăţi, zece irmilici! 
Pentru un boier ca 'neavoas-tră ce contează? 
Poftim a şasea... Doisprezece irmilici! 

Cei trei prieteni priveau cum aga, după ce 
luă bucata de halviţă, întoarse spatele spre 
băieţaş şi plecă, mormăind cu gura încleiată. 

— Şase bucăţi, doişpe irmilici! Plata, 
boierule, nu pleca! 

— Piei din...din...din, hic! ochii mei! 
Obrăznicie, hic! Băieţaşul se sperie ; porni 
după dînsul, înspăimîntat : 

— Nu se poate!... Dă-mi gologanii! Doişpe 
irmilici. Dă-mi-i!! Mă snopeşte stăpinul în 
bătaie!... Zice c-am miîncat-o eu ori i-am 
pierdut banii şi mă dă afară din slujbă. 

— Nu te ţine de... hîc! mine, că te pleznesc! 

Osman începu iar să latre cu miînie, parc-ar 
fi vrut să-l dojenească pe aga pentru găinăriile 
lui. Dorondoc întrebă, cu amar în glas : 

— Cum te lasă inima, jupîne, să jefuieşti un 
copil? 

— Taci, mă ! Eu sînt... hic! 

— Eşti un mare ticălos! 

Dorondoc se  îngrijoră de întinderea 
harţagului : 

— Să nu iasă vreun bocluc, fraţilor! 

— Acu, fie ce-o fi. Vorba ceea : numai miere 
zicînd, gura mi se îndulceşte, numai la pelin 
gîndind, cerul gurii s-amărăşte. 

— Şi-apoi, noi pe asta sîntem puşi : să mai 
sucim oleacă gîtul nedreptăţii din lume, surise 
Român Grue şi porunci : Plăteşte toată marfa, 
jupîne, pe care ai părăduit-o! Acum! 

— Nu zău?! hic!... Tu-ştii-cine-s-io? se 
coţopeni Dudău. 

— Ştiu : un beţiv şi un hoţ! îl batjocori Grue 
; plăteşte halviţa! 

— Sînt-aga...hîc! Dudău! Aga! 

— Chiar de-ai fi baş-agă, beşleagă, 
başbuzuc şi başbuzat ori başbutuc, cu noi tot ai 
dat de bocluc şi tot te silim să plăteşti. Inţelegi 
ori ba? Şi nu mai sughiţa, că-mi faci greață! 

— Nu... hîc!... Nu plătesc şi! gata! 

— Bineee... lungi Grue vorba. Băieţaş, cît 
face toată marfa ta? 

— Cinci florini de argint, bădiţă. 

— Uite, ţi-am cumpărat-o cu zece florini, că 
trebuie să cîştigi şi tu ceva. Şi-acu, jupîne, 
pofteşte să-mi plăteşti halviţa. 

— Ce hal-halviţă? Hic!... Eşti nebun? 

— Nu ; îmi eşti dator zece florini! întinse 
Grue mîna, mişcînd degetele, ca o chemare. 

— Ce...ce hic! vrei-să-spui? 

— Zic odată hăi! şi sai şapte văi ! îi ură 
Dorondoc. 

— Calapăr, la dreapta ; Moţoc la stinga! 
porunci Grue. Inşfăcaţi-l şi strîngeţi-l! zdravăn. 
Aşa! Să i se bulbuce ochii ca la broscoi. 

Dudău începu a geme, a scrişni, iar Osman 
îşi înteţi lătratul, o dată cu învrăjbirea 
oamenilor adunaţi în uliţă, ca la panaramă. 

Numai Moişă zaraful se ascunse în mica-i 
dugheană : 

— De-acu, gata, nu mă mai uit, că s-alege 
cu bătaie. Şi unui zaraf nu-i şade bine să 
privească aşa ceva, cu pumni şi ghionti... 

Aga Dudău răcnea şi sughiţa, cerînd să nu-i 
sucească mîinile. 

— Nu urla, jupîne, că aduni lumea şi-o să 
ridă de tine, tilharule! Dar tot mai furios, aga 
striga după ajutor. Ciţiva slujitori se iviră, 
repede. Grue şi ai lui traseră săbiile, se feriră 
după stilpi şi loviră cu toată puterea. Calapăr îi 
blagoslovea : 

— Vreţi chelfăneală? Chelfâneală căpătaţi! 

Se iscă, într-o clipită, mare hărmălaie 
cîinele lătra, Dudău se văita, străjerii suduiau, 
tîrgoveţii  blăstămau, rideau, huiduiau ori 
îndemnau pe cei trei flăcăi care, luptind, 
îndepărtau slujitorii. Cînd îi văzu fugind, lumea 
prinse a bate din palme, bucuroasă. Se 
veselea, mai ales de urletele agăi Dudău. 
Dorondoc îl ţiştui : 

— Taci, afurisitule, nu ne mai asurzi de 
pomană cu zbieretele tale. Vodă-i în palat şi 
neam să te-audă! 

— Pune-i un căluş în gură, Dorondoc, 
porunci Român Grue. Altminteri nu tace. 

— A, stai tu, că-ţi înfund cloanţa cu halviţă, 
de ţi-o rămîne încleştată o zi-ntreagă!... Mut te 
fac! 

— Cum? Halvi... hic! viţă?! 

— Păi?! Tot ţi-a plăcut s-o mănînci pe 
veresie, îl ocări Grue, iar Calapăr luă de jos 
două bucăţi de halviţă şi, cu de-a sila, i le viri 
în gură, aşa pline de praf cum erau. 

— Mai na una, că ai gură bogată şi 
nesâtulă. 

— Fi... milă...hic! se îneca şi sughiţa 
Moor!... 

— Da : milă mi-i şi tare-aş plinge, dar nu 
mai pot de ris... 

Nemaiputind vorbi, aga crănţănea în dinţi 
halviţa cu nisip şi se plângea, după cît 
înțelegeau cei din jur, că n-a avut minte şi şi-a 
găsit beleaua cu nişte bezmetici. 

— Ei, dacă mintea ar creşte pe toate 
cărările, ar paşte-o şi boii, îl încredința 
Calapăr, descleştîndu-i gura cu un vârf de cuţit 
şi înfundîndu-i-o cu încă o bucată de halviţă 
dată prin praf. Apoi, cu fringhioara de la 
cingătoarea lui lliuţă, îi legară mîinile, să nu 
mai şterpelească bucate şi băuturi de pe 
tarabele neguţătorilor. 

— Nu te mai zbate, nemernicule! îl ocări 
Calapăr. Acum poţi să-ţi vîri halviţă şi-n 
buzunare şi-n sîn, să te saturi! 

Mai mulţi tirgoveţi culeseră toate bucăţile 
de halviţă şi-l căptuşiră sub ilic, în pantaloni, 
încleindu-l tot. Ba îl frecară şi pe păr. Osînditul 
sughiţă înfundat şi începu să vomite, horcăind, 
spre scîrba privitorilor. 

— Iertaţi-l! porunci Grue. C-ar putea chiar 
să moară sufocat. Puneţi-l în picioare şi daţi-i 
drumul prin piaţă, să-l vadă lumea şi să se 
veselească de beţivanul slujbaş al lui vodă 
Alexandru. 

Lăsat  slobod, aga păşea clătinat şi 
crăcănat, din zid în zid, opintindu-se să sughiţă 
şi să verse şi matele din el. 

— Aşa ţi se cade, procletule!... Vadra nu ți- 
o mai trimit acasă, pînă-i hăul!... Ce curaj pe 
voi, flăcăilor! Parc-aţi fi de-ai lui Român Grue 
Grozovanul! se bucurau târgoveţii, în cap cu 
crişmarul. 

— Dar cine-i... Român Grue Grozovanul? 
întrebă Dorondoc. 

— Unul care pedepseşte pe ticăloşi, pe 
tilhari, pe tirani... 

— Cine are noroc să-l întilnească, scapă de 
necazuri şi greutăţi, vorbi o femeie cu paner 
cafeniu pe braţ. Are şi un cîntec : Român Grue 

Grozovanul ferchezuieşte duşmanul, îl prinde 
oriunde, îl rade, îl tunde... 

— Şi dacă-i mai de viţă îi înfundă gura cu 
halviţă... adaugă Dorondoc, încă două stihuri, 
spre hazul uliţei. 

— Tu, lliuţă, ce faci acum? întrebă Român 
Grue. 

— Mă duc să dau banii stăpînului, răspunse 
îngrijorat ; că de acu-n colo nu mai pot ieşi în 
piaţă, că mă cotonogesc oamenii agăi. 

— Cum te plăteşte stăpinul, Iliuţă? 

— Trei la sută din vinzare şi... mîncare. 
Adică mai mult ghionţi şi palme, decît mîncare 
şi parale. 

— Ei, dacă-i aşa, atunci vino cu noi. O să-ţi 
mărim simbria şi te scutim şi de ghionţi. Te 
prinzi? 

— Cum să nu, bădiţă Grue. Nu sînt eu 
băieţaşul care-a dus răvaşul? 

— Pe cai, fraţilor! Dorondoc, ia-l pe lliuţă 
pe şaua ta, pînă i-om găsi şi lui un cal. 

Porniră ; dar cînd ieşiră în uliţa Fierarilor, 
binecuvîntaţi de mulţimea care le văzuse 
isprava, cu cine se întilniră? Cu marele ban 
Mihai : îl cunoscură mai mult după ochi şi după 
glas. 

— Ce faceţi pe-aici, flăcăilor? 

— Cosim spinii şi ciulinii, că-s mulţi, bată-i 
pustia! 

—  Îndreptăm  strimbii, învrednicim 
nevrednicii şi îmbunăm răii, îndopindu-i cu 
halviţă, mărite ban, adăugă Român Grue. 

Mihai surise şi frină calul, deşi nu prea 
înţelegea ce vor să spună. 

— Deocamdată, stărui Moţoc, îţi curăţim 
calea de scaieţi şi de belele, de cele multe rele 
şi de răul cel mai râu, de-i zice aga Dudău. Pe 
slujitori i-am alungat cu sabia, iar pe 
dumnealui aga l-am cam făcut de ris şi de 
ocară. 

— Dacă numai la asta vă duce mintea, bine- 
i ce faceţi? 

— Nu-atit mintea, cît nevoia, cinstite bane. 

— Mda... poate ai dreptate, grăi banul, 
făcîndu-i semn să-şi apropie calul de-al său, ca 
să-i audă vorba şoptită : Grue, duci ast răvaş 
stolnicului Iordache în Uliţa Soarelui. 

— Prea bine, bane Mihai! zise, dosind 
repede răvaşul în chimir. 

— Mergi cînd se întunecă. E o treabă de 
mare taină, iar tu, olăcar de încredere, 
flăcăule. 

— Am înţeles, mărite! Mă voi strădui să 
merit încrederea. 

— Răspunsul mi-l duci unde va porunci 
stolnicul. 

Se despărţiră, repede, cotind pe uliţi cu 
lume puţină. Şi cum mergeau în trap uşor, îi 
întrecu o trăsură cu doi cai focoşi. 

— Grue, uite-o pe Voichiţa! În trăsură... 
Trece ca vîntul, cutremurind pămîntul ; nici că- 
i pasă de-o inimă arsă, descîntă Dorondoc, iar 
Grue întoarse capul către Iliuţă : 

— Băiete, ştii s-alergi? 

— Zbor!... După trăsura aceea, nu? 

— Vezi la ce casă trage. Răspunsul mi-l 
aduci la hanul lui Manole. 

Trap! Să n-o pierzi din ochi! 

Sprinten ca un titirez, băieţaşul, ţinîndu-şi 
nădragii cu mîna, se pierdu după cotiturile 
uliţelor. 

La han, ospătară şi se amistuiră la o ţiră de 
hodină. Dar apăru lliuţă, gifiind : 

— Trăsura a tras la o curte mare şi naltă. 
Am întrebat cine stă ; stolnicul Iordache. 

— La stolnicul Iordache? se miră Grue. 
Cum s-a nimerit? Şi ce-o fi căutînd acolo? 

— Vreun mire poate! îl picni Calapăr. 

— Tocmai aşa! întări Iliuţă. Că m-am dat în 
vorbă cu o slugă care mi-a spus că fata 
boierului din Novăcegşti a venit la vedere cu un 
tînăr boier mare şi bogat. 

— Uite, poznă! se supără Dorondoc, în 
vreme ce Grue se întunecă la chip, parc-ar fi 
intrat tot negrul nopţii în el. 

— Mă duc! Acolo m-a trimes şi... Leg două 
într-o coadă. 

— Poate-i să-i duci un dar de logodnă? îl 
luă Calapăr în răspăr. 

— Poate! Vreau s-o văd, înainte de logodnă! 

— Şi dacă o vezi, ce-o să-i spui? Jupiniţă 
Voichiţa nu te mărita cu altul că eşti sortită 
mie? zimbi, cu durere, Dorondoc. 

— M-oi descurca eu într-un fel. Şi aşa, 
doream să aflu ce mai e prin Novăceşti, ce mai 
face boier Toma Neagu, Maria... 

— Du-te, dacă vrei, să mai culegi o amâăgire 
; poate a mai amară din toate. 

— Poate, fraţilor ; dar eu nu mă aştept să- 
mi sară de gît şi să-mi spună : Român Grue, 
vreau să-ţi fiu mireasă! N-a venit vremea 
aceea. Dar va veni, fraţilor! 

— Pînă atunci, zise Calapăr, mai mult duios 
decît răutăcios, să vin eu cu o strigătură 
aşteaptă, Grue, aşteaptă, de la boieri faptă 
dreaptă, de la capră jintiţa şi dragoste de la 
Voichiţa... 

— Pînă cînd mă fac vestit, nu se lăsă 
flăcăul, trebuie s-o împiedic a se mărita cu 
altul. Este? 

— Este! îl aprobă Dorondoc. Dar... rău mă 
doare un picior c-am sărit peste ponor, după 
ochii mîndrelor. 

— Degeaba rideţi! Eu simt în inima ei un 
muguraş de dragoste pentru mine. Ne despart 
doar ţifnele boiereşti şi nacafalele lui Toma 
Neagu. Şi-apoi se nimeri bine, cum am zis 
acolo trebuie să duc şi răvaşul de taină. 

— Dacă te trage aţa, n-avem ce-ţi face. 
Dragostea-i boală grea : c-un suris doboară 
voinicul cît bradul, parcă l-ar fulgera. 

— La bună vedere, fraţilor! Desfătaţi-vă cu 
friptură şi cu vin, pînă mă întorc. Uite, se- 
nserează, mai zise Grue, ridicîndu-se, pînă 
ajung, e noapte bine. 

— Vezi numai să nu fie o dusă şi-o venită şi- 
o vreme prăpădită. 

Intrat în slujbă la trei flăcăi pribegi, Iliuţă 
vîrise caii la grajd, îi adăpase şi le pusese 
nutreţ în iesle. Cînd sfîrşi treaba, intră în han 
şi grăbi la masa lui Calapăr şi Dorondoc, 
şoptind, speriat : 

—  Bădiţilor, în fundul grajdului, cîţiva 
oameni feriţi într-un colţ, pun ceva la cale... 
Ceva rău : o tilhărie. Am ciulit urechile şi am 
auzit pomenind de casa stolnicului Iordache. 

— Ce vorbeşti, isteţule? Te pricepi la 
iscodire, ai? 

— Cum să spun?... Ziceau că jupîn stolnicul 
nu-i acasă şi că în curtea lui au rămas puţini 
slujitori. Şi aceia, dacă stăpinul nu-i acasă, 
reiese prin tîrg, ori se lasă pe tinjală, ori dorm 
ca butucii. 

— Tiii! se-ngrijoră Calapăr. Altă dandana... 
Din una în alta! 

— Cap să fie, că belelele curg! Cum îl 
salvăm pe Grue, dacă... 

— Şi pe Voichiţa! 

Se înserase de-a binelea. Aşteptară pînă 
cînd Iliuţă îmbucă o bucată de pastramă de 
porc cu pîine de secară şi porniră în ajutorul 
lui Român Grue, deşi mai ales lui Calapăr nu-i 
prea convenea să-şi ştie prietenul aprins după 
o fată frumoasă şi prea năzuroasă. Socoteau, 
uneori, dragostea lui un fel de pierdere de 
vreme şi o otrăvire a inimii. Calapăr mergea în 
pas cu Dorondoc şi gîndea : „Cite boclucuri 
toate, tot pe capul lui Istrate... Şi ştii cine-i cu 
pricina? Dragostea bătu-o-ar vina... Grue intră 
în primejdie ca bursucul în capcană : orb!”... 

In adevăr, slujitorii stolnicului Iordache l- 
au poprit pe Grue la poartă, l-au ispitit cu 
întrebările şi nu i-au îngăduit să intre: li se 
părea că umblă cu ginduri necurate. Ales că n- 
avea voie să spuie oricui că aducea răvaş tainic 
de la banul Mihai către vornicul Iordache. Dar 

fiind el mîndru la înfăţişare, răzbătător, iscusit 
şi plăcut la vorbă, nutrind un gînd bun pentru 
Voichiţa, pînă la urmă a înduplecat slujitorii şi 
a pătruns în casa stolnicului, fără să facă 
tărăâboi. 

Văzind-o pe Voichiţa, s-a cam fisticit ; 
dumneaei, deşi o învăluia o plăcută mirare, i-a 
simţit slăbiciunea şi l-a luat la vale : 

— Şi va să zică aşa, Grue : venit-ai să mă 
întrebi ce mai fac? 

—  Întocmai, jupîniţă  Voichiţa, surîse 
Român Grue. 

— Dacă mă întrebi, aşa, ca să nu mor 
neîntrebată, iaca şi eu ţi-oi răspunde : fac bine, 
foarte bine şi de alţii nici că-mi pasă. 

— Dacă eşti bine, sănătoasă, mă bucur din 
toată inima. 

— Numai pentru atit îţi pui capul în 
primejdia slugilor lui vodă? 

— Dacă te văd, nu-mi pasă de primejdii, 
oricît ar fi de mari. 

— Zău? N-ai şi alte gînduri? 

— Am, dar domnia ta ai ţepi de arici şi mă 
ţii departe. 

— Aşa! Şi ce ţi-ai spus? Cînd m-o vedea... 
aricioaica, atît de mîndru, înţolit ca un căpitan 
de oaste, o să se uite la mine ca la un cireş 
copt. 

— Nu, la asta nu m-am gîndit, deşi, să fim 
drepţi, ştiu că nu-s de lepădat. 

— Sau poate ţi-ai zis că, din recunoştinţă, o 
să-ţi cad în genunchi şi-o să-ţi spun : „Bine-ai 
venit, mîntuitorule!” Nu? 

Trufia Voichiţei izvodi multă amărăciune în 
inima lui Grue. 

— Mă călăuzesc după o zicală înţeleaptă : 
fă bine şi aruncă-l în apă... Totuşi, în gînd, de 
multe ori te desmierd cu vorba : mireasa mea... 

— Nu-ţi dau voie! Auzi?! aproape că ţipă 
fata. 

— Nu mă poţi opri... Ci, ca să curmăm 
sfada, aspri Grue glasul, spune-mi, te rog, 
unde-l găsesc pe stolnicul Iordache? 

— E plecat la moşia Gherghița. Dar ce ai cu 
el? 

— O treabă de taină. 

— A, va să zică n-ai venit pentru mine? 

— Nu! 

— Nu?... Cu atit mai bine! Eu nu-mi uit 
rangul, nici pentru Român Grue Grozovanul, pe 
care lumea a început să-l pună în cîntec, de-l 
zic fetele prin şezători. Îl pun pentru nişte 
isprăvi mărunte. 

— Cînd voi săvirşi isprăvi mari, să nu fie 
domnia ta prea... mărunţică. 

— Mă înfrunţi? se îndulci glasul fetei, 
văzîndu-l supărat din cale-afară. 

— Nu-mi place să rămîn dator, mai ales 
celor pe care-i îndrăgesc. 

— Mda... Dacă te-ai înţolit aşa, înseamnă c- 
ai intrat în slujba cuiva. Adevărat? 

— Adevărat! rosti cu glas scăzut, mai mult 
de teamă că nu va putea păstra taina. 

— Deci nu eşti decît un slujitor! 

— Da, dar slujesc pe cineva mai de cinste 
decît cel pe care-l slujeşte boier Neagu, tatăl 
domniei tale. 

— Este dregător în sfatul voievodului! 

— Care voievod nici n-a voit să-l scoată din 
robia tătară. 

— Asta cam aşa-i... se simţi fata răpusă, 
necruţător. 

— De, cum e stăpînul, aşa-i şi sluga 
Alexandru cel Rău şi... se opri, dîndu-şi seama 
că vorbise mai mult decît trebuia ; dar Voichiţa 
continuă : 

— Asemenea vorbe mă rănesc şi nu 
îngădui... Adică mă mir că le spui. Cu toată 
părerea de rău, Grue nu se putu stăpini de a 
lovi încă o dată: 

— Aflu că soţii mei au dreptate : inima ta-i 
de gheaţă boită cu venin. 

— Aha, va să zică tot tragi oarecare 
nădejdi! 

—  Nădăjduiesc ; dar nu-i omeneşte, 
jupîniţă, să-ţi baţi joc de dragostea mea! Poţi 
să n-o primeşti, dar n-ai drept s-o batjocoreşti. 
Uite, plec! 

—  Pleacă!... Vorba-i zicea „pleacă” ; 
zimbetul, „stai”. 

— Asta însamnă că niciodată nu... se opri, 
negăsind vorbele. 

— Da, niciodată, Grue, pentru că... pentru 
că mîine mă logodesc! suspină adînc ; şi, 
pentru că pe chipul lui Grue se zugrăvi mare 
îndurerare, urmă cu glas moale, înlăcrămat : 
Doar n-o să împletesc cosiţă albă în casa 
părintească. Tata mi-a găsit soţ pe placul lui. 

— Pot şti şi eu, cine-i mirele pe placul 
socrului? 

— Ai auzit de Radu, feciorul clucerului 
Cujbă, nepotul stolnicului lordache? 

— Nu. Dar nu-mi plac cei pe care-i însoară 
rudele. 

— Oricum, e boier. Boier de viţă, să ştii! 

— Are şaizeci de ani? 

— Ba e tînăr, cu moşii multe, frumos şi 
foarte stăruitor ; cînd şi-a pus în cap ceva trece 
şi prin zid. O să-mi fie soţ bun... Aşa zice tata... 

— Îţi urez noroc, Voichiţa! 

— Mulţumesc... Grue. Şi să nu fii prea 
supărat pe mine. Soarta... 

— Plec, şopti ca pentru sine Grue, să nu-şi 
dea în vileag marea-i durere. 

— Cu bine... De altfel s-ar putea să vină 
Radu şi... e, da, e foarte arţăgos, zuliar şi... 

— Nu cumva mă ştii fricos? 

— A, nu! Asta nu! Dar de! Om ca tine nu-i 
bine să se pună cu un boier de rang, care 
poartă sabie la şold. 

— Dac-ar fi pentru cine ştiu eu, m-aş lua de 
piept şi cu Dumnezeu, nu numai cu... un Radu, 
odrasla lui Cujbă. 

— Pentru cine anume te-ai lua de piept cu 
Dumnezeu? 

— Pentru cea care zice că se logodeşte cu 
un jupînaş searbăd care-o face pe arţăgosul... 

— Searbăd? clocoti Voichiţa, cu miînie şi 
ofensă, dar şi cu bucurie. 

— Are un singur merit : acela că s-a ostenit 
să se nască boier. 

— Nu-ţi îngădui! strigă, dar era mîndră că 
el, Grue, îşi îngăduia să-i batjocorească 
logodnicul, semn că o iubeşte ; dacă n-ar fi 
făcut aşa, ar fi plins de ciudă. 

— Da, ai dreptate. Imi iau vorba înapoi : 
nici o osteneală ca asta nu şi-a dat : l-au născut 
fără să-l întrebe pe el. 

Dar tocmai în acea clipă, în iatac intră 
Radu Cujbă, călăuzit de o bătrinică vioaie, cu 
ochi mari şi miraţi, că-şi vede nepoata vorbind 
cu un necunoscut. 

Tînărul boier dădu bună seara, cu dichis şi 
farafistic, care-l făcu pe Român Grue să 
suridă ; lămuri că „mătuşica” i-a îngăduit,,a 
vedea nepoata” ; apoi o întrebă, simandicos : 
Ce făcea? Cosea la gherghef? 

— Nu! Schimbam o vorbă ca dumnealui. 

— Domnia ta, boieroaică de rang, cisluieşti 
cu un... 

— Boierule, se îndiîrji flăcăul, eu nu sînt... 
„un”, aşa cum vrea a lăsa să se înţeleagă izul 
de dispreţ din glasul domniei tale! 

— Îndrăzneşti a ridica glas în faţa unui 
boier? Sînt Radu Cujbă, feciorul clucerului 
Cujbă. 

— Eu sînt numai Român Grue! 

— Şi nu ti-i ruşine să te fuduleşti în faţa 
mea? Acuş te-nvăţ eu cum să te porţi, rumân 
nenorocit! 

— Mai zgircit, boieraşule, cu învăţătura şi 
batjocura, că s-ar putea să fie alţii dascăli mai 
buni. 

— Cum? Cutezi? '[ără... 

— De ce n-aş cuteza? Deocamdată 
mulţumeşte jupîniţei Voichiţa : sînt oaspetele 

dumneaei şi trebuie să mă port ca un om cu 
bun simţ, nu ca un boier ţifnos şi nevricos. 

— Ticălo... se poticni Radu Cujbă scos din 
fire, iar mînia îi puse un astupuş în git. 

Deşi era, într-un fel, bucuroasă de harţa 
dintre cei doi tineri, Voichiţa îi rugă să 
înceteze sfada, să se poarte cuviincios. 

— Trebuie să-i trag o chelfăneală... se 
grozăvi Cujbă. Neapărat! 

— Încearcă şi-ai să te-ntilneşti 
cu...zavracul, fratele chelfănelii. 

— Grue, te rog! se încălzi glasul şi se 
umeziră ochii fetei. 

— Bine. Şi cer iertare pentru supărare. 
Plec să-l aflu pe jupîn stolnicul. 

— Fă cum ai poruncă de la stăpinul tău! 

— Şi-ţi fagăduiesc să nu te mai stingheresc 
de-aici încolo. 

— Foarte bine! grăi Voichiţa, mai mult cu 
durere decît cu trufie. 

— Îţi urez încă o dată noroc, şopti el cu 
tristeţe. Cu toate că nu văd de ce un balciz, o 
momiîie în ciubote roşii şi cuşmă cu surguci, ca 
ăsta, s-ar putea numi noroc. 

— Ce spune?... Ce spune? vru să afle Radu 
Cujbă, dar Voichiţa îi răspunse numai după ce 
Grue ieşi din iatac : 

— E cam aprig ; dar, altminteri, are inimă 
bună, e curajos, deştept, frumos precum se 
vede... Şi de multe ori şi-a pus viaţa în 
primejdie pentru... 

Radu o întrerupse, iritat : 

— Dar, mă rog, de ce te porţi aşa de... 
ţeremonios cu un ţăran? De ce nu l-ai dat 
afară, pe brînci? De ce n-ai pus slugile să-l 
ciomăgească? 

— Grue nu-i omul care să se lase ciomăgit. 
Îl cunosc bine din Novăceşti : e un răzvrătit 
pentru dreptate şi omenie. 

— Ei, dacă nu-mi era că fac tărăboi şi-o 
supăr pe mătuşica, îi arătam eu lui. Dar dacă-l 
mai întîlnesc vreodată, mi ţi-l pun să-mi pupe 
tălpile. Ai să vezi! 

Voichiţa îl măsură cu privirea şi, fără să 
vrea, i se făcu milă de ea, şi silă de el. _ 

— Să lăsăm laudele deşarte... lţi aduc 
şerbet cu apă rece. 

— A, nu te osteni! deveni mieros. Bat eu 
din palme şi... 

Bătu din palme, de trei ori : plici! plici! 
plici! Se ivi o fată din casă, căreia îi porunci 
şerbet de trandafir şi apă rece în pahare de 
Bohemia. 

— Îmi place să fiu stăpîn în casa mea : să 
muştruluiesc slugile, iar pe soţie s-o cinstesc 
ca pe-o domniţă. 

Slujnica aduse trei chisele cu şerbet de 
trandafir, gutui şi portocale. Radu lăudă 
mirozna îmbătătoare a fiecăruia, adăugind 
făţarnic curtenitor : 

— Numai mînuţe gingaşe ca ale tale puteau 
face dulceţuri aşa de... 

— Ia şerbet din chiseaua care vrei şi laudă 
mîinile mătuşicăi ; ea le-a făcut! 

Tînărul zgîrci din nara stingă, gustă din 
toate, apoi schimbă vorba : 

— Măria sa vodă-i foarte supărat : iar i-a 
scăpat banul Mihai. 

— Cum adică... scăpat? 

— 'Tocmise aga Dudău o ceată de ocnaşi sä- 
i iasă în cale, să-l prade şi să-l omoare. 

— Să-l omoa... De ce? Parcă îl iertase. 

— Nu ştii? S-a dovedit că umblă după 
domnie şi... a fugit. 

— Se vede că-i om deosebit dacă, aşa cum 
spune lumea, călăul a aruncat securea şi-a 
strigat că nu cutează a dobori cap frumos şi 
semet ca al lui. 

— Aş! Fală deşartă. Poveşti născocite de 
prostime. 

— Ei, dacă de fala asta a tremurat şi 
securea din mina călăului, înseamnă că nu-i 
tocmai... deşartă. Inţelegi? 

— O întîmplare fără noimă, chiar de-ar fi 
adevărată. 

— Şi aga Dudău cum de nu l-a prins? 

— Un nesocotit. Inchipuieşte-ţi : s-a vîrit 
într-o sfadă iscată de nişte răzvrătiți din 
Novăceşti, cum s-a aflat după aceea. 

— Din Novăcegşti? 

— Îi cunoşti? Ai auzit de ei? 

— A... nu. Dar cum au putut nişte... să 
împiedice pe un agă a-şi împlini porunca? 

— Nemernicii! l-au umplut gura cu halviţă 
şi... 

— Ei, nu! rise Voichiţa. Straşnic căluş! 
Asta-i de-a lui Calapăr. 

— Cum ai spus?! se miră Cujbă, dar 
Voichiţa nu-i răspunse, ci întrebă : 

— Şi cum? Nişte halviţă poate împiedica un 
slujitor domnesc să prindă pe un... răzvrătit şi 
hiclean? 

— Ehei, să fi fost eu. Radu Cujbă... 

— Dacă te cătrăneşti că n-ai avut parte să 
guşti din halviţă, îndulceşte-te cu şerbet... îl 
ironiza fata, abia ascunzindu-şi bucuria. 

— Cu mare plăcere şi cu multă mulţămită, 
jupîniţă Voichiţa. Cînd am fost la Țarigrad, 

vorbi după ce linse toată dulceaţa de pe 
linguriţa de argint, am mîncat şerbet de chitre. 

— Aha!... Şi dacă a scăpat banul Mihai 
unde s-a dus? 

— Se bănuie că stă ascuns şi unelteşte. 

— Şi vodă ce face? 

— De, e cam îngrijorat ; dar eu am zis 
„Maria ta, nu te teme! Te apărăm noi!” Şi urmă 
cu dispreţ : închipuie-ţi că teribilul ban Mihai a 
atît de singur, încît, după cît se aude, se 
foloseşte şi de nişte bieţi răzvrătiți, ca aceia 
din Novăceşti. Vodă Alexandru, în schimb, se 
întemeiază pe spade boiereşti, ca a mea! 

— Ei, sînt mîndră că mă aflu în faţa unui 
stilp al domniei. 

— Plănuiesc să-l urmăresc eu pe acel 
hiclean, fără să-i mai spun mariei sale. Il 
căsăpesc într-o luptă faţă la faţă şi-i aşez capul 
la picioarele scaunului domnesc. 

— Te bizui? 

— Sînt... spadaccino prima! 

— Vai, vai, cît mă bucur! 

— Sînt cavaler şi-mi place neînfricat să lupt 
întru cucerirea inimii domniei tale, jupîniţă 
Voichiţa, zîna inimii mele... 

— Mare fericire mă paşte! se minună fata, 
mai mult în batjocură. 

— Cu mine o să duci viaţă liniştită şi 
fericită. Nici o adiere de vînt potrivnic n-o să te 
supere. Doar zefirul poruncit de inima mea, 
dacă... 

— Mă uimeşti, jupîn Radu, cu făgăduielile ; 
dar eu ştiu că una-i a făgădui şi alta a împlini. 
lar vremea-i plină de primejdii. 

— Te scot din orice primejdie, oricît de 
mare! 

— Nu-i mult de cînd am fost roabă la Gazi 
Ghirai şi... 

— A, cum de n-am ştiut?... Dar parcă abia 
aştept să mai vină o primejdie, oricît de 
neprevăzută, de înspăimîntătoare, ca să-ți 
dovedesc,  jupîniţă, ce brav sînt! Adică 
îndrăgostit... Dragostea îmi dă tăria şi ambiția, 
vitejia şi... 

— Hai să te cred : dar parcă tot mai bine-i 
să nu mă cerce nici o nenorocire. 

— Nu te-ndoi, nici o clipă, de curajul meu! 
Eu Radu Cujbă o să-l prind pe acel... 

— Dacă mai spui o dată, încep să mă 
îndoiesc, jupîn Radu. 

— Îl prind şi-l aduc legat la picioarele lui 
vodă. 

— Mai gustă din acest şerbet, că-i treabă 
mai uşoară şi mai fără primejdie, zimbi fata, 

mirîindu-se că tînărul din faţa ei nu simţea 
batjocura din glas. 

În acest timp, afară, Calapăr, Dorondoc şi 
lliuţa, ascunşi după ziduri, urmăreau cum 
tilharii porniţi din han se pregăteau să atace 
casa stolnicului Iordache. Iliuțā numără şapte ; 
apoi adăugă încă trei, care străjuiau lîngă zidul 
de piatră. Calapăr hotări : 

— Îi lăsăm să intre în casă ; pe urmă sărim 
în curte, le luăm urma, cum se zice şi... apoi, 
văzînd şi făcînd. 

— Ce mai noroc are şi Grue cu noi... 

— Norocul lui l-a cam spălat ploaia... vru 
Calapăr să încropească o zicală, dar zări 
tilharii sărind zidul, ca nişte umbre de rău 
prevestitoare şi şopti, mai mult în şagă, parcă 
s-ar fi jucat : Hai şi noi! La plăcinte înainte, 
măi Dominte, la război mai 'napoi, că aici-i de 
noi... 

Dar tocmai atunci, amărît şi cu inima 
zdrobită, ieşea şi Grue din casă : stătuse de 
vorbă cu „mătuşica” Voichiţei, cum să-l afle pe 
jupîn Iordache, la Gherghița. Băgă de samă că 
printre copacii din curte se strecurau, cu 
fereală, nişte umbre ciudate : piş-piş, piş-pîş... 
făcîndu-şi semne. În dosul unei tulpini groase 
de ulm, pîndi să vadă ce se întîmplă. Gîndea : 
„De bună seamă sînt niscai tilhari... Las'c-o 

apără Radu Cujbă... Dar dacă n-o... Uite, după 
ce m-a umilit, m-a alungat, eu tot mai vreau s-o 
ajut. A, uite-i : se-ndreaptă spre uşa cea mare... 
Tilhari!” 

Unul bătu clopoţelul, ca un oaspete 
aşteptat. Cînd îi deschise un slujitor, îi astupă 
gura cu un căluş şi alţi doi îl legară de stilpul 
cerdacului. Apoi, vreo cinci se năpustiră în 
casă. „N-are tihnă Radu Cujbă”,  surise 
oarecum bucuros, parcă el ar fi trimis tilharii... 
„In clipa asta nici nu ştiu cine-i mai mare 
lotru : cel care-mi fură dragostea ori cei care 
jefuiesc pe hoţul dragostei mele?” Se furişă pe 
lîngă cerdac şi, aproape fără să vrea, strigă : 

— Hoţii!... Hoţii!... şi, în grabă, pătrunse şi 
el în casă pe urma lor, temîndu-se : „Aceştia 
fac şi omor, dacă”... 

In iatac, Radu Cujbă sări în picioare, 
bilbîindu-se cu spaimă : 

— Cum ?... Cine?... Ce strigă? 

— Hoţii, jupîn Radu, vorbi Voichiţa. N-auzi? 

— Ho... Dar cum au intrat?... Nu sîntem 
străjuiţi? 

— Ştii doar că unchiul Iordache e plecat cu 
cei mai mulţi dintre slujitori. Cei rămaşi sînt 
cam nevolnici şi cam umblă de capul lor, iar 
tilharii or fi aflat de asta şi... 

— Ce ne facem? se sperie Cujbă, 
frămîntindu-se, trepădînd din picioare. 

— De la domnia ta aştept apărare, nu 
întrebare. 

— Zic fugim!... se zăpăci tînărul boier. 

— Să fugim? întrebă fata, batjocoritor. Pe 
unde să fugim? 

— Pe-acolo ne întîlnim cu hoţii. 

— Da!... scînci în mare spaimă şi bilbîială, 
ne cam întîlnim cu... Să chemăm ajutoare... 

— De unde? Pe cine? 

— Atunci... Ce mă fac? 

— Pe uşă! 

Deşi hoţii cotrobăiau prin încăperile şi 
sipetele casei, Voichiţa părea preocupată mai 
mult de  laşitatea  logodnicului decît de 
primejdia care se apropia, amenințătoare. Se 
roti spre musafir şi vorbi : 

—  Adineaori, jupîn Radu Cujbă erai... 
viteazul vitejilor, spadaccino prima. Acum... 

— 'Tilharii sînt... Au bîte şi cuţite!... Nişte 
sălbatici... 

— Ti-au sărit... săritele?! hohoti Voichiţa. 
Dumneata ai sabia! Te-ajut şi eu cu hangerul 
din panoplie. 

— Da-da... lar eu... eu mă duc după 
ajutoare! 

— Şi pe mine mă laşi în gheara lotrilor? 
rise fata de spaima fălosului. Stai, poate s-or 
speria cînd te-or vedea... cît de vitejeşte 
tremuri. 

Dar Radu Cujbă se făcu a nu auzi şi ţişni pe 
uşa din dreapta. Voichiţa îi strigă vorbă de 
ocară : „Fricosule!” şi smulgînd un hanger din 
panoplie, hotări să se apere singură, deşi 
şoaptele tigrilor din camera alăturată o înţepau 
cu acele fricii. 

În clipa următoare, în iatacul Voichiţei 
intră un hoţ: 

— Aha!... puiculeano... rînji cumplit. Aici 
erai? Plecăciune! 

— Ce pofteşti? întrebă fata, căutînd să-şi 
stăpinească spaima. 

— Bani, aur!... Cercei, brățări, inele, 
salbe... Ai la gît una, frumoasă! 

— Da, dar am şi un hanger bine ascuţit. 

— Faină armă! jindui hoţul. Cu mănunchi 
de-argint şi pietre scumpe. Dar mă-ndoiesc că 
te pricepi s-o mînuieşti. 

— Apropie-te şi-ai să vezi! 

Pe uşă intră încă un hoţ, rînjind parcă mai 
drăceşte, cu gura strîmbă. 

— Te tirguieşti cu ea, în loc să-i vii de hac? 
Că-i şi frumoasă şi tînără! 

— Întâi să-i scoatem jucăria aia din mînă, 
ha-ha! hi-hi, chicoti făcînd un pas spre 
Voichiţa. 

— Nu v-apropiaţi! se lipi fata de perete, 
apărindu-se cu hangerul. 

— Că n-o să mă tem eu de-o muiere! rise 
iar, hidos, cel cu gura strimbă. 

— Nu! strigă cu spaimă şi ameninţare fata. 
Înapoi, mişeilor!... 

— Domol, porumbiţo! Săbiile noastre-s mai 
lungi şi mai ascuţite... In clipa care urmă, cu 
glas detunător, Român Grue întrebă din uşă : 

— Mai ascuţite decît sabia mea? şi-l şi izbi 
pe primul hoţ. Na-ţi o arvună... Poftim şi ţie 
una! îl izbi şi pe-al doilea. 

—  Săriţi!... Pe el! porunci căpetenia, 
năpustindu-se pe uşă, cu încă doi tilhari. 

— Grue, păzeşte! strigă Voichiţa, văzînd că- 
l atacă unul din spate. Iar flăcăul, fulgerător, îi 
reteză braţul, iar celui de al doilea, îi smulse 
iataganul şi-i puse sabia în piept, silindu-l să se 
lase în genunchi, milogind iertare. Intrînd în 
luptă însăşi căpetenia tilharilor, Grue se trase 
cu spatele la perete şi se apără de trei 
iatagane. 

— Infruntă-i, Grue! Alerg s-aduc ajutoare... 

— Aţineţi-i calea! porunci căpetenia. N-o 
lăsaţi!..; 

Un tilhar îi puse virful săbiei în piept. Fata 
strigă deznădăjduită : 

— Ajutor! Săriţi, hoţii!... Tilharii! Sărind din 
spate, cel cu gura strimbă o prinse de cap şi-i 
astupă gura cu palma lui mare, mirosind urit, 
ca o uşă de grajd. Incăierarea se preschimbă 
într-o zbatere pe viaţă şi pe moarte. Noroc că, 
auzind strigătele, Calapăr şi Dorondoc dădură 
şi ei buzna în iatac. Două săbii în ajutorul lui 
Grue îi sperie pe tilhari. 

— Vedeţi de Voichiţa întii!... ceru Grue, 
lovind de zor. 

— Daţi drumul jupîniţei! ceru Moţoc. Altfel 
nu mai ieşiţi teferi de aici! Aşa!... Îl izbi cu latul 
săbiei peste faţă pe cel care o ţinea pe Voichiţa 
sub ascuţişul iataganului. 

— Auuu! M-ai orbit... se văită hoţul, 
scăpind iataganul şi acoperindu-şi faţa plină de 
sînge. 

— Vezi că te-oi muta acuş în iad, cu opinci 
cu tot!... Eşti slobodă, jupîniţă! zise Moţoc 
continuînd lupta. 

Biruiţi, tilharii împunseră la fugă, iar cei 
trei prieteni îi urmăriră, izbindu-i cu sabia. 
Încă doi căzură, doboriţi. 

Rămasă singură,  Voichiţa îşi  aşeză 
îmbrăcămintea şi părul, cînd intră lliuţă cu 
vestea că hoţii au fost alungaţi. 

— Cine eşti tu, băieţaş? întrebă Voichiţa. 

— Mă cheamă llie, da-mi zic Iliuţă. Şi-am 
fost ursar şi halviţar, iar acum sînt în slujba lui 
boier Român Grue. 

— Boer Grue? zîmbi fata. El te-a învăţat să- 
i zici aşa? 

— Nu, dar e mai ceva ca un boier : şi darnic 
şi viteaz! Iar în frumuseţe îi întrece pe toţi ăi 
de rang la un loc. 

— Nu, zău!? îl înfăţişezi de parcă l-ai peti. 

— Nu! Se peţeşte singur. Cu sabia! Nu l-ai 
văzut? Umblînd prin Bucureşti, am întîlnit tot 
felul de mărimi ; dar nu-l dau pe Român Grue 
pe zece din aceia, chiar de-ar fi paşă.... Mă duc 
să văd ce fac ai mei cu tilharii... 

Rămasă iar singură, Voichiţa gindea la 
caraghioasa laşitate a lui Radu Cujbă, dispărut 
de parcă l-ar fi înghiţit pămîntul. 

Grue intră cu sabia în mină şi o vesti că 
tilharii au sărit zidul şi-au dispărut în întuneric. 
Dorondoc se ivi şi el, în urmă. Amintindu-şi 
cum a văzut-o ţinind piept tilharilor, cu 
hangerul în mînă, zise : 

— Viteaza bădiţei! Ce zici Grue? O luăm în 
ceata noastră? 

— Nu încă, prietene... Femeia-i lunecoasă 
ca mreana şi schimbătoare ca vremea. 

— Dar cum de te aflai tot pe-aici, după ce 
m-am purtat cu tine, aşa cum m-am purtat? se 
miră fata, cu glas tremurat de emoție. 

— Am plecat, cu sufletul îngheţat şi cu 
gîndul să nu mă mai întorc niciodată. Dar cînd 
am înţeles ce primejdie te paşte... 

— Îţi mulţumesc... Pot şti de ce te porţi 
aşa... aşa de cum se cade? întrebă Voichiţa. 

— Mă bucur că-ţi pui asemenea întrebare. 
Răspuns nu-ţi pot da acum. Nu mă lasă rana 
din inimă! şi dădu să plece, dar Calapăr veni 
cu una de-a lui: 

— Prietenul nostru se-nvirte în jurul 
domniei tale, ca motanul în jurul străchinii cu 
lapte fierbinte : ar linge, dar se teme că se 
frige. 

Grue deschise gura să-şi  dojenească 
prietenul poznaş pentru zicala nepotrivită şi 
totuşi adevărată, dar intră lliuţă, gifiind, şi 
vesti că, în odaia de alături, a auzit zgomot 
ciudat : 

— Mătuşica! se înspăimîntă Voichiţa. Or fi 
ucis-o... 

— Eu cred că-i ascuns un hoţ acolo! zise 
băieţaşul. 

Alergară buluc, să vadă ce e. Dar uşa era 
încuiată pe dinăuntru. Pe mătuşica, o găsiră în 
cămăruţa ei, foarte înfricoşată. Calapăr vru să 

ştie dacă odaia încuiată are fereastră spre 
grădină. Voichiţa lămuri : 

— Ferestrele au gratii groase, iar casa-i 
naltă : cine sare îşi fringe gitul. De bună seamă 
un hoţ s-a încuiat aici. 

— Ba, eu zic, jupîniţă, că-i un viteaz mare 
care şi din turn sare, numai o clipă să mai 
trăiască şi cu o nouă vitejie să se fălească. 

— Prea multă palavrageală, Calapăr! Sparg 
uşa să-l prind. 

— Nu! Dacă te pindeşte cu sabia? se temu 
Voichiţa şi începu să bată cu pumnii în uşă, 
cerînd să deschidă. 

Tacere ciudată, parcă anume să li se audă 
bătăile inimilor. 

— Spargem uşa, tilharule! ameninţă Grue, 
dar tot nu primi răspuns. 

— Măi lotrule afurisit, zise Calapăr, măi 
lapte acru-n budălău, deschide, nu fi nătărău! 
Deschide că te-oi pocni c-o zicală-n moalele 
capului şi-i rămîne tîmp pe toată viaţa. 

Neprimind nici acum răspuns, Grue făcu un 
semn şi toţi trei se izbiră în uşă, scoţind-o din 
ţiţini. Dar, spre uimirea lor, în cameră, nimeni. 
Giîndeau : „Năzăreala lui Iliuţă”... 

— l-am auzit paşii! se dezvinovâţi băiatul. 
Şi dumneavoastră... A, uite cineva colo, după 
perdea! 

Grue înaintă şi dădu perdeaua la o parte, 
cu virful săbiei. 

—  Dumneata, Radu Cujbă? Vorba lui 
Calapăr : cîţi ca de-alde tine, mulţi sub pat la 
mine. 

— Îl cunoşti pe cumătru? întrebă Moţoc. 
Tilhar îmbrăcat boiereşte? 

— Jupîn Radu?! suspină Voichiţa. Uitasem 
de dumneata... 

— Pun rămăşag că s-a însoţit cu tilharii la 
furtişag, rise Calapăr, şi, avind pocinog, a 
rămas zălog. 

— Am vrut să... să chem ajutoare! se bilbii 
Cujbă, vînăt de ruşine. 

— Zi, dumneata chemai ajutor să-ţi descuie 
uşa? întrebă cu batjocură, Grue. Iaca am venit 
şi nu mai tremura ca mărgica. 

— Păi... pâi... se zăpăci de tot boierul şi 
amuţi. 

— Ce mai „păâi-păi” pe la cobăi, găinarule? 
Ori pentru că hoţii n-au putut şterpeli altceva, 
ti-au furat graiul?! 

— Bine ţi-ai mai apărat logodnica, jupîn 
Radu Cujbă! îl dojeni Grue. 

— E logodnicul jupîniţei? se cruciră 
Dorondoc şi Calapăr. Fugi de-aici că dacă el n- 
a murit de frică, mor eu de ris. 

— Eu ştiu că erau... erau mulţi hoţi. Hoţi 
adevăraţi, nu glumă. 

— Şi ciţi ai tăiat? întrebă Dorondoc. 

— Nu mai... nu mai ştiu... 

— Iliuţă, feri, să nu calci pe tilharii căsăpiţi 
de... dumnealui, Radu Cujbă. 

— Cite răni ai primit în lupta pentru 
apărarea jupiniţei Voichiţa? nu-l cruţă nici 
Grue. Ţi-i doar logodnică! 

— Da, da... logodnică... Şi ce? Şi ce? Nu 
sînteţi voi cei care... 

— Mă uit la tine, logodnicule, urmă 
Calapăr, şi zic : dacă boierul ar avea cosiţe, i s- 
ar zice lele ; dar cum n-are-i gazdă de... belele, 
de-ţi stîrneşte jele. 

— Prea vă bateţi joc de el, i se făcu milă 
fetei. E, totuşi, om de neam. 

— Din afară măr frumos şi-nlăuntru 
viermănos! 

— Ce-aveţi cu mine? Ce puteam face, dacă 
hoţii m-au închis, după ce... 

— Ai naibii hoţi! Au tras zăvorul pe 
dinlăuntru, au ieşit pe coş şi te-au lăsat aici, 
zălog cu pocinog, cum am zis. 

— Nu-i adevărat!... Hoţii m-au închis şi 
gata! 

— Cum îndrăzneşti să minţi, aşa, de la 
obraz? se supără Voichiţa. 

— Ce? nu-i omeneşte să-ţi aperi viaţa? Ia 
lăsaţi-mă-n pace! 

— Uită-te la el: după ce că-i gol nap mai şi 
sare ca un ţap! 

— Dar la viaţa jupîniţei Voichiţa nu te-ai 
gîndit? 

— Ba da... dar ce-ar fi cîştigat dumneaei 
dacă mă omorau? Doar n-avea să se mărite cu 
o stafie!? 

— Mă dezguşti, jupin Cujbă! îi întoarse 
Voichiţa spatele. 

— Cică-i om de rang şi, cînd colo, nu-i nici 
de zama prunelor. 

— Tăceţi, mocirţanilor! se răţoi, deodată, 
întremat parcă după boala ruşinii. Ce căutaţi 
aici? Afară! Aici e casa logodnicii mele! 

— Nu! strigă Voichiţa. Pleacă dumneata şi 
să nu te mai văd niciodată! 

— 'Ţi-am pus în deget inelul de logodnă, nu 
mă poţi alunga, sufleţelule! 

Voichiţa se înfurie, luă un inel de pe poliţă 
şi i-l aruncă în faţă : 

— Nu l-am pus în deget niciodată... Pe apa 
sîmbetei, cu inel cu tot! 

— Ce faci, Voichiţa? Inel de preţ, cu 
diamant adevărat... 

Şi pe cînd Radu Cujbă umbla în patru labe 
după bijuteria  azvirlită, Voichiţa oftă a 
uşurare : 

— Uf! bine c-am scăpat de-un neisprăvit!... 
Aţi făcut o faptă bună, prieteni. Vă sînt 
recunoscâătoare... Incă o dată : recunoscătoare! 

Vru să spună că nu-i va uita niciodată, dar, 
napristan, casa se umplu de slujitori domneşti, 
cu făclii, sulițe şi săbii. Toţi încremeniră. Mai 
ales că, îndată auziră vocea groasă, dogită a lui 
Dudău aga : 

— Ţi-am venit în ajutor, jupîniţă!... Prindeţi 
hoţii! Pe toţi! 

— Asta zic şi eu dandana şi 
dirlobîrlobrezitură! scînci Calapăr, trăgîndu-se 
mai la întuneric, să nu-l vadă omul stăpînirii. 

— Cam tirziu, jupin aga! zise Voichiţa. Pe 
hoţi i-am alungat noi. 

— Nu-i adevărat! se împotrivi, cu mare ifos, 
Radu Cujbă. Eu sînt voinicul care... Eu i-am... 

— A mai fost unul voinic ca dumneata, nu 
mai răbdă Calapăr, dar l-a călcat un boboc de 
rață şi-a murit, săracul. 

Aga Dudău clipi din ochi, des, şi făcu semn 
unui slujitor să apropie torţa de Calapăr şi 
Dorondoc: 

— Ăştia cine-s? Cine-s? urmă cu întrebările. 

— Asta zic şi eu pleaşcă-n taşcă! rise 
galben Calapăr. 

— Dumnealor sînt cei care m-au scăpat de 
tilhari, vorbi cu  hotărire Voichiţa. Flăcăi 
curajoşi şi săritori la ceas de primejdie. 

— Nu le lua apărarea, Voichiţa! interveni 
Radu Cujbă. Sînt răzvrătiţii din Novăceşti! 

Aga Dudău tresări şi rînji, cuprins de-o 
bucurie sălbatică : 

— Aaa! voi sînteţi?! Vă spusei eu c-o să-mi 
cădeţi în labă! Din pricina voastră am... 

— Dacă te-ai lăcomit la halviţă, ce să-ţi 
facem, Ioniță? îl dojeni în batjocură Român 
Grue, pe cînd douăsprezece suliţi îi prinseră în 
cerc de vîrfuri ascuţite. Radu Cujbă se veseli, 
cum nu se mai poate : 

— Aşa!... Aşa!... În ştreang! Acolo li-i locul. 
Şi-au bătut joc de... 

— Cine a gustat papara de la agie, toată 
viaţa o ţine minte! 

— Uite-l : dacă a mîncat halviţă, ce frumos 
trāncāneşte! 

— Vă crap capul, tîlharilor! 

— Aşa, nu-i cruța! îl susţinu Cujbă. În 
temniţă cu ei! 

— Doi viteji de cîrpă! se scîrbi Voichiţa. Nu- 
ţi îngădui să te-atingi de ei! Sînt în casa mea! 

— Ilertăciune, jupîniţă, dar aici e vorba de 
treburi în care o femeie nu-i bine să se 
amestece. Aceşti trei răufăcători... 

— Jupin aga, eu, fata vornicului Toma 
Neagu, şi nepoata stolnicului Iordache, îţi spun 
că greşeşti. Aceşti flăcăi... 

— Omul stăpînirii nu greşeşte niciodată! îl 
linguşi Cujbă. 

— Din pricina acestor răzvrătiți azi n-am 
putut pune mîna pe banul Mihai. Ăştia se află 
în slujba acelui duşman al măriei sale. Aşa că, 
bună pradă mi-a căzut în plasă. 

— Jur că sînt cei care m-au scos din mîna 
tilharilor! 

— Dar cum s-au nimerit să fie aici, gata 
armaţi, tocmai cînd au lovit hoţii? 

— Desigur sînt înţeleşi cu ei şi deci 
spînzurătoarea-i aşteaptă ! era de părere 
Cujbă. Spînzurătoarea! 

Român Grue a înţeles că a căzut în capcană 
şi că, deocamdată, nu-i scăpare ; dar şi mai 
mult îl îngrijora răvaşul încredinţat de banul 
Mihai. Şopti lui Illiuţă, lăsînd pe Calapăr şi 
Dorondoc sā se  dondănească tot mai 
înverşunat: 

— Băieţaş, ăst răvaş trebuie să ajungă, pînă 
miine dimineaţă, la Gherghița, la stolnicul 
Iordache. Înţelegi? Musai ! 


240 


— Încerc, bădiţă... pentru matale, şi-n foc! 

— Cere şi ajutorul Voichiţei. Ca să nu-l 
vadă aga Dudău şi să-l recunoască, Iliuţă s-a 
ascuns sub o masă, loc de pîndă şi aşteptare. 

— Cu mine nu merge! strigă Dudău cu ifos. 
Oricum aţi suci-o, tot ştreangul. Unu-i aga 
Dudău! 

— Prostul dacă nu-i fudul, parcă nu-i prost 
destul, mormăi Calapăr. Aga se purta trufaş, ca 
orice nerod pus în slujbă înaltă. Totuşi simţea 
că prezenţa acestor trei răzvrătiți aflaţi în casa 
stolnicului Iordache, pe care vodă îl cam 
bănuia de hiclenie, nu-i semn bun. 

— E ceva necurat aici... bombăni el. 

— Necurată-i prostia, zise Grue, iar 
Calapăr adaose : 

— Murdară a fost... halviţa ; papara pe care 
ai păpat-o de la noi a fost... curată, îndesată şi- 
adevărată. 

— Cum mă vezi şi cum te văd, o să vă agâţ 
în ştreang! rînji Dudău. 

— Mai ales pe ăsta! îl arătă Radu Cujbă pe 
Român Grue. 

— Da-da! Nu-s oameni de rang, deci nu-i 
nevoie de judecată. O facem la agie, noi între 
noi. Eu li-s naşul! 

— Hoţi şi gata! rînji Cujbă. Şi să nu-i 
scâpaţi! 

— Pofteşte şi domnia ta, boier Radu, la 
agie, să adevereşti că i-am prins furînd, în casa 
postelnicului Iordache. 

— Numai martor mincinos nu mai fuseşi, 
jupîn Cujbă! îl învinui Voichiţa, cu mînie şi 
scîrbă. 

Şi pe cînd slujitorii îi îmboldeau cu suliţele, 
Român Grue şopti către Voichiţa : 

— Acela care poate face bine şi nu-l face, 
păcătuieşte. Înţelegi? Rămasă în mijlocul odăii, 
fata murmura ca pentru sine :,„,Uite cum 
mişelia copleşeşte vitejia... Doamne, cum să-i 
scap din mina ticăloşilor?” 

Deodată o şoaptă misterioasă, venită din 
întuneric, îi săgetă cu ţepi de spaimă toată 
făptura : 

— Jupîniţă! 

— Cine-i? 

— Eu, lliuţă... M-am ascuns sub masă, că 
de mă zărea jupin aga, împlinta hangeru-n 
mine, din pricina halviţei... Oare-i omoară? 

— Dudău e-un nemernic. 

— Are el putere să ucidă oameni fără 
judeţ? 

— Şi-o ia singur. 

— Şi toate se trag de la nişte halviţă, lua-o- 
ar dracul! 


242 


— Ei, lliuţă, aici sînt lucruri mult mai 
încurcate. 

— Vai de capu' meu! în ce cumpănă am 
intrat... 

— Adevărat. Acum e rîndul meu să vă scap. 
Dar cum? Dacă unchiul lordache ar fi acasă... 

— Jupîniţă, eu trebuie să duc răvaş la 
jupînul stolnic. Cît fac pînă la... Gherghița? 

— Cu cal bun, cam două ceasuri. 

— Mă duc! Să fiu încă o dată „băieţaşul 
care-a dus răvaşul”, şi-a dat singur poreclă. 

— Tu? Acum, noaptea? Nu ti-i frică? 

— Ba mi-i frică-al naibii... Dar mă gindesc 
la bădiţa Grue şi-mi fac curaj. Incalec pe 
Lăstun, care stă legat de-un copac, pe-aproape. 

— Scriu şi eu răvaş pentru unchiul 
Iordache. Aşa... să afle ce ni s-a întîmplat şi să 
ne vină grabnic în ajutor. 

— Pentru Român Grue, Lăstun o să zboare 
ca vîntul şi ca gîndul. 

Cum termină Voichiţa de scris, puse 
răvaşele în sîn şi porni, murmurînd : 

— Cam mult două răvaşe pentru un ţinc ca 
mine ; dar... în răvaş şi-n copitele lui Lăstun 
mi-i toată nădejdea!... Şi din tabăra tătară am 
dus un răvaş şi-a ieşit bine. 

Ascultînd, de la fereastră, galopul calului, 
îndepărtindu-se Voichiţa gîndea, cu dreptate, 

că viaţa celor trei prieteni atîrna de vrednicia 
unui băieţaş şi de iuţeala lui Lăstun. Căci, sub 
învinuire de tilhărie, la timp de noapte şi „cu 
mînă armată”, Grue, Calapăr şi Moţoc puteau 
fi spînzuraţi, fără judecată ; ajungea mărturia 
lui Radu Cujbă... „Ah, dac-aş fi bărbat!... De ce 
femeile nu pot pune mărturie? Pentru că se 
văicăresc şi pling de milă?” 

În toiul nopţii, lliuţă a gonit calul cît a 
putut. N-a ţinut seamă de oboseală, nici de 
spaimă. „Sînt băieţaşul care-a dus răvaşul”... 
Aşa că, îndată după cîntatul cocoşilor de 
miezul nopţii, a ajuns la conacul stolnicului din 
Gherghița. Trezit din somnul adînc, în care se 
afla întru acel ceas, ursuz, cu ochii umflaţi, 
stolnicul Iordache s-a căznit multe minute să 
slovenească  răvăşelul  Voichiţei.  Mormăi 
înciudat : 

— Asta-i acu! Să-mi pun obrazul pentru 
nişte... Ce cătau noaptea în casa mea, 
înarmaţi? Să-l lase pe Dudău să-şi împlinească 
slujba, că-i omul stăpînirii. 

— Nu se poate, cinstită faţă! se sperie 
Iliuţă. Român Grue-i om viteaz şi drept, care... 

— Dacă-i viteaz, să se descurce şi singur. 
Gata! 

— El şi prietenii lui au salvat viaţa jupiniţei 
Voichiţa şi dumneaei... 

— Păi Voichiţa, cu inima ei filotimă... să mă 
mai slăbească! Iar tu aşteaptă pînă la ziuă. 

Iliuţă începu să plingă de ciudă. Supărarea 
făcu să-i răsară o luminiţă de nădejde, şi 
scoase cel de-al doilea răvaş : 

— E de la cineva mare... Poate chiar de la 
măria sa vodă! 

— Eşti zârghit? Cum să-mi trimită vodă 
pitac pe-un copil? 

— Nu vodă, ci Grue, care l-a primit de la 
cineva mare. 

—  Încurcată treabă... Dă-l încoace! îl 
deschise, citi, se cruci, iar somnul îi zbură : Ei, 
ce poznă!... Mare poznă!... Sint rănit la un 
picior şi-abia poimiine, dacă pot veni la 
Bucureşti... Scriu Voichiţei pitac şi-l duci 
mîine, după ce te odihneşti. 

— Nu se poate! Dacă n-ajung pînă-n zori, îi 
spînzură... 

— Pe cine, măi copile? 

Deznădâăjduit, Iliuţă nu mai ţinu seama cu 
cine vorbeşte şi dojeni : 

— Jupiîn stolnice, mi se pare că nu te-ai 
trezit încă din somn... Pe Grue, Calapăr şi 
Moţoc, cei trei prieteni care... 

— Cine-s ăştia? 

— Am spus!... Cei care, în noaptea asta, v- 
au salvat casa de hoţi. 

— Hoţi?... Unde-s hoţi?!... Care casă? 

— Casa din Bucureşti!... N-a scris jupîniţa 
Voichiţa despre asta? 

— Răâvaşul era de la banul Mihai, nu de la... 

— Jupiîn stolnic, ai două răvaşe în mînă... 

— Aşa-i... două! observă mirat.. 

— Dacă nu poţi veni, scrie, cinstite, la 
vreun boier mare să-l scape pe Grue ; în 
genunchi te rog, scrie! 

— Aşteaptă să mă trezesc... C-am chefuit 
ieri, toată ziua, ca să nu mai simt durerea de la 
picior. Şi-acu, iaca, s-a tulburat vinul în mine şi 
nici nu mai ştiu pe ce lume-s... 

Scrise stolnicul, în sfîrşit, un răvaş către 
Voichiţa. Iliuţă îl puse în sîn, încălecă şi galop 
spre Bucureşti. Rugă armăsarul s-alerge ca 
şoimul, că lui, inima ca piatra îi era de grea. Se 
gîndea, cu teamă :,,Cine ştie ce-o fi scris în 
răvaş boierul ăsta mahmur... Eu îl duc ca pe-o 
miîntuire şi, cînd colo, o fi o mizgălitură de om 
adormit”... 

Noaptea era răcoroasă ; simţea că tremură 
şi cămeşuţa pe el, cînd întilni o turmă de oi, cu 
mulţi ciobani.,,Cum de nu i-am văzut cînd am 
trecut spre Gheorghiţa?” se întreba în sine, 
uitîindu-se la focul arzind pe marginea 
drumului. Unul îi sări în faţă, cu bita ; Lăstun 
încetini pasul ; ciobanul îl prinse de friu : 

— Stai!... Ce goneşti ca nebunul, pruncule, 
acum, noaptea? 

— Trebuie să salvez trei oameni de la 
moarte! Dă drumul friului... 

— Descălecă şi spune de unde ai furat 
calul. 

Se mai ridicară încă doi ciobani de la foc, 
iar unul îl trase jos din şa. 

— Bădiţă, nu-mi lua calul!... Nu l-am furat... 
E Lăstun, calul bădiţei... Trebuie s-ajung pînă-n 
zori la Bucureşti. Vă rog! Nu sînt hoţ! 

— Eşti... haimana! Şi nu mai face atita 
tarăboi că sperii oile... Fain cal! De unde l-ai 
furat? Spune! 

— L-am luat să duc un răvaş la Gherghița 
şi... 

— Şi l-ai dus? 

— Da. Bădiţa Calapăr, poznaşul, mi-a 
scornit poreclă : băieţaşul care a dus răvaşul. 

— Atunci, rise ciobanul cel mai tînăr, dacă 
ţi-ai făcut treaba ce-ţi mai trebuie cal? Lasă-ni-l 
nouă. 

— S-ajung înapoi la Bucureşti. Numaidecît! 
se zbătea băiatul. Dar ciobanii îl luau în ris, 
mai departe şi fără milă. 

— Ce? Arde Bucureştiul?... Ori se schimbă 
domnia? 

— Nuuu! Mai rău! îl omoară pe bădiţa 
Grue. 

De la foc s-auzi un glas de om bătrîn, care 
îşi sticli ochii, prin întuneric spre cei care se 
dondăneau cu lliuţă, pentru cal. 

— Care bădiţa Grue? 

— Bădiţa Român Grue şi prietenii lui 
Calapăr şi Dorondoc. 

— Cei din Novăcegşti? 

—  D-apoi... Sigur!  Răzvrătiţii din 
Novaăceşti! se bucură băiatul. 

—  Unde-s acum? se ridică bătrînul în 
picioare şi se apropie de lliuţă, să-l vadă mai 
bine. 

— În temniţă... I-a închis aga Dudău. Azi le 
taie capetele. 

— Cum le taie capetele? 

— Aşa... cum se taie, cu satir de călău. Ori 
poate-i spînzură ! Nu ştiu bine, ce şi cum. 

— Am trecut şi noi, cu turmele, prin 
Novăceşti şi-am auzit de..., 

Iliuţă se bucură şi ceru cu tărie: 

— Atunci daţi-mi calul! E al bădiţei Grue. 

— De unde ştim noi că nu minţi? 

— Il cheamă Lăstun... Lăstune, aici! Na, 
murgule... Lăstune ! Spre marea bucurie a lui 
Iliuţă, calul tropotă şi necheză. Vedeţi? 

Bătrinul povesti că auzise despre Român 
Grue, că se înţelege cu calul, cum s-ar înţelege 
cu un om. 

— Dar ce-a făcut Român Grue şi-ai lui, de i- 
or găbjit aga Dudău? 

Iliuţă povesti, gifiit, cum au alungat tilharii 
din casa stolnicului Iordache şi cum aga, 
împreună cu un boier, ce se afla acolo, i-au 
învinuit a fi lotri, tocmai pe ei care... 

— Băieţaş, tu baţi cîmpii?! îl opri ciobanul 
cel mai tînăr. 

— Nu! Mă jur!... Jupîniţa Voichiţa le-a luat 
apărarea ; dar aga n-a ţinut seama şi i-a 
întemnițat, după pofta acelui boier. 

Povesti apoi cum l-a trimis jupîniţa cu răvaş 
de ajutor, la jupîn Iordache stolnicul. 
Înţelegînd că nu minţea, bătrînul porunci să-i 
lase calul, iar în Bucureşti să se ducă lao 
nepoată a lui şi la mama ei, adică la Smaranda 
şi Lina, din Uliţa Cojocarilor. 

— Le duci ca semn de la noi batista asta 
cusută cu floare de trandafir şi le spui aşa : m- 
o trimes baciul Onofrei, să faceţi ce ştiţi ca să-l 
scăpaţi pe Român Grue din temniţa agiei. 
Numaidecît! Smaranda are un cunoscut 
bucătar la temniţă. Dacă vrea, poate ajuta pe 
cineva să scape din năpastă. 

Îl săltară în şa şi-i urară drum bun. 
Odihnindu-se cît a vorbit cu ciobanii, Lăstun a 
galopat mai repede, ajungînd o dată cu zorii la 
Bucureşti. Aici, fostului halviţar i-a fost uşor să 
dea de Uliţa Cojocarilor şi de casa unde 
locuiau Lina şi Smaranda. Au cunoscut batista 
cu floare de trandafir, au ascultat ruga baciului 
Onofrei, iar Smaranda a şi urcat în şa lingă 
Iliuţă şi, în mai puţin de jumătate de ceas au 
ajuns la temniţă. Smaranda a coborit, să stea 
de vorbă cu omul ei, bucătarul, iar lliuţă a 
alergat la casa Voichiţei, cu răvaşul. 

Fata îl aşteptase la fereastră toată 
noaptea ; dar citind răvaşul n-a înţeles nimic. 
Iliuţă căută s-o lămurească : 

— Era tare somnoros, jupin stolnicul şi 
cam... cam beat. 

— Dă răspuns banului Mihai... Dar unde-l 
găsesc? 

— Poate ştie Moişă zaraful, se gîndi 
băiatul. Alergară, călări, la mica dugheană a 
evreului. 

— Ai, ai, ai!... se căina el; dacă spui că te 
cheamă Voichiţa, înseamnă că eşti inima lui 
Grue, iar Grue-i prietenul lui Moişă zaraful. 
Dar ce să fac?! 

— Ajută-ne, zarafule, să-l găsim pe banul 
Mihai! 

— Ai, ai, ai! Dacă spun, destâinui o taină ; 
dacă nu spun se prăpădeşte om de omenie. 

— Nu te mai codi! îl zori Voichiţa. Fii 
omenos! 

— Mai bine să mă codesc de cinci ori 
înainte, decît să mă căiesc de o sută, după... 

— Ai spus că eu sînt inima lui Grue şi... 

— Şi ce dac-am spus? Crezi că tot ce spune 
un zaraf e aur curat? 

— Jur că ai spus un mare adevăr : aur 
curat. 

— Atunci să-ţi spui... la ureche. Pleacă- 
te!...Ai, ai, ai!... Dar să ştii : n-ai auzit de la 
mine. Un zaraf care s-amestecă-n treburi de- 
astea îşi pierde capul, repede-repede, ai, ai, ai! 

Voichiţa plănuia să-l roage pe banul Mihai 
să trimită oamenii lui la locul osîndei, să 
lovească straja, cu putere, şi să-l scape pe 
Grue de la moarte. Îl duse pe Iliuţă în 
apropierea temniţei, îl lăsă acolo, la pîndă, iar 
ea grăbi spre adăpostul banului. „Hai, Lăstune, 
să salvăm un om de inimă... Pe Grue, Lăstune... 
Nechezi şi te bucuri? vorbea fata, în şoaptă, cu 
calul. 

Privind-o cum se depărtează în galop, lliuţă 
se mîhni : „Dar eu ce fac acum? Adineaori, nu 
le mai pridideam, atîtea aveam pe cap şi-acu... 

am rămas fără nimica. Să mă aţin la uşa 
închisorii, poate găsesc prilej să intru”... 

In acea noapte, Român Grue şi soţii lui au 
zăcut fără nici o nădejde, în temniţă, printre 
şobolani. Se aflau într-o primejdie mai mare 
decît în tabăra lui Gazi Ghirai. Calapăr 
suspina : 

— Şi nici n-o mai pot face pe cetitorul în 
stele, astrolog de la Persida. 

— Vedeţi că, uneori, e mai greu să-ţi baţi 
joc de-o javră decît de-un lup? întrebă 
Dorondoc. Aici ne ciuguleşte cioara ciolanul. 

— De vină sînt eu, se amări Grue. Din 
pricina mea ni se trag toate. 

— De bună seamă! De greul traiului meu, 
plînge apa pe pîrău, pa-sărea în cuibul său, că 
de rău e tot mai rău... 

— Eu cred că vinovată-i Neaga, Neaga 
fefeleaga, sluta cepeleaga, ori amara peliniţă 
zisă... Voichiţa, cîrti Calapăr. 

— De ce se-ntîmplă aşa : să faci bine şi să 
iasă rău? 

— Cel care plînge rămîne sărac ; cel care 
ride se îmbogăţeşte. Aşa că să nu ne mai 
tîinguim. 

— Îţi mai arde de zicale, înțelepte Calapăr? 

— Să vezi ce-nţelept ai să fii tu, mîine, cînd 
o să ni se rostogolească pe jos, capetele, ca 
nişte căpăţini de varză. 

— Nu, prietene : ne spînzură!... Mai bine să 
cîntăm : Foaie verde de cicoare, într-o noapte 
pe răcoare... 

— Un Dudău cam... oarecare... 

— Pe noi prins-a ură mare, că i-am dat 
halviţă tare... 

— Şi-avînd chef de răzbunare, ne-a şi pus la 
închisoare... 

— Căci Dudău, cu poftă mare, mult ar vrea 
să ne omoare, sus, în spînzuratoare... 

Auzindu-i, de afară, straja se înfurie : 

— Ce faceţi acolo? Cîntaţi? Descîntaţi? 
Blăstămaţi? 

— Potrivim stihuri, a cîntare! Să iasă frica 
din oscioare... 

— Cuculeţ de pe răzoare, nu ne osîndi prea 
tare... 

— Fă să vină sfintul soare, cu vodă Mihai 
cel mare, pe Dudău să mi-l omoare... Mai cu 
foc zi-i, lăutare, că e iară sărbătoare!... 

Straja se întreba cu şi mai multă mirare şi 
nedumerire : 

— Sărbătoare? Horă, la închisoare? Nu 
cumva-s nişte semne cu... 

— Semne, pe naiba! Tu nu ştii, străjerule, 
că dacă te-au virit în cuşcă, trebuie să cînţi 
cocoşeşte? Să-ţi pui pofta-n cui, că altă nădejde 
nu-i! 

— Voi ştiţi ce naiba trâncăniţi, ca să mă 
luaţi în rîs. Eu vă zic : nu mai scăpaţi de-aici 
cîtu-i hăul şi pîrăul. Şi se vede că v-aţi smintit 
de durere. 

Vorbise încredinţat că are dreptate, şi se 
depărta. Grue suspină cu amar : 

— Ah, de-ar fi rămas măcar unul din noi 
afară... Şi-aici nici n-am cu cine mă lua la 
trintă, să-mi răcoresc inima, măcar. 

Cercară să fringă gratiile, dar văzură că-şi 
zdrobesc oasele degeaba. Lui Grue îi era tare 
ruşine că s-a făcut de ris faţă de banul Mihai, 
că l-a pus în cine ştie ce primejdie cu 
nechibzuinţa lui. 

— Şi n-am nici o nădejde că m-ar putea 
scăpa cineva de-aici. Calapăr îi răspunse în 
bătaie de joc: 

— Numai Voichiţa, îngerul tău ocrotitor, 
dacă... Grue sări în sus, ciudat de încredinţat : 

— Imi spune inima că numai ea... ne va 
scoate de-aici. 

— 'Traca-fleanca mere acre şi-un milion de 
soacre. 

— Ne-a apărat cît a putut! o lăudă Grue, 
supărat că nu-i crezut. 

— Apărat, apărat ca funia pe spînzurat ; că 
de-aici, măi frate Grue, scăpăm doar pe 
năsălie... 

Vorba lui Calapăr îl sili pe Român Grue să 
mai spună o dată că numai el e vinovat. 
Dorondoc vru să-l dezvinovăţească : 

— Nu, tu, ci... ochii Voichiţei. Că are nişte 
ochi care te  bagă-n boală. Vorba 
cîntecului :,.De n-ar fi ochi şi sprincene, n-ar 
mai fi pe lume rele”... 

— Ochii şi sprîncenele fac pe lume relele, 
relele, belelele, îi ţinu Grue hangul, socotind că 
supărarea n-are nici un rost, devreme ce... 

— Văd că-mi furaţi năravul stihuirii, zimbi 
Dorondoc. 

— Inima-i ca o torţă : miezul întunecat al 
durerii arde şi luminează. 

— Voichiţa şi-a făcut datoria, din plin : s-a 
ostenit să-l întrebe pe Dudău, cînd ni se 
încheie..sorocul”. 

— Iar nepricopsitul ăla de logodnic a 
repetat, ca papagalul : „,„hoţi” şi gata! 

— Voichiţa a mai rostit un cuvînt bun : „Am 
înţeles!” 

— Ei, măi fraţilor, cîte înţelesuri poate 
prinde acel „am înţeles”... 

— Chiar aşa... Şi, mai ştii de unde sare 
iepurele?! suspină Grue. 

— Pînă una alta, tresări Calapăr, uite c-a 
sărit un guzgan peste picioarele mele. 

— Mi-i scîrbă! Brrr! Uricioşi mai sînt. Dacă 
adormim ne mănîncă nasurile şi ne strică 
bunătate de mutre. 

— Decît ne-am tîngui ca babele, mai bine- 
am omori guzgani. 

— Şi cine omoară mai mulţi, intră întîiul în 
ştreang. 

Şi cu toate că era întuneric beznă, tot 
izbutiră să strivească vreo cîţiva şobolani. 

— Ei, cît aş vrea să vîr unul gras şi puturos 
în patul lui Dudău, zise Calapăr, strecurînd 
guzganii morţi printre gratii. 

Văzîndu-i, străjerul se rosti cu mirare : 

— Mă, voi nu siînteţi hoţi, cum nu-s eu 
mitropolit!  Cîntaţi, vînaţi guzgani, spuneţi 
glume, rîdeţi. Aşa puşcăriaşi veseli n-am văzut 
de cînd sînt! 

— Nici n-ai să mai vezi, paznice, decît dacă 
spui agāi Dudău o... filozofie ca asta : Cinstite 
agă, eşti foarte mare, dar prostia ta-i mai tare. 

— Hm... Şi de mine vă bateţi joc? Ai 
naibei!... Dar, iată a venit bucătarul cu hrana : 
pline, adică o piine la trei şi o oală cu apă. 

Bucătarul le viri pîinea şi oala pe 
ferestruică, vorbindu-le şoptit : 

— Cu luare-aminte la pîine, să nu vă rupeţi 
dinţii în ea. 

— Chiar aşa de uscată-i? rise Calapăr. 

— Băgaţi seama! V-am spus, să nu ziceţi că 
n-aţi ştiut. 

Dorondoc luă pîinea, gîndind că s-ar putea 
ca Dudău să fi pus în ea ceva otravă. Dar 
rupînd-o, la mijloc, găsiră o cute de gresie, 
nouă-nouţă. Se uitară unul la altul, riseră mut, 
şi fiecare îşi lămuri, în felul său, treaba asta, 
presupunînd făptaşul : Calapăr : „lliuţă pui de 
lele şi gazdă de belele”... Grue : „Voichiţa, tu 
inima mea!” Dorondoc parc-ar căuta să-i 
împace, numără : „Oricum, cineva care ne 
iubeşte şi ne vrea binele : Voichiţa, lliuţă, 
Osman cîinele”... Hotăriră să se apuce imediat 
să pilească gratiile. Cel dintîi, Calapăr urcă pe 
umerii lui Moţoc şi începu munca, repede, 
repede. Şi ca să nu se audă hiîrşcîitura, cîntară, 
tare, ceea ce le trecea prin cap : „Foaie verde 
mărăcine, cine-i mai străin ca mine? Numai 
cucul din pădure”... Aşa se rînduiră la pilit, la 
cîntat şi la ţinut pe umeri, vreo jumătate de 
ceas. Cînd straja se oprea şi asculta, Calapăr 
se arăta dornic să spună o snoavă cu Păcală. 

Aşa, mai cîntînd, mai povestind, mai rizind 
ori blăstămînd, au izbutit să taie un drug de la 
fereastra celulei, fără să-i simtă straja. 
Socotind că nu puteau ieşi decît la noapte, s-au 
culcat şi-au început să sforăie, ca străjerii să 
creadă că dorm şi să adoarmă şi ei, după buna 
datină a străjerilor de la temniţa domnească. 

După apusul soarelui, lliuţă l-a luat pe 
Osman cu dînsul, s-au ascuns într-o tufă de 
alun şi-au pîndit poarta închisorii. Într-un 
tîrziu, l-a văzut pe aga Dudău, coborind din 
trăsură : „A venit să poruncească uciderea? Vai 
de mine! O să-l mai aud vreodată pe bădiţa 
Român Grue zicîndu-mi : <«lliuţă, băieţaşul 
care-a dus răvaşul?» Iar Calapăr : «Măi pui de 
lele, gazdă de belele»... Uf, ce-ntuneric 
afurisit... li duce la... cu făclii ori fără?” 
Dinspre apus scapără un fulger, urmat de un 
sunet depărtat. „Şi mai vine şi ploaie... Mi se 
pare c-o să trec iar la halviţă... Ce mă fac?! Ia! 
Ciuli urechile : paşi în spatele temniţei, printre 
copaci. Paşi care se duc şi care vin, tiptil, pe 
vîrfuri, pîndiş. Ce-o fi?... Ah, ce noapte neagră, 
şi mi s-a făcut frig şi frică... A, ploaia se 
depărtează”... Auzi şoapte pe-aproape şi 
răsuflarea-i se opri de tot cînd auzi: 

—...paşi dinspre dreapta... S-o luăm spre 
stînga. Repede!... 

— Staţi! Cei care vin vor să atace temniţa. 
Auziţi? 

— Ce facem? Ne întîlnim cu dînşii. 

— Pîndim de ici, de după copaci... Întîi să 
vedem ce vor. Cunoscînd glasurile, Iliuţă şopti 
cu sfială şi teamă : 

—  Bădiţă Gruel!... îngină băiatul între 
bucurie şi spaimă, iar Osman trase mult aer pe 
nări şi scheună încet. 

—  Stai!...le-a cunoscut cineva... O fi 
spiriduşul morţii. 

— Bădiţă Calapăr! chemă lliuţă oleacă mai 
tare. 

— Na! că m-a pus şi pe mine în pomelnic. 

— Stafie cu glas de copil, care eşti, mă? 
întrebă Dorondoc, în şoaptă. 

— Sînt eu, lliuţă, băieţaşul cu răvaşul! se 
ridică în picioare. 

— Calapărule, tu totdeauna ai dreptate! 
şopti Grue, bucuros. 

Din stînga, Grue zări cum se apropie un 
bărbat voinic ; îi vorbi apăsat : 

— Oricine-ai fi, să nu cîrcneşti, că-i vai de 
zilele tale! 

— Paznici ori...? întrebă Calapăr. 

— Voi nu sînteţi paznici? întrebă voinicul, 
apropiindu-se. 

— Nu... Am fugit din temniţă! dădu Român 
Grue răspuns. 

— Iar noi vrem să scoatem pe cineva de- 
aici, de la păstrare. 

— Pe cine? nu se putu stăpîni Dorondoc. 

— Pe Român Grue şi soţii lui. 

— Da? Foarte bine! dar nu vă mai 
primejduiţi viaţa degeaba. Grue... De aproape, 
Voichiţa auzi vorba şi întrebă cu spaimă : 

— S-a întîmplat ceva lui... 

— Domnia ta ce-ai vrea să i se întimple? o 
luă Calapăr la rost, prefăcîndu-şi glasul, să nu-l 
cunoască. 

— Am venit să-l scap!... l-am adus şi calul. 

— Da? îngroşă Calapăr şi mai tare glasul. 
Şi iapa mea nu te-ai îndurat s-o aduci? Cîtă 
nerecunoştinţa, scumpă jupîniţă!... 

— la nu te obrăznici! se apără fata de 
batjocura vocii groase. 

— Obraznicul mănîncă praznicul şi-l lasă pe 
popă flămînd. 

— Tu eşti, Calapăr, poznaşule! se miră, cu 
veselie, Voichiţa. 

— În carne şi ciolane, cu zicale şi snoave cu 
tot, dar fără belciug în bot, că voinicul nu piere 
; şi din pelin face miere. 

— Unde-i Grue? 

Calapăr începu a se tingui : 

— Român Grue, uite-l nu e... s-a cam ales 
cu....cucuie, vrind să preschimbe pelinul în 
miere. 

— L-a...? întrebă fără să vrea, deşi gluma 
lui Calapăr spunea că-i bine. 

— Daaa!... 

— Nu se poate! şi porunci în şoaptă, dar cu 
răbufnire de multă miînie : Puneţi foc temniţei! 

— Nu te răsti şi nu te pripi, jupîniţă, că 
trezeşti paznicii. Mai bine să fugim! 

— Nu se poate! Pentru Grue atacăm 
temniţa! 

Dar în clipa aceea flăcăul ieşi din întuneric, 
curmînd şaga şi jocul lui Calapăr. O prinse în 
braţe, o strînse la piept şi-o sărută, cu sete : 

— Multumesc,  Voichiţa... S-o ştergem 
repede de-aici! 

Năvalnica îmbrăţişare a lui Grue o şi 
bucură, o şi supără pe fată. Porunci rece, răstit 


— Luaţi-vă caii, de colo şi... galop! 

Intr-o clipă se azvirliră toţi patru, adică toţi 
cinci, pe cai, căci şi pe Iliuță îl luă Moţoc, în 
şaua lui. Galopară prin noapte pînă ieşiră din 
Bucureşti. Cînd mijea de ziuă şi păsările 
începeau să cînte pe ramuri, opriră intr-o 
grădină. Grue simţi nevoia să se destăinuie : 

— Fapta asta, Voichiţa, te-a plătit de toate 
îndatoririle faţă de noi. Ne închinăm, tustrei, 
pînă la pămînt. 

— Nu eu, ci oamenii banului Mihai au venit 
să vă salveze. Lui să-i mulţumeşti. Eu numai i- 
am însoţit şi v-am adus caii. 

— Sînt fericit că... 

— Eu, nu! Te-am găsit slobod ; aşa că, în 
loc să mă arât vitează, să mă achit de-o 
datorie, mai mult m-am făcut de ris, sosind la 
spartul tîrgului. 

— Voichiţa, ai dovedit pricepere, curaj şi 
dragoste. 

— Spune drept : cine te-a ajutat să scapi 
din temniţă? Calapăr grăbi să răspundă în 
locul lui Grue, şfichiuind : 

— Ehei, fiind noi oameni cu faimă, mulţi şi 
multe ne apără. 

— Ai dreptate, prietene... suspină Grue. 
Iliuţă, nu te-am întrebat ; ai adus vreun pitac 
de la jupîn Iordache pentru banul Mihai? 

— Adus şi dat jupiniţei Voichiţa, care m-a 
întrebat de mata. Grue vorbi cu glas schimbat : 

— Eu zic că Voichiţa mă iubeşte... se 
bucură şi întoarse capul spre dînsa ; dar fata 
plesni calul cu cravaşa şi-n mare galop dispăru 
pe uliţă înapoi. 

— Grue, Grue, inimă bătută-n cuie! Uiţi că-i 
fata lui Toma Neagu şi... cum e hirbul şi 
capacul, cum e popa şi colacul, cum e sfîntul şi 
tămiia, cum e lelea şi bădia... 

— Opreşte! Mai lasă-mă şi nedescîntat... 
Hai, diii, Lăstun, că numai tu-mi înţelegi 
inima... Ţi-a dat Voichiţa ovăz?... A, nechezi? 
Deci ţi-a dat. Binee... Înseamnă că măcar pe 
tine te iubeşte. Dar ce-o să spun marelui ban 
Mihai, dacă mă întreabă de pitacul stolnicului 
Iordache? 

Aşa, tot vorbind cu sine-şi, chip că vorbeşte 
cu murgul, Grue ajunse la marele ban Mihai, 
adăpostit într-o chilie de taină, la mănăstirea 
Snagov. Cum i se înfăţişă, banul îi grăi : 

— Te laud, Român Grue, că ai izbutit să te 
descurci din multe încurcături şi-n primejdie 
să-ţi pierzi viaţa, n-ai uitat de răvaş. 

— Am avut noroc de un băieţaş inimos. 

— Şi-o fată vrednică şi inimoasă, să-mi 
aducă răspuns. 

— Voichiţa! exclamă fără voie, scăpărînd 
parcă de-o subită bucurie, care-i lumină 
cugetul ca o făclie într-o cetate. 

— Aşa o cheamă? Frumos! N-a vrut să-mi 
spună şi cine-i. 

— E fata vornicului Toma Neagu. 


263 


— Mt... Asta nu-mi place. Te dojenesc că te 
laşi prea mult furat de vraja dragostei. 
Struneşte-ţi nu numai murgul, ci şi inima! 
Toma Neagu-i omul lui Alexandru vodă ; deci 
primejdios pentru noi. 

— Dar Voichiţa-i din alt aluat, mărite. Te 
rog să ai încredere în ea. 

— Bine : vom vedea. Acum trebuie să duci 
două scrisori la Sibiu, judelui cetăţii. 

— Duc, mărite ban! Olăcar de cale lungă. 

— Cît timp îţi trebuie să te găteşti de 
drum? 

— Trei ceasuri. Dacă întîirzii pe-aici, mă 
prinde Dudău şi... 

— Ai cîţiva oameni de încredere, să te- 
nsoţească? 

— Prietenii mei : oameni de nădejde şi tari 
de virtute. 

— Bine. la punga asta. Să ţii rangul. Ai 
mare grijă de scrisoare. Aşteaptă în Sibiu la 
hanul „Butoiul de aur”, pînă primeşti ştire, 
unde anume mă găseşti. 

— Prea bine, mărite. 

— Şi oriunde te vei afla, să te gîndeşti că 
mă înfăţişezi pe mine : om al meu, iar eu vreau 
să-mi închin viaţa, cu cinste, dreptate şi jertfă, 
ţării şi norodului. Deci să porţi, Român Grue, 

fruntea demnă şi neplecată, iar obrazul fără 
pată, curat ca lacrima. 

— Aşa voi face, mărite! 

— Drum bun, prietene al meu! 

— Mulţumesc, înălţimea ta. 

Plecînd din adăpostul banului Mihai spre 
Bucureşti, Grue se simţea încărcat de-o mare 
şi luminoasă bucurie. Armăsarul mergea în 
trap sprinten, iar stăpinul îi grăia : „Ce zici, 
Lăstune, murgule, de banul Mihai? Pe mine mă 
vrăjeşte... Dar oare Calapăr şi Dorondoc vor 
merge bucuroşi cu mine la Sibiu? Bucuroşi şi 
fără şovâire?” 

Lăstun ridică botul, trase aer pe nări şi 
necheză scurt. 

— Hai, hai murgule, repede, să vedem, 
barem, cine-i Smaranda... Intrînd pe Uliţa 
Cojocarilor, găsi uşor casa Smarandei. 
Descălecă şi bătu în poartă. li deschise o fată 
voinică, trupeşă, cu ochi mari negri şi păr ca 
smoala. 

— Tu eşti Smaranda, nu? 

— Aşa s-ar zice, surise fata privindu-l cu 
luare-aminte. 

— Ei, da, frumoasă şi mîndră! 

— Aşa se spune. 

— Şi zi, tu ne-ai ajutat să scăpăm din 
temniţa agiei? 

— Aşa s-ar părea! rise arătindu-şi dinţii 
albi, frumos rînduiţi. 

„Aşa s-ar zice”... „Aşa s-ar părea”... 
surise Grue. Şi mătuşa cine-i? 

— Mama Lina, zise, şi-i făcu semn să lege 
calul la stanog şi să intre în ogradă. Auzind 
vorbă, Calapăr şi Dorondoc ieşiră în cerdac, 
bucuroşi că-şi întîlnesc, aşa de repede, 
prietenul. După ce schimbară cîteva vorbe 
despre banul Mihai, Calapăr îl vesti, rizînd : 

— Vezi că mătuşa Lina nu ştie numai să 
coasă cojoace şi să ţeasă sumane, ci descîntă, 
Grue, de-ngheaţă apa cu... trei ciolane de vacă 
şi patru picioare de porc. 

— Fraţilor, trebuie să plecăm, imediat, se 
făcu Român Grue a nu auzi. 

— Unde? se zgîrci obrazul lui Dorondoc. 

— O să aflaţi la vreme. 

— Văd că te fereşti de noi, se supără Lina. 
Poate crezi că v-am scăpat din temniţă ca să vă 
vindem... pe bani?! 

— lartă-mă, mătuşă! La... departe, peste 
munţi şi ape. 

— Peste munţi, peste hotar!... Treabă grea 
şi cu primejdie. Şi ce bine se doarme aici, în 
cojocărie, pe blănuri moi de berbec... 

Şi pe cînd Grue o privea pe Smaranda, 
zimbind, fata îl înfruntă : 

— Avem pat şi pentru tine, flăcăule! 

— Nu pleci, pînă nu-ţi ghicesc! zise mătuşa. 
Smaranda... descîntă, eu ghicesc. 

— Nu cred în ghicit, iar la descîntat, cred 
că poznaşul Calapăr a luat... partea cea mai 
dulce, că aşa-i place lui. 

Smaranda chicoti, dar ochii îi scînteiară un 
sîmbur de miînie. 

— Fraţilor, mergeţi cu mine ; ori rămîneţi 
cu descîntătoarea? 

— Poftim! Auzi-l cum vorbeşte?! Acuş ne 
bosumflăm, ca mătuşa Lina. 

— Mă gindeam că v-am trecut prin prea 
multe năcazuri şi primejdii. 

— Asta cam aşa-i. Că doar tu eşti din aceia 
care zic : văd cele bune şi-mi plac, dar pe cele 
rele le urmez şi cu patimă le fac. 

— Tu ce zici, Moţoace? 

— Zic că de năcazuri şi primejdii nu scapi 
nici dacă stai pe cotruţă : urcă miţa pe sobă, îţi 
doboară drobul de sare în cap şi, aleluia! 

— Şi-apoi, ca să nu rămînem datori, te-om 
mai băga şi noi în niscai încurcături, boclucuri 
şi răcori. N-avea grijă! Că, oameni sîntem... 

— Atunci ne pregătim şi pornim chiar în 
noaptea asta. Aşa-i porunca. 

— Aşa să fie! aprobă Calapăr. Iscălim 
zapisul plecării în lume, deşi mult aş vrea să 

mai zăbovesc aici, pe blănuri de berbec, cum 
am zis, să-mi descînte Smaranda. 

— Am uitat descîntătura! rise fata. 

— Drăcoaico! De cînd s-a ivit Grue, la mine 
nu te mai uiţi, iar pe el îl sorbi din ochi, ca pe- 
un gavanos cu miere. 

— Mă uit şi eu unde-mi place! rise 
Smaranda. 

— Află, fată hăi, că dumnealui şi-a agăţat 
traista într-un cui fain şi n-o mai ridică de- 
acolo, în vecii vecilor. 

— Calapărule, nu vorbi ce nu se cade. Că, 
acuş, plec s-o văd şi să-mi iau rămas-bun de la 
dînsa. 

— Ai înţeles, Smaranda? Năduful lui cel 
mare-i o... jupîniţă. 

— Prietene, n-o lua razna peste haturi! îl 
sfătui Grue. Calapăr hohoti, vesel, ca de 
obicei : 

— Mai bine să umblu razna, decît lela ori 
calea miînzului, ca tine. Mătuşă Lina : n-ai 
putea dumneata descînta o anume fată să vină 
la... acolo unde ne-om duce, taman cînd fi-vom 
noi ajunşi? Ştii, aşa... colac peste pupăză. 

Mătugşa clipi şiret din ochi, împunse acul în 
bundiţa pe care o înflorea şi grăi, cu subînţeles 

— Înţeleg suferinţele inimii şi fac să-ţi vină 
leacul, călare pe măturoi. 

— Destul cu vorba! Hai să hrănim caii, să 
cumpărăm ceva de-ale gurii şi la drum. Gata? 

— Gata, gata dacă vrea... fata! nu se lăsă 
Calapăr ; dar ce facem cu lliuţă? 

— Lăsaţi-l la noi! ceru Lina. Îl învăţăm 
cojocăria. 

— Să-l întrebăm şi pe el, socoti Grue că-i 
mai bine. 

— Mergeţi în mare taină, povâăţui 
Smaranda, care se prefăcea că împunge cu 
acul în blană, dar îl împungea cu ochii pe Grue. 
Că duşmani, cîtă frunză şi iarbă. 

— Mulţumim de sfat, vorbi Moţoc ; omul 
înţelept nu stîrneşte mahalaua că şi-a prăpădit 
luleaua. 

Auzind că-i vorba de el, Iliuţă se ridică de 
pe blana de oaie, unde-şi ostoia truda. Intrebat 
dacă vrea să meargă cu dînşii, băieţaşul se 
grăbi să răspundă, deşi era încă somnoros : 

— Merg)!... Merg! dar în căruţă... să mai 
dorm. 

— Are dreptate, băiatul. Luăm şi-o căruţă 
pentru lucruri... Să ne vedem sănătoşi! 

— Umblaţi cu bine şi cu noroc! urară cele 
două cojocărese. Iaca, vă însoţeşte şi cîinele 
Osman. 


269 


Porniră călări, cu gînd la cumpărături, 
bucuroşi că au cunoscut două femei cu inimă 
bună. Dar dacă s-ar fi prefăcut în porumbei, ar 
fi auzit ce vorbeau între ele. Lina îşi îndemna 
fata : 

— Hai, gata! du-te! 

— Mamă, prea-s frumoşi, voinici şi... 

—  Galbenii boierului sînt şi frumoşi şi 
sunători... 

— Mii milă : după ce i-am scăpat din 
închisoare, să-i dăm pe mîna unui... Dacă-i 
omoară? 

— Noi spunem doar unde se duc. Atît. Şi 
asta nu-i păcat. 

— Nu, mamă! E o faptă mişelească. Şi-apoi 
nici nu prea ştim unde. 

— Slabăânoago!... Mă duc singură, că doar 
n-o să pierd o pungă de galbeni, pentru 
sclifoselile tale. 


5. În drum spre Sibiu 


La început, Român Grue a vrut să cumpere 
o căruţă pentru lliuţă şi pentru desagii cu 
schimburi şi merinde ; dar s-a răzgindit : cu 
căruţa nu puteau umbla decît pe drumuri, unde 
vodă îşi avea aşezate iscoadele, iar cît priveşte 
lucrurile, erau puţine ; le puteau purta la 

oblînc. De aceea, cumpără un cal bun pentru 
lliuţă, cu şa nouă. Îmbrăcat în strai nou, pe 
măsură, băiatul părea un paj isteţ, frumuşel şi 
vesel, tot numai ochi şi zimbet de fericire. Era 
ceva : din ursar şi halviţar să te vezi, pe 
neaşteptate, înţolit, călare pe cal trăpaş, ca un 
cavaler, nu-i puţin lucru. „La Sibiu îl rog să-mi 
cumpere şi sabie... Mai mică, dar bine ascuţită. 
Şi cu centură de piele s-o atîrn la şold... Sîntem 
nouă făpturi, cu Osman. Olăcari de cale lungă”. 

În dimineaţa luminoasă de început de 
august, treceau pe sub o poală de codru stufos. 
Păsările cîntau, iar drumeţii îşi ţineau caii tot 
în trap săltat. Din cînd în cînd mai schimbau 
cîte un cuvînt. Dorondoc : 

— Am gonit destul, că drumeţului îi şade 
bine cu drumul, dar îi stă şi mai bine cu... 
popasul. 

—  Poposim la Olt. Trecem pe la 
Călimăneşti, şi de-acolo pînă la Cozia. Cătăm 
nişte ciobani şi trecem hotarul cu turmele lor. 
Şi cum am aflat din oameni, de la Cîineni, într- 
o jumătate de zi am ajuns. 

— Pină la Olt, eu nu mai pot, Grue. Şi dacă 
ni se întîmplă vreun năcaz, vreo poznă... cobi 
Dorondoc. 

— Dar săbii n-avem? Doar dacă tătarii... 

— Mai ştii? Se cam ţin necazurile de noi, ca 
muştele de cai. 

— Pe-aici n-ajung tătarii... Poate stafiile? 

— Ce? Stafiile nu ştiu să facă râu? 

— Mă scoţi din rābdāri! se supără Grue. lar 
dacă ne temem şi de stafii, mai bine ne 
îmbrobodim ca babele şi ne tocmim bocitoare. 
Glas avem. 

— De, se poate ; că dacă omul cade, îi piere 
şi umbra. 

— Se poate ca şi Lăstun al meu să 
vorbească. 

— Ba chiar vorbeşte... În graiul lui 
nechezul. 

— Oricum, se îmblinzi Grue, mie mi se- 
ntîmplă uneori, să vorbesc cu murgul, cum aş 
vorbi cu mine însumi. 

Lui Calapăr îi veni bine să-l zgîndărească : 

— Ce să-ţi fac? Indrăgostiţii grăiesc cu 
florile, cu păsările, cu copacii, cu luna, cu 
stelele... numai în faţa iubitei sînt muţi. 

Şi după un minut de tăcere, tot Calapăr 
urmă cu una de-a lui: 

— Cînd e vorba de dragoste, nu-i nevoie a 
zice bou breaz birlobreaz, nici a dîrlobirlobrezi 
dirlobirlobrezitura din berbecii 
dirlobirlobreazului din dîrlobirlobrezeni, ca să 
te-ntorci la casa mîndrei, chiar de nu te mai 

are drag. Şi-acum, ziceţi şi voi, fără să vi se 
împiedice ori să vi se fringă limba. Cine 
izbuteşte vrednic este să-l iubească o fată 
frumoasă. 

În pasul cailor, încercară tuspatru. Iliuţă 
izbuti la a doua încercare. Grue, la a treia, dar 
numai după ce opri calul, Dorondoc se 
chinuia : 

—...bou breaz birlobreaz... a dîrlobre... Ai, 
ptiu!... m-a zdruncinat calul şi mi-am muşcat 
limba... 

Risul celorlalţi se îmbina cu tropotul cailor 
şi cu ciripirea păsărilor. 

— Vă bateţi joc de suferinţa mea? Ce vă 
pasă... 

— De, Dorondoace, zimbi Grue ; vezi şi tu : 
soare cald, drum neted, codru verde, noi tineri, 
cu o singură grijă : să ne împlinim datoria. 

— Tocmai : flăcăi tot unul şi unul, bob 
numărat, puşi cu fusul. Indrăgostiţi de mama 
focului! 

— Of, of, măi Calapăr, că nu ţi s-or aprinde 
şi ţie călctiele vreodată, să ridem şi noi de tine. 

— Bădiță Grue, zise  lliuţă, Osman 
adulmecă şi priveşte neliniştit : parc-ar simţi o 
primejdie. 

— I-o fi mirosit a lup... 

Puseră pinteni şi înainte de prînz au trecut 
Oltul, poposind la o casă arăâtoasă. După ce-şi 
spuseră numele lor de călători pe drumuri 
lungi, arâtară că le-ar prinde bine o masă 
bună, ca să poată urma calea. Gazda, moş 
Corbu, din parte-i era bucuros : dar voia era la 
baba lui, Stana. Ea făgădui să prindă nişte 
cobăi, să fiarbă un borş şi să rumenească nişte 
fripturi ca pentru patru voinici. Moş Corbu 
avea şi nişte vinişor, la beci şi vorba lui 
Dorondoc : 

— Dacă-i la beci, e ca şi cum ar fi în oală, 
iar dacă-i în oală, gitleju-i ici. 

În cele două ceasuri cît trebuia unor cobăi 
ca să se preschimbe în borş şi friptură în ţiglă, 
Grue i-a sfătuit să se hodinească, scăldîndu-se 
în Olt şi ei, şi caii. lliuţă, pentru că-l cam 
rosese o ciubotă, a rămas să-i ajute mătuşei 
Stana să prindă cei claponi, să-i jumulească şi 
cinătuiască, să aducă apă şi să aţiţe focul. 

— Băgaţi de seamă, îi povăţui mătuşa 
Stana, nu vă jucaţi cu Oltul : apă repede, 
înşelătoare, cu bulboane şi stinci, cu milituri şi 
sorburi, care fierb şi mugesc mai fioros ca 
zimbrii. Zilnic înghite cîte o vietate, om sau 
dobitoc. Ei, dar frumoşi cai aveţi, flăcăilor! 

— Drumeţul fără cal bun e olog, răspunse 
Grue. 

Merseră pe Olt în sus, pînă aproape de 
mănăstirea Cozia. Chitiră un loc bun, cu soare 
mult, adăpostit de vînt şi ferit de lume, cu apă 
liniştită, să înoate şi să-şi spele caii. Dar 
înainte de a se dezbrăca, auziră tropot de cai. 
Gîndiră că erau urmăritorii pe care-i zăpsise 
Osman. Îi zăriră şi-i aşteptară cu săbiile în 
miini. Erau slujitori domneşti. Se opriră în faţa 
lor, înfruntindu-se din priviri. 

— Pe cine căutaţi? întrebă Grue. 

— Pe voi! cuvîntă unul mustăcios. 

— Vă place obrazul nostru ori veniţi cu 
gînd vrăjmaş? îi zgîndări Calapăr. 

— Poruncă să vă ducem la domnie, vii sau 
morţi! vorbi mustăciosul. 

— Vodă n-are trebuinţă de oameni ca noi, 
ci doar de mişei ca voi. Noi sîntem voinicii 
Oltului, cum îi place codrului, cum îi vine 
cîmpului... 

—...lungi de mînă, tari de vină, oricînd gata 
de pricină. 

— Tilhari! 

— Tilhar eşti tu, nemernicule, că slujeşti un 
ticălos! Şi tustrei traseră săbiile din teacă. 

Într-o clipă se încinse bătaia. Trei contra 
şase, cu  icniri, izbiri de săbii şi 
îndemnuri :,,Dă!”, „Na!”, „Nu te lăsa!”, „Aşa”... 
pînă cînd urmăritorii încep a da-ndărăt. 

— A, fugiţi, iepuroilor?! 

— La sănătoasa, cu chelboasa de la 
Ruginoasa! ridea Moţoc. 

— Poftim! Cît ai clipi o făcurăm şi pe asta! 
se bucură Calapăr. Auzind zângănit de arme, 
Iliuţă lăsă claponul nejumulit şi alergă la rîu : 
văzu cum fugeau cei şase slujitori domneşti. 
Înţelese că Osman nu se înşelase : 

— Eram urmăriţi! 

— Dar de unde ştie vodă că noi... Adică, 
aga Dudău că... 

— Înseamnă că Voichiţa... 

— Măi, frate, de ce-mi frigi tu inima pe 
jăratec? Ea nu ştia unde am plecat. După ce- 
am primit porunca de la banul Mihai, n-am mai 
văzut-o! 

— Acu, dac-am năduşit, luptind pe căldura 
asta, să grăbim scăldătoarea, sfătui Dorondoc. 
Răcoriţi, vom judeca mai bine şi-om dibui de 
unde ne vin necazurile. 

Mergind pe prund, cu caii de diîrlog, se 
gîndeau că s-ar putea ca urmăritorii să se 
întoarcă iar, cu puteri sporite. 

— Pe doi i-am spîrcuit zdravăn. Pînă la 
Vilcea pierd atita sînge, că-i cuprinde leşinul, 
dacă nu chiar moartea, îi asigură Dorondoc. 

Se dezbrăcară, aşezară straiele şi armele, 
la umbră, pe iarbă, şi intrară în apa limpede, 

răcoritoare. Goi ca napul, se simțeau sprinteni, 
uşori, şi le venea să zburde ca nişte copii. 
Valurile clipoceau, foşneau blind, molcom. Şi 
caii se simțeau bine, mai ales cînd îi frecară cu 
cîte un şumuiog de mentă verde, plăcut 
mirositoare. 

— Aşa, Lăstune! Să miroşi ca un flăcău cînd 
merge la horă. 

După ce-i scăldară, Calapăr duse caii mai la 
deal, pe o pajişte cu iarbă bogată, să pască şi 
să se zvînte la soare. Ei intrară, toţi patru, în 
apă, şi se frecară pe spinare tot cu şumuioage 
de mentă. Se clătiră sub unde, ca peştii ; 
numai lliuţă se spălă repede, ieşi pe mal, se 
îmbrăcă, îşi luă calul de friu şi se înapoie la 
gazdă, s-o ajute la treabă. Cei trei, furaţi de 
viltoarea apei, bălăcindu-se,  hiîrjonindu-se, 
dîndu-se la fund, înotînd pe sub apă, stropindu- 
se, veselindu-se copilăreşte, nu băgară de 
samă că s-au depărtat de cai şi nici n-au 
măsurat cît timp au stat în apă. Numai cînd 
Grue a strigat : 

— Ajunge, fraţilor, că prea am dat în 
mintea copiilor! Observară că lunecaseră peste 
o mie de paşi la vale. leşiră la mal, se uscară la 
soare pe prundul lucios şi fierbinte ; ba chiar 
moţăiră un pic, gîndind că lliuţă a rămas 
aproape de cai şi de straie. 

Cel dintii Grue zise : 

— Da : ne-am scăldat, ne-am jucat, ne-am 
prăjit la soare, caii au păscut, mătuşa Stana o 
fi fript claponii, aşa c-ar trebui să mergem să-i 
dumicăm pre ei. 

— Întocmai! Soarele a trecut de nămiezi, a 
ajuns în dreptul pîntecelui şi ne seacă foamea. 

Cu caii de căpăstru, porniră spre locul 
unde îşi pitiseră straiele. 

— Îmi fuge gîndul la borşul şi friptura 
gătită de mătuşa Stana. 

— O fi rece vinul lui moş Corbu? 

— Din pivniţă, brumat!... Dar parcă aici ne- 
am dezbrăcat... 

— Da, pe tăpşanul ăsta... Dar unde-s 
hainele, ciubotele, armele? 

— Cum se poate? Nu cumva ne-am 
dezbrăcat mai în sus? 

— Da' de unde? [in minte : am stat pe 
buturuga asta. 

— Stai, măi, că asta nu-i şagă : straiele! 
Unde-s? 

— Am păţit-o! se sperie Român Grue. 

— Ce facem? Nu putem ieşi goi la drumul 
mare, ne-ar alunga oamenii cu parii, ca pe 
strigoi. 

— Şi cît o să stăm aşa? Pînă la noapte? Să 
ne învălim într-un văl de întuneric? 

— Halal! Că bine-am mai brodit-o! se jelui 
Grue. 

— Iar borşul de clapon şi friptura cu 
castraveți muraţi... 

— Dar cum să ni le fure, de sub ochi? 

— Un cioban ori un călugăr de la Cozia, 
ispitit de gînd vrăjmaş... 

— Iar noi ne tolăneam la soare... Îmi vine 
să urlu de ciudă! 

— Unde mai găsim noi săbii ca acelea? Şi 
banii... Deodată Grue încremeni, apoi se plesni 
peste frunte : 

— la, staţi!... O nenorocire mare!... 
Scrisoarea! 

— Scrisoarea! li se răciră trupurile şi le 
îngheţară inimile, necutezînd a se uita unul la 
altul. 

— Mi-a încredinţat-o banul Mihai cu atîta 
grijă şi eu... în loc s-o duc judelui din Sibiu, o 
pierd, prosteşte, pe malul Oltului. 

Cu greu, Calapăr şi Moţoc îşi veniră în fire, 
întrebîndu-se : 

— Dacă ne-au jefuit chiar  călăreţii 
domneşti care ne-au urmărit? 

— Înseamnă că pentru scrisoare s-au ţinut 
după noi. Şi numai Voichiţa... 

— Nu ştia! N-avea de unde şti că am plecat 
la Sibiu, cu o scrisoare! Dar dacă bătrina 
cojocăriţă, Lina... 

— 'Tiii!... Mare gogomănie am făcut! strigă 
Calapăr... 

— Nu mai putem ajunge la Sibiu. 

— Ce să căutăm acolo, fără scrisoare? 

— Da, o dirlobirlobrezirăm rău de tot, 
fraţilor! cercă Dorondoc s-o dea pe glumă. 

— Cel mai păgubit este banul Mihai. 

— Schimbătoare-i clipa vieţii ; adineaori 
totul era bine, vesel şi frumos : iar acum... 
după bălăceală, ce mai trînteală! 

— Crămăluirea n-ajută la nimic! se dezbăra 
Grue. Toate numai din neghiobia noastră se 
trag. N-am înţeles că acei şase slujitori au fost 
nadă, trimisă să ne ţină de vorbă, ca să nu 
vedem cînd ne fură straiele şi, mai ales, 
scrisoarea. Şi vrednici vom fi numai dacă le-am 
drege şi-am ieşi cu bine şi din astă dandana. 

— Dar cui să-i fi dat prin cap, că într-un 
ceas, prin pustietatea asta... 

— Ne-au pîndit... Şi cînd ne hîrjoneam 
nepăsători, ne-au prădat ca pe nişte nătăfleţi. 

— Cel mai aproape loc unde am putea găsi 
ceva de îmbrăcat e mînăstirea. Să pornim într- 
acolo. 

— In pielea goală, tustrei? 

— Un om mare şi-a pus toată nădejdea în 
noi. Haidem!... Mănăstirea e de călugări şi-i 
aproape. 

Vrură să încalece, dar îşi dădură seama c- 
ar părea drept spaima lumii. 

— Ah, o cămaşă şi o spadă de-aş avea 
acum!... Aş săruta pămîntul şi-aş spinteca 
văzduhul... se juruia Român Grue. 

Ajunşi în poarta mănăstirii, mai cu 
îndrăzneală, mai cu ruşine, cerură să li se 
deschidă. Călugărul portar, auzind glasuri 
blînde, dădu la o parte drugul-zăvor şi crăpă 
uşor deschiderea. 

—  Blagosloveşte părinte! ceru, mieros, 
Calapăr. 

Dar călugărul s-a înspăimîntat : trei bărbaţi 
goi, cu caii de căâpăstru : satane! 

— Apără doamne şi izbăveşte! Trînti poarta 
şi puse din nou drugul : Duceţi-vă pe pustii!... 
Ptiu!... Ptiu!... Ptiu!... Doamne păzeşte de 
ceasul cel rău, de furi, de păgîni şi de satană. 

— Stai, părinte, ascultă! Nu-i ce crezi... Am 
păţit un necaz şi vrem să cumpărăm trei 
anterie, trei... 

—  Sînteţi nebuni? Cine a mai pomenit 
călugăr să-şi vîndă anteriul? Plecaţi! Plecaţi 
din poarta sfintei mănăstiri, ghiavoli afurisiţi! 

— Atunci împrumută-ne, te rugăm!... trei 
sumane, trei câmăşi... 

— Plecaţi, slujitori ai lui Belzebut! Anatema 
asupra voastră! 

Se qindeau să bată în poartă, să strige ; dar 
se temură că va fi şi mai rău : călugării îi vor 
afuma cu pucioasă şi-i vor goni cu toroipanul 
ori cu biciul. Calapăr povâăţui : 

— Fraţilor, înțeleptul zice : celui care stă 
cu miîinile-n sîn, norocul nu-i suride niciodată. 
Vorbesc de sîn şi eu rămas-am doar cu pielea... 

— Pârem nişte zăluzi, scăpaţi din balamuc, 
zise Dorondoc uitîndu-se pe rînd la fiecare şi la 
el însuşi. Calapăr, tu care l-ai păcălit pe Gazi- 
Ghirai, n-ai nici o idee? 

— Atunci eram în stare jalnică, acum 
starea-i caraghioasă. 

— Hai la gazdă, propuse Grue. 

— Speriem bieţii bătrîni. Şi-apoi ruşinea... 
Scrisoarea! 

Totuşi porniră spre sat cu caii de friu. Din 
turn răzbătu sunet de toacă şi glas de clopot. 
Soarele se apropia de scăpătat. Cînd văzură o 
stină la poala pădurii, socotiră că acolo puteau 
găsi  miîntuirea. Apropiindu-se, văzură pe 
leaturile gardului, parcă puse anume, trei 
anterie şi trei potcapuri, înşirate la aerisit. Nu 
mai statură la tocmeală şi le îmbrăcară, repede 

fără a întreba pe cineva. De altfel nici n-aveau 
pe cine : stina era goală. 

— Zicem că le-am împrumutat, pentru o zi. 

Semânau a popi răspopiţi, desculți, cu 
pielea-n anterie, dar se cheamă că erau, dragă 
doamne, îmbrăcaţi. 

— Uite colo un topor, arătă Calapăr spre 
gardul stinii. Să-l luăm : o armă în mînă, nu-i 
minciună... 

Cînd urcau pe cai, apăru un călugăr la 
marginea pădurii, care începu să strige : 

— Săriţi!... Satanele călări!... 

Ce puteau să facă? Porniră, în galop, spre 
Olt la vale. 

Amurgea cînd ajunseră la Cotul 
Călimăneştilor.  Păreau trei călugări tare 
nevoiaşi, care se întorceau de la muncă, ori 
pogorau din icoana cea cumplită, numită 
„Judecata din urmă”. În locul cel mai strîmt, 
între munte şi rîu, două trăsuri aşezate alături, 
roată lîngă roată, închideau trecerea, în stînga, 
ripă adîncă pînă în Olt ; în dreapta perete de 
stincă. Nu se putea trece decît sărind peste 
trăsuri. În faţa lor, cîţiva slujitori domneşti, cu 
suliţele în miîini, păzeau calea, să nu treacă 
nimeni fără a înfăţişa îndreptările. Grue a 
întrebat, cucernic, ca un călugăr sadea : 

— De ce-aţi oprit drumul, voinicilor? 

Slujitorul nu răspunse ; era arnâut şi 
vorbea greu româneşte. Cuvintă, în locu-i, un 
boier înalt, subţiratec, cu glas duşmănos : 

— Aşteptăm nişte tilhari, popo! 

—  Tilhari? Dincotro, dacă nu viii cu 
supărare? vru să afle Dorondoc. 

— Din colo, din jos!... Înapoi la mănăstire, 
deci, şi nu mă mai sicîiţi cu... 

În clipa aceea Grue îl recunoscu pe Radu 
Cujbă. Şopti : 

— Hait! Uite ce ticălos ne urmăreşte... 

— Stăpineşte-te, îl povăţui Calapăr. N-avem 
arme şi pentru că iar s-a rupt pielea de leu, 
trebuie cîrpită cu blană de hulpe. 

Şi vorbi el, tare, mormăind pe nas popeşte : 

— Noi sîntem cuvioşi şi nevolnici călugări 
din schitul Ostrovul Călimăneştilor, cinstite 
mare boier şi, cu înalta învoire a domniei tale, 
dorim a ajunge la chiliile noastre cele de canon 
şi ispaşă a păcatelor... 

— Înapoi! strigă boierul. În noaptea asta 
dormiţi la Cozia. 

— Să trăieşti, mărite! scînci Calapăr. Cu 
voia domniei tale ne întoarcem că noi, azi, tot 
timpul am dirlobirlobrezit dirlobîrlobrezitura 
dirlobîrlobreazului... şi sîntem frînţi de... 

— Ce boscoreşti acolo, nespălatule? 

— O rugă de-a noastră, pe elineşte, lămuri 
Grue, cu glas subţiat. 

— Ştiţi elineşte? 

— Am călătorit la Muntele Athos şi-am 
învăţat rugi pentru ceasul de cumpănă şi 
năpastă, în grai elin. 

Moţoc, care tăcuse pînă acum, ţinind sub 
rantie toporul, întrebă : 

— Cutezăm a întreba : tilharii n-ar putea 
prăda şi sfînta mînăstire? 

Radu Cujbă răspunse foarte sigur pe ce 
spune : 

— Nu! Altfel de tilhari căutăm noi. 

— Spune cum arată, că poate i-am văzut 
noi Şi... 

— Nişte răzvrătiți, care duc peste munte 
scrisoarea unui duşman al măriei sale 
Alexandru vodă. Trei, la număr, cu un băieţaş 
şi un câine alb tărcat cu roşu. 

— Voichiţa te-a înştiinţat, mişelule! şopti 
Calapăr la urechea lui Grue şi urmă, 
compătimitor : Vai-vai şi iar vai, nelegiuiţii! 
Doamne, cum îi raabzi a se ridicare împotriva 
unsului tău, Alexandru vodă... (şi tot în şoaptă) 
poreclit cel rău? 

—  Întocmai!... Dar le-arăt eu lor!... 
Poimiîine vor fi în ştreang. Că dacă încearcă să 

se strecoare pe cărări, am rînduit şi acolo 
oamenii mei. 

— Ei, viteaz şi iscusit ca domnia ta, nime pe 
lume... Şi nici măcar nu eşti lăudăros. 

— De unde mă cunoşti? 

— Parcă-i nevoie să te cunosc? De-ajuns să 
te văd cum stai ţanţoş şi măreț în trăsură, de 
parc-ai sta pe tron. Şi cum priveşti şoimeşte în 
jur, ca un viteaz de cel mare, stăpîn pe toată 
valea Oltului... 

— Şlii că nu eşti prost, călugăre?! 

— Ei, ne mai luminează şi pe noi 
împrejurările, fie binecuvîntate de-a pururea şi 
amin, aaamin... Deci tilharii vin dinspre 
Călimăneşti? 

— V-am spus! înapoi, la Cozia : altfel vă 
întilniţi cu ei. Grue şopti către prieteni : 

— Descălecăm, ne năpustim, îl prăvălim în 
Olt şi... trecem. 

— Ce şoptiţi acolo, indrăciţilor?!... Calapăr 
dădu răspuns cîntat : 

— Ne rugăăăm să ne feerească domnul de 
tilhari la drumul maaare... Povăţuiesc chiar să- 
ngenunchem, cu toţii pentru scurtă rugă, bună 
de tătari, de mişei, de slugi mincinoase, de 
fricoşi şi toate cele rele ce ţi se pooot tîmpla la 
ceas de noapte. Şi schimbînd vocea, ca să 
impresioneze : Dar să ştii, înalt dregător, că 

mişună pe-aici nu numai răzvrătiți, ci şi nişte 
caraghioşi care-şi zic oamenii lui vodă şi care... 

— l-aţi văzut voi, călugărilor? 

— Nu, dar am auzit c-au prădat stînile 
miînăstirii, de-au rămas călugării fără caş, 
lungea Calapăr povestea, pînă la căderea 
nopţii. 

Grue îşi punea întrebarea : „Cine-s cei care 
ne-au şterpelit hainele? Cujbă abia acum 
aşteaptă să ne prindă”... Înţelegindu-i gindul, 
Calapar ceru : 

— Oamenilor, creştinilor, să ne aşezăm 
cucernici în genunchi, să rostim o rugăciune să 
alungăm necuratul, pe Scaraoschi cel bătrîn, 
sfătuitorul şi ocrotitorul tilharilor, să piară din 
cale, din roţi, din osii, din coviltire.. 

Şi toţi trei îngenuncheară, cu mîinile pe 
roţi, pe hulube, pe coviltire. De asemeni 
slujitorii  puseră genunchii la pămînt, 
sprijinindu-se în sulițe. Radu Cujbă se supără 
şi ocări : 

— Mai departe! Mai încolo, jegoşilor, 
puturoşilor! Nu vă băgaţi în sufletul meu, boier 
de viţă. 

— Doamne, fie primită ocara şi lauda lui, 
împroşcată asupra unor păcătoşi ca noi. lar 
voi, slujitori ai măriei sale, culcaţi suliţele la 
pămînt, ca nu cumva îngerii care vor pogori şi 

vor zbura întru primirea rugăciunii deasupra 
voastră, să se înţepe, să se zgiîriie în virfurile 
lor cele ascuţite şi înţăpoşate spre cer. 

Slujitorii se supuseră cu osîrdie şi toate 
suliţele se culcară la pămînt. După un minut de 
tăcere,  Calapăr începu ruga, cu glas 
cutremurător, şi cu şoaptă apăsată : Acum, 
fraţilor!... Haăăărup! 

— În Olt cu tine, păun fudul şi-nfumurat! 
strigă Grue, în timp ce ambele trăsuri se 
rostogoleau în rîu, trosnind din încheieturi, 
scîrţiind din osii, iar hulubele bălăbăneau prin 
văzduh pînă le înghiţi apa şi le porni la vale, 
de-a rostogolul, pe valuri. 

— Pe cai! porunci Grue şi galop, la vale!... 

Străjerii lui Radu Cujbă rămaseră prostiţi, 
cu gurile căscate, încremeniţi şi-nspăimîntaţi 
mai râu ca de moarte. 

În vremea asta, lliuţă şi gazda din 
Călimăneşti aşteptau, îngrijoraţi, făcînd fel de 
fel de presupuneri : ba că au rătăcit calea, ba 
că s-au înecat în Olt, ba că i-a ucis cineva. 
Mătugşa Stana se mira, mereu, de ce s-au dus la 
scăldat aşa de departe, pînă lingă mănăstirea 
Cozia?! 

Îngrijorarea a sporit cînd s-a lăsat noaptea. 
Moş Corbu îşi pregăti baltagul şi o făclie de 
răşină, să iasă la malul Oltului. Cînd auziră 

tropot de cai opriţi în uliţă, au ieşit pe prispă. 
Dar, în loc să descalece trei flăcăi chipeşi, în 
lumina făcliei s-au ivit trei călugări desculți, cu 
rantii şi comanace ca vai de ele. Cu greu i-a 
recunoscut gazda.  Ascultîndu-le  păţania, 
mătuşa Stana se tînguia, lăcrămînd de durere 
şi spaimă : 

— Vai, ce păţanie! Dezbrăcaţi pe malul 
Oltului, lîngă sfinta mănăstire! 

— Şi nu rideţi de noi? întrebă Dorondoc. 

— E de plins! Pleacă trei voinici în straie 
scumpe şi se-ntorc trei călugări, în rantii 
ponosite... Treabă-i asta? 

— Noroc că nu ne-au luat şi caii.. 

Se înţelege că moş Corbu, mătuşa Stana şi 
lliuţă le-au pus sumedenie de întrebări, 
descusîndu-i, pînă au aflat toată tărăşenia, de-a 
fir-a-păr, aidoma cum a fost. 

— Şi dacă l-aţi răsturnat în Olt, s-o fi 
înecat? 

— Nu cred ; l-am auzit strigind după 
ajutor... O să se aleagă cu un guturai bun. 

— Noroc că s-a terminat cu bine, se bucură 
mătuşa Stana. 

— Intr-un fel, abia acum începe greul, arătă 
Grue. Mai cu seamă că n-avem nici o idee cine 
sint cei care ne-au luat straiele. Hoţi sau 
altceva?! 

— Radu Cujbă nu-i străin de trebuşoara 
asta, cum nu-s eu străin de numele Calapăr. 

— Dacă le-ar fi luat el sau ai lui, nu se mai 
aţinea să ne prindă la Cotul Călimăneştilor, 
socoti Dorondoc. 

— Dacă n-a pus mîna pe scrisoare... e bine. 
Mai putem nădăjdui s-o găsim pe-aici, prin 
împrejurimi, zise Grue, temîndu-se totuşi : Dar 
s-ar putea să aibă şi alte ajutoare. 

Aici, moş Corbu veni cu un gînd al lui: 

— S-aude, feţii mei, că pe-aici, prin partea 
locului, s-au înădit la rele nişte oameni fără 
lege. S-aţin la acest drum mare, de trecere 
între Țara Românească şi Transilvania. 

— Da, dar unde-i putem întilni? întrebă 
Calapăr. 

— Cum le dăm de urmă? 

— Încurcată treabă, fraţilor! oftă Dorondoc. 
Tare încurcată. Iliuţă, care tăcuse pînă atunci, 
trist şi amărit, întrebă cu sfială : 

— Bădiţă Grue, pot să spun şi eu ceva? 

— Ştii tu ceva, băiete, şi-ţi dă inima ghes? 

— Eu nu, dar Osman... cîine deştept şi cu 
miros bun. 

— Osman! Măi pui de lele, tu ne scoţi din 
belele! Cîinele poate lua urma hoţilor. 

Român Grue se învioră, se lumină la faţă : 

— Să încercăm! Să nu mai pierdem 
vremea! Plecăm chiar acum. Se înarmară cu 
încă un topor, dat de moş Corbu lui Grue, şi cu 
un îmblăciu, mînuit de Calapăr. Mătuşa Stana 
puse în mîna lui lliuţă o torţă, amnar, cremene 
şi iască, mult trebuitoare la vreme de noapte. 
Probînd îmblăciul, Calapăr se fălea : 

— O să bat în lotri ca la fasole! 

—  Bine-am ajuns, Calapărule! De la 
spadă... la îmblăciu şi topor. 

— Dar şi cînd vom căpăta iar săbiile, ce-o 
să le mai învîrtim, mamă-mamă! 

Şi, cu toată părerea de rău a gazdelor, că le 
rămînea borşul negustat, au încălecat în grabă. 
Mătuşa Stana le aţinu calea în poartă şi le-a 
legat de oblînc, la fiecare, cîte un clapon fript, 
învelit în frunză verde de varză, ca să se 
păstreze fraged. 

— Prind bine după... scăldătoare. 

— Unge la inimă şi dă puteri... Mulţumim şi 
sărutăm-mîna. 

Aşa, în anterie călugăreşti, au pornit la 
drum spre locul unde au pus straiele, pe malul 
Oltului, în sus. lliuţă se străduia să ţină pe 
Osman aproape. 

Noaptea pogora liniştită peste pămîntul 
rourat. Doar foşnetul valurilor şi al frunzelor 
ori  piculina unui  brotăcel îi  sporeau 
netulburarea.  Recunoscură locul  unde-şi 
aşezaseră straiele. Iliuţă îl roti pe Osman de 
şapte ori în jur, „să ia urma lotrilor”. A opta 
oară, cîinele lătră scurt, amirosi cu putere, 
adulmecă văzduhul, scăpără din picioare, dădu 
vesel din coadă, scheună subţire, îşi linse botul 
şi privi stăruitor la Iliuţă care-l tot dăscălea : 

— Hoţii, hoţii, Osman! Au furat hainele!... 
Caută mirosul, urma lor, Osman!... Aşa... 
Caută, caută! 

Cîinele mai ocoli o dată locul, scheună mai 
tare, hămăi de trei ori scurt, apoi făcu un salt 
spre pădure. 

— Aha!... Să ştiţi c-a prins mirosul 
tilharilor, se bucură Grue ; iar cînd Osman se 
întoarse la picioarele lui Iliuţă şi lătră tare, 
vesel, întrebă, ca un copil care aşteaptă o 
minune : Ce zice? înţelegi? 

— Zice că a găsit urma!... Uite-l, ne cheamă 
după el spre pădure. Pe cărarea ceea... 
Haideţi! 

Tăcuţi, cu inimile cît purecele, o luară, 
înşiraţi, cu caii de frîu, pe urmele lui Osman, 
care, cînd lătra scurt, cînd mîÎrîia, cînd scheună 
chemător. Intrară în pădurea mută şi surdă, 
grea de linişte. Arare se auzea cîte un huhuit 
de huhurez, ca răspuns la hămăirea lui Osman. 
Aşa merseră mai bine de o jumătate de oră. La 
ocolirea unui desiş, cîinele se opri, adulmecă, 
ciuli urechile ascultînd şi mirîind încet. 

— Ai pierdut urma? întrebă Calapăr, cu 
îngrijorare ; cîinele îi răspunse prin trei 
miîrtituri abia auzite, încheiate cu un scheunat 
subţire, din git. 

— E cam neliniştit, zise Dorondoc. Parc-ar 
simţi duhoare de sălbăticiune. A, porneşte iar... 
Hai... 

Intraseră adînc în pădure. Drumul, tot mai 
greu. Osman îi îndemna, prin lătrături scurte, 
să-l urmeze. Şi încă o bună bucată de vreme 
urcară, ieşiră din pădurea deasă, într-o zonă 
stîincoasă. Întunericul se destrăma sub licărul 
stelelor. Din cînd în cînd scînteiau licuricii, ca 
un joc şi un descîntec al stincilor sure, 
lucioase. Grue îşi preveni prietenii : 

— Greu urcuşul ; dar greul cel mare va fi 
acolo unde-i vom întilni pe... 

— Cu două topoare şi un îmblăciu o să 
jucăm hora cea mare, glumi Calapăr. Hora 
mare are cătare, la o zi de sărbătoare. 

— Mda, să ne pregătim. Că alta nici n-avem 
ce face, acum şi aici. 

— Da, acum, ori cu capul de piatră ori cu 
piatra de cap, tot un drac. Mai ales că singuri 
ne-am făcut-o. Dar cum se zice : neghina 
trăieşte pe seama griului prost. 

Gîndeau că, dacă Osman nu se înşală, 
înseamnă că lotrii îşi aveau birlogul drept în 
creierul munţilor, între stinci. Şi se temeau : 

— Aici, unde-o dus mutul roata şi surdul 
iapa, dacă nu ne găsim straiele o să ne găsim 
naşul. 

Lui Român Grue nu-i plăcea teama lui 
Dorondoc şi căută s-o alunge c-o zicală de-a lui 
Calapăr : 

— Cine se teme de brumă, să nu sădească 
viţă de vie. 

Şi iar mai urcară, cu caii de dirlog, pe 
grohotişuri, printre stînci, observînd fiecare 
mişcare a lui Osman. lliuţă, obosit, gîfiia ca un 
mînz după zburdare. Se gîndea să urce în şa, 
cînd, la marginile unui tăpşan, înconjurat de 
stînci, dulăul se opri ; se uită la stăpiîni, 
lingîndu-şi botul. 

— Bine că nu latră, se linişti Grue. Se vede 
că a înţeles şi el că aici e treabă... însemnată. 

Văzînd că Osman s-a aşezat pe coadă, întru 
aşteptare, opriră caii, într-o văgăună cu iarbă 
măruntă, să pască în linişte. 

— Iliuţă, tu stai aici, cu armăsarii. Noi ne 
strecurăm spre locul unde pare că se află, 
ghemuită, o colibă. 

Apropiindu-se tiptil, observară că, de fapt, 
era o casă în toată regula : uşa scundă şi o 
fereastră cît ar putea încăpea un om voinic. 
Calapăr se furişă pînă la perete şi ascultă, 
încordat. Dinlăuntru auzi sforăituri. Urcă încet 
la prichiciul ferestrei. Privi: hoţii dormeau duşi 
cu capetele la peretele din fund, cu picioarele 
spre fereastră. Numără:... zece picioare. Văzu 
pe vatră şi agăţate în cuie, pe pereţi, săbii, 
două sulițe, ghioage, trei arcuri. Desluşi, într- 
un colţ, şi un vraf de straie. 

— Aiştia-s, zise, cu încredințare, cînd se 
întoarse la locul de pindă şi aşteptare al 
prietenilor. Dar cum îi prindem : ei cinci, noi 
trei. 

— Ei au arcuri şi săbii, noi cu două 
topoare... 

—...şi un îmblăciu, Dorondoace! Îi lovim? 

— Dacă-i lovim, musai să-i şi înfrîngem. 
Altminteri... Cum e uşa? 

— Groasă, de stejar, cred, greu de sfărimat. 
Lotrii se trezesc, pun mîna pe arme şi, cum 
intră unul dintre noi, primeşte de dincolo de 
uşă cîte o ghioagă în cap. Zic să-i aşteptăm să 
se trezească, să-i pîndim la uşă şi pe măsură ce 
ies din casă, îi izbim. 

— Adică să aşteptăm pînă la ziuă? întrebă 
Dorondoc. 

— Nu ; întunericul ne-ajută. Şi-apoi... să nu 
amînăm pe miine ce putem face în noaptea 
asta. 

— Dăm foc casei, hotări Dorondoc, să ardă 
ca şoarecii. 

— Bine-ar fi. Dar cum facem ca straiele 
noastre să nu ardă odată cu ei? 

— Mai bine să ardă scrisoarea, decît să 
cadă în mîinile duşmanilor. 

— Ai dreptate, Dorondoc. Dacă punem foc, 
lotrii se buimăcesc şi caută să iasă în grabă, iar 
noi... pe ei! 

— Asta-i, Grue! Cum iese unul pe uşă, noi îl 
şi înhăţăm! 

— Socoteala-i bună, cu un adaos : uşa se 
deschide-n afară, deci s-o înţepenim cu o piatră 
grea, să n-o mai poată deschide. Deznădăjduiţi 
se vor răpezi să sară pe fereastră ; şi-acolo... 

— Te pomeneşti că va trebui să-i scoatem, 
de chică, afară. 

— Da ; şi cum avem o funie, îi legăm 
burduf, unul cîte unul. 

Deşi nu credeau că se va întîmpla chiar 
aşa, trecură, repede şi tiptil, la lucru. Puseră o 
piatră şi un butuc greu în uşă. Adunară braţuri 
de fîn şi frunze uscate în jurul casei. Scăpărară 
din amnare şi dădură foc din trei părţi. Cînd 
flăcările şi fumul se înălţară spre acoperişul 
din draniţă, se aţinură la fereastră, tupilaţi, 
lîngă perete. Abia acum fumul şi foşnetul 
flăcărilor au trezit pe cei dinlăuntru din somnul 
lor adînc. Grue şi ai lui le urmăriră vorba : 

— Mă, foc!... Sculaţi, mă!... Foc!... Repede, 
afară! 

— Zorilă, ai visat urit? 

— Ba-i foc! N-auzi?... Pîriituri... Pocnete... 

— Şi fum!... Mă-neacă!... Repede, afară!... 
Foc! 

Se izbiră în uşa, tot mai speriaţi şi mai 
furioşi, mai zăpăciţi şi mai deznădăjduiţi. 
Înţelegînd că-s baricadaţi, unul cu voce groasă 
urlă înspăimîntător : 

— Pe fereastră!.... Repede... Nu toţi odată, 
nătărăilor!... Pe rînd,.. Altfel nu mai ieşim de- 
aici nici unul... 

Urmă un minut de sfadă şi de îmbrînceală, 
cu gifiieli, icnete şi înjurături : 

— Trec eu întîi... Ba eu!... Ba eu!... Baeul!... 
Mă-neacă fumul! Afară, Calapăr gîndea că, în 
rivna de a-şi apăra viaţa, sînt în stare să se 
strivească la înghesuială. 

— Ei, tot apucă, măcar unul, să bage capul 
pe fereastră, şopti lui Grue. Să-l înşfăcăm! 

În clipa următoare, un hoţ izbuti, în sfîrşit, 
să se strecoare, gemînd, blestemînd, suduind. 
Calapăr şi Dorondoc îl prinseră în laţ şi-i 
astupară gura cu un şumuiog de fin. Tot aşa, 
pe-al doilea, pe-al treilea, pe rînd, ca la moară, 
îi legară fedeleş, pe toţi cinci, cu căluşuri de fin 
în gură. leşeau pe fereastră şi intrau în laţ şi 
repede erau trîntiţi la pămînt. Ca să nu se 
ridice de jos, Grue şi Dorondoc le puseră o 
grindă grea peste picioare şi alta peste 
piepturi. 

—  Straşnică recoltă! admiră  Calapăr, 
văzindu-i cu ochii holbaţi la stele. Stau ca şalăii 
săraţi pe tarabă. 

În graba mare traseră butucul din uşă, 
pătrunseră în casă ; scoaseră toate lucrurile şi 
armele, aruncîndu-le claie peste grămadă, 
înainte ca flăcările să fi cuprins toată casa. 
Apoi Calapăr luă îmblăciul şi, după ce izbi de 
cîteva ori pămîntul, ameninţă : 

— Aşa vă îmblătesc, dacă îndrăzniţi a vă 
mişca, şi chisăliţă vă fac! Aţi auzit? 

Grue şi Dorondoc scotociră, scuturară 
toate hainele şi boarfele scoase din casă ; dar, 
nici urmă din straiele lor. 

— Înseamnă că nu-s ăştia cei care ne-au 
prădat, se amări Dorondoc. 

— Sau au altă ascunzătoare pentru 
lucrurile furate, socoti Grue, întorcîndu-se spre 
cei cinci tilhari, trei tineri, doi mai în vîrstă şi 
le vorbi : Ei, preacinstiţilor, ia-n spuneţi unde 
ţineţi lucrurile furgăsite? 

Lotrii se uitară unul la altul şi făcură semn 
că nu pot grăi din pricina căluşurilor. Calapăr 
lăsă îmblăciul şi le scoase ghemotoacele de fin 
din gură. 

— Ei? Vorbiţi! Unde-aveţi ascunse lucrurile 
furate? 

Cei cinci întorceau capul unul spre altul şi 
tăceau, gemeau ori se văietau. Se vedea că-i 
speria mai ales că erau îmblătiţi de trei 
călugări. 

— Ce aşteptaţi, muşteriilor? Să vă turtesc 
tărtăcuţile cu îmblăciul?! se răsti la ei şi 
Calapăr. Vorbiţi odată! 

— Nu vorbiţi? întrebă Grue. Aşa cum sînteţi 
legaţi ca nişte saci, vă aruncăm în flăcări şi vă 
faceţi scrum. Uite cum arde casa. Nu mai 
aşteptăm mult... 

— Spune tu, Pinte! 

— Ba tu, Vasiloaie... 

— De ce n-ar vorbi, mai bine, Arghir? 

— Grue, ăştia ne duc cu vorba pînă în 
Zori... Au ei un chichirez : aşteaptă ceva! 

— Nu vă mai tocmiţi! strigă Grue. Spuneţi 
ori v-arunc, pe cîte unul pe rug! 

Lotrii începură iar jocul : „Spune tu... Ba, 
Îl cazat 

Dorondoc şi Calapăr îl înşfăcară pe cel din 
margine, de cap şi de picioare, trăgindu-l de 
sub grindă şi pornind cu el spre casa în flăcări. 
Dar, deodată, din spate, tună un glas, ca un 
boncăluit de taur turbat. 

— Staaaţi!... La pămînt!... Culcaţi!... 
Repede! 

Şi, în lumina flăcărilor, se desena o 
matahală de om, ca un uriaş. 

— Nu mişcaţi, stafii negre cu comanac, că 
sulița şi sabia vă ştiu de nume! 

Grue şi ai lui înlemniră, lăsară trupul 
hoţului jos, ca pe un butuc. Chibzuiră cîteva 
clipe ce să facă. Grue şopti : 

— Ne dăm prinşi... şi ridică mîinile. 

Calapăr se uită la îmblăciu : era departe. 
Hoţii se bucurau, cu glas tare : 

— Căpitane Dună!... Ce noroc! 

— Mişeilor! clocoti Dună. Aşa vă găsesc? 
Legaţi ca nişte bivoli? 

— Păi ce să... Dormeam şi... Au aprins 
casa... 

— Vorbim noi mai pe urmă! Dar voi cine 
sînteţi? 

— Nişte preacuvioşi călugări, răspunse 
Calapăr, cu ton de glumă, cu mlădieri 
mieroase. 

— Călugări? şi-i sudui. Că voi sînteţi 
călugări numai după rantie şi potcap. Arvinte, 
leagă-i fedeleş! 

— Halal întorsătură, fraţilor!  suspină 
Dorondoc. 

— O să fie şi mai frumoasă, cînd o să sfîrşiţi 
colo, în flăcări. Scrum şi cenuşă! Că tot aţi 
prefăcut voi casa într-un fel de rug!... Hă-hă!... 

Vă credeaţi... hoţii-hoţilor şi habar n-aveaţi c-o 
să vă-ntilniţi cu căpitanul Dună, lotru vestit în 
toată Oltenia... Mai repede Arvinte cu legatul, 
că vreau să aflu ce fel de cuvioşi slujitori ai 
bisericii sînt aceşti tîlhari, care au cutezat să 
atace ceata lui Dună... Cum? Numai unul ai 
legat? 

— Asta frumosu se lasă greu!... rupe funia 
ca pe-o aţă. 

— Leagă-l mai repede şi adă biciul, să-i 
arăt eu cine-i căpitanul Dună! O să-l fac să-şi 
înghită potcapul, ca pe-o găluşcă. 

Singur Calapăr auzi, în clipa aceea, glasul 
lui Iliuţă, asmuţind : 

— Pe el, Osman! Nu-l lăsa!... Isa! 

Cuprinsul răsună de lăâtraturi groase, iar 
Dună se trezi cu un cîine în spate, zgiriindu-l şi 
muşcîndu-l de umeri. 

— Ah! marş, javră!... Marş! 

Cît ai clipi, Grue smulse sulița din mîna lui 
Dună, iar Calapăr, ridicînd îmblăciul, începu să 
trîntească în lotri, cotonogindu-i pe cei aflaţi în 
picioare şi turtindu-i pe cei care mai zăceau la 
pămînt. 

— Na şi ţie, căpitane Dună! îl măsură, cu 
îmblăciul, pe spinare, silindu-l să cadă în 
genunchi. Osman îşi vîri colții în coapsa lui. 

Grue se temu să nu-l fi omorît şi porunci lui 
lliuţă să depărteze cîinele şi să-i potolească 
furia. Dună se văita şi gemea, parc-ar fi tras să 
moară, în adevăr. Se aplecă asupra lui : 

— Nu muri, căpitane, că trebuie să spui 
unde-ai ascuns straiele noastre... Vorbeşte! 
porunci Grue, smulgindu-i sabia de la briu. 

— Se-n... se-nvîirte pămîntul cu mine... Mi- 
ai tulburat creierii... 

— Ce să-ţi fac, nenişorule? îl compătimi 
Calapar. N-am voit, dar a trebuit şi bine te-am 
pocnit. 

— Căpitane Dunā, vorbi Grue, ne spui unde 
ţii lucrurile furate ori te-aruncăm în flăcări? 

Hoţul gemea, dar nu vorbea. Român Grue 
şi Dorondoc îl apucară de cap şi de picioare, 
tîrîndu-l pînă la locul unde băteau flăcările, ca 
nişte aripi roşii, fierbinţi. 

— Aoleu!... Arde!... Arde!... scînci Dună. 

— Spui, ori te-aruncăm? întrebă Dorondoc, 
cu hotărîre. 

— Spun!... Adică v-arăt, că... trebuie să 
merg pîn-acolo... 

— Leagă-i mîinile, Dorondoc!... Dar dă-i şi 
un potcap de apă, de la şipotul de colo, să se 
desmeticească. Imblăciul l-a pocnit urit de 
tot... Sau bine de tot! o întoarse Grue. 

Dună bău, cu sete, din potcapul lui 
Dorondoc, tuşi, iar mai bău, apoi glăsui, 
lungind vorba : 

— Deşi vă purtaţi... omeneşte cu mine, eu 
tot cred că nu sînteţi oameni, ci draci 
îmbrăcaţi călugări. 

— Crezi ce vrei, dar hai odată! Vrem 
straiele furate... 

Porniră pe o cărare printre stînci. 
Dorondoc îl ţinea de funia cu care-i erau legate 
mîinile la spate, iar Grue îl străjuia cu sabia. 

Calapăr rămase lingă cei legaţi, păzindu-i 
cu îmblăciul, cumplită şi strivitoare armă, 
multora necunoscută. 

După vreo trei sute de paşi, ajunseră la o 
peşteră ; în lumina răsfrintă de la casa în 
flăcări, văzură că intrarea-i era astupată cu o 
stincă. Dună se opri: 

— Aici. Stînca pare grea, dar dacă ştii de 
unde s-o împingi, se mişcă uşor... Şi le arătă 
locul de unde să apuce piatra. 

Cei doi o mişcară uşor; înlăuntru se vedeau 
grămezi de lucruri, bine rînduite şi stivuite. 

— Luaţi ce vreţi şi cît puteţi duce! îndemnă 
hoţul. 

— Nu, se împotrivi Grue. Noi vrem să ne 
luâm numai straiele şi armele pe care le-aţi 
furat de pe malul Oltului, azi cînd ne scăldam. 

— Cum? Voi sînteţi... Nu sînteţi călugări? 

— Nu! 

— Atunci, lucrurile voastre sînt chiar aici, 
în faţă, trîntite jos. 

Grue se repezi spre locul arătat şi, deşi era 
destul de întuneric, îşi recunoscu repede 
ciubotele, sabia, cuşma lui şi a lui Moţoc. Nu 
găsi contăşul, de aceea luă lucrurile cu braţul 
şi le scoase afară. Dorondoc tresări, necuprins 
de bucuros : 

— Uite-ţi contăşul, Grue! Vezi scrisoarea... 

Căută în buzunarul de dedesubt, pipăi şi 
simţi cusătura neatinsă. Rupse repede aţa, cu 
dinţii. 

—  E-aici! suspină uşurat, fericit. Cu 
pecetea nesmintită... Căpitane Dună, îmi vine 
să te îmbrăţişez... Hai să le luăm în spinare 
pînă la foc şi să ne îmbrăcăm. 

Cu o repeziciune sporită de bucurie, le 
rinduiră care erau ale lui Grue, care ale 
celorlalţi. Lipsea doar chimirul lui Calapăr. Îl 
găsiră şi pe acesta, căzut între nişte pietre. 

— Căpitane, noi ne luăm straiele şi armele 
noastre. 

— Numai atit? întrebă Dună. Sînt acolo 
bani, giavaeruri. 

— Numai ce-i al nostru! Atit!... 

Şi, cu braţele încărcate, grăbiră spre casa 
care tot mai ardea. Dună, încă mai nedumirit, 
vorbi : 

— Mi se pare că doar scrisoarea din contăş 
vă... trebuia cel mai mult. 

— Cam aşa! 

— Dacă o dădeam celuia căruia îi era 
trimisă, luam mulţi bani pe ea? 

— Nu! doar mulţumirea trimiţătorului şi a 
mea, cel care era dator s-o ducă. 

Se îmbrăcară fiecare în straiele lui. Hoţii 
abia acum observau că biruitorii erau numai cu 
pielea în rantii şi ar fi ris cu hohote, dacă nu s- 
ar fi gîndit ce pătăranie li s-a tras, pentru nişte 
boarfe şterpelite de pe malul Oltului. 

— Parcă-s mai voinic în ţoalele mele, se făli 
Calapăr, simțind nevoia să-şi aplice o zicală : 
De-acu iar mă port cum mi-i portul. 

Dună îi privi şi se arătă oarecum încîntat. 

— Văd că sînteţi flăcăi mîndri. Şi cu săbiile 
la şold păreţi cel puţin slujitori domneşti, 
trimişi peste hotar. 

— Într-un fel, chiar sîntem! se lăudă 
Dorondoc. Arunc anteriul ăsta pe foc! 

— Nu! Am spus că le ducem înapoi de unde 
le-am luat! Nu le-am furat, ci le-am... 
împrumutat. lliuţă, adă caii! 

— l-am şi adus, bădiţă Grue! 

— Aha, va să zică le numeşti Grue?! se 
dumiri Dună. Poate ne mai întîlnim cîndva. 

— Să-ţi plătim casa? Nu din vina noastră a 
ars, aşa că... 

— Nu pentru casă, ci pentru că deşi m-aţi 
cam turtit cu îmblăciul, mi-aţi plăcut. 

— Şi mie îmi place să mă întîlnesc cu 
oricine are ginduri bune. Dar, deocamdată, aş 
vrea să ştiu dacă isprava asta ai săvirşit-o în 
înţelegere cu cineva! 

— De bună seamă că... în înţelegere. Dar 
am jurat să nu spun. 

— Da? se miră Calapăr. Vrei să mă îmbrac 
iar călugăr şi să te dezleg de jurămînt cu... 
îmblăciul? 

— Chiar de nu spui, noi tot ştim cine-i, îl 
încredinţă Grue. Am avut... plăcerea şi cinstea 
de a ne întilni şi cu dumnealui. Şi l-am dat de-a 
berbeleacul în Olt. 

— Hm!... lar eu i-am trimis ştire că v-am 
şterpelit hainele şi să poftească, în poiana de 
lîngă mănăstirea Cozia, să i le dau, pentru trei 
pungi de galbeni. 

— Ai cam zis „hop”! înainte de-a sări 
şanţul. 

Simţindu-i părerea de rău, Grue căută să-l 
mîngiie, spunîndu-i că boierul care l-a tocmit 
jefuitor este un slujitor al lui Alexandru vodă, 

care, precum se ştie, n-are nume bun în ţară. 
Dună făgădui să rupă tîrgul cu boierul. 
Dorondoc vru să ştie de ce nu i-a prins, după 
ce le-a luat armele. 

— Ne puteai lua ca din oală, iar boierul te 
plătea încă şi mai gras. 

— V-am văzut tineri, veseli, porniţi pe 
hîrjoană şi mi s-a făcut milă. De ce să-i dau pe 
mîna călăului? Mai ales că, pe unul dintre voi, 
voia să-l ducă, legat, în faţa unei anume 
jupîniţe, cu care are un clenci de-nsurătoare. 

Vorba asta îl încredinţă pe Român Grue, 
dacă mai era nevoie, că urmăritorul era Radu 
Cujbă. După ce îl sfătui încă o dată pe Dună să 
se lepede de tirgul cu un mişel, cei patru 
încălecară, lăsîndu-i pe lotri să-şi scoată fraţii 
de sub grinzi, să-i dezlege din legători şi să 
vadă cum li se preface casa în scrum. 

Au început coborîrea tocmai cînd, de după 
dealurile de dincolo de Olt s-a ivit luna, ca o 
secere de aur. Stelele au prins să pălească şi 
să clipească parcă le-ar fi fost somn. Cu toate 
că erau obosiţi, după atita zdruncin, totuşi, 
bucuria îndepărtării năcazului parcă le punea 
aripi. Doar Român Grue se cutremura din cînd 
în cînd, amintindu-şi că s-ar fi putut ca Radu 
Cujbă să-l ducă legat în faţa Voichiţei. Vorbi în 
gînd cu armăsarul : „Vezi, Lăstune, nu-i pre 

voia râilor şi a mişeilor”... La un salt al calului, 
Dorondoc zări la oblînc legăturica învălită în 
frunze de varză şi un cuţit al foamei îi 
străpunse pîntecele. Opriră la un izvor. Au scos 
zăbalele din gura cailor, lăsîndu-i să pască şi să 
se adape şi ei. Dezlegară legăturelele date de 
mătuşa Stana şi ospătară. Grue dădu cîinelui 
jumătate din friptura lui : 

— Şi toate oasele, lui Osman : el ne-a 
salvat! 

Deşi nu se săturaseră, totuşi voia bună i-a 
învăluit ca o mireasmă. S-au întins pe iarba 
moale, mirosind a sulfină şi a mentă, să 
aţipească un pic. Calapăr maimuţări, spre 
hazul celorlalţi, pe călugărul portar de la 
Cozia, imitîndu-l întru boscorodirea 
rugăciunilor. 

Tîrziu, cînd simţiră apropierea vicleană a 
somnului, Calapăr vorbi lui Osman, ca unui 
prieten : 

— Tu stai de strajă, nu-i aşa? Că ţi-oi da un 
os, cline credincios. Dulăul scheună încet, 
mirîit, parc-ar fi vrut să spună că şi el ar vrea 
să doarmă,  lipsindu-se bucuros de osul 
făgăduit. Dar flăcăul n-a mai avut timp să 
tălmăcească semnele lui Osman, că s-a şi 
prăbuşit în somn. Ceilalţi trei : Român Grue, 

Dorondoc şi lliuţă i-o luaseră înainte şi 
intraseră în vise. 

Cel dintii se trezi Moţoc, speriat de 
scheunatul cîinelui : 

— De ce mă lingi potaie? Să mă trezesc? 
Uite, c-a răsărit soarele... Parcă acum o clipă 
am pus capul jos... Grue, e ziuă! Scoală... 

Român Grue sări în picioare, se scutură de 
somn : „Brrr!” şi porunci : 

— Gata!... La drum, flăcăi! 

Calapăr le zise să treacă pe la mînăstirea 
Cozia, poate-l întîlnesc pe falnicul logodnic al 
Voichiţei. Grue nu se împotrivi, mai ales că, în 
fapt, dorea să mai dea ochii cu Radu Cujbă. 

Cînd ajunseră la stîna miînăstirii, atînară 
rantiile şi potcapurile, la loc, pe gard. Puseră şi 
cite un ban în buzunare, drept... chirie pentru 
că le-au folosit o noapte. In ograda mănăstirii 
dădură tocmai peste Radu Cujbă. Văzîndu-l 
uimit şi fisticit, Grue îl întrebă, cu batjocoră în 
glas : 

— Cine te-a zgîriat, jupine Cujbă, şi n-a 
pătruns mai adînc? 

— În luptă cu nişte tilhari... Dar, să ştiţi : n- 
ajungeţi voi cu scrisoarea la Sibiu decît peste 
cadavrul meu. 

— Cine ţi-a spus că noi am avea o 
scrisoare? Şi că o ducem la Sibiu. 

— Toma Neagu, vornicul! minţi Radu 
Cujbă. Ştia de la Voichiţa. Voi vă feriţi de mine 
dar, de fapt, vă urmăresc Neagu şi fata lui, la 
porunca măriei sale. 

Simţind că Radu Cujbă minţea, Grue se 
înfurie : 

— S-ar cuveni să te-arunc în Olt, de data 
asta c-o piatră de git, zavistnic neruşinat! 

— Nu eu umblu cu zavistii, ci Voichiţa! 
urmă cu ponegrirea. 

— Ticălosule, te ucid! trase Român Grue 
sabia. Noroc că Dorondoc i se aşeză în cale : 

— Potoleşte-te, Grue! Nu ştii că strimbii 
mănîncă ţara şi drepţii plătesc păcatele lor? 

— Mai cu seamă că trădarea Voichiţei s-ar 
putea adeveri a fi mai mult decît o glumă de-a 
noastră, puse Calapăr sare peste rană. 

Grue tăcu, cîteva clipe, clipind des din 
pleoape şi  ascultindu-şi bătăile inimii. 
Împingîndu-l cu vîrful săbiei, îl vîrî pe Radu 
Cujbă în biserică şi-l sili să îngenunche pe 
lespezi, şi să jure că se întoarce la Bucureşti, şi 
nu-i va mai aţine calea, niciodată, cît va trăi. 

Deşi ştiau că  jurămîntul făcut sub 
ameninţarea cu moartea poate fi călcat, Grue 
şi ai lui se bucurau că au mai scurtat ceva din 
stînjenul de trufie al neamului Cujbă. 

De la Cozia au coborit la Călimăneşti, unde 
mătuşa le-a încălzit borşul făgăduit de ieri şi l- 
a dres cu smîntînă, ca să fie mai gustos şi mai 
cu priinţă pentru oameni flămînzi. Punînd 
îmblăciul la loc, în şură, Calapăr îi ticlui o 
urătură : 

— Două lemne odolemne, cu grumaz de 
piele, bună treabă-am făcut cu ele... 

Ascultîndu-le păţaniile şi isprăvile, moş 
Corbu şi soţia lui prinseră drag de flăcăii ăştia 
zvînturaţi şi parcă nu i-ar mai fi lăsat să plece : 

— Aici în sat, la Călimăneşti, sînt fete 
frumoase, cu case şi grădini, cu turme de oi; le 
luaţi şi vă gospodăriţi omeneşte. 

— Mulţumim, mătuşă Stana ; dar, 
deocamdată, trebuie să plecăm. Poate cînd ne- 
om întoarce, ne-i peţi cu vreo zînă vilceană. 

Pe drumul dintre Călimăneşti şi Cozia au 
întîlnit o fată îmbrăcată de sărbătoare. 

— De pe care deal sau coastă, coborit-ai, 
măi nevastă? o întrebă Calapăr, bucuros că-i 
de-ajuns să zici... zînă, şi zîna să şi apară. 

— Nu cobor de pe coastă şi nu sînt nevastă, 
vin pe vale, pe cărare, că sînt fată mare, şi-aş 
merge cu voi, pînă la Brezoi. 

Găsind-o frumuşică şi isteaţă, Calapăr îi 
întinse mîna, iar fata sări în şa, în braţele lui, 
„sprinteioară ca o căprioară”. Mergind cînd la 

pas, cînd la trap, depănară multe vorbe de 
şagă. Fata mirosea plăcut a busuioc şi-avea 
poftă de vorbă : acuş despre oile ei, acuş 
despre altita pe care o înflorise pe cămaşă, 
acuş despre o scăldătoare în Olt, cu întîmplări 
de haz. Povesti că la mănăstirea Cozia a văzut, 
cu cîteva ceasuri mai înainte, un boier mare şi 
fălos care a plătit stareţului o pungă de galbeni 
să-i facă slujbă şi maslu pentru dezlegare de 
jurămînt. Zicea că nu vrea să rămînă de ris şi 
de ocară faţă de vodă şi, mai ales faţă de o 
jupîniţă, care va să-l ia de bărbat, după ce 
săvirşeşte nu-ş ce ispravă. 

— Vai, ce se mai lăuda! Zicea : „am 
cincizeci de slujitori şi ţin toate căile spre 
Transilvania. Nici cîrtiţoi, nici şoim de-ar fi tot 
nu-mi scapă!., Îl am, ici, în palmă pe Român 
Grue”. 

— Fată dragă, văd că ştii multe şi frumos le 
spui, o lăudă Calapăr ; dar eu tare aş vrea să 
aflu cum te cheamă şi unde stai, ca să trec pe 
la tine, cînd m-oi întoarce de la treaba ce avem 
de împlinit, cu aceşti soţi ai mei. 

— Ei, dacă în Brezoi întrebi de Neaga lui 
Niţu Darabană, mă găseşti, de bună seamă. 

Au mai sporovăit ce-au mai sporovăit, pînă 
în mijlocul satului Brezoi, cînd Neaga lui 
Darabană a mulţumit, le-a urat drum bun şi 

noroc, a sărutat obrazul flăcăului şi, tot 
„sprinteioară ca o căprioară”', a sărit din şa, în 
vreme ce flăcăul îi îndruga ghicitoarea despre 
şa : „Gisculiţă cheptoşa, bine te mai simţi pe 
ea”. 

Fără să ştie de ce, Dorondoc, care tot 
drumul pînă, aici îl pizmuise pe Calapăr că 
drumeţeşte cu o fată frumoasă în braţe, a 
vorbit, cu subînţeles: 

— Să ştii, Neguţo, că acel Român Grue şi 
soţii lui au îmbrăcat straie ciobăneşti, au 
cumpărat o turmă bunicică şi au trecut, în 
pasul oilor, în Transilvania!... 

Fata înmărmuri cîteva clipe, apoi le ură 
încă o dată : 

— Norocul să vă ajute, flăcăilor! Şi să nu 
mai păţiţi nimic. Eu jur că nu vă voi face nici 
un râu!... 

Mai merseră vreun ceas şi opriră la un 
izvor, să ospăteze şi să lase caii la păscut. 
Moţoc şi Grue se făceau a-l pizmui pe Calapăr, 
pentru plăcerea de a fi tinut-o pe Neaga în 
braţe. 

— Ştiţi ce-am băgat eu de samă? se viri în 
vorbă lliuţă. Cît a trăncănit fata ceea, Osman a 
miîriit de cinci ori : mrr... hrr... mrrr... 

— Te pomeneşti că Neaga lui Niţu 
Darabană, se temu Dorondoc, a fost iscoada lui 

Cujbă, acest boier care înghite mai mult decît 
poate mesteca. 

— S-ar putea şi... nu s-ar putea, îndrugă 
Grue cam în dodii. Oricum, să fim cu luare- 
aminte. Adică să aşteptăm o turmă de oi, pe 
care s-o cumpărăm... Sau care să ne scape de 
primejdioasa urmărire. 

— Grue, dar tu aşa ai spus fetei. Şi dacă-i 
iscoadă... 

— Şi de o fi fost şi de n-o fi fost iscoadă, tot 
numai o turmă de oi ne poate ajuta să scăpăm 
de urmărirea lui Radu Cujbă şi mai cu seamă 
de iscoadele lui Dudău. Dacă ne prind, călăul 
ne ştie de nume. 

Au aşteptat pe malul Oltului, între munţi, 
dar pînă seara n-a trecut nici o turmă spre 
miazănoapte, aşa că s-au tras mai la adăpost, 
în pădure, şi şi-au tocmit culcuş de noapte. 
Osman le-a stat de pază. 

In zori, tălăngi şi zbierate de oi vestiră 
apropierea unei turme. Cei patru încălecară şi 
ieşiră în calea ciobanilor. De teama dulăilor 
ciobăneşti, Osman se fofila printre călăreţi. 

Grue intră în vorbă cu baciul şi află că îşi 
trecea turma spre Răşinari, că avea patru sute 
de oi şi patru ciobani. Il rugă să-i îngăduie a 
călători tot în urma turmei, de va fi nevoie pînă 
la Cîineni. 

— Păntru de ce? vru omul să afle. 

— Aşa ne prieşte nouă, prietene baci. 
Înţelegi? 

— Aţi hi niscare lotri, răufăcători? 

— Jurăm că nu! 

— Şi dacă iasă vreun bocluc ori vreo 
mişelie? 

— Cel mult să vă oprească niscai slujitori 
domneşti, cercetîndu-vă cu întrebările. 

— Şi noi ce-om răspunde? 

— Îi purtaţi cu vorba, pînă trecem noi, în 
galop şi scăpăm în Transilvania. 

— Flăcăilor, ni-i greu, dar vă îngăduim, 
gîndind că-i o facere de bine... Brrr, mioară!... 
Ni... Hai!... Trageti, ciobanilor, asinul cela la 
mijloc... Aşa! Că tot lăturiş mere, la codeală şi 
nimereală. 

Şi, în pasul oilor, în sunet molcom de 
talangă, au urcat o vreme, pe Olt în sus. 
Român Grue şi mai ales Calapăr au schimbat 
ceva vorbe cu ciobanii, despre vreme, despre 
preţul brinzei şi al linii, despre sarica din 
spate, opincile groase din picioare şi căciulile 
brumării, despre bite şi dulăi, despre rudele 
din Transilvania şi Oltenia, şi chiar despre 
războiul turcului cu neamţul. Osman s-a 
împrietenit cu ciinii ciobăneşti şi, împreună, 
dădeau tircoale turmei. La o strimtoare de 

stînci, cîinii ciuliră urechile, se opriră şi 
începură a zăpăi. Îndată se şi iviră călăreți. 
Unul strigă de tremura frunza fagilor : 

— Staaaţi, mâaăă!... Staaaţi!... 

Baciul făcu semn, cu capul, lui Grue, 
urmînd a păşi, cu opincile lui mari şi grele, 
prin apa limpede a unui piîriiaş ce cobora, 
peste pietre, în Olt. Vorbi numai cînd văzu că, 
printre slujitorii următori s-a ivit şi un boier 
tînăr şi trufaş, călare pe-un cal sur, voinic, bine 
înşăuat. 

—  Mdaa!... Iaca stat-am, boierilor şi 
slujitorilor... Care-i baiul? 

— Voi sînteţi cei care... 

— Păi om hi! De ce să nu him? Numai să ne 
spui 'netale... de care? 

— Aşa?! Credeaţi că nu vă prind, viclenilor? 
Trădătorilor! 

— Boierule, nu ne ocări! Că sîntem mocani 
cu tundra neagră şi bîta grea. 

—  Slujitori! îl  întrerupse boierul. 
Descălecaţi şi înşfăcaţi-i! La fiecare cîte trei!... 
Aşa!... Căutaţi-i pretutindeni : prin sîn, prin 
toharcă, prin cuşmă, prin obiele şi opinci. 
Viriţi-vă şi-ntre oi şi cercetaţi desagii de pe 
măgari... Scotociţi tot, cu de-amănuntul!.. 
Tot!... 


318 


Ciobanii lăsară jos tundrele şi îngăduiră, 
fără nici o împotrivire, scotocirile. Boierul 
întreba mereu, nerăbdător : 

— Aţi găsit?... Aţi găsit ceva? 

— Nimic... Boarfe de-ale lor... 

Baciul se lăsa scociorit prin brîu, prin 
chimir şi surîdea. 

— Care-i Grue dintre voi? Spune? Asupra 
lui este scrisoarea. 

— Păcat, dară nici unul nu se cheamă cu ist 
nume. Unu-i Gheo, adică Gheorghe, altu-i Şte, 
adică Ştefan, iar cel de colo-i Pă, adică Patru... 
Vrei să spun şi numele berbecilor, al 
măgarului? 

— Taci, palavragiule! Eşti trăsnit? 

— O ţiră-oi hi, că stam odată, pruncuţ fiind, 
pe cleanţul Lotriţei sub un brad nalt şi-o 
trăsnit, oborîndu-mă la pămînt. Alesu-m-am 
doar cu spaima şi c-o vînătaie la o bucă. 

Scos din sărite, boierul răcni : 

— Scoate scrisoarea, că te străpung cu 
sabia! >. 

— Nu sări, jupîne, ca musca-n zăr. Ințelege 
că sîntem mocani din Răşinari şi nu te mai lega 
de noi ca riia de... coada caprei. 

— Căutaţi-i mai repede! Mai repede! 

Dar, intraţi între oi, slujitorii se înfundau ca 
într-o mocirlă vie. Tot zbătindu-se, boierul se 

văzu înconjurat de zeci de berbeci, cu coarne 
groase, răsucite şi cu vîrfuri ascuţite, cu ochi 
boldiţi. 

Din locul lor de pîndă, Român Grue şi 
însoțitorii ţişniră în galopul cel mai mare, drept 
pe malul apei ; în şir cîte unul trecură patru 
călăreţi, împroşcînd prund şi nisip din copitele 
cailor. Boierul, încurcat între berbeci, strigă cu 
deznădejde : 

— După ăia de trec în galop! Străjeri, după 
ei!... După ei!... 

Dar nici un străjer nu putea scăpa uşor 
dintre oi. Strigau că nu se pot mişca : stăteau 
ca prinşi într-un lanţ viu, care mereu se 
înnoda, tot mai strîns, mai îndrăcit, gata să-i 
doboare. 

— Afurisiţii! Ei or fi? 

— Păi or hi ăi cu pitacul dă-i cătaţi în 
brăcinar la mine, jupîne! dojeni baciul, rizînd 
în mustață şi făcînd cu ochiul. Au cai buni 
zboară precum lăstunii. De-amu, pupă-le urma! 

— Ah! Ei sînt!... Grue şi... Mişeilor, porniţi 
galop!... răcnea, se răsucea în şa, suduia, 
văzînd că slujitorii erau trîntiţi pe spate, daţi 
peste cap, călcaţi în picioare de oile speriate, 
bulucite, vîrtejite parc-ar fi dat capia-n ele. El 
însuşi vru să tragă cu arcul, dar văzu că tolba îi 
căzuse din spate şi berbecii îi rupeau săgețile, 

călcîndu-le-n copite. Ajuns pe un dîmb la peste 
o mie de paşi în susul apei, Român Grue se 
răsuci în şa, lăsă calul la trap uşor şi ură: 

— Rămii sănătos, jupîn Radu Cujbă! Să te 
mai văd cînd mi-oi vedea ceafa!... Atunci şi nici 
atunci!... 

Sugrumat de mînie şi neputinţă, boierul 
răcni la Grue, la ciobani, la oi, la copaci, la 
munţi, la cer. Să dea oile la o parte, să cadă 
stînci în capul fugarilor. Să-i înece apa Oltului. 

— Baciule, te ucid! Eu sînt comisul Radu 
Cujbă, omul măriei sale! îţi poruncesc să 
împrăştii oile, mînca-ţi-le-ar lupii şi gălbeaza! 
Dă-le la o parte!... Te ucid!... 

— N-am cum... Cînd se string ciopor, 
trebuie s-aştepţi pînă se resfiră singure. Mai 
bine şezi blind, nu te mai zbuciuma, nu mai 
răcni, nu te mai zbate, că te-alegi numai cu 
răul şi pacostea. 

Dar nu sfîrşi bine sfatul, că berbecii îl doboriră 
la pămînt pe Radu Cujbă. S-auzeau numai 
vaiete şi sudălmi : „Mă calcă în picioare!... 
Copitele-s ascuţite... au! parcă-s cuţite!”... 

Şi, în valea strinsă între munţi, se înteţi o 
hărmâălaie nemaipomenită : străjerii ţipau, 
cîinii lătrau, Cujbă se văita, măgarul chihăia, 
oile behăiau, bulucindu-se una-n alta, ciobanii 
rideau. Doar Grue şi ai lui îşi vedeau de drum : 
pe Olt în sus, prin îngemănările dintre munţi, 
şi curînd ajunseră la Cîineni. 

— Am scăpat! răsuflă uşurat, Dorondoc. Să 
vedem acum cum ne-or merge treburile şi la 
Sibiu. Că duşmanul are mii de gheare. 

Se opriră o jumătate de ceas, buşumară 
caii, îi şterseră de sudoare, se scuturară de 
praf, ca să nu sperie sibiencele. 

Intrînd în cetate înainte de amiază, au avut 
răgaz să găzduiască în Hanul „La Butoiul de 
Aur”, să admire zidurile cetăţii şi înălţimea 
turnurilor. lliuţă nu mai contenea să se mire de 
mărimea şi frumuseţea clădirilor, de înălţimea 
bisericilor, de  îngustimea  uliţelor. Cînd 
ajunseră la Casa Sfatului, Român Grue îl lăsă 
pe lliuţă la cai, iar el, împreună cu Calapăr şi 
Dorondoc urcară scările, întrebînd de un diac 
numit Aloisius Gruber. Halebardierul, care 
înţelegea româneşte, nu le-a dat învoire şi nici 

lămurire despre camera unde lucra diacul, 
pînă nu-i puseră un ban în palmă, îl găsiră pe 
diac aplecat asupra unui catastif mare şi gros. 
Era om trecut de patruzeci de ani, roşcovan, 
pleşuv, cu ochi bulbucaţi, cu musteaţa subţire 
şi barba rară, cu buze groase, vineţii. Puse o 
întreită întrebare : 

— Cine sînteţi, de unde veniţi şi ce doriţi? 

— Sîntem : Român Grue, Ion Calapăr şi 
Tudor Moţoc, venim din Ţara Românească, din 
partea marelui ban Mihai, să  înfăţişăm 
măritului jude al cetăţii o scrisoare de taină. 

— Domnul jude nu-i aici. Miine, la zece 
ceasuri îl puteţi vedea. Dar cred că scrisoarea 
mi-o puteţi da şi mie. 

— Iertare, dar avem poruncă s-o înminăm 
numai domniei sale. 

— Bineee... Gazdă unde aveţi? întrebă cu 
bunăvoință cam silnică. 

— La „Butoiul de Aur”. 

— Mda... Să ştiu unde vă găsesc, dacă 
domnul jude vine mai devreme. Odihniţi-vă şi 
cătaţi a fi cu capul limpede, cînd vă veţi 
înfăţişa înălţimii sale, domnului jude al cetăţii. 
Şi... vedeţi cum vă purtaţi ; că în Sibiu avem nu 
numai biserici mari, ci şi închisori straşnice. 

Poate pentru că izbutiseră să scape de 
urmărirea lui Radu Cujbă, poate pentru că-i 


324 


încînta această atrăgătoare cetate, unde se 
bucurau de o bună primire la Sfatul oraşului, 
aveau chef de petrecere, de cîntec şi joc. 

— Pîn-aici, am dirlobirlobrezit-o bine, îşi 
dădu cu părerea Calapăr. Şi mergind pe uliţe, 
cu caii de căpăstru, începură a murmura 
cîntec. 

Tinere săsoaice, rumene la obraz, cu rochii 
înfoiate, ţesute cu flori în multe culori, cu păr 
galben şi ochi albaştri, îi întîmpinau cu 
chihotiri de ris şi voie bună. Asta îl îndemnă pe 
Dorondoc să dea drumul la glas : 

— Ori câi vechi ori căi străine, codrule, 
codruţul meu, unde calc îmi merge bine, 
codrule, codru ful meu... 

Cînd băgă de seamă că, în urma lor, vine 
un cîrd de tineri, Dorondoc întrerupse 
cîntarea, cu o întrebare în şoaptă : 

— De ce-o fi pomenit Herr Aloisius de 
închisorile Sibiului? 

— Taci, cobe!... Cîntă, zîmbi Grue, că 
numai cu cîntece cucereşti inima istor fete- 
zine... Mie, soarele şi luna, codrule, codruţul 
meu, mi-au suris întotdeauna. 


6. Ce urmăreau cele două cojocăriţe? 

Asfinţea soarele. Voichiţa şi tatăl său, Toma 
Neagu, stăteau de vorbă în cerdacul casei 
vornicului lordache. Lina şi Smaranda se 
opriseră în faţa porţii şi se dondăneau între 
ele. Fata susţinea că maică-sa a săvirşit o 
mişelie, spunînd boierului Radu Cujbă că 
Român Grue pleacă departe, cu o scrisoare de 
la banul Mihai. Lina se dezvinovăţea, în felul ei 


— Jupîn Radu Cujbă mi-i muşteriu vechi ; i- 
am cusut trei cojocele. Şi dacă mi-a strecurat 
în palmă şi ceva mai mulţi sunători... 

— Da, mamă, dar jupin Radu Cujbă îl 
duşmăneşte de moarte pe Român Grue. Vrea 
să-l prindă şi să-l spînzure. 

— Treaba lor! Ce-mi pasă? 

— E tînăr, drept, destoinic, frumos, ajută 
pe cei slabi şi oropsiţi. 

— Pe mine nu m-a ajutat ; eu l-am ajutat pe 
el. 

— O să-l ai pe cuget, că din pricina 
dumitale... Văzind că fiică-sa n-o iartă, Lina 
schimbă vorba, întrebînd : 

— Şi ce vrea, acuma, Voichiţa asta? De ce 
m-a chemat? 

— Vrea să-l înduplece pe taică-su, pe boier 
Neagu, să plece şi el la Sibiu... unde-i şi Român 
Grue, după cîte am aflat. 

— Mda... mormăi bătrîna. Îl trimit oriunde 
pofteşte, fără să întreb ce cată acolo, dacă 
jupîniţa îmi dă doi galbeni. 

Ca să intre în curtea stolnicului Iordache, 
s-au folosit de o fată, una Tudoriţa, slujnică la 
mătuşa Voichiţei. Văzîndu-le, Toma Neagu le 
luă din scurt, ursuz şi supărăcios, cum i-i 
feleşagul cu cei de rînd: 

— Ce-i cu voi aici? Cine v-a dat drumul în 
ograda?! 

— Păi, mărite boier şi vornic, ne-o chemat 
jupîniţa Voichiţa, s-o descînt de deochi, de 
orbalţ, de cel pierit, de făcătură, de junghi... 

— Afară! Afarăăă, că-i vai şi-amar! Voichiţa 
se mira de mînia părintelui său. 

— Ce-i atîta zarvă? Umblă şi ele să 
prostească lumea cu descîntecele şi cu 
buruienile lor tămăduitoare. 

Smaranda prinse a se lăuda că ghiceşte în 
ghioc şi-n bobi, că citeşte zodia ; spune unde 
va călători omul şi cu cine se va întilni pe cale. 

— Ştiu eu cum e cu ghicitul vostru : cu-un 
ochi în ghioc şi cu altul după furat. 

— Nu ne ocări, boierule, că noi avem o altă 
meserie : sîntem cojocărese, nu hoaţe... Ne 
cunoaşte boierul Radu Cujbă, muşteriul nostru. 
Dar pentru că avem şi harul ghicitului, mai 
venim şi în ajutorul oamenilor cumsecade. De-o 

pildă, eu, Lina cojocăreasa, ştiu ceva foarte 
însemnat pentru domnia ta, jupin Neagu. 

Înţelegînd gîndul mamei, Smaranda îi veni 
în ajutor : 

— Ceva ce nu ştii şi-ai fi în stare să dai 
oricît ca să afli. 

— la-n ştergeţi-o de-aici, palavragioaicelor, 
că-i vai şi-amar de voi... 

— Plecăm, plecăm îndată ce-ţi ghicim, 
boierule! 

Gîndindu-se că-l cunosc pe Radu Cujbă, 
boier Neagu deveni mai înţelegător : „Poate el 
le-a trimis”. 

— Şi, mă rog, ce-o să-mi ghiciţi? Daţi-i 
drumul! 

— Că pe jupîniţă o cheamă Voichiţa ; că are 
un ursit cu numele Radu. 

— Ei, le cam potriveşti, cojocăriţo!... rise 
fata. 

—  Şi-ţi spun că şi domnia ta, jupiniţo, 
însoţită de cineva de ghindă ai să pleci la drum 
lung-lung! 

— Şi cine o să mă trimită, ochioaso? 

— Ai să pleci din nevoia inimii domniei tale, 
împreună cu jupînul, părintele domniei tale. Ai 
să treci un munte mare şi multe primejdii. 

— Şi dacă nu vreau să plec? Vai şi-amar de 
capul vostru... Căraţi-vă, nu mai îndrugaţi 
nerozii! se supără iar Toma Neagu. 

— Lasă-le, tată, să spună, să îndruge verzi 
şi uscate. Poate s-o nimeri vreuna. 

— Noi, boierule, am venit să-ţi ghicim că ai 
să pleci la drum, acum repede, vorbi Lina cu 
toată convingerea. Drum lung peste un munte 
mare. 

Toma Neagu se împotrivi, copilăreşte, 
făcîndu-i... în ciudă : 

— Ei, dacă-i pe asta, iaca, n-am să plec! Nu 
vreau şi gata... 

— Ba ai să pleci, boierule, dragă! îndrăzni 
să-l înfrunte Smaranda. 

— Cutezaţi? Vai şi-amar de capul... N-am să 
plec! Asemenea schimb de cuvinte o supăra pe 
Voichiţa : 

— Tată, ai ajuns să te ciondăneşti cu 
nişte... 

— Chiar aşa! Nu vezi ce obraznice-s? 

Lina parcă numai asta aştepta : să-l vadă 
pe boier scos din fire : 

— Dacă n-ai fi măria ta boier şi noi 
cojocărese, am pune rămăşag că pleci. 
Rămăşag pe-un galben! 

— Şi nu singur, ci însoţit de jupîniţa 
Voichiţa, adăugă Smaranda. 

— Asta-i prea de tot! strigă fata. De unde 
ştiţi? 

— S-arată-n ghioc! grăbi Lina răspunsul, 
făcu un semn asupra ghiocului şi începu un 
descîntec, boscorodit, înşirind cuvinte care 
sunau din coadă : 

— Şapte draci, vîircolaci, trei prin haragi şi 
doi prin posmagi, toţi în nădragi, iar ceilalţi doi 
cu coarne moi, spuneţi ce vă cer, dac-acest 
cinstit boier e pîndit de fier... 

— Cum adică, pîndit de fier? se îngrijoră 
Toma Neagu. 

— Adică urmărit de sabie duşmană. 

— Ia lăsaţi prostiile! o opri Voichiţa. Nu 
mai speriaţi oamenii! Smaranda se arătă 
îngrijorată şi vorbi cu voce scăzută, 
apropiindu-se de cerdac, gata parcă să 
dezvăluie o taină mare : 

— Ba nu-s prostii, jupiniţă! Părintele 
domniei tale, dacă nu fuge de-aici, i se va tăia 
capul ; cu satîrul, i se va tăia... 

— Mie?... Capul? se îngrozi boierul Neagu, 
ciulind urechile. 

— Ei, tată, te potriveşti unor aiureli 
şarlataneşti? 

— Bine... să nu se potrivească. Dar să ştii, 
jupîniţă : dumnealui o să pătimească. Eu văz 
aici că-l pîndeşte primejdie de moarte. 

Intrat, fără voie, în hora istor două femei, 
Neagu se grozâvi : 

— Cine-o să cuteze să s-atingă de-un boier 
cu dregătorie mare, ca mine? 

— Maimarele ţării : măria sa vodă. Teme- 
te, că dacă nu i-a fost teamă să-l osîndească pe 
marele ban de la Craiova... Dă poruncă 
gealatului şi gealatul haaşşşt! haşt!... 

Boierul se simţi ameninţat în adevăr şi se 
descumpăni : 

— Dar de ce? Ce-am făcut eu rău lui vodă? 

— Pentru că... Domnia ta nu ştii cîți boieri 
a tăiat, fără vină? Citind îngrijorarea şi chiar 
spaima de pe chipul boierului, Smaranda căută 
să-l liniştească, sfătuindu-l : 

— Domnia ta scapi, numai dacă pleci la 
drum lung. 

— La care drum? începu să se lase convins, 
fără voie, împins de teamă. 

— Peste nişte munţi înalţi, aşa cum am 
spus. 

— Vai şi-amar... 

Voichiţa rise, în sine, dar arăta îngrijorată 
de sperietura părintelui : 

— Tată, nu te potrivi! Dă-le cîte un ban, că 
te-au prevenit... ghicindu-ţi în ghioc. 

— Fapta noastră nu se poate plăti nici cu 
zece pungi de aur. 

— Uite, afurisitele! Şi-au luat nasul la 
purtare! 

— Ai să ne plăteşti cînd ne-om mai întilni, 
zise Lina. 

— Adică atunci cînd vă veţi întoarce de la 
drumul cel lung pe care o să-l faceţi, foarte 
curînd. Împreună! 

Voichiţa se înveseli, de-a binelea : 

— Zău? Mari farmazoane mai sînteţi! 

— Dar de ce să plec aşa, nitam-nisam, la 
drum? 

— Ca să-ţi miîntui viaţa, că ţi-i în mare, 
mare primejdie. Aşa s-arată-n ghioc! 

— Iar domnia ta, jupiniţă, o cîrmi 
Smaranda, în călătoria asta ai să-ţi întilneşti 
ursitul. 

— Ursitul meu? se miră fata. 

— Un tînăr tare mîndru şi vrednic. 

— E din neamuri? Bogat? întrebă, pripit 
Toma Neagu. 

— In ghioc... nu se prea arată, se codi Lina, 
dacă-i bogat. Voichiţa rise, cu subînţeles : 

— Dacă nu-i boier, minţi, ghicitoareo! Tata 
nu mă dă decît după un bărbat de neam mare 
şi bogat. Ai priceput? 

— Nu-ţi bate joc de ursită! se aprinse Lina. 
Ursitul ţi-i ursit şi gata! Nu-i tocmeală. 

— Bine, bine!... vru Voichiţa să pară 
nepăsătoare. Fie cum ziceţi voi... Şi-acum, deşi 
eu nu cred în ghiocul vostru, poftiţi la 
bucătărie, să vă dea Tudoriţa o mîncare caldă. 
Şi, uite ici, cîţiva bănuţi. 

— Săru-mina, dar bani nu luăm! se feri 
Lina. 

— Şi de ce ne daţi bani, dacă nu credeţi în 
ghicit? întrebă Smaranda. 

—  Descîntecul şi ghicitul vostru m-au 
desfătat... Şi, la urma urmei, îmi face plăcere 
să dau. Ce? Asta nu-i destul? Poftim, luaţi-i, nu 
mă ţineţi cu mîna întinsă... Ştiu că ghicitul 
neplătit nu se lasă împlinit. 

— Mare dreptate ai jupîniţă! se închină 
Lina, luă mîna Voichiţei, o sărută şi mîngîindu- 
i-o uşor, descîntă în şoaptă, privind-o ţintă în 
ochi : Arată-te şi spune, ce face... iubitul 
anume. Nu mai sta, nu mai aştepta, adu-i 
gîndul încoa. Pui farmacat adumi-l îndat'. Pui 
piuit, pui iubit, dăruie-ţi inima pentru Voichiţa 
ta şi numai pentru ea... 

Mina caldă a femeii, privirea ei tot mai 
îmblînzită, vraja  descîntecului picurară o 
bucurie ciudat de dulce în inima Voichiţei. Şi 
pe cînd Toma Neagu, din cerdac, le încărca de 
ocară fără rost, fiică-sa le conducea la 
bucătărie, simțind că aceste două femei erau 

crainicele cuiva drag, ale lui Grue, aflat cine 
ştie unde, ameninţat de nebănuite primejdii. 
Pînă la căderea amurgului, Toma Neagu şi 
Voichiţa şi-au văzut de treburi. Apoi au cinat în 
cerdac, la răcoare. Au mai sporovâit de una de 
alta, dar se cunoştea că n-aveau prea mult chef 
de taifas. Mai ales Voichiţa se simţea apăsată 
de presimţiri neprielnice. Li s-a făcut somn, 
devreme, şi s-au culcat, fiecare în iatacul lui. 
Au lăsat însă uşa deschisă între odăi, ca de 
obicei, vara. De cum s-a întins în pat, Voichiţa 
a simţit o furtună de gînduri, care-i goneau 
somnul şi-i înţepau inima. Se gîndea la Radu 
Cujbă şi la căsătoria pe care părintele ei zorea 
mereu s-o încheie cît mai repede. Noroc că de 
cîteva zile plecase, din porunca lui vodă, cu o 
slujbă tainică... „Veni-i-ar numele!”... Toma 
Neagu i-a ascultat povestirea despre purtarea 
„logodnicului”! cu tilharii şi cu Român Grue. S- 
a mirat, şi-a mărturisit părerea de rău, dar a 
mîngiiat-o cu vorba : „E tînăr şi mai are timp 
să se îndrepte, iar dacă vodă are încredere în 
el şi-l trimite în slujbe de taină, înseamnă că 
ajunge mare dregător”... Fata se gîndeşte însă 
mai ales la Român Grue, la dragostea pentru 
dînsul. E nefericită : „De ce mi l-a scos soarta 
în cale? De ce mi leagă inima de el, cînd 
însoţirea cu el nu mi-o îngăduie nimeni. 

Nu putea dormi, iar sforăiturile tatălui său 
o supărau, ca zeci de urechelnițe virite-n 
amîndouă urechile. Sforăia atît de zgomotos, 
cînd subţire, cînd gros, cînd ca buciumul, cînd 
ca trompeta, cînd ca toba bătută mărunt şi 
tremurat. 

Toma Neagu se trezi speriat de propriul 
zgomot, oftă şi-o întrebă pe Voichiţa dacă 
doarme. 

— Aş dormi, dacă n-ai sforăi de se 
cutremură pereţii. 

— Eu?... Cînd, că nici n-am aţipit... N-auzi? 
întrebă după un minut de tăcere. De ce nu 
răspunzi? 

— Vreau să dorm, tată... 

— Mie nu-mi mai este somn. 

— Încearcă să nu te mai gîndeşti la nimic. 

— Mda... Noapte bună! ură, se răsuci pe o 
coastă şi, după cîteva minute de tăcere şi de 
respiraţie domoală, începu să sforăie iar, dar 
din nou sări din somn speriat : 

— Ce este?... Ce-i?...Voichiţa! 

— Da, tată! 

— Nu mi-i somn... Mă zvîrcolesc... Parcă 
mă înăbuş. 

— 'Ţi-o fi cald. Aruncă plapuma. 

— Dar mi-i şi frig... Mă ia cu răcori. 

— Ai şerbet, în chisea pe măsuţa de lîngă 
pat ; cu apă rece, linişteşte-te. 

După ce înghiţi două linguriţe de şerbet de 
coacăze şi jumătate de pahar de apă, făgădui 
să doarmă şi, în mai puţin de cinci minute, s- 
auziră iar sforâiturile. Din depărtare, de pe o 
uliţă lăturalnică, răzbătu cîntarea răguşită a 
unui Cocoş, vestind miezul nopţii. Şi din nou, 
Toma Neagu tresări speriat : 

— Valeu!... Vai şi-amar... 

— Ce este, tată? Ce ţi s-a mai întîmplat? se 
îngrijoră Voichiţa. 

— Am visat urit... Un vis care mi-a lăsat, 
aşa, ca un fel de spaimă-n oase şi iar mi-a 
pierit somnul. 

— Nici mie nu-mi mai este somn. 

— Atunci... să mai vorbim. 

— Dacă vrei, să mai vorbim. 

După cîteva minute de tăcere, Toma Neagu 
întrebă : 

— De ce taci? Spune ceva! 

— N-am nimic de spus ; vorbeşte 
dumneata. 

Vru să spună cit îi este de greu şi de urit de 
cînd i-a murit soţia şi l-a lăsat singur cu grija 
gospodăriei, dar se răzgîndi : să n-o facă pe 
Voichiţa să plîngă. Întrebă, aşa, într-o doară : 

— Tu... ce zici de cele două ghicitorese? 

— Zic că au îndrugat nişte palavre cu... tîlc. 

— Ce fel de tilc? Cum adică... tilc? 

Fata amînă răspunsul ; apoi îl înlocui cu o 
întrebare : 

— Tată, ştii ce spun unii boieri mai tineri? 

— Ce spun? 

— Că ţara-i sătulă de-atitea silnicii, jafuri şi 
omoruri. Că vodă Alexandru e un tiran şi-ar 
trebui alungat. 

Toma Neagu se ridică într-un cot, ca să 
poată striga mai tare, mînios : 

— Mişei sînt acei care nutresc asemenea 
gînduri! 

— Nu-s mişei, tată! Sînt oameni îndrăzneţi, 
inimoşi, care îşi iubesc ţara şi norodul cel 
românesc. 

— Nu cumva şi Radu Cujbă-i printre aceia? 

— Nu. El, ca şi domnia ta, e slugă 
credincioasă lui Alexandru vodă. 

— Cu stăpînirea nu-i bine să te pui : e de la 
Dumnezeu! 

— Dar toate bogăţiile ţării sînt cărate spre 
cămările sultanului, iar norodul geme în 
sărăcie. 

—  Voichiţa, vai şi-a... tu ai ginduri de 
răzvrătită! 

— Tineretul, tată, tineretul, în zicerea lui, 
spune că o seamă de boieri bătrîni s-au cam 

ticăloşit : se tem să ridice paloşul întru 
apărarea ţării. 

— Asta cam aşa-i, dacă stai şi te gindeşti. 
Dar... ce să-i faci? 

— Şi mai zic acei tineri că, dacă s-ar ivi 
bărbat îndrăzneţ întru călăuzire, ei, toţi ca 
unul, ar sări la luptă să dezrobească ţara. 

— Da, vorbe de astea am cam auzit pe la 
Calomfireşti. 

— Şi la Buzeşti şi la Udrea Băleanu... 

— Ei, Buzeştii sînt cei mai înverşunaţi 
turbaţii din Căluiu! Nu ştiu însă cine-i 
călăuzeşte. 

— Ştii domnia ta prea bine, dar te faci a nu 
şti. Stroe Buzescu m-a îndemnat să lucrez 
pentru acel bărbat ales, care va să ne scape de 
un domn vrăjmaş, rău, sîngeros. 

— Vai şi-amar... laca şi noi cîrtim 
împotriva... Şi tare mă tem! 

— Dar, iaca, acel bărbat nu se teme. 
Nutreşte gînduri mari, miîntuitoare : să 
unească [ara Românească, Moldova şi 
Transilvania şi, împreună, toţi românii, 
înjghebînd o ţară mare, să scuture mai uşor 
jugul otoman. 

— Taci! 'Taci!... Vai şi-amar... le ridici 
împotriva domniei? Tu, fata vornicului Toma 
Neagu? 

— Dacă domnul e rău, netrebnic şi tiran, ce 
să fac? Mă răzvrătesc! 

— Taci! Vai şi-amar... Ce vorbe-ţi ies din 
gură! Parc-ar vorbi acel Român Grue, acel 
nelegiuit care... 

— Grue are dreptate să se răzvrătească, 
tată. Alexandru „oaie seaca". Aşa-i zice 
poporul, acestui voievod, pentru că a pus 
dajdie şi pe oile sterpe. 

— Taaaci! Vai şi-a... Să nu te mai aud că te 
trimet la mînăstire, să putrezeşti acolo şi să nu 
mai ştii de-ale răzvrătiţilor. 

— Decît să mă mărit cu Radu Cujbă, mai 
bine închisă-n mînăstire. 

— Ah, doamne, cine ţi-a băgat în cap 
asemenea gînduri năsălnice? Să nu mai 
vorbeşti cu mine! strigă înfuriat pînă la 
nestăpînire. 

— Nu mai vorbesc... Dar n-ai cum mă opri 
de a fi cu gindul la... el. O vreme tăcură, 
amîndoi, supăraţi, mînioşi. Toma Neagu băgă 
de seamă că, de fapt, mai mult decît supărarea 
pe „razvrătită”, îl nelinişteau  proorocirile 
ghicitoarelor. Intrebă cu glas şovâitor : 

— Oare  se-ntîmplă, citeodată, să se 
adeverească? 

— Ce să se adeverească? întrebă Voichiţa, 
căscînd de somn. Mazilirea lui Alexandru cel 
Rău? Cred că da. 

— Ei, chiar mă înfurii! întrebam : oare se 
adeveresc cele... ghicite de... 

— S-o fi întîmplind, uneori, cîte o potrivire. 
Şi-atunci... 

— Mda... şi după cîteva clipe de tăcere 
Numai că, vezi... iar mă întorc şi zic : poate-o fi 
ceva adevărat şi cu ghicitul ăsta, dacă se 
întîmplă să se întîmple din întîmplare... Tu ce 
zici? 

— Nu zic nimic. Mii somn şi nu din... 
întîmplare. 

Şi iar au mai tăcut, o vreme. Urmărit, 
chinuit de acelaşi gînd, Toma Neagu a vorbit, 
cu şovâăiri şi poticniri : 

— La urma urmelor... lăsînd la o parte 
povestea cu... ghiocul ghicitoarelor, tu ce 
zici?... Să plecâm?... Parc-ar fi mai bine. 

Voichiţa se prefăcu a se mira : 

— Să plecăm? Ce ţi-a venit?... Şi unde să... 

— De... se îngăimă Neagu. Mă gîndesc că... 
paza bună trece primejdia rea. 

— Dar unde vezi dumneata... primejdia? 

Neagu se foi în aşternut, pregătind răspuns 
; dar un ţipat strident de cucuvea i-o luă 

înainte, sfişiind liniştea nopţii şi înţepîndu-l pe 
boier cu fiori reci de spaimă. 

— Ai auzit? 

— Da, o cucuvea în turnul de la sfintul 
Sava. 

— Vai şi-amar!... Auzi? Două cucuvăi... Şi, 
scos din sărite : Tu nu zici nimic? Nu vezi într- 
asta un semn? 

Voichiţa vorbi ca şi cum nu i-ar păsa de 
prostia gîndită de taică-su : 

— Ce semn? Două păsări de noapte care se 
cheamă una pe alta în graiul lor. Atîta tot. 

— Atita tot?! oftă Toma Neagu. Vai şi-a... 
Dar de ce nu s-au chemat şi-n alte nopţi? 

— S-or fi chemat, dar noi dormeam şi n-am 
auzit. 

— Ei, dormeam, pe naiba! Zic că-i semn rău 
: simt primejdia pe aproape. 

— Nenorocirea vine cînd nu te-aştepţi, tată. 

— Nu-i totdeauna aşa... Mai ales că, sub 
domnia lui Alexandru vodă, toţi şi în orice ceas 
sîntem în primejdie. Vezi că, barem în privinţa 
asta femeia aceea a ghicit... bine. 

— Da, aici a nimerit-o. 

— De aceea zic că n-ar strica să ne 
călătorim. 

— Mda... poate va trebui... Oare unde-o fi 
acum Român Grue?! N-am mai auzit nimic de 

el. Îl prigonesc oamenii stăpînirii şi-l silesc să 
rătăcească prin ţară, săracul, îl căina fata, 
anume. 

— E-un răzvrătit şi, deci, l-or fi prins 
oamenii agăi Dudău. Şi dacă l-au prins, 
spînzurătoarea! Aşa-i trebuie! 

— Ei, tată, cum poţi vorbi aşa? 

— Cum să vorbesc despre un răzvrătit? 
Un... tilhar lipsit de cuviinţă faţă de cinul 
boieresc şi faţă de pravili? Mă mir că mai 
îndrugi vorbe de milă despre dînsul şi nu-l dai 
uitării. 

— Nu pot uita, tată, că-i datorăm viaţa. 

— Nu uit că el a fost capul ţăranilor 
răsculați la  Novăceşti, care... Voichiţa îl 
înfruntă, cu supărare şi durere : 

— Ei, dac-o luăm tot de la Adam 
Babadam... 

— O iau de unde cred eu că-i bine s-o iau! 

— Dar, ce-ai zice dacă Român Grue, 
Calapăr şi Moţoc ar fi intrat în slujba banului 
Mihai? 

— Cum? Ai auzit tu aşa ceva? Vai şi-amar... 
Dacă-i aşa, trebuie să-l spînzure vodă, 
neapărat... Răzvrătitul dra... 

Voichiţa se ridică din pat, ca să poată pune 
mai multă ironie în glas : 

— Un răzvrătit care te-a mîntuit din robia 
în care vodă te lăsa să-ţi pierzi averea ori să 
pieri. 

— Vai şi-amar! Ai dreptate. 

Văzîndu-l îndreptat un pic spre calea 
pocăirii, fata îl lovi cu o întrebare isteaţă, 
vicleană şi cu un ţel pe care taică-su nu-l 
bănuia. 

— Mă gîndesc, tată, mă gindesc cu teamă 
că Alexandru vodă ar putea întreba : nu-i aşa, 
vornice Toma Neagu, că Român Grue te-a scos 
din robie, pentru că sînteţi înţeleşi întru 
răzvrătire? 

— Voichiţa! Vai şi-a... tu mă înnebuneşti. 
Adică vodă ar putea crede că şi eu sînt un 
răzvrătit? 

— Cum a zis despre banul Mihai, ar putea 
zice şi despre dumneata. Ştii bine că, în 
vremea din urmă, nici nu te-a mai chemat la 
divan. Te-ai plins mai multora că nu te-a scos 
din robie. Ştie că eşti rudă cu stolnicul 
Iordache, cu care-i certat la cuțite. Chiar acum 
ne aflăm în casa lui. 

— Vai, vai şi-amar de capul meu! 

— Şi s-ar mai putea ca Gazi Ghirai să te fi 
pirit că vrei domnia. 

— Dar nu vreau!... Nu mai vreau, vai şi- 
amar... Nimic! 

Văzindu-l în culmea spaimei, Voichiţa 
folosi, fără milă, ultima săgeată : 

— Şi-apoi se cuvine să afli, în sfîrşit, dragă 
tată, că eu, fiica domniei tale, Voichiţa, dus-am 
pitac de la anume boier către banul Mihai. 

— Fată hăâi!... mă umpli de groază! 

— Pitacul trebuia să-l ducă Grue, urmă 
Voichiţa, cu nevinovăție, dar el a fost arestat 
din pricina mea... Adică a lui Radu Cujbă. 

— Leşin!... Vai şi-a... Leşin... Apă! 

Fata intră în odaia părintelui şi, înainte de 
a-i da paharul cu apă, zise agale : 

— 'Ţine-te bine, tată, ca s-auzi ce am vorbit 
cu hanul Mihai. Bărbat vrednic, tată dragă, 
înţelept, îndrăzneţ şi frumos, cum rar se află. 
Ţi se lipeşte de inimă. Pe mine m-a vrâjit! 

— Eşti ne... nebună! Un răzvrătit... un 
osîndit la moarte! Şi Voichiţa nu se opri aici, ci 
deşertă traista cu totul : 

— Trebuie să mai ştii, tată, că şi Radu 
Cujbă îl urăşte pe banul Mihai. Cred că acum 
goneşte după Român Grue, spre Sibiu, să-i taie 
calea şi... Că vrea jupîn Cujbă să facă o ispravă 
de seamă, ca să se pună bine cu vodă şi cu... 
mine. 

— Aşa! Radu-i un viteaz şi jumătate! Şi 
ambiţios!... Cînd îşi pune în cap ceva... Nu se 
lasă nici mort. 

— Doar atunci cînd ne-au călcat hoţii s-a 
ascuns, ca un fricos. Dacă nu săreau Român 
Grue şi ai lui... 

— Iar Grue?! Numele ăsta mă îmbolnăveşte 
: să nu-l mai pomeneşti în faţa mea! Ai să te 
măriţi cu Radu Cujbă, îndată ce se întoarce 
biruitor, cu Grue legat de coada calului, dacă a 
fost trimis să-l... 

— Şi dacă se întoarce Grue cu Cujbă legat 
de coada calului, îl ierţi şi mă laşi să mă mărit 
cu el? 

— Ori Radu Cujbă ori, cum am mai spus... 
la mînăstire! 

— Ai vrea dumneata să mă vezi nevasta 
unui fanfaron caraghios? 

— Boier de neam! Bogat! Caălătorit la 
Constantinopol, la... 

— Batjocora şi risul lumii!... Dar să lăsăm 
sfada şi să încercăm a dormi. 

— Să dormim? Acum cînd se face ziuă? 

— Putem dormi pînă la prînz. 

— Hm...! Vrei să ne găsească slujitorii lui 
vodă şi să ne taie? Că asta am visat, cum... 
Primejdia ne paşte în orice clipă! Luăm tot ce 
putem de la Novăceşti şi... 

Voichiţa se prefăcu uimită : 

— Mare minune!... Zău dacă nu încep a 
crede că ghicitoarele alea ţi-au făcut farmece... 

Păi bine, tată, n-ai spus că nu pleci la drum 
lung?! 

— Ce are a face? Vrei să mă ţin legat, aşa, 
de-o vorbă aruncată-n vînt? Să mă prindă vodă 
şi să mă pună sub securea călăului? De ce să 
mă încăpăţinez prosteşte?... Şi-apoi se mai 
schimbă omul, vai şi-amar... Se mai înşală... 
Plecăm şi gata! 

Voichiţa rîse mut, aşa fel încît părintele să 
nu-i simtă viclenia. 

— Bine tată ; dacă zici dumneata... Dacă m- 
aş împotrivi şi s-ar întîmpla ceva rău, ai putea 
da vina pe mine, iar eu te iubesc mult şi vreau 
să trăieşti, să fii sănătos şi vesel. 

— Aşa, fata tatii! Acum ai vorbit cuminte. 
Chibzuiala-i mama înţelepciunii. 

— Ai putea spune şi... teama, înţepă 
Voichiţa, aşa, în trecere. Deci eşti hotărît. 

— Foarte. Mai ales că acolo s-ar putea să 
vină şi Radu Cujbă. 

— Unde, tată? Că de la miezul nopţii tot 
strigi : plecăm! plecăm! Şi nu spui unde. 

— Deocamdată la Novăceşti. 

— Bine. Şi pe urmă? 

— Pe urmă... pe urmă peste... munţii cei 
înalţi. 

— Deci la Sibiu?! 

— Ssst!... Să n-audă careva... Taină mare! 

Chemă slujnicele care, primind poruncă să 
împacheteze totul pînă la prînz, îşi limpeziră 
obrazul şi ochii cu apă rece şi prinseră a alerga 
şi-a chiţcăi ca pichirile. Voichiţa se îngriji de 
toate, deşi îşi vedea părintele frămîntat de 
gînduri potrivnice. 

— La urma urmei, o să ne întîlnim acolo cu 
alţi pribegi, cu cumnatul Iordache. C-o să vină 
şi el, nu-i aşa?... Să scăpăm de un domn tiran. 
Cum ai spus că l-a poreclit norodul? 

— Alexandru „oaie seacă”. 

— Da, da! rise subţire. Oaie seacă şi berbec 
nărod. 

— Aşa, tată ; începi să te numeri şi 
dumneata printre boierii tineri. Auzind bătăi în 
poartă,  Voichiţa ieşi în cerdac. Răsărea 
soarele, roşu, mare, uşor înceţoşat de aburii 
dimineţii. Un slujitor deschise poarta şi un 
călugăr, obosit şi plin de praf, înainta spre 
cerdac, întrebă dacă poate vorbi cu Voichiţa 
vornicului Neagu. 

— Aflat-am că jupîn stolnic nu-i acasă, dar 
că pot vorbi cu domnia ta. 

— Vorbeşte, părinte. 

— Jupîn Radu Cujbă m-a rugat să vă 
vestesc că... 

— Unde l-ai întîlnit pe jupîn Cujbă? 

— În chinovia noastră, la Cozia ; a pătimit 
multe de la unul Român Grue ; dar a scăpat şi, 
pînă la urmă s-a legat că-l prinde şi-i face 
capătul. Aşa zice jupîn Radu Cujbă. Dar eu, 
venind încoace, prin Piteşti, am aflat că vodă a 
hotărît să taie capetele a zece boieri bănuiţi a 
fi părtaşi la răzvrătirea banului Mihai. 

Toma Neagu, ieşit în cerdac, a auzit numai 
ştirea despre tăierea boierilor şi foarte s-a 
înspăimîntat : 

— Ce spune? Ce spune? Vai şi-amar... 

— Spune că trebuie să grăbim... plecarea. 
Din faţa puhoiului, a pojarului şi a mîniei lui 
Alexandru vodă trebuie să te fereşti, dacă vrei 
să mai trăieşti! 

— Haideţi! vai şi-amar... Ce mai zăboviţi? 
De cînd am zis eu să plecăm? 

Aşa, numai cu isteţimea şi cu un dram de 
viclenie, Voichiţa a făcut ce-a dorit : adică a 
pornit, în pribegie, la Sibiu. 

În cetatea Sibiu, Român Grue şi prietenii 
lui locuiau la hanul „Butoiul de Aur” şi 
aşteptau să  înfăţişeze judelui scrisoarea 
banului Mihai. Dar spre marea lor mirare, a 
doua zi straja de la Casa Sfatului nu le-a mai 
îngăduit să intre. 

— Şi-a vîrît coada vreo iscoadă de-a lui 
Alexandru vodă, îşi dădu cu părerea Calapăr. 

Pînă una-alta, porniră iar să bată străzile 
cetăţii, cu gînd s-o cunoască şi poate să 
întilnească om cunoscut dintre pribegi ori 
neguţători. 

Vremea era frumoasă. Soarele scălda în 
aur copacii, casele, zidurile, turnurile, turlele 
ascuţite. Lume multă forfotea pe uliţi ca-n zi de 
tîrg. Dar flăcăii din Novăceşti vedeau mai ales 
ce fete frumoase, cu păr ca şofranul şi ochi ca 
peruzeaua, avea cetatea. Calapăr zgindări 
inima lui Român Grue : 

— Frumoase, dar ca Voichiţa, nici una 
deşteaptă, frumoasă şi ticăloasă cit încape, 
dacă a trimis călău gulerat să ne prindă şi să 
ne ucidă. Eu am zis : nu lua ce nu-i al tău, că te 
arde. 

— Dac-aş şti că-i în adevăr aşa, toată 
dragostea din mine s-ar preschimba în ură şi... 
gata! aş uita-o. Dar cît timp n-avem dovezi, nu- 
ţi îngădui, Calapărule, s-o ponegreşti... 
~ O vreme au tăcut, fiecare cu gindurile lui. 
In dreptul unei crimne, Moţoc zise, tînguitor : 

— De cînd horhăim pe uliţi mi s-a uscat 
gitul. 

— Să mergem la han, poate aflăm unde 
locuieşte Aloisius Gruber. Dorondoc ceru trei 
fripturi bine rumenite, cu castraveciori muraţi, 
cum ştiu transilvănenii să facă : 


349 


— Prea bine, Herr Motzoku, prea bine! zise 
Else. 

— Auzi? Herr Motzoku! rise Calapăr. A dat 
berechetul peste tine.  Rotindu-şi privirile 
asupra muşteriilor din han, întilniră un bărbat 
voinic care bea bere, cu năduf, în tovărăşia 
unui mustăcios şi rostogolea nişte ochi 
duşmănoşi spre cei trei flăcăi români. Frau 
Else, naltă, sprintenă, albă la faţă, cu ochii 
verzi-vineţii, cu buze rumene, cu braţe 
vînjoase, îmbrăcată cu cămaşă înflorată şi ilic 
de catifea neagră cu înflorituri galbene şi verzi, 
le puse fripturile şi vinul pe masă. Calapăr 
lăudă frumuseţea hangiţei, iar Dorondoc gustul 
fripturii şi al castraveţilor. Din colţul lui, 
voinicul se uita tot mai chiondoriş. 

— Te pomeneşti că are chef de gilceavă, 
zise Calapăr, după ce udă cu vin dulce-acrişor, 
dumicatul de friptură grasă, de porc. 

Grue povăţui cuminţenie, să nu se încurce 
în vreo belea, înainte de a înmîna scrisoarea. 

— Cuminţi şi blinzi ca mieluşeii, cu lapte 
dulce pe botişor, şfichiui Dorondoc. Şi dacă 
vrea să caute ceartă cu luminarea? Ei? 

— În ruptul capului, nu! 

— În Bucureşti, tu stîrneai toate gîlcevele, 
arţăgosule, şi-aici... 

Frau Else se apropie cu suris prietenesc pe 
buze şi întrebă dacă nu mai vor vin. Grue îi 
mulţumi. 

— Trei flăcăi voinici nur ein ulcior? Păcat! 

— Atunci adă... zwei, zîimbi Român Grue, 
iar Calapăr rise : 

— Ulciorul sau capra cu ţiţa în spinare, 
suge românul pînă moare. Pentru că Else rise 
deosebit de frumos, Dorondoc o rugă : 

— Dar le-aduci pe rînd, ca să te vedem de 
mai multe ori, frumoaso! 

— La domnia ta, Frau Else, toate-s faine : şi 
friptura şi vinul şi privirea, nu se lăsă Calapar 
mai prejos. 

— Mda... mormăi Grue, noi ne zgiim la 
frumuseţea hangiţei şi nu auzim cum voinicul 
de colo îşi tot zdrăngăneşte spada. 

Ca să afle pricina supărării 
zdrâăngănitorului, Calapăr o rugă pe Frau Else 
să ciocnească o cupă de vin cu dînşii. Săsoaica 
se arătă foarte bucuroasă. Dar, în clipa cînd 
ciocneau cupele, voinicul a izbit clondirul de 
duşumea. 

— S-a înfuriat zdrăngănitorul de clistire, 
rise Moţoc, şi-a intrat în zodia... spărgătorului. 

Frau Else se răsuci spre el, vorbindu-i 
sever : 

— Reiter Micloş, poftesc la tine să spune ce 
nu place în han la Else. 

— Că faci ochi dulci acestor... 

— Ochi galeşi nu se vind la „Butoiul de 
Aur”, cavaler Micloş. 

— Fain răspuns! o lăudă Calapăr. Bravo 
Frau! Ochii galeşi se fură! 

— Să nu-l întărităm, că nu se ştie ce iese... 

— Adevărat, Grue. Omul rău ca şi 
cărbunele : dacă nu te arde, te înnegreşte. 

Grue o întrebă pe Frau Else, în şoaptă, 
dacă ştie unde locuieşte diacul Aloisius Gruber. 
Micloş se mînie şi mai tare : bău două cupe 
una după alta, se şterse cu mîneca la gură şi-i 
porunci mustăciosului. 

— Umple-mi cupa, lanoş! 

— Îţi face rău, Micloş! Nu mai bea, căută 
prietenul să-l astimpere. Cavalerul scoase din 
git un „aha” şi zise : 

— Dacă te duci şi le spui celor trei valahi să 
plece cît mai repede, altfel mă-mbăt şi-i farm 
bucățele! 

Prietenul lanoş se ridică pufnind şi se 
îndreptă, împleticindu-se, spre masa celor trei 
români : 

— Rog frumos părăsiţi hanul... Prietenul 
meu, Reiter-ul, nu sufere mutrele voastre. 

— De ce? întrebă Român Grue. Nouă ne 
sînteţi dragi ; iar hanul este loc de adăpost 
pentru orice fel... de mutră. 

— Rog plecaţi înainte de a se înfuria 
Micloş, c-apoi... 

— Du-te la masa ta, omule, pînă nu te- 
arunc, ca pe-un sac cu cîlţi, drept în mijlocul 
mesei lui Micloş al tău! se zborşi Dorondoc. 

—  Îndrăzneşti, miîrlanule, să rizi de-un 
Reiter? Dumnealui a... Dorondoc nu-i dădu 
răgaz să-şi sfirşească vorba : îl brînci cît colo. 

Dar Micloş trase sabia ; Român Grue şi ai 
lui se puseră în gardă. Frau Else intră între 
dînşii,  poftindu-i, cu  hotărîre, să se 
cuminţească. 

— Vă fac una cu pămîntul! strigă Micloş 
spre români. Mă lupt cu oricare dintre voi! 

Calapăr îl întrebă, cu haz : 

— N-ai vrea, mai bine, să ciocneşti o cupă 
cu noi? 

— Nu! Vreau să mă lupt... pentru Else! 

— Nu cred că Frau Else are nevoie de 
apărarea mea, dar dacă ţii cu tot dinadinsul... 
Numai să mă lămureşti de ce? Ţi-i logodnică? 

— Eu sînt cavaler rătăcitor şi orice cavaler 
rătăcitor are o fată pe care o iubeşte, o 
Artemida, căreia îi închină gloria şi viaţa. 

— Dar eu n-am ştiut că sînt Artemida ta! 
rise Else. 

— Aşa-i legea cavalerească : să arâţi iubitei 
c-o iubeşti, cucerind-o cu spada ori jertfindu-te 
pentru ea, chiar dacă ea nu ştie. 

Calapar făcu mare haz : 

— Aaaa! Straşnică lege... dragoste chioară 
şi amor ghebos. Ferind repede mesele, Micloş 
sări la luptă cu spada. Român Grue lovi 
primul ; cavalerul îi răspunse. La a şasea 
lovitură, îl luă în ris : 

— Habar n-ai de lupta cu spada, valahule! 

— Incetaţi, odată! strigă Else. 

— ÎI răpun îndată, frumoasă Artemida. 

Grue lepădă contăşul, să fie mai sprinten, 
aruncîndu-l spre Moţoc. Dar lanoş îl prinse : 

— Las-că stă bine şi la mine... şi, cu mare 
grabă, începu să-l buzunărească. 

— Scrisoarea! strigă Calapăr, iar Grue 
întoarse capul. 

— A, m-ai rănit, Reiter Micloş. 

— Te dai bătut? 

— Nu! se împotrivi Grue, în timp ce 
Calapăr şi Dorondoc se luptau cu lanoş să 
scoată contăşul. 

Văzind că Grue sîngerează la umărul stîng, 
Else se supără de-a binelea : 

—  Încetaţi! Mintenaş chem garda şi 
arestează amîndoi... Uite, aduc vin să beţi 
pentru împăcare. Ia cupa, Micloş! 

— Ei, dacă-mi porunceşti tu, Artemida mea, 
mă supun. 

— În sănătatea ta, Reitere, bătăios, 
ambițios şi focos, nevoie mare! După ce bău, 
Micloş slobozi laude şi învinuiri : 

— Şi tu eşti îndrăzneţ, sprinten şi ager, dar 
nu cunoşti nimic din lupta cu spada. Habar n- 
ai! Fandarea, chinta, pasul... 

— Atunci, mai bine să fim prieteni şi să ne 
înveţi şi pe noi iscusitul meşteşug al luptei cu 
spada. Că nu se ştie... 

— În mînuirea spadei nu-i de-ajuns să fii 
tare şi îndrăzneţ. Îţi trebuie şi meşteşug, 
ştiinţă, exerciţiu. 

Zise şi se apucă de dascălire : fandarile, 
directele, împunsele, pararea... 

Micloş se mira cît de repede învăţa Român 
Grue. Din cînd în cînd, românul greşea, anume, 
ca să nu simtă cavalerul că, de fapt, ştia să se 
bată destul de bine. 

— Reiter  Micloş, dacă mă înveţi 
meşteşugul, poate ne întilnim pe-un cîmp de 
luptă împotriva otomanilor şi  doborim cîţi 
poftim, împreună. 

— Ei, dacă ar avea cine ne conduce, cîte 
isprăvi am săvirşi noi... 

— O să avem şi bun conducător!... Pînă 
atunci, să mai închinăm un pocal şi să fim 
prieteni. 

— Prosit! au băut şi s-au îmbrăţişat toţi. 
Numai lanoş a mormaăit : 

— Mi-ai stricat toate socotelile, 
nepricopsitule! Pierdem o pungă de galbeni. 

— Un cavaler trebuie să fie cinstit, iar 
valahii sînt nişte tineri viteji. Nu pot să... nu 
mă lasă legea cavalerească. 

După ce Frau Else a legat rana lui Român 
Grue — de fapt o simplă zgirietură — cei trei 
au plecat pe strada Teilor, să-l afle pe Gruber. 
Pe Iliuţă l-au trimis cu caii la păşune, în luncă. 

Însera, cînd au ajuns la diac acasă : un 
servitor ţifnos şi fudul le-a spus că stăpînul e 
plecat. Hotărtră să-l aştepte în stradă. Zăboviră 
pînă pe înnoptate. Ceasul din Turnul Sfatului 
sună ora de culcare. Socotind că Herr Aloisius 
Gruber o fi plecat din Sibiu, Grue hotări să se 
întoarcă la han, iar miine în zori să se aşeze de 
strajă în faţa Casei Sfatului. Dar abia se 
urniseră din loc, cînd auziră paşi în capul 
uliţei. Întîi crezură că vine Herr Gruber, dar nu 
: erau nişte umbre care-i urmăreau. 

— Batem în retragere, pînă la han, şopti 
Român Grue. 

Dar în clipa următoare două umbre se 
repeziră, cu săbiile. Erau vreo zece. l[i 
împresurară. Una, cu glas gros, ceru : 

— Daţi scrisoarea şi... gata! Slobozi! 

— Cinstite umbre, n-am asupră-mi decît un 
răvaş de la o fată frumoasă, glumi Grue, ca să 
zăpăcească ceata atacatoare. 

— Cine v-a spus că avem 0... scrisoare? 
întrebă Calapăr. 

— O fată de... de boier. 

— Uite, doamne, că s-au făcut mincinoase 
şi fetele de boier, continuă Dorondoc să 
glumească. 

— Scrisoarea care nu ştiu de ce vă trebuie, 
zise Grue, n-o purtăm cu noi. O păstrăm, în 
desagi, la han... 

Umbra cu glas gros le ceru să meargă s-o 
scoată : 

— Noi sîntem oamenii lui Alexandru vodă! 
Şi să nu cercaţi a fugi că... a voastră-i 
moartea... 

Calapăr nu-i cruţă : 

— Voi, oameni ai lui vodă, ar fi mai bine să 
ne povestiţi cum v-aţi descurcat dintre oi şi 
berbeci! 

— Tacă-ţi gura!... Luaţi-o înainte şi mergeţi 
mai repede, că vine ploaia. 

In adevăr, dinspre Parîng urcau nori negri, 
întunecoşi. 

— Ah, ce le-aş mai trage o calcavură! şopti 
Dorondoc. 

— Sînt prea mulţi, îl opri Român Grue. 

— Ce şoşotiţi acolo? întrebă cu mînie glasul 
gros. 

— Punem la cale cum să scăpăm de voi!... 
rise Calapăr, iar Grue şi Dorondoc traseră 
săbiile din teacă. Am înţeles că vreţi să 
semănaţi castraveți pe pereţi... Am ajuns la 
han! 

— Dacă nu aduceţi scrisoarea, dăm foc 
hanului şi vă căsăpim! Făcînd semn cu mîna 
către prieteni, Grue strigă, iar Dorondoc şi 
Calapăr îl urmară : 

— Lume!... Frau Else! Reiter Micloş! Lotrii 
pradă hanul!... 

N-a apucat Frau Else să spună de trei ori 
„Mein Gott”, că Reiter Micloş şi încă zece- 
doisprezece muşterii au tăbărit în stradă şi, 
luptînd cu săbiile, alături de Român Grue şi ai 
lui, au pus pe fugă umbrele atacatoare, 
lovindu-i, brincindu-i, dîndu-i peste cap. Numai 
trei ştiau să lupte bine, dar acum locatarii 
hanului erau mai numeroşi, iar Micloş dădea 

celor trei români o adevărată lecţie de fandări, 
garde şi directe, ceea ce o făcu pe Frau Else să 
întrebe : 

— „Butoiul de Aur", schimbat în loc de 
turnir? 

După alungarea lotrilor, Român Grue 
mulţumi lui Micloş şi tuturor celor care au 
sărit să-l apere pe el şi-ai lui. 

— Vezi, cavalere, cum ne învrăjbeşte 
duşmanul, ca să ne măcinăm între noi şi să se 
întărească el, îngreuind jugul pe grumazul 
nostru? Dacă toată vrednicia şi iscusinţa 
noastră s-ar strînge, buchet, sub porunca unui 
cîrmuitor priceput, în cîțiva ani sultanul n-ar 
mai sta pe tronu-i de aur, ci hrană la peşti, în 
Bosfor. 

— Ai dreptate, flăcăule, dar lipseşte acel 
comandant. 

— Lipseşte? Nu! Vine curînd. E pe-aici, pe- 
aproape. 

— ÎI aştept, să-l slujesc pînă la moarte... Să 
lupt cu otomanii! 

— Ce, Micloş?! Iar te-ai îmbătat? îl 
zeflemisi lanoş. 

— Da! Beat de licoarea nădejdii că ţările 
noastre se vor mîntui de jug străin... 

— Reiter Micloş, dar tu gîndeşti drept ca 
noi. 

— Numai că el, Reiter-ul, nu ştie, vorbi cu 
răutate lanoş, că Sigismund Bathory, craiul 
Transilvaniei, se sperie şi de muierea care i-ar 
putea fi soţie, darmite de... iatagan otoman. 

— Să nu ocărim un om tînăr cu ambiţii 
mari şi gînduri înalte. 

— Dacă n-o fi el, găsi-vom noi altul. De 
pildă, stăpînul nostru. 

Cînd Micloş dădu să întrebe cine-i acela, 
intră în han lliuţă, gifiind şi tremurind, 
speriat : 

— Bădiţă Grue, caii!... Mi i-au luat nişte... 

Săriră toţi patru, afară de lanoş, care-i 
urmări cu priviri de milă. În stradă, începuse 
ploaia, cu fulgere şi trăsnete. lIliuţă arătă 
încotro s-au furişat hoţii. Alergară şi, zărindu-i 
după un cot, la vreo trei sute de paşi, strigară : 

— Lăsaţi caii, tilharilor! 

Apropiindu-se în fugă, Român Grue îşi 
chemă armăsarul, pe nume : 

— Lăstune! Aici!... La bădiţa Grue... Aşa... 
Vin, Lăstune! 

Calul rupse friul, izbi cu copitele, brînci 
hoţul şi veni, în trap, la stăpîn, forăind, parcă- 
ar fi povestit despre răpire. Ceilalţi trei cai îl 
urmară : furii se topiră în întuneric şi ploaie. 

—  Adevărată minune! exclamă Micloş, 
uimit. 


360 


— Nu-i minune, cavalere, surise Calapăr, 
ştergîndu-şi cu palma ploaia de pe obraji. Calul 
bun îşi iubeşte stăpînul vrednic. 

— Aşa, Lăstune, îşi bătu Grue calul pe 
crupă, şi-i sărută ochii uzi de ploaie, să nu mă 
părăseşti niciodată... Auzi, tu? Niciodată! 

Îşi descheie contăşul şi-i îmbrăţişă capul, 
aşezîndu-i urechea pe inimă. De partea 
cealaltă, lanoş, ivit ca din senin, izbi un pumn 
în falca lui Grue. Ameţit, lovitul întrebă : 

— Ce se în... Ce vrei, lanoş?... Fraţilor, vrea 
să-mi smulgă contăşul!... Văzindu-se 
împresurat, atacatorul o împunse la fugă. 
Aţiţat de lliuţă, Osman îl urmări, dar din 
pricina întunericului şi a ploii, îl pierdu după 
un colţ de uliţă şi se întoarse amărit, cu coada 
între picioare. 

— Cavalere Micloş, ce vrea prietenul tău? 
întrebă Român Grue. 

— Jur că nu ştiu!... Doar atît că mi-a dat să 
beau şi m-a îndemnat să pornesc sfadă cu voi; 
ori eu... vă simt prieteni. 

— Are legături cu oamenii lui Alexandru 
vodă, presupuse Dorondoc. 

— Ne încolţesc mereu duşmanii, fraţilor. 
Hai în odaie să ne sfătuim, Iliuţă, du caii în 
grajd. 


361 


— Dorm acolo, în iesle, cu Osman lîngă 
mine. 

Rădvanul în care călătorea Toma Neagu 
era urmat de trei căruţe, încărcate cu lucruri 
trebuitoare pentru o pribegie îndelungată. 
Voichiţa mergea călare, alături de răvdan. 
Urcînd spre Bran, Neagu a întrebat-o de ce nu 
vine lîngă el: 

— N-ai obosit în şa? 

— E vreme frumoasă.  Priveliştea-i 
minunată. Roaiba are trap lin parcă mă 
leagănă... Ştii, tată, era mai înţelept dacă din 
Novăceşti plecam noaptea. 

— Ei, zor mare, fata mea! Vai şi-amar...” 

— De ce aşa de mare? 

— N-am vrut să-ţi spun, dar azi dimineaţă 
am aflat că vodă... l-a tăiat pe stolnicul 
Iordache. 

— Ştiam, tată... Nu ţi-am spus, ca să nu te 
sperii. 

Urcuşul spre Bran cotea adesea, în loc. Caii 
bocāneau din potcoave şi suflau din greu. 
Vîntul adia, molcom, înviorător. Parcă tot 
văzduhul ar fi fost de mătase străvezie. O 
bucurie proaspătă încălzea inima Voichiţei. li 
venea să dea pinteni calului, să zboare cu 
pletele fluturînd în vînt. În schimb, Tema 
Neagu căsca somnoros şi rău îi părea că 

zdruncinul rădvanului nu-l lăsa să doarmă. 
Astă-noapte n-a pus geană peste geană şi 
acum... 

Unul dintre slujitori, Gheorghe, gonind din 
urma carelor, vesti, cu suflarea întretăiată, că-i 
urmărea un pilc de călăreţi. 

— După cît mi-am dat seama şi m-ajută 
ochii, sînt slujitori domneşti.  Galopează 
straşnic. 

— Vai şi-a... îmi taie capul, dacă m-ajung! 

Voichiţa privi în urmă ; văzu norul de praf, 
socoti că sînt încă departe şi hotărî : 

— Grăbim cît putem, pînă intrăm în pădure. 

Toma Neagu se pierdu cu firea ; întreba 
mereu : „Ce ne facem?... Ce ne facem? Voichiţa 
hotărî calmă, bărbăteşte : 

— Pandele, iei conducerea convoiului. 
Căruţele cotesc pe cel dintii drumeag la stînga 
ce se afundă în munte. Le scoţi la noapte şi le 
adăposteşti în Şimon, la Cristea Rogoz, fratele 
mamei. 

— Şi noi ce... noi ce facem? întrebă Neagu. 

— Incalecă pe Breazu şi hai! 

Supus şi gemînd „vai şi-amar...” încalecă şi 
puse pinteni ; dar după trei salturi opri: 

—  Stai!... Pungile... Giuvaiericalele. În 
rădvan! 

— Ai dreptate! sări Voichiţa din şa. 

Luă pungile din sipetul de sub pernele 
rădvanului, le îndesă în coburii de la şaua 
Roaibei, iar giuvaierurile la Breazu, în chimir. 

— Şi dacă slujitorii domneşti ne ajung 
înainte de a ne ascunde? 

— Să nu vă ajungă, Pandele! porunci 
Voichiţa. Şi de vă ajung, vă bateţi. 

— Cu slujitorii lui vodă? se sperie Pandele. 

— Mai ales cu ei! vorbi Voichiţa, semeaţă. 
Dacă te porţi bine, te răsplătim boiereşte. 
Înţelegi? 

Se despărţiră, galopînd fiecare pe drumul 
lui. Dar după cîteva clipe, vornicul Neagu 
rămase în urmă. 

— Hai, tată! îi strigă fata. Grăbeşte! 

— Nu poate calul... l-am rănit coastele cu 
pintenii, vai şi-amar... Hai, Breazule!... Diii! 

Voichiţa privi în urmă, înţelese că, într-un 
sfert de oră, slujitorii domneşti îi vor ajunge şi 
se întrebă dacă mai pot nădăjdui ceva. 

Cînd calul lui Toma Neagu dădu semne de 
oboseală fără leac, Voichiţa opri, gîndind s-o ia 
pe-o văiugă spre pădure. 

— Fugi tu, fata tatii... Măcar tu să... 

— Nu te las singur! 

— Fugi!... Galopează! Vai şi-a... Nu fă ca 
atunci, la Novăceşti. Dacă eşti tu slobodă, mă 
răscumperi... 

— Poate ai dreptate... Afundă-te în pădure 
şi te ascunde pînă trec urmăritorii. Eu îi atrag 
după mine, spre Bran. Dacă scap în 
Transilvania, trag la „Butoiul de Aur” din Sibiu, 
unde-am mai stat. 

Neagu a intrat în codrul de brazi deşi ; 
Voichiţa a galopat înainte, spre Bran. Vedea 
cetatea şi nădăjduia să scape. 

În noaptea aceea, trimişii banului Mihai n- 
au dormit : au tot încercat să iasă din han, dar 
au simţit că erau pîndiţi, înconjurați, de 
duşmani şi s-au ferit a-i înfrunta. 

— Am căzut în capcană... a suspinat Român 
Grue. 

Dar nopţile în orice han sînt foarte scurte : 
mereu sosesc şi pleacă muşterii : negustori, 
călători, cavaleri rătăcitori, lume de tot felul, 
guralivă şi grăbită. Aşa că timpul trece repede. 
Român Grue s-a dat în vorbă cu nişte negustori 
veniţi tocmai din Suceava, care-l înştiinţau 
despre întîmplări din domnia lui Aron vodă. 
Moţoc şi Calapăr moţăiau în faţa unor ulcele 
de vin, vorbind agale. 

— Fraţilor, ştiţi ce-am aflat adineaori de la 
lliuţa? Că şi Voichiţa a tras aici la han, vorbi 
Grue, bucuros şi îngrijorat, totodată. 

— Cînd?... se cruciră cei doi într-o singură 
întrebare. 

— Nu ştiu. N-a văzut-o nimeni, de aceea mi 
se pare că băiatului i s-a năzărit. 

— Altă belea! se temu Calapăr. Iţa-iţa, prin 
păiş, fiţa-fiţa prin costiş... 

Român Grue n-a ştiut ce să răspundă 
prietenului care-l picnea c-o ghicitoare despre 
coasă. Şi-atunci a trecut repede la un plan de a 
pătrunde în Casa Sfatului : 

— Îmi rad musteaţa, mă îmbrac în straiele 
hangiţei şi... 

— Te îmbraci femeieşte? E nedemn de-un 
bărbat! se împotrivi Calapăr ; se răzgîndi însă 
repede, amintindu-şi că şi el s-a schimbat în 
astrolog. Da... e cam ruşinos, dar poate-i 
sănătos. Cu un coşuleţ pe braţ, chip că te duci 
la piaţă, după cumpărături, poţi păcăli 
urmăritorii. 

— Dacă altfel nu se poate, să ne înşelăm 
duşmanii... fă-te şi muiere, încuviinţă şi 
Dorondoc. Bine-o să-ţi mai şadă, ditamai 
săsoaica, mare şi voinică! 

Hotărîră să păstreze taină, că dacă lanoş e 
cumpărat de slugile lui Alexandru vodă, nici 
Micloş n-o fi mai breaz. 

Şi mai trecu o noapte. Cînd se crăpa de 
ziuă, odată cu vreo cinci-şase muşterii, se ivi şi 
cavalerul Micloş : somnoros, căscînd zgomotos 

să i se dezbîrne fălcile ; strigă la ajutorul 
hangiţei : 

— Ei, papa Hildebrandt, bunu-i vinul 
dimineaţa, pe inima goală? 

— Te-ai încredințat singur, cavaler 
rătăcitor, de vreme ce adesea adormi cu capul 
pe masă, aici, la „Butoiul de Aur”. 

— Nu ride, că nu pentru vin, ci pentru 
Artemida, vin eu aici! Şi pe cînd papa 
Hildebrandt îi aducea un clondir cu vin, în han 
intră un scamator, care pretindea că poate 
schimba un lucru în altul, că poate face vinul 
să fiarbă aruncînd în pahar o pietricică. Auzind 
de asemenea parascomedii, lumea se adună, 
cioatcă. Micloş turnă vin într-un pahar, iar 
scamatorul lăsă uşor o pietricică albă, cît o 
alună şi, după cîteva clipe, vinul începu să 
sfirlie şi să arunce afară beşicuţe cu aer. 

Grue şi ai lui, înghesuiți între oameni, 
priveau şi ei, ca la o minune, deşi mai văzuseră 
păcālituri şi drăcovenii de-astea. 

— Fierbe vinul!... Vedeţi?... Clocoteşte fără 
foc! striga unul mărunţel şi băgăreţ, îndemnînd 
oamenii să se uite, iar el, cu dreapta, cerca să-l 
buzunărească, din spate, pe Grue. Calapăr îl 
văzu, îl prinse de mină ; dar, lunecos ca 
tiparul, îi scăpă şi-o luă la fugă, pe uşă, şi 
dispăru în uliţă. 

— Ţi-a luat ceva? întrebă Dorondoc. 

— Nu... răspunse Grue, după ce-şi pipăi 
buzunarul. Dar nu mai e de trăit nici aici ; oftă 
şi se apropie de Frau Else : 

— Îţi fac o rugăminte, între patru ochi. Este 
aici o jupîniţă... 

— Da ; a întrebat de dumneata. Acum 
doarme şi m-a rugat să nu spun la nimeni, 
afară de dumneata, că se află aici. Zice că nu 
va ieşi din cămăruţa pe care i-am închiriat-o, 
două-trei zile. 

— Mda... Atunci, te rog mult, să mă ajuţi, 
împrumutîindu-mi un costum de al domniei tale. 
Cred c-o să-mi vină... 

— Te-mbraci femeieşte? Dumneata, bărbat 
frumos... 

— Trebuie, Frau Else ; altfel nu pot împlini 
porunca pe care trebuie s-o împlinesc. 

Hangiţa îl privi cu prietenie, zimbindu-i 
cum numai femeile înțelepte ştiu să zîimbească. 

Intrînd în pădure, Toma Neagu a mers, cît 
a putut calul de repede, ferindu-se de crengi, 
de rîpi, de stînci. Suspina întruna „Vai şi- 
amar... Nu mai pot... Sînt frînt şi singur... Dacă 
scap de gidele lui vodă, mă sfişie fiarele prin 
codru. Şi nici o colibă, nimic”... 

După vreo două ceasuri s-a întors la drum, 
cu gîndul să pornească după Voichiţa. Cînd 

auzi lătrat de cîine, se opri. Venea un convoi de 
care. Descălecă şi se ascunse după nişte tufani. 
Aşteptă să ajungă în dreptul lui şi le ieşi în 
cale. 

— Sînteţi neguţători? 

— Intr-un fel, răspunse unul cu pălărie 
ponosită. Dar domnia ta, arăţi a boier. 

— Vai şi-amar, mai samăn a... 

— Mda... Chiar ne-au întrebat nişte slujitori 
domneşti care veneau dinspre Bran, dacă n-am 
văzut un boier aşa mai... îndesat, care... 

— Vai şi-amar! se sperie Neagu. Şi? 

— Am spus : „N-am văzut!” Că nici nu 
văzusem. Or poruncit că dacă întîlnim aşa 
ceva, să trimitem ştire la Cîmpulung ori la 
Bran. 

Toma Neagu se îngrozi : „Am căzut în 
capcană”... 

— Boierule, nu te speria. Ei cu treaba lor, 
noi cu-a noastră. 

— Ştim şi noi că nimeni nu fuge de bine, să 
hălăduiască, de florile mărului, prin codri 
pustii. 

— Şi dacă duceţi marfă în Transilvania... 

— Vin boierule, precum se vede : butoaie 
cu vin. 

— N-aţi vrea să mă treceţi şi pe mine peste 
graniţă? 

— Ei, asta-i grea poveste... Eşti om căutat 
de stăpînire şi... 

— Plătesc!... Plătesc cît vreţi... 

— Nu ; ne punem vieţile-n primejdie. 

— Luaţi-mă ca ajutor la căruţe... Vă rog! 
Ascundeţi-mă... 

— Unde? Dacă-n căruţe am avea fin şi nu 
butoaie... 

— Viriţi-mă într-un butoi! 

— Păi... te-mbeţi, boierule. Sau, mai 
degrabă... te-neci. 

— Vă rog, oameni buni, ajutaţi-mă... Vărsaţi 
vinul şi... Vi-l plătesc de zece ori preţul! 

— Mă rog : vinul îl scoatem pe vrană, dar 
pe domnia ta pe unde te vîrim? 

— Slăbiţi cercurile, scoateţi fundul şi... la 
fiecare cîte zece galbeni! 

— Fiu-fiuu! fluieră unul din căruţaşi. Ce de 
bănet! Dară noi nu primim decît preţul vinului 
vărsat. 

— Dară de ce să vărsăm bunătate de vin? 

— Păi, nu-l putem bea tot, vorbi unul mai 
tînăr. Şi dacă vrem să ajutăm omul, amintiţi-vă 
că avem un poloboc gol. E bun, uscat, facem 
omului un pat de fin, îşi pune cuşma sub cap şi 
doarme, ca un împărat în baldachin. Răsuflă 
prin vrană... 


370 


Toţi îl lăudară pe tînărul căruţaş. După o 
jumătate de oră, după ce puse cîte un galben 
în palma fiecărui căruţaş, iar într-a celui tînăr, 
doi galbeni : „isteţimea se preţuieşte!” Toma 
Neagu se cuibărea în butoi. 

Pînă la Bran au făcut trei ore. În uşa casei 
vameşului, un slujitor domnesc îi întrebă pe 
căruţaşi dacă n-au întâlnit un boier rotofei şi o 
jupîniţă îmbrăcată în ilic verde şi cuşmuliţă 
castanie, pe cal pintenog, cu frîu de mătase. 

— Nu cinstite slujitor. Dacă-i un răufăcător, 
vă pică el în gajbă, fără îndoială. 

Vorba asta plăcuse vameşului, care ştia şi 
el ceva neştiut de slujitori, şi fiindcă fusese 
„bine uns”, nu scirţiia, ci tăcea. 

De obicei, la Bran, neguţătorii plăteau 
vama şi treceau, pe cuvînt. Acum vameşii 
cereau ca butoaiele cu vin să fie vîndute chiar 
din vamă, pentru un hangiu din Sighişoara şi 
unul din Sibiu. Ca să uşureze neguţătoria, să 
nu mai dea jos butoaiele, se învoiră să cumpere 
şi căruțele. Căruţaşilor nu prea le convenea, 
dar se lăsară ispitiţi de preţul mare la care 
tocmiră căruțele. Cai aveau negustorii 
transilvăneni. 

— Luaţi banii, deshămaţi caii şi vă 
întoarceţi acasă călări, sfîrşi tocmeala un sas 

voinic şi rumen la obraz, de parcă şi-ar fi dat 
cu boia. 

— Da, dar vedeţi că... se simţi încurcat 
căruţaşul român. 

— Ce să mai văd? Ziceţi bodaproste, că nu 
mai umblaţi prin tîrguri şi sate, să vindeţi vinul 
cu vadra. 

— Bine, dar noi... 

— Ce vă tot codiţi aşa? Nu vreţi? Stricâm 
tocmeala! 

— La drept vorbind nu... nu ne codim, dar 
să vindem numai... cinci butoaie. Unul e... 

— Toate! Am zis! 

— Măi fraţilor, ce ziceţi?... Toate? 

— Ce putem face? Asta-i!... Toate! Primiră 
banii şi bătură palma. 

— Ciudat! se miră neguţătorul. În loc să vă 
bucurati, voi... Ori aveţi apă în celelalte? 

— Ferească dumnezeu! Vin bun, de acelaşi 
soi. Şi, apropiindu-se mult de un anume butoi, 
căruţaşul glăsui mai tare : Vorba ne-a fost să 
ducem... marfa pînă la Bran! Pîn-aici, noi, cu 
pomana ; de-aici, Cel de sus cu mila... Herr 
Kaufmann, ia căruțele şi butoaiele şi fii 
sănătos, cu cîştig cît mai mare, că ţi-am vîndut 
vin bun, de preţ, să te lauzi la muşterii. 

Judele cetăţii Sibiu chemă secretarul şi-l 
întrebă de ce n-a venit valahul cu o anume 


372 


scrisoare, despre care îl anunţase, acum trei 
zile. 

— Nepunctuali, monseniore. Nu i-am mai 
văzut de atunci. 

Abia se aşezase pe scaunul de ocîrmuitor al 
cetăţii, că la uşă s-auzi gălăgie mare, iar în 
birou năvăli un slujitor, suflînd greu, speriat : 

— Monseniore, o femeie... o nebună, vrea 
să... dă buzna! 

— Ce femeie? Ce vrea? întrebă Aloisius 
Gruber, din biroul lui. 

— A izbit halebardierii de la intrare, a 
doborit pe alţii. Are o putere... Vreo opt abia 
am... dar ne scapă! 

— O nebună în Casa Sfatului? 

— Zice că are o scrisoare pentru luminăţia 
voastră. 

— O femeie? Cu o scrisoare?... 

— E îmbrăcată ca o hangiţă săsoaică, 
încălţată cu ciubote. 

— Legaţi-o! porunci judele. 

Răsuflind şuierat, ca după o luptă grea, 
săsoaica răzbi în biroul judelui şi vorbi, cu 
plecăciune : 

— lertaţi că dau năvală, dar de cinci zile 
straja Sfatului îmi pune virful suliţei în piept şi 
nu mă lasă să intru. Herr Aloisius Gruber, mă 
cunoşti? 


373 


— Nu! Nu te-am văzut niciodată! 

— Imbrăcat-am straie muiereşti, nu ca să 
vă sperii, ci ca să scap de duşmanii stăpînului 
meu, banul Mihai, duşmani care mişună prin 
cetate, mai rău ca şobolanii şi ca şerpii în 
tufişuri. 

— Eşti nebun? 

— Îngăduiţi-mi, vă rog, să vă pun în mînă 
scrisoarea. 

— Scrisoarea? se cruci Gruber. Ce scri... 

— Strajă, lasă-mi dreapta slobodă, să scot 
scrisoarea din sîn. 

— Ai cumva arme asupra ta? întrebă judele. 

—  Cercetaţi-mă!... Işi smulse broboada 
colorată, cu flori multe, şi vorbi răspicat : Am 
îmbrăcat fusta şi cămaşa hangiţei de la 
„Butoiul de aur”, pentru că într-alt chip nu 
puteam intra la luminăţia ta. 

Diacul Aloisius Gruber se străduia să-l 
lămurească pe judele cetăţii, că Alexandru 
vodă din [ara Românească are mulţi bani şi 
plăteşte sumedenie de iscoade. Român Grue, 
stînd în picioare între cei doi dregători, îşi 
mărturisi păsul lui, care era şi al ţării, jefuită 
de sultan, cu ajutorul unui domnitor care pune 
biruri peste biruri, dări peste dări, angarale 
peste angarale. Şi ce brumă mai rămîne la casa 
românului jefuiesc ienicerii şi tătarii, tot cu 


374 


îngăduinţa lui vodă. De aceea nici neguţătoria 
saşilor la miazăzi de munţi nu mai merge cum 
mergea : vadurile se sparg, dughenele se 
pustiesc. 

— Oamenii nu mai pot răbda, monseniore. 
Aşteaptă un cîrmuitor vrednic, cu care să sară 
la luptă. 

— Cunosc starea ţării, adeveri judele. A 
Transilvaniei nu-i cu mult mai bună. 
Răspoimiine, la orele zece, ai răspunsul, 
adăugă judele, după ce citi scrisoarea. 

— Vă mulţumesc din inimă, monseniore. 

Cu o bunăvoință care-l cam miră pe Grue, 
Aloisius Gruber îl sfătui să stea liniştit la han, 
pînă cînd slujitorii îl vor vesti să vină la Casa 
Sfatului să primească răspunsul. 

Fericit că, în sfîrşit, a împlinit porunca 
banului Mihai, Român Grue a ieşit din Casa 
Sfatului aşa de vesel, că parcă zbura. Pletele îi 
fluturau în vînt. Fustele îi filfiiau în jur, ca nişte 
aripi. Şi numai cînd a băgat de scamă că lumea 
se opreşte şi cată la el cu nedumerire şi chiar 
cu spaimă, Grue a ris, a intrat într-un gang, şi- 
a înnodat broboada pe cap, şi-a aşezat coşul pe 
braţ, ca să pară o săsoaică tîrgoveaţă. Dar, 
deodată, cineva cunoscut îi tăie calea şi întrebă 
batjocoritor : 

— Ce mai faci... viteazule? Ai ajuns şi-n 
Sibiu? 

— Ce vrei... săsoaico? se sperie cel 
întrebat. 

— Nu ştiu dacă trebuie să-ţi pun o piedică, 
să te răstorn pe pietrele astea ori să te 
ameţesc cu cîţiva ghionţi, să te satur de 
urmărire. 

Cunoscîndu-l, în sfîrşit, Radu Cujbă amuţi. 
Buzele-i şoptiră fără voie: 

— Român Gr... 

— În carne şi oase, cu musteaţa rasă şi 
îmbrobodit de Else, nu de tine. 

— A...ai dus scrisoarea? 

— Dus! Mulţumesc cerului! 

— Aaah!... Îmi vine să te... 

— Domol, că rîde Sibiul, dacă te vede stilcit 
de-o... muiere. 

— Or să-ţi răpună capul slujitorii mei... pînă 
la urmă! 

— N-are rost, Radu Cujbă ; pentru omor 
sfatul cetăţii te spînzură în pădurea de la 
Dumbrava. Şi nu face să jelească Voichiţa după 
domnia ta. 

— Voichiţa se află în Sibiu ; ne întîlnim 
pentru logodnă! 

— Aha!... Trebuia să-mi închipui... se 
întristă Grue. Vorbind, au ajuns la han. Calapăr 
îl luă în primire : 

— Ei, Român Grue, te-ai lăsat prins de 
Radu Cujbă? 

— Ne-am întîlnit întîmplător, deşi mă caută 
şi mă pîndeşte de multe zile, cu străji, slujitori, 
iscoade, vînduţi. Povăţuiesc să nu se mai 
ostenească : scrisoarea a ajuns unde trebuie. 
Aşa că mai bine să bem o cană de vin 
împreună, ca să înţeleagă şi dumnealui că 
sîntem români şi că vrem binele ţării şi al 
norodului. 

— Nu mă-njosesc să beau cu... bolmoji 
cuvintele în nehotărîre. Aprinşi, cufundaţi în 
vorbire, n-au văzut-o pe Voichiţa coborind 
treptele în sala hanului, ci au auzit-o doar 
întrebînd : 

— De ce înjosire e vorba, jupîn Radu 
Cujbă? Toţi întoarseră capetele, cu uimire : 

— Domnia ta aici?... Voichiţa!... 
Logodnica..., 

— De ce vă miraţi aşa? Oare n-aţi fi vrut să 
vin? Cuprinşi de emoție, Grue şi Cujbă vorbiră 
aproape la fel: 

— Ba da!... Cum să nu... Sînt fericit!... 
Fericit! 

Simţind foarte limpede care rostea cuvinte 
din inimă şi care vorbea cu prefăcătorie, 
Voichiţa surise cu subînţeles : 

— Ei, aşa da, mai merge! Numai bucurie 

. fericire. 
lartă-mă că mă vezi îmbrăcat muiere, 
zise Grue. 
Şi eu am rugat-o pe Frau Else să-ţi 
împrumute straiele. 

— Tu?... Mă bucur, Voichiţo! Te-am bânuit 
de... 

— Am venit să-ţi spulber bănuielile, Grue. 
Toate bănuielile! Asemenea schimb de cuvinte 
îl înfurie şi-l umili pe Radu Cujbă ; plecă 
ameninţind : 

— Aşa?! V-aţi unit împotriva mea? Tot eu 
am să te ucid, Român Grue Grozovanul! 

Şterge-o, furiosule, fală mare traistă 
goală şi... hurduburdu prin cămară, ia-l de păr 
şi dă-l afară! îl descîntă Calapăr. 

În urma celui plecat în clocot de mînie, 
apăru Micloş, minunîndu-se : 

— Bella seniorita!... Te rog să mă primeşti, 
domniţă, slujitorul domniei tale. Eşti Artemida 
mea!.. . Îngăduie să-ţi închin, prea plecat spada 
mea şi să-ţi depun, la picioare, trofeele tuturor 
adversarilor mei... Seniorita, primeşte 

dragostea mea de cavaler rătăcitor care, de azi 
încolo, va trăi numai pentru tine... 

— Ăsta-i mai zărghit decît Radu Cujbă! rîse 
Voichiţa, Declaraţiile înflăcărate ale Reiterului 
Micloş se opriră aici, pentru că, în curtea 
hanului, intrară trei căruţe cu trei butoaie de 
vin din Muntenia, iar papa Hildebrandt o striga 
pe Frau Else să le ia în primire şi să le aşeze în 
pivniţă. 

Trecînd pe lingă căruțele cu butoaie, Iliuţă 
se cruci : auzea pe cineva vorbind şi horcâind 
într-unul din butoaie. Ascultă, lipind urechea 
de doagă şi, speriat, alergă la Grue, şoptind 
misterios : 

— Bădiţă, într-un butoi... vorbeşte un om! 

— Ce? Te-ai smintit, băieţaş? 

— Nu! Vorbeşte... ca noi. Zice : „Scoteţi-mă 
de aici... vai şi-amar”... 

— Haiti! strigă Dorondoc. Un butoi în care 
vinul se văietă cu... vorbele unui anume boier. 
Te-ai ars, Grue : a venit fata, hop şi tata!... 

— E cineva-n butoi... Jur! Vorbeşte, nu-i 
bazaconie... 

— S-o fi îmbătat... vinul de zdruncinătură şi 
vorbeşte singur. 

— Frau Else, a dat berechetul peste 
dumneata : ai cumpărat vin cu glas de om! rise 
şi Grue. lliuţă, care-i polobocul grăitor? 

— Ăsta-i... Na! Şi Osman aude şi-l latră. 

— Hei butoiule, zi ceva mai tare, să te- 
auzim! 

— Ce-i, cavalerilor? A intrat un drac în 
butoi? întrebă Micloş. Papa Hildebrandt luă un 
ciocan şi ciocăni de trei ori în doage. Printre 
ciocănituri răzbătu glas slab, deznădăjduit : 

— Ce faceţi? M-asurziţi... vai şi-a... Daţi-mi 
drumul!... Mor!... Deşi Calapăr ştia acum cine 
era închis în butoi, făcu haz : 

— Spune, omule, cine te-a... turnat în 
butoi? 

— O fi un diavol! zise Dorondoc. Chemaţi 
un popă. În liniştea de-o clipă s-auzi ruga : 

— Daţi-mi drumul că mooor!... Vai şi-a... Vă 
rog!... 

Auzind rîsete şi mirări, Radu Cujbă îşi calcă 
pe inimă şi se apropie de muşterii hanului, 
adunaţi în jurul butoaielor. Porunci : 

— Daţi foc butoiului! S-ar putea să fie cine 
ştie ce primejdie... Daţi-l jos, de-a dura şi daţi-i 
foc! 

În liniştea mirată, de cîteva clipe, s-auzi 
glasul din butoi : 

— Te cunosc... Eşti Radu Cujbă! Tu... 
logodnicul...! 

— Jupîn Neagu, dumneata eşti? Cum ai... 
ajuns?... Scoateţi-mi repede socrul... părintele 
meu! 

Calapăr o aduse pe Voichiţa aproape de 
butoi, îndemnînd-o să-i vorbească. Deşi se 
simţea ruşinată de o întîmplare ciudată şi 
caraghioasă ca asta, întrebă : 

— Tată, mă auzi? Cine te-a închis în butoi? 

— Scoateţi-mă de-aici... mor! Mă înăbuş. 

Cel dintii, Român Grue luă o daltă şi 
ciocanul din mîna lui papa Hildebrandt şi, 
ajutat de Dorondoc şi de Voichiţa, l-au scos pe 
Toma Neagu la lumină. Arăta îngrozitor şi 
mirosea de cîrmea nasurile. Dar cei trei l-au 
învelit repede într-o pătură şi l-au dus fuga, la 
feredeul hanului, să-l spele şi să-l ajute a-şi 
dezdoi picioarele, gitul şi spinarea, cocîrjate 
dupa încăperea butoiului. Intimplarea a stirnit 
mirare şi haz în toată uliţa. După ce se curăţă 
şi se schimbă în straie noi, cumpărate de 
Voichiţa şi Dorondoc, porunci Frau Else să 
aducă mîncare şi băutură. Şi îndată porni o 
petrecere ca aceea, cu prietenii şi cu mulţi 
muşterii. Numai Radu Cujbă fierbea în oală 
seacă. Îl înmărmureau privirile de gheaţă ale 
Voichiţei, iar la glumele prietenilor lui Grue îi 
venea să urle de miînie. 

— Jupîn Cujbă, om fără drujbă, unghie de 
gaie, coadă de tigaie, cap de udubaie, plin 
numai cu paie... 

Fie ca să-şi tămăduiască oasele şi 
măruntaiele zdruncinate, fie de bucurie c-a 
scăpat de satirul călăului, Toma Neagu se 
întrecea cu cei tineri în băutură şi în glume. 
Dorondoc îi cînta : 

— Să trăieşti întru mulţi ani, cu vin bun de 
Drăgăşani! 

Voichiţa a cercat să domolească graba 
părintelui său în deşertarea paharelor, dar fără 
izbîndă : 

— După atîta zdruncinătură, după ce-am 
trecut prin atitea primejdii, m-a cuprins nestins 
dor de viaţă. Vreau să petrec! 

Folosind clipa de tăcere, Radu Cujbă, 
înfuriat că nimeni nu-l băga în seamă, întrebă, 
vrînd să-şi arate grija pentru... socru. 

— Dar de ce-aţi plecat din Bucureşti? 

— De răul lui vodă! răspunse repede şi 
înţepat  Voichiţa. L-a omorît pe unchiul 
Iordache. Şi cum însumi am legături cu banul 
Mihai... 

— Tu, Voichiţa mea! legături cu acel 
răzvrătit? 

— Nu sînt Voichiţa dumitale! Inelul de 
logodnă ţi l-am înapoiat : ştii în ce... vitejeşti 
împrejurări. 

— Te poftesc a nu mă înjosi, faţă de... 

Fata nu ţinu seama de „poftirea” lui Cujbă 
şi îşi urmă gîndul pînă la capăt, mărturisind că 
numai răuvoitorii, slugoii lui Alexandru vodă şi 
proştii nu vor să ştie că banul Mihai este omul 
de care ţara are nevoie acum, ca să se mîntuie 
din robia otomană. Neagu zise, cu admiraţie : 

— Auzi, Radu Cujbă, ce fată isteaţă şi 
vitează am? 

— Vitează? De ce? 

— Pentru că a ştiut să scape din ghearele 
călăilor lui vodă, călăi printre care te 
prenumeri şi ticăloşia ta! îl înfieră Român 
Grue. 

— Nu îngădui! ţipă „ticăloşia” sa. 

— Ce, ce nu îngădui? îl pocni cu vorba 
Toma Neagu. Că ăsta-i adevărul. 

— Rangul meu! Sînt din neamul Cujbă, 
care... Aici sări Micloş, cu duhul lui de cavaler 
rătăcitor : 

— Un nobil îşi apără onoarea şi faima cu 
spada! 

— Eu, Radu Cujbă, nu mă bat cu orice 
tārānoi!... 

— Norodul l-a pus în cîntec pe acest... 
ţărănoi! îşi apără Dorondoc prietenul : Verde 
foaie ca lipanul, Român Grue Grozovanul mi ţi-l 
bate pe Dudău şi ne mîntuie de rău... Şi-a luat 
acuma slujbă, să mi-l bată şi pe Cujbă... 

Ca să scape de batjocura celor din jur, 
Grue zise cu îngăimare : 

— Dacă trebuie... neapărat, mă bat. Mai 
ales Micloş sări în sus de bucurie : 

— Să te văd, Grue, ucenic al meu întru ale 
spadei! 

Feriră repede mesele la o parte, făcînd loc 
pentru duel. Înainte de a scoate sabia din 
teacă, Grue întrebă, ca să-l înfurie : 

— Ţi-i frică, jupîn Radu Cujbă? 

— Frică? De cînd te urmăresc să te răpun 
şi să-ţi iau scrisoarea! Măria sa mă face spătar, 
iar Toma Neagu îmi dă fata de soţie... Acum, 
gata! Te răpun... 

Grue se răsuci către Calapăr, şoptindu-i : 

— Dacă voi cădea, mîine luaţi răspunsul de 
la jude şi-l duceţi măritului Mihai-vodă! 

— Vodă? clocoti Cujbă. De cînd? 

— Pentru noi, Mihai este de pe acum 
voievod! îi dădu răspuns Voichiţa. 

Îndrumător şi judecător, cavalerul Micloş 
porunci începerea duelului. Grue îl ţinu la 
distanţă, cu multe lovituri, obosindu-l; din cînd 

în cînd, arăta că ştie să se bată, dar îl cruţă. 
Micloş îl lăuda : 

— Bun ucenic am!... Nu lovi mişeleşte, 
nobile Cujbă! Fii cavaler! Aşa... 

Cu o mişcare dibace, Grue smulse sabia din 
mîna potrivnicului. Dar în clipa aceea răsună 
un şuier ascuţit, iar lanoş strigă, îndemn 
pripit : 

— Pe el!... Pe el, slujitori!... Hai!... Hai! Ce 
aşteptaţi? împungeţi-l cu suliţele! Mişeilor! 
urlă, furios şi nevolnic, văzînd că nici unul nu 
mişca, de parcă i-ar fi înmărmurit o vrajă. 

— Astimpără-te, cavalere! îl opri Voichiţa. 
Nu-ţi mai răci gura degeaba : aceşti oameni 
sînt în slujba mea. 

— În slujba... se poticni Cujbă. De un...? De 
cînd? De ce? 

— De cînd au înţeles şi ei că numai ticăloşii 
îl mai slujesc pe Alexandru vodă. 

— Nu _  îngădui! se  răcădui  Cujbă, 
spumegînd. 

— Cuminte-cuminţel, jupîne! îi puse Grue 
vîrful săbiei în piept. Cu cea din urmă sforţare 
şi limpezime a minţii, Radu Cujbă ameninţă : 

— Vesteşte slujitorii de la Cîineni să se 
aţină. Eu mă aţin la Bran! 

— Aţine-te sănătos! îi ură Român Grue. 

— Cine o să mă oprească? se pieptoşi 
Cujbă. 

— Eu! zise Voichiţa, smulgîndu-i cuşma din 
cap. Dorondoc, scoate-i ciubotele, contăşul, 
pantalonii. Aşa... În colţuni şi-n izmene n-ai 
decît sa te duci pînă la Alexandru vodă, să te 
pună strajă la tronul său cel blestemat. 

Şi pe cînd Dorondoc şi Iliuţă îl dezbrăcau, 
iar lumea rîdea cu hohote, Frau Else, gazdă 
nepărtinitoare, îl luă de mînă pe Cujbă şi-l urcă 
pe scară, să-l adăpostească într-o odaie mai 
dosnică : 

— Herr Cujba, dumneata locuieşti la 
„Butoiul de Aur”, pînă s-or uita relele pe care 
le-ai făcut. 

După ce cobori iar scara în mijlocul 
muşteriilor, Frau Else abia mai prididea cu 
adusul fripturilor, salatelor, vinului. Mai cu 
gluma, mai cu seriosul, dar toţi bucuroşi, 
fiecare pentru pricina lui, cinstiră din vinul 
proaspăt adus de peste munţi, regretînd că un 
butoi a fost cuşcă şi ascunziş pentru Toma 
Neagu. Nu era în pagubă hangiţa : Voichiţa a 
plătit de două ori vinul cît l-ar fi cuprins, dacă 
n-ar fi fost ceea ce o ciudată întîmplare l-a 
făcut să fie. 

În cinstea vinului şi mesenilor petrecăreţi, 
trăgîind cu ochiul la Voichiţa şi la Grue, 
Dorondoc a ticluit o ghicitoare : 

— Măi Grue, măi Grue, vin să-ţi spun o 
bucurie : la nunta ta cine joacă? Sfinta poamă 
busuioacă... 


7. Ultima încercate a şarlatanului 


Aşa cum a făgăduit judele Sibiului l-a 
chemat pe Grue şi i-a dat scrisoarea către 
banul Mihai, însoţită de o placă de aramă 
gravată cu stema Transilvaniei. 

Au străbătut munţii Parîng, pe cărări 
tainice, numai de ciobani ştiute. Au urcat, în 
multe locuri, cu caii de friu, pe cărări înguste 
şi prăpăstioase, pe sub cleanţuri ameţitor de 
înalte. Moţoc izvodea cîntare, în cinstea 
priveliştii : 

— Munţii Parîng multe doruri strîng ; prin 
adinci ponoare, cu limpezi izvoare, doruri 
căprioare... 

Şi Calapăr găsea că-i minunat de frumos, 
dar şi de înspăimîntător : 

— Un pas greşit şi bildibic farafastic, drept 
în gheenă. 

— Chiar aşa, dirdii Iliuţă. Uite ce vultur 
mare colo, în cleanţ. 

— Pajură, băieţaş! Ocheşte-o cu praştia, îl 
întărită Calapăr. Că la Sibiu, un pui de sas te-a 
dăscălit tot timpul cu praştia. 

— Am prins meşteşugul, dar... să văd de-o 
nimeresc. 

Dar cum se opriră drumeţii, pajura filfii din 
aripile-i mari şi se-nălţă în zbor. Iliuţă a rotit 
praştia şi piatra slobozită a lovit într-o aripă. S- 
a răsucit uriaşa pasăre pe-o parte, a bătut tare 
din aripa sănătoasă şi s-a lăsat jos, pe-un 
tăpşan, cu iarbă deasă şi ţepoasă. Încurajat de 
isprava-i, băiatul s-a căţărat pînă la tăpşan, i-a 
pus cuşma în cap, să nu-l sfişie cu pliscul, a 
luat-o şi-a coborit-o la cărare : era mult mai 
mare ca un gînsac bătrîn. Acum îi părea rău c- 
a lovit-o : sîngele parcă-i curgea lui dintr-o 
rană nevăzută. Calapăr îl mîngiie, ajutîndu-l să- 
i lege aripa, şi-o luară cu dînşii : 

— O îngrijeşti pînă se tămăduieşte şi poate- 
o îmblinzeşti, că-i tînără. Bandajată, o puseră 
într-o desagă şi-o atirnară la oblincul lui Suru, 
calul lui Iliuţă. Poposiră la un izvor şi prînziră. 
Pajura privea la ei cu ochi de gheaţă şi nu vru 
să mănînce carne friptă. 

— Trebuie să vînăm o lighioană, ceva, zise 
Grue, să hrănim pasărea asta. 

La coboriş, intrară într-o pădure de brazi şi 
drumul se făcu mai uşor. Apoi dădură într-o 

poiană largă, la marginea căreia se afla o stînă 
cu oi multe şi dulăi voinici. Opriră şi aşteptară 
ca  baciul să  domolească  înverşunarea 
zăvozilor, care săreau la cai să-i sfişie, nu alta. 
Speriată peste măsură, pajura izbea cu clonţul 
şi se zbătea să iasă din desagă. 

Oameni prietenoşi, dornici de musafiri, 
ciobanii îi primiră cu drag, îi ospătară cu 
mămăligă de mei, urdă şi caş, brînză de burduf 
şi pastramă de capră. Pajura căpătă o bucată 
de carne de oaie. O vreme se îndeletniciră cu 
povestirea unor întâmplări puţin obişnuite, 
auzite prin munţii şi satele pe unde se petrec 
cu turmele. Istorisiră şi cum au vînat, astă- 
primăvară, un zimbru, al cărui cap, cu coarne 
groase frumos arcuite, îl curăţiseră de piele şi-l 
ţineau țintuit în peretele stînei, ca podoabă. 

— Ce bine seamănă cu stema Moldovei, 
observă Grue, îmi aminteşte de satul meu din 
Munţii Ceahlăului şi mă înduioşez. 

Dormiră o noapte în stînă, iar dimineaţa, la 
plecare, în afară de un burduf de brînză, o 
bucată de pastrama, baciul dărui lui Român 
Grue şi capul de zimbru. 

— Să-ţi aducă aminte de noaptea petrecută 
în poveşti, la stîna din Parîng. 

Pe drum, Calapăr băgă de samă că poartă 
cu dînşii stema Transilvaniei dată de judele 

Sibiului, că pajura ar putea fi stema [ării 
Româneşti, iar acum cu capul de zimbru au şi 
stema Moldovei. 

— Intocmai, măi Răpalac, cetitor în zodii şi- 
n stele, izvor de zicale şi scormonitor de 
istorie. 

Pe înserate poposiră la schitul Ilezeru ; dar 
pe banul Mihai nu l-au aflat acolo ; plecase 
lăsînd vorbă că, împreună cu Preda şi Stroe 
Buzescu, s-au adăpostit în mînăstirea Căluiu, 
dintre dealurile Oltețului. Acolo, vorbeau 
despre neîndurarea lui Alexandru vodă : 

— Nu mă iartă, dragii mei, zicea Mihai, cu 
îngîndurare. Nu mă iartă, dar tremură de frica 
mea. Şi are destui ticăloşi şi vicleni care-mi 
adulmecă urma. Ştiu şi cu cît îi plăteşte vodă 
ca să mă ucidă. 

— Atunci de ce nu pleci la Țarigrad să 
tocmeşti domnia? 

— Aştept o veste foarte însemnată. Trebuia 
să vină la schitul lezeru, dar mă simţiseră râii 
şi a trebuit să plec. 

— Fii cu ochii în patru, bane Mihai! stărui 
Stroe. 

— Da, dar să nu ne arătăm nici prea 
îngrijoraţi, că ne scornesc călugării din Căluiu 
nume de fricoşi! zîmbi uşor Mihai. 

Din uşa chiliei, Preda văzu intrind pe 
poartă un rădvan tras de doi cai suri, cu un 
surugiu argeşan, după port ; opri în faţa 
stăreţiei şi din el cobori o femeie tînără care 
urcă repede în  pălimarul îngust al 
arhondaricului. 

— Bane Mihai! strigă cu uimire Preda 
Buzescu, a venit Velica, doamna lui Vlad 
vodă... 

— Întîmpin-o tu şi deocamdată nu-i spune 
că sînt aici. 

Aproape în aceeşi clipă, ieşind din chilie, 
Stroe Buzescu dădu nas în nas cu trei călugări. 
Apropiindu-se de pălimar, călugării se aşezară 
în rînd, iar cel mai voinic, smucindu-şi rantia, 
trase sabia urlînd : 

— Stroe Buzescu, dă-te prins! 

— De ce, mă rog? Şi cui? Ţie, care intri 
hoţeşte în casa mea? se miră Stroe, aproape 
vesel. 

—  Adăposteşti un răzvrătit împotriva 
domniei. 

— Nu cunosc un răzvrătit împotriva 
domniei, ci doar împotriva unui tiran, al cărui 
loc este în ştreang, nu în scaun domnesc. 

— Da? Te dai pe faţă şi tu cu nume de 
împotrivitor domniei? 

— Şi, mă rog, cine eşti tu de cutezi a 
pătrunde tilhăreşte, aici, în ctitoria noastră, a 
Buzegştilor? 

— Sint aga Scarlatache Dudău!... Te 
străpung!... 

Fulgerător, Stroe trase sabia şi începu 
lupta. Răcnetele şi zăngănitul armelor o sperie 
pe Velica doamna. leşind în uşa stăreţiei, 
întrebă cu mirare : 

— De  ce-aţi tras  spadele, boieri 
dumneavoastră? Luptind, Stroe Buzescu dădu 
răspuns : 

— Acest mişel intră hoţeşte în ctitoria 
noastră şi, cutează a ne batjocori. 

— Îl cunosc, e aga Dudău! îl ţinti tînăra 
doamnă cu privirea. Am stat numai o 
săptămînă în Bucureşti şi de trei ori m-a oprit 
pe uliţă, samavolnic. 

— Pentru că şi... domnia ta eşti un fel de 
suveică a răzvrătirii, o înfruntă aga. Măria sa 
zice că vrei tronul Moldovei şi al [ării 
Româneşti. Dar v-am prins, cuibar de 
răzvrătiți! Am în pădure treizeci de slujitori. Cu 
un şuier îi aduc în mînăstire şi... 

— Şi ce vrei să faci cu ei? Să-i pui să se 
roage la sfinţii de pe pereţi? îl batjocori 
Buzescu. 

Aga nu răspunse batjocorii, ci se lăudă că 
are ştire din Sibiu, că „răzvrătitorul cel mare” 
aşteaptă aici pe un slujitor al lui, Român Grue, 
cu scrisoare de la judele acelei cetăţi. 

— Are Alexandru vodă iscoade aşa de 
agere, pretutindeni? întrebă Velica doamna. 

— Are! După acel Grue s-a dus Radu Cujbă, 
dar... Şi-atunci am hotărit să iau eu taurul de 
coarne : atac Căluiul, prind şi pe răzvrătit şi 
scrisoarea... Şi după cum se vede, am noroc : 
duc legaţi, la picioarele tronului, patru dintr-o 
dată. Unde-i banul Mihai? Spune, că te 
străpung! 

— Sînt aici! grăi banul Mihai apărînd în uşa 
chiliei. 

— Loviţi-l ; porunci, fără să bage de seamă 
că nu prea are cui : fiindcă cele două ajutoare, 
în rantii călugăreşti se-nghesuiau în scara 
stăreţiei, dîrdîind de frică. Prindeţi-l! Ce staţi? 
Vă temeţi de sabia lui? Dă cu stînga, de aceea 
sperie. V-a încremenit privirea lui? 

— Adună-ţi, agă, slujitorii şi pleacă, repede, 
de-aici, porunci Mihai. Dudău înţepeni o clipă 
şi bîlbîi : 

— Da... Înţeles, plec mă... măria ta... Dar 
mă spînzură vodă, dacă... 

— Dacă te spinzură el, surise Mihai, îmi 
uşurează mie povara. Ocara asta desăvirşi în 

inima lui Dudău o răsturnare ameţitoare ; vorbi 
aprinzîndu-se stacojiu la faţă. 

— Sînt... am putere, măria ta! Pot lupta şi 
cu cinci de-odată. Jur credinţă maăriei tale, pe 
veci! 

— Cum adică? se încruntă banul Mihai. Ai 
venit cu gînd ucigaş şi juri să mă slujeşti cu... 
credinţă? Haida-de! x 

— Jur în faţa altarului! Ingăduie-mi să fiu 
sluga cea mai de rînd, îngenunchie Dudău, ca 
să-mi pot dovedi credinţa... Jur!... Jur!... 

— Fie! Porunceşte slujitorilor să se 
risipească! surise banul Mihai. 

—  Poruncesc!... Poruncesc îndată!... şi 
porni pripit, vorbind întru sine, cam în felul 
călăului de pe podişca osîndelor din Bucureşti : 
Vai, ce privire la omul ăsta!... Ce glas!... Şi-n 
mînă, paloş de flacără... 

Mihai se apropie de Velica doamna, rămasă 
şi ea, în uimire, acolo, în pălimarul stăreţiei, 
aşteptînd sfîrşitul acestei caraghioase 
întîmplări. 

— Doamnă, iertare cer că te-am întîmpinat 
cu sclipire de paloş, iar nu cu zîmbet şi voie 
bună, cum s-ar fi cuvenit, întru cinstirea 
nepreţuitei tale frumuseți. 

— Încă o dată m-am încredinţat, Mihai, că 
tu zămislit eşti a fi oştean şi ocîrmuitor. Paloşul 

pare o prelungire a miinilor, a făpturii, a 
luminii tale, care, din fiinţa ta se resfiră peste 
lume. 

— Doamnă Velica, mă copleşeşti... Pofteşte, 
rogu-te, în chilioara noastră, la sfat. 

Intrind şi aşezîndu-se în jilţul de stejar 
oferit de Mihai, Velica surise cuminte, vrăjit de 
gingaş, şi urmă vorba : 

— Mihai, am venit să te rog şi eu, ca şi 
Stanca soţia ta, ca şi Sima, soţia lui Stroe, ca şi 
tata loan Norocea şi încă o mie alţii, să te 
fereşti din calea mişeilor. Să fii cu băgare de 
seamă. Căci tu, Mihai, în clipa asta e 
amărăciune,  năduf, umilinţă şi durere, 
întruchipezi nădejdea şi lumina noastră a 
tuturor. 

— Velica are dreptate! adeveri Stroe 
Buzescu, aşezindu-se pe laiţă să-i aibă, pe 
Mihai şi pe Velica doamna, în faţă, să-i audă şi 
să-i admire. 

— Cu ajutorul vostru, prieteni. Indată ce-mi 
vine răspunsul de la Sibiu, plecăm, hotărî, 
privind cum, în ogradă, aga Dudău îşi suduia 
slujitorii cărora nu le venea a crede 
schimbarea la faţă a căpeteniei. 

— Eu şi Preda te însoţim, bane Mihai. 

— Sfatul meu este să mergi la Țarigrad, 
povăţui Velica, să-ți  rînduieşti treburile 

domniei cu prietenii de acolo. Îţi dau scrisoare 
către paşa Ahmet şi către un cămātar. lei bani, 
cît îţi trebuie, în numele meu. Eu şi tata 
rinduim lucrurile în Transilvania, cum e mai 
bine. De altfel, scrisoarea de răspuns care-ţi va 
veni, nădăjduiesc, de la Sibiu, poartă iscălitura 
craiului Sigismund Bathory şi-i adresată, cu 
rugăminţi, marelui vizir Sinan paşa. N-am 
adus-o eu, de teamă să nu fiu prădată. 

Stabiliră să plece prin Strehaia, să 
ocolească Craiova şi să treacă Dunărea pe la 
Turnu Severin, Stroe ieşi să dea porunci 
pentru săvîrşirea pregătirilor. Rămaşi singuri, 
Velica şi Mihai tăcură cîteva clipe, lăsînd să 
grăiască privirile şi amintirile de acum patru 
ani, din vremea nunţii de la Tecuci. 

— Ai vrut să mă salvezi de la o mare 
ruşine : eram mireasa răpită... Cele trei luni cît 
a trăit Vlad vodă, becisnicul meu soţ, cînd m- 
am visat doamnă a două ţări : să unesc 
Moldova cu [ara Românească. Acum, ca şi 
tatăl meu, mă zbat între Iaşi, Tîrgovişte, Piteşti 
şi Alba Iulia. Cinci nobili transilvăneni mă cer 
de soţie. Dar tata m-a făgăduit lui Aron... 

— Răpitorului? 

— Acum domn în Moldova. lar mama Stana 
e încă încredinţată că sînt ursită a întruchipa 
unirea ţărilor române. Înţelegi? 

— Ştiu că acesta era visul cel mare al 
unchiului tău Petru voievod, cel cu sînge 
basarab şi muşatin. 

— Cine mai poate nutri, azi, vis măreț şi 
cutezător ca acesta? 

— Cutezarea lui ameţeşte ; dar cineva tot 
va trebui să cuteze. Va trebui! rosti, cu 
hotărîre, marele ban. 

Se aşternu tăcere. Mihai luă dreapta 
Velicăi şi o mingiie încet, cu o nebănuită 
gingăşie. Cînd auzi paşi urcînd scara în 
pălimar, doamna îşi trase mîna încet, apăsînd 
şi făcînd-o pumn, în palma lui puternică şi 
fierbinte. Lucirea diamantului din inel se 
înfrăţi cu sclipirea lacrimilor din ochii femeii şi 
cu fulgerarea din ochii bărbatului. Vraja 
învăluitoare ca o pinză de raze ţesută cu aripi 
de aur a fost sfişiată de un glas puternic, 
bărbătesc : 

— Sînt Român Grue : aduc răspuns dorit şi 
aşteptat. 

leşindu-i cu grabă în cale, banul Mihai luă 
scrisoarea, o citi, cu încruntare din sprîncene, 
mulţumi şi, luminîndu-se la faţă, o întinse 
doamnei Velica : 

— Transilvănenii ne ajută. Plecăm, fără 
zăbavă. 

— Vei fi domn, bane Mihai! îl asigură Stroe 
Buzescu. 

— Nu rivnesc tronul din deşartă poftă a 
măririi, prietene Stroe. Dar am de împlinit o 
poruncă mai presus de mine : să scot ţara din 
suferinţa, umilinţa şi jalea în care au prăbuşit-o 
domnii, de la Radu de la Afumaţi încoace. 

Privindu-l pe Mihai, Calapăr izvodi, în gînd, 
o ghicitoare despre ochi şi sprincene : „Sub 
două păduri întinse, două lacuri aprinse”. Iar 
Grue nu-şi putu stăpîni pornirea şi zise : 

— Ai grăit, mărite, ca din cugetele noastre. 
Să trăieşti, măria ta! Să domneşti, cu faimă şi 
belşug, cu bine pentru ţară şi norod. Fii stavilă 
vitează în calea multelor rele care ne 
năpădesc... 

Banului Mihai îi plăcu aşa de mult această 
urare, încît se repezi la Român Grue şi-l strînse 
în braţe, frăţeşte. Genele Velicăi pilpiiră des 
peste lucirea ochilor albaştri. Rosti, cu mîna pe 
inimă. 

— Mihai, ia-ne jurămînt la toţi şase cîţi 
sîntem aici, că vom păstra taină despre 
gîndurile tale, pînă la împlinirea lor. 

Banul Mihai era bucuros că tocmai doamna 
Velica a cerut acest jurămînt. Îngenuncheară şi 
jurară, în şoaptă, dar din adîncul cugetului şi al 
fiinţei lor. 

La întoarcerea în chilie, văzură rînduite în 
pălimar o pajură cu aripa bandajată, o stemă 
din bronz a Transilvaniei şi capul de bour cu 
coarne încovoiate. 

— Cine le-a adus? întrebă Mihai. 

— Noi, răspunse Grue. Pajura a prins-o 
Iliuţă. Stema cu turn ne-au dăruit-o sibienii, iar 
zimbrul e din Carpaţii noştri. 

— Flăcăilor, rînduitu-le-aţi voi anume aşa, 
sau întîmplarea? 

— Nu, mărite, vorbi Calapăr cu tilc : aşa 
vin de la sine : pajura, cele şapte turnuri şi 
capul de zimbru. Adicătelea... trei steme puse 
împreună la un început de drum... 

Mihai îi tinti cu ochii lui mari negri, 
frumoşi, grăitori şi nebiruiţi în puterea lor şi 
şopti ca pentru sine : 

— Ţin seama de tilcuirea aceasta... şi vă 
mulţumesc, flăcăi, pentru asemenea iscusite 
semne, închinate mie. De unde sînteţi de loc? 

— Ion Calapăr e din Argeş, Tudor Moţoc zis 
Dorondoc e transilvănean, de pe Mureş, iar eu 
Român Grue sînt din Moldova, din Costişa pe 
Bistriţa. 

— Iar eu sînt din Bucureşti! sări Iliuţă cu 
vorba, biruindu-şi sfiala. Dar acu-s cu bădiţa 
Grue... se cheamă că-s de pretutindeni... 

— Mă bucur din inimă, prieteni. Şi acum, la 
drum! 

— Cale bună şi izbîndă, Mihai, îl îmbrăţişă 
Velica doamna. De aici încolo, viaţa ta, 
voievoade, este una cu viaţa noastră. 

Îl însoțea Stroe Buzescu, Român Grue şi 
prietenii lui, trei slujitori armaţi, Scarlatache 
Dudău şi diacul Dositei, adică nouă însoțitori, 
pe cai buni, în straie de negustori. Slujitorii 
mai aveau cîte un cal de schimb. Iliuţă s-a 
rugat să meargă şi el pînă la Dunăre. 

În frunte, călărea Stroe Buzescu, iar 
Român Grue şi ai lui încheiau şirul. Mergeau în 
trapul cailor şi cu ochii în patru. După două 
ceasuri de mers în trap vioi, poposiră la un 
izvor. Dintre toţi, Calapăr părea ce] mai 
îngrijorat. Se întreba în sine : „De ce l-o fi luat 
banul Mihai pe Dudău cu dînsul? Pentru că i-a 
jurat credinţă? Pentru că ştie că nu se mai 
poate întoarce la vodă fără capul măritului 
Mihai, că şi-l pierde pe-al lui?” Bânuiala i-o 
întări şi Iliuţă : 

— Aga schimbă priviri piezişe şi şoapte cu 
slujitorul cel cu pană de cocoş. 

— Să nu-i pierdem din ochi. Că Dudău e ca 
un drac ; şade şi-ntr-un vîrf de ac. 

Dorondoc, ca de obicei, îngînă doină : 

— Mîndra mea, fată bogată, n-arunca 
privirea roată, că pricepe lumea toată... Prinde 
dorul şi ţi-l leagă c-un fir de mătasă neagră, că 
şi eu mi l-am legat, dar l-a rupt şi mi-a scăpat... 

Porniră iar. lliuţă pîndea, cu coada 
ochiului. Văzu că acel slujitor cu pană de cocoş 
rămînea în urmă şi-i şopti lui Român Grue : 

— A dat cotul după crângul cela... 

Grue facu semn alor lui şi Calapăr şi 
Dorondoc galopară după dînsul, îl înconjurară : 

— Încotro, muşteriule? 

— Am uitat ceva... la izvor. 

— Da? întrebă Grue. Dă-ncoace răvaşul 
primit de la Dudău! 

— Ce Dudău? Ce răvaş? se răsti slujitorul, 
furios. 

— Acesta din chimir!... i-l smulse Calapăr, 
fulgerător de repede. 

— Nu ştiu ce... nu pricep slova, se bilbii 
vinovatul. 

— Îl citesc eu... zise Grue. A, legaţi- 
fedeleş pe dumnealui, de copacul de colo. să 
afle ce ticălos răvaş ducea în chimir. 

Într-o clipită, Dorondoc şi Calapăr îl legară 
şi, ca să-l înspăimiînte, răpeziră jungherele, 
înfigîndu-le în tulpină, la cîte un lat de mînă 
depărtare de obrazul şi umărul celui legat. De 
groază, a leşinat, îl lăsară aşa. 

Încălecară şi alergară pînă-l prinseră din 
urmă pe banul Mihai. Grue îi şopti la ureche 
despre răvaşul găsit la slujitori. Banul îşi opri 
ceata la un mic rateş, nu departe de Strehaia. 
Se trase mai de-o parte şi citi răvaşul :..Prea 
cinstite agă al Craiovei, pe seară o să ajungem 
la Strehaia. Tragem la han. Trimite repede 
acolo nişte oameni cum ne-am înţeles. Cît mai 
voinici şi mai fioroşi. Eu m-am făcut a mă 
speria de paloşul răzvrătitului, ca să mă ierte şi 
să mă ia cu el. L-am făcut să mă creadă de-ai 
lui... Nu ne mai scapă din mînă. Ca oamenii 
domniei tale să-l cunoască, scriu că răzvrătitul 
e îmbrăcat cu haină de catifea albastră, tivită 
cu blăniţă de jder, cu...” 

— Iuda... Flăcăilor, îl spintec cu sabia! 

Grue căută să-i domolească furia şi-l rugă 
să nu-şi mînjească mîinile cu sîngele unui 
mişel. 

— Lasă-l în seama noastră : avem noi o 
răfuială mai veche cu dumnealui, zise şi Moţoc. 

— Ce plănuiţi? 

— O să afli la vreme, măria ta. Te rugăm să 
porunceşti diacului Dositei să ne-ajute. 

Banul Mihai zîmbi şi porunci diacului să 
împlinească voia lui Grue. 

— Te rog să scrii un răvaş întocmai ca 
acesta : slova şi cuprinsul ; schimbă numai 

semnele. Adică : „răzvrătitul e îmbrăcat cu 
surtuc cafeniu din piele de căprioară, poartă 
cuşmă neagră cu pană de şoim, pantaloni 
verzi, în picioare ciubote negre, iar chimirul 
din piele cărămizie, cu nasturi galbeni”... 
Calapăr duci tu răvaşul la Craiova! hotări 
Grue. 

— Adică să-l învăţ pe Dudău zicala : cine 
sapă groapa altuia... 

— Miine fi-vom la Strehaia. 

Preschimbat în olăcarul lui Dudău, Calapăr 
goni pînă la Craiova, îl află pe aga Dobrotă şi-i 
puse răvaşul măsluit în mînă. Şi tot în goană se 
întoarse, să ajungă din urmă ceata banului 
Mihai. Îndată după miezul nopţii a poposit la 
hanul din Strehaia, han mare, vechi, totdeauna 
plin de lume. 

Odată cu zorii, au intrat, pe rînd, în han, 
nişte muşterii cam ciudaţi. Grue şi oamenii lui 
s-au pus cu pînda pe ei, mirîndu-se de mutrele 
lor, de caii graşi şi de căruţa cu care 
călătoreau. 

— “Toţi hizi şi fioroşi, parcă a tunat şi i-a 
adunat... 

— Ăştia trebuie să fie : namile de fapte 
ucigaşe, judecară Dorondoc şi Calapăr. 

Ospătară pe fugă, aşteptind să vadă ce se 
întîmplă, gata pentru orice, îl pîndeau 

îndeosebi pe Dudău, care nu intrase în crişmă, 
să îmbuce ceva înainte de plecare, ci îşi găsise 
de treabă afară, pe la cai. Dorondoc se temea 
c-o fi zăpsit ceva. Grue aştepta ca banul Mihai 
să coboare din odaie, gata să-i sară în ajutor, 
dacă fioroşii se năpusteau asupra lui. Se 
îngrijoră mai ales, cînd văzu că Dudău se 
apropie de unul dintre ei, care se purta ca o 
căpetenie. li vorbi în şoaptă, fără a se feri de 
Iliuţa, aflat pe-aproape : 

— Mă bucur că aţi sosit la vreme... Acuş 
coboară din odaia lui... şopti Dudău. 

Fioroşii nu rostiră cuvînt, ci-l măsurară 
închiorcoşaţi, cu ochi de foc. 

— Ăsta-i, mă? întrebă unul, iar căpetenia 
răspunse înşirînd : 

— Cuşmă, contăş, şi ciubote, cum ne-au 
spus... Pantaloni de postav verde. Asta-i, ce 
mai?! Pe el! 

Dudău se sperie, văzîndu-se prins în funie : 

— Ce? Ce-aveţi cu mine? 

— Las' că ştim noi!... Ai să afli şi tu, la 
vreme... Nu trage spada, nenicule, că-i dă 
pomană! Te-am umflat, tămiie... 

— Nu-s eu omul, ci altul... pe acela... 

— Fleanca!... Nu se prinde... Dă spada! 

Văzîndu-se încolţit din toate părţile, Dudău 
ţipă deznădâăjduit : 

— Eu sînt aga Dudău! 

— Spune-o mutului, tămiîie răzvrătită!... Dă 
cuşma şi contăşul, s-avem semne şi dovadă! 

— Pe banul Mihai să-l... nu pe mine! se 
dădu de gol. 

— Stim noi mai bine!... Dă şi chimirul, că-i 
dă preţ. 

— Vă rog, nu sînt eu... Pentru altcineva aţi 
fost tri... Eu sînt aga Dudău, omul măriei sale! 
Agă!... 

— Agă?! Te dai mare? şi, cu cîţiva pumni îl 
ameţiră bine, îl apucară de mîini şi de picioare, 
îl puseră în căruţă, îl legară bine de leuci şi 
dădură bici cailor, fără să le pese de urletele-i 
deznădăjduite. 

Privind cum se depărtează pe drumul 
Craiovei, Calapăr rosti filozofic: 

— Toată pasărea pe limba ei piere. Să-i fie 
de bici în ziua de ciomag, c-a fost şi codat şi 
colţat şi isteţ şi-ndrăzneţ şi nătăfleţ! 

În clipa asta, intră în sală banul Mihai şi 
întrebă, din priviri, de ce-i atita veselie. 

— Pentru că pe Dudău o să-l judece ai lui, 
răspunse Grue, iar Calapăr adaose : 

— Cu risul şi cu glumele se culeg toamna 
prunele. Cei care l-au luat jură că eşti domnia 
ta, bane Mihai. Şi bine-ar fi să se dumirească, 
numai după ce i-or tăia capul. 


405 


— Pe cai şi la drum! porunci banul Mihai. 

La Dunăre, Român Grue, Calapăr şi 
Dorondoc se opriră. Priviră cum treceau banul, 
Stroe Buzescu şi diacul, spre Vidin. Clipoceau 
valurile fluviului pe lîngă barcă, parc-ar fi 
vorbit şi le-ar fi urat izbindă. Zise Român 
Grue : 

— Aş fi vrut să văd şi eu [arigradul, dar... 
trebuie să pregătim întoarcerea măriei sale 
Mihai vodă, că ştiţi vorba : nici două săbii într- 
o teacă, nici doi domni într-o ţară săracă. Hai, 
lliuţă, că de nu erai tu, Dudău îndeplinea 
năsălnica poruncă. 


8. Sub ocirmuirea 
acelui bărbat 
deosebit „am stirnit 
furtuna cea mare” 


Cît a umblat banul Mihai prin Țarigrad, ca 
să  dobindească domnia, Român Grue şi 
prietenii lui au săvirşit alte isprăvi şi chiar 
năzbitii, după năravul lor. De pildă, au scos o 
turmă de oi din mîna unor gelepi turci ; au 
întors din drumul spre Giurgiu o caravană cu 
saci de griu şi una cu putini de miere şi sloiuri 
de ceară, trimise de Alexandru vodă ca 
peşcheş la sultan, ca să-şi întărească domnia. 

Au scos din ghiara unui ienicer un copil de 
patru ani, furat de la o familie din Gherghița. 
Dar asemenea isprăvi săvirşeau şi alţii, aşa că 
socotim că nu e nevoie să le mai povestim pe 
larg. 

Moţoc Dorondoc s-a logodit cu Măria lui 
Pătraşcu din Novăceşti. Inima lui Calapăr 
tînjea după Frau Else, hangiţa de la „Butoiul 
de Aur”. 

Numai Român Grue o aştepta pe Voichiţa, 
bejenită la Sibiu de răul lui Alexandru vodă şi a 
lui Radu Cujbă, care se încăpăţina să-i poarte 
simbetele. Îl ardea dorul să zboare la Voichiţa, 
dar Radu Buzescu îi ceruse să rămînă în 
Bucureşti, să-l primească pe Mihai vodă cu alai 
mare. De altfel, acolo, în surghiun transilvan, 
Voichiţa şi Velica doamna lucrau de sîrg, tot 
pentru tocmirea domniei lui Mihai. 

Radu  Cujbă răspîndi zvonul că fata 
vornicului Neagu s-ar fi căsătorit, cu un nemeş 
bogat şi papistaş. Pentru că Român Grue 
suferea amar, Calapăr îl copleşea cu sfaturile : 
„Păzeşte gisca, mai ales cînd vezi c-o descîntă 
vulpea ; nu călca şarpele pe coadă şi nu 
întărita ursul cînd doarme ; nu pune degetul 
între ciocan şi nicovală ; nu da cu piciorul, c- 
ajungi să-i duci dorul ; cine vara n-are minte, 
iarna nu mîncă plăcinte ; nu merge-n pădure 

fără secure ; nu cată nod pe pod, că prostia şi 
ura te dau de-a dura”... 

Cu atare filozofie, în care vorba era regină, 
cei trei, adică trei şi jumătate, dacă-l numărăm 
şi pe Iliuţă, au trăit cîteva luni, închinîndu-se la 
sfîntul Aşteaptă, pînă au avut prilejul fericit să- 
l primească pe Mihai vodă domn în ţara sătulă 
de jafuri, biruri, dijme, plocoane, sărăcie şi 
umilinţi, pricinuite de domni porecliţi Mihnea 
Turcitul, Ştefan Surdul, Alexandru cel Rău. Ei 
au îndatorat ţara la o mare mulţime, peste 
patru mii, de ieniceri şi cămătari, ajunşi 
adevăraţi stăpini, peste capul voievodului. 
Jefuiau case, sate, oraşe. Trimiteau totul peste 
Dunăre. Ei  pedepseau,  spinzurind ori 
descăpăţinînd pe împotrivitori. Adică „vai şi- 
amar”, vorba lui Toma Neagu aflat, acum, la 
Sibiu, între pribegi. 

Pe Mihai vodă l-au primit cu mare bucurie. 
Mulţi credeau că, îndată ce se va aşeza în 
scaun, el va dezlânţui război de dezrobire. Dar 
nu s-a întîmplat tocmai aşa ; de aceea 
nerăbdătorii au început cîrtirea : 

— Domnie nouă cu năravuri vechi... Tot 
ienicerii şi cămătarii fac ce vor... 

Dar ceea ce urmărea a săvirşi măria sa 
avea nevoie de pregătiri mari, în taină, să nu 
simtă  vrăjmaşii. Pentru treburi mai de 

îndrăzneală şi nedezminţită credinţă, Mihai 
vodă l-a chemat la sine pe Român Grue şi l-a 
trimis la Suceava. Ştia că are un armăsar bun, 
care înghite depărtările ca pe nimica. A plecat 
cu prietenii săi, într-un galop neostoit, s-o 
întilnească pe Velica doamna care, de trei luni, 
era soţia lui Aron vodă al Moldovei. 

În a şasea zi s-au întors şi s-au înfăţişat 
măriei sale, povestind cele săvîirşite în acea 
solie de taină. 

— Măria sa Aron vodă a zis aşa 
„Dezlănţuim furtuna cea mare!'“... La plecare, 
Velica doamna mi-a dat ăst răvaş, să-l citeşti 
măria ta, cînd fi-vei singur la ceas de taină. Iar 
mie dăruitu-mi-a inel pentru logodnica mea. 

— Frumos şi scump inel. Să-mi înfăţişezi şi 
mie logodnica... 

— Măria ta, eu... se poticni Grue, vinovat. 

— Ai săvirşit vreo poznă? încruntă măria sa 
sprînceana. 

— Da ; am stilcit în bătaie un ienicer. 

— Cînd ai mai avut vreme şi pentru... 
năzbitii? se supără vodă. 

— Nu pot suferi batjocura şi nedreptatea : 
îmi ies din fire. 

— Ci, n-ai auzit porunca mea : să nu s- 
atingă nimeni nici de un fir de păr din capul 
unui otoman? Unde-i cel bătut? 

— Închis la straja căpitanului Balotă. 
Merita o chelfăneală : să nu-şi mai bată joc de 
noi. Şi iertare, dar nu prea înţeleg porunca 
măriei tale. 

— Nici tu, Calapăr, nu înţelegi tîlcul 
poruncii mele? îşi muie glasul măria sa, ţintind 
privirea spre flăcăul oprit ceva mai încolo. 

— Eu înţeleg cum vrei măria ta să înţeleg. 
De-o pildă : să-i tragem otomanului un zavrac 
zdravân, chiar frate cu moartea. Dar măria ta 
să nu ştii despre asta nimic. lar cînd afli, pe 
săvirşitorii faptei aspru îi cerţi, cu biciul, la 
butuc. Şi zici câtre acel ticălos : „Nu domnul, ci 
ţara se mînie ; o minie nedomolită. Dacă aş 
avea oaste puternică... ehei, aş şti eu pe cine 
să domolesc”... 

— Ai înţeles întocmai tilcul poruncii mele! 

— Atunci, măria ta, porunceşte osînda, 
plecă Grue fruntea. 

— Poruncesc încă trei asemenea fapte. 
Asta ţi-i osînda! Ai înţeles? 

— Bună şi dreaptă osînda, măria ta! 

— Da ; cînd domnul nu poate, ţara are 
drept să se apere de samavolnicii. Dar 
domnul... domnul mai aşteaptă! Deşi a venit pe 
luptat şi biruit. 

— Şi va să-mi tai capul, măria ta? 

— Dacă s-ar putea lipi la loc, în clipa asta ţi 
l-aş reteza, ca să vadă emirul cît de credincios 
sint eu sultanului, iar ţie ca să-mi arăt 
supărarea şi amarul că ţi s-a risipit, aşa repede 
încrederea în mine. 

— De un an aşteptăm... aşteptăm şi privim 
cum ienicerii jupoaie ţara. In loc să ne batem, 
ne însoţim cu mucenica Răbdarea şi ne 
închinăm sfîntului „Aşteaptă”, ne legănăm în 
braţele  mucenicului  „Lasă-mă-să-te-las”, şi 
aducem păgine osanale emirului şi sultanului 
Murat. 

Calapar privi faţa chinuită a voievodului şi- 
şi dojeni prietenul: 

— Tu n-ai prea răbdat, Grue ; cam ades ai 
luat-o razna. lar acum cutezi prea mult 
înaintea măriei sale. 

— Totuşi, Grue are dreptate : dacă n-om 
spune noi măriei sale ce simte şi gîndeşte 
norodul, cine să-i spună? întrebă Dorondoc. 
Durerea ne întunecă mintea. Jumătate din 
Novăceşti, scrum! Prin tîrg, dughenile golite. 
Mari turme de oi sînt împinse spre Dunăre şi 
date gelepilor. Sute de copii furati... Griul şi 
mierea... 

— Multe fapte de vitejie va trebui a săvirşi, 
ca să vă iert cutezanţa cu care-mi vorbiţi, 
strîngîndu-mi inima în cleşte de gheaţă. 

— Prea bine, măria ta, glăsui iar Moţoc, să 
ne gîndim la Alexandru împărat Machedonul, 
cînd Darie împărat i-a trimis două rotile, două 
racle, doi saci cu sămîinţă de mac şi o 
scrisoare, cu vorbe ca acestea : „Să ştii că 
înţelepciunea tinerilor scurtă este. Iată că ți- 
am trimis două rotile să te joci, două racle să le 
umpli cu haraci ; doi saci cu sămînţă de mac s- 
o numeri, ca să afli numărul oştirii mele”... 

— Aşa-i, Moţoace! surise măria sa. Şi ştiu 
că Alexandru n-a numărat, ci a pus sămînţa dc 
mac în cozonac şi l-a mîncat, iar lui Darie 
împărat i-a trimis, drept mulţămită, o traistă de 
piper să-l mănînce cu toţi ai lui; poate aşa vor 
afla că macedonenii sînt lei, iar perşii sînt oi. 

Paşii ţanţoşi, pintenii sunători şi glasul 
furios al emirului întrerupseră vorbirea din 
pălimarul Curţii domneşti, dintre domn şi ţară : 

— Mă pling paşei din Rusciuc! răcni 
dregătorul. 

— Pentru ce, cinstite emir? întrebă vodă cu 
bine ascunsă mirare. 

— Şi marelui vizir mă pling! Şi padişahului! 
înteţi strigarea. 

—  Înnoiesc întrebarea : pentru care 
pricină, emir al măritului sultan? stărui vodă, 
fără a-şi pierde calmul. 

— Uite cum tremur de minie!... Nişte 
ghiauri au cutezat să se atingă de ienicerul 
Selim! 

—  Nemaipomenit! plesni măria sa din 
palme, a multă mirare. Mărite emir, cunoşti 
făptaşii... nelegiuirii? 

— Ii cunoaşte ienicerul. 

— S-a sfîrşit cu noi... şopti Grue către ai lui. 

—  Auziţi, slujitorii mei? se răsuci vodă 
către cei trei. 

— Auzit, măria ta! strigară tare, într-un 
glas, să nu se simtă teama. 

— Poruncit-am eu ori nu să fie stropşiţi toţi 
răufăcătorii, jefuitorii şi tilharii? Toţi cei care s- 
ating de oamenii măritului padişah? 

— Poruncit, măria ta! adevereşte Român 
Grue, cu tărie. 

— Voi cerceta şi eu dacă... se încruntă 
emirul, dar vodă îl întrerupse. 

— Poruncile şi împlinirea lor nu priveşte pe 
străluciţii slujitori ai măritului padişah, ci pe 
mine! vorbi hotărit vodă şi către Grue : Află 
cine a cutezat să se atingă de-un ienicer 
împărătesc. 

— L-a închis un căpitan cu numele Balotă! 
arătă emirul că ştie tot şi că se amestecă în 
treburile ţării. 

— Da. dar numai ca să-l apere de furia 
mulţimii, măria ta, vorbi limpede Român Grue. 

— Da? Cum îşi îngăduie ghiaurii să se 
înfurie împotriva unui ienicer? Să fie pedepsiţi 
cei care... Pedeapsă pilduitoare! 

— Cheamă-l pe căpitanul Balotă! porunci 
vodă lui Grue. Căpitanul se înfăţişă repede. 
Emirul clocotea ca oala pe flacără. Vodă se 
răsti cu glas înalt, dar în care nu intra miînie : 

— De ce-ai arestat pe ienicerul Selim? 

— L-au prins oamenii prădînd, împreună cu 
trei ieniceri şi voiau să-l strivească sub o ploaie 
de pietre. Deci nu l-am poprit, ci l-am aparat. 
Cineva, care a fugit, l-a blagoslovit cu cîţiva 
ghionţi. 

— Află-mi făptaşii, căpitane! 

— Să-i tai şi să le aşezi capetele pe treptele 
casei mele, ceru emirul. Zece capete! 

— Faci întocmai, căpitane! încuviinţă vodă. 
Calapăr şopti, către ai lui, vorbă de şagă şi 
durere : 

— O dirlobirlobrezirăm, fraţilor! 

— Zece capete pentru un... ingăimă Balotă. 
De unde să le... iau? 

— În trei zile, zece capete de ghiauri! ceru 
emirul, răcnind. 

— Ca osînda să fie în adevăr pilduitoare, 
vorbi molcom Mihai Vodă, ne trebuie răgaz, să- 

i găsim pe adevărații vinovaţi. Căpitane Balotă, 
ia-l pe credinciosul nostru Român Grue şi, 
peste zece zile, capetele vinovate să fie pe 
treptele casei măritului emir. 

— Trei zile, nu zece! se răţoi emirul, din 
nou, încă mai răstit. Simţind că voievodul îşi 
pierde răbdarea, Calapăr vorbi cu prefăcută 
sfială : 

— Ca smerită slugă a măriei tale cutez a 
zice că frica păzeşte bostănăria ; deci să ne 
îngăduie slăvitul emir zece zile, ca să-i aşezăm 
pe treptele casei douăzeci de capete vinovate. 
Că numai cînd se dă îndoit, o pedeapsă este 
pilduitoare, iscînd spaimă mare. 

Emirul surise, bucuros: 

— Ghiaurul are dreptate! Deci, zece zile — 
douăzeci de capete! Pînă atunci plăteşti 
datoriile tuturor cămătarilor. Plăteşti haraciul 
şi peşcheşurile. Plăteşti mucarerul. Plăteşti 
toate angaralele! 

— Se vor împlini toate, după lege, mărite 
emir! făgădui voievodul, încredinţat de marea-i 
şi înfricoşătoarea-i putere, emirul plecă ţanţoş, 
pufnind trufie pe nări, ca leul ieşit din adăpost 
şi repezit după pradă. Calapăr vru să arate că 
a priceput gindul tainic al măriei sale şi pildui 
ca un firoscos ce era : 

— Stejarul nu se îndoaie nici de vînt, nici 
de ploaie, nici de furtună, nici de vreme bună. 
lar noi nu stăm cu ochii în podele, să cadă 
stele, ci luăm de bună una : să stîrnim furtuna! 

— Da, furtuna cea mare! suspină vodă 
încet, dar apăsat, ca o uşurare. 

De la Curtea domnească, cei trei prieteni 
porniră pe uliţi, cam la întîmplare, aruncînd 
arare cîte o vorbă întru tălmăcirea gînduri!or 
şi a grijilor ce-i împovărau. Dorondoc : 

— Zece zile?! Ce minune se poate întîmpla 
în zece zile?... Grue, fugim în codru! 
Altminteri, capetele noastre, cele dintii, vor fi 
înşirate pe treptele casei emirului. 

— Să nu ne amărim, fraţilor, că în zece zile 
ori cade samarul ori moare măgarul, ori 
plesneşte dracul... 

— Ori pornim „furtuna cea mare”, zimbi 
încrezător Român Grue. 

Iar Dorondoc avu răgaz să se răzgîndească 
şi să pilduiască după obiceiul lui : 

„leşi-va inorogul şi va goni pe toţi 
pardosii şi va merge la berbecele cel mare ce-i 
ajung coarnele pînă la cer şi-l va junghia 
inorogul la inimă cu cornul lui cel ascuţit. Şi va 
cădea răpus berbecul cel mare şi se vor 
cutremura toate limbile în lume!” Inorogul este 
măria sa ; pardosii şi berbecele cel mare nu-i 


416 


nevoie a-i mai tilcui. Şi n-o să mă mir nici de 
emir de-o cădea. 

Dar prietenii n-au timp a gîndi mai adînc la 
asemenea proorocire, culeasă din Alexandria, 
că tresar de ce-ntilnesc pe cale. 

— Uite-l pe ienicerul Selim!... Se-ndreaptă 
spre podul Dimboviţei. 

— I-a şi dat drumul? se miră Grue. 

— Ce i-aş mai trage o nouă păruială... Are 
trei însoțitori... Păcat! Pe neaşteptate, Iliuţă le 
ieşi înainte : 

— Pe unde mi-ai umblat, pui de lele? 

— Bădiţă Grue! Uf! bine că te-am întîlnit! 
Jupîniţa Voichiţa a zis să treci, neapărat, pe la 
dînsa. Dar neapărat şi acuma! Calapăr mormăi, 
ciudos : 

— Ce sfint lucru ar fi Grue, de n-ai fi tont 
ca o gutue şi dacă, în loc de aghiazmă ai gusta 
din apa uitării. Voichiţa-i norocul ienicerului 
Selim ; trece Dimboviţa şi scapă neponosit. 

— Ba, nu! şopti Grue. După mine, fraţilor! 

Intr-o clipă, îl ajunseră pe ienicer în 
mijlocul podului şi toţi trei odată îl brinciră în 
apă, cu urarea lui Calapăr : 

— Bildîbic Selim Isîc! Dimboviţa-i apă dulce 
şi la vale te tot duce..; Fuga, băieţi!... 
Răspîndiţi-vă!... Potirnichi de pîrloagă... 

În scurt, se-adună mulţimea şi se 
minunează, se bucură, văzînd cum da 
osmanlîul din miini să iasă din apă, şi cum îi 
plutea turbanul pe unde la vale. Privea şi 
sporovăia în legea ei. 

— Cine te-a aruncat, de nu te-ai înecat, 
Selime?... Prinde orbul scoate-i ochii!... Sînt 
unii îndrăzneţi care fac ceea ce noi... 

Pe uliţi cotite, Grue grăbi spre casa 
Voichiţei. Lăstun ştia bine calea, în ogradă îl 
întîlni pe Toma Neagu. Îi dădu bineţe, după 
cuviinţă : 

— M-a chemat jupîniţa Voichiţa. 

— Da, Grue! se ivi fata în prag. Doresc a 
mă sfătui cu tine, în legătură cu neobrăzările şi 
urgisirile ienicerilor. 

— Îşi fac de cap, vai şi-amar!... se căina 
Toma Neagu. Un ienicer Selim numit cere zece 
pungi de galbeni. Zice că dacă nu-i dau pînă-n 
prînz, îmi taie beregata... Uite-aşa îşi răsucea 
iataganul sub nasul meu. 

— Ascunde-te la Novăceşti, povăţui Român 
Grue. 

— Pînă nu dăm pungile nu ne îngăduie a 
ieşi din casă. 

— Am spus să aştepte cîteva zile, că voi 
împrumuta şi... Ba mai e o năpastă : a pus, vai 
şi-amar... a pus ochii pe Voichiţa! 

— Asta-i cît se poate de rău! se îngrijoră 
Român Grue. 

— Am trecut noi prin multe, dar ca acum, 
niciodată n-am... Şi unde să ne-ascundem, dacă 
otomanii sînt pretutindeni? 

— Ai dreptate, jupîn Neagu. 

— Vrei să ne-ajuţi, Grue? 

— Vreau, Voichiţa! Dar spune : cum? 

— Să încerci o vorbă la vodă. Ţine mult la 
tine. 

— Vodă!? se împotrivi Toma Neagu. Abia 
îşi ţine zilele domniei. Mii de cămătari îl 
scutură de parale, ca pe-un nuc, toamna. Şi- 
apoi vizirul, sultanul, vai şi-a... 

— E-adevărat ; totuşi mă duc să-l rog. Nu 
vă las în primejdie, chiar de mi-aş da viaţa. Azi, 
ienicerul Selim nu va veni ; trebuie să-şi usuce 
straiele şi să-şi cumpere alt turban... 

Voichiţa îi mulţumi, deşi nu înţelese prea 
bine ce tilc avea vorba despre straiele şi 
turbanul lui Selim. 

După ce plecă tînărul, Toma Neagu îşi privi 
atent fata şi cu nemulţumire zise : 

— Tot mai gîndeşti să-ţi legi viaţa de 
mocîrţanul ăsta? 

— Tată ţi-am spus-o de zeci de ori 
„mocirţanul” ăsta e plămădit dintr-un aluat mai 
bun decît mulţi din cei de neam. 

— Nu ti-i ruşine să... Am vorbit cu logofătul 
Mirişte. Feciorul lui... 

— Nu! Nu vreau să fiu soţia unuia pe care 
nu-l cunosc.  Boieria-i mai ieftină decît 
vrednicia, tată! lar iscusinţa, deşteptăciunea, 
dragostea, omenia preţuiesc nesfirşit mai mult 
ca spiţa şi aurul. 

— Am trăit, vai şi-amar! s-o aud şi pe asta! 
Fata mea măritată cu... 

— Cum? N-ai aflat pînă acum că de la mine 
poţi auzi de toate? zimbi Voichiţa. 

— A, m-am dumirit! se lumină Neagu la 
faţă. Îl laşi să tragă nădejde, pînă ne-ajută să 
scăpăm de ienicer. Pe urmă... 

— Tată, Grue mi-i drag, de mult. Mi-i tare 
drag! înţelegi? 

— Vai şi-amar! Cum? Vrei să-mi ponoseşti 
rangul boieresc, cîştigat cu atîta trudă şi atitea 
pungi de bani? 

Intilnindu-şi prietenii, Român Grue avu de 
dat răspuns la oarecare întrebări : 

— Ce-ai păţit, frate, de arăţi ca floarea 
bătută de brumā? 

— Trebuie să ajung cît mai repede la vodă, 
să vorbesc despre Voichiţa. 

— Să-l rogi să vă cunune? 

— Cîndva o să fie şi asta! Acum... 

— Ei, Grue, Voichiţa te-ar putea îndrăgi, 
dar boierul Neagu, ferit-a sfintul Sisoe, 
ocrotitorul proştilor. El doar se face frate cu 
dracul, pînă trece lacul, adică primejdia. 

— Nu mai palavragiţi!... Incălecaţi şi... hai! 

În trap, ajunseră la Curtea domnească, 
unde măria sa ţinea sfat cu Stroe Buzescu, 
despre felul cum să se adăpostească între 
zidurile mînăstirii sfîntul Nicolae de pe dealul 
de peste Dimboviţa. Stroe povăţui să mai stea 
măria sa de vorbă cu boierii bătrîni, cu 
„turciţii”, cum erau vistierul Dan şi Mirişte 
logofătul. 

— Pofteşte-i la mine! porunci lui Român 
Grue, care aştepta la uşă, cu obida lui, 
neîndrăznind a se spovădui. 

Într-un sfert de oră, cei chemaţi se aflau în 
faţa voievodului. 

— Ce fac creditorii, vistiere? 

— Blestemâăţie! Toți cer, parcă ţara asta ar 
fi izvor nesecat. 

— Ne-au  năpădit ca  lăcustele! Ne 
ameninţă. Ne sechestrează în case. Ne jefuiesc 
şi ne bat pe uliţe. Emirul a cutezat chiar să-mi 
poruncească pedeapsă pentru cei care l-au 
chelfânit pe Selim ienicerul. 

— Cutezanţă mare, doamne! scînci Dan 
vistier. Dar ce să le faci? Stăpîni, doamne! 

— Deci acesta ti-i sfatul? N-am încotro 
turcii sînt mulţi, iar emirul unelteşte să mă 
piardă. Gîndesc să plătim tot ce-avem. Şi după 
ce-i îmblinzim, vom mai vedea. 

— Cum porunceşti, măria ta... se retrase 
vistierul Dan, îngrijorat de hotărârea 
voievodului, luată în pripă, în chip cam ciudat. 

Stroe Buzescu întrebă pe măria sa, de ce 
nu-i dezvăluie gîndul întreg. 

— Deocamdată, gîndul tainic mi-l ştii numai 
tu. Îndrumă toţi cămătarii şi ienicerii din toată 
ţara să se adune în casa vistierului Dan. Toţi! 

Era încredinţat că vor da năvală să-şi apuce 
partea, înainte de a se goli visteria. Credinţa 
asta îi asprea chipul şi-i învăpăia privirea. 
Român Grue i se aşeză în cale, îndrăznind : 

— Iertare, măria ta! Voichiţa are... 

— Care Voichiţa? 

— Fata vornicului Neagu... urmă tot mai 
încurcat. E pusă la popreală de ienicerul Selim, 
la ea acasă. Îi cere zece pungi de galbeni. 

— Oho! surise Stroe. Bani nu glumă. 

— Şi care ţi-i dorinţa, Român Grue? 

— Un pilc de oaste să despresor casa, 
măria ta. 

— Nu se poate! 

— Zece oşteni şi cu prietenii mei... E inima 
mea-n joc! 

—  Domoleşte-ţi-o, dacă nu vrei să te 
popresc şi pe tine. 

— Cerc atunci numai cu prietenii mei, 
Calapăr şi Dorondoc. 

— Opresc, cu străşnicie! 

— Măria ta, se jălui Grue, mi-o fură 
tilharii!... 

— Mi se rupe inima, dar n-am încotro! se 
împotrivi vodă încă mai aspru. 

— Măria ta, te-am slujit cu credinţă, în 
cîteva împrejurări şi... 

— Şi ai să mă slujeşti şi acum : pleci cu ăst 
pitac la Alba Iulia. Îl dai lui Fabio Genga, 
diacul craiului. Te-ntorci grabnic, fără răspuns. 

— Dacă moare Voichiţa? 

— Împlineşti astă poruncă tocmai ca să 
trăiască şi ţara şi Voichiţa. Ai înţeles? 

— Da. măria ta... Zbor! Zbor, dar Voichiţa-i 
pierdută, dacă... 

— Trimite-i vorbă să aştepte patru-cinci 
zile. Aşteptare şi răbdare. 

— Boier Neagu să dea banii? întrebă Grue, 
cu mare teamă. 

— Nu! Să-i dea ţării, dacă-i român! Pe 
ieniceri să-i amine, cum o şti, pînă te întorci. 
Zboară! 

— Ah, dacă Lăstun... ar fi lăstun!... 

— Pune-i tu aripi, viteazule! Că le ai, în 
inimă. 

— Să trăieşti, măria ta! strigă Grue, ieşind, 
săgeată. Privindu-l, cu încîntare şi duioşie, 
Stroe zimbi : 

— Straşnic flăcău, măria ta! 

— Adevărat; dar cum îi ocrotim fata? Că nu 
vreau să dau emirului nici un bob de bănuială 
ori de supărare. Dacă simte ceva, totul e 
pierdut. 

— Nu te-ngrijora, doamne : Grue nu pleacă 
pînă n-o ştie pe Voichiţa lui la adăpost. Şi-o să 
mă-ngrijesc şi eu de asta. 

Dar stolnicul Stroe Buzescu n-a prea avut 
dreptate. Grue atîta a făcut : i-a poruncit lui 
Iliuţă s-o roage pe Voichiţa să nu se teamă ; să 
aibă răbdare, să aştepte cinci zile, să facă tot 
ce-o putea şi s-o pricepe că, după aceea, o să 
fie bine. 

Băiatul, trap la casa lui Toma Neagu. Dar 
jupîniţa, departe de a se linişti cu povaţa lui 
Grue, se mînie grozav : 

— Să aştept? Ce să aştept? Aşteptare şi 
răbdare? 

— Aşa a zis : „Să nu se teamă, să mai 
aştepte”... repetă lliuţa. Gonea Lăstun de 
sfiriia pămîntul. Singur gonea! Calapăr şi 
Dorondoc nu-l însoțeau. 

Lui Toma Neagu îi veni apa la moară: 

— “Ţi-ai pus nădejdea în... Român Grue 
Grozovanul! Şi el, vai de capul lui! Fuge ca un 
ticălos, un becisnic papă-lapte, vai şi-a... 

— Te rog, nu-l ocări! O fi trimis de voievod 
cu vreo treabă de taină. Toma Neagu tācu, ca 
să n-o supere şi mai tare ; dar nu se putu 
stăpîni să nu-i spună : 

— Dacă erai o slută, nu pîndeau şapte 
ieniceri la poartă. 

— Tată, mă duc la vistierul Dan ; poate ne 
ajută el. 

— Du-te, dacă poţi scăpa de privegherea 
ienicerilor. 

— Mă însoţeşte lliuţă. Băieţaş, dacă te- 
ntreabă vreunul din cei care mă păzesc, zici că 
ai venit să mă pofteşti la vistierul Dan. 

— Bună idee... Dar de-acum, vai şi-amar, să 
nu te mai aud rostind numele mocîrţanului! 

Casa mare a vistierului Dan, cu cerdac 
larg, pe stilpi de stejar se afla pe uliţa 
Covacilor, în fundul unei curţi întinse, cu 
copaci, iarbă şi alei prunduite. Voichiţa intră, 
grăbită, şi-l rugă pe vistier s-o salveze de 
primejdia şi lăcomia lui Selim. 

— A pus doi ieniceri pe urma mea : uite-i, 
în uliţă. Cere zece pungi Şi pe mine... 

— Jupîniţă, şovăi dregătorul, răsucindu-şi 
un smoc de fire din barbă, alta nimica nu pot, 
fără numai atit : să-i spui vornicului, părintele 
dumitale, că, într-o zi, două, totul se va 
schimba... Emirul mi-i prieten... Uite-l tocmai 
vine... 

Demnitarul otoman intră ca la el acasă, 
întrebind răstit : 

— Vistiere, cînd  plăteşti datoriile, 
peşcheşurile, birurile, angaralele? 

— Nu mi-a poruncit vodă, slăvite emir... 
Nu-i omul cel mai potrivit a sluji pe înaltul 
padişah. Are altele în gînd. 

— Altele? Care altele? 

—  Gînduri besmetice, slăvite emir. E 
prefăcut şi viclean. Acum poate ar plăti el, cum 
şi cît ar plăti, dar peste încă un an, cînd s-o 
aşeza mai bine în scaun... 

— Atunci îi luăm banii şi-i tăiem capul! 
Banii pentru noi ; capul pentru padişah, ca să 
ştie şi să-l trimită Domn pe Mihnea Turcitul. 

— Nu aşa, pe faţă, că nu vei putea, ci... se 
opri, speriat : uitase că Voichiţa era în spatele 
lui. Fată, treci în odaia jupînesei mele şi 
adastă-mă! Să nu pleci, cumva, că-i mare 
prăpăd. 

Inţelegînd ce năpastă poate cădea asupră-i, 
dacă a auzit ceva despre urzeala vistierului cu 

emirul,  Voichiţa a intrat în iatacul 
vistiernicesei şi-a rugat-o să-i îngăduie a pleca 
acasă să-l aducă şi pe părintele său. Văzînd-o 
înspăimîntată, stăpîna îi deschise uşa din 
spate. Alergînd pe o uliţă dosnică se întreba : 
„Cum ajung la Curte, să nu mă vadă ienicerii 
pînditori? Şi Iliuţă a plecat... A, uite-l pe... 

— Calapăr, poznaşule, trebuie să vorbesc 
cu măria sa! 

— Cum? Eu, un ţăran, să deschid uşa lui 
vodă pentru o jupîniţă, cum e odrasla 
vornicului Toma Neagu? Peste poate! 

— Lasă dojana, că nu-i vorba de mine 
măria sa e-n mare primejdie. 

—  Primejdie? Iertare, jupiniţă, Dorondoc 
stai strajă în locu-mi. 

O luă pe Voichiţa de mînă şi-o duse spre 
odăile domneşti. Văzînd-o, stolnicul Stroe 
Buzescu făcu ochii mari : credea că i s-a 
întîmplat ceva lui Toma Neagu. În spătăria 
mică, măria sa cerceta o hartă. Tresări, văzînd 
că o fată se aşează în genunchi şi grăieşte, cu 
mare emoție şi pripeală : 

— Măria ta, eu Voichiţa lui Toma Neagu am 
fost la vistierul Dan, să-i cer ajutor împotriva 
ienicerului Selim şi l-am auzit urzind împreună 
cu emirul împotriva măriei tale. Apără-ţi viaţa! 
Te rog, din inimă, măria ta! 

— Mda... se gîndi voievodul, vistierul te-a 
văzut plecînd din casa lui? 

— Nu, am ieşit pe uşa din dos, cu ştirea 
jupînesei. 

— Întoarce-te, cu grijă, înapoi. Să nu te 
bănuie că l-ai dat în vileag. De mai afli ceva, 
mă vesteşti. 

— Mă întorc, tiptil, măria ta. Că mi-i atit de 
frică... 

— Uneori şi vitejilor li-i frică şi trebuie să 
păşească pitiş. 

În după-amiaza aceleeaşi zile, zece ieniceri 
s-au strecurat în curtea domnească şi s-au 
năpustit în odaia sfatului de taină. Dar 
voievodul nu se afla singur, cum credeau ei, ci 
împreună cu frații  Buzeşti şi Radu 
Calomfirescu. Îi veni în ajutor şi aga Lecca şi 
se luptară din săbii, răpunîndu-i. Asta îl 
încredinţă pe voievod că  Voichiţa avea 
dreptate. A hotărît să se mute în chilia 
mînăstirii sf. Nicolae, sus, pe dealul de peste 
Dîmboviţa. Şi zilele treceau greu : în pîndă, 
bănuieli, urzeli, teamă şi aşteptare. 

În a cincea zi, Român Grue s-a întors în 
Bucureşti. Lăstun l-a purtat ca gîndul. 
Prepunea că răvaşul îl vestea pe craiul 
Sigismund Bathory că măria sa Mihai vodă 
porneşte lupta, furtuna cea mare. Ci, acum, 

stind între oşteni de vorbă cu Calapăr şi 
Dorondoc despre cele întimplate în lipsa lui, 
auziră zarvă în curtea casei vistierului Dan. 
Diecii au înfăţişat catastifele, iar cămătarii au 
stîrnit  tîrguiala,  moşmoneala,  ciorăvăiala. 
Diecii erau puşi anume să-i aţiţe, să-i 
învrăjbească, să-i sperie că sînt bani puţini. 
Totul ca să uşureze treaba oştirii, adevărata... 
plătitoare. 

— Mulți mai sînt, doamne! se mira 
Dorondoc. Ce hărmâălaie!... 

— Ce de căpuşe ducem în spinare 
otomani, oameni ai Fanarului, arnâuţi... 

Deodată, glas prelung de bucium, urmat de 
o trosnitură asurzitoare de tun : buciumul, de 
pe zidurile mînăstirii, unde se adăpostise măria 
sa ; tunul, de pe o prispă din faţa casei 
vistierului Dan. După a treia bombă, stolul lui 
Stroe Buzescu, în care se rînduise şi Român 
Grue cu ai lui, dădu năvală asupra casei 
vistierului Dan. 

De pe uliţa Covacilor şi de pe cele 
apropiate, peste două mii de oşteni, ieşiţi ca 
din pămînt, o înconjurară din toate părţile : „Să 
nu scape nici o căpuşă'“... Grue se gîndea cît a 
răbdat şi a chibzuit măria sa, pînă i-a venit la 
îndemină : toţi cămătarii strinşi în acelaşi loc. 

Peste trei mii de lupi, hiene, bursuci, vulpi, în 
aceeaşi capcană. 

Văzîndu-se împresuraţi şi bombardaţi cu 
tunul, mulţi prind a se tingui, a se ruga de 
iertare. Ilenicerii, însă, trag iataganele şi încep 
lupta, cutezători, dibaci şi furioşi pînă la 
deznădejde. 

Dar  oştenii români lovesc fără milă. 
Stolnicul Stroe Buzescu dovedeşte pricepere 
deosebită în conducerea atacului, în insuflarea 
curajului. Emirul răcnea furios, îndemnîndu-şi 
ienicerii să nu se înfricoşeze de nişte ghiauri 
nemernici. Dar văzînd că oştenii stolnicului 
Stroe intră în ogradă, încercuiesc grupurile de 
cămătari şi-i duc între  suliţi, porunci 
ienicerului Selim să arunce pe fereastră o ladă 
plină cu aur şi giuvaericale. Gemînd de ciudă 
că risipeşte atita bogăţie, Selim se căina : 

— Păcat, stăpîne! Mai bine să... 

— Lasă  smiorcăiala!... Văzînd aurul, 
ghiaurii s-or repezi asupra lui, iar noi îi 
copleşim cu iataganele. Ne mîntuim viaţa şi ne 
luăm bogăţia înapoi! 

Cam  neîncrezător în planul emirului, 
ienicerul făcu semn slujitorilor, să împlinească 
porunca : 

— Aruncaţi-le cît mai departe, în mijlocul 
ogrăzii!... Aşa!... Citeva clipe zornăi aurul 

risipit pe lespezi de piatră. Între oşteni îşi făcu 
loc un moment de uimire, după care se stirni 
mare îmbulzeală şi strigăte, mai multe de 
spaimă, decît de bucurie : „Aur!... Pietre 
scumpe!... Bani!... Aur!..." 

— Nu-i atingeţi! porunci Stroe Buzescu. Nu 
vă lăsaţi păcăliţi!... În noi arde o flacără mai 
mare şi mai sfintă decît ispita aurului. Flacăra 
dragostei de moşie şi de libertate! 

— Daţi, fraţilor, de zor! strigă şi Calapăr. 
Că de-abia acum începe cositul. Aşa!... Ei, m-ai 
înţepat pe la spate? Ţi-arăt eu ţie, mişelule! 

— Eşti rănit, Calapăr? întrebă Român Grue. 

— O zgîrietură... Na!... Na şi ţie! împărțea 
lovituri în dreapta şi-n stînga, la fel cu Grue, 
Dorondoc şi mulţi alţi oşteni, năpustiţi în 
ogradă. 

În zadar răcnea emirul, la fereastră, 
clocotind de furie : 

— Luptaţi!... Lăsaţi aurul pentru ghiauri!... 
Luptaţi!... 'Tăiaţi-i!... Unul cîte unul cămătarii 
pier ori se dau prinşi. Vacarmul luptei, 
zângănirea armelor scad. Grue cu ai lui 
scotocesc după cei ascunşi în cotloane 
întunecoase ori în beciuri şi-i aduc la cetele 
înţărcuite de oştenii stolnicului Stroe. Il scot şi 
pe emir şi pe Selim ienicerul, între suliţi. Acum 
apare şi măria sa. Laudă vitejia oştenilor ; apoi 

le arătă că toată bogăţia ce se va gasi asupra 
cămătarilor şi a ienicerilor este a ţării. 

— În numele ei, vă mulţumesc. Am stîrnit 
furtuna cea mare ; dar greul greului de acum 
urmează. Dacă în viltoarea ei biruim şi ne 
facem ţara slobodă, înseamnă că am dezlănţuit 
furtuna dezrobirii! Dacă nu, pierim cu toţii! 

— Biruim!... Biruim, măria ta! strigară sute 
şi sute de glasuri. 

Ochii cei vrăjiţi ai voievodului se umeziră 
de lacrimi, iar buzele şoptiră : „Biruinţă, copiii 
mei”... Şi zărindu-l pe Român Grue îi făcu semn 
să se apropie : 

— De ce n-ai venit să-mi spui ce-ai făcut 
acolo, unde te-am trimis? 

— Iertare, măria ta, dar am sosit chiar în 
clipa cînd suna buciumul şi bubuia tunul. Cum 
acolo totul a fost bine, am socotit că mă pot 
înfăţişa măriei tale după ce l-om cuminţi pe 
emir şi pe toţi cămătarii. 

— Bine ai făcut! 

— Măria ta, îl avem aici pe măritul emir : 
pot să-i spun acum că noi, Calapăr, Moţoc şi cu 
mine, am avut grijă să-l chelfânim pe Selim şi 
să-l aruncăm şi în Dîmboviţa, să se spele de 
păcate? 

Vodă îi făcu, cu arătătorul de la mîna 
stingă, semnul dojenitor pe care-l făcea numai 
celor dragi. Apoi grăi : 

— Stolnice Stroe, ia-l pe căpitanul meu 
Român Grue Grozovanul în straja domniei, 
împreună cu Calapăr şi Moţoc Dorondoc. li dai 
un stol să-l deprindă cu lupta. Ai înţeles, 
căpitane Român Grue? 

— Înţeles! se repezi, îi sărută mîna şi 
îngenunchie strigind: 

— Să trăieşti, măria ta! 

Au mai avut multe ceasuri de lucru pînă au 
strîns aurul  împrăştiat şi pînă au legat toţi 
cămătarii, să-i pună la popreală. Cînd au trecut 
în odăile străjii domneşti, Grue grăi către 
prietenii lui : 

— Acum, ce ziceţi? Pot s-o peţesc pe 
Voichiţa? 

— Eu mă tem încă de nacafalele lui Toma 
Neagu, îi răspunse Dorondoc ; iar Calapăr, 
înainte de a-i povesti ce ispravă a făcut jupîniţa 
în lipsa lui, adică înainte de a-l bucura, îl 
înţepă cu o zicală-povaţă : 

— Fericit omul care se mulţumeşte cu mai 
puţin decît are şi cel care înghite numai cît 
poate mesteca. 

Aflînd cum a pătruns în casa vistierului Dan 
şi cum a descoperit urzeala, Grue s-a bucurat 

şi, totodată, şi-a amintit că emirul ceruse săi 
se aşeze zece capete de ghiauri pe treptele 
casei, în zece zile, iar el i-a oferit douăzeci. 

—  Căpitane Român Grue, porunceşte 
călăului să-i pună treizeci şi două de căpăţini 
de ieniceri. Să se sature! povăţui Dorondoc. 

Şi fapta asta s-a povestit ca o ispravă a 
celor trei, deşi Român Grue spunea că aparţine 
doar poznaşului Calapăr, cel care nu prea 
înţelegea de ce măria sa a lăsat emirul să plece 
peste Dunăre şi nu i-a pus căpăţina pe treptele 
casei, ori într-o ţeapă, în mijlocul uliţei, cum ar 
fi făcut voievodul poreclit Tepeş. Ar fi fost a 
treizeci şi treia căpăţină... 


9. O zi şi-o noapte 


Pornită asupra iernii, „furtuna cea mare” a 
durat un an. Adică toată iarna şi primăvara 
anului 1595, iar în vară, năvala lui Sinan paşa 
a preschimbat-o în vijelie potopitoare. 

Aşezaţi în tabăra de la Copăceni, în 
preajma Bucureştiului, Român Grue şi ai lui îşi 
curăţau straiele, cuseau nasturii, îşi lustruiau 
armele, mai ascuţeau săgeți, mai ungeau 
scuturile cu oloi, să nu ruginească, îşi 
pregăteau zalele, frecîndu-le petele de noroi 
ori sînge. Deşi avea rang de căpitan şi era 

acum oştean vestit în oştirea ţării, Român Grue 
îşi curăța singur armele, îşi ţesăla calul, la rînd 
cu toţi ostaşii. De altfel, Lăstun nici nu se lăsa 
îngrijit de mînă străină ; doar pe lliuţă şi 
Dorondoc îi îngăduia, atunci cînd stăpinul nu 
era de faţă. 

Soarele de august usca repede roua, iscînd 
abur străveziu, jucăuş deasupra ierburilor şi a 
semănăturilor.  Corturile erau  rînduite la 
umbră. Caii păşteau pe marginea pădurii 
scuturînd din căpestre şi plescăind din cozi, să 
alunge roiul muştelor. Dorondoc aşeza săgețile 
în tolbă, şi, împreună cu lliuţă, depăna amintiri 
: la 15 noiembrie anul trecut, măria sa a lovit 
Giurgiul, iar oştenii au trecut prin sabie toţi 
vrăjmaşii care s-au  înstăpinit aici. In 
decembrie, au bătut cetatea Hirşovei. Grue a 
ajuns, cu Lăstun al lui, pînă la Macin, unde l-a 
văzut pe Aron vodă al Moldovei, şi i-a dat carte 
de la maria sa Mihai vodă. De asta n-a fost faţă 
la bătălia de la cetatea Silistrei. Apoi, în 
ianuarie, Mihai vodă i-a strivit pe tătari la 
Hulubegşti, la Putinei, la Şerpăteşti, 
împrăştiindu-i „cît ai fierbe un ou”. Cum 
Dunărea a îngheţat atunci, românii au putut 
trece şi aprinde toate cetăţile otomane de pe 
malul drept. Chiar măria sa a trecut la Rusciuc 

şi l-a urmărit pe Mustafa paşa pînă în munţii 
Balcani. 

Desmeticiţi de loviturile primite, prin 
surprindere, sultanul şi marele vizir Sinan paşa 
au strîns mare mulţime de oşti şi au hotărît 
grabnica răpunere a „răzvrătitului”, care a 
speriat Ţarigradul cu îndrăzneala lui. 

În tot acest timp, Voichiţa a stat în 
Bucureşti ori la Novăceşti, iar lliuţă i-a slujit ca 
un fel de paj. A lipsit băiatul doar o săptămînă, 
în primăvară, cînd a dus la Călui pajura, pe 
care Voichiţa a poreclit-o Mocăneaţă, în seama 
unui călugăr meşter în tămăduirea rănilor cu 
alifii şi zemuri de felurite buruieni. 

Dar acum se ştia că marele vizir Sinan paşa 
venea asupra [ării Româneşti cu o armie de 
zece ori mai numeroasă decit oastea română, 
strînsă în tabăra de la Copăceni. Primejdia era 
cum nu se putea mai mare. Măria sa Mihai 
vodă şi căpitanii lui pregătiseră tot ce 
omeneşte era cu putinţă, ca românii să nu fie 
înfrinţi. Poate din vremea lui Mircea Bătrînul, a 
lui Vlad "Ţepeş, a lui Ştefan cel Mare, ori Radu 
de la Afumaţi, ţara n-a mai avut o oştire atît de 
bine pregătită şi de hotărită a se bate şi a 
birui. Numai seara, în tabără, oştenii mai 
aveau ceva răgaz a se gîndi şi la necazurile şi 
bucuriile din inima lor. 

Trecînd pe lingă cortul lui Român Grue, 
Mihai vodă cercetă armele, caii şi chipul cum 
ştiau lupta ; apoi întrebă, zîmbind : 

— Ei, căpitane Român Grue, ce mai face 
Voichiţa? 

— Nu mai ştiu nimic din luna aprilie, cînd 
luptam sub zidurile Brăilei, măria ta. Atunci i- 
am scris doar cîteva cuvinte : „Primeşte acest 
inel, Voichiţa, dăruit de Velica doamna, care 
vrea să ne fie naşă”... A răspuns printr-un încă 
mai scurt pitac : „Să trăieşti Român Grue şi să 
fii neclintit slujitor al lui Mihai vodă”. Atît. Ce 
să înţeleg eu din asta, măria ta? 

— Eşti căpitanul Român Grue ; eşti umbra 
mea ; deci fata n-are, nu mai poate avea nici o 
pricină de şovăială în vrerea ta de a-i fi bărbat. 

— Mă închin cu mare mulţumire înaintea 
măriei tale ; m-ai ridicat din pulberea 
pămîntului. 

— Te-ai ridicat singur, Grue ; eu doar te-am 
primit. Ai peţit-o pe Voichiţa, căpitane? 

— Încă nu, măria ta... N-am îndrăzneală. 

— 'Te-avînţi în luptă, ca un leu, şi nu cutezi 
a cere o fată de nevastă, căpitane Român 
Grue? Ori vrei ca în loc de Grozovanul să te 
poreclească lumea... Nevolnicul? 

— Cetățile inimilor sînt mai greu de cucerit 
decît cele otomane... 

— Aşa o fi, dar viitorul şi norocul sînt ale 
celor care le cuceresc, nu ale celor care 
aşteaptă la pirleaz. De aceea îţi poruncesc să 
ceri mîna Voichiţei, înainte de a-l birui pe 
Sinan paşa. 

— Am înţeles, măria ta! Cînd primesc 
poruncă, dobindesc şi îndrăzneală. 

— Iar lui Toma Neagu spune-i să aleagă : 
ori cu turcii ori cu ţara! Sintem în a zecea lună 
de război, are rang de vornic şi stă de-o parte, 
la pîndă. Ori vrea să-l aibă domn pe Mihnea 
turcitul? 

Ingrijorat, Grue căută să-l 
dezvinovăţească : 

— La Sibiu, trecuse de partea măriei tale, 
cu mare bucurie. 

— Acum îi tot cîntă unii şi alţii şi-şi dă 
coatele cu mişeii, cu fricoşii, cu hiclenii, în cap 
cu vistierul Dan. 

— Ştiu însă că Voichiţa e de partea noastră, 
din toată inima. De aceea socot că ea-i soarele 
meu. Mă iartă, măria ta!... 

— Atunci, pînă vine... Sinan paşa, pleci, îl 
cauţi pe Toma Neagu şi-i ceri fata. Adică îţi 
aduci... soarele în casă. 

— Nu s-ar putea... după bătălie? 

— Spune-i că te-am trimis eu! Miine eşti 
înapoi în tabără. 

— Am înţeles, măria ta! 

După trei ceasuri de goană, Lăstun bătea 
din copită în poarta casei lui Toma Neagu din 
Novăceşti. 

Voichiţa ieşi în cerdac, să-l primească : 

— Ţi-i calul în spume, parc-ai veni de la 
capătul lumii. 

— Ba din porunca inimii vin! Şi a măriei 
sale. 

— Ei, Lăstune, ţi-i stăpinul cam nebun! 
glumi fata, coborînd din cerdac, prinzînd calul 
de frîu şi netezindu-i botul fierbinte. 

— Armăsarul ştie bine care-i nebunia mea 
şi-o împărtăşeşte. 

— Grue, Grue, de ce dragostea noastră se 
numeşte nebunie? 

— S-ar fi cuvenit, după datină, să schimb 
întîi o vorbă cu jupîn Neagu. Dar, ca să am 
curaj, calc datina şi te-ntreb întîi pe domnii ta. 
Dacă n-am răspunsul dorit... 

— Te dai bătut? 

— Nu, dar nici dragoste cu sila nu voiesc... 

— Atunci spune-i tatei tot ce ai pe inimă. Şi 
de s-o împotrivi şi acum, vom hotări singuri. 

— Mă duc! Sări din şa, lăsă frîul în mîna 
fetei şi intră grăbit în iatacul lui Toma Neagu. 
Voichiţa auzea strigătele părintelui său şi ridea 
în sine : „începe cu surle şi tobe mari... Grue, 

dragul meu, nu te speria de răţoielile socrului ; 
l-ai mai domolit tu de cîteva ori.” 

Toma Neagu ieşi mînios în cerdac, s-audă 
şi Voichiţa, deşi vorbea despre pricini de multe 
ori rostite : 

— Tu, un vîntură-lume, îndrăzneşti să...? N- 
ai înţeles că, vai şi-a... 

— Sînt căpitanul Român Grue! se tinu tare 
tînărul. Ţi-am vorbit cuviincios ; dar dacă te 
împotriveşti... 

— Ce-i dacă mă împotrivesc? Ce-ai să-mi 
faci? 

— ţi răpesc fata! 

— Ce? Cum?... Şi tu, Voichiţa nu zici nimic? 
Taci ca lemnul? 

— Ce să zic, tată? suspină fata. 

— N-auzi? Vrea să te răpească! 

Voichiţa rise cristalin, bucuroasă şi oleacă 
şireată : 

— Ei, tată, dacă-i dă ghes inima, de ce i-aş 
sta eu împotrivă? 

— Poftim! Ride... vai şi-amar... V-aţi înţeles, 
tilharilor, să mă... 

— Da mult ne-am înţeles, dragă tată. Şi 
domnia ta ştii asta. 

— Ptiu! Eşti o zăludă! De unde să ştiu? 

— Va să zică mi-o dai, vornice Toma 
Neagu? 

— Din partea mea... dacă-ţi place o 
zărghită ca asta... 

— Mulţumesc, tată socrule! 

— Auzi? Tată socrule!... pufni Toma Neagu. 
Dar lasă! Tu ai să te câieşlj, iar eu o să fiu 
răzbunat, c-o să te chinuie ca un drac, căpitane 
Român Grue. Sau poate tu, fiica mea, 
zbrehudă, aşa ai să-ţi găseşti stăpînul. 

— Nu-mi doresc nimic mai mult decît un 
prieten drag şi un soţ şi mai drag, căruia să-i 
slujesc cu sfinţenie. 

— O să-ţi scoată peri albi! Ai să vezi tu... 

— N-o să am dreptul a mă plînge domniei 
tale, tată socrule, de va fi aşa. 

— Nu te teme, Grue : dragostea mă 
schimbă în mieluşea. 

— O ştiu de mult, Voichiţa! 

— Hm, dacă-i aşa, să fie cu noroc! se învoi 
Neagu. 

— Sărutăm dreapta! se prinseră de mină şi 
se  plecară în faţa părintelui, să le 
binecuvînteze logodna. 

Ridicîndu-se în picioare se sărutară. Apoi 
ciocniră o cupă de vin. Grue ceru iertare : 

— Voichiţa, trebuie să plec la tabără. 

— Ştiu!... suspină fata şi cobori să-i ţină 
calul. Ştiu : „Grue, uite-l nu e!” 

Din şa, căpitanul vorbi : 

— Fericirea mă face uituc... Plecam, fără 
să-ţi spun tată, că măria sa e supărat pe 
domnia ta. Foarte supărat! 

— Pe mine? Vai şi-a... De ce? De ce? 

— Mă iartă, dar vrea s-alegi : ori cu turcii 
ori cu ţara! Sinan paşa vine cu puhoi de peste 
o sută de mii. Dacă nu sîntem uniţi... 

— Tată, dacă nu-ţi duci dumneata pilcul de 
oşteni în tabăra lui Mihai vodă. Il duc eu! 

— Vai şi-amar! Să nu mă faci de ris... Sînt 
vornicul Toma Neagu, deşi măria sa nu mi-a 
înnoit dregătoria. 

— Pot să-l vestec pe măria sa că vii în 
tabără? 

— Vesteşte-l!... Deşi, vai şi-amar, mă tem 
de răzbunarea lui Radu Cujbă. 

De la Copăceni, Mihai vodă a mutat tabăra 
la Călugăreni, pe apa Neajlovului. Pe celălalt 
mal, spre miazăzi, au tăbărit cei peste o sută 
de mii ai lui Sinan paşa. 

Oştenii priveau dealurile, pe aşezătura 
cărora, printre mii de corturi strălucitoare, 
mişuna mulțimea otomanilor. Priveau şi 
vorbeau despre Sinan paşa : cel mai vestit 
comandant de oşti al vremii. Nu l-a biruit 
nimeni pînă acum : nici în războiul din Persia, 
nici în cel din Tunisia ori din Ungaria. 

— Tu ne spui astea, căpitane, ca să ne 
îngrozeşti, ori să ne întăreşti inima? 

— Curaj, fraţilor! Uite, colo cetele 
Buzegştilor, dincolo ale lui Radu Calomfirescu şi 
ale banului Manta... În partea ceea se ţin 
oamenii banului Udrea Băleanu... Cel din 
marginea cealaltă e căpitanul Cocea... Cel de 
lîngă tunuri e Albert Kiraly, trimis de 
Sigismund Bathory, craiul din Transilvania. 

— Dar craiul de ce nu vine? 

— După ce şi-o sărbători nunta, poate s-o 
îndura să se arate. 

— Şi tu, Grue, ai amînat logodna după 
luptă... 

— Eu sînt căpitanul măriei sale, nu crai 
mofturos şi îngîmfat. 

— Uite-l şi pe vornicul Toma Neagu, cu 
pilcul lui... Asta înseamnă că solia ta a fost mai 
cu spor decit a lui Stroe Buzescu la craiul 
Sigismund. 

Văzînd că se apropia măria sa, săriră în 
picioare. Mihai vodă, în armură strălucitoare, 
însoţit de căpitani, se opri cîteva clipe, aici, de 
unde se vedea, în mijirea zorilor, tot cuprinsul 
taberei duşmane. Cugetă îndelung, strunind 
ncastîmpărul armăsarului negru ca smoala, 
apoi vorbi, hotărît : 

— Lovim spre pod. Pătrundem în armia lui 
Sinan ca o pană de crăpat buşteni. O despicăm 
în două şi părţile le împingem spre mlaştinile 
din dreapta şi din stînga. Folosim pădurea, apa 
Neajlovului, mocirla. Ne bizuim pe bărbăţia 
luptătorilor, mai ales! 

— Dar dacă trec apa mai sus, pe la 
Petreşti? întrebă Radu Florescu. 

— Sinan vrea Bucureştii. Şi prin Călugăreni 
e mai de-a dreptul. 

— Iscoadele spun că marele vizir a jurat : 
într-o lună va robi şi pustii toată Muntenia, 
apoi va trece în Transilvania, zise Stroe. 

— Nu toate jurămintele se pot ţine, Stroe! 
Albert Kiraly aşează tunurile colo, la marginea 
pădurii : să bată tabăra şi să farme podul, de 
va fi nevoie. 

Mai departe, voievodul arătă că locul e 
strimt pentru ca o oaste mare să se poată 
desfăşura. Românii, fiind puţini, se pot mişca 
repede şi lovi unde potrivnicul nici nu se 
aşteaptă. Dar căpitanul Kiraly se împotrivi. 

— Eu nu intru în luptă fără poruncă de la 
stăpînul meu, craiul Sigismund. 

Voievodul îl fulgeră cu o privire încărcată 
de atita mînie, încît trufaşui ungur amuţi. „O 
privire ce ştie să ucidă, precum ştie şi a 
mingiia”, gîndi Stroe Buzescu, auzindu-l pe 

Kiraly cum cerca să spună că hoarda lui Sinan 
„ne striveşte şi că, deci, mai bine-i să ne 
tragem în Transilvania” : 

— Nu înainte de a da bătălia aici, căpitane! 

— Graba-i primejdioasă, uneori, voievoade. 

— Iar laşitatea-i ucigaşă totdeauna!... Oricât 
de mare ar fi priceperea şi faima marelui vizir 
Sinan paşa şi oricît puhoi de oşteni ar aduce, 
ca să ne sperie, să ne îngrozească, noi tot nu 
dăm îndărăt! 

Strinse frîul, privi răsăritul soarelui, roti 
încă o dată privirea asupra întregii împrejurări 
şi porunci : 

— Buciumaşi, sunaţi începutul luptei! 

Şi cînd buciumele şi surlele sunară, iar 
oştenii sloboziră zguduitoare strigăte de luptă, 
voievodul înălţă barda spre cer : 

—  Porniţi, vitejilor! Aşa!... La asfinţitul 
soarelui, steagul cel mare al lui Sinan va fi la 
picioarele mele!... Căpitane Român Grue, să te 
ţii tot în preajma mea, ştafetar şi luptător fără 
frică. 

— Cu toţi cetaşii mei, măria ta! 

Stroe Buzescu urmări urnirea taberei 
otomane. Îl cunoscu pe Mahomed Satîrgi paşa, 
pe Caraiman paşa, şi pe Hassan paşa, 
beglerbegul Rumeliei. În latura stîngă venea 
Giafer paşa de Tauris şi Haider paşa, 

beglerbegul Capadociei. Dar mai erau şi alţii, 
mulţi, necunoscuţi. 

— Ce armie uriaşă se năpusteşte asupră- 
ne! oftă ca sub o grea povară Stroe Buzescu. 

— Cu atît mai însemnată va fi biruinţa 
noastră! se rosti vodă. Aşa a început, în 13 
august 1595, lupta năpraznică de la 
Călugăreni, pe apa Neajlovului. Român Grue şi 
ai lui au trăit tot zbuciumul acelei năpraznice 
zile. Inimile lor au sîngerat la fiecare înfrîngere 
şi li s-au înflăcărat iară de nădejdi, cînd 
românii biruiau. 

Grue s-a purtat ca o adevărată suveică a 
cîimpului de luptă, gonind din avangardă pînă 
în spatele taberei, la prisosul oastei, aflat în 
aşteptare sau din aripa dreaptă în cea stîngă, 
să ducă ştiri şi să împartă porunci. Adeverea 
porecla : Român Grue, uite-l nu e! Şi-a 
încrucişat cărările alergărilor şi cu alţi olăcari, 

sau Dan Buzdugan. Acum, cu glas cutremurat 
de durere vestea : 

— Măria ta, duşmanii ne-au luat cinci 
tunuri! 

— Să tragă arcaşii de la marginea 
pădurii!... Să lovească banul Udrea şi Radu 
Buzescu în latura dreaptă! Şi, înălţind barda cu 
stinga, făcu semn străjii să atace : înainte, 
flăcăi! 

Porni în frunte, însoţit de Stroe Buzescu şi 
Radu Calomfirescu. 

Dar pe cînd la miazăzi de pădure, pe malul 
Neajlovului, tunurile trăgeau, săgețile vijliau, 
săbiile zăngăneau, izbind în scuturi şi sute de 
oşteni cădeau răpuşi de iatagan, în spatele 
pădurii vistierul Dan sfătuia cu căpitanul 
Kiraly. Calapăr, care-l însoțea pe Român Grue, 
să transmită porunca de a intra în luptă, îi 
socoti drept „tusea şi cu junghiul”. Mai ales că, 
dinspre Hulubeşti, gonea un spahiu drept spre 
cetele lui Kiraly. Dan vistierul îi ieşi înainte. 
Calapăr prinse o frîntură de vorbă : 

— Cincizeci de mii de galbeni!... Să nu intri 
în luptă!... Îl vreau domn pe Mihnea şi 
dregătoria de vistier. Îl atrag şi pe ungur de 
partea mea... 

— Auzi, Grue? Ce facem? 

— Pîndim spabhiul şi-l săgetăm. 

Peste cinci minute, o săgeată trasă dintr-un 
huceag, dobori spahiul din şa, iar calul alergă 
singur, pe cîmpie, spre miază-noapte. Calapăr 
vru să se încredinţeze dacă spahiul şi-a dat 
duhul. Îl privi cu milă : 

— Ce să-ţi fac, vericule? Nu te-am chemat 
noi ; ci tu, de bunăvoie, ai venit în săgeata 
mea... A, n-ai dat toate pungile cu galbeni 
hicleanului? Dă-le la neică! Ştii vorba : nu-i 
pentru cine se pregăteşte, ci pentru cine se 
nimereşte... Iar eu, ochilă pot fi şi nimerilă... 
Ce facem, Grue, cu atita bănet? 

— Pune pungile în groapa aceea şi astupă- 
le cu pămînt şi frunze. Semn, tufa de măcieş. 
Gata! La treabă! 

Cu cît soarele urca spre amiază, cu atît 
zbuciumul luptei se dezlănţuia mai nebun, mai 
turbat. Văzînd că duşmanul îi copleşeşte pe ai 
săi, voievodul porunci să sară la luptă şi 
pedestrimea rămasă în spatele pădurii. Şi tot 
căpitanul Român Grue, însoţit de Gruia lui 
Novac, a fost trimis cu porunca. Frinînd 
armăsarul, vorbi răspicat : 

— Căpitane Kiraly, noi ne batem şi tu stai. 
Vrei să te socotim vîndut lui Sinan? 

Ungurul înălţă fruntea şi grăi : 

— Credeam că n-o să rezistaţi nici un ceas, 
dar aflu că sînteţi de o sută de ori mai viteji 
decît puteam bănui. 

— Puteai să ne cunoşti de la Brăila, unde-ai 
luptat alături de noi. Vorbirea asta dojenitoare 
îl stîrni pe ungur : porunci tunarilor lui să 
scoată tunurile la marginea pădurii, şi el 
însuşi, însoţit de cetele lui, intră în luptă. 
Rămas numai cu cîteva zeci de oameni, 
vistierul Dan  încalecă şi grăbi spre 
miazănoapte. 

Ajuns iar lingă voievod, Grue îl auzi 
poruncind : 

— Căpitane Cocea, cu cetele de pe Argeş, 
te strecori prin pădure şi cazi în spatele lui 
Sinan. Trăsnet din senin! Noi atacăm încă o 
dată, din faţă! 

Şi, cu securea minuită cu stînga, făcea 
semn, îndemna, lovea. Arma aceea lucitoare 
stirni şi răpezi o nouă şi nestăvilită viltoare 
năprasnic repezită în uriaşa mulţime duşmană. 
Luptînd în rînd cu Calapăr şi Dorondoc, Grue îi 
vedea pe toţi cei din jur, încrîncenaţi, ameţiţi, 
sălbăticiţi, înnebuniţi de miînie şi ură. Doar 
cînd o rază de soare îi luci pe sabia plină de 
sînge, aruncă o privire spre asfinţit şi se 
întrebă : „Cînd a trecut ziua?”..; Se rugă, în 
gînd : „Nu apune, tu, soare, pînă cînd steagul 

cel mare al duşmanului nu se va afla la 
picioarele măriei sale”... 

Noaptea a pus capăt luptei. Biruitori, 
românii s-au întors la tabăra lor. Işi luaseră 
tunurile înapoi, capturind alte cinci de la 
duşman. Sute de steaguri şi, mai ales, cel mare 
şi verde, zăceau, în adevăr, la picioarele lui 
Mihai vodă. 

Cu toate că pierderile de vieţi răriseră mult 
cetele, bucuria biruinţei era cît se poate de 
mare în tabăra românilor. 

Mihai vodă adună comandanții şi căpitanii 
la sfat în cortul său. Aveau de socotit pierderile 
şi de cîntărit însemnătatea victoriei, ca să ştie 
ce vor face mîine : lovesc din nou ori se retrag. 

Frînţi de oboseală, Român Grue şi ai lui se 
aşezară la marginea dinspre miazăzi a taberei. 
Oştenii aprinseră focuri şi gustau din merindea 
săracă purtată cu dînşii. 

Repede se  stirniră istorisiri despre 
întîmplările din luptă, despre rănile primite ori 
jeliri pentru cei căzuţi. Cum unii găsiră 
rămăşiţă de vin ori ţuică în ploşti, veselia şi 
glumele alungară mîhnirea şi oftările. Cînd era 
gata să aţipească, Român Grue se auzi strigat : 

— lliuţă, tu? De unde-ai răsărit, mă, pui de 
lele? 

— De unde, de neunde, dar nu singur... 

—...Sănătos? Teafăr? îl întrebă Voichiţa, 
aşezindu-se în genunchi şi cuprinzîndu-l în 
braţe. 

— Ca bradu-n munte! Dar cum de-ai 
pătruns aici? 

— Sînt de azi-dimineaţă ; am urmărit lupta 
de pe dealul Corbului. Am strigat, m-am rugat, 
am plins şi m-am bucurat. Ce-ţi fac prietenii? 

— Păi, ce să facem? surise Calapăr. Pînă 
acum o dirlobirlobrezirăm bine. Moţoc a 
dobîndit o  sgîrietură la stînga.  Incolo, 
nevătămaţi şi veseli că l-am prăbuşit în tină pe 
Sinan paşa. Ne pare rău că nu l-am putut 
îngropa acolo, că acum... Auziţi un cîntec de 
vietate într-o salcie de pe malul apei? E un pui 
de turc sărac care stă într-un copac şi tot 
cîntă : „Burlimac-burlimac”... 

— Ei, poznaşule, auzindu-l îţi dibuim uşor 
ghicitoarea : buratecul! 

— Nu ţi-a fost frică, jupiniţă? întrebă 
Dorondoc. 

— Nu pot zice nu. 

— Nu se vedea! Spun eu, lliuţă, scutierul 
domniei sale. Privea bătălia călare, ca un 
căpitan sadea. 

— Măria sa a zis : „Aici vitejia a biruit 
numărul”, grăi Grue. Şi dacă atunci, în 
momentul de mare cumpănă, voievodul nu 

ridica barda spre cer, nu pornea în frunte şi 
nu-l pălea în creştet pe Caraiman paşa, nu ştiu, 
zău, dacă ne mai aflam noi aici, acum, veseli 
povestaşi de întîmplări neobişnuite şi totuşi 
adevărate. 

— Da, încuviinţă Moţoc. Trăsnea cu barda, 
în dreapta şi-n stînga, prăpăd! Putere, 
iscusinţă, mînie, sete de răzbunare, dorinţă de 
libertate. Fără el n-am fi biruit. Cum scrie şi la 
Alexandria : mai bine o oaste de cerbi cu 
comandant leu, decît o oaste de lei condusă de 
un cerb. 

Aşezată alături de oştenii din jurul focului, 
Voichiţa îl asculta pe Grue povestind despre 
furia lui Sinan paşa, împotriva ienicerilor şi a 
spahiilor, care fugeau din faţa românilor, se 
înfundau în smircuri ori se înghesuiau spre 
pod, călcîndu-se şi strivindu-se unul pe altul. 

— L-am văzut cînd a căzut de pe pod ; am 
crezut că-l va înghiţi mocirla. L-au scos, cu 
greu, dar l-au scos ai lui, fir-ar să fie! Am 
împins tare  intr-acolo, m-am năpustit 
nebuneşte, dar n-am izbutit s-ajung : zeci de 
suliţi îmi astupau calea. Am urlat de ciudă, 
cînd am văzut că slujitorii îl urcă în şa, aşa 
ponosit şi slut cum era, semănînd mai degrabă 
a drac smolit decît a mare seraskier. Dar câţi 
şi-au găsit moartea şi dintre otomani şi dintre 

ai noştri!... Şi-acum se lasă noaptea şi tăcerea 
ca un linţoliu fumuriu peste zeci de mii de 
morţi fără groapă şi fără prohod. Doar cîte un 
vaier de om rănit... Asta-i tot. 

Voichiţa sări în picioare : 

— lliuţă, hai să adunăm răniții! Că doar 
pentru asta am venit! Am la oblîncul Roaibei şi 
o desagă cu feşe şi scamă. 

— V-ajut şi eu! se grăbiră Dorondoc şi încă 
patru oşteni. Grue, tu odihneşte-te. 

— Da ; aş aţipi, o clipă. Cînd răsare 
luceafărul de ziuă trebuie să fiu la cortul 
măriei sale. 

La lumina stelelor, Voichiţa, Moţoc, Iliuţă şi 
cei patru oşteni aduseră la cort douăzeci şi 
şase de răniţi. Cei mai mulţi otomani. 

— Oameni sînt şi ei, surise Dorondoc 
înduioşat de grija şi îndeminarea cu care-i 
oblojea fata. 

Neputind adormi,  Calapăr izvodi o 
ghicitoare pentru somn : 

— Ce e dulce şi mai dulce, îl alungi şi nu se 
duce ; dar cînd nu vine, e vai de tine... Dacă 
Sinan paşa se odihneşte înseamnă că miine, în 
zori, ne atacă din nou. Ar cam trebui să-i facem 
de petrecanie. 

— Născociţi ceva, îi îndemnă Grue ; nici eu 
nu pot dormi. 

—  Dezbrăcăm răniții, ne  îmbrăcăm 
turceşte, pătrundem în tabăra lui, după pilda 
lui Vlad "Ţepeş, şi iscăm între ei un măcel de-a 
mai mare dragul. 

— Ne trebuie mulţi oşteni şi uite-i : dorm 
ca butucii. Mai bine o poznă, Calapăr! îl 
îmboldi Grue. Născoceşte-o! De pildă să 
aruncăm făclii asupra corturilor. 

— Eu zic aşa, propuse Iliuţă : legăm torţe 
de o roată şi-i dăm drumul de-a dura de pe 
dealul din faţă pînă în tabăra duşmană. 

— Grozavă idee! Dar cum ajungi acolo? 
întrebă Voichiţa. 

— Prin pădure, pe unde a atacat căpitanul 
Cocea! se prinse şi Grue în joc. 

— Hai, lliuţă, cu nen'tu Calapăr. O roată, 
de la o căruţă farmată de tun turcesc. Amnar şi 
torţe găsim noi. 

Închipuiră, toate, în cîteva minute şi 
plecară zoriţi de un demon al neastimpărului. 

Voichiţa şi Dorondoc continuară să caute 
răniţi. Un străjer îl pofti repede pe Grue la 
cortul voievodului. 

Trecură aproape două ceasuri în care 
Calapār şi lliuţă orbecăiră prin pădure, se 
încurcară în nişte mărăcini îndrăciţi, dar 
scăpară, luînd-o mai spre stînga. Deodată, în 
liniştea încremenită, auziră geamăt omenesc. 

Aprinseră un şumuiog de iarbă uscată şi 
descoperiră un turc de rang mare, judecînd 
după îmbrăcăminte : sta speriat şi smerit, 
încîlcit în nişte mărăcini. 

— Ilic, şalvari, turban cusut cu fir de aur. 
Ilatagan bătut în pietre scumpe, socoti Calapăr. 

— li pîrlesc, o ţiră barba, că prea-i falnică?! 
rise Iliuţă, dar Calapăr îl opri, mulţumindu-se 
să-i ia doar iataganul şi chimirul şi-l 
blagosloviră : 

— Eşti zgîriat tot, ai un picior rupt, gemi 
să-ţi dai duhul, dar n-avem ce-ţi face. Dacă nu 
te-am virit noi în mărăcini, nici nu te-om 
scoate. lar piciorul să ţi-l pună Sinan, de lemn. 
Şi-l lăsară încilcit în mărăcini. 

Ajungind în vîrful dealului, cu roata şi cu 
torţele în spinare, văzură în vale, tabăra 
otomană. Corturile păreau nişte muşuroaie 
rînduite în cercuri sub stele. 

— Bădiţă, care-o fi al lui Sinan paşa? 

— Cel mare, din mijloc, cu steag în bold. 

— Într-acolo să îndreptăm roata. 

Legară, repede, torţele de spiţe, le 
aprinseră, aşteptară să se înteţească bine 
flacăra, în descîntarea şuguitoare după năravul 


lui Calapăr : „Du-te de-a dura-dura şi fă 
calcavura, tu, hoţomană, în tabăra 
duşmană!”... Răpezită la vale, roata dudui, 

rotindu-se tot mai repede, ca un cerc de foc. 
Fugiră spre pădure, să nu-i simtă străjile. După 
o vreme se opriră să vadă ce ispravă au făcut. 

— Ah, bădiţă! A luat-o spre marginea 
taberei... Ba, nu, nu, coteşte... In cort, stînd pe 
un scăunel jos, măria sa îl privi pe Român Grue 
cu ochi de oţel şi grăi: 

— Toma Neagu şi mica lui ceată s-au purtat 
bine. Socot că-i meritul tău, căpitane Român 
Grue. 

— Mai mult al Voichiţei, măria ta. Şi-a 
izbăvit părintele de la grea ocară, iar acum... 

În clipa asta, izbucni un zgomot mare. 
Pămîntul se zgudui. Toată tabăra se trezi, 


înspăimîntată ; oştenii săriră în picioare, 
înşfăcară armele, întrebindu-se : „Ce s-a 
întîmplat?” 


Stroe Buzescu intră în grabă dumirindu-i : 

— În tabăra lui Sinan s-au aprins butoaiele 
cu pulbere. 

— Iliuţa şi Calapăr, poznaşii, cu roata lor! 
exclamă Român Grue. Au izbutit să tulbure 
somnul duşmanilor. 

Şi povesti, scurt, isprava pusă la cale. 

Vodă ieşi din cort, privi pojarul, înţelese 
însemnătatea isprăvii, dar îşi stăpîni bucuria. 
Porunci lui Grue : 


458 


— Căpitane, am nevoie de tine şi de calul 
tău. 

— La poruncă, măria ta! Lăstun, calul meu 
nebun, mă poartă ca vintul. 

— Duci scrisoarea asta Velicăi doamna, la 
Alba Iulia. Despre război povesteşti tot ce-ai 
văzut şi-ai înţeles. Nu uiţi nici năzdrăvănia 
asta. 

— Aşa fac, măria ta!... Un turc rănit pe care 
l-am îngrijit la cortul nostru a spus că dacă 
Sinan paşa ar fi ştiut cît sîntem de puţini, ne 
călca numai în copitele cailor. 

— Şi tu ce crezi de asta? 

— Cred că acum a priceput şi Sinan zicala 
românească : buturuga mică răstoarnă carul 
mare. 

Mai mult de un ceas, românii au privit cum 
ardea latura dinspre răsărit a taberei duşmane 
şi cum se vînzoleau otomanii, buimaci şi 
speriaţi. 

Cînd află că s-a întors Calapăr, stolnicul 
Stroe îl aduse înaintea măriei sale. 

— Unde-ai umblat, poznaşule? îl fulgeră 
voievodul cu privirea. 

— Am fost cu uratul la măritul Sinan paşa. 
N-am avut talanca de pluguşor şi i-am urat cu 
o roată aprinsă. Şi urâtura i-a priit : flăcările 

au lins butoaiele cu pulbere, iar ele, 
sărmanele, de plăcere au făcut poc! 

— Poc-poc şi gata! se amestecă-n vorbă şi 
Iliuţă, văzînd că voievodul ridea, cu poftă. Ce 
tămbălău, doamne, doamne! Harabalele săreau 
în aer ca surcelele. Cîteva corturi s-au aprins 
feştile. Noi am vrut, să aprindem cortul lui 
Sinan ; dar roata, pirdalnica, a cotit-o spre 
pulbere. 

— Ei, asta zic şi eu poznă! îi lăudă măria 
sa, vesel, iar Calapăr găsi prilejul să-i 
înfăţişeze iataganul şi chimirul, luate de la 
căpetenia încîlcită între mărăcini, ca un peşte 
în vîrşă. 

— Era un paşă, cred, bărbos! adăugă Iliuţă, 
cu aprindere. 

— Poate chiar Hassan paşa, pe care l-ai 
fugărit măria ta! rise Stroe. 

— Mulţumesc, flăcăi, pentru... poznele 
voastre curajoase şi folositoare. Al vostru-i tot 
ce v-a... dat acel turc ascuns în mărăcini. 

Român Grue se mîndrea cu atari prieteni ; 
dar voievodul îi aminti că trebuie să plece, fără 
zăbavă. 

— Îngăduie-mi, măria ta, să-mi iau rămas- 
bun de la logodnică. 

— Ia-o de-a dreptul spre Piteşti! Lasă 
Novăcegştii pe altădată. 

— Voichiţa-i aici, în tabără... Îngăduie-i să 
se înfăţişeze măriei tale. 

— Se poate? Eu am îngăduit intrarea în 
tabără unei singure femei : Măria Butoianu. 
Dar noaptea asta tot despre lucruri 
neîngăduite aud : unii ies din tabără fără să 
mă-ntrebe, alţii intră tot fără învoire... dojenea 
măria sa în glumă, urmărind cum fata ieşea 
dintre străjeri şi se pleca să-i sărute mîna : 

— Iertare, măria ta, dar nu m-a mai răbdat 
inima şi venii. 

— Şi nu ţi-a fost teamă că-ţi primejduieşti 
viaţa? 

— Un spahiu a cercat să mă prindă, dar l- 
am plesnit cu biciul peste ochi şi, pînă să se 
desmeticească, Roaiba a zbughit-o şi m-a 
salvat. Roaiba şi Iliuţă, că s-a aţinut cu baltagul 
în calea duşmanului. Cu baltagul? 

— Da, că n-am sabie, măria ta! se jelui 
băieţaşul. 

— Poftim junghierul meu, isteţule! 

— În genunchi mulţumesc, măria ta! Am să- 
l port toată viaţa. 

— Căpitane Român Grue, tu l-ai crescut? 

— A fost ursar şi halviţar. Işi bătea aga 
Dudău joc de el. Acum e prietenul nostru, 
nedespărţit. Are treisprezece ani, iar Voichiţa 
şi l-a luat... paj. Noi îi zicem „pui de lele”. 

— Da? surise voievodul. Pui de lele e cel 
mai mare rang la halviţari? Glumele s-ar fi 
înşirat încă o vreme, mai ales că făcătorul de 
zicale şi ghicitori, Calapăr, încă nu cutezase a 
umbla în traista lui, totdeauna doldora de 
vorbe de duh ; dar vodă s-a uitat la Grue, iar 
acesta a înţeles : 

— La drum! 

— Unde pleci, Grue? întrebă Voichiţa cu 
îndurerare. 

— Olăcarii nu-s întrebaţi unde aleargă ; li 
se urează doar „drum bun!” Şi iartă-mă, 
Voichiţa că, pînă la pace, drumurile-s ale mele 
şi eu al lor. 

— Drum bun, Grue şi să te-ntorci sănătos! 
îi ură fata, din toată inima. Te-aştept cu dor 
mult oricîte drumuri ai avea de străbătut. 

Cu sprinteneală de pehlivan, căpitanul se 
aruncă în şa, iar Lăstun ţişni ca săgeata din 
arbaletă. 

Voievodul şi stolnicul Stroe intrară în cort, 
să urmeze sfatul. 

Luceafărul de ziuă sclipi la marginea zării, 
ca un ochi de uriaş trezit din somn. Mergînd 
spre ceata lor, Calapăr, Dorondoc, lliuţă şi 
Voichiţa vorbeau tot despre bătălie. 

— Se cheamă că întîia lovitură i-am dat-o 
bine, cu sete, drept la mir. Nu l-am înfrînt de 
tot, dar l-am zdruncinat să ne ţină minte. 

Voichiţa îşi aminti că Grue a plecat fără să- 
şi fi luat ceva de mîncare : „Şi doar i-am adus 
slănină, brînză şi o ploscă de vin”. Cînd le 
scoase din desaga de la oblinc, Calapăr se 
bucură nespus : 

— Minunat! Vorba ceea : cînd mai bei şi 
mai mănînci, parcă nu te prea usuci... Pui de 
lele, meşter la toate cele, lasă jocul şi aţiţă 
focul! 

— Aţiţ, bădiţă, dar să-mi găseşti un rang 
mai mare ca... pui de lele. Şi să-l ştie şi măria 
sa, ca să-l treacă în... divan. 

— Azi ţi se potriveşte rangul de... pui de 
voinic. 

Suflînd în foc, băieţaşul gindea cu glas tare 
: „Mda... primesc rangul : lliuţă cel mic, pui de 
voinic...” 

Dorondoc tăie slănina în bucăţi, o crestă, o 
înfipse în ţigle cioplite din nuiele de alun, Iliuţă 
le roti deasupra jarului, pînă începură a sfirii şi 
a se rumeni. Şi întinseră pe iarbă o masă, în 
care vinul venea drept ca o binecuvîntare 
pentru „bietul pîntece chinuit de foame”, cum 
zicea Calapăr. 

— Gustă şi domnia ta, jupîniţă, o îndemnă 
Dorondoc. 

— Gust, prieteni, că dacă-s printre oşteni, 
măcar la mîncare să mă port ca un oştean. 

— După ce traseră cîte două-trei gituri din 
ploscă, tot Dorondoc pofti să-i zică un cîntec, 
ajutîndu-se din cînd în cînd de fluier : 

— Cît am stat cu ochii la stele, am izvodit 
nişte stihuri despre „Jeluirea lui Sinan paşa.” 
Le zic: 

Colo-n vale pe Neajlov, Sinan paşa strigă 
„0f”! „Foaie fir de trandafir, eu Sinan, mare 
vizir, de teamă de voievod, m-am prăvălit de pe 
pod. In mocirlă şi-n noroi, m-am zbătut ca un 
broscoi şi rămas-am fără dinţi, ocărit şi scos 
din minţi. Foaie albastră de pe vînt, cît trăi-voi 
pe pămînt şi dincolo, în mormînt, mă vor chinui 
vedenii : Mihai şi... Călugărenii”... 


10. Ce necazuri face pajura lui Iliuţa 


Fiindcă a doua zi şi în cele următoare 
otomanii au avut de lucru cu orînduirea 
taberei, cu aducerea altor butoaie cu pulbere 
de la Giurgiu, cu trimiterea răniților spre 
Dunăre, nu s-au mai gîndit să atace. Mihai 
vodă a chibzuit că-i mai bine să se retragă spre 
miazănoapte, dincolo de Tîrgovişte, pe rîul 

Dîmboviţa, pe drumul spre Bran, la Stoieneşti, 
la poalele munţilor Piatra Craiului, să aştepte 
ajutorul  transilvănenilor, cu Sigismund 
Bathory craiul. 

Dar, în nechibzuinţa lui, acest crai săvirşise 
două lucruri, cu totul neîngăduite şi vrednice 
de osîndă. Prin oamenii lui îl răpise, cu 
vicleşug, pe Aron vodă din Suceava şi-l 
închisese în cetatea Vinţ, nu departe de Alba 
Iulia, cu gînd să-l otrăvească. Domn în Moldova 
l-a pus pe un om de jos: Ştefan Răzvan, cu 
jurămînt să-i fie supus. Aşa, l-a lipsit pe Mihai 
vodă de un ajutor preţios în războiul cu 
sultanul. Al doilea : tocmai cînd Sinan ajunsese 
la Dunăre, în loc să treacă munţii şi să-şi 
unească oastea cu a lui Mihai, necugetatul crai 
hotări să-şi serbeze nunta cu o arhiducesă 
austriacă, nuntă regească, întinsă pe săptămîni 
de zile. Sinan paşa a avut, deci, răgaz să-şi 
tămăduiască rănile primite la Călugăreni, să 
repeadă în ţară prădalnicii lui acîngii, să 
jefuiască şi să ardă Bucureştii, Gherghița, 
Tîrgoviştea. Mii de femei şi copii robiţi. Zeci de 
sate nimicite. De răul duşmanului, locuitorii se 
bejeneau peste munţi ori spre Oltenia. Printre 
aceştia se aflau şi Voichiţa cu lliuţă. Mergeau 
desculti, flămînzi, însetaţi. Doreau să ajungă la 
Căluiu, limanul suferințelor. 

— Mi-s sîngerate tălpile, dar nu mă las, se 
îndirji Voichiţa. Iliuţă îşi sfişie cămaşa şi-i 
înfăşură picioarele. 

— Aşa-i mult mai bine. Dacă nu ne luau 
caii... Roaiba, săraca... 

— Bine c-am scăpat noi. Cai mai găsim, la 
Călui. 

Le era foame, dar se temeau să se apropie 
de sate : unele ardeau, pe altele le înconjurau 
acîngiii şi le prădau. Spre seară, au ajuns la 
Olt; dar cînd căutau un podar, să-i treacă pe 
celălalt mal, se ivi un piîlc de acîngii. Alergară 
la un grup de oameni, adunaţi pe mal, 
aşteptind să treacă riul. Bărbătoasă, sfătui 
oamenii să se armeze cu ciomege şi pietre, să 
dea cu topoarele pe care le aveau la ei. 

— Nu sînt mai mult de douăzeci! li gonim 
cu pietre! 

Şi, în adevăr, aşa au făcut. Loviţi de ploaia 
de pietre şi-au luat tălpăşiţa. De după dimburi 
au apărut însă alţii, peste treizeci. Au răzbătut 
prin pinza de ciomege şi bolovani aruncaţi, au 
despărţit grupul băjenarilor şi au început să-i 
jefuiască. Voiau aur, covoare şi fete frumoase. 
Pe Voichiţa pusese ochii căpetenia. lliuţă o 
întrebă cu lacrimi în glas : 

— Cum scăpăm de ei? 

— Numai dacă ne aruncăm în Olt. 

— Nul!... Aşteaptă : se zăreşte, la deal, o 
ceată de oşteni. Mă strecor pe după tufe şi-i 
chem să ne ajute... 

Voichiţa îl lăsă : „Să scape măcar el”... Vru 
să se arunce în apă, dar căpetenia o prinse de 
mînă şi-i făcu semn să urce în şa, lîngă dinsul. 
Se luptă, îl muşcă de mînă, îi smulse o scară de 
la şa. Acîngiului parcă îi plăcea această luptă 
cu o fată în zdrenţe, cu picioarele învelite în 
cîrpe, cu părul despletit, cu ochii învăpăiaţi de 
spaimă şi mînie şi, totuşi, frumoasă. 

Dar, cînd era gata s-o doboare, pe muchia 
malului apărură oştenii aduşi de Iliuţă. Spre 
norocul lor s-a nimerit ca, în frunte, să fie 
tocmai Calapăr, trimis, cu încă alte zece cete, 
să apere băjenarii de răul acîngiilor şi să-i 
treacă Oltul, podărind. Gonind prădătorii, 
prietenul lui Grue o trecu pe Voichiţa şi pe 
Iliuţă dincolo de rîu, le făcu rost de cai şi-i 
călăuzi pînă la Craiova. 

In cele două zile cît a durat drumul, 
Calapăr s-a încredinţat că logodnica lui Grue e 
o fiinţă deosebită. Ceru iertare, că pînă acum a 
socotit-o drept o boieroaică trufaşă, o piază rea 
pentru Român Grue. 

— Ion Calapăr, poznaşule, cînd am auzit că 
tu l-ai uns pe tata cu miere, voiam să te sfişii, 
să-ţi scot ochii. Dar cît am fost captivă la Gazi 

Ghirai, mi-am dat seama ce om, ce prieten 
nepreţuit eşti şi, de-atunci te simt în inima mea 
ca pe un frate. 

Singur, gonind pe valea Oltului, Român 
Grue vorbea cu armăsarul, despre cele aflate la 
Alba Iulia : „Aron vodă închis la Vinţ. In Alba 
Iulia nuntă mare, cu mii de musafiri, cu belşug 
de mîncare şi băutură, cu lăutari italieni, cu 
dânţuitoare spaniole şi măscărici de la riga 
Franţei. De asta întîrzie. Noi ne batem, iar el 
petrece... Dreptate-i asta? Şi doamna Velica, 
nicăieri : acul în carul cu fîn... Nici la Cetea n- 
am găsit-o”... 

Dar, spre marea-i bucurie, mai jos de 
Rimnicul Vilcea se întilni cu Calapăr şi 
Dorondoc, parcă i-ar fi ieşit anume înainte : 

— Căpitane Român Grue, noi n-avem nici 
un spor şi nici un rost despărțiți. Am isprăvit 
cu  podăritul pe Olt, dar cu  isprăvile 
neobişnuite, nu. Hai la tabără! 

Aşa vorbea Dorondoc, iar Calapăr trase de 
frîu calul : 

— Uite-o caravană cu pradă!... E străjuită 
de şase spabhii. 

— Atacăm? întrebă Dorondoc. 

— Galop, după pilcul de copaci de colo! 
porunci Grue. Descălecară, aşteptind să se 
apropie. Numărară : douăsprezece harabale 

încărcate, vîrf, cu saci, putini, legături, 
baloturi, bine aşezate, strîns legate, să ţină 
pînă la Dunăre. Grue hotărî : 

— Eu mă reped la cei din frunte ; Calapar 
la cei din mijloc ; Dorondoc la cei din urmă. 
Strigăm, ca să părem mai mulţi... Gata! Păzea, 
ticăloşilor!... Hainilor!... Hapsînilor!... 
Căpcăunilor!... 

Urlau şi roteau săbiile în şuer. Şi caii îi 
ajutau cu nechez de spaimă. 

— Fugiţi!... Fugiţi, nelegiuiţilor!... 
Păgînilor!... Tilharilor!... 

În adevăr, paznicii caravanei s-au speriat, 
chiar mai repede decît şi-au închipuit Grue şi 
prietenii lui. Dar cum drumurile pe cîmpie erau 
pline de cete de acîngii, hotăriră să urce 
harabalele la Cozia, să le dea în seama 
călugărilor, să le înapoieze celor păgubiţi, iar 
ei să intre în Transilvania, să ajungă la Alba 
Iulia, s-o mai caute, toţi trei, pe Velica doamna 
şi să mai afle cîte ceva despre gîndurile 
craiului ; apoi să treacă munţii pe la Bran şi să 
coboare în tabăra de la Stoieneşti. 

— Nu mă pot întoarce înainte de a înmîna 
doamnei Velica scrisoarea măriei sale. Aş fi cel 
mai nevrednic olăcar. 

Pe drum, de la Craiova la Căluiu, lliuţă 
privea nu atît la locurile prin care treceau, cît 

admira calul Voichiţei, rochia, ilicul, bluza, 
cuşmuliţa, cizmele şi mănuşile pe care fata le 
purta acum, după ce atitea zile mersese în 
zdrenţe, desculţă, cu picioarele însîngerate. 
Las' că şi el era îmbrăcat ca un boier. S-a 
scăldat în Jiu, a aruncat zdrenţele de pe el — 
cămaşă nu mai avea : o făcuse obiele şi-i 
înfăşurase cu ele tălpile Voichiţei — şi a 
îmbrăcat straie noi, pe măsură, aşa cum numai 
cînd a pornit cu Român Grue spre Sibiu mai 
purtase. Calul, bun, frumos, ager, deşi cam 
înalt pentru el. „Calul nu mai creşte, a zis 
jupîniţa, dar tu n-ai să rămii un năpiîrstoc.” Şi l- 
a plătit cît a cerut neguţătorul. Îl rodea însă un 
gînd şi nu se putu stăpîni de a întreba : 

— Jupiniţă, de unde are bădiţa Calapăr 
atiţia bani? Am văzut că ţi-a dat şi domniei tale 
o pungă plină. 

— De la turci, Iliuţă. 

Şi povesti cum au îngropat banii găsiţi la 
spahiul venit să-l cumpere pe Dan vistierul. 
Cînd au plecat din Călugăreni, i-au dezgropat 
şi i-au dus măriei sale. Dar măria sa a ris : „Nu- 
mi pătez cugetul cu argintii Iudei ; pe voi însă 
vă dezleg de păcat. Şi ca iertarea să fie 
deplină, dăruiţi un sfert minăstirii Căluiu, 
unde-am găzduit în vremuri grele”. Acea 

pătrime se află la mine : m-a rugat Calapăr s-o 
duc stareţului. 

S-au odihnit la Căluiu cinci zile. lliuţă s-a 
jucat cu pajura Mocăneaţa : începuse să 
zboare ; dar, îmblînzită, venea şi-şi lua porţia 
de carne de pe treptele chiliei călugărului 
vraci. Noaptea dormea în cerdacul 
arhondaricului, cuminte ca un gînsac. 

Se simțeau cît se poate de bine în liniştea 
şi pacea de la Căluiu ; totuşi pe Iliuţă îl rodea 
neastimpărul. 

— Jupiniţă, cît o să stăm aici, de pomană, 
printre moşnegi şi călugări trândavi? 

— Şi ce-ai vrea să faci, pui de lele? 

— Păi... m-aş duce la tabără. Acolo-i altă 
viaţă! 

— Şi pe mine cui mă laşi, pajule? 

— Ei, parcă nu văd eu că şi domniei tale tot 
la tabără ti-i gîndul?! 

— Merg cu tine pînă la Rîmnicul Vilcea. 

— Ştii ce? Iau şi pajura cu mine. 

— Ce-ţi trebuie? Doar aşa, ca s-o duci în 
munte, unde i-i locul. 

— Mici dragă... s-a vindecat, s-a deprins cu 
mine, dar cred că ai dreptate, că tot pe stînci i- 
ar plăcea mai mult. Şi, slăbită cum e, nu poate 
zbura de-aici, pînă la munţi. Hai, Mocăneaţă, 
cu noi! 

— Dacă aşa ţi-i placul, ia-o. Nu eşti tu... 
isteţul cu pajura? 

— E un rang nou? Pui de lele, pui de voinic, 
paj, isteţul cu pajura... Bogat mai sînt! 

— De la Riîmnic, prin Loviştea ieşim pe sub 
munte, la tabără. 

— De unde eşti, moşule? întrebă Român 
Grue pe bătrinul cu cojoc întors, oprit să 
privească zidul cetăţii şi lumea care se perinda 
prin preajmă. 

— Mi-s dîn Abrud. Dară 'netale? 

— De peste munţi, de la Bucureşti. 

— E! Păi, nu-i rezbel pe-acolo? 

— Război de cel mare, moşule! 

— Bătutu-l-aţi pă turc, nu-i aşe? 

— L-am bătut şi-l mai batem, pină-l 
alungăm din ţară. 

— No! Dară nu ştii cînd vine acel Mihai 
vodă şi la noi? Că şi aice sînt felurite feluri 
de... osmanlii asupritori păntru români. 

— Ce ziceţi, fraţilor, de gîndurile moşului 
din Abrud? 

— Faima zboară repede. lar oamenii 
totdeauna au visat un călăuz, un om mare care 
să-i ajute a se despovăra de năcazuri şi 
asuprire, răspunse Dorondoc. 

— Io zic, de-l vedeţi pe-acel viteaz Mihai 
vodă, să-l rugaţi a veni şi pă la noi, cum am zis. 

Ce-i a trece munţii?! Noi de-atitea ori trecutu-i- 
am cu oile ori cu ciubărele. Şi i-am trece şi cu 
arma, dac-am avea cîrmaci. 

— Te încredinţăm, moşule, c-o să-i spunem. 

Vorba cu bătrinul din Abrud se întrerupse 
brusc : într-o trăsură cu doi cai roibi, Calapăr o 
zări pe Velica doamna. Grue sări în şa, o 
ajunse, prinse calul din stînga de zăbală şi opri 
trăsura. Doamna se sperie, ca de-un lotru. 

— Doamna Velica... Te caut de-o 
săptămînă. Iertare că te-am speriat, dar... Sînt 
căpitanul Român Grue şi aduc scrisoare de la 
măria sa. 

— A, te cunosc... se linişti doamna. Dă-mi-o, 
repede, să nu mă vadă oamenii craiului! Mă 
păzesc ca pe-o tilhăriţă. N-am voie să ies din 
cetate decît pînă la biserică. 

— De ce? 

— 'Trufie şi micime sufletească. L-au ucis pe 
Aron vodă! 

— Doamnă, măria sa Mihai vodă mi-a 
poruncit să-ţi povestesc cum a fost bătălia de 
la Călugăreni. 

— Vino, te rog, la biserica noastră. Intri la 
cinci minute după mine. 

Peste minutele hotărite, aşezat în strana de 
lîngă strana Velicăi, Român Grue povestea, în 
şoaptă. Doamna asculta cu tîmpla lipită de 

spetează, zîmbind bucuroasă ori lăcrămînd de 
durere. 

— Dacă măria sa mai avea zece mii de 
oşteni, sărbătoream Sîntămăria la Giurgiu, 
aruncîndu-l pe Sinan paşa, cu toţi ai lui, în 
Dunăre. Mărită doamnă, se ştie cînd va porni 
craiul cu oastea peste munţi? 

Doamna ceru preotului o bucată de hirtie şi 
scrise cîteva rînduri, grăbite. 

— Împătureşte tu răvaşul şi-l dai măriei 
sale, în taină. Îi spui aşa : Fabio Genga, 
secretarul, ştie că Sigismund craiul pleacă 
peste cinci zile la tabără. Ai înţeles? 

— Sărut dreapta, mărită doamnă! se înclină 
Grue şi ieşi din bisericuţa nu prea luminoasă, 
dar primitoare ca o casă de român gospodar. 
Alergă la prieteni, încalecă şi grăi: 

— Plecâăm chiar acum! Porunca a fost 
împlinită. 

— Trecem pe la Sibiu, pe la „Butoiul de 
Aur”, Român Grue? 

— S-o vedem pe Else, Calapăr... 

— Păi, de asta-mi eşti tu drag, măi Grue, 
viteazul vitejilor! La Călugăreni nu te-a atins 
nici o suliță, nici un iatagan, nici o săgeată, 
parcă erai vrăjit. Dar şi Lăstun : te-a purtat ca 
un zmeu. 

— Tu, Calapăr, ai spus odată : voinicul fără 
cal e ca peştele pe mal. Şi numai la război se 
cunosc vitejii. 

După ce, cu mare bucurie, o văd pe Frau 
Else şi beau un ulcior cu vin, împreună cu 
Micloş, gonesc pe Olt în sus şi, trecînd pe la 
Bran, seara, ajung în tabără la Stoieneşti. 

L-au găsit pe măria sa stînd pe gînduri, 
singur, pe un butuc gros, în faţa cortului. 
Zimbi, cînd Român Grue îi întinse răvaşul scris 
pe o jumătate de pagină albă dintr-o carte de 
rugăciuni. Citi : „Mihai, craiul vine, în sfîrşit, 
cu 15 000 şi 800 călăreţi din Toscana, sub 
porunca lui Silvio Piccolomini, cu patru tunuri 
de cele mari”. Apoi oftă cu uşurare : 

— În sfîrşit! 

— Iertare, măria ta : la Sibiu, un prieten 
mai vechi, Reiterul Micloş, ştia că vine şi 
Ştefan vodă Răzvan de la Moldova cu trei mii. 

— Da, au ajuns la Braşov. N-a venit pe la 
Focşani de teama acîngiilor, care pradă din Olt 
în Siret. 

Aşa cum îl vestise Velica, peste şapte zile, 
oastea craiului a trecut pe la Bran şi s-a întîlnit 
cu oastea lui Mihai vodă la Rucăr. A doua zi, au 
sosit şi moldovenii. Voievodul cerea să 
grăbească marşul spre Tîrgovişte şi Bucureşti, 
dar Sigismund tărăgăâna : ba că nu i-au sosit 

toate armele, ba că se împlineau nu ştiu cîte 
zile de la nuntă şi voia să le sărbătorească în 
tihnă ; ba că steaua îi era în atingere cu o 
planetă neprielnică ; ba că — şi asta a fost cea 
mai grozavă — pe cortul voievodului român, şi 
nu pe al lui, se aşeza o pajură mare. Mihai 
vodă nu dăduse nici o însemnătate acestui fapt 
întîmplător, dar auzind că pajura a ajuns 
pricină de supărare, a întrebat-o pe Voichiţa. 
Fata i-a dat răspunsul, cu multă mirare şi 
surprindere : 

— Nu-i nici semn, nici ciudăţenie, nici 
vrajă. E pajura lui lliuţă, măria ta. E aproape 
îmblinzită. 

— Cea de la Căluiu?... A îmblinzit-o puiul 
de lele! rise vodă. 

— Înălţat la rangul de... puiul de voinic, 
măria ta, glumi Voichiţa. 

— Cheamă-l aici! 

Strigat, Iliuţă, se înfăţişă în grabă. 

— A ta-i jivina cocoţată pe boldul cortului 
meu? 

— Da, măria ta! 

— Hm!... Cu roata, la Călugăreni, ai 
nimerit-o, dar aici, cu jivina asta, ai smintit-o. 

— De ce, măria ta? Că-i cuminte : nu 
murdăreşte, nu strică nimic. 

— Ba strică, lliuţă, pui de voinic ; strică 
ţării întregi! înţelegi? 

— Atunci... atunci, c-o săgeată... gata! dacă 
strică... 

— Nu, n-o omori; înduplec-o doar să se 
aşeze pe cortul craiului Sigismund. Dar nu 
oricum, ci aşa, ca de la sine şi ca un semnal 
vitejiei celui care... doarme în acel cort de 
mătasă. i 

— Cum porunceşti, măria ta... Insă orātania 
s-a învăţat pe cortul măriei tale şi pîn'o 
dezvâţ... 

— O pajură, măria ta, devine simbolul 
vitejiei numai cînd stă pe cortul unui viteaz, 
surise Voichiţa. 

— Unii se cred viteji numai pentru că din 
întîmplare se aşează un vultur pe boldul 
cortului lor. 

Între atîtea multe şi mari griji ale 
războiului, povestea cu pajura lui lliuţă părea 
multora, pe drept cuvînt, o îndeletnicire fără 
noimă, caraghioasă, neroadă.. 

— Măria sa să poruncească asemenea 
şotie? se mira Calapăr, oarecum ciudos că nu i- 
a trecut lui prin cap şi pozna asta. 

De şapte ori, din şapte locuri a aruncat 
lliuţă pajura în sus şi după ce s-a rotit 
deasupra celor două tabere vecine, a venit şi s- 

a aşezat tot pe cortul măriei sale. A opta oară 
s-a înălţat sus, sus şi părea că se va pierde în 
munţii Piatra Craiului, dar s-a întors şi s-a 
rotit, o vreme, pe deasupra taberei craiului 
Sigismund. Mulţi nobili şi căpitani de cei mari 
o urmăreau, cu emoție, ca pe-o minune. Dar îi 
înecă lehametea şi ciuda cînd o văzură 
aşezîndu-se tot pe cortul lui Mihai vodă. 

Ce era de făcut? Craiul se bosumflase, 
umbla năuc şi nici nu voia să mai intre în cort. 
Slujitorii îl mutară în trei locuri. Trei preoţi îl 
sfinţiră cu rugăciuni. Astrologul Dumitru îl 
orientase după cele mai norocoase stele şi 
planete. Degeaba : pajura trăgea tot la cortul 
românului. 

A treia zi, cînd şi lighioana asta se săturase 
de atita zbor cu de-a sila şi dădea să-l 
ciupească pe lliuţă de obraz, Dorondoc se 
întilni cu Reiterul Micloş. Schimbară cîte o 
vorbă şi se arătară bucuroşi că vor lupta 
împreună. In vorbire românul o făcu pe 
nepriceputul : 

— Prietene Micloş, nu ştii de ce mai marii 
voştri urmăresc, cu atita sîrg, pajura care... 

— Chiar nu ştii? Craiul nostru, tinerelul 
ăsta pe care-l vezi aşa de bogat înveşmîntat, 
care poartă platoşă de argint şi coif de aur este 
un închipuit : se crede mare cruciat, căpetenia 

întregii oştiri care luptă împotriva lui Sinan 
paşa. lar dacă un vultur se aşează pe cortul lui 
înseamnă că victoria va fi a lui. Şi nu urneşte 
tabăra de aici, pînă cînd pajura nu-şi schimbă 
locul. Înţelegi? 

— Ce prostie! Parcă-i înţeles cu Sinan să-l 
lase-n pace pînă cară toată avuţia ţării. Că 
afurisita zburătoare s-ar putea să nu se aşeze 
nicicînd pe cortul unui... 

— Ce să-i faci? Nimeni nu-i în stare a-i 
scoate prostia din cap. 

— Cu alte cuvinte, totul atîrnă de pajura lui 
Iliuţă, zimbi amar Moţoc Dorondoc. 

— Cum adică? nu înţelegea Micloş. Ce-i cu 
Iliuţa? 

— Pajura e a băieţaşului. Şi dacă jivina 
binevoieşte a se aşeza pe cortul princiar, 
măritul ocîrmuitor intră în luptă, altminteri, 
halal de capul nostru şi-l bate fericea pe Sinan 
paşa. 

— Hm... aş lua eu pasărea s-o aşez, la 
noapte, pe cortul craiului, dar nu omul ci... o 
poruncă de sus trebuie s-o înduplece, să-i 
poruncească a se aşeza, ca... proorocirea să fie 
semn ceresc. 

Tot bătîndu-se cu gîndurile, au ajuns la 
tabăra română, unde s-au întilnit cu Grue, 

Calapăr, Voichiţa şi lliuţă ; ţinură sfat, în 
regulă, cu toţii. Băieţaşul se simţi vinovat: 

— O prind şi-i sucesc gitul! Pacoste, nu 
pajură... 

— Nu, Iliuţă! se împotrivi Micloş. Să ne mai 
gîndim. 

— Reiter Micloş, mi se pare că Sigismund 
craiul e numai bun să încilcească fuioare, îl 
categorisi Calapăr. Hurdu-burdu prin cămară, 
ia-l de păr şi dă-l afară, înainte de Crăciun, că 
de alta nu-i bun. 

— Ai dreptate, dar de, e... crai. 

— Fraţilor, vulturului îi plac stîrvurile ; deci 
să punem o bucată de carne în boldul cortului 
crăiesc! îşi dete cu părerea Grue. 

— Asta-i, Grue! se bucură Micloş. Idee 
miîntuitoare!... 

— Atunci, cavalere, rise Calapăr, de la 
Iliuţă taina semnelor cereşti a trecut în seama 
domniei tale. 

Craiul era la vinătoare în ziua aceea. 
Micloş şi Calapăr jertfiră un berbec, puseră 
într-o legătură de pînză toate măruntaiele şi, 
cu voia căpitanului de strajă, le aşezară pe cort 
lîngă flamura bathorească. Iar cînd craiul, cu 
tot alaiul, se întorcea de la vînătoare, Iliuţă, 
urcat într-un fag bătrîn, dădu drumul pajurei, 
poruncindu-i mînios : 

— Dacă nu _ te-aşezi pe cort crâiesc, 
Mocăneaţo, îţi sucesc gîtul! Acolo ţi-am pus 
burdihan de berbec, ce n-ai mîncat tu 
niciodată. Auzi? La cort crăiesc! 

Soarele se apropia de asfinţit. Alaiul 
craiului intra falnic în tabără : slujitorii purtau 
pe prăjini trei cerbi, două căprioare şi mult 
vinat mărunt, în doi cerbi se aflau înfipte cîte o 
săgeată... crăiască, după spusa celor care le-au 
ochit şi slobozit, de alături şi aproape în 
aceeaşi clipă cu craiul, care se credea cel mai 
meşter ochitor şi cel mai mare vînător. Cînd 
văzură pajura rotindu-se pe cer, toţi, în cap cu 
Sigismund însuşi se opriră, urmărind-o cu 
încordare : „Ce va face?... Unde va poposi?... E 
o pajură a semnului ori stîrpitură neroadă?...” 

In tabăra română, prietenii lui Român Grue 
urmăreau rotirea păsării.. Cea mai emoţionată 
era Voichiţa : 

—  Zboară spre Piatra Craiului!... Se 
duce!... Nu... se întoarce, rotit. lliuţă, ai 
descîntat-o bine? 

Craiul şi nemeşimea din jur umblau cu 
ochii pe cer, răsucindu-şi giturile după 
hachiţele răpitoarei, cînd la dreapta, cînd la 
stînga, cînd jos, cînd sus. De cinci ori 
urmăritorii din cele două tabere au avut 
impresia că pasărea pleacă definitiv şi se 

întristau, pentru ca să li se aşeze inima la loc, 
cînd pajura se întorcea, răsucindu-şi capul, 
parc-ar fi ochit cortul craiului. lar cînd se 
răzgîndi, apropiindu-se de cortul voievodului 
Mihai, Calapăr sări în sus : 

— Ne-ai ameţit!... Ticăloaso! Slobod o 
săgeată în tine, dacă... Pe cortul craiului! Că 
are boldul aurit şi flamură brodată tot cu 
aur!... Chioaro, nu vezi? Nu-ţi miroase a 
borhăie de berbec? Neroadă ce eşti! Am tăiat 
degeaba ditamai berbecul... A... L-ai văzut!... 
Te repezi!... Te aşezi, filfiind cu aripile-ţi 
mari... Uite cum flutură flamura-n vîntul 
aripilor tale... 

Din tabăra craiului, răzbătură urale 
puternice. Din fagul unde urcase cu pajura, 
Iliuţă îl vedea pe Sigismund cum îşi trage sabia 
din teacă şi o salută solemn, ca pe un semn 
binecuvîntat, ca pe o minune cerească. Uralele 
cuprind toată tabăra crăiască, făcînd să 
tremure văzduhul. 

Peste un sfert de ceas, cavalerul Micloş îl 
vesti pe Român Grue : 

— Miine, pornim la luptă! Craiul şi toţi cei 
din jur s-au încredinţat că pajura le-a arătat 
semnul biruinţei. 

— Vai, surise Grue, filozofic : cîte lucruri 
mari şi înțelepte atîrnă de o mică şi neroadă 
minciună... 


11. În căutarea papucilor lui Sinan Paşa 


Nehotărirea, îngăimarea craiului 
Sigismund au folosit mult lui Sinan paşa : a 
aflat cu ce oaste veneau asupra lui cei trei 
aliaţi şi a plecat din Tîrgovişte. L-a lăsat pe Ali 
paşa să se bată în cetate ; dar românii au 
zdrobit repede rezistenţa duşmanului. A patra 
zi au pornit grăbiţi, să-l ajungă pe Sinan la 
Bucureşti. Călăreţii, printre care se aflau şi 
Român Grue, Calapăr şi Dorondoc, galopînd 
spre miazăzi, păreau o năpustire de furtună 
după un pirjol de secetă. In preajma 
Bucureştilor, stolul lui Grue a ajutat ceata lui 
Toma Neagu să iasă dintr-o împresurare, 
tocmai cînd acîngiii, de trei ori mai mulţi, erau 
gata s-o răpună. l-au îmbărbătat pe oşteni, au 
lovit din dreapta şi, într-un sfert de ceas, 
atacatorii au împinzit cîmpul, fugind şi 
părăsind prada în mîinile lui Toma Neagu. 
Vornicul a lăsat trufia la o parte şi i-a mulţumit 
lui Român Grue şi alor lui poruncind apoi 
slujitorilor să ducă, în satul din apropiere, 

carele cu lucrurile prădate şi să le împartă 
oamenilor. 

— Bine faci, cinstite vornice şi tată socru. 
Ei, dar eşti rănit la faţă! 

— Eh, o zgîrietură... S-a închegat sîngele în 
barbă. Dar cine ţi-a spus că mă aflam în 
primejdie? 

— Voichiţa, iar ea a auzit de la Iliuţă. 

— Inimoasă logodnică ai, căpitane Român 
Grue! 

— Dacă nu era cum este, n-o îndrăgeam. S- 
a obişnuit cu tabăra şi cu luptele, parcă ar fi 
crescut numai între ostaşi. Nu-i aşa, Voichiţa? 
o întrebă Grue văzind-o că se apropie de 
părintele său, bucuroasă că a mai dat la spate 
o primejdie. 

— Nevoia îl învaţă pe om, zice o zicală de-a 
lui Calapăr. 

— Dacă n-ai fi femeie, Mihai vodă ti-ar 
încredința un stol, să-l duci la luptă. 

— Crezi că nu m-aş prinde? Dacă mă 
pregătesc... Mai ales că acum Sinan paşa fuge 
de-şi pierde papucii. 

În popasul din preajma Bucureştilor, s-au 
întilnit cu un stol de oşteni moldoveni ; unul o 
cunoscu pe Voichiţa : 

— Să trăieşti, domniţă! Mata mi-ai oblojit 
rana ce-o primisem la braţ. 

— Te-ai vindecat, oştene? 

— Aproape! Dacă vii la Suceava, te cinstesc 
cu vin de Cotnar şi mere de Rădăşeni! Petrea 
lui Pintilie îmi zice. 

— Am să vin!... Să mă aştepţi : sînt Voichiţa 
lui Român Grue Grozovanul... Ții minte? 

— Cum să nu! Că trebuie să hie di pi la noi, 
că l-am pus şi în cîntec : „Român Grue 
Grozovanu, care-a sărăcit pe hanu”... 

Ar mai fi vorbit mult, dacă nu venea 
poruncă să pornească, galop, spre Bucureşti. 

— La Tîrgovişte am prins patru paşale, aici 
m-aş bucura să-l prindem măcar pe emirul, cel 
care voia capete de ghiauri înşirate pe treptele 
casei, vorbi Român Grue, apoi îşi sfătui 


logodnica să rămînă în Bucureşti : Te 
odihneşti, rinduieşti casa, dacă n-or fi distrus-o 
acîngiii... 


— Bine, Grue : doresc să-ţi arăt că ştiu a fi 
şi gospodină. 

Deşi se întărise cu palisadă de pămînt şi 
lemn, Sinan paşa n-a îndrăznit să se prindă în 
luptă în Bucureşti, ci a gonit, din răsputeri, 
spre Dunăre, urmărit îndeaproape de oştenii 
lui Mihai vodă. Pierduse orice nădejde în 
victorie. Voia doar să-şi adune ienicerii şi 
spahiii, răspîndiţi după pradă şi să reziste la 


485 


Giurgiu, pînă trece toată prada peste Dunăre. 
Prada şi viaţa, atît. 

Dar Mihai vodă nu i-a dat răgaz. Sosind în 
iureş, l-a împresurat, tăindu-i orice legătură cu 
ţara. Şi numai încetineala lui Sigismund l-a 
împiedicat de a-l prinde pe malul românesc, 
aşa cum s-ar fi cuvenit şi ar fi meritat. 

Spre uimirea Voichiţei, în a treia zi de 
muncă pentru orînduirea casei, Iliuţă o vesti că 
o doamnă, pe care a mai văzut-o la Căluiu, a 
întrebat, la Curtea domnească, dacă ştie 
cineva unde stă boierul Toma Neagu. 

— Pe domnia ta te caută, jupiniţă : de 
aceea am adus-o aici. Văzind-o, uimirea fetei se 
preschimbă în mare bucurie : 

— Doamnă Velica! 

— Voichiţa, am fugit din Alba Iulia, ca să 
scap de stăruinţele a trei nemeşi din neamul 
Czaki, care mă cer soţie. Şi te-am căutat cu 
rugămintea să mă însoţeşti cît mai aproape de 
locul unde se dă bătălia. 

— Foarte bucuroasă, doamnă, cu toate că 
logodnicul meu mi-a dat povaţă să stau în 
Bucureşti şi să fac rînduială în gospodărie. 

— Am să-l rog să te ierte că nu-i respecţi, 
întrutotul, dorinţa. Însoţite de Iliuţă, au pornit, 
călări, spre Giurgiu. Pe drum, Voichiţa şi-a 
alcătuit o strajă din cinci oşteni care, răniţi la 

miîini ori la picioare, rămăseseră în urmă, să se 
bandajeze şi acum grăbeau spre grosul oastei. 
Au dormit, adică au moţăit pe cîte un braţ de 
fin cărat de lliuţă, într-un han pustiu din 
Călugăreni. La ziuă, au privit locul bătăliei, 
mlaştina în care mai pluteau încă scuturi şi 
sulițe rupte, podul de pe care s-a prăbuşit 
Sinan, dar dres acum de oastea lui Mihai, 
dealul de pe care Calapăr şi lliuţă au slobozit 
roata spre tabăra duşmană, apoi au grăbit spre 
miazăzi, printre căruţe, olăcari, turme smulse 
de la prădători, cai şchiopi, părăsiţi, harabale 
otomane răsturnate în şanţuri, dovadă a 
răvăşirii ţării pricinuită de război. 

S-au oprit pe un deal, de unde străjerii 
însoțitori au socotit că se poate urmări bătălia, 
gata a fi dezlănţuită. Au descălecat. Erau atît 
de aproape, încît puteau cunoaşte cetele, 
stolurile şi comandanții lor : colo-i Stroe 
Buzescu, în dreapta banul Udrea, în stînga 
banul Manta şi Preda Buzescu. 

— Uite-l şi pe boier Neagu! 

— Da, da, tata!... Lîngă Udrea Băleanu. 

— Măria sa, cu straja, urcă pe dimbul 
cela!... arătă Iliuță. 

Auziră şi frînturi din vorbirea lui, aduse de 
vintul ce adia dinspre Dunăre : 

—... duduie pămîntul sub copitele cailor! 
Fulgere paloşele!  Trăsnească tunurile! 
Împroaşte săgețile... Ismailitenii cunoască tăria 
loviturii de pe urmă! Lovitura cea mai 
necruțătoare din furtuna cea mare! Şi să nu 
mai îndrăznească a ne călca ţara! 

Uralele înfiorară văzduhul şi lunca Dunării, 
pînă departe. Răsunară buciume, trompete, 
bubuiră tunuri, tropotiră caii, parcă tot vaerul 
lumii s-ar fi vărsat aici sub bolta limpede de 
toamnă. 

—  Nemaivazut! se minună lliuţă. La 
Tîrgovişte a fost o jucărie ; aici e grozav. Mai 
grozav ca la Călugăreni... 

— Îmi bate inima să se rupă!... grăi 
Voichiţa. Iată, voievodul intră în luptă... Grue-i 
lîngă măria sa. 

— Şi Calapăr, şi Dorondoc! cunoscu Iliuţă. 
Stroe Buzescu, cum mai loveşte, doamne! 

Urmăreau tunurile care trăgeau, cu bombe 
mari de fier, în grămada năpustită pe pod. 

— Se rupe podul!... Cad buluc în Dunăre, 
parc-ar răsturna racii dintr-o covată. 

— Şi-i duc valurile la vale! adăugă Voichiţa. 

Văzduhul tremura, clocotea, se zguduia tot 
mai tare, mai năucitor de mulţimea uralelor, 
vaietelor, zăngăniturilor, bubuiturilor. 

Doamna Velica, palidă, cu fălcile încleştate, 
cu pumnii  strîinşi, urmărea  bezmetica 
vinzoleală şi încleştare între oameni 
preschimbaţi în fiare. Şopti : 

— Doamne, de nu l-ar lovi vreo săgeată. De 
spadă şi suliță se apără el dar de săgeată... 
Voichiţa, dacă nu-l pot vedea pe măria sa după 
luptă... 

— De ce? se îndurera fata. 

— Mă urmăresc oamenii craiului. De aceea 
te rog să-i spui aşa : să se ferească de sabia 
unui nemeş cu barba roşie şi privire 
încrucişată. E tocmit ucigaş. 

— Ce au cu măria sa? întrebă Voichiţa, 
înţelegind că prevenirea era telul venirii şi 
primejduirii vieţii în preajma cîmpului de luptă. 

— Ei îl urăsc pentru că măria sa a cîştigat 
bătălia de la Călugăreni şi pe cea de la 
Tîrgovişte, iar acum, la Giurgiu... 

— Ar trebui să sară-n sus de bucurie că... 

— Tu, Voichiţa, eşti un suflet curat şi cinstit 
: nu cunoşti mişelia şi nevolnicia unor capete 
încoronate. Pe Aron vodă l-au ucis pentru că 
voia să aibă ţara slobodă. 

— Podul se tot rupe, vorbi lliuţă ca pentru 
sine, iar otomanii se prăvălesc în apă ca 
boabele în coşul morii. Nici n-au de ales : ori în 
valuri, ori în sabia românilor. Unde-o fi Sinan 

paşa? Dacă se prăbuşeşte de pe pod nu-şi mai 
poate pierde decît viaţa ; dinţii i-a lăsat la 
Călugăreni. 

— Uite-l pe nobilul cu barba roşie!... arătă 
Velica. Intră în luptă. Herbul, un pardos... Işi 
face loc spre voievod... Vai! Nu mai pot privi... 

— Alerg, doamnă să-l... 

— Zadarnic... Se năpusteşte... A aruncat 
sulița... A abătut-o cineva din zbor... 

— Grue!... Grue al meu! Ela... 

— Spada i-a frînt-o bădiţa Calapăr! strigă 
lliuţă, prins şi el de viîrtejul acestei fapte 
mişelnice. Dar nu-i turc!... Are cruce pe scut... 

Din apropiere s-auzi vorbă italiană. Velica 
tresări, ca muşcată de şarpe : 

— E Fabio Genga... m-a ajuns din urmă. 
Craiul m-a dat în seama lui : mă păzeşte să nu 
mă întîlnesc cu Mihai... Fug! Rămii sănătoasă, 
Voichiţa! Şi tu, voinicule! 

— Plecăciune, doamnă Velica! 

Iliuţă o urmări cu admiraţie cum sare în şa, 
sprintenă şi uşoară : 

— Nu-i doamnă, e împărăteasă prin 
frumuseţe, şopti băiatul. 

— Şi prin nefericire, Iliuţă... A, s-a aprins şi 
cetatea din Ostrov!... Hm... abia acum, la 
spartul tirgului intră şi ai lui Sigismund în 
luptă... Să coborîm şi să ajutăm răniții. 

Bătălia a durat pînă la chindie. S-a 
întîmplat ca stolul lui Român Grue să se tragă 
la un pic de odihnă, tocmai pe dealul de unde 
Voichiţa şi Velica priviseră desfăşurarea luptei. 
Micloş era cu dînşii. Se fălea că nici în Spania, 
nici în Italia, nici în Țările de Jos n-a văzut 
asemenea bătălie. Ceru plosca lui Calapăr, să- 
şi clătească gura de pulbere şi de fumul 
tunurilor. 

— E goală, cavalere! 

— Am eu o ploscă de vin, strigă Voichiţa 
dintre răniţi. lliuţă! 

În galop, băieţaşul luă plosca de la oblîncul 
şeii şi i-o întinse cavalerului, care trase o duşcă 
bună, apoi grăi : 

— Faină ţuică! 

— Ce mi-ai făcut, voinicule? îl dojeni 
Voichiţa. Ţuica era pentru răni. 

— Tartă, jupiniţa! Că şi eu sînt rănit, pe 
dinăuntru...  hohoti  Micloş. Te-am ales 
Artemida mea şi te-ai logodit cu căpitanul 
Român Grue. 

Plosca trecu din mină în mînă. Nicicînd 
ţuica românească nu li se păruse mai grozavă. 
Pentru că-i durea în suflet amintirea celor 
săvirşite în bătălie, schimbară vorbe despre 
uriaşa cantitate de lucruri prădate şi 

înghesuite în harabale, gata să le treacă 
prădătorii la Rusciuc. 

— Ca să adunăm şi să cărăm îndărăt toate 
bogăţiile risipite de acîngii aici, trebuie o 
jumătate de an, chibzui Dorondoc. 

— Să ne bucurăm că nu le-au trecut dincolo 
de fluviu, îl mîngiie Micloş. Că am luat zeci de 
mii de prizonieri. 

— Da, încă o dată am dirlobirlobrezit-o 
bine, îşi aminti Calapăr vorba lui. Iliuţă, adă şi 
plosca de vin. A, uite-l şi pe căpitan, salvatorul 
vieţii lui vodă! sări flăcăul în picioare şi-l 
îmbrăţişa pe Român Grue, apoi îi întinse plosca 
: Trage un gît şi priveşte colo, între răniţi, s-o 
vezi pe cea despre care spuneai c-ai lăsat-o să- 
şi rinduiască gospodăria la Bucureşti. O vezi? 
Ea-i mititeaua care umple argeaua, Voichiţa 
slaba care nu cunoaşte zăbava şi vine, cu 
graba, să ne cînte slava! 

— Voichiţa! se repezi Grue şi-o prinse în 
braţe : Ai spus că rămii în Bucureşti... 

— Am vrut să găsesc papucii lui Sinan, dar 
mi se pare că i-a pierdut şi s-au dus pe apa 
sîmbetei... 

— Priviţi alaiul craiului Sigismund! strigă 
Micloş. Străluceşte de mătase, aur şi pietre 
scumpe! 

— Şi Mihai vodă! Arată drept ca noi 
prăfuit şi stropit de tină... 

— Doamne, mult aş vrea să am curaj să-i 
întind o ploscă de vin... De aici de sus am văzut 
bătălia, ca-n palmă, povesti Voichiţa. 
Sigismund craiul şi alaiul lui abia acum ies din 
adăpost : l-a apărat păduricea de colo... 

— Dacă nu era pajura lui lliuţă, rise 
cavalerul Micloş, şi azi ar fi stat tot în tabără, 
la Rucăr, chitind care stea-i mai prielnică 
gloriei. 

— Tiii! exclamă Calapăr, cum am uitat că 
am fost astrolog?! Îi ghiceam în stele, de turba 
căţeaua trufiei măritului crai. Poporul zice că 
un fălos betegos e plin de ponos, e-un 
caraghios fără nici un folos. Pe scurt : fală 
mare traistă goală şi cap sec. 

După ce rise, cu poftă, Român Grue 
întoarse vorba : 

— Vă rog, nu fiţi cusurgii : un aliat trebuie 
vorbit şi de... bine. Dar nu înţeleg de ce acel 
nemeş saşiu, cu barba roşie s-a răpezit cu 
arma asupra măriei sale, voievodul nostru? Il 
presupunea turc? 

— Se vede că acei c-un ochi la slănină şi 
altul la făină ochesc în duşman şi nimeresc 
într-ai lor, făcu haz Calapăr. 

— Nu rideţi! îi opri Voichiţa. E un ucigaş! 

— Ucigaş? De unde ştii? 

— De la cineva de mare încredere, Grue. 
Vesteşte-l pe măria sa. Şi în şoaptă : Spune-i că 
doamna Velica a fost aici şi am privit, 
amîndouă, desfăşurarea luptei. Craiul o ţine 
sub priveghere şi pază. 

— Da?... Alerg la măria sa!... Dă-mi şi 
plosca : e însetat, de bună samă! 

Două săptămîni după bătălia de la Giurgiu, 
oştenii români au mai avut de urmărit cetele 
de acîngii răspîndite prin ţară după pradă. La 
tocmirea socotelilor s-a ştiut c-au doborit peste 
40 000 de duşmani. Oricum, războiul din 1595 
a însemnat sfîrşitul jalnic al faimei marelui 
vizir şi seraskier Sinan paşa, care s-a mai bătut 
la Tîrgovişte şi la Giurgiu, dar care, de fapt, 
era înfrînt de la Călugăreni. 


12. Nunta de la Sibiu 


Pentru că Bucureştii şi Tirgoviştea erau 
distruse şi ţara jefuită, Român Grue şi Voichiţa 
au hotărît să facă nunta la Sibiu, în hanul 
„Butoiul de Aur”. Măria sa a făgăduit să fie 
naş, mai ales că, îndată după Anul Nou, trebuia 
să-l viziteze pe craiul Sigismund, să pună alt 
temei alianţei, întru păstrarea independenţei 
cît mai neştirbite. După sărbători Grue şi 

Dorondoc au plecat la Sibiu să rînduiască, din 
vreme, cele cuvenite pentru nuntă. 

Era vreme de moină, aşa că au trecut uşor 
munţii. Calapăr a rămas la Novăceşti, să vină 
cu Voichiţa şi cu Toma Neagu. La Sibiu, totul a 
mers bine : Frau Else şi judele l-au ajutat pe 
Român Grue să aibă tot ce se cere pentru o 
nuntă la care naş e un voievod aşa de vestit ca 
Mihai vodă, din cealaltă ţară românească. 

La Alba Iulia căpitanul Român Grue şi 
Tudor Moţoc Dorondoc l-au întimpinat pe 
măria sa la intrarea în cetate, străjuindu-l apoi 
în toate cele patru zile cît a sfătuit cu craiul 
Sigismund. După miîhnirea de pe chipul măriei 
sale, Grue a înţeles că sfatul n-a fost cum ar fi 
trebuit şi ar fi dorit. L-a auzit vorbind cu Stroe 
Buzescu : 

— Nu face nimic, dar se încotoşmănează în 
fudulie şi în trufie, se făleşte cu biruinţele 
cîştigate de mine şi umblă după bani, ca ursul 
după miere. Nu-i întreg la minte. Ne încurcă, 
stolnice, ne încurcă rău de tot. Crede că poate 
orice şi că i se cuvine totul, fără a da nimic şi 
fără a face ceva. E un închipuit. 

În drum spre Sibiu, Grue s-a întîlnit cu 
Reiterul Micloş : 

— Căpitane Român Grue, trebuie să-ţi dau 
o veste cam şuie : la han, boierul Neagu a sosit 
fără Voichiţa. 

— Cum adică, fără? 

— Adică aşa : pe valea Oltului, nişte tilhari, 
poate rămăşiţă de acîngii rătăciţi au oprit sania 
ŞI... 

— Dar era în seama lui Calapăr! 

— Poznaşul a sărit s-o apere, dar acei 
tilhari l-au prins cu laţul. 

— Şi boier Neagu? 

— A scăpat, gonind caii pînă la Sibiu, după 
ajutorul tău. O clipă Grue văzu negru. Galopă 
pînă la han : 

— Tată socru, rămii aici, să-l primeşti pe 
măria sa ; eu alerg s-o salvez pe Voichiţa. 
Moţoc, frate, mă-nsoţeşti. 

Au galopat pînă la Cozia. Aici aflară de la 
stareţ că răpitorul a intrat cu o fată în 
miînăstire, cerînd să-l cunune. 

— Cine era, părinte stareţ? De unde venea? 
Cum îl chema? 

— Am jurat să nu spun, m-a ameninţat că- 
mi pradă chinovia. 

— Şi i-ai cununat? 

— M-au silit cu junghierul. Dar fata s-a 
împotrivit cu străşnicie a primi sfinta taină a 
cununiei. Cum avea mîinile legate, i-am cerut 

s-o dezlege ca să-şi facă sfinta cruce. Pe 
oşteanul însoțitor, slujitorii lui, avea zece! l-au 
legat de mîini şi de picioare, să fie martor la 
cununie. Eu îmi puneam patrafirul, cînd a 
intrat în biserică maica Teofana, mama măriei 
sale voievodul. Foarte s-a supărat văzînd că un 
boier sileşte o fată cu mîinile legate să-l 
primească mire. L-a stropşit cu mînie, i-a smuls 
junghierul de la brîu şi a tăiat legătura de la 
mîinile fetei. 

Român Grue mulţumi, alergă la Schitul din 
Ostrov să sărute mina maicii Teofana şi s-a 
întors la Sibiu unde a ajuns a treia zi, 
încredinţat că prietenul Calapăr şi Voichiţa îl 
aşteptau la han, deşi se întreba mereu, cum de 
nu s-au întîlnit pe drum. 

Dar în hanul cu mesele pregătite pentru 
nuntă, în hala cea mare împodobită cu covoare 
şi flori, cu scaune şi un jilţ sculptat ca un tron, 
întratita lume adunată, Grue nu-şi văzu 
mireasa.  Mîhnirea şi ruşinea, gata să-l 
doboare. Dar nici n-a avut vreme să se 

desmeticească şi să ia o hotărire, că Frau 

Else vesti intrarea naşilor : măria sa Mihai vod 
şi doamna Velica. Păşi să-l întîmpine, să-i 
poftească precum se cuvine şi să-şi des 
arce inima. Vodă se făcu a nu-l vedea. Primi î 
chinarea lui Toma Neagu. Se aşeză în jilţ ş 

— Lui Tudor Moţoc zis Dorondoc şi lui Ion 
Calapăr, flori ale oştirii mele, le dăruiesc cîte o 
moşie în judeţul Argeş. Pe căpitanul Român 
Grue Grozovanul îl înzestrez cu o moşie lingă 
Focşani, să fie cît mai aproape de Moldova 
lui... Bineînţeles cînd se va însura, că acum, 
după cîte mi s-a spus, i s-a furat mireasa şi... 
cîtu-i de grozovan, n-a fost încă în stare s-o 
afle. Se vede c-a uitat sfatul meu : viitorul şi 
norocul sînt ale celor care le cuceresc, nu ale 
celor care le aşteaptă la pîrleaz. 

— Măria ta, alerg s-o caut! Trebuie să... se 
pripi învinuitul, deşi i se părea că vodă mai 
mult şuguia decît dojenea. 

— Nu acum!... Aşteaptă, că poate îţi vine 
gînd de călugărie, întrucît nuntă fără mireasă 
nu s-a văzut încă. 

Grue înţelese, în sfîrşit, că vodă îl fierbea în 
oală seacă ; vedea că nuntaşii începeau a 
suride ciudat. li venea să urle de ruşine şi de 
ciudă, cînd pe uşa din stînga se arătă Calapăr, 
cu toiag de vătăjel peţitor, îşi înfipse bine 
picioarele în podea şi glăsui tare, bătînd tactul 

cu toiagul împodobit cu năframă înflorată şi 
panglici de multe culori : 

— Cinstite şi slăvite gazde! Pornirâm şi 
venirăm în faţa pămîntului, pe vălurirea 
vintului, venirăm bînd, chiuind şi-ntrebînd, caii 
galopînd, tare nechezînd, pe nări flăcărind, din 
copite scăpărind, pîn-am sosit şi v-am găsit. Şi 
v-am găsit sănătoşi, dar nu prea voioşi, ci 
întristaţi şi cam plouaţi. Totuşi nu vă supăraţi, 
dacă vă cerem floarea să ne-o daţi, floare 
mîndră, garofița pe nume Voichiţa. În genunchi 
vă rugăm să ne-o daţi, cinstiţi boieri şi crai, din 
ţara slăvitului Mihai. De nu ne-o daţi, cinstite 
feţe de doamne şi împărați, să ştiţi că avem 
sape, avem tirnăcoape, avem şi săbii ascuţite, 
care pe vrăjmaşi i-nvaţă minte, şi scoatem 
floarea din pămînt, şi-o luăm cu jurămînt, şi-o 
scoatem din rădăcină, s-o sădim la Grue-n 
grădină, locul să-i priiască, să nu se ofilească, 
ci să-mbobocească, să-nflorească şi mîndri 
urmaşi să rodească!... 

— Calapăr, se-ncruntă Grue, asta-i oraţie 
de nuntă ori o poznă de-a ta, ca să mă faci de 
tot risul? 

— Oraţie, mire frate, că mireasa ţi-am 
peţit-o, de la Cujbă am răpit-o şi-am adus-o, în 
galop, pe Olt în sus, din hop în hop, că eşti 
mire norocos, harnic, mindru şi frumos, iar ei 

inima-i dă ghes spre un bărbat aşa ales ; ales, 
bine-i să se ştie, dintr-o sută şi o mie... 

In clipa aceea, pe scara din fund cobori de 
la catul al doilea Velica doamna, cu mireasa de 
mînă. În urma lor veneau douăsprezece druşte, 
fete din Răşinari şi Sibiu, în frunte cu Frau 
Else şi Măria lui Pătraşcu din Novăceşti. In 
sală se stîrni rumoare ; strigări şi bătăi din 
palme, mirare, veselie, bucurie : 

—  Frumoasă-i mireasa!... Ce bine-i stă 
rochia şi hobotul!... Coroniţa-i de aur!... Dar şi 
naşa-i o minune... 

Grue se zăpăci, ameţit ca de-o nălucire din 
vis : era Voichiţa, mai frumoasă ca zinele din 
poveste, cum păşea spre el cu fruntea sus şi 
chipul luminat de fericire. Grue o prinse de 
mînă şi, amindoi, păşind ca-ntr-o plutire, se 
apropiară de nunul mare. 

Voievodul se ridică în jilţ, îi întimpină, le 
luă mîinile, le împreună şi-i sărută pe frunte, 
apoi zise, cu glas cald, părintesc, oleacă 
şuguitor : 

—  Primeşte-l mire, Voichiţa, măcar că-i 
îmbrăcat ca-n bătălia de la Călugăreni. Dar ştiu 
că are suflet viteaz, iar în ladă straie de mire. 
Daţi-vă sărutul de soţi. 

— Sărutaţi întîi mîna naşului şi a naşei! 
strigă Moţoc. 

Înfioraţi de emoție, îşi împliniră cinstita 
îndatorire. Toţi cei de faţă bătură din palme şi 
strigară urări de noroc şi sănătate. Toma 
Neagu îi îmbrăţişă, iar Moţoc făcu semn 
lăutarilor răşinăreni să zică, frumos, cîntările 
cele de datină. 

Cuceriţi de măreţia naşilor, de frumuseţea 
mirilor, toţi nuntaşii se dăruiră veseliei, cu 
totul. 

— Cine-i meşterul iscusit care mi-a rînduit 
astă aleasă şi înaltă sărbătoare? întrebă măria 
sa încet, parc-ar fi vorbit cu sine. 

— Eu, măria ta, răspunse Velica doamna. 
Ştiu că fericirea altora e ca o merinde dulce 
pentru inima măriei tale, ca şi pentru a mea. 

— Aceşti viteji, şopti măria sa, ne 
prilejuiesc nu numai biruinţi, ci şi bucuria de a 
ne vedea, frumoasă doamnă Velica. 

La ziuă, naşii au plecat : doamna Velica la 
Cetea, măria sa, la Tîrgovişte, pe la Cozia, să-şi 
vadă mama. Dar petrecerea a mai durat pînă-n 
prinz, cînd druştele au deshobotit mireasa. 
Hobotul şi coroniţa le-au pus pe capul lui Frau 
Else, iar ea, cum e obiceiul la români, şi-a ales 
mire pe Ion Calapăr. Asta a stîrnit multă 
veselie între toți nuntaşii, prilejuind noi 
închinări cu vin din belşug, în care timp 
năzdrăvanul izvoditor de zicale a mai scos 

cîteva, din nesecatul lui sac cu învăţăminte, 
pentru alţii. 

— Eu ştiu, iubiţi nuntaşi, că acela care are 
acasă pivniţă bună nu se duce să bea în 
crişmă. Că ascultătoare este numai soţia care 
ştie să poruncească soţului. Că nevasta cu 
minte bună e bărbatului cunună. Că pentru ca 
oamenii să poată trăi bine şi frumos, trebuie să 
moară toate cuvintele rele şi urite. Că soţia 
veselă este lumina casei şi bucuria vieţii... lar 
eu mă-nsor cînd s-o găsi un suflet milos să mă 
ia, cu toată desaga mea de nacafale şi zicale. 

Spre bucuria tuturor, Else l-a îmbrăţişat şi 
l-a sărutat. lar Calapăr : 

— Ei, dacă ştiam că sufletul milos e aşa de 
aproape, făceam trei nunţi odată. Că uite-l şi 
pe Dorondoc şi Maria : se uită unul la altul: ea 
ca veverița la alună, el ca lupul la mieluţă. 

După multe ropote de ris şi voie bună, 
Maria şi Dorondoc ziseră cîntarea miresei de 
rămas-bun ; îi însoțeau lăutarii din Răşinari. 

— Ia-ţi mireasă ziua bună, de la tată, de la 
mumă, de la fraţi, de la surori, de la grădina cu 
flori, de la fir de busuioc, de la feciorii din joc... 
Trandafir din cornul mesei, cum pling ochii 
miresei, cum mai rid ai mirelui, c-o duce la 
casa lui, ca pe-o rază-a soarelui... 

13. Întâlnire cu o veche coadă de topor 


După furtunosul an 1595, a urmat o vreme 
ceva mai liniştită. Încetul cu încetul, ţara şi-a 
tămăduit rănile ; oamenii s-au întors în satele 
lor. Au arat, semănat şi cules holdele, au 
ridicat case noi. Dar Român Grue şi prietenii 
lui n-au prea avut parte de linişte. Ori lupte 
peste Dunăre, ori slujbe de taină la curţi 
străine, ca însoțitori ai lui Stroe Buzescu, ori ai 
banului Mihalcea, ai altor dregători trimişi în 
solii lungi şi adesea pline de primejdie : la 
Suceava, la Cracovia, la Praga. Au umblat 
chiar cu unele treburi de îndemn la luptă ; pe 
la greci, bulgari, sîrbi, albanezi, popoare 
dornice, ca şi românii, a se ridica împotriva 
stăpînirii otomane. În acei ani, Țara 
Românească era independentă, iar 
independenţa faţa de sultan nu se putea 
menţine decît cu sabia. De aceea Mihai vodă 
căuta, cu orice preţ, să ţină prietenia, alianţa 
cu celelalte ţări creştine, începînd cu ţările 
române surori, Transilvania şi Moldova. Aşa au 
trecut vreo patru ani. 

Dar iată că  nestatornicul Sigismund 
Bathory, craiul de la Alba Iulia, a părăsit tronul 
pe seama vărului său cardinalul Andrei 
Bathory, prieten al otomanilor şi deci duşman 

al românilor şi al noroadelor dornice de 
libertate.  Văzindu-se ameninţat dinspre 
miazăzi şi dinspre miazănoapte, Mihai vodă a 
hotărît să-l alunge pe Andrei Bathory şi să 
unească Transilvania cu Țara Românească. 
Printre cei trimişi ca nişte înainte-mergători se 
aflau şi Român Grue, Calapăr şi Moţoc 
Dorondoc, care drumeţeau acum pe malul 
Mureşului, ascultind murmurul apei şi cîntarea 
păsărilor, dar dorind să întilnească localnici, cu 
care să stea de vorbă. Îmbrăcaseră rantii 
călugăreşti şi Grue devenise Ghenadie, 
Calapăr, Tarasie, iar Dorondoc, Calinic. 
Calapăr-Tarasie suspina : 

— Ei, dac-am fi călărit pe caii noştri şi nu 
pe mîrțoagele astea urecheate, ne-am simţi în 
apele vitejilor care avem dreptul a fi. 

— Mereu uiţi, îl mustră Grue-Ghenadie, că 
sîntem călugări şi că prea-cuvioşi ca noi nu pot 
călători decît pe măgari. 

— Aşa-i! Iar cine încalecă măgarul trebuie 
să-i  rabde  năravul :  încetineala şi 
încăpăţinarea, veni cu zicala... Tarasie. 

— În şapte sate, prin cîte am trecut pînă 
acum, socoti Calapăr, am avut bună dobîndă. 
Ne putem mîndri. 

— Ai dreptate ; dar să fim cu grijă mare. 
Ştiţi vorba : cine se face oaie îl mănîncă lupii. 

— Oamenii sînt bucuroşi de domn român şi 
îl aşteaptă pe Mihai vodă cu braţele deschise, 
adaugă Ghenadie. Ia să ne dăm în vorbă şi cu 
drumeţii ăştia... Domnul cu voi, oameni buni! 

— Buna ziua, călugărilor. Încotro? 

— Umblăm după pomană, danii pentru 
nevoiaşi, răspunse Calinic. 

— Vorba ceea : dă şi tu ceva, cît te lasă 
inima. 

— Păi, pe-aici oamenii n-au bani. Sînt 
săraci. Ne jupoaie groful ; părinţeilor! 

— E greu, ştiu... încuviinţă Ghenadie şi, în 
şoaptă : Dar de Mihai vodă ai auzit? 

— Voievodul ăl dă pastă munţi? Cum nu?! Îi 
bate straşnic pă osmanlii. 

— Noi cîntăm : Auzit-aţi de-un Mihai, ce 
sare pe şapte cai, de strigă Stambulul vai? 

— Şi astă cîntare, tot am fo'auzit-o... 

— Şi ce-ai face, dacă ar veni şi aici, în 
Transilvania? 

— No, cum să zic c-aş face ceva, dacă mă 
tem? 

— De cine te temi? 

— Păi d'asinul cuvioşiei tale, de-o pildă. 

— Şi dacă nu te-ai teme de nici un... asin? 

— Ei, atunci ştiu eu ce-aş face... Numai să 
vină el, Mihai voievodul. Că noi nu mai râbdăm 
nici pă grofi, nici pă osmanlii. 

— Atunci să ştii că vine! îl încredinţă 
Ghenadie. 

— Mulţam dă nădejdea ce-mi dai. Da' eu zic 
să vă feriţi şi 'neavoastră, călugăraşilor, dă 
iscoadele grofilor, că-s tirani foarte şi nu cruţă. 
Defel nu cruța! 

— Şi noi mulţămim pentru povaţă. 

— Dacă inima ţi-i cu Mihai, atunci te rugăm 
ca, în satul dumitale, să vorbeşti oamenilor 
despre ce ţi-am spus noi : că vine! Da? N 

— Dă bună samă!... Dară cu taină mare. Işi 
spuseră „drum bun” şi-şi văzură de cale. 

În a cincea zi, pe la amiază, cei trei 
călugări poposiră la un izvor. 

— Calinic, tu ţii răbojul : al cîtelea sat e 
asta? X 

— Al optsprezecelea. Intre Mureş şi Olt, 
toate satele de iobagi sînt cu măria sa. 
Bathoreştii le-au rāpit toate drepturile. Ca să le 
recîştige, aşteaptă ajutorul nostru. 

Se întinseră pe iarbă să-şi mai îndrepte 
ciolanele zdruncinate de hopurile pasului de 
măgar. Şi iar îşi amintiră de caii lor. 

— Cîţi ani are Lăstun al tău, Gru... 
Ghenadie? 

— Cînd m-a scos din robia tătară, aveam 
douăzeci de ani, iar el patru. Ce tineri şi 

nebuni eram! Acum eu douăzeci şi opt, el 
doisprezece, îmbătrinim... Tarasie, frate. 

— Ei, după cum arată, te mai poartă măcar 
cinci ani. 

— Cînd l-oi pierde am să pling ca după un 
frate bun. 

Înduioşaţi, tăcură o vreme. Măgăruşii 
păşteau în preajmă ; apa izvorului şuroia 
molcom pe jghiabul din coajă de brad tînăr. 
Opriră doi drumeţi la şipot, unul mai virstnic şi 
altul mai tînăr, ziseră bună ziua, îşi clătiră 
mîinile şi gurile, se aşezară, mai încolo, pe 
iarbă,  scoaseră din trăişti, fără grabă, 
merindea, o întinseră pe un şervet din tort de 
cînepă, apoi cel mai în vîrstă trase brişcă din 
briu şi tăie patru felii dintr-o piine mare 
rotundă, crestă bucăţi mărunte dintr-o şurincă 
de slănină, în timp ce tînărul curăța, cu migală, 
căţei de usturoi ; apoi dezlegă colţul şervetului 
unde înnodase un pumn de sare. Cei trei 
călugări simțeau că li s-a umplut gura de apă şi 
nu-şi puteau lua ochii de la merindea celor doi. 
Văzîndu-i că încep a dumica, în tăcere, Tarasie 
întrebă, după ce înghiţi în sec : 

— Oameni buni, departe-i satul Cetea? 

— După deal, răspunse cel mai în vîrstă. 
Noi dîn Cetea sîntem... Da' nevoastră, 
părinţeilor, nu prînziţi? 

— Ei, am prinzi de nu ni s-ar hi golit 
desagii. Vorba ceea de-am avea brînză, după 
cum n-avem pline, bună apă de papară... ici la 
izvoară. 

— Noi vă poftim la o ţir' dă pită cu slană, 
dacă nu postiţi şi nu-i cu bânat... 

Cei trei nu aşteptară a doua poftire. 
Lăudară pita, slana şi usturoiul. Mestecînd, de 
zor, Tarasie întrebă : 

— Cum o duceţi cu stăpînul moşiei? 

— Bine. Că amu nu mai sîntem ai grofului, 
ci ai boierului loan Norocea, logofătu, român 
de-ai noştri, mai omenos. 

— Tatăl Velicăi doamna? 

— Tocma'!... la, ia mai ia o ţir' de slană, 
pîn' s-o găta... 

— Cei din Oltenia au o vorbă : rău miîncai, 
bine mă saturai ; nici nu fuse, nici n-ajunse ; 
dacă mai era, tot nu strica. 

— No, păi faină vorbă! Şi lovită la astă 
împrejurare cu bucate sărace. Da... n-ăţi bănui! 

— Mai şuguim şi noi, ca fraţii. 

— Drept ca fraţii!... Dară, ştiţi numa că 
amu şi dumneaei Velica doamna se nimeri de 
se află aici, la castel. 

— Da? E aici? Ce ziceţi, fraţi părinţi? 
Mergem s-o vedem? 

— Merem, părinte Ghenadie. 

— De aceeaşi părere sînt şi eu, păcătosul 
Tarasie. 

— Dacă mereţi, io vi-s călăuz. Îmi zice 
Galda, iară aista-i Mitru... Dară întîi să mai 
stăm o ţiră, întru hodină. Că dacă prînzu-o fo 
micuţ, să hie barem hodina mai mărişoară. 

— Să hodinim şi să înfiripăm oleacă de 
voroavă, spuse Calinic. Nu? 

— Io n-am poftă a vorbire. 

Mitru se răsuci cu spatele, mormăind : 

— Nici noi nu batem unde nu ni se 
deschide. 

— Aşa-i Mitru nost' : uricios cu oamenii 
străini de sat. Da' nu-i rău. 

— Ştie că vorba-i de argint şi tăcerea de 
aur. 

— Păi, dă cînd tace, ar trebui să şază pe-un 
munte dă aur, dară... 

— Mitrule, ai cal? întrebă Ghenadie. 


— Mt! 

— Vacă? 

— Mt! 

— Porc? Oi? Gâini? Alte orătānii? 
— Mt... Mţ... Mt... 


— Dar ce ai tu în gospodărie? stărui 
Calinic. 
— Nic'. Făr' de-o muiere şi patru pruncutți. 

— Ei, să-ţi trăiască, Mitrule! îl  firitisi 
Ghenadie. 

— Mulţam! Că nu ştiţi ce dragi mi-s. Tăţi! 
Ca puişorii cu columbiţa lor... 

— Dar oştean ai vrea să fii? Te văd voinic 
ŞI... 

— Mt... 

— De ce nu? 

— Păntru că p-oşteni îi string căpitanii cu 
arcanu, nu călugării cu mătania. 

— Asta aşa-i... Dar ai auzit de Mihai vodă? 

— Păi, numa äl dă-i nărod ori bolind n-aude 
şi nu-nţălege ce şi cum. 

— N-ai vrea să intri în oastea lui? stărui 
Ghenadie. 

— Nu. 

— De ce? 

— Pân' că nu mă cheamă. 

— Şi dacă te-ar chema, ai intra? 

— Aş! 

— Nu prea ai tu darul vorbirii, Mitrule, dar, 
în schimb, eşti iscusit! surise Ghenadie. 

— Cîtu-i dă  mutălău... dară cu 
'mneavoastră văz că voroveşte, se miră cel mai 
în vîrstă. 

— '"Orovesc, păn' că nu mă tem. Dă aia! 

— Atunci hai cu noi, la Mihai vodă! aruncă 
o vorbă Tarasie. 


512 


— Ba! 

— De ce nu mergi? 

— Pân'că vine el aici. 

— De unde ştii? 

— Dă la 'netale... Da' să ştiţi numai că de- 
amu vă cată grofii să vă spînzure. 

— Ce-am făcut noi, nişte bieţi călugări? 

— D-astea dă voroviţi cu oamenii. 

— Atunci să tăcem? 

— Ba voroviţi, dară cu pază mare. Că 
grofimea are multe urechi şi iscoade şi călăi 
dăstui. Şi să gată dă război. Face tabără lingă 
Sibii. 

— De unde ştii, Mitrule? 

— Am dus acolo saci dă făină păntru oştime 
şi-am prins ceva ştire: cică craiul ista care-i 
popă gîndeşte să treacă în [ara Românească 
pă Olt la vale, să-l alunge p-ăl dă voroviţi 
'neavoastră. 

— Preţioasă ştire! chibzui Ghenadie. 

— Şi-adevărată, întări Galda. 

— Ne-am înţeles... Şi-amu să merem la 
castel. 

Intîi, dînd cu ochii de ei, Velica doamna s-a 
speriat. Nu-i venea a crede că aceşti călugări 
în anterie vechi şi ponosite pot fi Calapăr, 
Moţoc şi finul ei, căpitanul Român Grue 
Grozovanul. 

— Ce face Voichiţa? N-am văzut-o de la 
botezul lui Mihăiţă. Ce-mi face finul cel mic? 
Creşte voinic? se năpusti cu întrebările la 
Grue. 

— Voinic, slăvită doamnă şi naşă, iar 
Voichiţa suspină de dorul măriei tale. 

— Nu de dorul tău? 

— De-al meu plinge, că-s tot pe drumuri. 

— Ştiu... călugăre Ghenadie. Şi zic să 
grăbiţi cu împlinirea datoriei voastre, să vă 
îndreptaţi spre Făgăraş, apoi spre Sibiu. 
Cardinalul Andrei Bathory adună oastea la 
acea cetate. L-am vestit pe măria sa, că 
urmăreşte să treacă munţii, odată cu paşalele 
de la Rusciuc, Nicopol şi Vidin, care se 
pregătesc să treacă Dunărea. 

— Uf! doamnă Velica, greu mai e! 

— Grue, umblă pe-aici acel boier pribeag, 
Radu Cujbă. 

— Netrebnicul! Credeam că n-o să-i mai 
aud de nume. 

— Se tot roagă să-l împac cu măria sa 
Mihai vodă. 

— Iuda! S-a săturat de uneltit? 

— Zice că s-a încredinţat de dreptatea 
cauzei pentru care luptă Mihai şi vrea cu 
credinţă să-l slujească de aici încolo. Se 

milogeşte, se jură, se tînguie c-a sărăcit în 
pribegie. 

— Grue, zise Moţoc, dacă l-ai adus pe Toma 
Neagu la măria sa, de ce nu l-am aduce şi pe 
Radu Cujbă? Oricînd este nevoie de un om de 
omenie în vreme de pace şi de-o sabie în luptă 
cu duşmanul. 

— Buni la inimă cum sîntem, putem să-l 
mai iertăm o dată şi să încercăm îndreptarea 
păcâtosului. Dar eu ştiu un lucru : calul bun 
trage şi la deal ; nărăvaşul o ia tot hăis, dă 
peste oişte şi-o ţine din pocinog în pocinog. 

— Să-l punem la încercare, dragii mei, 
surise doamna, cu blindeţe. S-ar putea să se 
căiască sincer. Şi aşa poate-l scoatem de sub 
înrîurirea grofilor, care-l împing numai la rele. 

Grue se gîndi cîteva clipe : 

— Zic să-l îmbrăcăm călugăr şi să-l luăm cu 
noi prin sate. Să agrăiască oamenilor români 
despre venirea măriei sale Mihai Vodă, dacă-i 
dă mîna. 

— Da ; să îndure ce îndurăm noi, să-şi 
primejduiască zilele cum ni le primejduim noi. 

— Fraţilor, ăştia-i din cei care la joc-foc şi 
la lucru-ioc, dar niciodată nu se ştie ce-i sub 
pălărie. 

Spre uimirea celor trei, Velica întrebă : 

— Să-l chem să staţi de vorbă cu el? A sosit 
la castel acum un ceas, mi-a căzut în genunchi 
şi mi-a jurat credinţă, a treia oară. 

— Cheamă-l, mărită doamnă, că de cînd mi- 
a răpit mireasa au trecut aproape patru ani. Şi 
vremea şterge multe din cele urîte în lume. 

Fata de casă trimisă să-l aducă, îl găsi în 
paraclis : se ruga cu multă evlavie. 

— Cei mai cucernici sînt fariseii cîrti 
Calapăr, văzindu-l pe Radu Cujbă cum intră şi 
se trinteşte în genunchi, lipind fruntea de 
podea : 

— Sluga măriei tale, slăvită şi prea bună 
doamnă! 

— Radu Cujbă, aş putea să te sprijin în faţa 
lui Mihai vodă, dacă mergi, cu aceşti călugări, 
să vesteşti, între ţăranii români venirea măriei 
sale în Transilvania. 

— Vine în... Tran...? se bilbii speriat şi 
încremeni. 

— Cu ajutorul poporului şi întru împlinirea 
gîndului său cel mai înalt : unirea românilor şi 
apărarea ţării de cotropitori. 

Grue îi vorbi boierului cu asprime : 

— Ai să mergi cu mine, Radu Cujbă! 

— Aaa! Nu eşti călugăr?... Eşti Român 
Grue... Nu mă... 

— Nu-ţi mai convine? întrebă Velica. 

— Ba da! se linguşi el, revenindu-şi şi 
ridicîndu-se în picioare : Trebuie să-ţi cer 
iertare că te-am... şi ţi-am... Ai fost mai tare 
decît mine, aşa că... iertare! 

— Nu ştiu dacă am fost mai tare ; ştiu că 
dreptatea era de partea mea : scrisoarea a 
ajuns unde trebuia, mireasa mi-a scos-o maica 
Teofana din ghearele tale. 

— Cu toate că ne-ai fost un fel de piază rea, 
grăi Dorondoc, totuşi, dacă juri că nu te mai 
haineşti şi pe măria sa cu credinţă îl slujeşti... 

— Uite, a doua oară cer iertare şi mă jur, 
să mă ucideţi, dacă... 

— Ştii cum zice o vorbă de duh? Mai bine 
de două ori să te-nsori, decît o dată să mori. Il 
luăm cu noi, Grue? Să uităm că a călcat 
jurământul de la Cozia? 

— Cu o condiţie : să se supună întru totul 
poruncilor noastre. 

— Te supui? întrebă Velica, simțind că 
şovăie. 

— Mă supun!... Mă supun!... Jurămîntul de 
la Cozia a fost de silă. 

— De nu ţii jurămîntul de acum care-i de 
bună voie, îţi tai nasul cu junghierul ăsta! 

— Să mi-l tai! scînci, milog. Să mi-l tai... 

— Totuşi, vă rog, fiţi cu ochii în patru! 
povâăţui doamna. 

— Tatăl meu a fost om de credinţă lui 
Pătraşcu cel Bun, tatăl măriei sale, se lăudă 
Radu Cujbă. 

— Lasă părinţii! Că geaba tata-i crai, dacă 
de mine-i vai! 

Se odihniră trei zile în castelul din Cetea; 
la plecare, Velica doamna le ură drum bun, să 
umble sănătoşi şi cu luare-aminte. 

Ţinîndu-l din scurt pe... fratele Rafael, cum 
îi dăduseră nume lui Cujbă, Ghenadie îl punea 
la încercare. Se încredinţau că se purta bine ; 
ştia cum să vorbească oamenilor, ca să fie 
crezut. 

Aşa, vrind-nevrind, a răspîndit, printre 
românii transilvăneni, vestea venirii lui Mihai 
vodă şi îndemnul de a sări în ajutor. 

De pildă, în satul Drăgugş, fratele... Rafael 
cuvînta, în şoaptă, unor gospodari care adunau 
brazde de fin : 

—...Deci ştiţi ce-aveţi de făcut, oameni buni 

cînd s-aprind focuri pe dealuri, vă armati, 
care cu ce puteţi şi vă năpustiţi asupra 
castelului grofului. Cei tineri vă alăturaţi oştirii 
măriei sale. Aţi înţeles? 

Pornind mai departe, îl întrebă pe Grue 
dacă a vorbit bine. 

— Bine, părinte Rafael, dar parcă ţi se cam 
împiedică limba, de frică. 

— Ei, credeţi-mă, şi voi, : ne-am vîrit într-o 
treabă foarte primejdioasă. Dacă ne prind 
nemeşii, ne trag pe roată. 

Însera şi pînă în sat era mult. Grue a 
hotărît să înnopteze lingă o claie de fin. De 
altfel, ţăranii i-au înştiinţat că nemeşii au cam 
simţit ce rosturi ţes cei patru călugări pe aici şi 
le poartă sîmbetele. Se gîndeau ca, a doua zi, 
să încheie aceste peregrinări şi, prin Sibiu, să 
intre în Oltenia. După ce ospătară, rinduiră 
străjile şi se amistuiră în fîn. Straja întîi, Grue ; 
a doua Radu Cujbă-Rafael. 

— Bine, dar asta-i cea din urmă poruncă pe 
care... 

— Să stai în picioare, ca mine, ai înţeles? 
Astă-noapte ai cam tras la aghioase în strajă. 
Ai înţeles? 

— De ce strigi aşa la mine? Eu sînt boier! 

— Părinte... Ghenadie, scoate mata cel 
junghier să-l scurtăm de nas pe ăst boier 
tifnos. 

— Nu mă supăr, doamne fereşte, dar 
spuneam şi eu, aşa... 

Noaptea s-a lăsat liniştită, caldă. Pe cer 
treceau, spre miazăzi, şiruri de cocoare. 
Dinspre o livadă din apropiere venea mireasmă 
de mere coapte. Radu Cujbă se mişca încet să 
nu cadă de somn. Gindea ciudos : „Dorm ca 

bivolii în fîn, ţărănoii... De-aţi şti voi, ah, de-aţi 
şti ce vă aşteaptă... Auzi! Paşi? la!... Vin 
dinspre pădurice... Să le ies în cale”... După 
cîţiva paşi tiptili, şopti : „Servus!” 

— Servus! răspunse şoptit un glas răguşit. 
Un' e-s? 

— Dorm în claia de fîn... Înconjuraţi-o şi 
înhăţaţi-i! 

Zece bărbaţi înarmaţi ocoliră, repede, 
stogul şi, cîte trei pe unul, îi prinseră pe cei 
care dormeau. Totul se petrecu fulgerător. Nici 
unul n-a avut cînd se desmetici şi apăra. 

— Asa! strigă Radu Cujbă. V-am venit de 
hac! 

— Am sfeclit-o!... sudui Calapăr. Am pus în 
plug cu nebunul şi-acum ne omoară boii, gemu 
Grue... Că nu ţi-am tăiat nasul, la vreme! 

— Eu o să ţi-l tai cu cap cu tot! se lăudă 
Cujbă, dar numai după ce scot de la tine tot ce 
ştii despre Mihai vodă. 

În ziua următoare, Român Grue şi prietenii 
lui se aflau la Alba, în închisoare, cercetaţi de 
un căpitan de oaste, Horvath. 

— Şi nu vreţi să mărturisiţi nimic? 

— N-avem ce mărturisi! răspunse Grue. 

— Călugării se mărturisesc numai 
maimarilor bisericii. 

— Mi se pare că-şi bat joc de noi, segnor 
Cujbă. 

— Eu adeveresc că îndemnau ţăranii la 
răscoală împotriva nobililor, îndată ce se va 
vesti că Mihai vodă a trecut munţii. 

— Cită oaste are valahul? întrebă căpitanul. 

— Noi n-avem de unde şti ; dar în poveste 
se spune „cîtă frunză şi iarbă”, vorbi Român 
Grue. 

— Şi pe unde va trece munţii? 

— Nu ştim. Dar cred că pe oriunde, cum 
trec jderii, vulturii şi ciobanii. 

— Dar nici nu-i nevoie să treacă : se află în 
inima fiecărui român. 

— Căpitane Horvath, îi laşi să... vorbească- 
ntr-aiuri? întrebă Cujbă, cu dojană. 

— Ne trebuie doi-trei martori, să le facem 
aşa, un fel de judecată, şi îi strivim cu roata. 
Strajă, adă cîţiva ţărani români iobagi din 
piaţă, să adeverească aici că ăştia i-au 
îndemnat la răscoală. 

Peste un ceas au aşteptat să fie aduşi 
„martorii”. Stînd în faţa celor trei, legaţi în 
funii, Radu Cujbă se tot lăuda : ba că se va 
căsători cu Voichiţa, ba că o va închide într-o 
mînăstire, ca să se răzbune, ba că-i va lua toată 
averea. 

— Vine domn Mihnea vodă cu ajutorul 
principelui cardinal Andrei Bathory şi din 
porunca sultanului... Şi pe fii-tu îl voi da paşei 
din Silistra, să-l facă ienicer! 

— Vai de biata ţară! oftă Grue, iar Radu 
Cujbă scrişni : 

— Ah, cît aştept clipa cînd veţi fi sfîrtecaţi 
pe roată!... Dar, iată că au şi venit martorii! 

Cei trei se îngroziră. Cînd martorii s-au 
înfăţişat, doi cunoscuţi : Galda şi Mitru. Nu 
înțelegeau cum s-a întîmplat : nu cumva şi 
Velica doamna... Ea l-a conăcit pe Cujbă. 

Căpitanul anchetator Horvath, mînios că 
alţii n-au vrut să vină, se încruntă la cei doi 
ţărani, întrebînd : 

— Nu-i aşa că-i cunoaşteţi pe aceşti 
călugări? Uitaţi-vă bine la ei! 

Cei doi îşi schimbară greutatea trupului de 
pe un picior pe altul, se uitară unul la celălalt 
şi strinseră din umeri. Glăsui cel pe care Grue 
şi ai lui ştiau că se numea Galda : 

— No, nu i-am văzut nicicînd. 

— Ce-are a face că nu i-ai văzut?! Ştii de la 
mine că aceşti  blăstămaţi umblă prin 
Transilvania şi vă-ndeamnă la... 

— Nu ştiu nimica! 

— Aşa? Dacă nu mărturisiţi o să fiţi traşi pe 
roată odată cu tilharii ăştia! Aţi înţeles? 

— Io ştiu! ridică fruntea, celălalt care era 
Mitru, mutălăul. Işti trii călugăraşi or vorovit 
multe. Tare multe! 

— Uite-l pe Mitru, mutălăul, ce vorbăreţ a 
devenit! suspină Calapăr, în timp ce ţăranul 
continua să-i denunțe : 

— Da! Or spus că trebă să ne... Dară ce n- 
or spus!... O ţir' dac-aştep-taţi pînă-ndesară, v- 
aduc triizăci dă oameni, români şi unguri, care 
să vă vorovească, tât, ce şi cum au glăsuit işti 
călugăraşi pă împotriva grofilor de le-or zis 
tirani, şi cîni, şi lupi hrăpitori care sfişie pă 
iobagi, ales pă români. Aşa le-or zis! 

— Da? se arătă căpitanul foarte încîntat. 

— Da! Aşa le-or zis precum sînt, adică 
precum spun : tirani şi... 

— Omule, omule, rău faci! suspină Grue. 
Foarte rău, mutălăule! 

— Nu mă câina tu! l.as' că dă-s mutălău, 
prost nu-s. Or vrut, cinstite căpitane întrebător 
la judecată, să mă ia oştean la acel Mihai vodă, 
c-o să am mult bine dă la el. Şi cu alte ispite-or 
venit. Multe! 

— Mitrule, noi am ajuns de ris şi tu de 
ocară! îl dojeni Calapăr. 

— Lasă c-o să vedeţi voi ocara, cînd or veni 
ăi dă-i aduc io s-adeverească tot. Tot, că mai 
sînt şi altele. 

— Mutălăule, ai bolunzit ori te-ai bolnăvit 
de limbariţă? îl mustră Galda, speriat. 

— Da' amu-s mai înţelepţit ca oricînd! S- 
aduc martorii, căpitane? 

— Adă-i! porunci bucuros. Şi către Radu 
Cujbă : amînăm judecata pînă miine. Aflăm 
lucruri noi. Dobîndim răsplată bună dacă... 

— Să aşteptăm, încuviinţă Cujbă. Du-te, 
țarane, şi vină fară zăbavă. Dacă ne... 
amăgeşti, te tragem pe roată! 

— lo? S-amăgesc? O să vedeţi ce treabă 
bună vă fac. Mîne pînă-n amiez s't aici, cu 
triizăci! Toţi martori d-ăi buni şi vîrtoşi. 

Şi pe cînd Mitru ieşea, ştergîndu-şi faţa 
asudată cu căciula, Dorondoc şopti către ai 
lui : 

— Ei, din cele şapte-opt sute de oameni cu 
care am stat de vorbă, nu se putea să nu se 
găsească şi un trădător smintit ca ăsta... 

— Eu zic, şopti Calapăr, să spargem 
capetele căpitanului şi lui Cujbă cu lanţurile de 
la mîini. Că dacă e să ne frigem, încaltea să ne 
frigem cu o ciorbă mai acătării... 

— Să mai avem răbdare... îl potoli 
Dorondoc cu sfatul. 

— Ce şoşotiţi acolo? se răsti Radu Cujbă. 

— Ne-am adus aminte de-o zicală despre 
făţărnicie : scorpia cu limbă dulce te linge şi cu 
coada-i veninoasă te-mpunge. 

— Las' că peste cîteva ceasuri o s-amuţiţi, 
cu zicale cu tot! 

Afară, Galda îl ghionti pe Mitru, cu mînie şi 
spaimă : 

— Ce-ai făcut, năroade? 

— Ce mi-o poroncit cujetul... Hai la Velica 
doamna! 

— 'Tiii!... Tulai, doamne... Dăştept mutălău! 

S-au prefăcut că merg în Arpaş, dar au 
cotit-o spre Cetea. Au aflat-o pe Velica şi-au 
înştiinţat-o de soarta celor trei „călugări”. 

— Li judecă boierul ce se tira şi se milogea 
în preajma castelului. 

— Ce-am făcut?! Din pricina mea... Galda, 
trebuie să-i salvăm! 

— Cum? 

— Uite cum : Eu mă duc la comandantul 
cetăţii să-l fac să slăbească straja. Voi... 

— Io strîng triizăci dă oameni. Zic că-s 
martori, cum am şi făgăduit, întrăm în casa 
judecății şi... 

— Bravo! S-aveţi arme la voi! 

— Apăi, om ave', încuviinţă Galda. Şi nu ne 
mai întoarcem în Cetea. 

— Nu. Intraţi în munţii Făgăraş. Mihai vodă 
vine în cel mult o lună. Şi-atunci... 

— Aiasta-i bine, că se nimeri... 

— Spuneţi lui Român Grue să mă caute, 
fără zăbavă! De muierile voastre am eu grijă. 

A doua zi în Curtea de judecată din Cetatea 
Alba lulia intrară treizeci şi cinci de ţărani, 
dîndu-se drept martori „patru neşte lotri dă 
călugări care îmbla cu 'orbe”. 

— Ei, dar mulţi aţi mai venit! s-a bucurat 
Cujbă. 

— Toți cunoaşteţi pe tilharii puşi în lanţuri? 
a întrebat căpitanul. 

— Toţi! a strigat Mitru. lo i-am adus. 

— Şi ce ştiţi? întrebă Radu Cujbă, radios, în 
vreme ce pe Român Grue îl treceau fiorii 
morţii. 

— Multe! scînci Mitru, făcîndu-l pe Calapăr 
să strige : 

— Afurisită coadă de topor, cum nu pot să 
te omor! 

— De pildă, ce ştiţi? se arăta nerăbdător şi 
Radu Cujbă. 

— Păi, de-o pildă, vorbi Galda, că trebă să-i 
sloboziţi. 

— Să-i slobozim? se cruci căpitanul 
judecător, neînţelegînd. Pe cine? 

— Pă'mnealor, trîi! ceru Mitru, arătindu-i 
cu dreapta. Musai! 

— Ce? Cum?... Sinteţi nebuni? se bilbii 
Radu Cujbă. 

— Ba! S'tem înţălepţii Transilvaniei. 
Sloboziţi-i! porunci Galda. În tăcerea izită din 
ziduri s-auzi şoapta lui Calapăr : 

— S-o-ntors dîrlobirlobrezitura!... Mi se 
pare că s-ar cuveni a cere iertare mutălăului... 

— Asta nu-i musai, călugăraşilor... 

Cel mai înspăimîntat, Cujbă, se trezi 
poruncind : 

— Străjeri, daţi afară pe-aceşti... 

— Fără voroavă poruncitoare, jupîne coadă 
dă topor ; îl înfruntă Mitru. 

— Prindeţi-l pe căpitan şi legaţi-l! ceru 
Galda. 

— Străjeri! Unde sînteţi, ticăloşilor! urlă, în 
timp ce ţăranii îl dezarmau. 

— Nu-i mai striga, că-s departe, căpitane! 
Ai vreme să dezlegi pe prietenii noştri. 

— Aaah... O să vă spînzur pe toţi! 

—  Bine-bine, dară io poruncesc amu, 
sloboade-i!... Aşa... Bine... 

Cel dintii, Grue se văzu slobod ; îşi făcu 
vînt la Radu Cujbă, îl înhaţă de gît şi-l aduse la 
lanţuri : 

— Intră tu în locul meu! Să vezi ce grele-s! 

— Măi, ce faină horă! se bucură Calapăr. 
Cine ride la urmă.... Galda şopti la urechea lui 
Grue : 

— Doamna Velica o zis să mereţi pă la 
măria sa. Noi ne-ascundem în munte, pînă vine 
mîntuirea. 

În vremea asta, căpitanul şi Cujbă, legaţi în 
lanţuri, cu cîrpe în gură, gemeau, furioşi, iar 
Calapar le făcu urare : 

— 'Temniţă uşoară, jupînilor! Bineînţeles 
pin-o veni Mihai vodă. Atunci, dumitale jupîn 
Cujbă o să-ţi tăiem nasul, că te văd cam 
mînios... Şi iartă că n-avem vreme să împlinim 
legămîntul chiar acum. 

— Ba io tăt i-aş beli dă piele ; măcar o ţiră. 

— Lasă-l, Mitrule, pe altădată. 


14. „Acolo-i de noi” 


Scăpaţi din primejdie, Român Grue şi-ai lui 
s-au îmbrăcat neguţători, au vizitat-o pe Velica 
doamna să-i mulţumească şi să primească sfat. 

— Mă simţeam vinovată de nenorocirea 
voastră. Mi s-a făcut milă de acel Radu Cujbă 
şi l-am crezut, ca o lesne crezătoare. 

— Şi pe noi ne-a păcălit vulpoiul pocăit, 
recunoscu Calapăr. 

— Un mişel! îl ocărî Român Grue. Îl socot o 
piază rea pentru ţară. 

— Da, se numără de neam mare, dar cinste 
de catîr are... Dar l-om mai prinde noi la 
strimtul lui şi la largul nostru!. 

— Acum vă duceţi la Mihai vodă, nu? 

— Slăvită doamnă, cred că mai curînd vine 
măria sa aici. Zic să-l trimit pe prietenul Tudor 
Moţoc cu ştiri de la noi, iar eu cu Calapăr să 
mai învirtim, pe-aici, neguţătoria de oi, vreo 
săptămînă, să mai netezim calea măriei sale, 
de cei bolovani şi mărăcini. Mai ales că Radu 
Cujbă va căta să se răzbune împotriva măriei 
tale. 

— Ştie ceva despre ajutorul ce v-am dat? 

— Nu ; dar ştie că te numeri printre 
deschizătorii drumului  măriei sale spre 
Transilvania. Şi, în lanțuri fiind noi, am judecat 
că de fapt, el împotriva măriei tale lucrează, ca 
unealtă a bathoreştilor. 

— Atunci, prieteni, însoţiţi-mă pînă la Cetea 
; acolo ţăranii mei, români, mă apără de 
primejdie. 

— Să spun măriei sale voievodului că viaţa 
măriei tale e-n primejdie? întrebă Dorondoc. 

— Dacă te-ai gindit la asta, prietene, 
însamnă că ai înţeles nu numai primejdia în 
care mă aflu, ci şi inima mea. Inima care-l vrea 

domn la Tîrgovişte de unde-s băştinaşă, la Alba 
Iulia unde mă aflu şi la Suceava unde a domnit 
soţul meu. 

— Ne plecăm în genunchi şi-ţi mulţumim, 
măria ta, că ne-ai socotit vrednici de asemenea 
măreaţă, dar şi gingaşă taină. 

Au ajuns cu bine la Cetea, la castelul 
Velicăi doamna, şi-au  rînduit, în grabă, 
apărarea. Apoi Dorondoc s-a îmbrăcat cioban 
şi-a trecut munţii, la Tîrgovişte. Român Grue şi 
Calapăr, ca neguţători, s-au îndreptat spre 
Sibiu, urmînd să-şi împlinească, mai departe, 
misiunea de înainte mergători ai oştirii lui 
Mihai vodă. Adăpost au găsit la „Butoiul de 
Aur”, la un popă şi la cîţiva ţărani. La hanul 
Frau Elsei şi-au găsit şi caii. Lui Român Grue-i 
era dor de Lăstun al lui, dar şi armăsarului de 
stăpînul său : să-l ţesale, să-l mîngiie, să-i 
sărute ochii şi să-i vorbească. 

În spătăria Curţii domneşti din Tîrgovişte, 
Mihai vodă ţinea sfat mare cu toţi dregătorii şi 
căpitanii : 

— Deci, cinstiţi boieri, v-aţi încredinţat că 
Andrei Bathory, craiul s-a dat cu turcii şi-n 
înţelegere cu ăşti neprieteni va să ne lovească 
ţara şi să mă scoată din scaun. El din spate, de 
peste munţi, sultanul de peste Dunăre. 

— Încredinţat, măria ta! rostiră mai multe 
glasuri. 

— Atunci am dreptate să-l împiedic a 
săvîrşi nelegiuirea? 

— Ai, măria ta!... Ai toată dreptatea! 

— Lupta fi-va grea! 

— Ştim, doamne! grăi Stroe. Dar dacă 
întîrziem, se-ngreună şi mai mult. 

— Adevărat! Dacă nu zorim să zdrobim 
repede trufia bathoreştilor, dacă nu ne întărim 
cu oastea Transilvaniei, ne lovesc hoardele 
otomane, la Dunăre şi cele tătare dinspre 
răsărit. 

— Într-un gînd cu măria ta! se ridicară 
toate glasurile sfatului. 

— Vă mulţumesc, cinstiţi dregători şi 
căpitani! 

Porunci să se stringă oastea : o parte la 
Ploieşti, alta la Tîrgu Jiu. Cea din Ploieşti sub 
porunca voievodului, avîndu-i alături pe Baba 
Novac şi Stroe Buzescu, trebuia să coboare 
prin pasul Buzău la Braşov. Cealaltă, sub 
ascultarea lui Radu Buzescu şi Udrea banul 
Băleanu, pornea de la Rîmnicul Vilcea, pe Olt 
în sus. 

— La 15 octombrie ne întîlnim în preajma 
Sibiului, la 'Tălmaci. Cerc să-l încurc pe 
cardinal : să nu ştie încotro să-şi îndrepte 


531 


oastea. Apoi, trecînd prin [ara Birsei şi prin 
Ţara Făgăraşului, mi se alătură prietenii secui 
şi ţăranii români. 

Straja anunţă că un cioban cere a grăi, 
numaideciît, cu măria sa. 

— Singur? se miră vodă, recunoscîndu-l pe 
Moţoc. Unde-i Român Grue? 

— E... e bine ; a mai rămas întru netezirea 
căilor, măria ta. 

— Ce zic românii? 

— Te-aşteaptă, măria ta! Cînd va străluci 
paloşul măriei tale pe Carpaţi, se ridică şi ei, 
mii şi mii, să-ţi vină în ajutor! Dar trebuie să 
mai spun măriei tale că viaţa Velicăi doamna 
se află în mare primejdie. 

— Unde-i Velica acum? 

— S-a închis în castelul de la Cetea, dar 
castelul e micuţ şi... 

— Stroe Buzescu, să zorim plecarea! 

Şi au pornit ostile române, ca vîntul şi ca 
gîndul. În două săptămîni, au străbătut drum 
lung, greu şi primejdios, prin munţi, dealuri şi 
cîmpii. Țăranii români din Transilvania le-au 
ajutat cu hrană pentru oameni şi nutreţ pentru 
cai. Mulţi s-au adăugat oştirii voievodului, 
sporindu-i puterea. 

În acele zile, Român Grue şi Calapăr 
hoinăreau prin Sibiu, şi prin satele din jur. 

Vedeau că în cetate domnea mare fierbere 
îmbulzeală de lume : nobilime, negustori şi mai 
cu seamă ostăşime, de tot felul. Călăreţi pe cai 
mîndri. bogat înşeuaţi, cu zale şi chivăre 
strălucitoare, umpleau ulițele, într-un du-te 
vino ameţitor. La miazăzi de cetate se aduna 
mare citime de arme, tunuri, şi mai ales cai şi 
cîrduri de vite, păzite de o droaie de argați. 
Înfăţişarea oraşului se schimbase cu totul. Din 
liniştit şi blind, devenise zgomotos şi 
duşmănos. Din vesel şi muncitor devenise 
îngrijorat şi zurbagiu. Nu numai culoarea, ci şi 
mirosul de pe ulițele cetăţii se schimbase. Grue 
şi Calapăr se învirteau pe lîngă tabără, 
întrebînd dacă se pot angaja ca lefegii. Au aflat 
că, fiind cardinal, adică om al bisericii, Andrei 
Bathory  încredinţase comanda armatei 
generalului Gaspar Kornis. Au tras tot la 
„Butoiul de Aur”, unde au auzit ştiri noi despre 
războiul ce se ivea în zare. Că, de cînd s-au 
pomenit, hanurile sînt într-un fel ochii şi 
urechile lumii. 

Român Grue voia să ştie dacă mai trece pe 
aici Reiterul Micloş. 

— Trebuie să vină, îi asigură Frau Else. Nu 
poate fără vinul de la Butoiul de aur”. Dar 
unde-i Herr Motzoku zis Dorondoc? 

— Dacă te-ai îndrăgostit de el, Frau Else, 
nu te teme : soiul rău nu piere. 

— Şi cînd vine? 

— Cînd s-or auzi buciume în preajma 
cetăţii. 

— Poate... s-a făcut cioban, surise, cu 
subînţeles, hangiţa. 

— Noi l-am trimes... cioban, dar s-ar putea 
să se întoarcă mare han. Dar ce nedreaptă eşti, 
Frau Else : eu îţi spun că te iubesc şi dumneata 
mă-ntrebi de... Dorondoc. 

— Eu sînt căsătorită cu hanul, Herr 
Calapăr. 

— Atunci, pentru dumneata am să mă fac 
hangiu. 

— Uite-l pe căpitanul Micloş!... Bine-ai 
venit, cavaler rătăcitor! îl întimpină hangiţa. 

— O oală cu vin, că mi-s grăbit! 

— Şi furios? 

— Da!... Dar dacă ai să cinsteşti cu mine, 
Artemida mea, mă îmblinzesc. 

— Bea cu oala, să fugă boala, căpitane 
Micloş, şi domnia ta cu ploscuţa, să-ţi dregi 
guriţa, frau Else. 

— Mă, tu eşti? Cala... 

— Ssst! Eu sînt, dar mai încet, că s-aude. 

— Nu mă tem de nime! 

— Atunci de ce clocoteşti de mînie? 

— Ah, nu mă zgîndări, că muşc din masa 
asta, pîn-o farm! 

— Bea cu paharul, ca să uiţi amarul... Cînd 
porniţi războiul? 

— Asta-i că nu mai pornim! 

— De ce? 

— Pentru că valahul a şi trecut, cu peste 
treizeci de mii, în Transilvania. E la Făgăraş. 
Parcă are aripi!... Aista-i comandant de oşti, nu 
şagă ori momiie. Pe noi ne ocîrmuieşte un 
popă! Gaspar Kornis, căpitanul cel mare, şi-a 
pierdut capul. Zice să-i batem întîi pe românii 
care vin pe Olt în sus. S-ar îndrepta împotriva 
lui Mihai vodă, dar se teme să nu-i cadă oastea 
oltenilor în spate. 

— De ce se teme n-o să scape, surise 
Calapăr. 

— Măi, măâi!... se miră Grue. Şi ce-o să iasă 
de-aici? 

Cavalerul Micloş goli oala pînă-n fund şi 
vorbi îndurerat : 

— Naiba ştie! M-am sfădit cu toţi. 

— Căpitane Micloş, la Giurgiu te-ai purtat 
ca un viteaz. 

— Şi-acum eşti supărat pentru că lupţi sub 
un steag care nu-ţi prieşte! continuă Grue 
vorba începută de Calapăr. 

— Cum adică? 

— Adică acuma, luptînd sub steagul 
Bathoreştilor, de fapt lupţi sub steagul turcilor. 

— Ce vorbiţi? V-aţi îmbătat, valahilor? 

— S-a îmbătat căciula mea şi capul de-abia, 
de-abia... descîntă Calapăr. 

Român Grue o luă mai cu de-amănuntul : 

— Cardinalul Bathory este omul sultanului? 

— Este! 

— Deci tu lupti alături de sultan, împotriva 
creştinilor! 

— Păi, de asta clocotesc de furie... Else, 
Artemido! încă o oală! Ştiţi ce? se întoarse el 
spre cei doi prieteni, trec de partea lui Mihai 
vodă! 

— Treci! sfătui Grue. Un cavaler adevărat 
luptă numai pentru dreptate şi libertate, aşa 
cum ai luptat la Tîrgovişte şi la Giurgiu. 

— Stai-stai! îl domoli Calapăr. Să ne mai 
gîndim, bînd frăţeşte oala asta de vin. Şi să 
cîntăm. Grue, începe! 

— Incep eu, Micloş, cavaler 
rătăcitor :...Dacă vinul este bun, eu vinului mă 
supun. Mîndra de-i şi ea frumoasă, cum să te 
mai duci acasă?... 

Cîntară încet, numai pentru dînşii şi pentru 
Frau Else. Apoi îşi apropiară şi mai tare 
frunţile şi o jumătate de oră sfătuiră în taină ; 
sub ocrotirea Frau Elsei, care înţelegea cam ce 

cuprinde sfatul lor, dar, ca o hangiţă 
deşteaptă, se făcea „n-aude n-a vede”, cum 
zicea Calapăr. 

Îndată se stîrni o mişcare ciudată 
murmure, mirări, strigăte îndepărtate, paşi 
repezi pe uliţi, tropote de cai, surle şi tobe. 
Micloş ieşi să vadă ce-i. Se întoarse repede, 
tropăind şi gifiind : 

— Oastea lui Mihai vodă a ajuns la Tâlmaci 
şi s-a întîlnit cu oastea care vine pe Olt în 
sus!... Mîine începe lupta... 

— Aşa! şopti Grue. Căpitane Micloş ne 
vedem pe cîmpul de luptă! 

— Jur! Frau Else, Artemida mea, ajută-mă 
să-mbrac armura! Lumea din han îl privea şi 
zimbea ; dar între atiţia cavaleri porniţi la 
luptă, cavalerul rătăcitor Micloş, cu panaşele, 
cu platoşa, cu sulița lui lungă, urcînd pe cal cu 
ajutorul celor doi români... ciobani, nu mai 
părea nici fanfaron, nici caraghios : era unul 
din zece mii. 

— Plecaţi şi voi? întrebă Frau Else. 

— Acolo-i de noi! 

— Caii vă aşteaptă! şopti, iar Calapăr o 
sărută, făcînd-o să suspine şi să lăcrămeze. 

Porniră prin lumea neliniştită, îngrijorată, 
speriată ; ocoliră cetatea pe la apus, în galopul 

cel mare şi intrară în oastea Buzeştilor. Preda 
Buzescu îi primi cu bucurie : 

— În toiul luptei vă apropiaţi de straja 
măriei sale. Să vă vadă. 

Îşi lăsase copilul în seama mamei Ruxandra 
şi venise pe la Bran, călărind lingă trăsura 
doamnei Stanca, iar acum se afla în spatele 
taberei lui Mihai vodă, călare, cu Iliuţă alături. 
Priveau lupta cum priviseră şi la Călugăreni, 
Tîrgovişte ori Giurgiu. Inima îi bătea precum 
ciocanele de toacă, în noaptea învierii, în 
aşteptarea luminii. 

— Atacă Baba Novac, cu haiducii lui. 

— Merg bine, stăpînă! îşi dădu cu părerea 
pajul, ca un strateg iscusit. 

— Vai, ce bătălie încrîncenată, furioasă, 
nimicitoare. 

— Ce de steaguri! Ce armuri!... Şi suliţele, 
ca ţepii ariciului... 

— Şi ciţi cad! N-o să ne-ajungă feşele şi 
scama... Uite, mai ies din cetate. 

Cu ochii măriţi şi cu teamă în oase priveau 
cetele călări în zale orbitor de strălucitoare. 
Urmăreau  izbirea nebună,  doboritoare, 
cumplită. Pilcurile românilor se clatină, iar 
tunarii nu nimeresc ţinta. Trag aiurea. 

—  Uite-l, colo, pe bădiţa Grue! izbucni 
bucuros Iliuţă. 

— Unde-i?... Unde-i? se emoţionă Voichiţa. 

— Cu bădiţa Calapăr! în cămaşă albă şi ilic 
roşu. Ca fulgerul intră în rîndurile din preajma 
măriei sale. Lăstun, sireacul!... S-au întîlnit şi 
cu bădiţa Dorondoc... Iar sînt tustrei, lingă 
măria sa! 

De pe dimbul unde se aflau, îl văzură pe 
Mihai vodă ridicînd securea spre cer, măreț şi 
înfricoşător ca la Călugăreni. Şi în clipa care 
urmă, oştirea română parcă se prăvăli peste 
cetele leite în zale ale nemeşimii. 

Erau atit de atenţi la desfăşurarea luptei, 
încît nu auziră că, din spate, călare, urca 
doamna Velica : 

— Asta-i clipa celei mai grele încercări! 
grăi de-a dreptul, iar Voichiţa avu impresia că 
se afla nu la Şelimbăr, lîngă Sibiu, ci la Dunăre 
lîngă Giurgiu. Parcă nu trecuseră cinci ani de- 
atunci sau parcă bătălia dura de-atunci, 
neîntreruptă. 

— Bine-ai venit, doamnă, cu norocul nostru 
cel bun! Te aşteptam! 

— Cutremurătoare bătălie!... Cum mi-au 
despresurat românii casa am şi alergat după 
oştea măriei sale... Se întîmplă ceva, ceva 
ciudat, suspină Velica. Vălmăşag ucigaş! 

Inimile nu mai băteau. Li se părea că şio 
ceată de nemeşi luptă împotriva lui Gaspar 
Kornis. Şi chiar aşa era, deşi de necrezut: 

— Cum? Cum? se frămîntă Voichiţa. 

— Da, da, acum îl împresoară pe Kornis!... 

Il recunoşteau şi pe Dorondoc, dar nu-şi 
dădeau seama cine să fie cavalerul cu penaj 
bogat la chivără şi cu spadă lungă care, cu o 
izbire i-a smuls-o din mînă, pe a generalului 
Kornis, iar cu a doua lovitură i-a doborit şi 
flamura roşie, cu gheara de leu aurită. 

Tăcură o vreme, ca să răsufle şi să-şi vină 
în fire ; caii tropăiau şi se roteau, neliniştiţi şi 
ei. Cea dintii grăi Velica doamna : 

— Trufaşul Gaspar Kornis, comandantul 
armatei nemeşilor, se pleacă în faţa măriei 
sale. De-acum, a noastră-i biruinţa! 

Lupta mai dură o vreme, dar cetele lui 
Andrei Bathory, tot mai şovăitoare, cădeau 
răpuse ori o luau la goană spre miazănoapte, 
ocolind cetatea Sibiului. Insuşi craiul-cardinal 
a părăsit cîmpul de luptă, lăsînd gol tronul pe 
care stătuse, semeţ, îmbrăcat în armură 
strălucitoare, aşteptind în abur de trufie să 
vadă o mare izbîndă. 

Bucuria românilor, începînd cu voievodul şi 
sfirşind cu cel mai tînăr oştean — Iliuţă, nu 
putea fi măsurată : o singură mare bătălie îl 

făcea pe Mihai vodă stăpîn în Transilvania pe 
care el o unea cu [ara Românească, sub 
coroana lui... 

Doamna Velica o rugă pe Voichiţa să spună 
măriei sale că a văzut lupta şi biruinţa : 

— Mă duc la Alba lulia, să-i pregătesc 
intrarea sărbătorească. 

— Vezi cum te strecori printre fugari, 
doamnă şi naşă! 

— Am în Sibiu trei slujitori de credinţă, 
care mă vor însoţi pe drum. După ce se 
îmbrăţişară, Voichiţa porni spre locul unde 
începeau să se adune răniții. Dar de după un 
crîng de carpen şi aluni, asupra ei se repeziră 
şi-o înconjurară trei necunoscuţi ; îi cerură, cu 
ameninţări să coboare din şa. Fata se apără cu 
sabia ; dar răpitorii o prinseră între suliţi, îi 
luară calul de frîu, apoi o înfăşurară într-o 
funie şi legîndu-i mîinile o împinseră, cu cal cu 
tot, la vale, spre răsărit, unde se aflau alţi 
slujitori. Iliuţă o urmărea, strigînd ajutor. Auzi 
glasul şi sudălmile celui care conducea această 
răpire : 

— V-am spus să mi le-aduceţi pe-amîndouă! 
Ticăloşilor! 

— Ailaltă a fugit... Are cal bun... Şi-am 
înţeles că pre asta o vrei... 

— Şi pe asta!... Dar cealaltă-i mai de preţ. 
Acum, galop spre Sighişoara! 

Iliuţă privi zăpăcit cîteva minute, doar cînd 
i se mai limpezi mintea cunoscu că răpitorul 
era Radu Cujbă. Porni în galop deznădăjduit 
spre oastea română, să-l afle pe Român Grue. 

A treia zi, Mihai vodă, în fruntea oştirii, a 
intrat în Cetatea Alba Iulia. Mitru şi Galda, 
coboriţi din munte cu ostile din Oltenia, îl 
admirau : 

— Măreţ şi frumos bărbat Mihai vodă al 
nost'! 

— I-o pusu-i-o jos pă nemeşi, pă toţi! 

— A, uite-l şi pe Român Grue. Velica 
doamna mi-a spus că acel Radu Cujbă i-a furat 
soţia dă pă cîmpul de luptă, aşa, ca să se 
răzbune păntru că l-am legat în lanţ, în locu-i. 
Ei, daca-l beleam de piele... Că nu m-ai lăsat, 
căpitane Român Grue... 


15. „Oftează, Român Grue”... 


Mergeau călări pe un drum printre dealuri 
rotunde, acoperite de brumă deasă, ca o 
poleială cu argint, trosnind mărunt sub copite. 
Opriră caii la pas, iar Calapăr vorbi : 

— Uite, fraţilor, unul care nu leagă tei de 
curmei şi două vorbe de temei, o secătură, un 

nimic, cîte năcazuri ne poate face. Din pricina 
lui n-am putut să ne bucurăm nici de biruinţă, 
nici de minunea intrării în Alba Iulia. Un 
netrebnic aruncă o piatră în baltă şi zece 
înţelepţi nu-s în stare s-o scoată. Şi n-a răpit-o 
din dragoste, ci din răzbunare, ori din setea de 
a face rău. Prosteasca sete de a face rău, la 
nesfirşit. 

— E spinul ivit în cărare, pe neaşteptate, 
socoti Calapăr. De-l găsim îl terminăm. 

— Numai de-l vom prinde. Tu, căpitane 
Grue, nu zici nimic? 

— Nu : sînt prea cătrănit. Vorbeşti de... Ori 
eu am plecat s-o aflu pe Voichiţa, nu pe... 

— Ai dreptate. Dar bănuim că acolo unde 
Mitru şi Galda l-au văzut pe Cujbă-drujbă ăsta, 
trebuie să fie şi Voichiţa. 

— Greşeala-i a noastră, Calapăr : l-am 
socotit un nărod, şi el e mai viclean decît noi. 
Şi, după cîte a aflat Velica doamna, îl ţin 
ascuns nemeşii potrivnici stăpînirii măriei sale 
lui Mihai vodă. Se poate s-o fi închis pe 
Voichiţa în vreo miînăstire, iar pe mişel să-l 
trimită la Țarigrad, sol al boierilor trădători, 
care-l vor domn pe Mihnea Turcitul. 

— Ce ne mai zoleşte nevolnicul ăsta... 

Pe la prînz au ajuns la marginea satului 
Homorod. Îi călăuzea Mitru din Cetea. 


543 


Strecurîndu-se printre locuitori, aflară că, în 
adevăr, Radu Cujbă era aici, că umblă 
îmbrăcat neguţător. Îl pîndiră două zile şi două 
nopţi. În a treia zi, îl descoperiră într-o 
trăsură ; îl siliră, cu sabia la timplă, să 
oprească trăsura. Cel dintii Calapăr îl întrebă : 

— Unde-i Voichiţa, ticălosule? 

— Sînt boier şi nu îngădui... 

— Naiba să te bată, c-un băț de corn, iar eu 
să-ţi torn în cap pină-i da-n boală, că eşti bun 
de spînzurat, de-un copac uscat. 

Se bizuia el pe ceva, pentru că începu o 
tîrguială, cu mărturisiri : 

— N-am iubit-o niciodată! Am vrut doar să 
am o nevastă frumoasă şi să pun mîna pe 
averea lui Toma Neagu. lar acum vreau să mă 
răzbun pe tine, că ţi-ai bătut joc de mine, de- 
atitea ori. Şi-acum îţi spun unde-i ascunsă, 
numai dacă-mi dobîndeşti iertarea de la Mihai 
vodă, de la naşu-tu : iertarea şi dregătoria de 
comis. 

— Ah!... nu se mai putu stăpîni Grue şi, 
dintr-o lovitură, îi reteză nasul. Na!... 
Nemernicule! 

— Aaah!... Valeu!... urlă Radu Cujbă, de 
durere şi de groază. 

— Grue! îl opri Calapăr. Nu-i lua viaţa, că 
altfel nu aflăm unde-i Voichiţa. 

Sufocat de sîngele ce-i curgea ca din ţeavă, 
bolborosi : 

— Spun nu... numai în faţa lui Mihai vodă... 

— Hai la Alba Iulia! porunci Grue. 

Ajunseră pe înserate şi cerură grabnică 
intrare la măria sa ; văzîndu-l pe Radu Cujbă 
cu capul înfăşurat în cîrpe, şi aflînd că-i scurtat 
de nas, zise : 

— Trebuia să-i tăiaţi nasul cu cap cu tot. 
Spune unde-ai ascuns-o, mişelule?! 

— Spun dacă dobiîindesc iertare şi rang în 
sfatul măriei tale. 

— Spune tu, Calapăr, ce fel de neguţător e 
Radu Cujbă? 

— Neguţător urcat în droşcă, să vîndă piei 
de cloşcă, neguţător tâhui de cloşti fără pui. 

— Auzi, Radu Cujbă? Spui ori te dau pe 
mîna călăului? 

— În genunchi Vă rog : viaţa şi o 
dregătorie, cît de mică. 

— Ce zici, căpitane Român Grue? 

— Dă-l pe mîna călăului, măria ta! Pe 
Voichiţa o găsim noi... 

— E în seama unor prieteni credincioşi, 
vorbi învinuitul, între rugă şi ameninţare, şi ne- 
am înţeles s-o omoare, îndată ce află că eu... 
nu mai trăiesc. 

— Mda... făcu vodă îndurerat şi plictisit. Să 
ne mai gîndim. În temniţă! Mă întristează mult 
necazurile tale, căpitane Român Grue. 

— Şi eu sînt mihnit, foarte mîhnit, că-ţi fac 
griji şi-ţi răpesc timpul cu nenorocirile mele, 
măria ta. 

— Grue, pe Voichiţa, fina noastră, o găsim 
noi, căci tu trebuie sâ pleci, chiar acum, cu 
prietenii tăi, să-l ajuţi pe banul Mihalcea să 
facă rinduială în cetăţile Cluj şi Bistriţa. 

— La poruncă, măria ta! Voichiţa nu mi-ar 
ierta şovăiala în împlinirea poruncilor măriei 
tale, poruncile ţării. 

— Drum bun, căpitane! Şi izbindă. Las-o pe 
Voichiţa în grija mea, hotărî voievodul şi 
trimise s-o poftească pe Velica doamna. 

Cînd sosi o întrebă de sănătate, de ceea ce 
cred nemeşii cei mari despre stăpînirea 
românească. Ascultă, primi sfaturi şi o rugă să- 
l ajute : 

— Am intrat într-un viespar şi trebuie să 
mă apăr. 

— Sînt aici, măria ta, să-ţi fiu ajutor în 
orice clipă. Nemegşii ţi-au jurat credinţă ; dar, 
pe sub ascuns caută să-l aducă iar pe 
Sigismund Bathory. 

Voievodul mulţumi cu glasul lui cald şi 
prietenos. lar doamna urmă : 

— Dacă nu mă chemai, Mihai, veneam să 
te-nştiinţez că acel Radu Cujbă a ascuns-o pe 
Voichiţa în castelul din Păuniş al neamului 
Kornis. 

— Hm! tocmai despre asta voiam să-ţi 
vorbesc. L-am trimis pe căpitanul Român Grue 
la Cluj şi i-am făgăduit că mă îngrijesc eu de 
soarta Voichiţei. Trebuie s-o salvăm cît mai 
repede. Trimit un pilc de oaste s-o scoată din 
castel. 

— Ingăduie-mi să-ţi spun că, dacă trimiţi 
oaste, măria ta, îl învrăjbeşti pe Gaspar Kornis. 
Şi, deocamdată, ai nevoie de dînsul. 

— Ai tu un alt mijloc? 

— Dă-mi voie să folosesc ţăranii mei din 
Cetea. 

— M-ai scuti de-o grijă, Velica doamna! 

Român Grue, Calapăr şi Dorondoc, acum în 
slujba banului Mihalcea, au avut bună izbîndă 
la Cluj. Orăşenii au recunoscut, de bună voie, 
stăpînirea lui Mihai vodă. După asta au pornit, 
cu un pilc de oaste, la Bistriţa. Admirau 
Transilvania, cu sate frumoase, locuite de 
români voinici şi vrednici. 

Opriră la un rateş din Beclean, să se 
odihnească şi să adape caii. Grue se întinse pe 
un butuc, lingă fintînă. 

— O să-ţi fie frig : burniţează rece, 
căpitane. 

— Eh, măcar de-aş muri!... oftă el. 

— Oftează, Grue, că omul dacă n-ar ofta, 
foarte s-ar învenina, ci oftînd pe la fereşti, te 
mai răcoreşti. Mai ales că ist chin şi suspin, 
valeu mamă! Voichiţa se cheamă. 

— Au venit, Calapărule, şase olăcari de la 
măria sa şi nici o veste. 

— Bine că l-am prins pe Radu Cujbă, duhul 
răului. 

— Dă-l naibii! N-am vrut să-l sluţesc... Dar 
în furia mea... 

— După ce punem rînduială la Bistriţa, 
scotocim casă cu casă şi castel cu castel, pîn- 
om găsi-o, vorbi Dorondoc, foarte încredinţat 
că aşa vor face. 

— Bine, prieteni... Dar... parcă s-aude 
tropot de cai... Sări în picioare şi iscodi cu 
privirea lungul drumului. 

Un pilc de oşteni străini... Oprindu-i, aflară 
că erau lefegii în slujba lui Sigismund Bathory, 
veniţi să ia în stăpînire cetatea Bistriţa. 

— Pe cai! porunci căpitanul. La luptă! şi 
începu harţagul. Văzîndu-se întimpinaţi cu 
arme, lefegiii făcură cale-ntoarsă, după cîteva 
lovituri de spadă. Cercetind pe cei trei 
prizonieri, aflară că fostul crai Sigismund 

Bathory, aciuat în Moldova, sub ocrotirea 
polonilor şi a lui Ieremia Movilă, strînge oaste 
mare, să năvălească asupra Transilvaniei. 
Român Grue îl vesti pe voievod printr-un olăcar 
şi grăbi întărirea cetăților Bistriţa şi Rodna. 

Aceea a fost şi ziua cînd oamenii Velicăi au 
scos-o pe Voichiţa din castelul de la Pâuniş. 
Slobodă veni la Alba lulia să mulţumească 
măriei sale că a scăpat-o din captivitate. 

— Velica doamna te-a scos, Voichiţa. 

— Era şi timpul. Castelul este loc de 
întîlnire între uneltitori. Împotriva măriei tale. 

— Vicleanul! Pe faţă jură şi pe sub ascuns 
unelteşte. 

— Nemegşii zic că, în orice clipă, poţi ridica 
ţăranii români împotriva lor, să-i măture din 
Transilvania ca pe nişte gunoaie. Şi-atunci s-au 
înţeles să-l pună crai iară pe Sigismund. Chiar 
fratele lui Gaspar Kornis s-a dus, pe furiş, în 
Moldova, să tocmească lucrurile... Domnul 
leremia Movilă din Suceava, vorbeau nemeşii 
între ei, ar fi tocmit ucigaşi, care să te 
otrăvească, măria ta. 

— E vîndut osmanliilor, zise Velica. lar pe 
Ştefan Răzvan l-a ucis cu sprijinul polonilor. 

Stroe Buzescu intră şi înştiinţă pe voievod 
că un olăcar din Bistriţa, trimis de căpitanul 
Român Grue, a adus vestea despre o ceată de 

peste o sută de lefegii, în slujba lui Sigismund 
Bathory cu care nevoit a fost să se bată. Venea 
să pună stăpînire pe acea cetate, să fie pază pe 
drumul de pătrundere a oştirii ungaro-moldo- 
polone în Transilvania. Totul e gata : aşteaptă 
doar primăvara. 

— Deci, din trei locuri, aceleaşi veşti. 

— Le iau înainte! Alipind şi Moldova, voi fi 
puternic : domn în Dacia rediviva! Şi voi putea 
să-l înfrunt, oricînd, pe sultan şi să menţin 
independenţa. 

— Acesta-i visul tău, Mihai, de cînd te ştiu ; 
o ţară românească pe întinsul Daciei străvechi. 

— Stroe, la întîi mai pornim! 

— Bine : iscăleşte porunca de strîngere a 
oştirii. 

— O aveai scrisă, gata? 

— De mult, măria ta! Unirea cu Moldova e 
firească şi absolut trebuitoare. Cuvine-se a fi 
săvirşită, fără zăbavă. 

— Bine, stolnice Stroe! Iscălesc :...„pohta 
ce-am pohtit hotarul Ardealului, Moldova şi 
Ţara Românească... lo Mihail voievod”. 


16. Trandafir de la Moldova 


Era pe la sfîntul Gheorghe şi iarba crescuse 
de-o palmă. Dar în acele volburate vremi, 

sărmanii români n-aveau cînd să se mai 
gîndească la dînşii. Doar Toma Neagu cînd şi-a 
văzut fiica în strai ostăşesc, s-a speriat, ca 
acum opt ani: 

— 'Te-mbraci oştean? Vai şi-amar! De ce? 

— Ca să merg la luptă, tată. 

— Nu se poate! Tu, nevastă tînără, vai şi- 
amar... S-aude că prin alte părți femeile care- 
au îmbrăcat straie bărbăteşti au fost arse pe 
jăratic. Ramiîi aici, în Alba Iulia! 

— Vreau să-l întilnesc mai repede pe Grue. 
El nici nu ştie, săracul, c-am scăpat din 
prinsoarea unde m-a virit Radu Cujbă. Mă 
îmbrac ostăşeşte şi urmez, îndeaproape, oastea 
măritului voievod, pînă mă întîlnesc cu al meu 
soţ. 

— 'Ţi-i aşa de drag? 

— Întrebarea domniei tale mă doare, tată. 
E Grue al meu şi eu a lui, Voichiţa lui... Şi-apoi 
acum, cînd poporul îl ajută pe Mihai vodă să 
unească ţările române, să reînvie Dacia, să 
lipsesc tocmai eu? Eu, care-am fost de faţă şi la 
Călugăreni, şi la Giurgiu, şi la Şelimbăr? Nu se 
poate! 

— Bine, fata mea, fă cum te-ndeamnă 
inima. Cine te însoţeşte? 

— Iliuţă, pajul meu. 

— Hm... Mare om Mihai vodă, dacă şi din 
fricoşi ca mine, din femei ca tine şi din tinerei 
ca lIliuţă face luptători viteji. 

— Dumneata mergi cu grosul oştirii, după 
cîte ştiu. Eu vreau să trec în Moldova pe la 
Dorne, prin valea Bistriţei, pe unde şi Grue a 
primit poruncă să treacă. Pe acolo îl voi întilni 
mai repede. 

— Vai şi-amar, că tare te-a mai vrăjit!... 
Vrajă pe toată viaţa. Dar nu putea pleca fără 
ştirea măriei sale. O rugă pe Velica doamna să- 
l înduplece pe vodă. 

— Mă bucur mult, Voichiţa că pleci. Păcat 
că nu te pot însoţi şi eu, dacă ajungi la Suceava 
înaintea măriei sale, urcă în cetate, pregăteşte- 
i o masă cu friptură gustoasă, şi vin de Cotnari. 
Să i-o împodobeşti cu trandafiri de la Moldova. 
Să se simtă măria sa şi acolo, ca acasă. Aş vrea 
să fiu şi eu în Suceava, să-i urez : „Bine-ai 
venit, măria ta, în cetatea lui Stefan vodă cel 
Mare”, dar ai să-i spui tu astă urare în numele 
meu. 

— Plecăciune, Velica doamna! Noi două 
gîndim şi simţim ca voievodul nostru. 

Pe drumuri transilvane, păzite acum de 
oştenii şi oamenii voievodului Mihai, lăsînd 
calul la pas, Voichiţa îşi tălmăci simţămintele : 

— Măreţi şi deşi-s şi pe-aici, codrii, măi 
Iliuţă. 

— Negrăit de frumoşi, stăpină. Fagi drepţi, 
ca nişte stilpi de palate, cu bolțile în cerul 
albastru şi senin. 

Poposiră într-un luminiş pe malul Bistriţei, 
adăpară caii şi ospătară friptură de căprioară, 
dată de pădurarul în casa căruia găzduiseră 
peste noapte. Îşi amintiră de vorbirea cu dînsul 
: „Eşti moldovean ori transilvănean?” El : „Nu, 
sînt român!” „Dacă nu s-a auzit de venirea 
oastei lui Mihai-vodă, înseamnă că i-am luat-o 
înainte. Mergem drept spre Suceava. Locurile 
mi se par aşa de cunoscute, de aproape de 
inimă, de parc-aş trece de la Novăceşti la 
Cozia”. „De ce vrei s-ajungi la Suceava înaintea 
măriei sale?” „Ca să împlinesc un gînd al 
doamnei Velica, aceea care v-a fost doamnă : 
să-l primesc pe Mihai vodă cu masa pusă, 
împodobită cu flori şi să-i spun : «Bine-ai venit, 
măria ta, în cetatea lui Ştefan vodă cel Mare.” 
Ascultind-o vorbind, ochii pădurarului se 
umeziră de lacrimile bucuriei. 

O vreme tăcură, emoţionaţi de propriile lor 
gînduri şi visuri. Tresăriră la un nechezat de 
cal străin. Abia se ridicaseră în picioare cînd 
după cotul drumului se iviră doi oşteni în strai 
albastru ca seninul primăverii. Voichiţa îşi 

strigă calul, iar lliuţă şi-l prinse pe-al lui de 
căpăstru, cînd unul din oşteni, cel mai tînăr, 
împodobit cu fireturi aurii, cu cuşmă în trei 
colţuri, cu pană de struţ, cu mustăcioară 
galbenă, porunci cu glas puternic, bărbătesc, 
hotărît : 

— Stati! 

— Să fugim! şopti Voichiţa, sărind în şa. 

— N-aţi auzit? Ori oştenii valahului Mihai 
ştiu doar să fugă? 

— Dacă m-ai cunoscut că-s oştean de-al lui 
Mihai vodă, vorbi Voichiţa, îngroşînd glasul, 
spune-mi, rogu-te, domnia ta cine eşti? 

— Oştean polon! Il apăr pe Ieremia vodă şi 
pe Sigismund craiul. 

— Atunci sîntem potrivnici. 

— Deci trebuie să ne batem, voinice? 
hohoti străinul. 

— Păi, ce pot să fac? în straie ostăşeşti, sînt 
ostaş ca toţi ostaşii. 

— Jupîniţă, şopti Iliuţă. doar n-ai de gînd să 
te baţi cu dinsul... 

— Îl văd tînăr şi poate nu s-o pricepe prea 
bine la luptă. Oricum, tu fii pregătit să fugi! 

— Ei, rise tînărul, ce te tot codeşti? Trage 
spada şi atacă! 

— Poftim! îşi făcu fata curaj şi trase sabia. 
Armele zăngăniră. 

— Eşti cam slab, voinice! Cam slab! 
Ucenic, cel mult. 

— Ei, cît am avut şi eu vreme să-nvăţ, zise 
Voichiţa, lovind. Străâinul, cu mult meşteşug şi 
putere, îi prinse sabia şi i-o aruncă la zece paşi 


— Ai văzut?... Mai vrei să lupţi? 

— Da! se rosti cu încăpăţinată hotărtre. 

— lablonski, adă-i sabia!... Poftim, începe. 

Şi săbiile se ciocniră iar. Străâinul o cerceta 
cu privirea, zimbind şi parînd orice lovitură : 

— Ii şade bine cînd te-nfurii şi ataci 
curajos, dar nu cunoşti lupta... pînă la trei îţi 
zbor iar sabia. Una! Pac-pac!... Două! Pac- 
pac!... Trei! Pac!.. Ai vazut? 

— M-ai învins, suspină fata, uitîndu-se după 
sabia aruncată hăt, departe. 

— Aş putea să te omor, dar mi-i milă de 
tinereţea ta... 

— Nici dumneata nu arăţi mai... bătrin. 

— Te iau prizonier ; poate aflu ceva despre 
oastea valahului războinic. 

— Nu ştiu nimic despre oastea vreunui 
valah războinic, fără numai ce mi-a spus un 
pădurar, aseară : seamănă oastea lui Mihai 
vodă cu vîntul cel mare, care bate la sfîrşitul 
iernii, din Carpaţi, încălzind văzduhul şi topind 
nămeţii, ajutînd iarba să încolţească, poienile 

să înverzească, inimile să simtă primăvara, 
înflorind. 

— Mda... Frumos! Asta arată că nu eşti 
chiar ostaş de rînd. Iablonski, leagă-l! 

— Îndată, pan polcovnic... Şi pajul? 

— Iliuţă, fă cum ţi-am spus! strigă Voichiţa, 
cu glasul ei, femeiesc. Flăcăoaşul zvicni în 
galop. Pan colonel vru să  poruncească 
slujitorului să-l prindă, dar dîndu-şi seama că 
nu-l mai poate ajunge, îl lăsă în pace. Voichiţa 
se bucură şi căută să-i cîştige bunăvoința : 

— Polcovnic? Aşa de tînăr? 

— De ce nu? rise el vesel. Am regimentul 
meu lablonski, urcă prizonierul pe cal. 

Slujitorul aduse calul, şi o săltă în şa, 
mirindu-se cît era de uşurică. Mirarea se 
preschimbă în uimire cînd, căzîndu-i cuşma, 
cosiţele-i se revărsară pe umeri ca o apă 
lucitoare. 

— Eşti... femeie? Ha-ha-ha! 

— Precum aţi zis, pan polcovnic... Femeie! 

— Şi, pe deasupra şi frumoasă! îşi mlădie 
glasul, curtenitor. 

— Da! încuviinţă slujitorul, precum aţi zis, 
pan polcovnic, frumoasă... 

— Trebuia să-mi dau seama! Ochi mari, 
chip gingaş, trup mlădios... Unde mi-au fost 
minţile? 

— Precum aţi zis, pan polcovnic, unde v-au 
fost minţile? 

— Poate de-aceea m-am şi purtat ca un 
nobil ce sînt, eu polcovnicul lslau Orinski, 
conte de Sandomir. Şi dumneata? 

— Voichiţa, soţia căpitanului Român Grue 
Grozovanul, din oastea lui Mihai vodă. Eu, cum 
vezi, oştean de rînd. 

— Prea bine, pana... Voichiţa ; dar acum ce 
să fac cu domnia ta? 

— Să-mi dai drumul din legătură, să plec 
întru împlinirea poruncii. 

— Ce... poruncă? 

— Să culeg un trandafir de la Moldova. 

— Îţi baţi joc de mine? 

— Cum mi-aş îngădui? Aşa am poruncă : să 
pun un trandafir moldovenesc pe masă, să-l 
aibă Mihai vodă, sub ochi, cînd o intra în 
cetatea Sucevei şi s-o aşeza la cina biruinţei. 

— Mă uimeşti, pana Voichiţa Român! Şi 
sînt gata a-ţi împlini toate dorinţele, afară de 
aceea de-a te lăsa să pleci. 

— Altă dorinţă nu mai am! 

— Eşti prizonieră de război, aşa că te duc 
în tabăra polonă. 

— Mai bine mă ucideai în luptă! 

— A, nu! Aş fi fost cel mai mare nelegiuit, 
chiar numai dacă ţi-aş fi ştirbit frumuseţea cu o 
zgîrietură. 

— Se vede că am avut noroc dînd peste un 
nobil cavaler ca domnia ta. 

— Aşa sîntem noi, polonezii : cavaleri! 

— Nici eu nu sînt fricoasă ; dacă eram, 
acum mă aflam în conacul din Novăceşti şi 
coseam la gherghef, suspinînd, cu leşin, după 
vreun oştean plecat la luptă. 

— Dar ştii, pana, că se-ntîmplă uneori ca 
stăpînul să ajungă prizonierul prizonierei? 
După ce-l batem pe valahul războinic şi ne 
întoarcem în Sandomir... 

— O, pan Orinski! Aş muri dacă n-aş mai 
auzi murmurul riurilor din ţara mea şi 
freamătul codrilor mei. Dar ascultiîndu-te, mi 
se pare că mă aflu într-un măreț palat al 
neamului Orinski. Păcat că legăturile de la 
mînă îmi amintesc că şi în palate-i destulă 
sălbăticie şi cruzime. 

— Ştii ce, pana Voichiţa, ai auzit de Cetatea 
Neamţ? x 

— Cum să nu? Intr-o jumătate de zi aş fi 
fost acolo. 

— Cetatea nu poate fi cuceritā, de aceea 
doamna Elisabeta Movilă şi-a adăpostit acolo o 
parte din averi. Şi dacă vrei te adăpostesc şi pe 

domnia ta în acel loc, pînă s-or linişti 
vremurile. 

— Da? Pînă în cinci zile oastea lui Mihai 
vodă ajunge aici. 

— O, nu, pana Voichiţa!... Ieremia Movilă e 
sprijinit de noi, de oastea polonă, comandată 
chiar de pan Zamoisky, cancelarul. Pulbere 
vom face oastea acelui... Mălai vodă, cum îl 
poreclesc ungurii. 

— Sînt prizoniera domniei tale şi nu vreau 
să te înverşunez, dar... 

— Nu, vei fi adăpostită în cetate, pînă în 
ceasul cînd vei putea pleca fără primejdie, 
unde vei voi, se arătă Orinski ocrotitor. 

— Bine. Mulţumesc. Să pornim! 

Pe drum, călăriră alături şi vorbiră despre 
multe cîte se întîmplă în lumea asta mare. Şi 
aşa au ajuns la Cetatea Neamţ. 

În vremea asta, Român Grue, Calapăr şi 
Dorondonc zoreau din răsputeri să ajungă 
oastea lui Mihai vodă, care venea pe Siret în 
sus, după cea mai mare parte trecuseră munţii, 
pe la Oituz, iar alta peste Milcov la Focşani. 
Oastea zorea, zorea mereu să cadă, ca un 
trăsnet, asupra oştilor unite ale lui Sigismund, 
Ieremia şi ale cancelarului polon lan Zamoisky. 
Acum, seara, se odihneau cîteva clipe. 

— Calapăr, mai pune nişte vreascuri pe foc, 
zise Dorondoc. 

— Ba lăsaţi focul şi mîincaţi repede, ceru 
Grue. Trebuie să plecăm! 

— Păi... nu aţipim oleacă? Pic din şa de 
somn. 

— Un ceas, nu mai mult! îngădui Grue. 

— Măi, ce zor, ce goană nebună! se miră 
Calapăr. 

— Să prindem duşmanul  nepregătit. 
Nimeni nu-şi închipuie că o oaste mare ar 
putea trece prin ăşti munţi silhui, atit de 
repede şi să le cadă în spate. 

— La ţanc! rise Moţoc Dorondoc. 

— Furtună, fulger şi trăsnet din senin! cum 
spune măria sa. 

— Greul l-am trecut ; de-acum încolo 
răzbim spre dealurile Moldovei. 

— Nu dormiţi? 

— Mă gindesc că somnul e pe jumătate 
moarte şi, la ăst gind, fuge... Auziţi, s-apropie 
un călăreț... Care eşti, mā? 

Toţi se cruciră cînd îl văzură pe lliuţă. 

— Ce cauţi aici, măi pui de lele, vînzător de 
acadele? 

— Voichiţa! Adică jupîniţă au prins-o nişte 
leşi... 

— Spune, ştii unde au dus-o? 

— Bânuiesc că la Cetatea Neamţ. 

— Fiufiuuu! fluieră Dorondoc. Trebuie să 
cucerim cetatea, repede şi degrab'. 

— O s-o cucerim ; dar, deocamdată vorba 
ceea : hai la bilci, să-ţi cumpăr gilci! 

Venind într-acoace, l-am întîlnit pe boier 
Neagu şi l-am vestit şi pe el. 

— Eşti un flăcăiaş inimos şi de nădejde, 
Iliuţă... Fraţilor, ce facem? se frămîntă Grue. 

— Păi, ce mai întrebi? Ştii cum se zice 
despre drum? Dacă s-ar scula-n picioare ar 
ajunge-n sfîntul soare. Şi noi o să te urmăm! 

— Nurnai că Cetatea Neamţ e cetate tare, 
foarte greu de cucerit. Se zice că şi Mahomed 
Cuceritorul a plecat din faţa ei înfrint. Şi noi, 
cu stolul nostru, s-o cucerim? lar pînă ne- 
ajunge din urmă oastea cea mare mai trece o 
vreme şi, între timp, cîte nenorociri nu i se pot 
întîmpla Voichiţei! 

— Oricum, trebuie să fim în preajma 
cetăţii, ca nu cumva leahul s-o ducă prizonieră 
în ţara lui, hotărî Român Grue. Să ne grăbim! 

— Vorba cîntecului : plinu-i drumul de 
voinici, ochii badii nu-s aici. Răsărit-a luna-n 
prag, nu-i aici cine mi-i drag... îndrugă 
Calapăr, punînd şaua pe cal, iar Iliuţă căută s-o 
dezvinovăţească : 

— Bădiţă Grue, ştii ce poruncă de îndeplinit 
are jupîniţa? Să ajungă la Suceava înaintea 
măriei sale, să intre în cetate, cum va putea ca 
să-l primească pe măria sa cu masă mare şi să- 
i ureze : „Bine-ai venit măria ta, în casa unde a 
stăpinit şi Ştefan cel Mare”. lar masa s-o 
împodobească, neapărat, cu flori, cu trandafiri 
de la Moldova, într-o ulcică smălțuită... 

— Le spui împodobite, de la tine, 
născocituri, Iliuţă! 

— Jur că nu, căpitane Român Grue! I-a 
poruncit Velica Doamna. 

Porniră noaptea, în trap repede, spre 
Cetatea Neamţ. Pe drum căpitanul Grue primi, 
printr-un olăcar, poruncă de la Mihai vodă să 
se îndrepte tocmai spre acea cetate, să pună 
strajă, ca la Bistriţa şi Rodna. 

La amiază, din deal de la Săcălăuşeşti, 
zăriră o cetate, sus, pe o stincă sură. Iliuță 
întrebă o femeie care punea fasole, cu cuibul, 
pe un ogor de la marginea drumului, dacă 
aceea-i cetatea Neamţ. 

—  Ajasta-i... Treceţi numa Ozana... Că 
poate tu, ţincule, de n-ăi cuceri-o, că Momomet 
sultan n-o putut! rise moldoveanca. 

Privind-o de pe malul Ozanei, cetatea li se 
păru, în adevăr, de necucerit. Căpitanul Român 

Grue îşi adăposti stolul în luncă, apoi grăi, mai 
mult în glumă, către un bătrîn localnic : 

— Moşule, cum se poate intra în cetatea 
asta? 

— Dacă aveţi scrisoare cu pecete 
domnească, numaidecît vi se deschid porţile. 

— Mda.. Şi dacă n-avem... scrisoare? 

— Ei, dară nu prea sămănaţi a oşteni de-ai 
lui leremia vodă. 

— Nu prea, moşule. 

— Atunci âţi fi de-ai lui Mihai vodă? 

— Ai auzit de el? 

— Păi s-aude... Ori aţi trecut prin vama 
cucului, de nu v-a zărit nime? Se zice că nu s-a 
pomenit domn, de la Ştefan cel Mare, atît de 
vrednic ca Mihai vodă. Aduce cu Alisandru 
Machedonu, cel din poveste. 

— Dacă-i aşa, spune : se află multă oaste în 
cetate? 

— Cîtă-i de trebuinţă. Mai mult plăieşi de- 
aici, de-ai noştri sub porunca pîrcălabului 
Mihu. A venit amu şi-un pîlc de leşi, cînd or 
auzit că Mihai vodă s-o pornit ca vijelia într- 
acoace. 

Şi plăieşii stau tot timpul în cetate? 

— Straja, da ; ceilalţi coboară în satele lor, 
de peste Ozana, de la Humuleşti pînă la 
Filioara. S-adună numai la ceas de primejdie. 

Cînd trebuie să stea în cetate, ca amu, vin 
nevestele ori  cîte-un  copchilandru cu 
demîncare, cu schimburi şi cu cîte-o veste de 
prin ţară. 

— Moşule, vrei să ne-ajuţi cu ceva? 

— Dacă mi-i cu putinţa... 

— Acum, uite, asfinţeşte soarele. Pînă 
mîine în zori, trebuie să scoatem o nevastă 
răpită de nişte leşi din cetate. 

— Să cercăm, adic'lea să chibzuim. 

Şi hotărîră : cu numele de Gheorghieş, 
chipurile nepotul  plăieşului Toader a 
Smarandei, lliuţă să pătrundă în cetate cu o 
fringhioară la el. Iar la noapte să lege un capăt 
de un crenel, iar pe celălalt să-l arunce peste 
zid, în partea dinspre Ozana. Să nu-l simtă 
straja. 

Isprava asta, primejdioasă, îl ispitea pe 
flacăoaş : 

— Pentru jupiniţă şi pentru floarea de pe 
masa măriei sale! 

— Mă urc eu, hotărî Grue, s-o cobor tot pe 
fringhie. 

— Să nu ameţească, înălţimea-i foarte 
mare! În adevăr, Iliuţă a pătruns repede în 
Cetate. 

Dar Voichiţa n-a aflat că Român Grue 
ajunsese lingă cetate şi plănuia cum s-o 

salveze. Sta de vorbă cu pîrcălabul Mihu, om 
înalt, cu ochi mici, cu bărbie prelungă, cu nas 
întors în plisc peste un petecuţ de mustăcioară. 
Nu prea înţelegea el ce-i cu fata asta 
îmbrăcată oştean, ajunsă prizoniera contelui 
Orinski şi care zicea că-i soţia căpitanului 
Român Grue, din straja lui Mihai vodă. 

— Cred că ştii, întrebă Voichiţa, că 
voievodul Mihai a unit Transilvania cu [ara 
Românească, iar acum va să le unească şi cu 
Moldova? Ştii şi te bucuri : o singură ţară a 
tuturor românilor, ţară mare şi puternică, în 
stare a se scutura de stăpînirea otomană. 

— Care român nu doreşte asta? 

— Atunci, deschideţi poarta cetăţii, să intre 
ostaşii lui Mihai vodă. 

— O sa facem aşa cum ne porunceşte 
cugetul şi inima. 

— Atunci pot nădâjdui că... 

— Pe domnia ta, jupîniţă, contele Orinski 
te-a adus aici să te adăpostesc, ori să mă înveţi 
ce trebuie să fac? Sau să mă tragi de limbă? 

— N-am vrut să te supăr, pircălabe ; doresc 
însă a şti ce-ţi va porunci inima, cînd oştenii lui 
Mihai vodă vor apărea ici, la Ozana? 

— Numai să apară, c-or afla şi gindurile 
noastre. N-avea grijă mata. 

— Atunci, te rog ajută-mă să ajung la 
oastea măriei sale. Va fi bătălie mare, mulţi 
răniţi. Şi eu ştiu să oblojesc, ca un vraci. 

Fără multă vorbă, pircălabul îi dădu un cal 
bun, o scoase pe drumul de taină din pădure, 
să nu afle contele Orinski, şi-i ură noroc : 

— Din Oglinzi o iei şi pe fiica mea Zorica. Şi 
ea ştie obloji răni... 

In acest timp, Român Grue, Calapăr şi 
Iliuţăa aşteptau la poalele cetăţii dinspre Ozana. 
Apoi, cu stolul adăpostit în zăvoi, au pornit 
spre cetate. 

—  Ne-apropiem dară, aşa să privim la 
dînsa, ce mîndră-i, că de luat, pînă-i hăul şi 
pirăul, îşi dădu cu părerea Mitru. 

— O luăm! îl încredinţă Român Grue. 
Trebuie! 

— Cum zice românul : dacă n-ăi sări, nă-i 
sorbi, dacă n-ăi lucra, n-ăi mînca. 

Cînd ajunseră în dreptul cetăţii, Calapăr îl 
întrebă pe Român Grue : 

— Căpitane, nu ne-am apropiat prea mult 
de ziduri? Ei au tunuri şi bombarde ; noi, doar 
săgeți. Ne fac chisăliţă! 

— Noi avem inimi de frate! Şi strigă tare, 
cu mîinile pîlnie : Pircălabe Mihu şi voi, plăieşi! 
ostaşii lui Mihai vodă vă cer să deschideţi 
porţile! 

— Cetatea noastră n-a deschis porţile nici 
unui neprieten! răspunse străjerul de pe ziduri. 

— Noi vă sîntem prieteni şi fraţi ; vă 
rugăm, deschideţi! 

— Pircălabe Mihu, un stol de oşteni de-ai 
lui Mihai vodă cer intrare în cetate. Ce facem? 
Aprindem bombardele ori coborim podurile? 

După cîteva minute, pircălabul urcă pe zid 
şi întrebă : 

— Voi sînteți cei care aţi biruit la 
Călugăreni? 

— Noi sîntem! 

— Voi sinteţi cei care, aliaţi cu moldovenii 
şi cu transilvănenii, l-aţi înfrînt de istov pe 
Sinan paşa la Giurgiu? 

— Noi! A fost grea despărţirea de prietenii 
şi de caii căzuţi pe cîmpul de bătălie. 

— Ah, de cînd v-aştept, fraţilor!... Străjeri, nă 
ţaţi steag alb! Portari, coboriţi podurile! 

Urcaţi pe podul de luptă plăieşii îşi puseră 
cuşmele în vîrful suliţelor şi strigară urare de 
bun-venit făcînd semne de prietenie, dînd glas 
din bucium şi slobozind din piepturi urale, 
întru slava lui Mihai vodă. 

Intrînd în cetate, stolul lui Român Grue se 
îmbrăţişă cu plăieşii. Căpitanul spuse că şi el 
este român moldovean, din satul Costişa de pe 
Bistriţa. 

— A, tu eşti Grue Grozovanul, care umblă 
pribeag, pentru că hanul tătar a cerut lui vodă 
să-ţi taie capul?! 

Se îmbrăţişară din nou, mai cu căldură, iar 
plăieşii  izbucniră în urale şi  sloboziră 
buciumări de slavă şi sărbătorească bucurie. 

— E, căpitane Român Grue, dacă ştiam că 
vii pe-aici mai ţineam pe Voichiţa, nevastă-ta. 
Am ajutat-o să plece după oastea voievodului 
Mihai. 

— După dinsa m-am abătut pe-aici... 
Mulţumesc că ai ajutat-o. Incă un motiv să 
grăbesc spre oastea măriei sale. 

Pîrcălabul îl înştiinţa că spre laşi s-adună 
multă oaste polonă, cu leremia vodă şi cu 
lefegiii craiului Sigismund. 

— Da, prietene ; rămîn aici, în cetate, cinci 
oşteni. Ceilalţi spre Iaşi. 

— Nu înainte de a fi băut împreună, 
frăţioare, cîte o ulcică de Cotnar! 

— Păi că de la asta nu ne-om da înapoi. 

După multe peripeții, Voichiţa a ajuns la 
oştirea voievodului, şi-a întîlnit părintele, a 
povestit măriei sale întîmplările de la Cetatea 
Neamţ, adăugînd : 

— Sînt încredinţată că Român Grue, 
căpitanul, îl va îndupleca pe Mihu pircălabul să 
închine cetatea măriei tale, fără luptă. 

l-a fost dat Voichiţei să fie faţă şi la 
repedea bătălie de la Verbia, unde soţul ei a 
intrat iarăşi în luptă şi a ajutat, cu stolul lui, la 
spulberarea împotrivitorilor pînă la hotar, la 
Hotin. 

Împreună cu Zorica şi cu cîteva fete din 
satul vecin, Voichiţa a ajutat râniţii. Măria sa i- 
a mulţumit că n-a lipsit nici de aici, şi i-a dăruit 
un stilet cu mănunchi aurit şi lamă subţire : 

— Să-l porţi totdeauna cu tine. 

De la Verbia, Voichiţa s-a îndreptat, în 
grabă, spre Suceava. 

La poarta cetăţii, multă omenire : bărbaţi, 
femei, copii, îmbrăcaţi de sărbătoare, cu flori şi 
ramuri de stejar în miîini, preoţi în odăjdii şi cu 
prapuri, în dangăte de zeci de clopote, cu 

lăutari şi buciumaşi, cu cîntări de bucurie l-au 
primit pe Mihai vodă, făptuitorul unirii tuturor 
românilor. 

Printre cei care-l întîmpinau se afla şi 
lliuţă, ajuns singur în Suceava. Veni lîngă 
Voichiţa, şoptindu-i : 

— Jupiniţă, am alergat, să crape calul, pînă 
l-am găsit pe căpitanul Român Grue. Aşa că am 
sosit prea tirziu, aici în Suceava. lar 
moldovencele ne-au luat-o înainte : au 
împodobit cetatea cu flori şi cetină de brad, iar 
pe masă au aşezat, pentru măria sa, trei 
buchete de trandafiri, în vase mari de porțelan 
alb, cu înflorituri albastre şi aurii. 

— Să ne bucurăm, Iliuţă! E încă un semn că 
toţi gindim şi simţim la fel. Adică şi fraţii 
români din Moldova doresc să-l aibe pe Mihai 
vodă domn al Ţării Româneşti, al Transilvaniei 
şi a toată [ara Moldovei... 

La Suceava, Grue şi ai lui, intrară iară în 
straja voievodului. De aici au mers, odată cu 
măria sa, la Alba Iulia. Voichiţa a călătorit 
întovărăşită de Iliuţă. Şi aşa, Grue şi soţia lui, 
au fost împreună şi au trăit marele fapt al 
încoronării lui Mihai Viteazul, ca domn al 
tuturor românilor. O mare sărbătoare, pentru 
toţi cei care şi-au primejduit viaţa întru 
împlinirea ei, nici că se putea închipui. 

La acea înaltă şi obştească sărbătoare, ca 
şi la Suceava, Voichiţa a fost printre cele mai 
frumoase femei din noua curte a voievodului 
unificator. Bucuria sufletească a victoriei a fost 
aşa de mare, de adincă, de fermecătoare, încît 
nu putea fi cuprinsă şi tălmăcită în cuvinte. 
Drept aceea a dat glas buciumelor, trîimbiţelor, 
surlelor, să zică înalte cîntări de slavă pentru 
cei care au făptuit-o. Căci libertatea se cîntă cu 
glas înalt pînă la cer, iar dragostea se 
murmură în şoaptă dulce, ca pentru inimă. 

Deşi amiîndouă, şi dragostea şi libertatea, 
sînt trebuitoare, calde şi luminoase ca soarele. 


SFÎRŞIT 


CUPRINS 


1. Întîmplări din vremea hoinărelii fără noimă sau 
Cuvînt despre cei trei prieteni, eroi ai acestei 
povestiri 


Din curtea boierească, în tabăra tătărască 

Trînta cu tătarul 

O întîmplare la „Hanul lui Manole” şi altele şi mai şi! 
În drum spre Sibiu 

Ce urmăreau cele două cojocăriţe 


0) a Lada e ma IN n 

7. Ultima încercare a şarlatanului 


8. Sub ocîrmuirea acelui bărbat deosebit „am stîrnit 
furtuna cea mare” 


9. O zi şi-o noapte 

10.Ce necazuri face pajura lui lliuţă 
11.În căutarea papucilor lui Sinan Paşa 
12.Nunta de la Sibiu 

13. Întîlnire cu o veche coadă de topor 
14.,,Acolo-i de noi” 

15.,,Oftează Român Grue” 
16.Trandafir de la Moldova 


573 


574 


